MUQADDEME

(MEKTÜPTEN)

Güzel İrada! Men qaytıp keldim. Ayuv terisinden tikili yün urbam alâ üstümde. Çıqarğanım yoq. Qış yalıñız Arhangelskdedir bellegen edim, albu ise Moskvada da qar ve ruzgâr edi. Tayyarege biletni qolaylı taptım, tekrar yaz ülkesine kelip tüştim. Qapunı anahtarımnen açtım... Burunıma birden qavun — taacipli şey! Qavun qoqusı urdı. Aşhaneniñ aralıq qapusından közüme stol üzerindeki, yüzüm, alma ve nar çalındılar. Mücize!

Seyyare artıq institutqa derske ketken. Server ise uyquda. Paltomnı çıqarıp turmağa sabırım yetmedi, oğlannıñ başı ucuna keldim. O yuqu içinde tamşana, yutquna. Dört ay ve on bir kün içinde ne qadar deñişken! Atta ösken. Baq qaşlarını nasıl sıttı... nasıl teren nefes aldı! Ebet, onıñ da kendisine has kederi olmalı.

Böyle eken, Sabira hala peyda oldı: "yavaş ol!" degen kibi, parmağını dudağına toqundırıp, meni yataq odasından quvıp çıqardı. 

—
Vanna azır! Saña yuvunmaq kerek! 

O işniñ böyle olıp çıqacağını güya evelden bilgen. Menim keleyatqanımnı tüşünde körgen, onıñ içün ocaqnı sabadan yaqıp, vannanı qızdırıp qoyğan.

Şay etip, bir saat, bir buçuq saat keçe. Men, üstümde çapanım, sabalıq yemek stolı başına oturam. Ağızıma ne qapsam, lezetli kele. Sabira hala, men olmağan vaqıtta, özü ve balalar evde nasıl ömür keçirgenlerini ikâye ete. Diqqat ile diñleyim: eger Dikkenste tufanğa oğramağan olsam, seniñ ile körüşe bilecek ekenim... Furtuna tayyaremizni çoq tutıp turdı.

Saba yemeginden soñ Sabirahala öglüginiñ cebinden seniñ mektübiñni çıqarıp, maña uzata.

— Bunı niçün kelgenim kibi bermediñiz? — deyim. Sabira hala külümsirey, indemey. Onıñ bu areketinde özüne mahsus mantıq olmalı. Mektgopte ne yazılsa-yazılsın, adam evelâ yıqanmaq ve aşap toymaq kerek, mektüpni soñra da oqumaq mümkün. O qaçmaz. Bu qılıq maña pek hucur kele, lâkin hala içün öyle degil.

Çernışevskiyniñ romanındaki Vera Pavlovna ve aqayı ayrı evlerde yaşağanlar. Biz ekimiz, ise daima seyaattamız. Men evge kelsem — sen yoqsıñ, sen olsañ — men çıqıp ketem. Lâkin iş yalıñız bundamı, aceba?

Men cebede eken vaqıtımda hayalım ep sende edi. Okopımızğa kirip kelesiñ. Ustgoñde öfitser urbası, beliñde nemse parabellumı, ayaqlarıñda eski çızmalar. Pogonlarıñ... tankçınıñkimi? Atlı askeriñkimi? Alla bilsin! Cenk, vaqıtında bunı tain etmek mümkün degil. Er şey yeşil tüste. "Ayaqqa qalqıñız!" — dep cekiresiñ bizge. "Bu sukünet niçün? Rostovnı nemsege teslim ettiñiz! Novoçerkasknı oña berdiñiz! Bu azlıq etti de, Kavkaznı da elden qaçırmaq isteysiñiz, öylemi? Vicdanıñız-namusıñız qayda? Doquzıncı ve on ekinci ordular! Qalqıñız! Peşimden... ileri! Aziz vatan... ana topraqnıñ saadeti oğrunda! Ur-rra!"

Sen daima gizliden peyda ola... gizliden de ğaip olıp kete ediñ. Aqiqatta ise — soñundan añladım — sen cenkte sapör vzvodınıñ komandiri ekensiñ. Eger bizge körüşmek qısmet olsa, ekimiz on sene yalıñız muarebe hususında laqırdı etip oturırmız, dep tüşüne edim. Körüştik. Lâkin cenk hususında laf etmege unuttıq.

Sabira haladan seni sorayım. Çoq vaqıt susıp, tüşünip otura, soñ:

— Qadınıñ üç biñ ada üstündeki memleketke ketti...— dey.

— Öyle memleket ki, gülleri, çiçekleri, terekleri sararmaq-solmaq bilmey, bağçalarında ebediyen baar ükümran. Adalar memleketinde hızmetiñ ne vaqıt bitecek? Ne vaqıt qaytacaqsıñ? Bu hususta iç bir şey aytalmay. Kelecek künüñni bildirmegeniñ içün İrada pek darıldı, dey. Bir afta evel kelgen olsañ ne qadar yahtı olur edi!

Elbette, bildirgen olsam, yahşı olur edi! Böyle degende qalbimni, niçündir, keder basa. Ebet, ebet. Sabira hala daima aqıllı şeyler söyley.

Bu ne? Ayağım kene sızlap başlaymı aceba? Kene şu eki qurşun... Vena yanındaki qaranlıq gece, suvuq yağmur ve çamurğa batqan top arabası.

Yoldan yazıp yollağan mektübiñni tekrar-tekrar oquy ve sen ketken soñ, boşap qalğan küskün odalarnı dolanam. Evniñ ögündeki kiçik bağçamızda qaranfil açqan... Mektübiñni oquğan sayın tilim "T" ve "R" arflerine ilişip, toqtala berem. Sen olarnı başqa arflerge qoşıp yazasıñ; "T" ve "R"-ni açıq yaz dep saña qaç kere ayttım!?

Mektübiñ, şübesiz, meraqlı. Hususan Karaçi aerodromındaki vaqia... Men bu levhanı yahşı tasavur etem. Siz epiñiz yolcular salonında, yahut saninspektor kabinetinde oturasıñız. Yuqunçlı hastalıqlarğa qarşı aşlamadan keçkeniñe dair tezkereñ olmaq şart. Barayatqan memleketiñde ho¬lera, ya da çuma zuur etse, elbette, bunı yapmağa mecbursıñ. Sizni birer-birer çağırıp, vesiqalarıñıznı teşkere ve er biriñizge biñ bir sual bereler.

Özüñnen nevbette turğan adamlarnı pek zevqlı tasvir etkensiñ. Kibirli seyaatçı, renkli adamlarğa büyük nezaketsizliknen baqqanda, közüne sen çalınasıñ. O seni de asiyalı bellegendir. Aysa! Asiyalı olmay, nesiñ?

Divardaki kilim üstünde asılı suretiñe köz etem, qaşlarıñ, közleriñ, şaqaq kemikleriñ... tıpqı asiyalı. "Bu nasıl terbiyesizlik!" degensiñ sen oña rus tilinde. Pek güzel aytqansıñ. Tasavur etem: ingliz buña pek taaciplengen ve "Raşen? Soviyet?" degen olsa kerek. "Ebet, ser. Siz kendiñizni ğayet osal tutasıñız!" degendirsiñ! Bilem, bilem... Sen inglizce acaip söylenesiñ! Onıñ senden ingliz ve rus tillerinde afu istegeni taacipli şey degil.

Bu ne qadar müim mesele, bilesiñmi? Biz so¬vet ruhunda terbiye körgen kişiler, millet ayıruvnı yalıñız ecnebiy memleketke tüşken soñ sezemiz. Milliy meseleniñ astında beynelmilel mese¬le köremiz. Teessüf ki, bazı memleketlerde adamlarnıñ pek çoqları bunı añlap olamaylar.

Eki kün keçken soñ, İndoneziyada qadınlar ile subetiñ de, zanımca, çoq meraqlı olğan. Sen onı oldıqça tafsilâtlı yazğansıñ. Men, Asiya qadınları bir-birleriniñ tillerini çabik añlağan adetleri barlığını bilem. Kerçek, sen musulmanlıq ananeleri esirliginde çoq bulunmadıñ... Sen de, men de mektepte aptiyikni yalıñız til buruçqa qadar oquya bildik, lâkin din ve mezep hususında bayağı şeyler bilesiñ.

Sabira hala kibilerni alayıq. Olar, ellerine uquq berilgen soñ bile, ondan faydalanmaq içün çoq küreşmege mecbur oldılar. Sen ise ğalip kelgen bahtnıñ quçağında östiñ.

Şay degende, hatirime Raşidniñ sözleri tüşe. Ecnebiy memleketten kelgen kişilerniñ biri ondan: "Özbekstan qadınları aqiqaten erkeklernen musaviy uquq aldılarmı?" — dep sorağan, Raşid: Qanun mücibi uquq aldılar,— degen ve şaqa sırasında ilâve etken — lâkin aqiqatta olarnıñ ellerindeki uquq, berilgeninden ziyade...

Mektübiñde maña tek bir selâm yazğansıñ. Başqa şey yoq. Lâkin menim buña canım ağırmay. Çünki mektüp küçlü adiselerniñ teessuratı altında asıl olğan, ondan da ğayrı, bu mektüp tek menim içün degil, epimiz içün.

Mektübiñni oquğanda men sıñırlar husu¬sında tüşündim. Umumen sıñırlar hususında... Tayyarede uçqanda men, ğaliba, bütün ömrümni tayyarede keçirdim — sıñırlar çoq sezilmey. 

1 Rus, sovet adamı.

Taymırda qış sentâbrde başladı. Biz buz tabaqaları üstünden uçıp keteyatqanda deñiznen sail arasındaki sıñırnı tain etmek içün çekiştik. Aşağıda, astımızda, suvuqtan qatqan buzlu okean susıp turmaqta edi. Biz, de deñiz, de tundra üzerinden Arhangelsk betke uça bersek de, er alda, yer közümizge tutaş buz sahrası olıp köründi. Astımızda qar içinde terekler közge çarptılar. Yuqarıdan olar evelâ bayırlarğa beñzep köründi, soñundan dağlarğa çevirilip kettiler. Arhangelskde altı saat toqtadıq, soñra hayli vaqıt qarlı ormanlar üzerinden uçtıq, bulutlarnı teşip keçtik. Moskvağa yaqınlağanda, duman içinde peyda olğan "pencerelerden" aşağı baqtım. Anda-mında sürülgen, saçılğan topraqlar köründiler, soñra tutaş ormanlar peyda oldılar.

Aradan üç saat keçtimi-keçmedimi, men Vnukovoda "TU-104"-ke minip, Taşkentke cönedim. Aralskten soñ ucsız-bucaqsız çöller... bu çöller tezden sahrağa çevirildiler. Taşkent aerodromına qonğan soñ, üstümdeki urbam esime tüşti, meni qasevetlendirdi. Qış ile yaznıñ, suvuq ile sıcaqnıñ sıñırı ne yerde edi? Onı köralmadım.

Sıñır meselesi hatrime qaydan tüşti, bilmeyim. Sen mektübiñde: İndoneziya sıñırından keçer-keçmez kendiñizge muamele deñişkenini yazasıñ. Sıñırlar, elbet de, türlü olalar. Barışıq ve alicenaplıq ğayesiniñ tantanası içün ise sıñır zaruriy degil. "Barışıq ve alicenaplıq" dedim men, bunıñ manasını añlatmaq isteyim. Men, er çeşit qabaatnı afu etmek kerek, demek istemeyim. Yer yüzünde, bir-biriniñ ğırtlağını üzip, bir-biriniñ qanı ile ğıdalanuv ğayesini yoq etmek kerek, deyim. Bu cietten vekâletiñiz büyük hızmet köstere bilir.

Men tayyarede uçıi keleyatqanda aşağı baqa berdim. Buzlı deryalar, qarlı dağlar, küneşli çeller ve, niayet, pamuq tarlaları ve meyva bağçalarını kördim. Er şey insanlarğa bağlı... er keske muabbet ayat kerek.

Men saña bir defa özümniñ balalıq devirimni ikâye etken edim. Hatiriñdemi?

...Menim babam dülger edi. Onıñ eki lağabı bar edi: "dülger" ve "qınalı baş". Babamnıñ saçları ve saqalı, kerçekten de, ateş kibi qırmıvı edi. Onıñ zenaatı — dağda ağaç kesip, evge ketirmek ve araba, senek, tırnavuç yasap, yarmalıqta satmaq edi.

Sıra beyaz uçırımlar arasında gizlengen qadimiy şeerge çıqıp ketken vaqıtında, babam hatirimde öyle qalğan edi. O bu vaqıtta elli yaşında, oldıqça sağlam, küçlü kişi edi. Bütün ömürinde baltanen hızmet etkeninden, elleriniñ parmaqları avuçınıñ içine qaytıp, qıyışıp, terisi qatıp qalğan. Tañ atar-atmaz töşekten tura, atnı çanağa yeke — çünki ağaçnı yüksek dağdan köyge yalıñız çana ile ketirmek mümkün — yarım ötmeknen eki baş sarımsaqnı boğçağa qoyıp, dağğa çıqıp kete turğan.

Dülger meni ve ağamnı qışımlı şaraitta östürdi. Onıñ fikirince, yigit qaba, ağır müitte terbiyelenip ösmek kerek. Yaz mevsiminde er cumaertesi künü bağçada, ceviz teregi astındaki kütük üstüne oturır ve ağam Fikret ile meni küreştirir, kendisi ise ağızındaki çubuğını dumanlata berip, seyir eter edi. Babam açuvlanmasın deseñ, qaidege riayet etip küreşmelisiñ. Men Fikretni, yahud Fikret meni iç ırğaqqa, yahut yanbaşqa alıy, yerge şıpırmaq kerek. Bunıñ içün, ekimiz ne qadar çoq qurnazlıq ve canbazlıq bilsek, episinden faydalanıp, de men Fik¬retni, de Fikret meni belden tutıp, töpege kötererek, yerge ura ve urğan sayın ya onıñ, ya menim bir-de bir yerim ezile ve qanay... lâkin ekseri allarda indemey turıp ketemiz. Men Fikretniñ qalın, yunli elleriniñ tazıyıqı altında yerge yıqılsam, babam ağızındaki çubuğını deral yerge bıraqa, yuvurıp kele, meni yaqamdan köterip ayaqqa tursataraq, qulaq tozıma bir-eki şamar çekken soñ, tekrar küreşmege mecbur ete edi.

Küzde cevizler pişse, babam uzun tayaq alıp, terekniñ eñ yüksekteki köndelen pıtağına minerek, ellerinen iç bir şey tutmay, ceviz qaqa ve bizni de böyle yapmağa mecbur ete edi. Men buña pek tez alışqan edim. Şimdi bile yapıp körsete bilem.

Biz babamnen avğa da bara edik. O maña qattı topraq üstünde tavşan izi tapmaqnı, çıtırman dağ içinde quşlarnıñ çeşit ilekâr sadaları ne demek ekenligini ögrete turğan. O bizge, eñ azdan, birer tavşan atıp öldürmegence, evge qaytmağa ruhset etmey edi. Avcılıqnıñ il¬ki künlerinde babam bizge toyğance aşamağa ötmek bermedi. Er birimizniñ arqamızda torba içinde birer kesek ötmek ve birer baş sarımsaq olsa da, babamnıñ ruhseti olmay tura toqunmadıq.

Onıñ eñ ziyade sevgen şeyi — qoşu edi. Bir defa at çapmağa maña degil, ağama ruhset etti. Ertesi künü saba Fikret "Ruzgârnı" ahırdan çıqarıp, qaşağa ve çötkinen temizledi, quyruğını örip, qısqa etip bağladı, Soñ atnıñ etrafında saatlarca aylanıp-üyrülip yurdi, ondan iç ayrılacağı kelmedi. Men ise sofa içinden seyir etip oturdım.

Babam meni yanına çağırdı.

— Bıraq, oğlum! — dedi o maña ciddiy davuşnen,— bıraq olarnı! Barsın, Fikret "Ruzgâr" ile köz-kozge qalsın! Keder etme!

Bu meni pek taaciplendirdi. Amma soñundan añladım... Babam biñ defa aqlı eken. Qoşudan evel yigitnen at arasında, başqası içün añlaşılmaz muqaddes subet olıp keçe. Dülger bunı yahşı bile edi.

Qoşuda yigirmiden ziyade atlı yigit iştirak etti. Atlılar Qapandı köpürinden keçeyatqanda men endi Ruzgârnıñ eñ ögde keleyatqanını esledim. Babama körsetmek istedim, albu ise, o menden evel körgen. Dülger alel-acele arqasını maña çevirdi ve adımlarını keñ-keñ atıp, evge taba cönedi. Soñundan bildim, babamnıñ yüregi bu arada sevinçnen tolu olğanından, köz yaşlarını körsetmege istemey, evge ketip qurtulğan.

Lâkin babamnıñ bizge ögretken şeyleri yalıñız bular degil edi... O bizge, er şeyden evel, namuslı ve sade oluñız, dep ögütlegen edi. Ve özü de namuslılıqnıñ timsali edi.

Men onıñ bizge aşlağan bu iliminden çoq memnünim. Barsın, terbiye usullarınıñ bazıları davalı olsun, lâkin biz ayatta... alelhusus Vetan oğrundaki qanlı çatışmalarda, olardan çoq fayda kördik.

Ya Çar-Çaq? E! Çar-Çaqta işler mürekkep edi.

Server alâ yuquda. Onı uyatmalımı? Beraber bağçağa çıqıp kezinmelimi eken? Yoq, canım...

Yuqlay bersin!

Men, içlerinde seniñ nefesiñ gizlengen, susqan boş odalarnı dolanam, ekimizniñ Çar-Çaqta keçirgen künlerimizni hatırlayım...

1

Vokzal meydanında aqçıl ışıq saçıcı fener direkleriniñ yanında kerbar renkli quru yapraqlar üyrülmekteler.

Büyük şeer suvuq ruzgârlar içinde susqan. Men Taşkentni daima şeñ ve gürdeli olğanı içün, begene edim. Onı soñki defa bu alında terk etken edim.

Bir qaç sene evelsi üç yaş kişi torbalarımıznı arqalarımızğa urıp, vokzal meydanında adamlar, arabalar ve faytonlar arasında keçeyatqan vaqıtımızda, maña bütün şeer ealisi, daa kimse tarafından keşf etilmegen, işitilmegen, bilinmegen bir ülkege cönemek içün toplanğan kibn kelgen edi.

...Böyle eken, qomşumıznıñ keçken 1959 senesi, student oğlunı qırtış topraqlar ülkesine ozğarğanı hatirime keldi. Yüksek boylu, sağlam müçeli yigit azbar qapu ögünde turıp, anasını tınçlandırmaqta edi:

— Ağlama! Niçün ağlaysıñ? — dey edi o. — Men tezden qaytıp kelirim, ana... Rica etem!

Anasınıñ közlerindeki yaşlarnıñ tıyılmağanını körgen student, aman-aman özü de ağlap yiberecek kibi edi.

Ey, sıtıq yürek... Sen de yer yüzünde erkek olıp doğğansıñ,— dep tüşündim men o vaqıtta,— adamlar cebege kettiler, qart anaylarnıñ közlerinden yaş çıqmadı, bu ise... bir buçuq ay mületnen bereket toplamağa keteyata. Hızmet ve şeñlik içinde arqadaşlarınen birlikte vaqıt keçirecek. Anda bizim Seyyare de barıp keldi, lâkin poyezdğa keteyatqanda kimsege özüni ozğarmağa ruhset etmedi.

Böyle oğlançıqlar ve qızçıqlar pek çoq degilller, lâkin barlar. Amma otuzıncı yıllarda bizge anamıznıñ etegi astından çıqıp ketmek qıyın degil edi.

Sez kelimi, arbiy komissarlıqqa ariza berip, arbiy mektepke ketmek adetiy bir şey edi. "İmperialistler memleketimizge qarşı cenk azırlayyatqanda biz salqın, tınç binalarda oturıp, raat oqup olamaymız!" İşte, sebep! O vaqıtlarda... baştan-ayaq silâ taqınğan nemse-faşist başkeserleri Avropanı titretkende, bu sözlernn, kelişsin-kelişmesin, qullanmağa seve edik.

Biz institutnı bıraqıp, torbalarımıznı omuzlarımızğa urıp, vokzalğa keldik. Aqşam perronda qulağımıznı ilki defa arbiy komanda davuşı iñletti:

— Sa-af ol!

Ondan soñ üç sene keçti. Men, üstünde uzun şinel, başımda qızıl qasnaqlı mavı furaj¬ka, ayaqlarımda şporlı hrom çızmalar, qızıl kazaklar polkınıñ öfitseri olıp, tekrar institutqa qaytıp keleyatam. Bir özüm...

Vagonda yoldaşım,— bir vaqıtta eski orduda hızmet etken olsa kerek,— süyrü saqallı, közlüklü kişi menden:

— Bitirdiñmi? — dep soradı.

— Ebet! — dedim.

Atnıñ callarını ve quyruğını yuvmaq içün qışnıñ ayaz gecelerinde, elimde qopqa, at ahırından bir kilometr uzaqtaki polk furunına ne qadar qatnadım!.. Ne içün? Sıcaq suv almaq içün. Özüme berilgen sabun parçasını daima atqa sarf etip, çatlaq-patlaq ellerimnen yüre, starşinanıñ közüne körünmege qorqa edim. Çünki kirli ellerimni körse, meni nevbetsiz narâdqa yiberecegini bilem. Ellerimni starşinadan gizlemek mümkün, lâkin atnı eskadron komandirinden gizlemek mümkün degil. Atı kirli kazak... bu ne demek?

Doğmuşlarımdan, yahut institut arqadaşlarımdan birde-birini körsem, olarğa bu tarihnı uzun uzadiye ikâye eterim, bu hususta belki poyezdda da laqırdılar olur, dep tüşüne edim. Men levhanı, özümce, şöyle tasavur ete edim: çevre-çetimde adamlar... episi meni diñley ve başlarını sallap: sizge pek ciddiy şeyler ögretkenler... Siz Vatan qaramanlarısıñız. Maşşalla! Maşşalla! — deyler. Ebet, öyle olur bellegen edim, amma öyle olmadı. Çünki orduda hızmet etken yalıñız men degil, million kişiler ediler. Adamlar toplanıp, episiniñ ikâyesini diñley berecek olsalar, olarğa çalışmağa ve yuqlamağa vaqıt qalmaycaq. Men er kesniñ közü, ayaqlarımdaki şporlarğa ve başımdaki qırmızı qasnaqlı mavı furajkağa tikilip, şaşıp — seyir etip qalırlar, bellegen edim. Furajkama kimse qulaq asmadı. Vagondaki çot saqal qomşum laqırdını qısqadan kese qoydı:

— ...Bitirip keleyatqan olsañ, bu şporlarnı niçün çıqarmaysıñ?

Ne deycegimni bilmedim. Men okrug manevrlerinde iştirak ettim, at üstünde qarlı dağlardan, ucsız-bucaqsız çöllerden, buzlu özenlerden keçtim... o maña şporlarıñnı niçün çıqarmaysıñ, dey. Qıymetli yolcu, men daa olarnıñ davuşını işitip toymadım! Onıñ nağmelerini daa çoq kişiler diñlemek kerekler. Bunı saña aytıp añlatmaq mümkün degil. Sen atlı askerde hızmet et¬ken kişige beñzemeysiñ.

Men artıq Taşkenttem. Yürmeyim — güya uçam. Qayda?

Tanış aralıqnı körgenim kibi, toqtaldım. Tüşüncege daldım. Amma toqtamaq kerekmey... dos-doğru yüre bermek kerek ekenim. Bu maalde in¬stitut direktorına rastkelirim dep kim tüşüngen? Lâkin bosağa üstünde apansızdan toquştıq.

Direktor qapu üstündeki çıraqnıñ yarığında maña hayli vaqıt taacipli-taacipli baqıp turğan, furajkamnı, şinelimni, mavı ştanım üstündeki qırmızı şertlerni közden keçirgen soñ:

—
Cevdet Bekirov? Sensiñmi? — dep soradı.

—
Ebet! — dedim men,— onıñ özü! Direktor ayret içinde keri çekildi:

—
 Arqadaşlarıñ?..

—
 Bnlmeyim. Biz çeşit yerlerde hızmet ettik. Men... keldım. İnstitutnı bitirmek isteyim.

—
 İnstitutnı? — direktor, güya eñsesini biy çaqqan kibi, başını küçlü siltedi,— yoq! Aqılıña bile ketirme! Añladıñmı?

Men aytmağa sez tapmadım... sustım.

Direktor, aralıqta turğan lineykağa doğruldı. Lâkin bir qaç adım yürgen soñ, çevirilip, baqtı:

— Yataqhanede geceley bilesiñ! Tek bugün!

Qırğız qalpaqlı qart, qamçısını uzun ayaqlı, tığız torunıñ yanbaşı üstüne endirdi, lineyka aralıq içinde közden ğaip olıp ketti. Lineyka yoq olğan soñ yüregimdeki hoş hayallarım ve işançım da ğaip oldılar. Endi ne yapmalı?

Çemodannı elime aldım, Alay bazarına doğru cönedim. Yarım saatten soñ çayhanege kirdim. Eski dostum, Taş-Temir aka meni semiz etli plov ve kök çay ile sıyladı. "Özüme pişirgen edim,— dedi Taş-Temir aka, külimsirep,— seniñ de qısmetiñ bar eken".

Bir-eki kün keçken soñ men Taşkentte aşayt ceetinden zugürtlik ekenini añladım. Üç yıl evelki bolluq şimdi yoq. Adamlar da başqa. Yaqın aftalarda ammam körmegen uzun saqallı kişiler... qaydalardandır kelgenler. Çayhane içinde ayaq basmağa yer yoq. Taş-Temir aka maña oñaytlı yer teklif etalmadı. Plov ile qursaqnı toydırğan soñ, şinelimni üstüme yapıp, köşede tahta üzerinde uzandım. Közlerimni açqanda, küneş doğıp, bayağı yuqarı köterilgen edi.

Qıbırdamay, eppi vaqıt yattım. Ne yapmalı? Qayda barmalı? Kimden yardım istemeli? Kimden?! Ya Komsomol Merkeziy Komiteti? Ebet, ebet! Anda, tünevin direktornen olğan laqırdını aytmalı. Yardım istemeli. Meni institutqa alsınlar.

Bu niyetnen yerimden turdım. Men — qızıl kazaklar vzvodı komandiri oldım, bazı lgotlarğa aqqım bar. Kerçek, şimdi — dekabr. Keç maal.

Lâkin bu — menim qabaatımmı? Merkeziy Komitet maña, öz komsomolına, yardım etmege borclı.

Sekretarnıñ qabulhanesi adamlarnen rıqmarıq. Saqalları ösük, üstlerindeki kölmekleri tozdan ve terden öz renkini ğaip etken, yañğıravuq sesli yaş kişiler nevbet beklemekteler. Odanıñ içi, vokzal kibi, iñley. Kabnnetniñ qapusı de açıla, de qapala, anda, içeride, bir laqırdı, mında, qabulhanede, diger laqırdı. Qabulhanede "yengil kavaleriya" teşebbüsçisi Nikifo¬rov aqqında, bugün saba saat altıda ketirilip, alâ platformağa yüklenilmey, yerde yatqan transformatorlar ve Halmat Saatqulovnıñ taşçılar brigadası hususında laf ketmekte.

Bir qaç defa qapunı aralıq etip, başımnı kabinet içine soqup baqtım, maña: "rica etem, buyurıñız!", yahut "sabır etip turıñız!" degen adam olmadı. Stol başında qara saçlı, baqır yüzlü, yeşil gimnastörkalı yaş kişi, sol elini araretli sallap, telefon ile laqırdı etmekte.

Qapu yanında turğan taqiyeli yigitten:

— Stol başındaki kim? — dep soradm.

— İsrail Artıqov...— dep cevap berdi o. "Tsement ketirmeseñiz, sizge qasır bayraq taqdim etecekmiz! Ebet, ebet! Men şaqa etmeyim".

Beton meselesi bitti degende, kimgedir telefon etip, ekskavator hususında iddalaşa başladı. Soñra kâğıt aqqında matbua hane ile çekkeleşip aldı, ondan soñ büyük şkafnı açıp, yanında tur¬ğan nasıldır zavodnıñ komsomol yaçeykası kâtibine bir deste yolaqlı kâğıt berdi.

— Bu üç gazetağa yetişmek kerek! — dedi oña.

— Üç gazetağa? Şaştıñızmı, ne? Bu qadarçıq şey! Eñ olmağanda eki rulon beriñiz!

Yaçeyka kâtibi qolaylıqnen teslim ola qoyğanlardan degil eken, ayağını şkafnıñ qapağına tiredi, qapattırmadı. Artıqov suvuq tebessüm ile onıñ ayağını kenarğa üytep taşladı.

— Bala olma! Bunı Sovnarkomnıñ narâdınen aldıq, añladıñmı? Qana, cöne! — Artıqov bu arada köşede meni esledi: — Saña ne kerek?

Men çızmalarımnıñ ökçelerini biri-birine urdım, zeñgilerim zıñıldap aldılar. Arbiy hızmetteki kibi, tez ve qısqa ibarelernen meramımnı añlatmağa tırıştım, lâkin lafım, ğaliba, uzun olıp çıqtı.

—
Adıñ ne? — dep soradı merkeziy komitetniñ sekretarı. 

Adımnı ayttım.

—
Komsomolsıñmı?

— Ebet!

— İş böyle, Cevdet! — sekretar birden açıq

laqırdığa keçti. Çekmecesi içinden küçük defter çıqarıp, elinen üstüne bastı,— oqumaq yahşı şey,— dedi o, menim yüzüme baqmay,— lâkin Çar-Çaqta elektrik-himiya kombinatı qurucılığı başladı. Añladıñmı? Anda, saña benzer, mazallı kişiler kerekler. Ket anda!

— Yeq. Men oqumaq... institutnı bitirmek isteyim! dedim men. — Qurucılıqqa, institut¬nı bitirgen soñ kete bilem.

Men şay degende, kabinetteki kişiler arasında çıbalıq saçlı, aqçıl yüzlü, yaş kişi maña hucur-hucur baqtı, soñ teneke davuşnen qaqıldap küldi. Oña köz ettim. Maña arqasını çevirdi.

—
Sen aksini yap! — dedi sekretar,— evelâ çalış, soñra oqu!— menim eecanlı, ateşli sözlerime emiyet bermedi. 

—
Familiyañ ne?

—
Bekirov!

Sekretar defterini açtı, menim familiyamnı yazıp qoydı,

— Seni artıq Çar-Çak qurucılığına mobilizlendi esap etemiz,— dedi o,— anda şimdi esas mesele — aylanma kanal.

Eline ştamplı kâğıt aldı, üstüne nelerdir yazğan soñ, ayaqqa turıp, elini maña uzattı. Men onıñ elini tutıp, yahşı sıktım. Sıqqanda o külümsiredi. Men de külümsiredim. Albu ise sekretarnıñ tebessüminiñ maña iç munasebeti yoq, eken. Kabinette peyda olğan teri paltolı yaş qız başını sallap, er kesnen selâmlaşıp, çıqtı, soñ stolnıñ yanında toqtalıp, közlerini sekretarga tikledi.

— Tros meselesi ne vaqıt çezilecek? — dep, telükeli davuşnen soradı o. — Yellar içinde daa çoq yürecekmizmi? Bugün "Kovrovets" de işten çıqtı. Menim smenamda rels, Tulâganovnıñkinde şpal yetişmey. Vaziyet böyle eken, meni Baş-Dugümge niçün yolladıñız?

Qıznıñ areketini körip, ayrette qaldım;

sekretarnıñ eli avuçım içinde unutılıp qalğan. Boşağan soñ, parmaqlarını avada qaç defa silkitip aldı. Ziyade sıqqanım, ğaliba.

Çızmalarımnı yerge küçlüce urıp, keri aylandım, soñ şporlarımnıñ keskin davuşı altında qapuğa doğruldım. Keniş merdiven boyu aşağı tüşeyatqanda, qulaqlarımda sekretarnıñ sözleri çıñlamaqta ediler. Mavı kölmek ve ştan kiygen yititler, başlarına qırmızı yavluqlar bağlı, bluzkalı qızlar basamaqlar boyu yuqarı köterilmekte ediler.

...O devirde komsomolnıñ qarışmağan işi yoq edi. Magnitkağa, Küznetskke, Zaporojyege eşelonlar yollay, zavodlar qura, teatrler teşkil ete, mollalar ve papazlar iştirak etmegen qızıl toylar oğrunda küreşe ve bütün bu işlerni büyük araret ve aqılnen yapmağa tırışa edi.

Tsement, ağaç ve tezyalar ile yüklü komsomol eşelonlarını er stantsiyada komsomol postları qarşılap ala, teşkere ve poyezdlarnıñ toqtavsız yürüvlerini elde etmek içün oğraşalar. Memlekette bir kereden yüzlerce zavodlar qurulayatqan vaqıtlarda bu işlerni yapmaq qolay degil edi. "Yengil kavaleriya" demir yel stantsiyası başlığınıñ qapusına karikaturalı kâğıtlar yapıştırıp, selektorğa kirmek içün ruhset berilmesini talap ete, ateş köz yigitlerniñ bazıları halq komissarı Sergoğa telegramma yollap, domnalarnıñ çalışuvındaki ziyankârlıqlarnen küreş hususında ciddiy meseleler kötere, şahtalarda müddetten ziyade çalışıcı brigadalar teşkil ete ediler. O gürdeli vaqıtlar... Biz — qart komsomollar şimdi o devirni sıq-sıq hatırlaymız.

Ebet, bugünniñ komsomolları da acaip yigitler. Biri — binakâr injener, digeri muallim, üçüncisi agronom, Taymırde men olarnıñ çeşitlerini kördim.

Ekspeditsiya vaqtında... bir kün dolgan köyü Dudinkadan telegramma keldi. Kişi öleyata eken. Hastanıñ canını qurtarmaq içün köyge penitsil¬lin alıp barmaq kerek. Eki komsomol bu ilâcnı ve meditsina aletlerini köyge yetkizdiler. Eñ eski dolgan qabilelerinden biri yaşağan köy soveti, bu alicenaplıq içün, eki komsomolnı özüniñ ürmetli mekândaşları cedveline yazdı. Amma mında komsomol meclislerinde... uzundan-uzaq qararlar ve protokollar yazılğan adeti bar eken.

Bir defa olardan:

—
Bu bürokratizm niçün? — dep soradım. 

Maña, Marstan tüşken adammı eken, dep taaciplenip baqtılar.

—
Ya komsomol raykomı talap etken soñ ne yapacaqmız?

Biz olarğa özümizniñ eski, alicenap ananelerimizniñ episini ögretmegenmiz, lâknn olarda, bir vaqıtta bizde olmağan küçlü usullar çoq. Er devirniñ öz usulı ola eken. Men, respublikamıznıñ komsomol Merkeziy Komitetinde, otuzıncı senelerniñ başında üküm sürgen bu alevli müitni hatrime ketirgende, öyle neticege kelem.

…Soqaqqa çıqtım. Yüksek selbilerniñ ve kevdeli emenlerniñ töpeleri qarnen örtülgen, qaldırımlar sılaq qar astında tayğaqlanıp qalğanlar. Yel boyunda faytonlar ve yunli, qalın ayaqlı atlar yekili droqlar yürmekteler. Yımşaq qar... çamur. Böyle avada şeerde dolana bermekte mana yoq. Tez-tez ketmek kerek.

Çayhaneden çemodanımnı alıp, stantsiyağa kettim. Darhan arıqnı boylap yüreyatqanda, ayaqlarımdaki çızmalarıma köz ettim. Olar at-araba ve maşinalarnıñ sıçratqan çamurından bılaşqanlar. Yazıqlar olsun... Saba çötkinen temizlegen ve qadife parçasınen yaltıratqan edim. İşte, demir yel stantsiyası. Ellerinde baltaları, bıçqıları ve arqalarında çuvalları eecanlı erkekler, ayaqlarında ağır potikleri, yanlarında qırmızı burunlı kiçik balalar — qadınlar... perron boyunda dolanmaqtalar.

Kişiler kimerde, tutaş bir divar şekilinde teprenip, ögge atıla, soñra biraz yatışa, toqtay, bir talaydan kene qozğala, kene areketke keleler. Kassa qapalı. Açıq olğanda bile bilet alacaq kişi yoq.

Niayet poyezd kelip yanaştı. Halq sürüsi meni üyteklep poyezdğa kirsetti. Vagonnıñ içinde adam o qadar nıqtaldı ki, atta turğan yerde qıbırdanmaqnıñ çaresi qalmadı. Elbette, yolnıñ özüne mahsus qanunı bar: poyezdniñ köçkenine beklemek kerek. Köçken soñ şamata toqtadı, er keske çökmege yer tapıldı. Men sıqıntıdan azaçıq qurtuldım. Bir elimnen vagonnıñ divarına tayanıp tura bilecek kibi oldım. Çemodanmnı qoymağa yer tapqan soñ, onıñ üstüne oturdım.

Geceniñ bir vaqıtında Qırğız-Qulaqqa kelip yettik. Saba ise qurucılıqnıñ kadrlar bölügi elime küçük kâğıt tuttırıp, ekskavator parkına yolladı.

Qırq daqiqa keçken soñ, maşina Çar-Çaqnıñ sağ yalısında toqtadı. Parom qarşı yalıda eken. Men, suv çetinde qapaqlanıp yatqan eski qayıq üstüne oturdım, sağ ayağımnıñ çızmasını çıqarıp, çılğavını yeñiden sarıp, tekrar kiydim. Ayaqqa turğan soñ, etrafıma baqındım. Çar-Çaq tar, teren boğaz içinden çıqıp, uvuldı qoparıp, qayalar ve qırlar arasında burğalanıp, uzaqlarğa aqıp ketmekte. Boğaznıñ yuqarısında, töpeleri suvuq ve sıcaq avadan yanğan, bürüşken sıra dağlar yükselmekte, artında ise duman içinde qarlı damlar ve yüksek keçitler turmaqtalar. Qadim zamanlarda küçlü suvlar bu dalğalarnı kevdelerini oymalağan, derelerniñ suvları taşlarnı ve topraqlarnı urıp-yıqıp, yılğalar ve ucsız-bucaqsız vadiler teşkil etkenler. Bu deşetli manzaralar suvnıñ küçü sayesinde usulğa kelgenler.

Sağ yalı çır-çıplaq. Ne dağ, ne tarla... Sol yalı boyunda ekskavatorlarnıñ yelquvanları ve topraq yığınları körünmekteler. Olarnıñ artında tuladan qalanğan qaraltılar, anbarlar pısqanlar. Topraq yufqa qarnen örtüli.

Parom keçidi yanında eki araba, bir avtomobil ve, maña beñzer, mevsim işçilerinden yüzge yaqın kişi toplandıq. Qarşıdan keleyatqan parom sağ yalığa yaqınlaşa berdi, soñ kelip skelege urundı. Kişiler yerge tüşti, bız paromğa toluştıq. Yük ağırlaşqan sayın, parom suvğa kömüle ve kenarğa qıyışa berdi. Yolcular bunı körip, de sağ, de sol yaqqa cılıştı, parom belki doğrulır dep beklediler. Lâkin buña alışıp qalğan paromcı qart özüni sıqmadı, o çette indemey turdı ve, ağızında nas olsa kerek, tosat-tosat yerge tüküre berdi. Niayet, paromğa atlar, arabalar çıqarıldı. Qart, qırq adam sayıp aldı, soñ gemi yerinden köçti. Yalıda qalğanlar ateş yaqıp, qızınmağa tutındılar. Özenniñ ortasına kelgende paromcı işçiniñ kiyik sadası işitildi. Aylanıp baqtım. Qart ellerinen işaret etip, trosnı körsetti: "yardım etiñiz!"

Çar-Çaq iñlep aqmaqta. Parom ise dalğa¬larnı yarıp güya yuqarı yuvurmaqta... sol yalığa yetmege az qalğan edi, tros birden zayıfladı, parom teprendi, sağ tarafqa yantaydı, soñra kenarı suv¬ğa kömülip ketti. Adamlarnıñ bazıları apansızdan ayqırıp yiberdiler. Bu bir saniye içinde olıp keçti. Men, paromcı qartnıñ maña bergen bre¬zent qolçaqlarınen trosnıñ ucunı qaviy sıqıp, paromnıñ çetindeki çar-divarğa tayanmaq istedim, lâkin çar-divar sallandı, çetke qıyıştı, şart etip sındı, men başlı-ayaqlı fırlanıp, suvğa tüştim.

Trosnı elimde nasıl tutqan olsam, öyle de sıqılıp qalğan, yibermegenim. Diger ucu sağ yalıda betonlı divar içindeki büyük alqağa bağlı eken. Parom yalıdan uzaqlaşqan sayın tros meni artına çeke berdi. Men yaldamayım, sanki öz ecelime doğru uçam.

Bir qaç adam, demir ırğaknı uzatıp ucunı menim elimdeki trosqa iliştirerek, özlerine çektiler. Bundan soñ men paromğa yaqınlaşqan kibi oldım, lâkin maña şay körüngen. Dalğalar meni aşağıdaki, özenniñ tirsegindeki qayağa çekkelep alıp ketmekte ediler. Şimdi taşqa urunacaq, parça-kesek olacağım.

Tros meni birden qaqqaladı, kevdem demirge urundı. Soñ yaqamdan tutıp meni töpege kötergenlerini sezdim. Paromcı arabanıñ üstünden bir quçaq piçen alıp yerge qoydı, onıñ üstüne meni oturttılar. "Ey, insanlar! Bizim canımıznı bu kişi qurtardı!— dep qıçırdı qart ve elinen menim omuzımnı taptadı. — Eger parom özenniñ tirsegindeki qaynaq suvğa tüşken olsa, epimizniñ işimiz fena olacaq edi".

Zevqlı şey... Men bu adamlarnıñ canlarını nasıl etip qurtardım? Olar meni qurtardılar degilmi? Soñundan işniñ farqına bardım. Suv¬ğa yıqılğan vaqtımda trosnıñ ucu elimde qalğan. Irğaq vastasınen trosnıñ ortasını tartıp alğan paromcı, onı ağaçnen yerge basıp, paromnı toqtatkan. Qart meni, göñlümni almaq içün, maqtay eken.

Suvuq yelde üstümdeki sılaq şinelim buzlap qaldı. Çızmalarımnı çıqarıp, çılğavlarımnı sıqtım. Lâkin bundan ne fayda? Urbalarım şırsuv. Bir qaç daqiqa keçse, turğanım kibi qatıp qalacağım.

Yanımda yaş qadın peyda oldı.

— Ma! İç bir-eki yutum — dedi o, maña nasıldır kirli şişe uzatıp. — Qızarsıñ! Özüm içün yasağan edim, çastlı ekensiñ! — soñra közlerinen şişege işaret etip,— dedi: — Şekerden qaynattım. Kurskten qalma şey...

Eki yutum şey içtim. Bedenimni ateş aldı.

—
İç azaçıq daa!— dep zorladı qadın: 

Bir yutum daa içtim. Mañlayım alevlenip ketti. Şişeni qaytarıp berdim.

— Bare, bizge de ber... lezetini baqayıq! — dep qıçırdı ösük saqallı, yeşil köz, yaş kişi. Yanındaki adamlar külüştiler.

— Apayıñdan iste! — dedi qadın,— körmeysiñmi? Yigit suv içinden çıqtı. İçmese, ölecek.

— Ya biz? Biz oña yardım ettik de!

— Toqta... Saña ne kerek? Sen qaydan çıqtıñ? — dedi qadın ve, özüni tutalmay, şaqıldap küldi. Erkekler ise inceli-qalınlı davuşlar çıqarıp gürüldeştiler. — Suvdan çıqtıñmı?..

O azaçıq keri çekildi, kimsege sezdirmey, adamlar arasında siñip ketti.

Men kişilerge qoşulıp, paromnı yalığa yanaştırmağa yardım ettim... Çünki areketsiz otursam, yaramaycaq.

Tezden topraqqa yanaştıq. Bayırlarnı ve tarlalarnı qar örtken. Özenniñ çetlerini qalın buz qaplağan. Qart meni qaravulnıñ evine alıp kirdi. Nevbetçi urbalarımnı çıqarıp, qıp-qırmızı çöyün ocaqnıñ yanaşasındaki kürsü üzerine yaydı. Men paromcınıñ çapanına sarınıp, üç-dört piala sıcaq çay içtim. Samogonnıñ arareti köterilip ketti.

Ekskavator parkı başlığını qıdırıp tapqanda aqşam qaranlığı çökip başlağan edi. O arıq müçeli, küçük çereli adam edi. Mıyıqları ağızınıñ eki tarafından aşağı sarqmaqtalar. Menim kim ekenimni ve qaydan-niçün kelgenimni sorap bilgen soñ, çızmalarımdan furajkama qadar köz taşladı.

— Ekinci barakta yaşaycaqsıñız! — dedi o, keskin davuşnen,— añlaşıldımı? Töşek, yorğan, iş urbası komendanttan alırsıñız. Bu gece saat on ekide altıncı uçastkağa işke çıqacaqsıñız!

— Altıncı uçastka? O qayda?

—
Yalıda... sorasañız, kösterirler! Gece saat on ekide. Unutmañız. Birinci smena!

Çemodanımnı omuzıma urdım, qapunı açtım, çıqmaq içün bosağadan atlaycaqta:

— Sizge ne oldı? — dep qıçırdı o,— üstüiiz-başıñız sılaq!?

Şinelimniñ etegine köz ettim, soñ külümsiredim.

— Paromda... tros üzüldi.

Kişi, qor üstüne basqan kibi, atılıp yerinden turdı.

— Paromda? Tros..? — çar-çabik telefon trubkasına yapıştı.

Baraklar... er yerde barak. Çar-Çaqnıñ boğazdan çıqıp, Ayıq burunğa çevirilgen tirseginden yuqarıda binalar tizilgenler. Episi biri-birine beñzey. Canıñ sıqıla. Saña keregi qaysı? Qıdır da tap. Soqaqlarda qar irigen. Er yer balçıq. Yürmekniñ çaresi yoq.

Çamurlı soqaqnı boylap, tayğalap ve baraklarnıñ ülkün pencerelerinden közlerimni almay, abına-sürüne keteyatam. Bir pencere perdenen örtüli, onıñ artında ne bar, belli degil. Diger pencerede leyha stolı körünip ala. Üçünci pencerede qadın beşik teprete, dörtüncisinde - uzun burunlı kişi, qulağında trubkası... arıq, uzun qollarını külünçli surette sallap, kimgedir bir şeyler isbat etmekte. Evlerniñ içindeki çıraqlarnıñ yarığı zayıf, soqaqlarnı aydınlatmaylar. Ortalıq qaranlıq. Tahta qaldırımnıñ üstü ise bılaşıq, tayğaq — yürmek telükeli. Yolda adamlar közge az çalınalar. Kimerisi

hızmette, kimerisi ise, ğaliba, çoqtan evge qaitıp kelgen.

Bu Çar-Çaq qurucılığınıñ  sotsialist şeerçigi. Sotsialist şeerçik degende, memleketimizde buña beñzer diger şeerçikler közümniñ ögüne keleler. Yalıñız menim körgenimni isaplasam, elliden ziyade. Neftçilerniñ şeerçikleri kömürcilerniñ şeerçiklerine beñzeyler. Bularda evlerniñ azbarları, soqaqları ve prospektler asfaltnen örtüli. Er yer asfalt. Asfalt ve yeşillik.

Bugünniñ insanları eski baraklarnı bilmeyler. Bilmegenleri yahşı. Olarnı — tif hastalığını, tilencilikni, ğarip külbelerni, hatirde tutmaq ne kerek? İnsan dünyağa dülber ömür keçirmek içün kele, keçmişni ise tez unuta. Daima kelecekni tüşüne. Şimdiki zaman ve istiqbal... Ayat bu eki ölçü çerçivesinde doğa ve öle. Eger menden, niçün keçmişni hatirge ketirdiñ, dep sorasalar, men: insanlarnıñ ebediy hasiyeti isap etilgen cesürlikni, erlikni, azamatlıqnı, qısqası, emek sayesinde usulğa kelgen bütün şeylerni ve atta pek çoq işlerni insan yerine — kibernetik maşinalar icra etecek kommunizm devirinde bile kemalatqa kele berecek şeylerni, estafeta kibi ilerideki nesilge teslim etüv eşqına hatirge ketirdim,— dep cevap berir edim.

Men baraklardan ibaret Sotsialist şeerçikniñ balçıqlı soqaqları boyu adımlağan vaqtımda, elbette, bu şeyler hususında tüşünmey edim. Başqa şey hususında tüşüne edim. Bu yerdeki emekçi halq başqalarına acaip evler qurıp bergen, amma özüniñ başı töpesinde adam aqıllı damı yoqlığı ne ikmet eken, dep tüşüne edim.

Kelgen-keçken kimse yeq. Pencerelerniñ birisini qaqtım. Qapu açıldı, burunıma buhar ve sabun qoqusı urdı. Çamaşırhane eken.

—
Ekinci barak qayda?

Çilter öglükli esli qadın qapu ögüne çıqtı.

— Sol tarafta üçünci ev...— dedi o, elinen uslubsız baraknı kösterdi. — Yeñi kelgenlerdensiñ, öylemi? — ve menim cevabımnı beklemey, de¬vam etti. — Şimdi halq ep mında yağa. Putövkanen keldiñmi?

Men başımnı köküsim üstüne qaqıttım.

— Kete ber, öyle olsa! — dedi qadın, üstümni-başımnı közden keçirip, külümsiredi: — Çamaşırıñ olsa, ketir! Unutma! Deñiştirmege şeyiñ olmasa, mında beklersiñ, çar-çabik yuvıp, ütülep beririm.

Ekinci barak yaqın eken. Qapunı qaqtım. Cevap bergen olmadı. Tekrar qaqtım. Dübürdiler, insan sadaları işitildi. Qapunı üytedim, qolaylıqnen açılacaqqa beñzemedi, sapından tutıp, bar küçümnen özüme çektim, ğıçıldap artına qadar açıldı. Ayretlenip, bosağa üstünde toqtap qaldım.

Mahorka dumanı içinde közlerime küçük ağaç koykalar çalındı. Çette, suv bakı yanında uzun stol tura, ortada zır-sarğuş eki yaş kişi, nasıldır, kiyik oyun oynamaqtalar. De aşağı çeke, de qalqa, de ellerini çetke uzata ve çızmalarınıñ ökçelerini yerge urıp, polnı dübürdete, soñra birbiriniñ omuzlarından tutıp, tepege sekireler. Bu zevqlı oyunğa, aynı zamanda, deşetli kötekke de beñzey. Oyuycılarnıñ ekisiniñ de sesleri qarıq.

Koykalarnıñ biri üstünde sarışın, mazallı yigit otura. O, başı üzerine yağmaqta olğan toban yastıqlarnı avada ilip alıp, oyuncılarğa fırlata, oyuncılar o qadar qızışqanlar ki, başlarına tüşe bergen yastıqlarnıñ ağrısına qulaq asmay, ayaqlarınen ep tepine, yerge tüşken yastıqlarnıñ üstüne çızmalarınen basqalay, oñaytlı kelgende, olarnı kenarğa tepip taşlaylar.

Köşede arıq yigit koykalarnıñ üstünden yastıqlarnı cıyıştırıp, sarışın kişige uzatmaqta.

Men, oynayyatqan adamlarnı yahşı eslep olamadım: tütün ve toz içinde olar kölge olıp körünmekte ediler.

Bosağa üstünde hayli vaqıt turdım, meni abaylağan adam olmadı. Belki aselet qulaq asmadılar! Sarışın kişi, niayet, içeri kirgen suvuqtan qaltırap, başını köterdi.

— Qapunı kim açtı? — dep ayqırdı o, lâkin meni körgen soñ, yastıqnı atmaq içün elini tepege kötergeni alda, taaciplenip, yerinde susıl qaldı.

—  Mümkünmi? — dep qıçırdım men,— kirmege mümkünmi?

— Kire ber! — dedi sarışın kişi ve yastıqnı soñki defa olaraq oyuncılarnıñ başları üzerine fırlatıp yiberdi. Aleket bunıñ ile bitti.

İçeri kirdim. Qapunı qapatqan soñ, selâm berdim. Selâmımnı yalıñız sarışın kişi aldı, o birleri maña açuvlı ve taacipli nazarlarnen baqıp turdılar. Sarışın kişi odanıñ ortasına çıqtı. Onıñ üstünde tek iç ştan ve mayka olıp, yalanayaq edi, bir-birlerinen türtüşip, üytekleşip turğan oyuncılarnı ayırdı, soñra maña taba eki adım attı.

— Kimsiñ, qardaş? — dep soradı menden. Soñ, cevabımnı beklemey: — Saña, ğaliba, dalğıcılar alayına ketmek kerek! — dep ilâve etti.

— Aysa! Dalğıcılarğa! — dep  qıçırdı oyuncılardan biri.

— Dalğıcılarğa? Niçün? Meni ekinci barakqa yolladılar.

— Pardon, je vu pri müsye! — dedi sarışın kişi, kibirli surette. "Canım, bu adamlar nasıl tilde laqırdı eteler?" dep taaciplendim men. — Cöne! Mında ekskavatorcılar yaşaylar.

— Bilem,— dedim men ve onıñ ögünden keçip, divarnıñ yanına keldim, çemodanımnı tsement pol üstüne qoydım, arqamdaki torbanı çıqarıp taşladım. Kişiler menim bu serbest areketlerimni begenmegen kibi köründiler.

— Qana, çabik ol! Ayın bu yerden! — dediler olar tekrar,— mında ekskavatorcılar...

— İşittim,— dedim men sertçe davuşnen.

— İşitken olsañ, qatayıp turğanıñ ne? Yoqsa, seni aylanma kanalğa yelladılarmı?

— Ebet! — dedim men. — Aylanma kanalğa. Lâkin dalğıcılarnıñ bu işke  ne munasebetleri bar?

Oyuncılarnıñ biri yaqın keldi.

— Raqıñ barmı? — dep soradı menden ve yasama sesnen şaqıldap küldi.— Raqıñ olsa, bizde qal!

— Raqım yeq, lâkin qapınmaq isteseñiz, tapmaq mümkün.

— ...Çünki dalğıcılarnıñ episi siziñ qardaştan. Ordudan kelgenler! — dedi sarışın ki¬şi,— lâkin sen otur! Dalğıcı olacağıñ kelmese, bizde qal! — soñ keskin davuşnen qıçırdı: — Hristofor! Çay...

— Raqı! — oyuncı ep inatlandı,— seniñ çayıñ kimge kerek? Raqı ketirsin!

Baraknıñ uzaq, qaranlıq köşesinden keñ müçeli, quvurçıq saçlı, sağ közüne qara meşin bağlı kişi peyda oldı.

"Toqta, bu kim? Canım, bu kim? Hrist..."

— Hristofor! — dep qıçırdım men,— qıymetli Hristofor! 

Kişi toqtaldı, maña bir közünen eleslenip baqtı, soñra ellerini ögge uzatıp, boynuma atıldı. Biz quçaqlaştıq.

Menim sevgim... ilki sevgim Hristofor Duranidi ile bağlı edi.

' Afu etiñiz, efendim (frans.). 

İnstitutnıñ birinci kursını bitirgen soñ yazlıq tatil vaqtında doğmuş köyüm Bademlikke ketken edim. Kelgenimniñ ilki künü babam meni Fikretnen küreşmege mecbur etti. O, belimden tutar-tutmaz meni yerge yandırdı. Men açuvlandım. Fikretke degil, özüme. Turdım, Fikretniñ belinden tuttım, iç ırğaqqa alıp, yuqarı köterdim, mına-mına yerge yıqacaqta, babam toqtattı. Meni Fikretke açuvlandı bellegen... Evellerde yapqanı kibi, bir elinen menim kölmegimniñ yaqasından tuttı, ayaqlarım yerden üzülgence töpege köterdi. Qart öyle taqatlı edi, soñra tekrar yerge qoyıp, Fikretke taba üytep yiberdi, devam etiñiz, degen manada. Kene Fikret yeñdi, lâkin ayneciliknen yeñdi. Men daa quşağından tutıp yetiştiralmadım, o alel-acele yapalaqqa aldı, ayaqlarım yerden kesilgeni kibi, meni yerge taşlay qoydı. Bu, taqat degil de, aqiqiy küreş usulı edi.

Babam kütükniñ üstünden turdı, o, bağçada bizni küreştirgen vaqıtta, daima bu kütükniñ üstünde otura turğan, indemey evge kirip ketti. Dülger menim kelüvim şerefine bir meşrebe şarap içti ve maña bütün kün gür qaşları astından tüşünceli köz etip yurdi. Amma menim küreş usullarımnı begendi.

Künlerden bir kün, men, baznam ötip olsa kerek; "babam, meni Taras Bülba kibi, yumruqlarını sıqıp qarşılay" dep yiberdim.

Bu babamnıñ pek oşına ketti: "men Taras Bülbanı bilem,— dedi babam,— onıñnen Qızıl-Yar yarmalığında körüştim".

"Yarmalıqta? — men ayretke keldim. — Ne vaqıt? Nasıl etip?"

Yazlıq tatilniñ soñunda Taşkentke qaytqanda Kavkazdan keçtim. Batumda yemiden tüşkenim kibi, demir yel vokzalına çaptım. Lâkin halq... maña beñzegen studentler ğayet çoq edi. Şu künü poyezdğa bilet alamadım.

"Acaristan" musafirhanesinde yerleştim. Üyleden soñ deñizge kettim. Yalıda, menim yanaşamda, qum üstünde yaş kişiler ve aralarında bir qız küneş şavleleri astında yatmaqta ediler. Bir talaydan soñ qız qalqtı, cazibeli adımlarle deñiege doğruldı... dülber yaldap ketti. Men, dağlıq ülkeniñ kişisi. Yaldavda pek usta degil edim, amma qıznıñ bu derece mair yaldağanını körgen soñ, pahılladım, atılıp turdım, deñizge çaptım. Qız maña baqa berdi, o sebepten, men de oldıqça uzaq mesafe almağa tırıştım. Aşıqmay yaldadım. Niyetim — İnci Qayağa yetip, onıñ üstünde biraz raatlanmaq, soñra keri qaytıp kelmek edi. İnci Qayağa barıp yetkenim ve üstüne tırmaşa başlağanım kibi, tekmil taqattan tüştim. Taşnıñ üstüne çıqıp, eñ olmağanda, azaçıq esimni başıma toplamaq kerek edim, amma İnci Qayanıñ yanında, suv içinde bir çerik saat qarmalanıp turdım, niayet, keri qaytqanda quvetim tekmil meni terk eteyatqanını sezdim. Yalığa barıp yetecegime eminim, lâkin pek qıyın olacaq. Aqılıma hucur fikirler kele başladılar: balaban deñiz içinde bir özüm qaldım, dep tüşündim men. Barıp ta suvuq aqıntığa oğrap, ellerimniñ, yahut ayaqlarımnıñ damarları tutulsa? Delfinlerniñ kimerde insanğa yaqın kelip, qanatlarınen bedenine ilişip keçken... bir ilişkende qaburğalarını kesip taşlağan adetleri ola turğan.

Apansızdan yanımda davuşlar işitildi. Bana yalıda yatqan kişiler... ziy-çuv olıp, etrafımda yaldamaqta ediler. Olardan birisi: "Tez-tez qaytmaq kerek,— dedi digerine,— yoqsa, haçapuriniñ lezeti qaçar". Qız, yanaşamdan keçer eken, başını maña çevirip:

— Sizni de davet etemiz! — dedi ve iri, beyaz tişçlerini körsetip külümsiredi, soñra: — eger razı olsañız... — dep ilâve etti.

Vu teklifke yigitler de qoşuldılar. Biri urum tilinde rica etti, digeri acar tilinde, üçüncisi türk tilinde. Soñundan añlağanıma köre, bu üç tilniñ üçü de olarnıñ ana tilleri eken.

Niayet, epimiz yalığa doğruldıq. Men yigitlerniñ artına yetmek içün suvnı şapırtıp-köpürtip, ögge ıntılğanda, qıznıñ acnz davuşını işitip, arqama çevirildim.

— Meni açıq deñizde qaldırıp ketmek isteyñizmi? — dedi o maña, azaçıq külümsirep,— ne aşıqasıñız? Ep bir Hristofornıñ peşine yetalmazsıñız.

Baqtım, ögde iri kevdeli kişi elleriniñ dülber areketlerinen, aşıqmay, yaldap ketmekte edi. Güzel yaldamaq büyük üner eken. Tap suqlandım. Hristofor...

Bir qaç kün keçken soñ Elpide:

— Hristofor siziñ yaldağanıñıznı körgende telâşqa keldi,— dedi maña,— student... Oña yardım etmek kerek dedi. Etrafıñızda aylana bergeniniñ sebebi şu edi. Siz sezmediñiz.

Cenkten evel Batumda bulunğan olsañız, anda şübesiz, Hristoforğa beñzer yaş kişilerni körgendirsiñiz. Siz gemiden tüşesiñiz... o serbest kişiler yalı boyundaki soqaqnıñ demir çardivarına tayanıp, deñiz dalğalarına köz etip turalar. Zan etsem, dünyada olarnı yerlerinden qıbırdata bilecek küç tapılmaz. Amma, elinde çe¬modanı dülber qadın eñqastan "ah" dedimi, bular aman onıñ yanına yuvurıp kele, elinden çemodanını alıp, musafirhanege ketire, eger yer yoq, denilse, şorbacınen laqırdı etip, oda tapıp bereler. Keyflerine uymağan başqa yolcuğa bu hızmetni üç qat ziyade parağa bile yapmaylar.

Şeer civarını dolanmaq isteseñiz, bulardan eyi gid , altı-yedi ball furtuna vaqtında yelkenli qayıqnen deñizge çıqmaq arzuñız olsa, bulardan usta kapitan tapamazsıñız.

Kimerde skelede kötek çıqa. Uzlaştırıcı yahut şaatçı hızmetinde daima bu quvurçıq saçlı, büyük iradeli, küçlü kişilerni köresiñiz. Olarnıñ arasında Elpideniñ ağası, Hristofor Duranidi olmamaq mümkün degil.

Bu serbest kişiler kimseniñ canını ağırtmaylar, lâkin bir kişi öz teşebbüsinen kötek çıqardımı, bularnıñ cezasından qurtulamay. Bir fuqareniñ eşyası hırsızlanılsa hırsıznı deral yaqalap bereler. Eñ sevgen zenaatları — deñizde boğulayatqan adamnı qurtarmaq. Cesürlik ve alicenaplıq... işte, olarnıñ idealı. Belki, olar hızmetten qaçıcı kişiler dep tüşünirsiñiz? Yoq! Olarnıñ episi hızmette. Lâkin işten boşadılarmı, aman yalığa çapalar, çünki mında daima adam çoq ve şeñlik... ayatnıñ qaynaq yeri.

O senelerde pek çoq limanlarımızda daimiy çalışıcı işçiler az edi. Yüklü gemi kelse, hızmet çıqsa, artel ve brigadağa adam qabul etile turğan. Öyle vaqıtlarda yigitler de işke kire, arqalarındaki ağır yüklerinen qavşıraq asma merdivenler, tar tahta köpürler boyu gece ve kündüz çapqalay, amma mal yüklev, yahut boşatuv bitken soñ, kurort kişileri aqşamları yalı boyu soqağına aqayatqanda, bular — bu yigitler tekrar poplavoklar ögünde tapılalar. İşsizlikke, can sıqıntısına beñzegen bu ayat, aqiqatta, öyle degil edi.

Men şimdi stil qurbanlarını, ecnebiy memleketten ne kelse, episine secde etici bazı yigitlerni körem. O sağlam kevdeli, yanıq çereli, hızmetsever yaşlar qayda... bıcaqlarını yumarlap, sol omuzları üzerine qoyup yürgen, azırğa duacı, bu nişaretli kişiler qayda?

Biz Duranidiniñ evinde on bir şişeni tüplegen ve haçapuri yegen soñ, Hristofor meni özüne qardaş dep bilgenini söyledi ve evlerinde bir afta musafir olıp qalmamnı talap etti.

Men mında ömürimde ilki olaraq acaip künler kördim. Saba erte turıp deñizge ketemiz, künniñ soñunda qaytıp kele, ev aldındaki küçük bağçada aş aşay, qave yahut şarap içe, keyf çatamız. Elpide ile ekimiz bulvarda kezinemiz. Onıñ türkü söylegen adeti bar edi. İnce, lâkin hoş sesinen acaip urum türküleri söyley ve gitarada çala turğan. Elpide yüksekçe boylu, ince belli qız... Onıñ qaverenki çeresi ve tığız müçesi araretli, şeñ ömürniñ timsali edi.

İnstitutqa barsañ, meni dostlarıña aytıp, yıllar boyu külip, mısqıllap yürersnñ...— dey edi Elpide,— mıyeqıllasañ mısqıllay ber! Ne yapmalı? Men seni sevem! İnce Qayanıñ üstüne çıqalmay turğan vaqıtıñda begendim, birden zecanğa keldim. Hristofor ise açuvlandı, meni öldürecek oldı. Amma ekiñiz tanışç olğan soñ, seni o da sevdi. Şimdi Hristofor saña menden ziyade aşıq. Men endi seni Hristofordan künleyim. İşitesiñmi, Cevdet?

—
İşitem, işitem... menim sevimli Elpidem! 

İşite edimmi, aceba? İnsan kimer vaqıtta yüreksiz, duyğusız yaşay... Canavarnıñ özü kibi. Men qayıq içinde Elpideniñ qararğan... yoq, qararğan degil, deñiz suvı ve küneş nurı altında kerbar renkini alğan acaip ayaqları ucunda oturıp, onıñ mavı közlerine baqam, lâ¬kin... közümizdeki Gulâranı körem. Elpideniñ ise yüregi sade, özü namuslı. Menim ayatımda böyle saf sevgi, saf muabbet, böyle araretli öpüşler daa oldımı aceba?

— Közlerimnen ant etem! Baq közlerime! Köresiñmi? Eger yalan söylesem, olarnı oyup alsınlar! Başımnı kesip, Kabuleti yolu üstündeki yüksek şımşır teregine saçlarımdan asıp qoysınlar. İşitesiñmi, Cevdet? Eger ömürimde, başqasını, seni sevgenim qadar sevgen olsam... lâkin yalvaram, maña öyle şübeli baqma! Şimdiçik özümni deñizge atarım! Baq! Şimdi... Cevdet!

Men onı quçaqlap, bağırıma basam, saçlarını sıypayım. O susa. Ne olğanını özüm de añlamayım. Kendimniñ Elpidege sadıqlığımnı isbat etmek içün men de közlerimni oyup çıqarmağa, başımnı kestirmege, özümni suvğa atmağa azır ekenimni söyleyim.

Kimerde Elpideniñ çeresinde birden şübe ve keder asıl ola, dülber közlerinde açuv qığıl-çımları balqıldaylar.

— Menden evel bir de birisini sevgen ediñmi? Köyüñizde sevgili qızıñ barmı? Doğrusını ayt! — şay degende Elpide üngür-üngür ağlap başlay. — Yarabbi, men neqadar bahıtsızım!

Yalan aytmaq mümkünmi? Bizim köyde, aqiqaten, bir güzel qız bar... Geceleri köyniñ civarında çıtırman dağ eteginde şırıldap aqıp turğan "Teselliden" suv almağa kelip, menimnen körüşip kete turğan. Tatil vaqıtında köyde ekende onıñ aqqında çoq tüşündim, lâkin qız köyde yoq. Hastalanğan, ülkeniñ çöl qısımında yaşağan aqrabalarına çıqıp ketken.

Elpide bu hucur tarihnı işitken soñ, kene ağlap yiberdi ve bu günanı maña iç bir vaqıt afu etmeycegini söyledi.

— Sen özüñ iç kimseni sevmediñmi? — dep soradım men.

— Menmi? — onıñ közleri intiqam ile yandılar. Şimdi boğazıma yapışır belledim, lâkin yoq... elindeki gitaranı fırlatıp yiberdi, gitara qayıqnıñ astındaki sılaq tahtağa urıp, devamlı-asretli sağır davuş çıqararaq, susıp qaldı. Men onı elime aldım. — Dmitriy ile eki defa dansigge bardım, onı sevgi isap etesiñmi? Toqta sen... Sen meni...— onıñ közlerinde kene yaşlar asıl oldılar. Hayli vaqıt keçken soñ, El¬pide meni sevgeni içün tekrar yemin etti.

Bu qıznıñ tabiatında añlaşılmaz, taacipli şeyler çoq edi; sevinçten — kederge öyle tez ve ümütsizden keçe edi ki, men kimerde şaşmalay edim. Amma muabbetleşmekniñ çaresini de tez tapa edi.

Ey-va! Dünyada er şey keçip ketkeni kibi, bu bir aftada keldi-keçti. Hristofornıñ ve Elpi¬deniñ dostları meni ozğarıp vokzalğa keldiler. Poyezd köçkende Elpide ağladı, men özüm de ağlayyazdım.

İnstitutqa kelgen soñ, mektüpleşüv başladı. İlki vaqıtlarda Elpideden künde eki mektüp kele turğan, soñundan bu sıtmalı araret sakinledi. İlki aylarda yalıñız ebediy sevgiden baas etken mektüplerinde ev-turmuş haberleri peyda oldılar: qart Duranidi çıldırğanğa beñzey, keçken sene vefat etken ayaqqapçı Manusidiniñ qarısı Vasilağa evlenmek istey. Vasila — nişaretli qadın, közleri daima çılpıqlı, daima ağlap turğan kibi.

Soñra Hristofor çay fabrikasında sklad müdiri hızmetine kirgeni hususında haber keldi. Bir qaç ay daa keçken soñ ise Hristofornıñ başına büyük belâ kelgenini yazğan edi. Hristofor, qurulayatqan pavilyonnıñ saçağı tübünden keteyata eken, tavan maqası üstünde büyük, qara pardoş körgen, yerden tahta parçası alıp, onı quvıp tüşürmek istegen, pardoş abdırap, birden toqtalğan, aylanıp artına qaytmaq istegende, bacağı ağaç üstündeki közevge ilişken, közev tayıp, aşağı, Hristofornıñ betine tüşken. Hristofor vayıldap, elinen közüne yapışqan ve şu arada başı aylanıp yerge yıqılğan. Elpideniñ tabirince Hristofornıñ eki qopqa qanı aqqan. Onı lineykağa qoyıp, hastahanege ketirgenler. Vir buçuq aydan soñ evge qaytıp barğan. Sağ közü yeq eken.

Elpide diger mektübinde evelki Hristofornıñ artıq yoq ekenini, onıñ vefat etkenini... hastahaneden tamamınen başqa adam qaytıp kelgenini yazğan edi. Hristofor evden çıqmay, plâjğa barmay, eski dostlarınen körüşüvden qaçına, pek tüşkün olıp qaldı, dep şikâyetlengen edi.

Eppi vaqıt keçken soñ men qart Duranidiniñ evlengeni, Hristofornıñ ise evde qalmaq istemegeni haberini işittim. Elpideniñ özüniñ de evden qaçmaq niyeti barlığını añladım, çünki cadı Vasila, Elpndeniñ ve Hristofornıñ üstüne qıçıra bermekten başqa şey bilmey eken.

Elpide evni bıraqıp ketmek istey... Taacipli şey. Onı mında çağırmaq kerekimmi? Lâkin qayda? Nasıl evge? Student yataqhanesinemi? Elpidege episini añlatıp yazdım. Çoqqa barmay, cevap keldi: ne qadar çekişse-çekişsin, lâkin menim raat oqumam içün Batumda er şeyge qatlanacaq, bütün ömürinde yüregi tek maña sadıq qalacaq. Menim mektübim, menim şübelenüvim oña tesir etkenge beñzey.

Ondan soñ men arbiy mektepke kettim. Elpide evelâ Tambovğa, soñra Starıy Kostantinovqa qızıl kazaklar polkına sıq-sıq mektüp yazıp turdı. Amma bir qaç seneler keçken soñ, bu mektüpler siyrekleşti, soñra tekmil kesildiler. Soñki sene içinde Elpide menim iç bir mektübime cevap bermedi.

Şimdi Çar-Çaqta, ekinci barakta menim ögümde Hristofor Duranidi turmaqta. Eski Hristofor ölgeni yoq... Elpide yañlışqan. O, evelkisi kibi, keniş kevdeli, quvurçıq saçlı, baqır çereli kişi. Hristofor meni deral tanıdı. Ve pek sevindi.

— Köresiñmi, Nikolay? Bu — Cevdet! Özümizniñki! Batumlı!

Sarışın kişi menim yanıma keldi, ğaliba, quçaqlamaq istedi, lâkin birden tentiredi, yıqılayazdı. Elinden tutıp toqtattım.

— Özümizniñki ekeni körülip tura! — dedi o, ve Hristoforğa eleslenip baqtı,— qana, tez ol! Musafirni sıylamaq kerek.

Eki kişi divarğa tayalı eski stolnı ortağa çekti. Men, bir ayağı sınıq kürsüni alıp, oturdım. Artıq yahşı yerleşkenime emin olğan soñ, etrafıma köz taşladım.

Tavan astını örümçek yuvaları örtken, çökürli divarlarnı ve pencerelerni toz basqan. Tsement pol yaqında sipirilmegen.

Aqılıma bizim qazarma tüşti. Anda koykalar mıdakinden qaç kere çoq, polı da mındaki kibi, tsement, lâkin temizlik cietinden bunıñnen qiyas etmek mümkünmi? Terenden köküs keçirdim. 

—
Böyle yaşaysıñızmı? — dedim Hristoforğa. 

Onıñ çeresinde keder sezildi ve cevap berecegi yerde, teren nefes aldı.

—
Begenmediñmi?— dep soradı sarışın kişi.

— Sen ne? Mında er şey jevupri yahut silvuple bellediñmi?

Kişini baştan-ayaq közden keçirdim. Batum¬lı... matros olmalı. Böyle mazallı, küçlü, yanıq çerede kişi yalıñız matros ola bile. Ecnebiy sözçikler de bundan kelip çıqsalar kerek. Kerçek, böyle azamatlı kevdege tögerek yüz ve mavı közler iç kelişmeyler. Lâkin...

—
Ayta ber! — dedi kişi maña, Hristoforğa çevirilip — ferm lâ port!2 — dep taşladı.

Hristofor sesini çıqarmay, barıp qapunı qapattı, sarışın kişi ise maña ücümini de¬vam etti:

— Ne içün indemeysiñ? Yoqsa appartamentimizni begenmediñmi?

Maña oqtala bergenine pırtlazlana başladım.

— Begenilecek şey körmeyim! — dedim men. —

Rica etem, buyurıñız! (frans.). 

Qapunı qapat (frans.).

Qayda baqsañ balçıq, kir, örümçek yuvası amma bunıñ içinde yaşağan kişiler toreadorlarğa beñzeyler. Sarışın kişiniñ beti evelâ kom-gok oldı, soñ küldi.

— Ha-ha-ha-ha! Toreadorlar..? Zevqlı! Çoq zevqlı!

Hristofor menim ögüme, qaynağan suv tolu teneke meşrebe ketirip qoydı.

— Gazeta olsa töşer edik... qaydan alasıñ? — dedi o, öz-özüni aqlağan olıp,— mahorka içip bitirdiler... şaqalâar!

— Dört küvert içün...— dedi sarışın kişi,— dediler ve centlmenler, rica etem, stolğa buyurıñız! — şay degen soñ, oyuncılardan birine çevirilip,— tut stolnıñ ucundan, koykağa yaqın çekeyik! — dedi o,— kimge aytam!

Lâkin oyuncı özüni sıqmadı. Bayağı vaqıt qıbırdamay oturdı, soñ ayaqqa turdı, entir-tentir ocaqnıñ yanına bardı, arıq ellerini tar, oyuq köküsi üzerine haçladı.

— Emir etmege bilesiñ. Güzel... ya ne aşaycaqmız?— dedi oña, açuvlanıp.

— Yeter! — dedi Hristofor,— felsefeniñ, kerekligi yoq!

— Yezdir başımdan! — arıq kişi qoyu, mot sezlernen sögündi.

— Bunı köresiñmi, Arhipka! — sarışın kişi yumruğını kösterdi.

— Davuşıñnı yükselte berme! — dedi Arhip¬ka,— añladıñmı? Men ötü patlağanlardan degilim.

Sarışın kişi yerinden turdı, sol ayağını stolğa bastı, Arhipkanıñ üstüne sıçraycaq edi, Hristofor elinden çekip toqtattı.

Men kördim, iş qalabalıqlaşacaqqa beñzey. Bunıñ ise iç kerekligi yoq. Çemodanımnı açtım; içinden bir qutu çay, ısqa tutılğan eki balıq, qaç kesek şeker, bir qutu konserva, bir kesek poltava kolbasası çıqarıp, stol üstüne qoydım. Kişilerniñ qaşları mañlaylarınıñ tepesine köterilip kettiler.

— Buyurıñız! — dedim men.

Hristofor koykanıñ üstüne oturdı.

— Kel, Raşid!

Saçları maqasnen kertiklenip qırqılğan uzun yigit kelip onıñ yanına oturdı. Elindeki qalın piteden büyükçe kesek qoparıp, ögüne qoydı. Soñra o, kesekni ortadan böldi, soñ olarnı da ortadan böldi, bölüngenlerni bir daa ekige bölgen soñ bir keseçigini alıp, çayğa batırdı, ağızına qaptı. Bizim köyde ötmekni böyle etip, yüz otuz yaşındaki qartlar aşay, ötmek yufağı yerge tüşse, bütün kün azap çeke turğanlar. Kim bilsin, belki Raşid da köyde doğğandır?! Bana Nikolaynen iddalaşqan yigit menim qarşımda oturdı:

boyu pek yüksek degil, omuzları qısıq, boyunı inceçik, yüzü tar ve etsiz... Asabiy ve zıpqın kişige beñzey. O çızmasınıñ qonuçından fin pıçağını çıqardı, kolbasa ve balıqnı çar-çabik keseklep qoydı. Hristofor ötmek kesmek içün pıçaqnı istedi, Arhipka bermedi, tez-tez qonuçnıñ astına qadar tıqıp yiberdi.

— Ata, sen çayalana berme! — dedi o Hristoforğa ve eçki davuşınen küldi.

Eger Hristofor bu arada bir söz, yalıñız bir söz aytqan olsa, kötek başlaycaq edi, lâkin stol üstünde kolbasa, balıq tura. Mümkün degil.

Kim ne tapsa, üstüne oturdı, aşamağa tutundıq. Bu arada tavandaki lampoçka lip-lip etip, sönüp ketti. Bir talaydan soñ, kene yandı, lâkin qızarıp, küsüp, ülkün çıraynen yandı. Bir-birimizniñ yüzlerimiz zornen körünmekte edi. Baraknıñ içi ufaqlanıp ketken kibi oldı.

— Kene kabel teşildi...— dedi Hristofor kederli alda.

— Kabel? Niçün kabel? Stantsiyanıñ küçü yetmey de.

— Nesi yetmey? — Nikolay sarğuş davuşnen soradı. — Küçü yetmey deysiñmi? Tursunov ketti. Yeñi donatma ketirecek. Tursunov kim? Bilesiñmi, ahmaq!

— Tursunov boş qaytmaz,— dedi Hristofor. — Öyle adeti yoq. — Şay degen soñ, közüne stol üstündeki boş şişe çalındı, terenden köküs keçirdi: "yazıqlar olsun!"

Ziyafet biteyatqanda içeri, qarardan ziyade yüksek boylu adam kirdi. Üstünde eski şinel, başında meşin kepka.

— İşte, komendant! — dedi Arhipka, ırcayıp. — Taqletini köstermegeni çoqtan edi. Ne keldiñ, Petâ emce?

Arhipkanıñ adamlarğa ilişe bergen adeti olsa kerek. Komendnant onıñ sözlerine qulaq asmay, stolğa yaqın keldi ve balıq parçalarına darğın-darğın baqtı.

— Oturıñız, Petâ emce! — dedi Hristofor. — Balıqnıñ lezetini baqıñız! Başqa şey qalmadı. Episini sıpıştırdıq. Keç keldiñiz!

— Raqı olsa edi,— dedi komendant tüşkün sesnen,— amma böyle quru... Onıñ ne yeriniñ lezetinn baqacaqsıñ?

— Komendnant yalq etil maña baqtı: — Yeñi kişi sizsiñizmi?— dep soradı. 

Men başımnı salladım.

— Yuriñiz menimnen! Töşek, yorğan, iş urbası alıñız! Yarım saattan soñ Taşkentke ketem. Soñ qıdırıp yürmeñiz!

Alel-acele çayımnı içip, onıñ peşine tüştim.

 — Adıñ ne? Familiyamnı söyledim.

— Bekirov? Maña ise Petâ emce deyler! — de¬di komendant resmiy davuşnen ve közleri çemodan üstüne  tüşti. — Seniñkimi?  Kilitlen,  çetke qoy,— dep emir etti.

Arqama teşek, yastıq, çızma sıqınıp qaytıp kelgende barakta kimse yoq edi. Koykamnı pencerege yaqın çekip, üstüne töşek ve yorğan töşedim. Kazarmadaki kibi cıyıştırmaq istedim, lâkin bir şey çıqmadı: çarşaf tar, ortası yırtıq. Bundan soñ, çızmalarımnı kiyip baqayım dep koykanıñ üstüne oturğan edim, yuqlap qalğanım.

Geceniñ bir maalinde qapunıñ tarsıldısından abdırap uyandım. Kimdir, çızmalarınen polnı dübürdete berip, yanımdan keçip ketti. Başımnı köterip baqtım, Nikolay koykalarğa urunıp, entir-tentir yürmekte. Ne qıdıra? Özü de bilmese kerek. Yanımdan ekinci defa keçeyatqanda koykanıñ ayağına sürünip yerge yıqıldı, elektrik kabeli hususında bir şeyler ayttı, añlamaq qıyın edi. O meni, ğaliba, elektrik belledi. Onıñ fikirince montör kabelni smenada dört kere teşkermek kerek, men, yani elektrik, denbelniñ-denbeli, buña erine ekenim. Seniñ ağızıñnı-burunıñnı tümtüz etip beririm,— dedi maña.

Yanımdaki koykada, toban töşek üstünde, kimdir

qıbırdandı, sağ yağından stol yağına çevirildi, soñra ayaqqa qalqaraq, peçkanıñ yanına barıp, ğılt-ğılt-ğılt suv içti, sarışın kişiniñ yanına qaytıp keldi.

— Yur, kettik! — Nikolaynıñ qolundan çekti. Amma onı kötermek qolay degil edi. Kişi menim başımnıñ üzerine egildi: — Yuqlaysıñmı?

Men Hristofornıñ sesini tanıdım.

— Yoq. Ne oldı?

—
Tut, Nikolaynı yatqızayıq! 

Yarım saat keçken soñ men, Hristofor ve Arhip¬ka beraber qaranlıq gecede yolğa çıqtıq.

— Kene üç kişimiz. Daima üç kişi,— Arhip¬ka nişaretli sezlernen sögündi,— Kandıba er kün bir marifet körsete,— o Hristofornıñ omuzından türtti: —Dostuña ayt, onıñ içün hızmet ete bermege vaqıtım yoq!

Arhipka biraz ögge ketken soñ, Hristofor me¬nimnen yanaşalap yurdi.

— Üçümiz beraber çalışa edik,— dedi o,— Ni¬kolay Kandıba, men ve bu. Nikolay bugün dadını qaçırdı. Lâkin kene üç adammız. Nikolaynıñ yerine sensiñ. Üç kişi olıp çalışmaq, bilesiñmi... nasıl? Bütün gece beliñni eki defa dogrultıp olamaysıñ. Pek ağır iş.

Qaranlıqta alçaq terekler arasındaki soqaq boyu kettik. Ögde projektorlarnıñ yarığında yüksek qulleler, topraq yığınları, ekskavatorlarnıñ yelquvanları, nasıldır tahta budkalar, skladlar körünip ala, parovozlarnıñ beyaz tütüni sezile. Lâkin bularnıñ episi uzaqta. Bizim keteyatqan soqağımız qaranlıq içinde burğalana, berip, yalığa doğru kete. Men Hristofornıñ laqırdısını diñley ve Elpide hususında tüşünem. Özüni soramağa utanam. Utanmayım — qorqam.

Hristofor öz başına Kandıba hususında laqırdı başladı:

— ...Ziyansız yigit. İşleyim dese, dağnı-taşnı deviricek. Şpallarnı taşığanını körseñ, şaşarsıñ. Amma çalışacağı kelmese, bir afta içe, ne Mansurov, ne Krasnânskaya — kimse hayır etmey. Aqılsız degil. Açıq göñülli. Batumlı kişi. Nasıl deyim saña? Batumda bulunğan... deñizci! İçe bere... Niçün? Çünki taqdir onıñ canını ağırtqan.

—  Krasnânskaya degeniñ kim?

— Bilımeysiñmi? Anna Yakovlevna. Vaş Dugümniñ büyügi. Bir şeyni ayttımı — bitti. Ne yapsa, işçilernen añlaşıp yapa. Bilgen şeyi olsa, cangoñülnen añlata. Bilmese — soray. Onı er kes saya-seve. Dneprden keldi.

Köpür bette parovoz sızğırdı. Yel azaçıq yarıqlandı, biz özen yalısına kelip yettik. Tezden yeñi smena başlaycaq, amma men daa Hristofordan özüm içun müim şeyni sorap yetiştiralmadım. Hristofor, ğaliba, bunıñ farqına bardı.

— Elpideden mektüp kelmegeni çoq vaqıt oldı,— dep taşladı. — O şimdi Batumda yaşamay, haberiñ barmı? Yüregim ne ise yımşap ketti. Hristofor devam etti: — Kabuletide çay fabrikasında işley. Vasila ile bir evde yaşamaq istemey,— şay degen soñ, Hristofor birden toqtaldı, tiklenip, közlerime baqtı. — Sen ne? Oña mektüp yazuvnı bıraqtıñmı?

— Elpide menim mektüplerime cevap bermey.

— Bermey? Niçün? Yoq, yoq... sen yaz! — dedi Hri¬stofor büyük israrnen ve ilâve etti: — Em tezce ol!

"Ebet! Tezce olmaq kerek! Acele mektüp yollap, işniñ aslını bilmek kerek. Bu işni diger adam yapacağı yoq. Öz taqdiriñ hususında evelâ özüñ tüşünmek kereksiñ".

Bu fikir ilki defa aqılıma kelgende yigirmi üç yaşında edim. Tekaran evelce kelgen olsa, iş başqa yolğa minecek edi.

Men şimdi öyle tüşünem... Tüşüngende yüregimde, keçip ketken o künler içün azaçıq keder ve ağrı is etem. Kederlenem ve sevinem.

Maña yeñi ad qoydılar: nijnik. Bu — eskavatornıñ aşağı qısımında hızmet etice işçi, demir yelcu, demek. Nijnik. Böyle söz yoq. O bizde, qurucılıqta tüşünilip çıqarılğan şey.

Yüzlernen kişilerniñ işini yapıcı bu maşinanıñ o vaqıtlarda çoqtan-çoq qol hızmetine mutac edi. Şimdi ekskavator eki kişinen çalışa. Bizim devirimizde ise draglâyn rels boylap köpçekler üstünde yüre edi.

Ekskavatornıñ büyük korpusı tam bir tseh kibi... motorlar bölügi ve kompressor — bularnıñ episi ekskavator içinde. Demir yel vagonlarından azaçıq küçük kevdesi ögünde yelquvan — uzun demir direk tura, rolikler ve qalın troslar ile bağlı, yüksek yelquvannıñ töpesinden teren çuqurğa kovş tü¬şe, qalın tişlerinen buzlı topraqnı yarıp, tonna-tonna topraqnı töpege çıqara, yığınnıñ, yahud dumkarnıñ üzerine taşlay. Özü demir yel üzerinde cılışa bere. Yolnı biz, nijnikler, yasaymız. Ekskavator içün demir yel yasamaq ne demek? Lomnı, kürekni, qazmanı elge alıp, topraqnı tegizlemek, onıñ üstüne relslerni qoyıp, boltlarnen pekitmek demek. Ekskavator iş vaqıtında art-artına cılışa, ögündeki topraqnı qazıp ala. O artqa cılışıp, toqtağan soñ, biz ögünde boşağan relslerni alıp, arqada yel yasaymız.

— Bu hızmetni yapmaq içün çoq aqıl kerek degil,— dedi Hristofor,— amma...

— Amma ayuv kibi küçlü olmaq şart,— dedi Arhipka ve tişiniñ arasından sızğırta berip, yerge tükürdi.

Biz tayğaq soqaq boyu bayır töpesine çıqıq. Bu yerden Baş Dugümniñ bütün manzarası körünmekte edi. Özenge diqqat ettim, onıñ suvu ateş qusayatqan kibi edi.

Gürültili Çar-Çaqtan eki yüz metr kenarda ekskavatorlar aylanma kanal qazmaqtalar. Qaç daneler, bilmeyim. Bizge yalıñız üçevi körüne. Bir-birinden uzaqta turalar. Çoq olsalar kerek, çünki kanal boyunda küçlü projektorlarnıñ ışığı körünmekte. Transformator budkalarından yerge qalın kabeller sarqıp, burğalanıp, topraq yığınları arasında ğaip olıp ketmekteler. Bu kabeller ekskavatorlarnen bağlılar.

Özen içinde yarıqlar körüneler. Qaynap, köpürip turğan suvnıñ renki qap-qara. Özen boyunda — tahminen, on altı kilometr mesafede — fenerler tizilgenler, aşağıda ise teren uçurım. Bu aylanma kanalnıñ özü.

Kök-Boğaz betten eeken suvuq yel duvuldısı içinde tosat-tosat parovozlarnıñ kiyik sesleri işitile. Topraq yığını artında kimlerdir laqırdı ete. Kimlerdir sögünip alalar.

— Yigirmi birinciniñ nijnikleri,— dedi Hristofor,— olar bu meselede küçlüler.

Transformator budkası yanında toqtaldıq, o qulaqlarnı tındırıp duvuldamaqta edi. Men demir yoldan atlap keçmege niyetlengende, Hristofor menim elimden tutıp, artına çekti. Bu arada qulağıma Arhipkanıñ hihildısı keldi.

— Keç, keç! Ne keçmeysiñ?

Men Arhipkağa indemedim. Onıñ kimlerden ekenini seze başladım.

Burunımıznıñ ögünden güdürdep motovoz ötüp ketti. Tarsıldı ve güdürdiler içinde parovoz sesini ayırdı etmek qıyın edi.

Relslerniñ arasında suv cıyılğan, şpallarnı örtken. Yanaşada kimdir, qattı-qattı öksürdi, suvnı yarıp şapır-şupır keteyata edi, soñ toqtadı.

—
Bu kim? Bizimkiler degilmi? 

Ebet... ögümizde Kandıba çam teregi kibi tiklenip turmaqta edi.

— Kazak...— dep qıçırdı o, gürdeli davuşnen. Menim yanıma keldi, omuzlarımdan tutıp, özüne çekti,— sen mında ekensiñ de! Aqılımdan çıqıp kettiñ. Smenağa eki adam qaldı del, çaptım.

Kandıbanıñ ağızından raqı ve soğan sasığı kelmekte... amma özü ayınıq.

— Yur, saña "Mavı qayanı" körseteyim! — dedi o,— qoltuğı astından bir çift brezent qolçaq çıqarıp, maña uzattı,— Ma! Kerek olur!

—
Özüp?

— Meni qasevet etme! Sen, qardaş... mında aytılğan şeyni yap, iç bir vaqıt bir şey sorama! Endi maña baq! Yarıqnı... küçük evçikni köresiñmi? Oña "Mavı qaya" deyler. Bu yerde bir vaqıtta mavı renkli qayalar olğanlar. Bir vaqıtta... añladıñmı? Soñundan olarnı patlatqanlar. Bir şey qalmağan. Toqtabayevni sorarsıñ... Bizim mehanigimiz. Oña aytırsıñ: "meni sizge Kandıba yiberdi, dersiñ. Qıyın olmasa, seni hızmetke alsın. Qıyın olsa, zararı yoq, eecanlanmasın. Özümiz bir çare taparmız, dep ayttı, de! Añladıñmı?"

Şay degen soñ, Nikolay hahıldap küldi. Küldi, soñ yerge tükürip, demnr yel boyu Hazar-Kend betke yuvurıp ketti. Hristofor ve Arhipka suvnı şapırtıp-köpürtip onıñ artından yuvurdılar. Ar¬hipka menim yanımdan keçeyatqanda közüni qıpıp aldı: "Zarar yoq, qardaş, olucı şeylerdir" de¬gen manada.

Men demir yel boyu ketmege cesaret etalmay, yanaşadaki tar soqaqqa tüştim. Yürmesi kuç edi, çünki soqaqnıñ bir tarafı eñiş, ayaqlarım tayğalay berdiler "Mavı qayanı" zornen qıdırık taptım. Tışına kiyiz mıhlı ağır qapunıñ zembeleginden çektim, qapu aralıqlandı, içeri tıqıldım.

— Qapunı qapat! — içeriden qarıq ve qaba ses işitildi.

Qıp-qırmızı çöyün ocaqnıñ yanında yatqan eki esli işçi maña qulaq asmay, laqırdını devam ettiler.

— Aytmadımmı men? Toqunma, demedimmi?

—
Toqunma..!? Toqunıp, ne yapqanlar oña? 

Bir parça kâğıdını qoparıp aldım. Ne büyük qabaat?! Mektüp yazmaq içün... özü de, divarğa yapıştırılğan örnekli kâğıt. Bu qadar şamata çıqarmaq kerekmi edi?

— Ya ne? Er metri ükümet narâdınen alına. Bütün "kavaleriyasına" bir rulon berilgen. Toqtabayev yerini ögrengen, yavaşçıq-yavaşçıq ilindire bere. Sen birden iri kesek aldıñ.

Laqırdı kesildi. Biraz indemey yattılar, soñra maña çevirilip, ekisi de birağızdan:

— Saña ne kerek? — dep soradılar.

— Toqtabayev...— dedim men. — Nevbetçi mehanik kerek.

Ekisi de birden közlerinen odanıñ törine işaret ettiler:

— Toqtabayev anda.

Köşede, tar stol başında arqasını qapuğa çevirip oturğan kişi öz familiyasını işitip, maña çevirildi.

Tolu müçeli, aqçıl betli bu adam, leqırdı etip başlağan soñ, tışqı sımasından yaş köründi.

O meni baştan-ayaq közden keçirerek, azaçıq külimsirep aldı.

— Bekirov olasıñızmı?

— Ebet! Men sizge...

— On yedinci ekskavatorda... Almazovda çalışacaqsıñız — dedi Toqtabayev,— sizge aşıqmaq kerek. Bugün smenada eki adam.

— Yoq. Üç adam,— men onıñ sözüni tüzettim. — Kandıba işke çıqtı.

— Çıqtımı? Yahşı etken. Ekskavator qayda ekenini bilesiñizmi?— O menimnen beraber tışarı çıqtı ve qolunı Hazar-Kend tarafqa çevirdi:— Budkanı köresiñizmi? — dep soradı o, bent başındaki yarıq pencerege işaret etip,— onıñ sağ tarafından özen boyu yuqarı ketseñiz, Almazovnıñ ekskavatorını körersiñiz. Sorasañız körsetirler.

— Uzaq olmasa kerek?!

— E! — dedi Toqtabayev. Başqa davuş çıqarmadı.

Men kettim. Toqtabayev artımdan köz etip qaldı.

Onıñ körsetken budkasına yetken edim, közüme ekskavator köründi, amma yalığa burulğan soñ, ğaip oldı.

Tekrar demir yel betke çıqtım, budkanı köz¬den qaçırmay, şpallar boyu cönedim. Şpallar arasında yürmesi oñaytsız edi. Skladqa yakınlaşqanda ögümde teren kanal peyda oldı, keçmege köpür yeq. Topraq yığınları ve eski şpal obaları arasında yarım saat dolanğan soñ ekskavatorğa kelip çıqtım. O yüksek uçurımnıñ çetinde edi. Üçünci smena maşinanı teslim etken. Hristofor ile Arhipka köpçeklerniñ köçerlerine may sürtmekte ediler.

Ekskavator kögertesinde turğan uzun mıyıqlı yüksek kişi nijniklerge nasıldır emirler bermekte çıraq yarığında meni köre qaldı.

— Tez! Tez! — dep qıçırdı o,— kimsiñiz?

Bekirovsıñızmı?

— Ebet! — dedim men,— onıñ özüm!

Kişi hoşnud alda külümsiredi.

— Sizni tanıdım,— dedi o, azaçıq ğurur ile,— men bütün nijniklerni bilem... familiyalarınen. Toqtabayev baş küte. Sizge sovet ükümetini nasıl teşkil etkenini söyledimi?

— Yoq!

— Öyle eken, niçün keçiktiñiz? — Mansurov endi maña zıqarlap başladı. — Bizim hızmetimizde keçikmek mümkün degil! Er daqiqa qıymetli, haberiñiz barmı? Yaqınca keliñiz! — Mına — may qopqası! Töpede körüngeni — maqara. Onı yağlamaq kerek. Qurucılıqta bütün iş siziñ, nijniklerniñ hızmetine bağlı. Ebet,

ebet! Bütün qurucılıq!

O maña malüm şeylerni eppi vaqıt daa añlatıp turdı, men onı diñlep olamadım. Diñlegen olsam, emirini icra etmege vaqıtım qalmaycaq edi. Mında kişiler oña alışıp qalğanğa beñzeyler.

Mansurov ketken soñ, episi menim içün şorbacı kesildi. Er kes maña emir ete, meni o yaqqa — bu yaqqa çaptıra berdi. Raşid emir etkeni hucur körünmedi, çünki o, muvaqqat da olsa, maşinist yardımcısı. Amma Arhipka? Nikolay? Smena vaqtında Almazovnı tek eki defa köre bildim. Sesini asıl da çıqarmadı. Kimerde Raşidni, kimerde nijniklerniñ büyügi Kandıbanı çağırıp, bir şeyler seylegen oldı. Şunıñnen bitti. Mında adamlar, motorlarnıñ gürültisi içinde bir birlerini işitmek içün pek qıçırıp laqırdı etmege mecburlar. Almazov ise boğazını kere bermekni istemey. Tenefüs vaqtında menim yanıma keldi.

— Mında kişiler osal degiller! — dep taşladı maña, soñ elimni sıqtı.

Tenefüsten soñ, meni ekskavatornıñ kögertesine çağırdı. Sağ elinen manivelâğa bastı kovş yavaş-yavaş aşağı sarqtı, çuqurğa tüşti, azamatlı tişlerinen topraqqa sançıldı, lâkpn bu arada, niçündir, ekskavatornıñ bütün kevdesi, titredi. Yerge yıqıla yazdım. Almazov kördi, indemedi. Topraq tolu kovş töpege köterildi, soñra sol tarafqa çevirilerek, topraqnı yığınnñ üzerine tökti. Bundan soñ yelquvan tekrar sağ tarafqa çevirildi, kovş çuqurğa tüşti, qalın tişlerinen kene topraqnıñ bağrına sançıldı. Almazov maşinanı toqtattı.

—
Bekirov! Yerge tüş!

Men aşağı sıçradım. Meni kögertege niçün oturttı, niçün tüşürdi? Bir şey añlamadım. Sınamaq istedimi? Er alda, birinci imtiannı tutalmadım.

…Bir relsni eki adam kötermege borclı. Bu işte menim tecribem yoq. O sebepten, ueun rels¬ni bir özüm ilindirip aldım, otuz metr uzaqqa alıp kettim. Bunı er kes kördi, amma kimse özüniñ taaciplengenini sezdirmedi.

Gece saat üçte maşinist ekskavtornı toq¬tattı. Biz köpçeklerni demir qamutlardan qurtardıq, Raşid rıçag başına keçip, maşinanı altı metr artqa cılıştırdı. Biz ögdeki ve arttaki köpçeklerni tekrar qamutlarnen bekittik, ögdeki relslerni çıqarıp aldıq. Kovş tekrar işke tüşti. Topraqnı tegizledik, şpallarnı ve relslerni ketirdik, ekskavatornıñ artqa yürmesi içün demir yolnı yasamağa tutundıq. İş vaqıtında Hristofornıñ menim aqqımda Kandıbağa aytqan sözlerini işittim.

— Sağlam kişi,— dedi o, meni körsetip,— tıpqı madyar grenadörı.

— Lâkin kibirlice, ğaliba...— dep taşladı Nikolay. Soñ, yuvurıp kelip, qoltuğımdaki şpallarnıñ birisini çekip aldı: — Bunıñnen ne isbat etmek isteysiñ, kazak? — dep cekirdi o maña,— quvetiñniñ çoqlığınımı? Deli olma! Er kes kibi çalış!

Zevqlı şey. Men ğayret körsetmek istedim. Nikolay begenmedi.

Adamlar arasında ayrılıp çıqmaq, bu — mot degil. Bir de-bir kişinen beraber çalışqanda, işni daima musaviy bölüşmek ve quvetni de musaviy sarf etmek kerek. Kerçek, bir adamnıñ diger adamnı ozıp keçüvi, işni ondan ziyade yapuvı yahşı şey. Lâkin bu, şahsiy menfaat içün elverişli. Aqay olsañ, em özüñ tez çalış, em yanaşañdaki kişi tez işlesin. Oña yardım et. Er kes işni çoq ve yahşı yapsın. Kandıba maña özüniñ bu nazariyesini añlattı.

Biz ekskavatornıñ sol qaburğasında, Arhipka ise arqasında, çalıştıq. Biz relslerni ve şpallarnı taşığanda, Arhipka çetke çekilip, seyir etip turdı. Yapqan işini ise yeñiden yapmaq kerek oldı: topraqnı tegizlegende balaban-balaban topaçlar qaldırğan. Olarnı urıp ezmege, yahut ketmennen çekip, uçurımdan aşağı özenge taşlamağa mecbur oldıq.

Hristofor aşıqmayıp, lâkin toqtavsız çalıştı Nikolay — calağay, araretli eken, sıq ve az-az toqtadı, men, bayağı vaqıtlar keçken soñ, Hristoforğa taqlid etecegim keldi. Em ettim.

Arhipkanıñ iş usulı nasıl? Bunı añlap olamadım. Soñki sefer şpallarnı ketirip, eks¬kavatornıñ yanaşasında tizeyatqan vaqıtımızda, Arhipkanıñ tegizlegen meydanınıñ ortasında ke¬ne çuqurlar ve iri taşlar köründi.

— Bularnı niçün cıyıştırmaysıñ? — dedi oña Kandıba,— biz, malaylar... daima peşiñden yürip, seniñ yapmağan işiñni yapa berecekmizmi?

— Siz üç kişisiñiz. Men bir özüm,— Arhipka er şeyge azır cevap edi. — Begenmeseñiz, tüzetiñiz!

Bu qavğa çıqacağından delâlet edi.

Nikolay kevdesini doğrulttı, küregini çetke baraqıp, Arhipkanıñ yanına kelerek, yaqasından tutıp, özüne çekti:

— Men saña ne dedim?

Arhipka omuzlarını qıstı, soñ doğrulttı, yavaştan egilip yerden ketmenini aldı, bir daqiqa qadar Nikolayğa baqıp turğan soñ topraq, keseklerini, taşlarnı cıyıştıra başladı. Arhipka Nikolaydan qorqa eken!.. dep tüşündim men. Soñ içimde şübe doğdı. Qorqamı eken? — dedim öz-özüme. Nikolayğa boysınuvı tek qorqu sebebinden olmasa kerek. Balaban taşlarnı ve topraq keseklerini uçurumdan aşağı — uvultılı özenniñ terenligine bıraqıp, artından seyir etip turğanını körgende, işniñ farqına bardım. Oña eglence kerek eken.

Smenanıñ soñuna qadar ekskavator arqağa qaç kere daa cılışacaq? Bunı Nikolaydan soradım. İndemedi — añlaşıla, açuvı alâ yatışçmağan. O qalın, yunli ellerinen demir çöküçni yüksekke kötere berip, bar küçünen qalpaqlı uzun demir  çüylerge   uraraq,  relsni  bekitmekte edi.

Hristofor, onıñ ziyade işke alınğanını körip, meseleni maña özü añlattı:

— O topraqqa bağlı...— dep başlağan edi, ögümizde, ağır bir şey tüşti. Ekskavatornıñ işlevi toqtadı.

— Nazarıñ tiydi...— dedi Kandıba, maña açuvlı-açuvlı baqtı.

— Aysa... bütün belâ kazaknıñ sebebinden...— Arhipka, maşinist işitsin dep, aselet qıçırıqladı,— çızmalarını çıqarıp baqmaq kerek, tabanları tüz degilmi eken!

— Yeter! — dep qıçırdı Hristofor,— mında kimseniñ tabanınıñ alıp-berecegi yoq! Tünevin Cevdet yoq edi, tros dört defa üzüldi.

Teren çuqurğa tüştik. Kovş qaburğası üstüne yıqılğan, yata. Maña iri temir çöküç berdiler. Kovşnıñ üstüne çıqtım. Ayaqlarımdaki rezina çızmalar tayğalay bere, ayaq üstünde turmaq qıyın. Hristofor ve Raşid qamutnıñ ortasındaki maqaranı eki taraftan sıqıp tuttılar. Yanımızda Arhipka körünmey... O çuqurnıñ töpesinde qalğan, bizge bir şeyler aytıp qıçıra, suvnıñ gürültisinden, sözlerini anlap olamaymız. Kandıba yelquvannıñ üstüne çıqqan eken, qollarını sallap, tepeden bizge bir şeyler taryf ete. O da añlaşılmay. Men, niayet, boltnı urıp çıqardım.

— Trosnı tüşür! — dep qıçırdı Raşid töpege. Tezden başımıznıñ üstünde, avada, rezina çızmalı eki ayaq peyda oldı. Arhipka... trosqa asılıp tüşti. 

— Çoq zıpqın olân,— dedi Raşid, taaciplenip,— özü bir zereçik.

— Dünyanıñ ahi-zarı da o, bir zereçiklerden...— dedi Hristofor, meni añlaysıñmı, qafa? — parmağınen   Arhipkanıñ   mañlayına türtti.

— Yoq! — dedi  Arhipka,— Birinci  duşmanım — hızmet. Hızmet etmege sevgen adamlarğa şaşa, seyir ete qalam.

...Trosnı yeñiden kovşqa bekitüv — qolay iş degil eken. Bunıñnen dert kişi oğraştıq. Evelâ trosnıñ ezgelenip qalğan ucunı kesip taşlamaq kerek oldı. Bu, elbette, pek qıyın iş de¬gil. Onıñ aqqından Raşid qolay keldi. Trosnı bağlamağa da bilmek kerek. Bunıñ episi içün bir saattan ziyade dögündik. İşni bitirgen ve çuqurnıñ töpesine çıqqan soñ. Almazov kovşnı yuqarı köterdi, topraq yığını üzerine tüşürdi. Biz kovşnıñ etrafına toplandıq. Tros yahşı bekitilgen. İşni devam etmek mümkün.

Kandıba qaydandır, eski şpal süyrep ketirdi, onı kirkanen parçaladı. Ruzgâr küçlü. Hristoforda tek bir sernik bar. Başqa kimsede yoq. Paqıl kibi, bir çertkende yandı, qatranlı yarçıqlarnı tutandırdı, soñ ustteki ağaçlar çatırdap yandılar. Ateş başına oturdıq. Suvuq yel arqalarımıznı şıbaladı, köküslerimiz sıcaqtan qızardı.

Raşid ve Hristofor kögerteden tüşip, bizim yanımızğa keldi, anda, töpede başlanğan laqırdını devam ettiler.

— Niçün yuqlaysıñ, dey. Agapov ise yuqu içinde:

"Men yuqlamayım", dep cevap bere. "Yuqlamağanıñ ne? Men yelquvannıñ areketinden duyam... rıçag başında yuqsıraysıñ!"

Hristofor şaqıldap küldi.

— Onıñ körmegen şeyi yoq,— dedi Raşidke, — bu şeylerniñ episi başından keçkenge beñzey.

— Keçmege, elbette, keçken,— dedi Raşid. — Daa ne ola, bilesiñmi? Kabinkağa kire de, Agapovqa: "Aysa, yuqlay ber! — dey. Lâkin bu — soñki defa yuqlağanıñ olacaq! Şay degen soñ özü rıçag başına keçip, çalışa başlay.

Özenden suvuq yel ese, insannıñ cigerlerini teşkeley. O rıçag başında işley bere. Tros asıl da üzülmey. Biz bugün tekaran çalışayıq, dedik — üzüldi. Amma o çalışsa, üzülmey. Agapov: "çekiliñiz, men özüm işlerim, yuqum endi açıldı" dep yalvarıp baqtı, fayda bermedi. O küle berdi: "Kimerde bunıñ büyük faydası ola", dedi o. Agapov açuvlandı: "Öyle olsa, zornen tüşüririm!" — dedi. O kene de küldi: "Tüşürecek olıp baq!?"

— Bu Agapov içün büyük ceza oldı,— dedi Hri¬stofor. — Öyle degilmi?

— Smenanıñ soñuna qadar özü çalıştı,— dedi Raşid, sözüni devam etip:— Agapovnı ise başqa ekskavatornıñ işini teşkermege yolladı. Soñ oña bir şeyler ögretti. Ne edi, bilmeyim. Oña: "Operatsiyalarnı nizamnen yapmağa bilmek kerek" dedi.

— Maşşalla! — dedi Hristofor, eecanlanıp,— aqıl ögretken soñ, elbette, çalışıp köstermek de kerek.

— Türkü söylemege de yahşı bile,— dedi Ra¬şid,— yahşı şiirlerniñ episini maqamnen oquy. Böyle etip türkü söylenilgenini iç bir çayhanede işitmegen edim. Amma özü, acaip injener.

Laqırdı kim hususında aceba?

Kandıba ateş astına qartoplar qoyğan edi, olar qızara berdiler. Ateş üstünde asılı çaynikniñ suvu qaynamaqta.

— Men, ğaliba, sizni bir yerde kördim,— dedi Kandıba, maña közlerini tiklep,— şporlarıñız qayda? Sizge bir ricam bar: eger bizimnen hızmet etmek isteseñiz, bizim barakqa köçüñiz.

Olânlar külüştiler. Hristofor külmedi. Tek başını tersine salladı:

 Sen aqılıñnı içkensiñ! — dedi oña... Menim barakta çoqtan yerleşkenimni ve onıñnen tünevinden berli tanış ekenimni añlattı.

— Yoq... men siziñ qızıl kazak ekeniñizni bilem. Bunı maña Hristofor ayttı. Lâkin bizim barakta yaşağanıñıznı, ayıp etmeñnz, bilmeyim.  Nikolay yuqusızlıqtan qızarğan çılpıqlı közlerini maña doğrulttı... Olar alicenap ve saf köründiler.

Men, dalğıcılarğa ketmedim, sizde qaldım, demek istedim, bu arada uzaqtan, qaranlıq içinden qadın davuşı işitildi. Başımnı köterip, etrafqa baqındım, kimseni köralmadım. Arhipka sıçrap turdı, qaranlıq içine kirip ketti, eki daqiqa keçken soñ, kişilerniñ arqasında peyda oldı.

— Selâm, İra! — dep qıçırdı o. — Bizimnen oturmaq istemeysiñizmi?

Ateş yarığında yüksek qız köründi. Üstünde brezent yapınca, ayaqlarında rezina çızmalar, ba¬şında qulaqlı qalpaq.

Men onı tanıdım. Taşkentte... Merkeziy komitette tros içün iddalaşqan qız. O bir talay betlerimizge baqıp turdı, soñra ekskavatorğa doğruldı.

— Kene qızınasıñız... — dedi o, arqasına çevirilmey. — Ne vaqıt kelsem, ateş başındasıñız. İşlegen vaqıtıñız da olamı?

Kimse indemedi. Arhipka fırq-fırq etti, külip yiberdi. Soñ üstündeki fufaykasını çıqarıp, yerge urdı.

— Şpal taşıp, arqam yağır oldı...— dedi o. — Niçün qızınmaycağım? — ateşniñ yanında serilip yattı.

— Bu ne demek? — Kandıba onı çekip tursattı. Arhipka indemedi, fufaykasını qaytarıp üstüne kiydi.

— Topraq nasıl? — dep soradı qız Hristofordan.

— Taş yoq,— dep cevap berdi o,— yerniñ terenliginde qattı tabaqalar bar.

Ekskavator toqtadı. Tezden arqamızda Almazovnıñ davuşı işitildi.

— Elektrik küçü yetişmey,— dedi o qızğa haberiñiz barmı?

— Kabelni teşkeriñiz!

— Teşkerdik. Zararlanğan yeri yoq.

— Öyle ise, tok niçün az? — dedi qız, taaciplenip. — Tünevin Qadırya stantsiyası işke tüşti. Bugün ekskavatorlarnıñ iç birinde elektrik küçüne şikâyet olmadı. — Qız maşinistke şübeli közleri ile baqtı,— bir kere daa teşkerip baqayıq. Maña nijnikleriñizden birisini beriñiz.

Onıñ bu sözleri artıq adiy laqırdı degil emir olıp yanğıradılar.

Arhipka yerinden turdı, fufaykasını dögmelep başladı.

— Yoq, yoq! Siz degil! — dedi qız oña ve parmağınen meni kösterdi,— siz menimle keteceksiñiz! Qana, turıñız!

Qız kim? Adamlar oña niçün itaat eteler? Men bilmeyim. Lâkin turıp, peşine tüştim.

O öyle çabik ketti ki, qaranlıq içinde, ufaqlı-irili topraq obaları arasında ğaip eterim dep, basıp çaptım. Bayırdan aşağı küçük kanalğa tüştik. Yalı boyu biraz yürgen soñ, tahta köpürden keçtik. Qarağaçqa yaqınlağanda montörğa rastkeldik. O, qatmerli sözlernen sögüne-sögüne, kabelni suv içinden çekip çıqarayata edi. "Monternı mında qız yollağan olsa kerek", dep tüşündim men.

— Kördiñizmi? — dedi qız maña, asabiy davuş ile,— teşkergen eken!? İşan olarğa!— Soñ elektrik-montörnı yanına çağırdı: — Demir yolğa çıqıp baqıñız,— dedi oña,— relsler üstünde yatqan kabel olsa, çetke alıp taşlañız,— Sözleri ağızınıñ içinde bir şeyge ilişmey, yumşaq davuşnen, hoş türküge beñzep çıqmaqta ediler. Qız közden ğaip olğan soñ, montör menim yeñimden çekip toqtattı:

— Yañılardansıñmı? — dep soradı o. Başımnı salladım. — Meni bilmeseñ kerek. Men Karnakeryanım. Elektrik. Maña injener-doktor demege de mümkün. Pek ar-ram hızmetim bar. Daima tok astındam. Nasıl qaza çıqsa  gidromonitorlardan çıqa. Baq buña! Er yer suv.

Biz Karnakeryan ile beraber trans-kiosktan tutıp ekskavatorğace kabelni baqıp çıqtıq. Gidromonitorlarnıñ uçastkasından keçken qısımını ağaç çatallarnen töpege köterip qoydıq. Karnakeryannıñ ağızı qapalmadı, sögüne berdi:

 Bahtıma, Tursunov yoq... Kabelniñ suv içinde ekenini körgen olsa, afatı uçar edi. Bizde, mında qardaş... doğrusını aytsam, Tursunovnen Karnakeryandan başqa, energiya hususında tüşüngen yadam yoq. Uçastkağa bir kün kelmesek, iş qarma-qarışıq olıp qala. Lafqa qalğanda er kes usta, amma mesele kösinus "fi"-ge kelgende, men ve Tursunov — ekimizden başqa adam tapılmay. Añladıñmı, qardaş? Energiyanı iqtisad etmek... eñ müimi bu! — böyle dep, Karnakeryan ayqırıp yiberdi. Niçün bu sözlerge kelgende davuşını köterdi, bilmeyim. — Ekskavatorcılarnıñ çapqalağanlarını köresiñmi? Gidromonitorlarnıñ işi de öyle...— Alçaq boylu, uzun betli, azaçıq qambur burunlı bu adamnıñ sağ omuzı aşağı sarqıq... onıñ böyle ekeni qaranlıqta bile sezilmekte edi. Men taaciplendim.

Üç künden soñ Karnakeryan bizim baraktaki yarıqnı tüzetmege keldi. Onıñ felsefesini Hristoforğa söyledim. Külip, qatıp qaldı.

— Sen bularnı körmeysiñmi? — dedi Hristo¬for ve ocaqnıñ ögünde pol üstünde yatqan ağır demir tuyaqlarnı ve brezent quşaqqa bekitilgen alqalarnı körsetti. — Gece-kündüz bularnı taşığan adamnıñ omuzı qıyışmay ne olur?

Biz ekskavatorğa qaytıp kelgende Arhipkanıñ uçurım çetinde qadalıp turğanını kördim. İra yoq edi. Arhipka meni montörnen beraber körgen soñ elini siltedi kirkasını alıp, ekskavatornıñ arqa tarafına yuvurıp ketti. Tezden Tân-Şan sıra dağlarınıñ arqası ağara başladı. Bu acaip manzara pek zevqıma ketti. Tañ atqanını soñundan çoq defalar aselet seyir ettim. Saba yarığı dağlarnı, qırlarnı birden aydınlatmadı, yavaş-yavaş köterilmedi, Bayırlarnı gül ve melevşe tüslerine birden boyap qoydı.

Uzaqtan parovoznıñ keskin sirenası işitildi. Smena bitti.

Er kes barakqa qayttı. Men yalığa tüştim. Qapaqlanıp, buz içinde qatıp qalğan çapçaqnıñ üstünde oturmağa niyetlengende, yanaşamda ayaq davuşları işittim. Kevdemni doğrulttım. Qarşımda İra turmaqta edi.

— Mında ne yapasıñız? — dep soradı o menden,  işten soñ aşamaq ve raatlanmaq kerek. Siz yalıda kezinesiñiz! Bir şey añlamayım.

— Özenni körmek isteyim. Gece qaranlıqta sezilmey.

— Nasıl? Begenesiñizmi?

— Deşet... Lâkin, adı hucur... Çar-Çaq! Bu özbekçemi?

— Yoq. Qadim vaqıttan qalğan şeyge beñzey. Ressamsıñızmı?

— Ressam?! Menden ressam? At üstünde yürmek, onı qaşağanen temizlemek... başqa mesele!

Qız sustı. Soñ egilip, yerden küçük, tögerek lâpek taşçıq aldı, erkek bala kibi, elini soza berip, bar küçünen özenniñ ortasına fırlattı. Taşnıñ suv üstünde sıranen qaldırğan alqalarına baqıp, seyir etip, zevqlanıp turdı.

— Yuriñiz! — dedi o, soñ maña,— smena bitti. Men artıq smena injeneri degilim. Komsomol komitetiniñ sekretarım... Rica etem, yuriñiz! 

— Qayda? Niçün?

— Turıñız! Soñ aytırım.

"Mavı qayağa" keldik.

— Kimse yoq... Pek güzel,— dedi İra,— şimdi siz bir şey köreceksiñiz, lâkin taaciplenmek kerekmey. Qana, qapaqnı tutıp turıñız!

O kürsüni qaranlıq köşege çekti, tavannıñ çetinde mıhı qurtulıp, aralıq qalğan fanerniñ arasına qolunı tıqtı, içeriden yeşil çiçekli bir rulon divar kâğıtı çekip çıqardı.

Men kâğıtnı tanıdım. Onı Merkeziy komitetniñ sekretarı komsomol reberlerine taqsim etken edi. İra uzun parça kesip aldı, qalğanını kene tavanda saqladı.

—
Yazıñız nasıl? — dep soradı menden,— dülbermi?

Bu qızğa qaydan rastkeldim, aceba? Polkta ekende divar gazetasında çalışqan, maqalelerni temizge çekken edim. İnjener bunı qaydan işitken? İşitkenmi aceba? Belki meni sınamaq isteydir?

 Başlañız! — O, qısqa teri paltosınıñ cebinden küçük fırçı ve üstünde bir şeyler yazılı kâğıt çıqarıp, maña berdi.

— E! Yazıñız acaip eken de! — dedi İra, yazayatqanımnı körip,— siz bizim içün hazinesiñiz! Haberiñiz barmı?

Tezden "Yengil kavaleriya" bülleteni azır oldı. İra ayttı — men yazdım:

"Tünevin birinci smenada elektrik energiyası olmadı. K-70 ekskavatorı eki saat işsiz turdı. Mansurovqa ve Toqtabayevge ayıplar olsun. Ekskavator parkınıñ böyle qanaatlendiricisiz çalışuvı esas işlerniñ, hususan aylanma kanalnıñ, bitirilüvini telüke altında qaldırmaqta. Yengil kavaleriya: Şadmanova".

— Öz familiyañıznı da yazıñız! — dedi İra.

— Reydde iştirak etmeyip, nasıl?..

—
Ne farqı bar? Yazıñız! 

Men tabi oldım. Kâğıtnıñ astına familiyamnı yazdım.

— Ne? Ne? — dep soradı İra. — Bekirov? Tanış familiyağa beñzey. Qaydan keldiñiz?

— Uzaqtan. Sıñırdan...

— Taşkenttendirsiñiz belledim. Anda menim yaqın kişilerim bar. İnstitutnı da anda bitirdim. Kimerde barıp kelem. Anam ve babam Samarqandda yaşaylar. Babam hasta. Basmaçlarnen çatışmada qurşun sağ cigerini delgen... Anam raykomda işley. Teminat hadimleri Samarqandqa barsalar, bizim evde qonalar. Babam yaqında yürip başlağan, amma çalışmağa mecalı yoq. Ekimler ruhset etmeyler.

Qapu açıldı. Toqtabayev kirdi. Kepkasını çıqarıp, astarına yüzündeki ve boynundaki terini sildi.

 Yandım, piştim...— stolnıñ yanından keçeyatqanda, közlerine bülleten çalındı. Toqtaldı, oqup baqtı,— birincide, eki saat degil, bir saat...— dedi o, ökünçli davuşnen. Astındaki imzalarnı körgen soñ, esini ğaip ete yazdı,— Bekirov? — Yalq etip betime baqtı: — Sizsiñizmi? Zevqlı şey! Kelir-kelmez, yengil kavaleriya oldıñızmı?

— Atlı asker olğan soñ... ne yapacaq? İra asıl da keyfini bozmadı. Küle berdi. Niçüd küle berdi? Añlap olamadım. Menim şporlarımnı mısqıllapmı? Toqtabayevniñ sözlerini mantıqsız tanıpmı?

— Barsın, öyle olsun! — dedi Toqtabayev — Öz-özüni tenqid yahşı şey. Partiyanı temizlev komissiyasınıñ reisi olğan vaqıtımda özüm de tenq¬id etken edim.

Toqtabayev darıldı, lâkin sezdirmek istemedi. Bu arada aqılına nasıldır müim mesele keldi... paltosınıñ qoyun cebinden kâğıt çıqardı.

— Baq! Buña baq? — dedi, İrağa uzatıp,— bazar meselesinde kommunstroynen qavğamız asıl da bitmeycek. Pavilyon yasamaq kerek. Kimse özüni sıqmay. De şifer yoq, de tahta yoq... de adam yoq.

— Bunı sizge partkom avale etkenge beñzey... Siz ise bizge, komsomolğa yüklemek isteysiñizmi? — dedi İra, öpkelenip,— hucursıñız, Mavlân aka! Bizim qolumızdan ne kelecek? Bir şey de... Aydı, teşkerip baqayıq, soñ?

Toqtabayev külümsiredi.

— Sağ ol! Üstümden bir yük tüşti. Endi komunstroynıñ tırmalanğanını kör... Amma "komsomolğa yüklemek" meselesine kelgende, bilesiñmi... Bu yahşı. Siz bizim yerimizni tutacaq yaş nesilsiñiz!

—  Yuriñiz kettik! — dedi maña İra, yerinden qalqıp.

— Yoq, Bekirov mında qalsın. — Toqtabayev maña kürsüni körsetti: — Oturıñız!

İra meni qorçalar belledim, lâkin indemey, çıqıp ketti. Azaçıq canım ağırdı. Arqadaşçasına olıp çıqmadı. Toqtabayev şimdi meni tınçıqtırmağa azırlanayata. İra bunı duyıp, sıptırıldı.

— Sen ne? Kerçekten de atlı askerde hızmet ettiñmi? — dep soradı Toqtabayev.

Men başımnı qaqıttım. — "Ebet!"

— Demek, şay! — qart mehanik hayli vaqıt susıp turdı.

— Menim qardaşım da atlı askerde,— dedi soñ,— rastelişmediñizmi? Toqtabayev. Adı Madamin.

— Menim hızmet etken polkımda böyle şahs yoq edi.

— O Saratovda.

Toqtabayev kene sustı. Men bekledim: "evelâ çalış, er şeyni bil. Başqasına aqılnı soñ ögretirsiñ!" — dep başlaycaqtır belledim. Amma Toqtabayev başqa saadan baas etti.

— Bu yerde ilki çadırnı men qurdım...— dedi o ve sıçrap ayaqqa turdı, qapunı aralıq etti. İçeri suvuq yel kirdi. Men de ayaqqa turdım: — bu yerde ise,— o selbi terek betke işaret etti, — geologlar yaşay ediler. Cigerlerim suvuqlanğan vaqıtta olarda yattım. Yıqıldım... bilesiñmi? Uçurumdan ayaqlarım kurtuldı, başlı-ayaqlı yuvarlanıp, özenge tüştim. Özü de dekabr ayı. Üstümde pamuq urba. Yahşı ki, suvnıñ quturğan vaqıtı degil edi, yoqsa çekip alıp keter edi. Başımnı taşqa nasıl urıp parlamadım, bilmeyim. Ecelim yetmegen eken. Zar-zorına yaldap çıqtım. Lâkin suvuqlanğanım. Özümiz çadırnıñ içinde yaşay, aşnı ise tışarıda, küçük ocaqta pişire edik. Dnepirdeki kibi degil... Anda geologlar içün mahsus barak bar edi. Soñundan men özüm ayrı kötecde yaşadım. Bir qısımında ecnebiy memleket mütehassısları, diger qısımında — biz edik.

Toqtabayev qapunı qapattı, soñ çöyün ocaq yanına kelip, qatranlı ellerini qızdırmağa tutundı.

— Sen otur. Men şimdi saña episini añlatırım,— dedi o,— mında ilki partkomnıñ sekretarı kim edi? Men edim. Dnepr qurucılığında Toqtabayevnıñ mına böyle... balaban sureti asılı tura edi. Ekskavatorcı edim. Çar-Çaqtaki maşinistlerniñ çoqusı andan keldi. Tursunov, Krasnânskaya, Almazov, men özüm. Lâkin dünyada elektrik stantsiyalarınıñ episini Dnepr ve Volga üstünde qura bermek mümkün degil. Şarqqa... meni işitesiñmi? Şarqqa da ketmek kerek. Bizim şarq, alâ qışlaqqa beñzey. Sanayı meselesinde pek ğarip: araba, eşek, çigir, ketmen... Maşina qayda? Biñ sene evel, on biñ sene evel adamlar topraqnı tıpqı böyle qazğan, böyle saçqanlar. Afrikadaki kibi. Bizge qışlaq ealisini — episini işçi sınıfı etrafına birleştirmek kerek Nasıl? Olarğa traktor ve elektrik küçü berüv yolınen.— Toqtabayev bu yerde toqtaldı, nelerdir tüşüngen kibi oldı, soñ başını doğrulttı: — seniñnen kimse musaabe yapmadımı?

Men başımnı köndelenden salladım. — "Yoq!"

— Bu da yapmadımı? — o qapu betke işaret etti.

— Yoq. Şadmanova da yapmadı.

— Tevbe! Böyle komsomol olurmı? Vatandaşlar muarebesi devrinde... ana komsomol qayda edi! Aç, çıplaq, üstünde yırtıq şinel, özü ep ögge yuvura edi. Şimdi yaşlar çeşit şeyler uydurıp çıqaralar. "Yengil kavaleriya", "Reyd brigadası", bilmem daa neler. Bu saña, eliñde vintovka, duşmanğa ücümge yuvuruvğa beñzemey, qardaş! — Toqtaba¬ev elini cebine soqtı, kisesini çıqarıp, sigar yasay boşladı. — Şimdi, elbette, devir başqa.

O vaqıtta Toqtabayevnen olğan subetni şimdi hatrime ketirsem, taaciplenem.

Munasebet kelgende, men: bizim devirimizdeki komsomol tamamınen başqa edi, deyim. Albu ise iş onda degil... Biz özümiz deñişe bere ekenmiz. Biz yaşlıqqa, endi eppi qartayğan közlerimiznen baqamız.

Toqtabayev devam etti:

— Bizim Çar-Çaq kombinatını al! O biñlernen tonna kübre çıqaracaq. Ne içün?

— Pamuq içün,— dedim men, ögüni aldırıp.

— Pamuq içün... öyle! — Toqtabayev közlerini yuma berip küldi. — Bunı quçaq balası da bile,— dedi maña,— bizim Orta Asiyada pamuqnı istegeniñ qadar asramaq mümkün. Nasıl? Topraq yeterlik, amma suv az. Plotina qurayatamız. Suv cıyacaqmız. Añladıñmı? Ondan da ğayrı… pamuq ösemi? Öse. Ğıdanı qaydan ala? Topraqtan. Ebet! Yerden yüz biñlernen tonna azotnı çekip ala. Onsız ösüv mümkün degil. Evel biz kübreni qaydan ala edik? Ecnebiy memleketlerden. Azotnıñ tonnası bizge dört yüz kümüş altın parağa otura edi. İsap etip baq! Bir taraftan, Orta Asiyada, şarqta, işçi sınıfı meydanğa ketirmek içün zavodlar qurmaq, ekinci taraftan, pamuqnıñ topraqtan alğan ğıdasını qaytarıp bermek ke¬rek. Ecnebiy memleket teminatından qurtulmaq içün, kombinat quracaq, anda kübre yasap çıqaracaqmız. Bu — kapitalizmge darbe. Perokoptakinden küçlü.

Toqtabayev artqa-ögge yürer eken, birden toqtal¬dı, quşağı astından küçük şişeçik çıqarıp, tiliniñ astına nas qoydı.

— Men anda cenk ettim...— dedi o,— aysa! Qızıl bayraq ordenim de bar. Ordenim bar, lâkin taqmayım, çünki maqtanğan adetim yoq. Er alda ondoquzıncı seneden berli partiya azasım. Ne yerde olsam-olayım, birinci nevbette özümni kommunistim dep bilem. Boş vaqıtım olsa, mürekkep adiselerni, siyasiy momentlerni aytıp añlatmağa sevem. Kimge olsa-olsun. Sen çekinme! Men saña darılmayım. Elbette, işke başlar-başlamaz, bülletenge imza çekkeniñ — güzel şey degil. Kişiler, özüni körsetmek içün yapqan, dep tüşüne bilirler. Şadmanovanı mında er kes bile. O hızmette ateş-yalın. Seniñ içün türlü hızmetler tapmağa aqılı yeter. Amma seni mında kimse bilmey.

Men başımnı aşağı egilttim. Toqtabayev bunı başqa manada añladı.

— Sen darılma,— dedi, meni piyazlap,— men müitni añlatam... Aqiqiy bolşevik partiyanıñ ğayelerini halqqa yetkizmege borclı. Özüñniñ aziz borcıñnı başqasınıñ boynuna yükleycek olsañ, nasıl kommunistsiñ? Saña doğrusını aytayımmı? Er kommunist teşviqatçı ve küreşçi olmaq kerek. Leninden misal alayıq. O, em işçiler kütlesine ögretken, em ondan ögrengen.

Vu arıq betli, uzun mañlaylı adamnıñ közlerine baqtım. Yaşı elliden ziyadege beñzey. Yüzü ağır qanlı, yorğun, közleri azaçıq şişik, daima aşağı baqıp turğan kişi.

Soñundan İradadan añladım: "Toqtabayev bir defa pek ağır hastalanğan, onı ekskavator üstünden rıçaglar başından, essiz alıp ketkenler. Ondan soñ eski hızmetine qaytıp barmağan. "Mavı qayada" mehanik hızmetinde qalğan.

Tasil, bilgi ceetinden pek küçlü körünmegen bu adamnıñ namuslı laqırdısını meraq ile diñledim. Partiyağa ğayet sadıq kişi.

Toqtabayev tekrar qapunı açtı.

— Biraz ava kirsin,— dedi o,— ocaq tütep başladı. Uçurumnı köresiñmi? — közleriniñ areketinen yalını kösterdi,— qırq ayaq... meni andan alıp çıqqan ediler. Niçün qırq ayaq? Çünki özenniñ yalısı ketken sayın yüksele, sırımlar açıla bere. Çar-Çaq plotina qurulacaq yerde qaynay, qutura, soñ vadige çıqıp kete. Bu qayanıñ içinde — nasıl devirde, bilmeyim, qırq ayaqlı merdiven yasağanlar. O zamanda canbaz adamlar yaşağanlar, basamaqlarnı pek yatımlı yasağanlar, çoq asırlar devamında selden, küneşten, suvdan aşalıp, qıyışıp qalğanlar. Tüşmesi-çıqması telükeli. Bir kere, tüşip-çıqtım. Güzel... Ekincisinde yıqıldım. Aşağıda, aylanma kanalnıñ bitken yerinde, aqıntı biraz sakince, yalı yüksek degil. Amma mında pek deşetli. Özüñ ayt, plotinanı qayda qurmaq mümkün? — Toqtabayev parmağınen ögündeki avanı türtip körsetti: — Mında! Tek bu yerde! Geologlar zevqlı kişiler. Plotina qırqayaqnıñ yanında olmaq kerek dediler. Lâkin bunı olardan evel tabiat özü tain etken. Qadim vaqıtlarda bu yerde Hanım degen kişi arıq qazğan. Şimdi arıqnıñ izi qarnen örtüli. Baarge çıqsaq, saña körsetirim.

Toqtabayev saatine baqtı, çeresi deral deñişip ketti.

— Ketmek kerek. Yoqsa, ortağa kene "bülleten" kelip kirer. Sen de ket! Menim aytqan şeylerimni arqadaşla-rıña añlat!

O kepkasını kiydi, bosağadan tışarı atlayım degende, artına aylandı.

— Radio diñleysiñmi? — dep soradı menden.

— Kimerde... elbette.

— Bugün diñlediñmi? Abissiniyada işler nasıl?

Men omuzlarımnı qıstım: qaydan bileyim?

— Şaqanı bıraq. Cenk yañı qozğalayata. Faşizm büyük zeval. Bizim devletimiz iç bir vaqıt onıñ qurbanı olmaycaq.

Biñ doquz yüz qırq ekinci senesiniñ küzünde Mozdok cebesinde okopta yatqan vaqıtımda bu sözler hatirime kelgen ediler.

Barakqa keldim. Saat endi on. Şamatalı ve gurultili gece hızmetinden soñ, sükünet üstümden ağır bir yük olıp bastı, töşekke yapıştırıp qoydı. Amma yuqu kelmedi. Divardaki teneke saatke köz ettim. Zıncırına eki anahtar asılğan. Küçük divar saati bu qadar küçlü davuş çıqara bilir dep tüşünmegen edim.

Paromğa eski tros berilgen. O sebepten üzüldi: taq-tuq...

Elpidege mektüp yazmaq kerek. "Sevimli Elpide! Menim mektüplerime cevap bermeysiñ, amma men yazuvnı toqtatmaycağım. Men aqılsız kişi ekenim, seni o vaqıtlarda özüme çağırıp almadım. Çağırıp almadım, lâkin keç olğanı yoq. Seni şimdi davet etem, kel, epimiz bir yerde yaşayıq! Sevimli Elpide, Hristofor maña... taq-tuq!

...Arhipka daima işten qaçına. Onı reberlik niçün nizamğa çekmey aceba? Özü sağlam kişi, amma hızmetke kelgende... taq-tuq! taq-tuq!

...Gece kovşnıñ yipi üzülmegen olsa, belki bu qadar yorulmaz edim. Çuqurğa tüşte-çıq, tüşte-çıq... babam mında olsa: "sen dağlısıñ", der edi. Dağlı olsam ne? Çuqurnıñ terenligi otuz metr, çetleri tim-tik, ayaqlarıñ tutmay, tayıp yıqılasıñ... Başıñnı parlamaq mümkün. Taq-tuq.

Niayet, yuqlap qalğanım. Qapu qaqıldı. Abdırap turdım. Bir közüm açıq, digeri yumuq. Tışarıda qaranlıq çeke başlağan kibi. Ne qadar yuqlayım, bilmeyim.

Yuqudan uyanğanımnı da, qaranlıq çökkenini de — episini tüşümde kördim belledim. Aylanıp kene yattım. Qapu tekrar qaqıldı. Qalqtım, qapunıñ mandalını alıp, üytep açtım. İçeride kimse yoq. Öyle olsa, mandalnı kim qoyğan? Etrafıma baqındım. Köşede, koyka üstünde, başını fufaykasınen örtip, kimdir yata... hırılday.

— Çabik ol! Çabik ol! — dep cekirdi kişi, başını içeri soqıp: kişiniñ üstünde ton bar. Yaqası beyaz tavşan terisinden. Beti ziyade bürüşik, sesi yırtıq. Ayaq üstünde zornen turmaqta. Sarğuş qartiy.

— Çabik? Qayda? — dep soradım men.

— Anda adam öldüreyatalar! — qartiy aqsırıp aldı, soñ qarıq sesinen qıçırdı. — Siziñkilerni öldüreyatalar.

— Kimni?

— Yur! Ne qatıp qaldıñ? Eki adım...— o başını qomşu barak betke qaqıttı. — Dülgerlerde!

— Toqta! Şimdi...

Rezina çızmalarımnı kiymek istedim, pek bılaşıq köründiler. Ayaqlarımnı hrom çızmalarımnıñ içine tıqıp, çaptım, Qartiy meni azbarda bekley edi. Ekinci aralıqnı keçken soñ, töpe-sinde fener yanayatqan qapunıñ ögünde toqtadı.

— Kir! Lâkin pek qızışma! — dedi o maña yavaştan,— anda Muşuq bar!

Qapunı açtım. İçeri kirgenimnen mücize başladı... Evelâ bir tahta parçası üstüne bastım. Tartılı tel sesi çıqtı. Egildim... polda gitara yata.

Barak tıpqı bizimki kibi. İçinde sekiz koyka. Toz ve mahorka dumanı bir-birine qarışqan. Raqı ve balıq sosığından nefes tutula. Ortadaki stolnıñ bir ucunda Nikolay Kandıba otura. Diger ucunda — baqır çereli kişi... bir top saçı közleri üzerine tüşken, saqalına çoqtan ustra tiymegen. Üstünde uzun ton.

Nikolaynıñ mañlayı qanlı.

Uzun ayaqlı qız bir-birine tirkevli eki krovatnıñ üstünde köndelen tüşip yatqan. Sarı saçları polnıñ üstüne sarqqanlar. Essizmi, sarğuşmı? Alla bilsin! Yanaşasında bir qız daa bar. Onıñ ögünde Arhipka....teneke meşrebeni qızğa uzatmaqta. Ğaliba, raqı teklif etmekte. Pol östünde boş şişeler, balıq quyruqları, sigar

tüpçikleri yatalar.

Muşuq... Kandıbanıñ qarşısında oturğan kkşi eken. Hucur lağab. O bir közüniñ qıy-ığından maña baqıp aldı, soñ, Arhinkağa işaret etip, gizliden meni körsetti; közümni açıp-qapatqan arada Arhipka ögümde peyda oldı.

— Keldiñizmi, gusar? — dedi o, maña, artını sağğa-solğa burğuçlap,— qadınlar cemiyetini sağındıñız, öylemi? — şay degen soñ, baraknıñ qaranlıq köşesine köz etti. — Züza, mu¬zıka!

Züza? Bu kim? Üstünde tek maykası, çıplaq boynunda qara yipek bantı, arıq kişi. O, köşede arqasını divarğa tayap, tizleri üzerine garmonnı qoyıp, yuqsıramaqta edi. Müçesini qıbırdatmay, eki elini azaçıq kerdi, garmon ökürdi... özü ince sesinen yırladı:

Şeerniñ bir yerinde, civarnda,

İşçi ailesinde doğdım men.

Bir talaydan soñ Muşuq bunarlı közlerini Züzağa doğrulttı, muzıka toqtadı. Kandıba indemey yerinden qıbırdamay oturmaqta edi.

— Nekeldiñ? — dep cekirdi Arhipka maña.

— Sağ omuzıñnı doqsan derece aylandır da, qapuğa doğru adımla... Tez! Burunı boqlı kazak! Qanım tap miyime urdı.

— Nasıl kazak dediñ? — ellerim öz başına sıqılıp, yumruq şekilini alğanlar. Duymadım.

— Burunı bo...

— Sen? Özüñ?

— Menmi? Bunı Muşuqtan sora. O añlatır!

— Muşuğıña tükürmek istedim. — Şay degende Muşuq yıldırım suratı ile atılıp turdı, pıçağını çıqarıp, üstüme sıçradı, lâkin Kandıba onıñ elinden tuttı.

— Muşuq!— dedi oña Nikolay. — sen bugün işni yañlış başladıñ. Böyle şaqa olmay...

— Şaqa? Yeq... mende er şey ciddiy!

— Öyle olsa... başından başlaymız! — Nikolay onıñ elini boşadı, fufaykasınıñ ögüni çezip başlağan edi, Muşuq qaytıp yerine oturdı.

— Yahşı... Biz daa körüşirmiz,— dedi Muşuq ve maña yumruğını körsetti. — Aqılıñda tut!

— Gusar bizde... barakta,— dedi Arhipka,— qaçmağa yeri yoq.

Ve eçki davuşınen küldi.

— Ştanıñnıñ avını dögmele,— dedim men Arhipkağa,— insannıñ qusacağı kele...

Böyle kergin müitta men, özümni qorqaq köstermemek içün, bir şeyler aytmaq kerek edim. Ayta bilgenimni — ayttım. Doğrusı, Arhipkanen qavğa etmek degil de, tez-tez Nikolaynıñ mañlayındaki qannı silmek, onı qoltıqlap, özümizniñ barakqa alıp ketmek istedim. Bunı maña yaptırmadılar.

— Menmi? — Arhipka eki adım arqağa, divar betke, çekildi, etrafında demirge beñzer ağır bir şey qıdırayatqanı sezildi,— Men dögmeleycegimmi?

— İlişe berme, Arhipka! Bıraq kişiniñ yaqasını! — Bu, sarı saçlı qıznıñ sesi edi. O kevdesini azaçıq yuqarı köterdi, eki eliniñ tirseklerine tayandı, sarğuş közlerinen maña baqtı. Men, bana cansız alda yatqan bu qıznıñ şimdi dülber mavı közlerini körip, ayretke kelgen arada, caqıma qattı yumruq endi. Tentirep, eki-üç adım arqağa kettim, divarğa urunaraq, tayanıp qaldım. Başım aylandı, ayaqlarım zayıfladı, mına-mına yerge yıqılacaq edim. Amma, yıqılmadım.

Mürekkep şaraitta özüñni tez elge almağa bilmek kerek. Onıñ içün beş saniye kâfi. Deral esimni başıma topladım. Kevdemni doğrultqan soñ, sağ elimnen Arhipkanıñ köküsinden üytedim, sol elimnen ise peçka ögündeki demir kürekni ilindirip aldım... Arhipka süründi, demir koykanıñ arqalığına urunıp, yerge yıqıldı. Lâkin tez-tez ayaqqa qalqtı.

Muşuq ince dudaqlarını aralıq etip külmekte ve başını ögge doğru sallamaqta edi. Men, areketimni doğru tanıdı bellep, yanına keldim. Cebimden poşumnı çıqarıp, Kandıbanıñ yarasını sürttim. Ortalıq endi yatışqan kibi keldi. Er şey bitip ketecekke beñzedi. Amma, yoq... Yanımda tekrar Arhipka peyda oldı. Qolunda fin¬ka... Muşuq bana maña yapqanı kibi, oña da külümsirep, başını salladı.

Tirsegimnen Nikolaynı artqa üytedim, stolnı qapqaç etip alıp, töpege köterdim — insan bu qadar quvetni qaydan ala, bilmeyim,— stolnı töpege... başımnıñ üstüne köterdim, Arhipkanıñ üstüne yiberecekte, onıñ ayaqları qıyıştı, vucudı yiberildi, yerge otura qoydı. Elindeki pıçağı pol üzerine tüşip ketti. Bu arada qolumdaki stol birden yengilleşti. Baqtım — onı Mu¬şuq ile Kandıba çekkelemekteler. Muşuq özüne almaq istey, Kandıba özüne... Qapu açıldı, içeri komendant kirdi. Onıñ uzun şineliniñ ögü çezik edi. Kirgen soñ toqtaldı. vaziyetke qıymet keser kibi, evniñ içini kozden keçirdi, soñ menim yanıma keldi.

— Bu ne demek? — dep cekirdi o,— Kelir-kelmez baştaqlıqqa urundıñmı?

Üçevimiz, ellerimiz üstündeki stolnı yavaştan yerge tüşürdik. Arhipka menim aqqımda şikâyetlendi.

— Bu adamda namus yoq,— dedi o, komendantqa meni kösterip,— O, belki abshaneden qaçqandır, teşkerip baqmaq kerek. Böyle unsurnı bizim aramızğa yiberesiñiz de, soñ bizge — ahlâqiy ceetten bozuq adamlar deysiñiz!

— Sen sus, Arhipka! — dep qıçırdı sarı saçlı qız. — Kötekni çıqarğan özüñsiñ. Petâ emce, maña baqıñız! Bu yigit...— qız boyalı, uzun kirpikleri astından maña ine kibi nazar attı,— Kazaknıñ qabaatı yoq. — soñ yerinden turdı, ellerini arqasına qoyıp, baldırlarını sağğa-solğa oynata berip, Arhipkanıñ yanına keldi.

— Rahil! Menim şeytanlarımnı qozğama! — Dep cekirdi oña Arhipka. — Bilgen şeyiñ yoq. Qarışma!

— Qarışmayım? Niçün aceba?

— Bir kişi aytsın. Epiñiz çankildeşmeñiz! — komendant közlügini türtip mañlayınıñ töpesine köterdi ve sarı saçlı qız betke çevirildi,— söyle, Rahil! Men saña inanam. Bekirov ne yaptı?

Şay degende, baraknıñ töründen, qaranlıq köşeden diger ses işitildi. Soñ yaş, dülber qız peyda oldı. Qaşları tıraş etilip, olarnıñ yerine, tuşnen sulükke beñzer çizgiler yasalğan. Qız bılanıq közlerini evelâ maña, soñ komendantqa  doğrulttı, sarğuş  davuşnen de¬di:

— Bek... Bek... fu! Bekirov acaip olân. Men onı çoqtan bilem. Bekirov kimsege toqunmadı. Amma Arhipka onı soymaq istedi. Evelâ Kandıbanıñ başını urıp teşti, soñ Bekirovğa atıldı. Niçün deseñiz... Muşuqqa bazandı.

— Valâ!

— Ne? Saña ne kerek, Muşuq!

— Sus! — Muşuq yuvurıp, komendantnıñ yanına keldi,— Cenaplarnıñ adı ne? Petâ emcemi? Ürmetli Petâ emce! Ketiñiz ve yatıp, raatlanıñız! Er şey sırasında olur. Men özüm mında daa yañçıq kirdim. Kirgence, tanış kişime rastkeldim ve biraz oturıp, al-hatır sorayım, dedim. Bu cinaiy tip ise...— o Arhipkağa külümsiredi,— bu tip siziñ adamnıñ yüzüni tırnadı... Lâkin şamata köterilecek qadar degil. Azaçıq... Raatsız olmañız. Bugün artıq kimseniñ taqleti bozılmaz. Özüm baqarım. Amma ketmek istemeseñiz, qalıñız, qadınlar cemiyetinde oturıñız, subet eteyik!

— Ketiñiz, Petâ emce! — dedi Rahil de.

— Ne? Qorqtıñmı, Muşuq? — Valâ şaqıldap küldi. Muşuq oña parmağını salladı. Lâkin Valâ ardını kesmedi.

— Qorqtıñ! Qorqtıñ! Burğuçlanma!

— Rica etem, madmazel, lafnı qısqadan kesiñiz! — dedi Muşuq. — Boynuñız pek ince, bir parça sıqsam...

— Qorqtım, pıstım qaldım. Ne qadar büyük deşet. Jorka Tsıgan, Vaska Strekoza... senden meşur ediler. Olardan özümni sıqmadım.

— Yeter, belomorka!

— Belomorka olsam, ne? Mında qaçıp kelgenim yoq. Amma isteseñ, seniñ kim ekeniñni aytayım. İsteysiñmi? Balalar... bu adam kim, bilesiñizmi? O, Muşuq degil! Onıñ adı...

Rahil çapıp keldi, elinen Valânıñ ağızını qapadı.

—
Çekil! Keder etme! Men bu beşaret adam hususında

bilgenlerimniñ episini aytacağım. O, Muşuq degil...

Lâkin pencereden tışarı köz eteyatqan Arhipka boğazını kere berip qıçırdı:

— Atanda! İra keleyata!

Özü yıldırım suratınen azbarğa çıqtı. Soñ Muşuq sıptırıldı. Komendnant qapuğa doğrulğan edi, tars toqtadı, kepkasını tüzetti, şinelini dögmeley başladı. Züza peçka yanında oturğan alda qaldı. Rahil krovat üzerine sıçradı, uzanıp yattı.

— A-a! Qorqtıñızmı? Apaqaydan qorqtıñızmı? — dep qıçırdı Valâ birazdan soñ ve hahıldap küldi.

— Sen, qıymetli qız! Çoq horazlanma! — de¬di oña Rahil. — İra mında kirse, özüniñ nasıl renkke kirecegiñni kimse bilmey. Yat, sesiñni çıqarma!

—
Ep bir söylerim... episini söylerim. Episini...— sarğuş Valâ tınmaq bilmedi.

Kandıba bir yaqqa ketmedi. Turıp, baktan bir meşrebe suv aldı, yuvundıq qopqasınıñ üstüne egilip, betindeki qannı yuva başladı. Men baraktan çıqtım.

Muşuq ve Arhipka körünmediler. Komendnant ba¬raknıñ ögündeki örge tırmaşayatqanda, qomşu baraknıñ köşesinde İra peyda oldı. Komendnant sol eliniñ eki parmağınen közlügini tuta berip, İrağa doğru yuvurdı. Barakta olıp keçken adiseni ondan gizlemek istegeni sezildi.

Niçün? Men onıñ yerinde olsam, bunı smena injenerine mutlaqa söyler edim. Yoq, belki de söylemez edim... Eger men komendant olsam ve baraklarda nizam-intizam qorçalav menim vazifem olsa, belki söylemez edim. Yoq, er alda... söyler edim... Amma böyle levhalar baraklarda sıq olıp turğanğa beñzey. Petâ emce bundan büyüklerniñ haberi olğanını istemey.

Büyüklerniñ? İra büyüklerdenmi? Şübesiz... İnjenerler Curayev ve Şadmanova — istisal reberleri isaplanalar. Men polkta adiy kazak rutbesinde hızmet etkende eñ ziyade qorqqan kişim — bölük komandiri Budâk edi. Polk ve eskadron komandirini seve — saya, olar bizim içün telükeli degil. Amma Budâk bizni cezalay edi. Mında da öyle. Krasnânskaya, başı pek aylanıq vaqıtta, bizni körse, tanımay keçip kete. Amma İra öyle yapmay.

Petâ emce İranıñ yanına çapıp bardı, selâm berdi, soñ kevdesi ile barak yolunı kestirip, ögünde qadalıp turdı.

— Furunnı ne vaqıt açacaqsıñız, Pötr Vasilyeviç? — soradı İra, resmiy davuşnen. — Sekiz yüz gramm ötmek içün er kün İskanderge barıp kelecekmizmi? Er kes yoruldı. Bezdi. İşçilerniñ sizge canları ağıra.

— Salı künü peç yaqılacaq,— dedi kömen¬dant,— Canları niçün maña ağıra? Niçün kommunhozğa ağırmay? Qapunıñ ögünde tsementten basamaqlar yasap beriñiz, dedim. Red etti. Şimdi canları ağıramı?

— Salı künü? — İra qanaatsız alda qaytarıp soradı,— İskanderge dört kün daa qatnaycaqmız. Öylemi? — Furunnıñ açıluvını qaldıra bergeniñiz — bu üçünci defa. Sizge "Yengil kava¬leriya" nı yollamaq kerek...

İranıñ "kavaleriyası" iç komendantnıñ keyfini bozar bellemegen edim. Amma o aqiqaten, qorqtı.

— Kene taziq... kene kâğıt bılaştıruvmı? Sizniñ yolaqlı kâğıtıñıznı kim oquy? Kimse de! Aytqanım keyfiñizge uymasa, furunnı özüñiz açıñız! Baraklarnı, furunnı, bazardaki pavilyonlarnı episini menim boynuma yüklediñiz. Qana? Material qayda?

Komendnant yüregindeki derdini birden tökti. Bu, sögünç ve darğınlıq degil, bu — smena injeneri ögünde özüniñ çıqımsızlığını aqlav içün ıntıluv edi. Eger bu hususta "Molniya" çıqsa, işçiler komendantnıñ canını yaqacaqlar: "Vay-vay, Petâ emce! Bizge bayat ötmek ne qadar vaqıt daa aşatacaqsıñız?" — dep, gece-kündüz peşinden yürecekler.

— Öyle olsa... yahşı! — dedi komendant. Gürdeli sözleri İranı qandırdı bellep, birden yımşadı,— Bazar künü peçke ötmek qoyıp baqayıq... nasıl olur eken?

İra indemedi. Saatına baqtı, közüniñ üstüne tüşken bir top saçını yavluğınıñ astına cıyıştırğan soñ, maña çevirildi.

— Yuqlap toydıñızmı?

— Yuqlap? E-elbette!

— Sizge bir hızmet... 

Baş üstünde...— dedim men. Azaçıq külümsiredim.

— Ne? Menim sözlerim o qadar külünçlimi? — dep soradı İra,— ketmege razı ekenligiñizni bildirmek içün biraz zemanece sözler tapalmadıñızmı?

— Afu etiñiz! — dedim men, sesimni alçaqlatıp, — zemane sözler tapqan olsam bile, bergen cevabım aynı şu mananı ifade etecek edi.

İranıñ yüzü qızardı.

— Azır cevap ekensiñiz. Bilmedim,— dedi qız, özü de küldi,— men Hazar Kendke ketem. Skladda yardım içün adam kerek. Siz buña kelişiklisiñiz.

— Bu emirmi?

— Emir!

Bizim baracaq qışlağımız sol yalıda, qayalar astında edi. Sotsialist şeerçikni evelâ Ha¬zar Kendde qurmaq istep, anda bir qaç umumiy barak yasağanlar. Şimdi olarnıñ birinde ekskava¬tor maşinistleri ve dalğıcılar mektebi, digerinde ise tehnika donatması buluna.

Bizim barak yanından keçeyatqan maalimizde, İradan afu istey, içeri kirdim, üstümdeki fufaykanı çıqarıp, şinelimni kiydim, portupeyli qu-şağımnı bağladım, furajkamnı alıp, çıqtım.

— Tez oluñız, Bekirov! — dep qıçırdı inje¬ner,— vaqıt az qaldı.

Qız, çalılar arasındaki, tar soqaq boyu yuqarı cönedi. Men onıñ peşine tüştim. Sağ tarafta ufaqlı-irili qayalar, toprağı tayıp, astları açılıp, astından suvlar aqıp turğan bayırlar. Sol tarafta — alçaq tereklik ve uçurumlar. İnjenerniñ başındaki yavluqqa köz etem. O perişan bağlanılğan kibi, aman yaraşıqlı... ucları güya boynunı quçaqlap alğanlar.

Qız şimdi ne tüşüne aceba? Yapışqaq balçıq içinde tobuğına qadar batıp, abına-sürüne keteyatqan bu dülber qıznıñ yüreginde ne bar?

Qoltuğı tübünden, uzaq atıcı topnıñ ağızı kibi uzanıp turğan bir rulon kâğıtnı qayda alıp keteyata? Çertejlar, proyektler...

Niayet, esine men tüştim. Adımlarını yavaşlattı, artına aylanıp baqtı.

— Siz tez yürmege bilesiñizmi? — dep soradı menden. Men cevap bermege söz tapalmadım.

Dülberlik! Cazibe! Sen ne qadar tabiiysiñ! Yer yüzünde ayat asıl olğandan berli içtimaiy qurum qaç defa deñişti... dülberlik islerini iç bir qurum deñiştire bilmedi. İra menim hayalımdaki fikirlerni oqudı, belledim. Yoq, o meni beklemekte edi.

— Sizni atlı askerden keldi, dediler. Şimdi buña emin oldım,— dedi qız ve ilekârane külümsiredi, soñ yoluna devam etti.

Onıñ artından beş daqiqa indemey yurdim. Cevap bermek içün sözler qıdırdım. Tapqan soñ teşkerip baqtım, begenmedim.

Tar soqaq bitti. Keniş yel başladı. Endi İra ile yan-yanaşa yürmek mümkün. O toqtaldı... közleri menim közlerime doğruldılar.

— Sizni ğaip ettim dep qorqtım,— dedi o, ve bir azdan soñ ilâve etti: — külecegim kele... bizim yaqlarda, çölde kervan yürgende, eñ arqadaki deveniñ boynuna çañ taqalar. Ögde yetekçi deveniñ üstündeki kişi diñlene bere, arttan çañ sesi işitilemi, demek, kervannıñ işi sırasında. Çañnıñ sesi işitilmese... kervanda fena iş oldı. Men de öyle... yürem-yürem, soñra toqtalıp, diñlenem. Şporlarıñıznıñ davuşı çıqamı? De¬mek, menim cansaqlarım keleyata. — İra, özüni tutalmay, şaqıldap küldi.

"Deve" degeni içün maña açuvlanmaq kerekmi edi? Bilmeyim. Men de küldim.

— Bilesiñmi, İra,— dedim soñra,— men, aqiqaten, atlı asker qıtasında hızmet ettim. Anda maña daima eskandron komandiriniñ artından yürmekni ögrettiler.

Qıznıñ çeresi deñişti. Sözlerimni begendi, ğaliba.

— Meni de eskadron komandiri bellediñizmi? — dep soradı o. — Beñzeyimmi?

— Er alda, geceleri, bizim qardaş kibi, rels... şpal taşığanlardan degilsiñiz.

Biz endi keniş ve tüz yel boyu yan-yanaşa adımlamaqta edik. Kenardan maña onıñ betiniñ bir yaqı körüne. Qaşı gür, yanağı topaç et yapıştırılğan kibi tığız, qıp-qırmızı.

— Çar-Çaqqa kelgeniñiz çoqtanmı? — tınç davuşnen soradı qız,— Gece sizni birinci de¬fa kördim. Qaydan keldiñiz?

— Uzaqtan! — dedim men. — Pek uzaqtan, İra!

— Menim adım İrada! — dedi qız ve közlerime azaçıq darğın kibi baqtı. — Sizde böyle ad barmı?

— İrade, degen söz bar, amma ad işitmedim. Me¬nim doğıp ösken köyimizde Edaye degen qız bar edi. Hastalanğan soñ, adını İrade qoymaq istediler, babası razı olmadı.

— Niçün "bar edi", deysiñiz? Qızğa bir şey oldımı?

— Ebet!

— Ne oldı? Rica etem, söyleñiz!

— Bu uzun tarih. Siziñ içün emiyeti yoq!

— Aksine... başqa kişiniñ ayatı menim içün pek meraqlı. Söyleñiz, qızğa ne oldı?

Men injenerge Edayeniñ tarihını ikâye ettim.

...Bizde eñ salqın suv — köyniñ civarındaki çoqraqta edi. Adı — Teselli. Künde eki defa: saba ve aqşam elinde gügüm, suv almağa bara... Edaye degen qız ile körüşip qayta edim. Vaqıtlar keçti. Biz ekimiz de östik. Bir kün saba hatrime Edaye tüşti. Gügümni alıp, Tesellige kettim. O çoqraq başında yoq edi. Üyle maali keldim — kene yoq edi. Aqşam keç olğanda üçünci defa bardım. Edaye anda edi. Qaranlıqta beraber evge qaytqanda onıñ yanağından öptim. Tek bir kere... Ondan soñ qız menimnen laqırdı etmedi. Men oqumağa kettim, o ise hastalanğan. Yazda tatil vaqıtında bardım, köyde yoq edi.

— Ölgenmi? — dep soradı İrada ve yolnıñ ortasında toqtadı.

— Yoq. Ölmegen. Çöl bette yaşağan doğmuşı kelip alıp ketken... Qımıznen tedaviy etmek istegenler.

— Bu ilki sevgiñiz edimi? — İrada qalbimdeki eecannı sezdi. — Vaqinaı öyle ikâye ettiñiz ki, güya episi keçip ketken.

Men kederli külümsiredim ve İradanıñ şübeli fikirini tasdıq ettim.

— Ebet, episi keçip ketti?

Yel örge çıqa başladı. İrada toqtadı, tonınıñ dögmelerini çezdi, omuzları üzerine tüşken yavluğını açıp, başına ğayrıdan bağladı.

— Biz hızmette qulaqlı qalpaq kiyemiz,— dedi o, menim baqa bergenimden utanıp,— qalpaq oñaytlı. Yavluq baş üstünde turmay, aşağı cılışa bere,— ögümizde peyda olğan evlerni eslep, dedi: — işte, Hazar Kend!

Ve hoş çere ile külümsiredi.

— Aşağı tüşeyik!..— dedim men oña, özen yalısını kösterip,— anda yol tegiz... ve yaqın.

Teklifimni güya işitmegen kibi, indemedi.

— Eger insannıñ arzusı yerine kelse, o keçken bütün kederlerni unuta, öyle degilmi? — dep sora¬dı İrada menden.

— Kim bilsin? Belki öyledir...

— Biz keldik! — dedi qız. Bu sözlerni o eki saat evelsi Petâ emcenen nasıl laqırdı etken olsa, öyle resmiy davuşnen söyledi. — Siz komsomol-sıñızmı?

Men başımnı qaqıttım.

— Pek güzel. Yarın dörtünci barakqa, kom¬somol komitetine keliñiz! Sizge uçötqa kirmek kerek.

— Komsomol komitetiniñ de büyügisiñizmi? — dep soradım ondan.

— Ebet! Lâkin sekretar degilim. Sekretar promakademiyağa ketti. Men muvaqqatım. — İrada maña hışımlı nazar bıraqtı.

—
Menim aqqımda eppi şeylerni bildiñiz, öylemi?

— Bildim. Bunda ne fenalıq bar? Öz komsomollarımnı bilmek kerekimmi? Yoqmı?

Hazar Kend yüksek qaya astında pısıp turğan eski qışlaq. Qurucılıq künlerinde ealisi pek östi, ayatı gürlenip ketti. Şimdi şeerge beñzey.

Biz eski evniñ örnekli tahta qapusı ögünden keçtik. Böyle qapular camilerde ola turğan. İtimal, bu evniñ saibi zengin kişi olğandır. Qapu üstüne eki kâğıt yapıştırılğan. Birinde "Gidrogeologlar bölügi" dep yazılğan, digerinde "Yüksek voltaj gruppası".

Bu, qışlaqnıñ merkez soqağı. Bir vaqıtta bunda yalpaq taş töşelgen eken, yük taşıyıcı büyük maşinalarnıñ köpçekleri onı oyğalağan, teşkelegenler. Suv tolu çuqurlarnıñ üstünden zornen atlap, taştan-taşqa sıçrap keteyatamız. Di¬ger divarlarğa ve qapularğa asılı çeşit kâğıtlarnıñ üstünde "Tedqiqat qıtası", "Geologiya ekspeditsiyaları bölügi", "Avtomobil mektebi", "Planlaştıruv şübesi", "Mehanizmleştirüv şübesi" ve saire közge çarpa. Bazı bölüklerniñ adları manasız arflerden ibaret. Bularnı alışmağan adamğa oqumaq da küç. BMŞ — baş mehanik şübesi. İİ — inşaatlar idaresi. İlki baqışta mürekkep körüngen bu sözlerge soñundan alıştıq.

Keteyatqanda de yük maşinasınıñ, de develer kervanınıñ, de yüksek köpçekli arabanıñ, de traktornıñ keçip ketmeleri içün tosatta bir toqtalıp, yol bermek kerek ola.

Soqaqlarda ve küçük aralıqlarda çeşit milletler tilinde laqırdı işitile. Mavı renkli pamuqlı halat kiygen qart, pencerege baqıp, özbek tilinde laqırdı ete. Başlarında telpekleri eki kişi... biri yolnıñ bir çetinde, ekincisi diger çetinde toqtağan, bütün küçlerinen qıçı-rıp, qazah tilinde bir şeyler hususında iddalaşmaqtalar. Üstüne kök bıcaq, santraç ştan, eslicerek kişi yeñi evniñ sofası ögünde toq¬tağan, sarı plaşçlı yaş adamnı — yardımcısı olmalı — araretli italyan tınçıqtırmaqta. Bu, İtaliya proyekt işlerini eda etici, İsveçre firmasınıñ konsultantı. Lâkin, diqqat etiñiz! Suv ile tolu araba izi boyu teri paltolı kişi keteyata. O, kepkasını çıqarıp, bizge sallay. İrada yüzüni oña taba çevirip, deral toqtala.

— Selâm aleyküm, İrada! — kişi özbekçe bir-şeyler daa ayta, soñ guruldep külerek, bizge doğru adımlay. İradanıñ hatirinden şarqnıñ nezaket qaideleri çıqtı. Evelâ, al-hatır soraycağı yerde, birden hızmet hususında laqırdı başladı.

— Mehanizmler shemasını divarğa tünevin asıp qoydıq,— dedi kişi — yataqhane çoqtan azır, tek... koyka yoq.

Kişi sigarını bir-biri artından sıq-sıq içine çekti, tütünini burunından dumanlatıp çıqararaq, tüpçigini yerge bıraqtı, rezina çızmasınen üstüne basıp ezdi, elini evelâ İradağa, soñra maña uzattı.

— Curayev! — dedi o ve eleslenip betime baqtı.

— Bekirov! — dedi İrada,— putövka ile kelgen. Komsomol! Almazovda nijnik...

— Gu-zel! — dedi Curayev, soza berip,— soñki vaqıtlarda komsomol az kele. Sen anda Merkeziy Komitette bu hususta bir-eki söz ayt. Menim adımdan...

Şay degende İrada, yuqudan uyanır kibi, seskendi. Eleslenip baqtı.

—
Öz adımdan aytsam ne ola? 

Curayev küldi. Tekrar ellerimizni sıqqan soñ, dedi:

— Bir şey de... İsteseñiz, öz adıñızdan aytıñız,— lâkin İradanıñ ğururı azaçıq tırnalğanını sezdi.

Biznen sağlıqlaşqanını unutıp, ellerini omuzlarımız üzerine qoyaraq, bizimnen beraber yol boyu cönedi:

— Gece nasıl? Mücizesiz keçtimi?

— Troslar üzüle berdiler,— dedi İrada. — Bu — bir. Ondan soñ, elektrikler de baştaqlaşqan kibi körüneler.

— Baba evden çıqsa, oğlu tavannı teşe eken. Tursunov ketkenden beri, energiya kerçekten de, az. — Curayev, sezilir-sezilmez külümsirep, İradanıñ yüzüne baqtı. Qız azaçıq qızardı, lâkin özüni tez-tez elge aldı,— amma qabaat troslarda degil. Yük ağır. Trosnıñ diametri küçük.

Qız meraqlandı.

— Siz, Zakir Gulâmoviç, bunı öz tecribeñizge esaslanıp aytasıñızmı?

— Onıñ emiyeti yoq. Sabır etmek kerek,— Cu¬rayev ellerini omuzlarımız üstünden alıp, yolnıñ çetine çıqtı. — Bu büyük sır. Men onı Agapovda araret uyantmaq içün yaptım. Yuqlay bere... Haberiñiz barmı? Amma özüme qıyın oldı.

— Troslarnıñ diametri?.. Bu hususta men sizge qaç kere ayttım... unuttıñızmı?

— Muqayt olunsa, elbette... çünki şimdi tros tapmaq pek küç. Bu maşinalar bizge Dneprden keldiler. Sen olarnı proyekt mücibi işletmek isteysiñ. Olacaq şeymi? — Curayev papiros yaqtı, bir talaydan soñ meni esine ketirip, cebinden ekinci papirosnı çıqarıp, indemey, maña uzat¬tı. Özü İradadan soradı: — ekskavatorda işleysiñizmi?

— Yoq.

— İşlep olur ediñizmi?

— Elbette! Lâkin... bu ceetten özümni pek küçlü is etmeyim.

— Bu yeri fena. Evellerde injenerniñ elinden er şey kele edi. Plotina-nıñ divarı üstünde qol arabanen yüre, elinde mala, divarlarnı sılay, aqlay turğan. Biz... yaş injenerler, olardan artta qalmaq kerekmizmi?

— Qasvetlenmeñiz, Zakir Gulâmoviç! — dedi İrada,— episi qolumız-dan kelir. Tek vaqıt ke¬rek. Keçken afta Baş İdarede meclis oldı. "Sen — ilki injenersiñ...— dedi maña Torizo — ilki injener özbek qadını! Bu — doğrumı?

— Bilmeyim,— Curayev omuzlarını qıstı,— belki öyledir. Lâkin siz — sovet injenerisiñiz. Tehnikanı egerlemek kereksiñiz! — o tez-tez yurdi, tuvar tezegi tütüni basqan kiçik aralıq içine kirip ketti.                                  

Soñ biz Mansurovnen körüştik. O ayaqqap ustahanesi ögünde ümütsizden peyda oldı.

— İradahan! — dedi o, qolunı köküsi üstüne qoyıp,— dershane azır. Sigizmund Genrihoviç de mında. Lâkin yataqhane içün koyka yoq ve yaqında olacaqqa beñzemey...— özü terenden köküs keçirdi.

— Bunı, Abdulla Sadıqoviç, maña aytqanda ne fayda? — dedi İrada,— koyka tapıp berir belleysiñizmi?

Men kenarda indemey turdım, eki injener arasındaki munasebetler parlaq olmağanına yazıqsındım.

— Rica etem,— dedi Mansurov,— Anna Yakovlevnağa eki söz aytıñız...

— Eki söz? Niçün?

— Meseleni Torizo ile çezsin.

— Nasıl meseleni?

— Özüm añlatırım... meni çağırsın! Maşinistler mektebi, menden ziyade, sizge kerek.

Mansurov, yüksek tahta qapu ögünde toqtadı, ayağınen tepip, bir qanatını açtı.

— Kirip köresiñizmi?

Azbar içinde, töpesi tolnen örtüli evniñ ögün¬de yigirmi qadar yaş kişi turıp, mahorka içip, küneşke qızınmaqta edi. Curayev, nasıl etken-nasıl etmegen, mında kelip yetken. Qara şlâpalı kişinen subet etmekte.

Öyle adamlar barlar ki, tışqı körünişine baqıp, zenaatını tayn etmek mümkün. Lâkin Curayevniñ zenaatını tain etmek mümkün degil. Otuz yaşında, baqır yüzlü, qıbırdavuq, quru kişi. Böyle adamlar işni sezdirmey, "ımpıs-tımpıs" yapa qoyalar. Kimer adamlar özleriniñ bılaşıq işlerini gizleyler. Curayev ise namuslı işlerini gizley. İşçilerniñ fikirlerini işitmek, söz kelimi, amam, aşhane, bala bağçası hususındaki fikirlerni toplap, tedqiq etip, dogru netice çıqarmaq... fena şeymi?

Onıñ yerinde başqası olsa, yaqanı qurtarmaq içün deral bir şey işandırır, yalan patlatır, çıqar keter. Curayev... yoq! Onıñ özüne ait ameliy sözleri bar: "yahşı... körermiz!" — dep taşlay ve sen yanından ketkeniñ kibi, areket etip başlay, öz ibaresinen söylegende, adamlarnı, aqiqiy bolşeviklerni, amamğa... aşhanege, kommunhozğa qoya", eger zaruret olsa, kene şu yerlerge komsomollarnı "taşlay" ve daima bir şeyni talap ete:

"yarın aqşamğa azır olsun!" Em, kerçekten de, yarın aqşam amamda kotöllar yaqılğan, suvu qaynağan ola, ondan yüzlerce kişiler yuvunıp, temizlenip çıqayatqan vaqıtta, kommunhoznı, yahut komendant Petâ emceni dünyada eñ hoş, eñ acaip sözlernen maqtay, amma Curayevni añğan kişi olmay. Yalıñız amam meselesinde degil, er şeyde öyle.

O Mansurovnen laqırdını qısqadan kese.

— Maña baq! — dey oña Curayev,— Sen bolşeviksiñmi? Bolşevik olsañ, Leninniñ saat ustasınen etken laqırdısını hatiriñe ketir: "siz" dey o... añladıñmı? Lenin! O istegen kişisine: "sen" diye de bilir edi, lâkin "siz" dey edi. Aydı, cöne! Yarın aqşamğa iş yapılğan, azır olsun!

Oña adı ve babasınıñ adını qoşıp,— Zakir Gulâmoviç, dep muracaat etseler, darıla: rica etem, menim adımnı öyle uzun etip aytmañız, dey.

Curayev bir qaç sene evel institut bitirgen. Endi eppi tecribeli injener. Amma özüne ve kostümine baqqanda, buña kimse inanmaz. Şimdi azbarda onıñnen laqırdı etip turğan adamnıñ ise kerçekten de injener ekeni sezilmekte.

Yüksek boylu, süyekli kişi, üstünde qara kos¬tüm. Yaqın kelgen soñ, ellerini kördim. Olarğa — temiz eller demek az, qarardan ziyade temiz... Yueyü, o qadar diqqatlı, o qadar muqayt tıraş olğan ki, temizligi ceetinden üner ola bilecek. Küçük, süyrü saqalı ve qısqa mıyıqları pek cıynaqlı. Burunınıñ üstünde pensne. İn¬jener kimerde başını aşağı egiltip, közlüginiñ üstünden baqa. Baqqanda, bir şeyge darğın kibi körüne. Er kes kibi, o da mahorka içe, lâkin gazeta kâğıdından yasalğan sigarnıñ ortasından baş ve işaret parmaqlarınen tuta, sigar¬nıñ yarısı avuçı içinde, yarısı ise avuçınıñ tışında, tütep tura.

Bu adam niçün mende böyle hucur... yoq, hucur degil, küçlü teessurat doğurdı? Bilmeyim. Özüni usta tutuvı içünmi eken? Böyle adamlar inqilâbdan evelki injenerler arasında çoq edi. Bu, Mansurovnıñ aytqan injeneri — Sigizmund Genrihoviç olmalı, dep tüşündim. Men yañılmağanım.

İrada Hazar Kendke barmaq içün çıqqan vaqıtta, ekskavatorcılar mektebindeki ilki derske kirerim dep tüşünmegen. O, zanıma qalsa, yalıñız Komsomol Merkeziy Komitetiniñ tehnikanı menimsev hususındaki tebliğat kâğıtlarını taqdim etip çıqmaq istedi. Lâkin endi çıqıp ketmek qolaysız keldi. Qart injener yavaştan bıcağınıñ ögüni çezip, jiletiniñ cebinden saatini çıqardı.

— Vaqıt!..— dedi o,— başlamağa vaqıt, dostlar!

Kursantlar, basamaqlarnı gürsüldete, berip, sınıfqa doğruldılar.

İrada maña aylanıp, tüşünceli alda baqtı.

 Nasıl? Kiresiñizmi?

 Kirem! — dedim men. — Bu faydalı şey...— Ekimiz olarnıñ artından yurdik. Bizim artımızdan Sigizmund Genrihoviç, Mansurov ve Curayev kelip, ögdeki kürsülerge oturdılar. Ders başlanmazdan evel ayaqqa turıp, şimdilik soba yaqmaq içün odun yoqluğı sebebinden, sınıfta fufaykanen oturmaq mümkün ekenligini, lâkin qalpaqlarını çıqaruv zarurlığını ders vaqıtında tütün içmek yasaq etilgenini bildirdi. Bundan soñ, Mansurov şu sözlerni ayttı: tezden parkqa yeñi ekskavatorlar kelecek. Olarnıñ üstünde eski ekskavotorlarnıñ maşinistleri çalışacaqlar. Yardımcılar — üyken nijniklerden tain etilecek. Amma yeñi ekskasator-larnıñ nijnikleri — bunı, mektepni bitirgen, bilgili adamlar olmaq kerekler.

Mansurov sözüni bitirgen soñ:

Söz injener Sigizmund Genrihoviç Menjevetskiyge berile,— dedi.

Qart injener, güya tışarıdan işitilgen davuşqa diñlenip turğanı alda, bir şeyden abdırağan kibi, başını silkitip aldı, evde eñ alışıq adamınen qonuşır kibi, sözge başladı:

— Menim dostlarım! — dedi o, — Tân-Şan dağlarınıñ töpesinden aşağı çoq suvlar aqıp tüşmekteler. Olardan bir qaç danesiniñ birleşüvi neticesinde Çar-Çaq asıl ola. Taşkent vadisi bu suvlarnen ğıdalana. Çar-Çaqtan ayırılıp kanal bir çoq arıqlarğa daa bölüne. Şeerlerniñ er bir soqağında, azbarında arıq bar, lâ¬kin er kes, suv yetişmey, dep şikâyetlene. Suv çoq, amma tabiat suvnı doğru taqsim etmege bilmey. Yılnıñ bir mevsiminde suv çoq, diger mevsiminde az. — Böyle degen soñ injener pensnesini çıqarıp, yavluğınen sürtti ve tekrar taqqan soñ, qollarını arqasına qoyıp, parmaqlarını bir-birine tirkedi. — Tabiatqa yardım etmelimiz,— de¬di Menjevetskiy — yalıñız suvnı cıyuvda degil, onı turbinalarnı areketke ketirüvge de mecbur etmelimiz! — soñ sağ elini pencere betke siltedi,— yalıda, töpesi yanıq çinarnı, elbet de, körgendirsiñiz... Biz Çar-Çaqnıñ dağlar arasında iñildep, quturıp aqayatqan bu yerinde, tar boğaz içinde, plotina quracaqmız. Plotina suvnıñ seviyesini yuqarı köterecek. Kötergen soñ suv özenden çıqıp, çöllerge ketecek. Plotinadan balaban suv tıynağı asıl olacaq. Suv eski yolunen degil, betonnen örtüli yeñi yolnen ketecek. Bu derivatsion kanal boyunda eki gidroelektrostantsiya qurulacaq. Olar azotlı kübreler çıqarıcı zavodlarğa elektrik küçü berecekler. Zavodlarnıñ mahsul çıqarmaları içün yalıñız ava ve suv kerek olacaq. Azotlı kübreler pamuq çöllerinde yollanılacaqlar. Tasavur etesiñizmi? Zavodlar ükümetten iç bir tonna ham mal almaycaq, lâkin biñlernen tonna azotlı kübre yasap çıqaracaqlar.

Yanaşamda oturğan İrada gizliden qulağıma:

— O Donbassta çalışa edi, — dedi, — anda, belki işitkendirsiñiz, şahtalar protsessi olğan. Sigizmund Genrihoviç ziyankâr injenerlerni qorçalağan. Soñra... şahtanı terk etmege mecbur ol¬ğan. Mında da işke almaq istemediler. Er alda, özüñiz bilesiñiz... şübeli şahs. Kimni qorçalap çıqqan? Bir tüşünip baqıñız! Ziyankâr injenerlerni. Amma Curayev inat adam. Moskvağa mektüp yazdı: Menjevetskiy siyasetten uzaq. Özü namuslı adam. Fena iş yapsa, özü mesuliyet çekmege azır... Moskva razı oldı. Menjevetskiy, umumen, hucur adam. Alâ evlengeni yoq... bekâr! İdarede çalışqan qızlar aytalar: kölmegini özü krahmallap, özü ütülep kiye eken. Amma büyük mütehassıs. Altın qafası bar. — İrada elini tersine siltedi,— Dünyada çeşit adamlar bar... ne deysiñiz?

Men indemedim. Ağızımdan bir söz çıqqan olsa, kişiler bizge baqacaq ediler. Başımnı sallay berdim, fikirim ise başqa yerlerde edi. Soñ, lektsiya diñleyatqan adamlarğa baqtım: olar kimler? Lektsiyanı öyle diqqatnen diñlemekteler ki, nefes alğanda, keder etmeyimmi eken, dep saqınalar. Kimersi, maña beñzep, şeerde işleri uymağan, mında kelgen. Kimerisi Rusiyeniñ ğarbında yaşağanı alda, şarq ülkeleri verbovkasına yazılıp, qorantası taqımınen mında kelip tüşken. Bahtlı kişiler. Dos-doğru mektepke kelip kirgenler. Amma meni ilki künü gece smenasına yolladılar. Zift qaranlıqta, tübü yoq uçurım üstüne sarqıq yelquvanğa tırmaştım.

Menjevetskiy Çar-Çaq qurucılığınıñ elverişli ceetlerini isbatqa keçti.

— Topraq, suniy kübre ile işlenilgeni taqdirde pamuq bereketi yüksek seviyege köterilecek. Sade tilnen aytqanda, memleketimizde er bir adam on altışar metr basma ve modepalam artqaç olacaq, yani er kesniñ altışar kölmegi olacaq. Altı kölmek! Qaysımızda altı kölmek bar? Kimer kişide eki, kimersinde  üç. Amma bunda — birden altı kölmek...

Kiriş sözünden soñ Sigizmund Genrihoviç pro¬ekt üstünde toqtaldı. Yuqarı ve aşağı byef, istiqamet, plotina, ökçe ne demek ekeni hususında izaat berdi. Müim shemalarnı añlatqanda bazan tahtağa kişi çağırdı. Men özümniñ kursant olmağanıma bazanıp, ğaflet oturdım. Fikirim uzaqlarda — Kazatin, Jmerinka, Fastov şeerleriniñ etraflarındaki çamlı dağlarda dolanmaqta edi. Lâkin bu qadar adam arasında injener meni begengen... Begengenmi? Yoqsa, hayalsırağanımnı sezgenmi? Tahtağa davet etti.

Men, şporlı çızmalarımnen polnı gürsüldete berip, ortağa çıqtım.

— Söyleñiz: aşağı byef ne demek? Yuqarı byef ne demek? — Sigizmund Genrihoviç böyle degende, avuçınıñ birini yuqarı, digerini aşağı qoyıp körsetti.

— Yuqarı ve aşağı ufqiy çizgiler arasında suvnıñ seviyesindeki farq,— dedim men. Onıñ bana aytıp keçkeni aqılımda edi.

Menjevetskiy menim cevabımdan memnün qaldı. Men qaytıp, yerime oturayatqanda, "cesür ka¬zak" dep taşladı. İrada şeñ davuşnen küldi. Vu arada Mansurov partorgnıñ yeñinden yavaşçıqtan silkitip, közlerinen meni körsetti. Soñ ekisi de külümsirediler. İrada olarnıñ bir-birlerine köz qıpqanlarını eslep, qaşlarını tüyümledi, hayli vaqıt indemey, açuvlı oturdı. Menim ise bu arada hatrime, niçündir, Elpide keldi. Tüşüncege daldım.

Bir daa qulaqlarıma derenden Menjevetskiyniñ sesi keldi.

— Sizden sorayım! İşitesiñizmi, kavaleriya? — Dep şaşmaladım. Közlerim sağğa-solğa aylandılar. Zornen esimni topladım.

— Plotinanıñ keñligi ne qadar olmaq kerek? Bu hususta şimdiçik aytıp keçtim.

Men fikrimni toplaycaq olıp tırışqan arada kursantlar külüştiler.

— Bulutlar içinde ediñiz, öylemi? — dedi injener,— olucı şey. 

Dersten soñ, İrada meni yer patlatıcılar idaresine alıp ketti. Onı tapmaq qolay degil eken. Qışlaqnıñ civarında bağçanıñ ortasında cayuvdan büyük çadır... içinde qızarıp turğan çöyün ocaq. — Biz onı qışlaq soqaqlarında qıdırıp yurdik,— Müdirniñ kabineti, buhgalteriya, teminat bölügi — episi bir yerde. Menim içeride oturacağım kelmedi. Çıqtım. İrada müdirnen davağa tutındı, eki saatten ziyade iddalaştı. Episini işittim.

Bağça içinde, ağızımda sigarım — tütün içmege mında ögrenip başladım — dolanğanda, öz-özüme taaciplendim: İrada meni mında niçün ketirdi aceba?

...O vaqıtta İrada maña fıqırdavuq qız olıp körüngen... onda yürekni hoşlandırıcı şey tapmağan edim. Yanına kelgende zecanlanmay, atta onı sevmey edim. Soñundan... apansızdan sevdim. Sevgen soñ, qalbimde toplanıp qalğan keder, sevinç, öpke, eecan — episi birden areketke keldi.

Niçün sevgenimni añlatmaq qıyın. Maña öyle kele ki, o vaqıtlarda İrada, ğaliba, azaçıq oğlan balağa beñzey edi. Komsomol hızmetinde yigitlerniñ ve qızlarnıñ ömürleri bir-birlerinden pek ayrılmay edi. Urba hususında laqırdı etmek, yahud dülber urba kiymek — meşçanlıq sayıla edi.

Qızlar saçlarını burdırıp, yüzlerini pudralap, dudaqlarını boyap... yahud, şimdiki kibi, ney¬lon koftalar kiyip çıqqan olsalar, tasavur etesiñizmi, kim bile, ne qadar laf çıqar edi? Şeerlerde komsomollar — erler ve qızlar — yung-şturm kostümleri kiyip, portupeyli quşaq bağlap keze turğanlar.

İradanıñ tabiatında böyle cerânlarnıñ tesiri... oğlan adetleri bar edi. O, zevqlı adise körse — mıtlaqa külecek, kederli şeyge rast-kelse, közlerinden yaş kelgence azaplanacaq. Öyle alışqan. Kimerde esli-başlı olıp körünmege istey, ziy-çuv laqırdı eteyatqan yerinde birden susa, çırayını sıta ve yasama — ciddiy davuşnen laqırdı ete. "Sevimli oğlançıq" deyim men şimdi, o devirdeki İradanı hatırlap, özüm ise Seyyareniñ dülber çeresine köz etem... Anasına pek beñzey. Moda hususında laqırdı çıqsa, epimizni bastıra, lâkin onda, er alda, İradadan çoq şey bar.

Oğlançıq... lâkin, duyğu degen şeyni saqlamaq mümkün degil oğlançıqmı? Qızçıqmı? İnsan isleri bunı tez tain ete.

İradada, insannı kendine çekici hususiyetlerden biri daa — onıñ namuslı, vicdanlı oluvı ve memleketniñ alicenap ğayelerine sadıqlığı. Bu alâmetler onda daima birinci yerni işğal ete ediler.

...Qız çadırdan çıqqan maalde qışlaqnıñ soqaqları üzerine qaranlıq ene başlağan edi. İradanıñ yüzü maña pek yorğun köründi.

— Bekirov, bu ne? — dep qıçırdı o. — Böyle keç oldımı? Aşıqmaq kerek, sklad qapalır.

Sklad bağçadan uzaqta, qışlaqnıñ diger çetinde edi. Çaptıq. Eski, uslupsız binağa kelip yetkende ekimizniñ de talağımız şişken edi. İra¬da qart Kostâğa narâdnı uzattı.

— Nafile zamet...— dedi o, kâğıtnı İradağa qaytarıp berdi. — Keç oldı. Maşinañız qayda? — dep soradı soñ, — Arqañızğa alıp keteceksiñizmi?

— Maşina? Raatsız olmañız!

Kostâ emce çapçaq üstündeki kerosin lampadını yaqtı, jurnalnı açıp, narâdnıñ nomerini, ayını-kününi yaza başladı. Skladçınıñ elleri taqatsız, közleri zayıf ekenliginden, yazuv-çızuv uzadı. İradanıñ sabırı yetişmey, çıqıp ketti. Men qaldım. Narâd mücibi, rolikler, demir qamutlar, elektrik şnurı qabul etip aldım.

— Yap-yaş qız, amma nezaketni bilmey, — dedi Kostâ emce. — Sklad qapalı deyim, vira içeri soqula. Kündüz kommunhoz maşinasınen kelip alıp ketse ne ola? Er şeyni özü bilgeni kibi yapa. Ne bitmegen klub oldı... skladçı öpkelenip toqtağan soñ, közlerini maña tikledi. — Sen kimsiñ? Ekspeditormı?

— Yoq, men nijnikim!

— Nijnik?.. Şadmanovanıñ malayı. Öylemi? — lampadnı eline alıp, skladnıñ töründeki taş basamaqlarğa doğurıldı. Men onıñ peşinden kettim. Podvalda qaranlıq. Köridorda oba-töpe üstünden atlap, keñ odağa kirdik. Köşede tolu kâğıt çuvallar turalar. Türtip baqtım, tsement... Bir danesini arqama urıp, töpege alıp çıqayata edim:

 E! Yagma yoq! — dep qıçırdı Kostâ emce.  Çuvallarğa toqunma! Añladıñmı? 

Men taaciplendim.

— Niçün?

Çırayım ziyade açuvlı körünse kerek, qart yımşadı.

— Aydı, yahşı! Mınavı altı danesini al, qalğanını obadan... Mına qopqa!

Davalaşıp turuvda mana yoq edi. Altı çuvalnı birer-birer töpege alıp çıqtım. Yampiyip qalğan qopqanı elime alğan soñ, skladçı maña divarğa asılı brezentni körsetti. Tsement obası üstüne çıqtım, lomnen urıp, qalın tabaqnı parladım, asttaki yımşaq tsementni qopqağa toldırıp, brezent üstüne töktim, soñ terazege qoydım. Kladovkacı tsementni çekip, defterge yazdı, men töpege taşladım.

Eppiy vaqıt keçti. Podvalnıñ içinde toz-duman köterildi. Nefes almanıñ çaresi olmadı. Skladçı tozğa boñayğan soñ, attı-tuttı, sögüne-sögüne çıqıp ketti. Taş merdivenlerden yuqarı köterileyatqanda:

— Özüñ toldır, özüñ çek! Jurnalğa da özüñ yaz! — dep cekirdi, soñ qapu tars etip örtüldi.

Tışarıda maşina davuşı işitildi. Azbarğa çıqtım. Şoför, elleri uzun kişi, üstümdeki arbiy urbanıñ toz ile örtüngenini eslep, elimdeki brezentni qaqıp aldı, podvalğa tüşip ketti. Ma¬şina yanında dolanğan İrada, menim kölgemni kördi.

— Halat kiydiñizmi? — dedi maña ciddiy sesnen ve cevabımnı beklemey, ilâve etti: — Aqıllı iş yapqansıñız!

Skladçı küldi, indemedi.

— Halat? Nasıl halat? — taaciplenip qıçırdım, soñ dudağımnı tişledim: — Ebet. Halat kiydim! — dedim.

Geceniñ bey vaqıtında tsementni ve diger mallarnı maşinağa yüklep, Sotsialist şeerçikke keldik. Aşhane yanından keçeyatqanda İrada maşinanı toqtattı. Kabinadan yerge tüşti.

— Episini klub qaravulına teslim etiñiz,— dedi o maña,— muqayt oluñız, tsement açıq avada qalmasın! Yarın aqşam ve gece smenalarınıñ komsomolları klub qurucılığına çıqacaqlar. Ekskavatorcılardan başqa... Añlaşıldımı? Sizni çoq zametke qoydım, afu etiñ¬iz! İş bu qadar çoqqa sürer bellemedim. Geceñiz hayır, Cevdet!

O injenerler içün qurulğan evlerniñ arasındaki qaranlıq aralıq boyu ketti. Men mal¬larnı teslim etip, barakqa qayttım.

"Sizni çoq zametke qoydım, afu etiñiz... Geceñiz hayır, Cevdet!" Bu sözler İradanıñ ağızından çıqtımı? Tevbe! Men oña yalıñız familiyamnı aytqan edim, adımnı qaydan bildi? Sus, Cevdet! Sen Çar-Çaqta daa çoq şeyler köreceksiñ!

Men baraknıñ ömürine alıştım. Divarları tozlı, polı bılaşıq bu qolaysız oda — közlerimizge acaip saray olıp körüne. Nuqsanlarnı endi men de sezmeyim... ne evimizniñkini ve ne de özümizniñ. Raşid Mahkamov, Hristofor Duranidi, Arhipka, Nikolay Kandıba... özümni de qoşsam — beş kişi. Epimiz bir ekskavatorda işleymiz. Bizimkilernen yan-yanaşa turğan diger üç krovatnıñ saipleri... maşinist Mihail Bassaraba, yardımcısı Karim Yoldaşev ve üyken nijnik Basit Atakulov... bular başqa maşinada. Amma çoqqa barmadı, bizim erkân deñişti. Raşid Bassarabanıñ yardımcısı oldı. Basit ve Raşid — ekisi çeşit yerlerde — biri şeerde, digeri qışlaqta doğğan olsalar da, bir-birinen dostlar... Çar-Çaqqa kelgen vaqıtta, bir sene çalışıp, soñ Leningraddaki tehnologiya institutına ketmek niyetleri bar eken, çalışqan soñ, ne adamlarnı, ne baraknı, ne de hızmetni terk etecekleri kelmedi, mında qaldılar. Ayat olarnıñ ögüne yeñi vazifeler qoydı, olarnı eda etmey tura çıqıp ketalmadılar.

Raşid Mahkamov başqa ekskavatorğa avuşqan künü bizge, Almazovnıñ yardımcısı hızmetine Karim Yoldaşev keldi. Karimni mında Termez komsomol teşkilâtı yollağan. O işitken, bilgen yañılıqlarını deral menimsemege ve ameliyatqa keçirmege seve. Çoq vaqıt keçmez, Karim özüni körsetir...

İlki vaqıtlarda barakta, "bizim" ile "olar" arasında ayırdılıq sezilmekte edi. Üç kişi ve beş kişi... Biz kezgende olar hızmette ola, biz yuqlap raatlanğanda olar işten kele, davuş çıqarmay, üçü de qaydalarğadır çıqıp kete, gece kelip, indemey, yorğan astına kireler. Böyle ömür keçirüv bizge de, olarğa da elverişli. Biz pek siyrek, körüşe, körüşkende ise bir-birimizge, hatir içün, azaçıq söz qata, soñ işimizge devam etemiz. Söz kelimi, Kandıba Karimden: "Topraq nasıl? Qattımı? Yımşaqmı?" dep soray. Karim: "Topraq bugün yımşaq edi, lâkin tros eki defa üzüldi. Bir buçuq saat toqtap turdıq!" dep cevap bere.

"Biz, "olarnıñ" ekskavatorı yap-yañı, onıñ içün bizden çoq kubatura bereler belley, amma bu iç birimizniñ keyfini bozmay, on üçünci ekskavatordan artta qalğanımız içün bizni kimse öpkelemey edi, çünki namusnen çalışqanımıznı Mansurov, İrada — episi bile. Biz ne yaptıq? Bassarabanıñ ekipajından artta qaldıqmı? Ebet, kubometr ceetinden yerni ondan tekarançıq az qazamız. Lâkin aqiqatta, biz Bassarabadan eki qat ziyade kubatura beremiz. Çünki draglâyn eski, Bassarabanıñki yeñi marka. Onıñ norması bizden eki defa ziyade olmaq kerek. Bunı bizge Almazov añlatı. Bundan İradanıñ da haberi bar...

Bizde... de tros üzüle, de elektrik küçüniñ bir fazası olmay. Öyle olsa da, biz kimerde aylıq plannı artqaç toldıramız. Almazovnıñ maşşallası bar. Birincide, o — acaip maşinist. Onı epimiz seve, saya, sözüni tuta ve taqdiri içün qayğıramız. Ekincide, bizde nşni taşlap ketken kişi olmay. Üçüncide, Almazov daimiy surette tehnikiy kadrlar azırlay, zira şimdi er şeyni kadrlar al eteler.

...Men böyle degende oquyıcınıñ çeresinde gizli tebessüm peyda olayatqanını sezem. Kelgenim daa eki ay olmay, tecribeli ekskavatorcı kibi laqırdı etem. Kimer adamlar maña: nafile yerde maqtanasıñ, eñ olmağanda, üç-dört ay çalış qaysı ekipaj yahşı, qaysı fena ekenini soñ ta¬in etersiñ, diye bilirler. Buña cevap bermek küç degil. Lâkin ondan evel başqa şey söylemek isteyim.

Kim olsa-olsun menim yaşımdaki kişi cenk künlerini unutıp olamay. Biñ doquz yüz qırq eki senesi, suvuq qışta biz Staraya Russada qar kürtügi ve zığat topraq içinde tura edik. Men bu deñiz brigadasına göspitalden soñ tüştim. Tasavvur etesiñizmi? Men — Cenübiy cebede atlı askerde hızmet etken kişi, göspitalden soñ, deñiz brigadasına tüştim. Bunıñ tarihı büyük. Lâkin bu hususta soñ...

Nemseler topraqta cenk etken deñizcilerge "qara ecel" dey ediler. Kerçekten de, men bizim deñizcilerniñ atakağa ketip de, ğalip kelmegenlerini bilmeyim. Qarnen örtüli alçaq çam terekleri arasında yerleşken bizim qıtanıñ bulançıq suv tolu okoplarında, tıpqı gemi kögertesindeki kibi, bozulmaz, qatıy nizam saqlanılmaqta edi. Bir kün-bir geceden soñ vahta deñişkende küçük çöküçnen rels parçasını sekiz defa çala ediler. Çam pıtaqlarından yasalğan çalaşlarğa — kübrik denile edi. Keper hastalığından qurtulmaq içün sabadan aqşamğa qadar çam yaprağı çaynay, kübrikte bulunğan vaqtımızda tışarıdaki qar üstüne tükürmege ruhset etilmey, çünki: "kögerteden tışqa tükürmek yasaq!" degen gemi qanunı bar. Komandirniñ blindajına kayut-kompaniya denile edi. Kelgenimden bir qaç saat keçer-keçmez men özümni deñizci is ettim.

Ardı-sıra bir qaç şiddetli çatışmalardan soñ, bizim brigada pek hırpalandı, sağ adam az qaldı. Tula şeeri betten askeriy yardım keldi. Episi bir rayondan cıyılğan qırmızı yanaqlı, sağlam yigitler. Üstlerinde sade şinelleri, ayaqlarında ağır potükler, sarğılar... kelgenleri kibi, şinelleriniñ yeñlerine altın renkli dört köşe, qara çuğa parçaları tikip qoydılar. Olarnıñ üzerinde lenger bar edi. Men yigitlerni, "kögerteden tışqa tükürmek yasaq!" dep tenbiledim. Bir-eki kün keçken edi, olar da, bizim kibi, bılaşıq okoplar içinde ayaqlarını kenarğa ziyade kere berip ve sağğa-solğa yantaya berip yüre başladılar... güya gemideki matroslar edi.

Alicenap qılıqlar tez elde etile. Men de onıñ kibi... şimdi mına qurucılıqta bu kişiler ortasına tüşken soñ...— olarnı, elbette, dünyada eñ nümüneviy adamlar dep olamayım, er alda, barakta menim arqadaşlarımnıñ adetlerine çar-çabik alıştım.

Hazar-Kendten qaytıp kelgen gecem barakta Karim Yoldaşev ve Basit Ataqulovnı körip, ayrette qaldım. Olar Nikolay ve Hristofornen beraber stol başında karta oynamaqta ediler.

Kandıba meni eslep, Hristoforğa gizliden pısırdadı, soñ oyunına devam etti. Hristofor maña külümsirep aldı. Pek ilekâr külümsiregen kibi keldi. Soñ kartalarnı yerge taşlap, parmağını salladı. Arhipka köşede krovatı üstünde serilip yatqan, nasıldır mektüpni qıçırıp, ecelep oquy. Yüzünde mas-mavı yara ve qan tamğaları bar. Onıñ yanında toqtaldım.

— Yüzüñde bu örneklerni kim yasadı?

— Muşuq...— istemey-istemey cevap berdi Ar¬hipka, soñ ilâve etti. — Elindeki pıçağını çekip alayatqanda oldı... episi seniñ sebebiñden!

— Menim? — ayrette qaldım,— niçün özüñni qorçalamadıñ?

— Qorçalamaq? Kimden? Muşuqtanmı? — Ar¬hipka maña közlerini tikledi,— nasıl etip?

— Onı bilgeniñ çoqtanmı?

— Çoqtan. — Arhipka tuyüldi. Sesi üzülip-üzülip çıqtı. — Sen allanı bilgeniñ çoqtan¬mı? Qayda o? — dep soradı menden ve özü cevap berdi. — Kök yüzünde. Muşuq qayda? Yer yüzünde. Ne yerde olsañ — anda! Seniñ yanıñda.

— Muşuq mında qaydan keldi?

—Çoq bilseñ, tez qartayırsıñ! — dedi Ar¬hipka. Krovatından qalqtı, menim yanıma kelip, burunımnıñ astında nasıldır bir kâğıtnı sağ¬ğa-solğa çevirdi,— demek şay! Bir qıznı bıraqtıñ, digerine yapıştıñ, öylemi? Dızman frayyer ekensiñ!

Konvertke bir köz ettim. Elpideniñ yazısı. Qanım yüzüme urdı.

— Ber mında!

— Oyna... soñ beririm!

— Ber! Maña kelgen mektüp!

— Yoq. Saña kelgen mektüp degil. Maña kel¬di...— dedi Hristofor, oyununı toqtatıp. — Saña mektüp yoq...— Hristofor bu sözlerni, yazıqsınıp ve öpkelenip ayttı.

— Öyle olsa, mektüpni Arhipkağa niçün berdiñ? — dep cekirdim men.

— Bermey, ne yapacaq edim? Seni öldürmek istedi! — dedi Hristofor,— ketip, seni qıdıracaq oldı. Mektüpni berip, toqtattım. Ahmaq, aqıldan azacaq edi.

— Ber oña mektüpni..! — dep qıçırdı Kan¬dıba.

— Oynasın...  beririm.— Arhipka  degeninden qaytmadı.

Kandıba küldi. Menim oynağanımnı körecegi keldi ğaliba.

— Oynasañ ne? Beliñ sınacaqmı? Kavalerler sağ taraftan, hanımlar sol yaqtan!

— Oyna şunı! — dedi Karim.

— Oyna, Cevdet! Siziñ oyunlarıñız dülber ve araretli olalar... oynasañ ne? — Basit tüşkün davuşnen yalvardı.

Menim oynamağa istegim yoq edi. Koykamnıñ çetine oturıp, çoq tüşündim.

— Oynamasañ... özüñ bilirsiñ,— dedi Arhipka, mektüpni qatlap Hristoforğa berdi.

Bağırıma qızğın demir basılğan kibi ol¬dı. Atılıp turdım, dostımnıñ yanına keldim.

— Hristofor, ber mektüpni!

— Oyna! — dedi Hristofor, yekâne közüni lipildetip,— Niçün oynamaysıñ? Er kes yalvarıp otura... Utanasıñmı?

Şay degen soñ men açuvlandım. "Qana, Cev¬det! Oyna! Oyna, bir körsinler!" dedim öz-özüme. Üstümdeki şinelimni çıqarıp, gimnastörkam üstünden bağlı portupeyni tüzettim, ayağımnı polğa qattı urıp, köçtim. "Olarğa bir körseteyim... Qaytarmamı? Yoq… men rus oyunı da bilem.

Çervonıy kazak olıp, rusça oynamağa bilmeycegimmi? Ellerimni köterdim, ökçelerimnen polnı yengilden dübürdete berip, stolnıñ etrafında bir aylanıp çıqtım, ondan soñ sağ ayağımnı yerge urıp, de tizlerimni qatlap, de doğrultıp, ellerimni çetke uzatıp oynay başladım. Ket-kete suratnı arttırdım. Qızışqan soñ, şeñlenip kettim. Em oynadım, em tüşündim: "Men qıyamet ekenim de! Özümniñ haberim yeq eken! Niçün? Ya Vinnitsada, korpus aveskârları ölimpiadasında iştirak etkenim... unuttıñmı?"

Oynap başlağanım on daqiqa oldı, ayaqlarım taldı, terledim-piştim, baraknıñ içindeki adamlar, stol ve krovatlar közümniñ ögünde başlı-ayaqlı fırlanmaqta ediler. Soñ toqtadım. Hristoforğa doğru entir-tentir eki adım ataraq:

 Mektüpni ber! — dep ayqırdım.

Kandıba ayaqqa qalqıp, maña el çırptı. Arhipka indemedi, yelkesini qaşıdı.

— Bu qadarına közüm batmay...— dedi o. Bu onıñ eñ aqıllı şaqası edi. — Polkta böyle şeylernen oğraştıñızmı?

Men indemedim. İndegende de, Arhipka ep bir aytqanımnı añlamaycaq edi. Ondan da ğayrı, yüregim öyle küçlü duküldemekte edi ki, mektüpniñ satırları közlerimniñ ögünde sıçraqlay başladılar. Yeñimnen yüzümdeki terni sürttim, çibin bacaqları kibi ince arflernen yazılı mektüpte özüme ait yerni tapqance çoq çekiştim. Oqup bitirgen soñ, telâşqa keldim.

— Demek, er şey bitti! Er şey bitti. Menim sevgim... ümütlerim elâk oldılar!?

Elpide, Hristofornıñ menimnen körüşkeninden pek memnün ekenini, yaqında menim mektübimni alğanını, tezden cevap yazmağa tüşüngenini, lâkin yazmaq içün bir şey tapalmay çekişkenini, qaç seneler devamında menim sevgimnen azaplanıp yürip, şimdi endi bu hastalıqtan qurtulğan soñ, ümütsizden kelip çıqqanımnı ve, niayet, maña iç bir vaqıt açuvlanmağanını bildirmekte edi. "Kendi kozlerime, kendi yüregime açuvlanayımmı? Bu mümkün degil!" — dep yaza edi. Mektüpte şöyle

satırlar da bar edi: "Cevdetke seyle, men onıñ bahtlı oluvını isteyim..." "Qıymetli Hristofor şimdilik söylemege daa erte, lâkin, er alda, kendimi bahtlı is..."

Mektüp elimden tüşip ketti. Krovatnıñ çetine oturdım. "Bahtlı? Elpide meni unutıp, bahtlı oldımı?"

— Soñ, nasıl? — dep soradı Arhipka.

Men cevap bermedim.

— Azaplanma, Cevdet! Bu — işniñ niayeti degil,— dedi Hristofor. Meni ruhlandırmağa tırıştı. — Kozırler episi mende. Köresiñmi?— tekrar maña muracaat etip,— bütün kozırler mende! Sen de kozırlerni almaq kereksiñ! — dedi.

Kandıba oynayyatqan yerinde toqtalıp, keyflice közlerini maña doğrulttı.

— Kozırlerni oyunnıñ başında almaq kerek,— dedi o,— soñunda oluvnıñ faydası yoq. İş — işten keçken soñ?..

— Yañı kon ile oynamaq... ata yeñmek bile mümkün,— dedi Karim.

— Bar, eñ olmağanda, urbalarıñnı temizle, degirmenci! — dedi Arhipka maña ve hihıldap küldi,— dünyada Elpideden başqa qızlar da bar.

Arhipka eki elinen omuzlarımdan qap-qaç etip tuttı. Qolları, demir kibi, ağır ve küçlü edi¬ler.

— Lâkin... maña baq! İradanıñ etegini bıraqmasañ işiñ fena olacaq! — dedi o,— bütün sır bunda.

— Bu ne? Telükemi? — dep soradım men Arhipkadan,— telüke olsa, yahşı bil: menim ellerim pek nazik degiller, kıkırdağıñnı bir sıqsam, bilesiñmi, qardaş?! Dülgerler barağında körsetken temaşañ unutıldı belleme! Episi hatirimde.

Bu işte komendant qabaatlı. Menim İrada ile Hazar Kendge ketkenimni er keske aytıp çıqqan. Divardaki saatke köz ettim. Zıncırına bağlı demir parçaları endi polnıñ üstüne sarqıp tüşkenler. Nikolay er vaqıt işke keteyatqanda zıncırnı çekip, demirlerni töpege köterip, kete turğan. Bu — onıñ müstesna uquqı. Kimseniñ saatke toqunmağa aqqı yoq. Bugün saatnı unutqan. Niçün aceba?

Fufaykamnı kiydim, şinelimniñ üstündeki toznı qaqmaq içün azbarğa çıqayatqanda, toqtap, saatnıñ zıncırını yuqarı çektim. Maña yüregimdeki dertni birde-bir şeyniñ, yahud kişiniñ üstüne tökmek kerek edi.

Özüm ne saba, ne aqşam — bütün kün ağızıma aş almadım. Çaynik bom-boş, peçkanı bugün kimse yaqmağan. Aşhane ise endi qapalı. Doğrusını söylesem, cebim de pek qalın degil. İçine sıçan tüşse, başı teşilecek. Maaşlıq paradan pek az qaldı. Muqayt tutmasam, eki künden soñ işler zevqlı olacaqqa beñzey. İçeri kirgen soñ peçkanı yaqıp, çay qaynatmağa qarar berdim.

Nikolay maña kimerde bir eleslenip-eleslenip köz etip ala, bir şeyler söylemege istegen kibi kele, lâkin cesaret etalmay. Hristofor çoqtan berli menim areketime tiklenip baqıp tura, ne demek isteyler, bilmeyim. Maşanı elime aldım, peçkanıñ içini qarıştırıp baqtım... külden başqa şey yoq.

Odanıñ art köşesinden Arhipkanıñ qarıq sesi işitildi.

— Ma! Al, aşa!

Stolnıñ üstüne dop etip qattı şey tüşti. Başımnı köterip baqtım, yarım qatalaq kol¬basa.

— Bu ülkede ne kolbasa, ne raqı  bir şey yoq,— dedi Arhipka.

— Niçün? — Basit taaciplendi, — Kök-Boğazda olmasa Aq-Çolaqqa ket. Anda tolu.

— Özüñ ket. Paromda o yaqqa keçmek bir belâ, bu yaqqa keçmek diger belâ. Donatma taşıylar.

 Tursunov kelgenmi? — dep soradı Raşid.

 Özü kelmegen, donatması kelgen. Bütün yalı elektrik stantsiya qısımlarınen örtülü.

Arhipka paromnıñ işinden daima haberdar. Qarşı yalığa künde eki defa barıp kele. Gece olsun küñdüz olsun... Niçün? Kimse bilmey.

 Demek, tezden stantsiya çalışacaq,— dedi Hristofor,— Lâkin bir şey taacipli: Arhipka bugün niçün cümert?

— Qızğanç olğanımnı kördiñmi?

— Seniñmi? O! Bunı añlatmağa vaqıt kerek! Kolbasanı beş kesekke böldim. Bir kesegini özüm aldım.

— Dülgerler baragında olıp keçken şeyden İradanıñ haberi barmı?— dep soradı Arhipka. — Oña bir şey aytmadıñmı?

— Ufaq-tüfek meselelernen oğraşmayım,— dedim men,— qavğanıñ sebepçisi kim ekenini Özüm de bilmeyim,.

— Mına, kim sebepçi! — Kandıba közlerinen Arhipkağa işaret etti. Arhipka bu arada egilip, tumboçka içinde nedir qıdırmaqta edi. — Muşuq olmağan olsa, Arhipkanen isap qısqa olur edi.

— Meni isap-qasapnen qorquzamazsıñ. — Ar¬hipka stol üstüne bir paçka da prânik attı: — Arhipkada er şey bar,— dedi o. Soñ menim yanıma kelip oturdı.

— Alâ acizlik içindesiñmi? — dep soradı menden ve ilâve etti: — qadın degen qabile iste¬gen kişisini bahtlı yahud ğarip ete bile.

Er kes öz meşğuliyetini toqtattı, stol başına oturıp, öz issesine tüşken kolbasanı ve prânikni aşadı.

— Saqın, İradağa toqunayım deme! — Arhip¬ka egilip gizliden qulağıma bu sözlerni aytqanda, tükrügi qulağıma saçradı, içi raqı ile şıplı ekenini sezdim,— toqunsañ, işiñ yahşı olmaycaq!

— Evelâ kolbasa ve prânik, artından telükemi? — dep soradım ondan.

— Hayır,— dedi Arhipka, ırcayıp,— biriniñ digerine alâqası yoq.

Soñra Arhipka barjanen olıp keçken tarihnı ikâye etti.

...Barjanıñ üstünde amonal bar edi. Özü pek büyük degil, tübi tegiz, yalpaq. Suv taşqını olğan vaqıtta katerge taqıp ketirgen ediler. Hazar Kend yanında küçük körfezçikte bağlı tura edi. Suv bayağı azlaştı, lâkin barja yerinde qaldı. Onı qayda alıp keteceksiñ? Yuqarıda suv say. Aşağı cılıştırayım deseñ — özen boyunda bir taqım bosağalar. Bir kün bunı yer patlatıcılar köre qaldılar: "sklad içün acaip şey" dediler. Patlayıcı madde kerek oldımı, trümni aç, al ket! Er ceetten elverişli... Çevre-çet çım-çırt, kimse yoq. Eñ müimi şu ki, özü bütünley suv içinde. İç bir vaqıt yanğın ola bilmeycek. Bu vaqıtlarda, paqıl kibi, Çar-Çaq üstündeki asma yip yolnı tamir eteyata ediler. Asma yol qarşı yalıdan ufaq-tüfek materiallarnı taşuv hızmetini köre edi.

Bir kün men Nikolaynen beraber bolt ve plankalar almaq içün skladqa kettim. Sklad ise tamam asma yol astında edi. Qapudan kireyik degende ögümizde İra peyda oldı. Ne işnen kelgen? Alla bilsin. Belki bir şeyni teşkermek istegendir? Men o vaqıtta qurucılıqqa yañı kelgen edim. İra menim içün kim? İnjener... adiy bir qız. Oña beñzegenlerniñ çoqunı kördim. Yüzüne baqqanda bir coruq, amma özü... Soñundan magazinge teriden tikilgen qısqa paltolar ketirildi, büyüklerniñ episi olardan alıp kiydi; ondan evel er kes istegen urbasınen yüre, İranıñ üstünde bre¬zent plaşç, başına yavluq bağlı ola turğan. Deycegim, birden ögümizde peyda oldı... men oña qulaq asmadım.

Özüm Rahilnen tutunğan, onsız bir adım atıp olamay edim. Fena qız degil. Yalıñız, anavı meselede... zayıflığı bar. Ondan soñ, içmege de seve. Men oña: "Kezme, içme!" desem, çar-çabik bıraqacaq. Añladıñmı? Eger eki söz aytsam — episi bitip ketecek. Bekley... lâkin maña ne? Qısqası, o vaqıtta kimsege qulaq asmay edim.

Skladqa keldim. İç bir şeyge közümiz yoq. Narâdnı uzattıq. — Bu resmiy işlerni Nikolay yahşı bile edi,— baqsam, atını çaptırıp bir kişi keldi: böyle-böyle, barja zıncırdan qurtuldı, üstünde yanğın bar.

— Nasıl barja?

— Qurucılıqta nasıl barja bar? Sorap oturğanıñ ne? Hazar Kendde.

Çar-Çaq özü, umumen, teren özen, lâkin onıñ boyunda çeşit bentler, qayalar, aylanmalar barlar. Olardan barja keçalmaz. Keçse bile, qayağa urunıp çil-parça ola bile. Lâkin mesele onıñ çil-parça oluvında degil. Üstündeki patlayıcı maddeler sarsıp, yahud bir şeylerge urunıp — nege urunacağını qaydan bilesiñ?— bir kâfirlik olıp, jarq etip patlasa, tek barjanı degil, etrafındaki bütün barlıqnı kökke uçurır... yalıñız bir duman qalır. Belki duman da qalmaz. Onıñ üstün¬de patlayıcı şeyler çoq.

Kladovkacı, İranı ruhlandırmaq içün, çe¬şit rivayetler tüşünip çıqara başladı: "Birinci kestirme tamam bu asma yip yolnıñ astında. Barja yuqarıdan doğru mında kelmege borclı. Eger kelmese, demek, barjanı patlağan, dep bilecekmiz. Mında tek kesekleri kelip çıqacaqlar.

— Kim  bilsin...— dedi  kladovkacı,— kim bilsin, belki de patlamaz. Lâkin patlamaycağını qaydan bilesiñ? Eñ eyisi — bu yerden tez-tez qaçmaq kerek.

At üstünde kelgen kişiniñ özü vzrıvprom kişisi eken. O İrağa izzat bereyata: "qışlaq balaları barjanıñ yanında oynay ekenler. Quru yapraqlarnı toplap, serniknen tutaştırğanlar..."

Qısqası, bu mesele sezilgende barja endi özenniñ ortasında eken. Küçlü ruzgâr ateşni üfüre bergen. Qığılçımları uçuşıp suvğa tüşkenlerini körgenler. Hazar Kendden asma yip yolğace, tahminen, eki buçuq kilometr. Özen boyu kelinse — daa az.

İranıñ çırayı topraq kibi oldı. "Tez, idarege yetiş! — dep qıçırdı atlı kişige,— doğru idarege bar, aşağı paromğa adam yibersinler". Özü ise qapunıñ yanaşasında yatqan qıyış-qunğır sırıqnı maña kösterip: — bunı vagonetkağa alıp ketiñiz! — dep emir etti.

Sırıqnıñ ucuna ince tros parçası bağlap, beş metr yükseklikte sallanıp turğan vagonetkanıñ çetine iliştirip qoydıq.

Kandıba menden: "barja asma yolğa ilişse, üzmezmi?" dep soray.

İra ise şaqıldap küle:

"Olar balaban gemilerni çekip alıp keteler,— dey ve knopkanı basıp, maşinistke signal bere — aydı, kettik!" Soñ, özü vagonetkağa tırmaşa.

İranıñ yerine Kandıba minmek istedi, İra ruhset etmedi:

"Sen maşinistke bu meseleni yahşı añlat,— dedi o,— maşinist yaş ve tecribesiz kişi".

Men İranen beraber vagonetkağa minmege niyetlendim, lâkin keç oldı — köçip ketti. Barja qaysı taraftan keçip ketecek? Bunı bilmek kerek. Eger bizim yalığa yaqın yerden keçse — vagonetkanı bu yaqqa cılıştırmaq mümkün. Eger öbir taraftan keçecek kibi olsa, o yaqqa çekmek kerek. Kandıba bu şeylerni maşinistke añlatayata. Ruzgâr vagonetkanı sağğa-solğa sallay. Maşinist ise asma  yol  troslarını  artqa — ögge  cılıştıra.

Uzaqta... Ayiq Burun betlerde barja köründi. Keleyata... kögertesinden, aqiqaten, tütün çıqmaqta. Belki ateş endi yaşçiklerniñ özlerine yaqınlaşıp başlağan, şimdi jarq etip patlaycaq? Qaydan bilesiñ? Barja de bizim yalı betke burula, de özenniñ ortasına çıqıp kete.

Kandıbağa baqıp alam. O, maşinistniñ yerine keçken, rıçaglarnı özü işleteyata. Vagonetka bir, özenniñ ortasına yuvurıp kete, bir, bizim tarafqa qaytıp kele. Yalıda bizden, üç kişiden başqa, kimse yoq. Dörtüncisi — maşinist. Barja körüngeni kibi men yalıdan uzaqlaştım, bayırnıñ üstüne çıqıp, köz etip turdım. Er şey körüne, İra vagonetka içinde. Küçlü yel onı sallay bere. Lâkin soñundan güzel olıp çıqtı. Kandıba vagonetkanı birden toqtattı, barja onıñ tübünden keçeyatqanda, İra sırıqqa bağlı ilmekli trosnı uzatıp, barjanıñ kögertesindeki demir ırgaqqa iliştirdi. Bu pek oñaytlı oldı... Barja sağğa-solğa aylandı, soñ toqtadı.

— Nikolay! — dep qıçırdı İra,— çap, ateşni söndür!

Kandıba barjanıñ üstüne çıqtı. Kögertede uzun, qalın yip yanmaqta edi. Nikolay rezina çızmalarınen ateşni taptap baqtı. Yipniñ ezik ucu yelden daa küçlü yana başladı.

— Ne yapasıñ? Tez suvğa at! — dedi İra, iddetlenip,— başıñ işlemeymi?

Nikolay yipniñ yanayatqan ucunı suvğa attı, iş bunıñnen bitip ketti. Men olsam, aqılım yetmez edi.

Nikolay kögerteni çevre-çetlep aylanıp çıqtı: birde bir yerinde ateş qalmağanmı eken? Maşi¬nist vagonetkanı yavaş-yavaş yalığa çeke berdi. İrada topraqqa kelip yanaştı.

— Añladıñmı sen? İra böyle lipildevik qız...— dedi Arhipka ve oturğan yerinden, tirele berip qaqırdı, tükrügi yüksek fortoçkadan keçip, azbarğa çıqıp ketti. Özümni tutalmay küldim.

Arhipka külgenimni sezmedi, Eppi vaqıt indemey oturdı, soñ teessüf ile dedi:

— Bu vaqiadan soñ bazı adamlar... büyükler, qarşı yalığa asma yolnen qatnay başladılar. Yel küçlü olmasa mümkün. Elbet de, telükesizlik tehnikası buña ruhset etmey, lâkin kişiler bunda büyük telüke körmeyler. Yel küçlü olsa — başqa mesele. Ondan soñ, bilesiñmi ne? Bu aqılsız... Kandıba er keske aytıp çıqqan: men güya, qaçıp ketkenim. Qayda qaçqanım men? Sklad yanında turdım. İlle bir şey uydurıp, menim quyruğıma basmasa olmay.

— Er alda, havflı...— dedim men Arhipkağa, tek laqırdı olsun, dep.

İşke Hristofornen beraber kettik. Kandıba ve Arhipkanı bekledik, körünmediler.

***

— Men endi ne yapacağım? — dep soradım Hristofordan. Öyle neticege keldim ki, ne dese, onı yapacaq edim.

— Elpide meselesimi? Onıñ aqqında men de çoq tüşünem,— dedi Duranidi. Onıñ közlerine baqtım men. Hristofor hususındaki tüşüncelerimde iç bir vaqıt aldanmağan edim. Çünki onda alicenap yürek bar. Hristofor sözüni devam etti: — Elpideniñ cümert ekenini bilesiñ! Soñki anterini çıqarıp dostına berir. Seni nasıl seve edi? Seni Graf plâjında ilki defa körgende nasıl aşıq olğan edi? Hatiriñdemi? Delirir bellegen edim. Seni men de sevem, vallai-billâi! Lâkin sen, Cevdet... sen cümert degilsiñ. Sevgige kelgende, sey cümertlik körsetalmadıñ. Sen Elpideni belki sevgendirsiñ, lâkin fursatnı qaçırdıñ. Cümertlik, elbette, Arhipkanıñ...— şay degende o küldi,— Arhipkanıñ sandığından çıqqan kolbasa degil. Onıñ kenarını kesip, köterip atalmazsıñ... öyle muşkul vaqıt ola, bir şey hususında bitik qararğa kelalmaysıñ. Ebet, öyle ola. Amma üç sene zarfında bir-biriñizge qaç mektüp yazdıñız!? Elpidege: "Menim qadınım ol!" dep, üç sözni taqıştırıp aytalmadıñ. Şimdi kederlenesiñ... niçün? Bunı saña Elpide söyleycek edimi. Sevgi meselesinde men qalpazanım... o doğru. Sen menden de betersiñ, Cevdet!

Bundan soñ, yol boyunda Hristofornıñ ağızından söz çıqmadı.

Ekskavator toqtağan. Çalışmay edi. Kene tros üzülgen. Nijnikler çuqur içinde, çöküçnen kovş üstündeki köpürçikniñ boltını çıqaracaq olıp çekişmekteler. Smena bitkeni yoq. Hristofornen beraber çuqurğa tüştim. Çastlı ekenim: çöküçni köterip, bir urdım — bolt çıqtı. Soñra trosnıñ ucundan tutıp alqa yasadıq, içine boltnı kirsetip, bekittik. Men çuqur içinden çıq¬qan soñ, maşinist Semön Agapovnıñ yüzü kederli ekenini esledim.

— Smena belâlı oldı...— dedi o,— boynumda birevniñ qarğışı barğa beñzey. Ekskavatornı dört kere toqtatmağa mecbur oldım.

Töpege baqtım. Agapov rıçaglarğa elini uzattı degende, parovoz ökürdi.

— Ana, kördiñmi? — dedi Agapov,— bar da, açuvlanma!?

Bizge asabiy alda baqtı, aytmağa söz tapalmay, yerge tükürdi... tfu!

— Böyle insafsızlıq olsunmı? Yañı tüzettik, degende.

Maşina bölüginde Almazov peyda oldı, bizge kompressornı teşkermege emir etti. Aşağıda Raşidniñ ve Kandıbanıñ sesleri işitildiler. Er kesten soñ Arhipka keldi.

Agapov topraqnıñ qattı ekenligi hususında şikâyetlendi; soñra Almazovnen beraber topraq yığınından aşağı, yalığa tüşip, tizgece balçıqqa batıp, Hazar-Kend betke yurdiler. Bir talaydan soñ tekrar çuqur içinde peyda olıp, bir şeyler aqqında laqırdı etip turğan soñ töpege çıqtılar.

— Topraq qattı degil,— dedi Andrey Zaha¬roviç, endi evge qaytmağa niyetlengen Agapovğa. — Lâkin topraqnıñ böyle oluvı em yahşı, em de fena.

Raşid rubilnikni keçirdi. İş başladı. Men, topraq yımşaq olsa niçün fena ekenligini bilmey edim. Bu gece ögrendim.

Ekskavatornıñ astında, relsler ve şpallar içün, erte-yarıq yer azırlap qoydıq. Bizimkinden soñ eki-üç smenağa daa yetişecek.

Deycegim, yer şey sırasında. Bir daa baqsaq... güzel-güzel çalışayatqan maşinağa ne oldı?

Keñligi yetmiş beş, terenligi otuz metr çuq¬ur... Bu — aylanma kanal. Otuz metr yükseklikte, top¬raq obasınıñ töpesinde — relsler üstünde ekska¬vator tura. Vagonğa beñzey, lâkin vagondan azaçıq küçük. İçinde motor, kompressor, lebödkalar. Ögünde — yüksek, uzun yelquvan. Şpallarnı siyrekçe qoysañ, relsler sınıp ketecekler.

Er qırq-elli saniyede yelquvan çuqurnıñ içine kovşnı daldırıp topraqnen toldırıp çıqara, yanaşadaki topraq obası üzerine bıraqa.

Saba yaqınlağanda... ağır kovş çuqurdan töpege köterileyatqanda, kök yüzüne uzanıp turğan yelquvannıñ salanğanını ve kenarğa yantaya başlağanını esledim. Bu arada maşina içinden gurulti işitildi. Kovş avada, başımnıñ üstüne sarqıp, toqtadı. Sağğa-solğa sallandı, içindeki toprağı üstüme töküleyatqanda çetke qaçtızm. Ekskavatornıñ kögertesinde turğan Hristofor ve Nikolay, başlarınen divarğa urunıp, yerge yuvarlanıp tüştiler. Sınğan ve teşilgen yerleri olmadı. Olar, içeriden Almazovnıñ davuşını işitip, Ekskavatornıñ ög tarafına çapıştılar. Bu vaqia bir an içinde olıp keçti.

— Nikolay! Raşid! — dep hucur qıçırdı ma¬şinist,— yelquvan silkine bere... ne oldı? Köpçek relsten çıqtımı? — Andrey Zaharoviç, felâketke oğrağan geminiñ kapitanı kibi, maşinanı terk etecegi kelmey, kabina içinden komanda bermekte edi,— Nikolay, ekskavatornıñ astına tüş! Barabannıñ baq... Tros üzülmegenmi?

Kandıbanıñ qıdırğanı da böyle hızmet edi. Mışıq kibi, dört büklenip, ögge sıçradı, maşinanıñ astına kirip ketti. Lâkin tezden qaytıp çıqtı.

— Tros yerinde, üzülgen şey yoq!

Bu qıyamet içinde közüme Arhipka çalındı. O topraq yığını töpesine tırmaşmaqta ve artına sıq-sıq aylanıp baqa bermekte edi. Yelquvannıñ aşağı qısımında tekrar şıtırdı çıqtı, kovş Arhipkanıñ başı üstünden keçip ketti, az qaldı urıp ezecek edi. Nikolay maşinistke "vira! dep qıçırdı. Almazov rıçagnı çekip, trosnı zayıflattı. Kovş gurs etip, topraq yığınınıñ ar¬tına tüşti. Andrey Zaharoviç kovşnı özüne taba çekmek istedi — çekalmadı.

Ekskavator kimerde-kimerde qaltıray ve sallana berdi. Ne oldı? Ne yapmaq kerek? Hristofor bir talay uçurımnıñ çetine keldi, ayret içinde aşa¬ğı baqıp turdı. Men de onıñ yanına keldim: topraq yığını yavaş-yavaş aşağı taymaqta edi. Biraz vaqıt keçken soñ, balaban topraq kesegi yerinden qurtuldı, kanalnıñ içine avdarılıp tüşti. O avdarıldı degende, ekskavatornıñ astındaki relsniñ ucu yuqarı köterilip qaldı.

Kabinanıñ içinden Raşid çıqtı. Yerge tüşer-tüşmez, yelquvannıñ astında toqtalıp, közlerini töpege tikledi. Yelquvan sallanmaqta edi. Bana zayıf bıraqılğan tros endi tartılğan. Yelquvan güya qurtulmaq istey, lâkin topraq yığını artında onı kimdir-nedir tutıp turmaqta.

— Çap! — dedi Raşid Hristoforğa,— tez ol! Ekskavator aşağı avdarılayata.

Men kene uçurımnıñ kenarına keldim. Aşağıda topraq tabaqları yerlerinden köçip, uvuldap suv içine tüşmekteler. Ekskavatornıñ köpçekleri, relslernen beraber uçurım betke yantaya başlaylar.

Biz o yaqqa, bu yaqqa yüremiz. Maşinanı qurtarmağa çaremiz yoq. Maşinist, topraq yığını eşileyatqanını körip:

— Ekskavatornıñ astına şpallar qoyıñız! — dedi Raşidke.

Bunı kim ayttı? Almazovmı? Atamızmı? Ne demek olsun! Yanımda yatqan eki şpalnı alıp, ekskavatorğa yuvurdım. Areketsiz tiklenip qalgan köpçekniñ astına qoydım. Soñ kene çaptım... ke¬ne ketirip, relsniñ astına köndelenlep tıqtım. Ekskavatornıñ arqasında obanen şpallar yatmaqta edi. Nikolay olarğa ketti. Arqasına üç şpal sıqınğan, endi köçeyim dep turğanda usttekisini çekip aldım. Şay etkenim içün Nikolay darıldı: "Seniñ mında eşegiñ barmı? Niçün egilip yerden almaysıñ da, azırına apışasıñ?" demek istedi. "Yoq, qardaş! — dedim men, içimden,— iş egilip, yerden aluvda degil. Böyle üçer-dörder dane sıqınıp keteberseñ, köbegiñ tüşecek..."

Tezden başqa usulğa keçtik. Şpallarnı elden-elge berdik.

Qırqqa yaqın şpalnı taşıp, köpçeklerniñ astına qoymaq içün ne qadar vaqıt kerek oldı? Bilesiñizmi? Bu iş bizde daqiqalar içinde olıp keçti.

Uçurım betke cılışa bergen ekskavatornıñ ög köpçekleri yerniñ üstünden yuqarı köterilmekteler. Draglâyn tezden terenlik, qaranlıq içine tüşip, elâk olacaq.

Böyle, qasevetlenip turğanda, ekskavatornıñ kevdesini ortken tahta divarlarnıñ çatırdısı birden toqtadı. Maşina cansızlanıp, susıp qaldı.

— Cevdet! — dep qıçırdı Nikolay. — Bu ne demek?

Topraq yığınınıñ töpesine çıqtıq. Kovş¬nı körip, ayrette qaldıq: o özüniñ azamatlı tişlerinen balaban çaqmaq taşqa ilişken, tros adden aşıq tartılıp qalğan: Bu, beklenilmegen adise, uçurımdan aşağa sarqayatqan ekskavatornı toqtattı. "Mavı qaya" betten davuşlar işitildi. Traktor keleyata. Aydavcınıñ artında, ayaq üstünde, Hristofor tura. Soñ Toqtabayev ve İrada peyda oldılar. İrada uçurımnıñ çetine keldi, tüpsiz qaranlıqqa köz etti: topraq kesekleri ve taşlar alâ avdarıla bermekte ediler.

İrada bu deşetni körse esini ğaip eter. bellegen edim. Yoq... ğaip etmedi.

— Men sizge, Mavlân aka, ne degen edim? Töpesi yanıq qarağaç hatiriñizdemi? Onıñ yanındaki uçastkada ekskavatornı artqa cılıştırmazdan evel topraqnı teşkeriñiz, demegenmi edim? — qız içindeki eecannı sezdirmemege tırışsa da, bazan sesi qaltırap, bazan nefesi tutulıp, özüni elge bermekte edi. — Söyleñiz, Mavlân aka, topraqnı teşkeriñiz degenmi edim? Demegenmi edim?

Toqtabayev indemedi. Çarpınıp qalğan ekskavatorğa közlerini tiklep, baqıp turdı. İrada devam etti:

— İş yapmamaq, elbet de, yapmaqtan elverişli. Böyle çıqımsızlıq ziyankârlıq demek ola.

Toqtabayev bir şey aytmadı.

— "Mavı qayada" sekiz saat yuqlap, soñ turıp evge ketmege alışıp qaldıñız! — dedi İrada. — Lâkin bundan soñ böyle olmaycaq.

Toqtabayev oña arqasını çevirdi, qulağını köterip, negedir diñlendi. Men demir köpür betke baqtım: bizim tarafqa üç traktor daa keleyata edi.

İrada vira qızıştı, açuvlandı. Öz fikirlerini toplap olamay, aqılına ne kelse, onı ayttı. Toqtabayev onıñ adetini bile eken, cevap bermey, indemey turğanınıñ sebebini şimdi bildim.

— Tros barmı? — dep soradı İrada. Biz kögertede, yaşçik içinde qalın tros barlığını ayttıq. Bu qıznıñ göñlüne hoş keldi. — Traktorlar kelgence ekskavatornıñ kevdesini trosnen bağlap qoyıñız!

Toqtabayev Raşidni ve Hristofornı yanına çağırıp, tros ketirilmesini emir etti. Raşid kögertege çıqıp, trosnı yerge taşladı. Toqtabayev, özüni bu işte kerçekten de qabaatlı is etse kerek, deral egildi, trosnı çezmek istedi. Men onıñ elinden trosnıñ ucunı çekip aldım: "bu bizim nijniklerniñ işi!"

Traktorlardan biri kovşnı artına taqıp, elli-altmış metr ögge çekip taşladı, soñ yelquvannıñ yipinden çekip turdı. Ekskavator deral qıyışıp qaldı. Diger traktorlar demir ırğaqlarnı, maşinanıñ kevdesine bağlı trosqa iliştirip, qaburğağa tarttılar. Betimniñ terini sileyatqan vaqıtımda közüme Toqtabayevniñ saati çalındı: endi altı olğan. Sıra dağlar üstünde yarıq yolaq köründi. Lâkin poeziyadan zevqlanmağa vaqıt yoq. Bütün küçümiznen yerni qazıp, tegizlep, şpallarnı tize ve relslerni yerleştire berdik. Yeñi demir yol yasadıq.

Yük köterici krannı traktorğa taqıp ketirdiler. Ekskavatornıñ kevdesi doğrulması içün, astındaki yerni qazdıq. Saba smenasınıñ nijnikleri bizge yardım ettiler. Maşina etrafında adam çoqlaştı. Arhipka da peyda oldı. Yarıq yeterlik. Elektrik lampaları ve projektorlar... Tañ maalinde, elektrik yarığı kün yarığınen qarışqan soñ, ortalıq köm-kök oldı.

Hristofor bir közünen Arhipkanı köre qaldı. Ne olıp keçti, bilmem, ekisi kirkalarını köterdiler, az qaldı, bir-biriniñ başlarını parlaycaq ediler. Nikolay çapıp keldi, olarnı ayırmaq istedi. Hristofornıñ ağızından silekiyleri aqıp ketken, rus ve urum sözleri qarışıq ibarelernen Arhipkanı lânetlemekte edi. O, Kandıbanıñ ellerinden özüni qurtarıp, kirkasını öyle acizlik ile köterdi ki, Arhipka kerçekten qorqıp, keri çekildi.

— Qana, urçı baqayım! Uracaq olıp körçi baqayım! — dey berdi Arhipka. Aytmağa başqa söz tapalmadı.

— Aydut! Avantürist! — dep qıçırdı Hristo¬for,— Munafıq!

Olarnıñ ellerindeki kirkalarını çekip alğance esimiz ketti. Alğan soñ bile, hayli vaqıt, cülbarslar kibi, bir-birlerine tiklenip turdılar.

— Toqta sen...— dedi Arhipka,— men Muşuqqa episini aytırım...

"Muşuq..? — meni birden kederli isler bastı,— Arhipkanıñ imayecisi. "Havflı tip".

....Quşlıq maalinde işni bitirdik. Arqağa çekilip qoyılğan ekskavator endi bütün küçünen çalışmaqta, sanki bir şeyge oğramağan kibi edi.

Kündüz bu yerlerde cillıca ola turgan, şimdi bu sezilmey. Qaltıray berem... yalıñız suvuqtan degil, asabiy iş ve yorğunlıqtan da. Başıı aşağı egilgen, bir özüm evge keleyatam. Ögümde apansızdan rezina çızmalar peyda oldılar. Başımnı köterdim — Curayev. Yanaşasında İrada.

— Saña ne oldı, Bekirov? — dedi İrada. Cu¬rayev İradağa yalq etip baqtı, İrada külümsiredi.

Menim külmege mecalım yoq edi. İndemedim.

— Kiriñiz,— dedi Curayev, közlerinen "Mavı qayanıñ" qapusını kösterip,— qızınırsıñız.

Men añladım. Olar keleyatqanımnı pencereden körip, tışarı çıqqanlar. Meni beklep turalar.

Kirdim. Küçük çöyün peçka kene qıp-qırmızı. 

...Lâkin hatirime başqa vaqia keldi. Keçken afta bizim raykom instruktorınıñ mehanika zavo¬dı partiya teşkilâtı sekretarınen subetini eşittim.

İnstruktor sekretardan soray: partiya teşkilâtıñızda açıq yürek ile qonuşılğan qaç musaabe keçirildi, dey. Men instruktornıñ açıq yüreknen keçirilgen musaabeler hususında malümat toplayatqanını sezgen soñ, laqırdığa qarıştım. Musaabe açıq yürekten olıp çıqması içün evelâ özüñe açıq yürekli, sade olmaq, ögüñdeki adamlarnı seniñnen qonuşmağa aves ettirmek kerek, dedim. İlki körüşüvimizde Curayevniñ menimnen qonuşuvı pek resmiy olıp çıqtı.

O öz hızmetindeki küçlükler hususında menimnen fikirleşti. Aqiqatta, partorgnıñ işinde küçlükler çoq edi. Curayev — smena injeneri. Onıñ uçastkasında çoq adam çalışa. Ondan ğayrı, partiya işlerinen de meşğul olmaq kerek. Kommunistler azca. Söz kelimi, İradanıñ smenasında eki kommunist bar: Toqtabayev ve Almazov. Kerçek, komsomollar az degil. Olarnıñ komiteti başında Şadmanova özü tura.

— Men komsomol sekretarı degilim. Muavinim,— dedi İrada.— Arada farq bar.

— Al azırda sekretar sensiñ,— Curayev itiraz etti,— burğuçlay berme! Özüñ merkezkomnıñ azasısıñ.

İrada qaşlarını tüyümçikledi, indemedi. Curayev devam etti. O kimseni ayartayatqanı yoq, aq-iqatta olğan şeyler hususında samimiy laqırdı ete. Yalıñız Baş Dugümniñ özünde, memleketniñ türlü köşelerinden kelgen üç biñ adam işley. Aylanma kanal... onı baarge qadar bitirmek ke¬rek...

—
Çeşit adamlar. Söz sırası, Arhipka... 

Curayev şay degen soñ, sustı. Niçün? Bilmeyim. Belki meni laqırdı ettirmek içündir?!

— Arhipka olmasa, yataqhanemizni — men "baraq" sözüni aselet qullanmadım — nümüneviy yapmaq mümkün edi.

— Arhipka olsa ne? — İrada taaciplendi,— bu yahşı fikir. Meseleni komitette muzakere etmek ke¬rek.

— Ya Arhipka?— dep soradı Curayev tüşünceli alda, soñ ilâve etti: — onı işten boşamaq mümkün, lâkin... Muşuq bizde çalışmay... Onı nasıl boşaycaqsıñ? Çalışmay, amma Arhipkağa ve qadınlar barağındaki qızlarğa tesiri büyük. Episini birden işten boşamaq mümkün degil. Muşuqnı... o, giyenanı havfsız bir müitke qoymaq, onıñ içün ise Arhipkanı havfsız kişi yapmaq kerek,— Curayev sustı, tişlerinen ast dudağını tişlep aldı,— yoq... menim saña söylemek istegen şeylerim bu degil.

Peçka yanında pek qızışıp kettim. Üstümdeki fufaykanı çıqarıp, yanaşamda skemle üstüne qoydım.

— Bir mesele bar...— dedi Curayev,— Sizniñ baraknı nümüneviy barak dep ilân etmege daa erte ondan evel, Arhipkağa, öz qılıqlarını unutmaq, sada, insan olmaq içün yardım etmelimiz.

— İnsan? İnsan olmaq içün dediñizmi? Pek küç mesele...— dedim men,— elbet de... er kesteki eki el, eki ayaq onda da bar. Amma... bilmeyim, tırışıp baqmaq kerek.

— Tırışıp baqıñız! — dedi Curayev. — Söz kelimi, bugün ekskavatorda olğan qazanı Toqtabayevke o kelip bildirdi... Bu da bir iş alâmeti. Öyle degilmi?

— Ne vaqıt... bildirdi?

— Toqtabayev özü ayttı.

— Meraqlı şey...— men ayrette qaldım, — "Mavı qayağa" çapıp ketken Hristofor olıp da, Toqtabayevke haber etken Arhipka olsun!? Bunda bir hata bar! Belki qorqqanından, mında qaçıp kelgendir!?

— Belki öyledir,— Curayev menim ile razı oldı,— Toqtabayevke barıp, qazanı bildirgen... demek, özüniñ alçaqlığını añlağan. Onıñ içün men buña... bir iş dep baqtım. Qısqası, bu hususta özüñizde, barakta, laqırdı etiñiz. Yarın aqşam neticesini maña bildirirsiñiz!

— Laqırdı etip baqarım! — dedim men.

— Başqa iş yeq. Men kettim. — Curayevniñ, niçündir, birden ketecegi keldi. Em, aqiqaten, ellerimizni qattı sıqaraq, çıqtı.

Biz skemle üstünde qaldıq. Bu sukünette, nasıldır, bir oñaytsızlıq sezildi. Amma oñaytsız vaziyetten qurtulmağa da sebep tapıla. Toq¬tabayev kirip keldi. İradanı körgen soñ tutarlandı. İçeri soqulğan suvuq yel pol üstünde yuqlağan Karnakeryannı uyanttı. Men şu vaqıtqa qadar onı eslemey oturğanım. Qapu tekrar açıldı. Bosağa üstünde demiröl hadimi peyda ol¬dı. Bu qulübege kim kirse — bizni körip, gizliden külümsirey berdi... Yüzlerine baqqanda: başqa vaqıt, başqa yer tapalmadılarmı aceba dep tüşüngenge beñzediler. İradağa da böyle keldi, ğaliba, turdı, başına yavluğını yapıp, tışarı çıqtı. Men onıñ peşinden kettim. Baraklarğa yaqınlağanda İrada toqtaldı.

— Şporlarnı alâ çıqarmadıñızmı? — dep soradı menden, özü külümsiredi. Külümsiregende çeresi qıp-qırmızı oldı.

— Yoq! — dedim men.

—
Niçün?

—
Bu, adiy şporlar degil. Komandir şporları...

— Komandir şporları? Siz komandir ediñizmi?

— Ebet... vzvod komandiri edim. Lâkin menim ordudaki hızmetim tez bitti.

— Sebebi?

— Yaralandım. Meni arbiy hızmetke kelişmey, dep demobilize ettiler.

— Şimdi nasıl? Yarañız tüzeldimi? — dep soradı İrada.

— Kimerde qızara, solqıldap ala.

—
Demek, daa tüzelmedi, öylemi?

İradanıñ kederli ve dülber közlerine baq¬tım: "Bu qız menden nasıl yara hususında soray, aceba?" — dep tüşündim, soñra dedim:

—
Bayağı tüzelgen edi. Kene tazerdi.

—
Öyle olsa tedaviy etmek kerek.

—
Tedaviy etmek... lâkin nasıl?

İrada cevap bermedi. Biz injenerler maalesine yetkence indemey keldik. İrada evge ketti. Men barakqa.

Nizam? Ne demek olsun! Odamız içinde er kün nevbetçi ola. O gece hızmetteki adamlar içün, aşhaneden yemek ketirip qoya, çay qaynata, odun kese, ocaqnı yaqa ve polnı sipire. Kerçek, polımız temiz olması içün onı sipirmek degil, demir qırğıçnen qırıp, sıcaq suvnen yuvmaq kerek, lâkin... bizde pol ayda eki kere yuvula, yuvulğan soñ bir qaç saat temiz ola, kişiler smenadan qaytıp kelgen soñ kene evelki renkni ala.

Biz buña alıştıq. Tumboçkalarımız qapatılmay, içlerindeki şeylerimiz coyılmaylar... bunıñ özü kâfi. Yataqhanemizde, yazılmağan-çızılmağan kodeks yaşay. Kerçek, onda maddelerniñ mıqdarı soñ derece az. Söz kelimi, adamnı kötekleşkeni içün qabaatlav  hususında madde yoq.

Curayevnen olğan laqırdımızdan qaç kün keçken soñ, men kötekni mahküm etici proyektini "umumhalq" muakemesine çıqardım. Krovatlar üstüne bağdaş qurıp oturğan evimizniñ ealisi menim lektsiyamnı sabırnen diñledi, lâkin ağızlarını açıp, bir şey aytmadılar. Men, dülgerler baragında olıp keçken kötek — ayıp şey ekenini ve bunıñ artıq Curayevge ve Krasnânskayağa yetişkenini söyledim. Bu — soñ derece ayıp şey, çünki epimizge aydutlar  dep  baqacaqlar, dedim.

Men, elbette, dülber nutq söylemege bilmeyim, "mına", "añlaşılamı", "demek" sözlerini tekrarlay berip, eki-üç cümle quraştırıp ayttım, soñ koykamnıñ üstüne otura qoydım.

— Toplaşuvnı yañlış alıp barasıñ,— dedi maña Nikolay. — Madamki sen komsomolsıñ, bizni, bitaraflarnı, terbiyelemege borclısıñ. Toplaşuvda reys ve sekretar olmaq şart. Reis mecliske reberlik yapsın, sekretar protokol yazsın. Bu seniñki ne? Oturırmız, laqırdı etermiz, darqar ketermiz. İç izi qalmaz. Ne deysiñ buña?

— Bir şey de, — dedim men. — Doğru fikir!

— Öyle olsa, meclisni qapalı ilân etem, — dedi Nikolay.

Nikolay dülgerler baragındaki kötek hususında laqırdını tazertmege istemegeni sezildi. Çünki bundan soñ Arhipka daa alcırayğan kibi olsa, çaresini körmekni öz boynuna aldı. Muşuq olmağan olsa, Arhipkanen çatışuvı ne ile biter edi, bilmeyim.

Deycegim, er kes öz işine tutundı. Bu arada Arhipkanıñ nutq söyleycegi keldi.

— Kötekleşüvni niçün bıraqmaq kerek? — dep soradı o,— bir adam diger adamnıñ taqletini azaçıq siypap alğanınıñ ne zararı bar? Bunı da yapmasaq, cak sıqısından ölüp ketermiz. Mında körgenimiz ne? Tek aşhane. Anda ne bar? Bifşteks yoq. De-valây yoq. Antrekot yoq. Añladıñmı? Yalıñız ekşi qapısta... Magazin qayda? Raqı qayda? Bir şey yoq... Ne? Yoqsa bu Çatqal eteginde bir monastırmi?

— Maña baq, Arhipka! — dedi Kandıba. — Bizge seniñ sentimental fikirleriñ... felsefeñ kerekmey.

Arhipka bu sözlerniñ ne demek ekenini añladı. Sustı.

Biz epimiz aşhanede aşaymız. Sabira-hala bizni yahşı baqamı, yaman baqamı, bilmeyim, lâkin daima toqmız. Etrafımızdaki qışlaqlarnıñ çölleri tap-taqır, zanlarda boğday, arpa saçılmağan, dehqanlarnıñ qursaqları tolu degil. Dehqannen laqırdı etip baq: "Sizde, Çar-Çaqta, aşhanede künde üç kere aş berile, siz cennette yaşaysıñız",— dey. Dehqanğa doğmuş qışlağını terk etmek qıyın, lâkin dehqan onı bıraqıp, bizge kele, yer qazıcılar brigadasına işke kire. Çünki mında, aşhanede, kündüz üç kere yemek ola.

Diger adiselerni de kördik. Curayev altı kolhozda balalar içün bedava sıcaq aş teşkil etti. Bu hususta çoq laqırdı oldı. Qurucılıqnıñ özünde aşhane zar-zorğa çalışqanda, işçilerniñ erzağından qıtıp, kolhoz balalarına yemek berileyatqanı işitilgende, kimseniñ çırayı külmedi. Amma Curayev umumiy mecliste bu fevqulade meseleni kişilerge öyle tez ve usta añlattı ki, erzağımız esabından balalarğa aş berilüvine er kes razı oldı.

Gidromonitorlardan biri: aşnen yalıñız kolhozcılarnıñ balaları temin etilsin, şahsiy mülkiyet saipleriniñ balalarına berilmesin, dep baqtı, partorg onıñ teklifini deral tüzetti: "Bala-bala demektir. Episini temin eteyik!" dedi. Ertesi künü altı kolhoznıñ balaları sıcaq aş yediler.

Bunıñ içün, Arhipkanıñ nutqı kiyik davuş olıp işitildi.

— Men öz fikirimni ayttım,— dedi Arhipka,— keyfiñizge uymasa, qabul etmeñiz, lâkin sözüni keri aldı bellemeñiz!

Arhipka qısmen aqlı edi. Zevq, eglence ceetinden bizde, kerçekten de, maqtanmağa şey yoq edi. Barakta kimerde gitara, yahud garmon davuşları işitile, amma çoqqa barmay, tınalar. İşçiler ya işke çıqıp kete, ya da hızmetten yorulıp kele, alel-acele aşap, yuqlamağa yataqoyalar. İstraat künleri gidromonitorlar ve ekskavatorcılar paromğa minip, sağ yalığa kete, anda magazinden apaylarına o-bu satın/p alalar. Maşinistler aqşam sarğuş qaytıp keleler.

Klub qurulayata. Ne vaqıt bitecek? Kimse bilmey, çünki klub plan mücibi, devlet parasınen degil, komsomollarnıñ öz küçlerinen... bedava qurula. Torizo onıñ divarlarını qalamaq içün bir bataq teneke... şifer bermedi. Klub binası umumiy inşaatnıñ iqtisadı esabına qurulmaqta. Bir kün yarım tonna ganç, yahud tsement tapıla qoysa, Hristofor, Nikolay, Raşid, men  boş vaqıtımızda yuvurıp barıp, rastvor yasay, binanıñ bir köşesini, qalap ve sılap kelemiz. Soñ biraz ağaç tapılğance beklemek kerek ola.

Arhipka turmuş problemaları hususında çoq davalaşıp oturdı. Onı diñlep yoruldım. Soñ qulağıma Basitniñ hurultısı keldi. Raşid tumboçka ögünde nasıldır bir mektüp yazmaqta, özü içün degil, çünki tosat-tosat başını sol tarafqa çevirip, Karimden bir şeyler soray, soñra közlerini tavanğa tiklep, gizliden pıçırday, yeñi kelimeler tertip eterek, qalemini yavaştan merekepke batırıp, başını tekrar kâğıt üzerine egilte.

Nikolay Kandıba koyka üstüne oturğan, Hristoforğa köz ete bermekte. Hristofor ise tumboçkasınıñ içini qarıştırayata. Nikolay bekley-bekley bezdi, divarda asılı gitarasını aldı, çala başladı. Biz onıñ daima çala ve yırlay bergen andaluziya türküsini çoqtan ögrendik. Kimerde Ni¬kolay ispanol türkülerinden beze, yunan yahud portegiz tavernaları aqqında ikâye ete.

— Singapurda bulundıñmı? — dep soray menden,— anda bütün cadde ötellerden ve restoranlardan ibaret. Kerçek aytam — yalıñız ötel ve restoranlardan. Muzıka ve oyun gece-kündüz tınmay. Yemekler... o! Tekaran daa yürseñ — maallelerde adamlarnıñ soqaqlarda ayaq astında yatqalağanlarını ve açıq avada aç-çıplaq ömür keçirgenlerini köresiñ. Skelede adamlar yanımızdan keçkende "bolşevik", "Lenin", "koroşo" dep pısıldaylar. Olar bileler... episini bileler. — Nikolaynıñ parmaqları gitara telleri üzerinde oynağanları alda, sözüni devam etti: — Daa ne? İspaniyamı? Barse¬lona, şübesiz dülber şeer. Yalığa ayaq bastım deysiñ, seni acaip ispan qızları sarıp alalar: "yur, yur, keteyik!" — deyler. — "Yoq, qızlar, menim şeerde acele işim bar" — deyim. — "İşiñ barmı? Öyle olsa, ket! — deyler. Nasıl isteseñ, öyle yap: istessñ ket, istemeseñ — ketme. İstesen tavernağa barayıq!" Olar gece-kündüz matroslarnen kezeler… Yap-yaş qızlar. Ya türkü aytıp başlasalar? E-e! Olarnıñ türküleri asretli, kederli aenknen başlay, soñundan araretlenip ve şeñlenip keteler.

Nikolay sabır etalmadı. Kene türkü söyledi. Yüksek duyğunen söyledi. O ispan sözleriniñ soñlarını sozıp yırlamağa seve. Lâkin tek bir yır... söyledi. Hristofornıñ sandıq içinden kitap çıqarayatqanını körgen soñ, muzıkal moment bitti.

Hristofor arqasını yantaytıp, kitapnı közlerinden uzaqta tutıp — çünki yarıq ğayet zayıf edi — oquy başladı. Nikolay sustı — diñledi. Hristofor dudaqlarını bürüştire, közüni qısıp ala... Nikolay baqıp otura. Soñki dört yıl içinde Hristofor pek deñişken... şimdi esledim. O ateşli areketler, şeñ külküler qayda? Keñ omuzları aşağı sarqqan, tik ve tüzgün müçesi çöke başlağan.

Raşid mektübini bitirgen soñ, menim yanıma kelip oturdı.

— Bir adam kötekleşse... menimce, başına sopanen urmaq kerek,— dedi o,— hususan, mına bunıñ,— közleriniñ areketinen Arhipkanı kösterip,— pa-at etip.

Arhipka pencereden tışarı baqıp, indemey, ruzgârnıñ iñiltisini diñlemekte. Belki Ra¬hil kelir, belki de bu yerden keçip keter, dep beklemekte.

— İra... sen, ne? Kiyevsiñmi? Aqılım yetişmey,— dedi Raşid,— onıñ kişisi bar. Men bilem. Tursunov... Vahid Tursunov. Elektrik bölüginiñ başlığı. Şimdi komandirovkada. İranı seve. Tur¬sunov Taşkentten İradağa bağşışlar ketire. Maña Sabira hala ayttı. İra ayneci qız. Bağşışlarnı qabul etmegen. Şimdi Tursunovqa er kün mektüp ve telegramma yollay.

— Mümkün degil. Yalan aytasıñ! — Kandıba iddetlenip ayqırdı. Hristofor ise açuvlanıp, kitapnı krovat üstüne attı. Er vaqıt öyle ola. Kandıba kitaptaki şeyge inanmasa, basa qavğa ete.— Asâ niçün qalmadı? Niçün çıqıp ketti?

— Men saña o yerini oquğan edim... Ağası alıp ketken.  Hristofor oña sabırlı-sabırlı añlattı. Nikolay qızıştı.

Dava Turgenevniñ "Asâ"sı üstünde edi.

— O ne? Esire edimi? — Kandıba, az qaldı, Hristofornıñ ğırtlağına yapışayazdı. — Deli qız... Böyle hucur sevgi olsunmı? Adresini bilmegeni ne? Men qıznıñ yerinde olsam...— O peçkanıñ yanına keldi, odunlarnı qarıştırıp baqtı, sılaq ekenligini körgen soñ, açuvlandı... Qaqırıp polğa tükürdi, soñ ketip koykası üstüne yıqıldı.

Peçkanıñ qapağı açıq qalğan soñ, dam üstünde uvulday bergen yel trubağa kirdi, baraknıñ içi tütünge toldı.

Arhipka, dünyada ne qadar pesnut söz olsa, episini cıyıştırıp, bizni sögerek, peçkanıñ ögüne yuvurıp bardı, saksaul parçasınen türtip qapaqnı yaptı, soñ ayağınen tepip qapunı artınace açtı. Kandıba, Karim ve Raşid oña şübeli-şübeli baqtılar: — Delirdimi, ne? — dep tüşündiler olar, soñ mesele añlaşıldı. Hristofor asıl da sesini çıqarmadı. Gece işten qaçıp ketkeninden berli Arhipkanen laqırdı etmey edi. Bassaraba da indemedi. Asıl da siyrek laqırdı ete.

— Saña yeñi haber aytayımmı, Raşid? — dedi Arhipka, oturğan yerinde,— maña maşinistler mektebine yazılmaqnı teklif eteler,— soñra Nikolayğa çevirildi,— ne deysiñ, Kolâ?

— Saña mektepniñ ne kerekligi bar? — dedi Kandıba,— şay da ülemasıñ!

— Men şpal taşımaqtan bezdim,— dedi Arhip¬ka. — Şaadetname olmasa, rıçag başına qoymaylar.

Raşid gizliden Arhipkanıñ artına keçti.

— Arhipka niçün mektepke kirmek istey? Bilesiñizmi? — dep soradı,— men bilem. Naçalnik olıp, yuqarı maallege köçmek... sığır almaq, Rahilge evlenip, tınç yaşamaq istey... Öylemi, Ar¬hipka?

Arhipka ırcaydı.

— Kimge evlenmek?

Açıq turğan qapu bosağası üstünde Rahil peyda oldı.

— Mına, buña! — Raşid başını qapu betke qaqıttı. Epimiz şaqıldap küldik: "Börüni añsañ — tayağıñnı azır tut!"

Rahil külküge qulaq asmadı.

— Pek sıcaqlandıñızmı, ne? — dep soradı o. İçeri kirip, qapunı qapattı.

— Arhipkanıñ bürtükli betini körmeseñ, eki daqiqa oturalmaysıñ, — dedi Kandıba.— Bezmediñmi ondan?

— Arhipkadan bezmek olurmı? — Rahil yasama ğurur ile onıñ krovatına doğruldı.

— Kilsege bardıñızmı? — dep soradı Kandıba.

Rahil cevap bermedi. Egilip, Arhipkanıñ qulağına bir şeyler pısırdadı. Soñ başını töpege tikledi.

— Kilsege? — taaciplenip soradı. — Niçün?

Qız, koftasınıñ tışqa asılıp qalğan ucunı yubkasınıñ içine tıqtı, kölmeginiñ astında coyılıp ketken küçük köküslerine kederli baqtı elini pervasız alda sallap, krovat üstü¬ne oturdı.

— Aqayğa çıqa bermekten yoruldım,— dedi o. — Bekârlıq yahşı. Elbette, Arhipka razı olsa, bir kere daa evlenip baqmaq mümkün.

Men onı acıdım, çünki soñki sözleri — yürekteki ağrınen çıqqan sözler edi.

Arhipka elini onıñ omuzı üzerine qoydı. Ra¬hil sekirip ayaqqa turdı.

— Bu baraknıñ içinde ekşip-pükşüp oturğanıñız ne?— dedi o,— aşhanede eki bayan, bir gita¬ra... ur patlasın, çalalar. Barıp, bir-birimnzniñ boyunlarımızğa asılsaq, beton polnı biraz taptasaq, ne ola?

Qız çıqtı. Onıñ artından Arhipka yuvurıp ketti.

— E! Ya men? — Nikolay gitarasını qaqıp aldı. — Ekşip-pükşüpmi? Yo-o-q! Men de kettim.

Mektüp aldım. Selime uzaqta, Or qapu bette, emcesiniñ evinde apansızdan vefat etkenini yazalar.

Bir kün evel pek şeñ eken... Cevdetten mektüp kelmedimi? — dep sorağan. Zavallı Selime... ne men oña, ne o maña iç bir vaqıt mektüp yazğanımız yoq. Körüşmegenimiz ise çoq vaqıt oldı. Men onıñ hatrine nasıl etip keldim aceba? Aqşam emcesiniñ kelgenini beklegen. Emcesi qoyuncılıq sovhozında veterinariya ekimi hızmetinde olıp, insanlardaki bütün hastalıqlarnıñ da şifasını bulucı adam eken...— emcesi kelgen soñ, qız ondan bir meşrebe şarap istegen... ve üç kişi olıp, muabetlik eşqına içkenler. İçken soñ, emcesi tüşünceli alda başını sallap alğan, soñ qarısına "Selimeniñ çırayı meni raatsızlandıra..." degen. Geceniñ bir vaqıtında yengesi qıznıñ hucur davuşnen qıçırğanını işitken.

Bu, Selimeniñ gül kibi saf, qabaatsız ömüriniñ niayeti eken. Köyimizde anası bu haberni işitken soñ, bizim evge kelgen, anama episini söylegen. Amma qıznıñ babasına bir şey aytalmağan.

Ağamnıñ mektübi meni pek kederlendirdi. Köyimizni hatırladım. Onıñ soqaqları boyu dolanayatqanımnı kördim. Evimizniñ qapusı ögündeki aylançıq soqaq ile derege tüşeyatqanda, aylanıp artıma baqtım: sofada anam otura. O, artımdan baqıp, öglüginen közleriniñ yaşlarını sile. Yoluma devam ettim. Evlerniñ pencerelerinden, bağçalarnıñ isarları töpesinden, aralıq qapulardan köydeşler maña kederli-kederli baqalar. Olardan birisi: "ğarip Cevdet... sevgili qızınıñ ölümi içün, kim bile, ne qadar yanıp-küymektedir..." — dey.

Köyde bulunğan olsam, elbet de, öyle olur edi. Bu haber Taşkentte, bizim institutnıñ yataqhanesinde de yanıqlı isler doğurır edi.

Aqılımda... studentniñ biri, sevgili qız¬nıñ vefat etkeni hususında mektüp alğanda, ziyade qasevetlengen edi. Lektsiğa barmadı. Köridorlar boyunda sesiz-soluqsız dolandı yurdi. Yorulğan soñ krovatına yatıp, tüşündi. Qomşu korpusta yaşağan qızlar kelip, yanıqtan ölüp qalğan bu yigitni seyir etti, atta ağladılar.

Şimdi mında, barak içinde, maña da bir de-bir kişige derdimni aytmaq kerek, edi... lâkin kimge? Stol başında Elpidege mektüp yazmağa qurundım. Ağamdan mektüp alğanımnı, qıznıñ vefat etkenini yazdım. Yandım-yaqıldım, amma közlerimden yaş çıqmadı. Tek, göñlümniñ üzerinde bir bürüşik daa asıl olğanını sezdim. Elpidege bularnıñ episini yazdım. Bu mektübimde onıñnen, ilki defa olaraq, bir dost sıfatında laqırdı ettim. "Şimdi menim, senden ğayrı, yaqın kişim yoq,— dep yazdım.— Elbet de, yahşı yigitler barlar... söz kelimi, Raşid, Hristofor, Karim, Nikolay. Lâkin men olarnıñ ögüne barıp, derdimni aytıp olamam. Selime vefat etti... işittiñizmi? demege mecalım yetmez. Bu sözlerni söylemek içün yalıñız saña baznam öte". Ondan soñ men Elpidege aylanma kanal hususında da eki satır yazdım... O menim ne işnen meşğul ekenimni bilmek ke¬rek. Öyle degilmi?

Konvertni yapıştırdım, poçta bölügine alıp kettim. Yaşçikke qoyğan soñ hatrime tüşti... mektüpniñ soñunda: "közleriñden öperim" — dep yaz¬mağa unutqanım.

Elpide evelleri menim mektüplerimde "közleriñden öperim" degen sözler mıtlaqa olmasını talap ete edi. Men ise yazğanda "kozleriñden öpe¬rim"... dep yazmağa unutmay edim. Olğanı-olacağı eki söz... lâkin bu sevgimizniñ simvolı olıl qalğan edi.

Simvol... sevgi! Acaip sözler! Lâkin bunıñ endi ne faydası bar? Asıl da, Elpidego şimdi ni-çün mektüp yazdım? Şimdiki Elpide, dört sene evelki Elpidemi?

Böyle yanıq ve keder içinde baraktan çıqtım. Aşhanede Hristofornı rastketirdim. Üylelik yemegini aşap bitireyata edi.

— Arhipka aqlı eken,— dedi o, menüda yazılğan "gulâşnı" körsetip,— bizni nenen sıylaylar... köresiñmi? Özüñ "yengil kavaleriyasıñ!" Niçün bir çareler körmeysiñ?

Men kuhnâ betke... aş almağa kettim. Birincini, ekincini, üçüncini — episini birden ketirip stol üstüne qoydım. Üçüncige, adeti üzre, kök renkli qoyu botqa bereler. Oña kisel deyler.

— Elpideni körmek isteysiñmi? — dedi maña apansızdan Hristofor. Ötüm patlayyazdı.

Albu ise, Hristofor onıñ yeñi süretini alğan, özüniñ dülber qız qardaşınen, tek menim degil, başqalarnıñ da ögünde maqtanacağı kelgen. Elpide beyaz anternen çıqqan. Çeresi tınç ve miskin. Onı böyle durğun iç körmegen edim. Daima ateş, furtuna edi, Yanında hoş körümli yigit bar. Galstugı yerinde köbelek. Külecegim keldi. Atta küldim de. Batumda yaşağan bütün kiyevler, üç qara ayğır yekili taçankanıñ üstüne oturıp, boyunlarına köbelek taqıp resim aldıralar. O dekorativ atlar menim vaqtımda da bar ediler. Bazar yanında... Birisiniñ yanbaşı ta o vaqıtta azaçıq qopqan edi, öyle de qalğan. Resimde körünip tura.

Hristofor meni, aşap bitirgence, bekledi, soñ beraber çıqtıq.

Suretke özüm de taaciplendim...— dedi Hristo¬for.

Men cevap bermedim.

— Keyfiñ bozuqmı, ne?

— Menimmi? Yoq!

— Yalan aytasıñ. — O Elpideniñ laqırdısını devam etti,— menim içün tesadüfiy şey. Lâkin bunı beklemek mümkün edi. Yigitnen Krasnodarğa ketecegim, dep yaza. Aptekada çalışa eken. — Böyle degende, Hristofornıñ davuşında azaçıq ğurur bile sezildi.

"Sen onıñ nasıl kişi ekenini qaydan bilesiñ...— dep tüşündim men. — İczacımı? Nijnikmi? Bunıñ ne emiyeti bar? Tek sevgi olsun..."

Aqılıma kene Selime keldi. Boğazıma bir şey tıqıldı, nefes alması qıyınlaştı. Soyunmay, koyka üzerine yattım. Sukünet içinde yüregimniñ duküldisini işittim... hucur şey. Soñra Hristofor ve Nikolaynıñ yavaştan bir şeyler hususında pısırdaşqanlarını sezdim. Diger yaqıma aylandım, ögümde Nikolay turmaqta edi. Olar yüregimdeki keder ve asretni añlağanlar.

Ne qadar vaqıt keçti? Bilmeyim. Yuqu içinde:

— Zararı yoq, er şey keçer keter...— degen davuşnı işitip, uyandım.

— Tur, Cevdet!— Nikolay omuzımnı silkitmekte edi,— er kes ketti. Sen qaldıñ!— Yatqan yerimde kerilip ve esnep aldım, zornen közlerimni açtım. Vucudım parça-kesek, ayaqlarıma demir putlıqlar bağlanğan kibi. "Bu ne demek? Hastalandımmı men?"

— Kettik, kettik!..— Nikolay ayağımdan tutıp çekti. Çızmalarımnı zar-zorına kiydim, fufaykamnı omuzlarımnıñ üstüne alıp, onıñ peşinden çıqtım.

— Aqılsızsıñ sen...— Kandıba qulaqqa hoş kelmegen bu sözlernen menim göñlümni almaq istedi,— bir şeyden haberiñ yoq.

Menimmi? Elbet de... Men: "Tavernalarda madera içmedim. Toreadorlarnıñ küreşini seyir etmedim" deycek oldım. Peşman ettim. Bu ne içün? Nege kerek?

"Mavı qaya" yanından keçkende, er vaqıttaki kibi, bunarlı pencereden içeri köz ettim, kimse yoq... Yalıñız çöyün peçka qıp-qırmızı olıp yana bermekte edi. Demir yolğa yaqınlağanda Toqtabayevke rastkeldik. O, qalın parmaqlarınen mıyıqlarını bura berip, şpallar boyu dalğın adımlamaqta edi. Bu keyfi bozuq ekenliginden delâlet.

— Tez oluñız!— dep qıçırdı o bizge,— bu na¬sıl yürüş? Bugün qayda barsañ, asabiy davuş işitesiñ. Nasıl şey?

— Taş-qaya... yer qazılmay!— dedi Hristofor,— ne yapacaqmız?

Ekskavatornıñ maşina bölüginden Almazov çıqtı. O endi smenanı qabıl etken.

— Mesuliyetsizlik... ziyankârlıq. Başqa şey degil...— dep ayqırdı o,— dört saat çalışmay tur da, yer patlatıcılârnı çağırma... Aqılğa sığacaq şeymi? İra kelgen, qavğa etip ketken.

Qavğadan ne fayda?— Almazov böyle kergin şaraitta bile qızışmamağa tırıştı. Tekrar komp¬ressor bölügine kirip ketti, ondan soñ davuş açıq işitilmedi.

— Ne yapacaqmız?—dep soradı Raşid, Andrey Zaharoviçke kirip,— kene ateş yaqacaqmızmı?

Almazov nasıl cevap berdi, bilmeyim. Bir talaydan soñ yerge tüşti, Raşidniñ qolçaqlarını alıp kiydi, trosqa asılıp, özen yalısına endi. Biz onıñ peşinden kettik. Astta qalın taş tabaqası sezilmekte edi...Bir ucu çuqurdan, yer astından Çar-Çaq betke, diger ucu qırnıñ astında gizlenmekte. Biz özen boyu yuqarı yurdik.

Bayağı yürgen soñ, qaranlıqta Almazovnı ğaip ettik. Büyük taşlarnıñ ucunı tapmaq istep, qırğa tırmaştıq, qaytıp derege tüştik, balçıqqa battıq. Topraq obası üstünde bizni Almazov beklemekte edi.

— Yigirmi metr uzaqta taş yoq,— dedi o.

— Men de o fikirdem...— Arhipka bunarlı ve qırmızı közlerini elleri ile örtip, küldi,— Nikolay razı degil.

— Oturmaqnen iş bitmez,— dedi Andrey Zaha¬roviç,— yeñi yol yasap azırlamaq kerek.

Yasap azırlamaq... Ya rels yetecekmi? Maşinist küskün çerelerimizni körip, bizni opladı, piyazladı.

— Bir saat qıynalacaqmız,— dedi o bizge,— olğanı-olacağı. Soñ sabağace ateş başında qızınacaqsıñız. Maşina işleycek.

Onıñ fikiri doğru edi. Maşinist ekenligi içün degil. Ziyrekligi içün. Zaharoviçniñ degenini yapmasaq, sabağa qadar boş oturacaq, soñ, Karim degeni kibi, parmaqlarımıznı burunlarımızğa tıqıp barakqa qaytacaqmız. Eger biz¬ni yolda İrada köre qalsa, başımızğa ne qadar mısqıl ve öpke yağacaq bilesiñizmi? Elbette, bu çıqımsızlıq içün er kesten ziyade injener Şadmanova mesül. Amma külmege kelgende o, ep-bir küler.

Yerni tegizledik, relslerni ve şpallarnı yerleştirdik, boltlarnı sıqtıq. Almazov ve Raşid de işlediler. Eñ zevqlısı Arhipka oldı. İş başlamazdan evel kimse onı yerinden qıbırdatamadı. Başlağan soñ, özüniñ arzusına aks olaraq qızışıp ketti. Amma Arhipkada yer qazıcı işçige has qabiliyet yoq: kirkanı başınıñ töpesine kötere, yerge urğanda, özü kirkanıñ sapı üstüne yata, ne yerge urğanını közleri körmey, taqatı böten sarf oluna. Özü tez yorula, soñ Curayevten tutıp, Krasnânskaya ve Torizoğa barğance, bütün yetekçilerni sögüp çıqa:— "Olarğa qurucılıqqa reberlik yapmaq degil, Alay bazarında suzma qurt satmaq kerek" — dey. Epimizden salmaqlısı Hristofor.

Yigirmi metr mesafelik demiröl... onı qurmağa eki buçuq saatlıq vaqıtımız ketti. Niayet, maşinanı yerleştirdik. Andrey Zaharoviç rıçagnı bastı, töpede asılıp qalğan kovş aşağı endi, tişleri yerniñ içine kirdi.

Ekskavator iç de toqtamay işledi. Saba maşi¬nist Semen Agapov keldi. Azır uçastkanı körip, sevindi. Bortqa mindi, rıçag başında daa turmağan Almazovqa pek qıçırıp, dedi:

— Sağ ol, Andrey! Başqası olsa, bunı yapmaz edi. Belki aqılı da yetmez edi.

Bu teşekkür menim qulağımnı yırtqan kibi oldı. Ne? Biz estrada teatridemizmi? Nikolay ise buña başqa türlü baqtı.

— Kişige sataşa berme,— dedi o,— Agapov nezaketli kişi. Siz, şaqallar, terbiye körmegensiñiz! Menim hoş sözler işitecegim kele.

— Agapov rıçagnıñ başına oturğanı on daqiqa oldımı-olmadımı, kompressornıñ astından qap-qara tütün çıqtı. Agapovnıñ beti mos-mor oldı. Maşinanı toqtata qoydı.

— Daa ne?

Men Andrey Zaharoviçke baqtım, o, rezina çızmalarını çıqarıp, özüniñ işçi potüklerini kiymekte edi. Demek, iş yalıñız demir yolda, yalıñız trosta degil eken... Motornıñ özü güzel çalışmaq kerek eken — dep tüşündim men.

O devirde bütün Özbekstanda eki gidroelektro¬stantsiya bar edi. Bizge eñ yaqını Qadırya. Andan bizge yüksek voltlı tok kele. Tok kimerde deñişe, bunıñ ekskavator motorlarını büyük tesiri ola. Qarardan ziyade qızalar. Onıñ içün biz, nijnikler, montörlar, smena injenerleri Şadmanova ve Curayev — epimiz elektrik tellerine ve kabellerge daima köz-qulaq olıp yüremiz; elek¬trik küçü olmasa, ekskavator çalışmay. Tursunov tsehte motorlarnı baştan-ayaq dağıtıp, soñra yañıdan cıyıp qoyğan.

Baş Dugümde motorlar çoq işletile. Beton zavodında, asma yolda, maşina tsehinde, mesken qurucılığında, episinde, er şeyni elektrik küçü al ete. Bu vaziyette qurucılıq grafiklerini vaqtında eda etmek mümkün degil. Vahid Tursunov elektrik stantsiyasına donatma ketirmek içün Dneprge ketken.

Stantsiyanıñ binası azır. Donatma şimdi kelip başlay. Onı sağ yalıdan sol yalığa, iç bir türlü nevbetke riayet etmey, keçireler. Sotsialist şeerçikke taşıylar, amma Tursunovnıñ özü alâ körünmey. Mında elektrik energiyasına bir şey olsa, deral Tursunov añıla. Şimdi de öyle...

— Smena acınıqlı başladı. Niayeti nasıl olur eken?— dedi kimdir.

Aylanıp baqtım: Curayev. Ne vaqıt kelgenini sezmey qaldım. O, teri paltosınıñ yeñini köterip, saatına baqtı.

— Bizge evge qaytmaq kerek. Qaytalmay turamız. Agapovnıñ motorı qızğanı içün güya biz qabaatlımız...

— Sen çalışqanda motor qızdımı?— dep soradı Curayev Almazovtan ve öz-özüne dedi:— Tursunov tez kelse eken... Bu azaptan qurtulır edik!

— Yoq,— dedi Almazov,— bizde motor qızmadı. Smenanıñ başında tutarlandı. Soñ güzel ketti.

— Böyle şeyge canım ağıra,— dedi Agapov,— yañı qızışqan vaqıtta...

Curayevke köz ettim. O bir şeyler aqqında tüşünmekte edi. Bir şeyler yapacaq. Ebet-ebet! Men Curayevniñ eñ mürekkep, eñ ağır vaziyetten qolay-qolay çıqmağanını bilmeyim. Şimdi de maşina bölügine kirdi, elini motornıñ üstüne qoydı... qoydı degence, çekip aldı — pek qızğan.

— Çullar... sılaq çullarnen sarıñız!— dedi Agapovğa.

Çullar evelâ pışılday berdiler, soñra töpege buv köterildi. Elbet de, bu — belâdan qurtuluv degil edi.

Curayev hayli vaqıt motorğa baqıp turdı. Soñ yerden fanera parçası aldı, kebapçılar kibi, motornıñ üstüne sallap baqtı. Çeresi birden deñişti. Bizim yaqqa bir köz taşladı, faneranı daa küçlü sallağan soñ tahtanı yerge bıraqtı.

— Başlañız işke! Çullarnı sıqça deñiştire beriñiz. Bugün böyle yapıp baqayıq, yarın belki ventilâtor taparmız.

Bu endi meseleniñ çezilüvi edi. Tursunov kelgen soñ ekskavator motorı üstünde ventilâtor turğanını körip, ayrette qaldı.

— Eşq olsun Curayevke! Bizim aqılımız buña yetmedi!

O yıllar — yengil yıllar degil ediler. Zavodlarımız ekskavator çıqarmağa yañı başlağan devir. Motorlar az, yetişmeyler. Olarnı işletmek içün çeşit usullar tapmağa mecbur edik: "çullar", "ventilâtorlar"... Külünçli şeyler. Motornı salqınlandırmaq içün ventilâtor qoyuv... buña nasıl keşf deyler? Lâkin başqa çare yoq edi.

Men eminim ki, Magnitka, Küznetsk, Çar-Çaq olmağan olsalar — bugünki Kuybışev devlet elekt¬rik stantsiyası, adımlayıcı ekskavatorlar, kiber¬netik maşinalar, yerniñ suniy yoldaşı ve fezadaki gemiler de olmaz ediler. Biz olarnı ta o senelerde yasap başladıq. ...Evge qaytqanda demiröl keçidi yanında İradanı kördim. O, yer patlatıcı işçiler arasında — ellerini sallay berip, ciddiy laqırdı etmekte edi. Transformator budkası artında toqtaldım, onıñ areketlerine baqıp turdım. Çeresi yorğun, asabiy köründi. Kombinezonlı yaş kişini tızıqtırmaqta.

— Material berdim. Adam yolladım. Niçün yerni patlatmadıñız? Sizden sorayım: niçün vazifeni eda etmediñiz? Siziñ mesuliyetsizligiñiz sebebinden eki smena işsiz oturdı. Bu ziyankârlıq degilmi?— O senelerde pek çoq nuqsanlarımızğa ziyankârlıq dey edik.

Kombinezonlı kişi, soñundan añlağanıma, ko¬re, yer patlatıcılar bürosınıñ başlığı eken. O, İradağa bir şeyler añlatmaq istep, ıdırna, İrada fursat bermey.

— Yalan! Ammonal yeterlik edi. Mesele cezasız keçip keter bellemeñiz. Krasnânskayanıñ ögüne özüñiz cevap bereceksiñiz!

Yer patlatıcılar, omuzlarında aletleri, Çatal çinar betke kettiler. Artlarından kombinezonlı Kişi cönedi. Başı aşağı sarqıq edi.

— Parovoz maşinistine aytıñız, patlavlar vaqıtında telüke davuşı bersin,— dep qıçırdı İrada.

Men budka artından çıqtım, demir köpür üstünden keçeyata edim, astta, kanava içinde qap-qara, maylı suv göllenip yatqanını körip, etim-tenim çimirdedi: bu ne çirkin suv? Dört-beş adım ileri yürgen soñ, artımda ayaq davuşları işittim: İrada.

— Cevdet, menden qaçasıñızmı, ne? 

Adımlarımnı yavaşlattım.

— Soñ, nasıl? — dep soradı qız. — Elbette, bütün gece ateş başında ediñiz... "Ali baba ve qırq aydut", öylemi? Bu işte yer patlatıcılar qabaatlılar. Konglomeratnı tünevin patlatıp, yerni azırlap qoymaq kerek ediler. Yapmağanlar...

— Biz çalıştıq,— dedim men. 

İrada maña hucur-hucur baqtı.

— İnanmaysıñızmı? Andrey Zaharoviç qaya yanında yımşaq yer taptı. Biz ekskavatornı artqa cılıştırdıq. Sabağa qadar çalıştıq.

— Kerçekmi?— çeresi şeñlenip ketti,— maşşalla Almazovqa! Bütün smenada bir aqıllı adam tapılğan.

— Siz körünmediñiz, İrada!

— Menim yerime Curayev çıqacaq edi. Onı apansızdan obkomğa çağırğanlar. Toqtabayev ise bu hususta maña bir şey aytmadı.

— Tursunov degenleri kim?— dep soradım men. Bu sözler ağızımdan nasıl çıqtılar, duymay qaldım.

İradanıñ beñzi türlendi. Qaşları qaç defa töpege köterilip, aşağı endiler. İndemey eppi yurdi.

— Siz bilmeysiñizmi? — dedi, niayet, maña,— injener. Vahid Samatoviç. O sizge niçün kerek oldı?

— Şay, özüm soradım. Büyük mütehassıs deyler. — ağızımnı tez-tez qapatmağa aşıqtım.

Laqırdını çolpa başladım, nasıl bitirecegimni bilmedim. Tursunovqa ne vaqıt qocağa çıqacaqsıñız dep de sorayımmı?

Sustım. Sukünet İradağa tesir ettimi — yoqmı, lâkin ümütsizden maña yaqın keldi, elini omuzım üstüne qoydı... qoydı degende, qoltuğı astındaki papkalar ve tığırıqlı kâğıtlar yerge tüştiler.

— Cevdet! Sizge, Tursunov keldi, dep kim ayttı?

Men taaciplendim.

— Ne? Tursunov keldimi?— qaytarıp ondan soradım,— menim haberim yoq.

Egildim, kâğıtlarnı toplap almağa yardım ettim. İrada kevdesini doğrultqan soñ, közlerini uzaqqa tikledi.

— Vay, Krasnânskaya keleyata... meni sögecek. Bilem... lâkin, o aqlı.

— Er kes, er işte Krasnânskayanı aqlı köre...— dedim men,— taacipli şey.

— Ebet... o daima aqlı. Özü Dneprden keldi. Aqayı anda baş energetik eken. Bir defa, baarde, Neerde suv tolıp-taşqan vaqıtta, küçlü ruzgâr...— maña bu tarifnı, Anna Yakovlevna ile çalışqan injenerleden biri... a — siz aytqan Tursunovnıñ özü ikâye etken edi. — Krasnânskayanıñ uçastkasındaki biñlernen adamlar taşnı-topraqnı, qumnı çuvallarğa toldırıp, arqalarında taşıyyatqan vaqıtta oña: aqayıñ elâk oldı deyler. Aqayı elektrik yolundaki büyük qazanıñ ögüni almaq içün tırışqanda yüksek voltlı elektrik teli qopıp, üstüne tüşe. Anna Yakovlevna: "sağ qaluvı mümkünmi?" — dep soray. Oña: "Yoq, sağ qaluvı mümkün degil" dep cevap bereler. Ondan soñ Anna Yakovlevna eki injenerni çağırıp, "bir daqiqalıq işim bar" dep, kete. Yarım saat keçken soñ evine qaytıp kele ve bir kün — bir gece tışarı çıqmay. İşte, Anna Yakovlevna kim!

İrada qolunı yüksekke köterip, salladı.

— Şimdi ba-raa-m — dep qıçırdı o, soñ lafını devam etti.— Meni öz qızı yerine köre. Pek seve. Mende oña alışıp qaldım.

Şay degen soñ "Mavı qayağa" doğru yuvurıp ketti. Men artından baqıp turdım. Baqqanımnı sezdi, maña aylandı.

— Cevdet!— dep qıçırdı o. Men başımnı salladım. — Bilesiñmi, ne?

— Yoq!

İrada şah-şah etip küldi.

— Bugün aqşam, vaqıtıñız olsa, saat yedide Çatal Çinarnıñ yanına keliñiz! Men sizni beklerim.

O arıqtan atladı, demir yol çetinden yuvurıp ketti. 

Arqamda erkek davuşı işitildi.— Hristofor.

— Sabur et,— dedi Hristofor,— mesele bar.

— Sen meselesiz olmaysıñ...— dedim men. Taaciplenip, toqtaldım,— qana, ayt!

— Şimdi Nikolay kelsin de... soñ! 

Avuçım içine, bir sıqım mahorka qoydı. Si¬gar yaqtıq.

— Ya, barıp ta, kestirme yolnen ketken olsa? Arhipkanen kötekleşip oturmasınlar!— dedi o. Susıp turdı, soñ yelkesini sol yaqqa qaqıttı.

— Yahşı yigit, pek yahşı yigit,— dedi o, Ni¬kolay aqqında,— namuslı... pek namuslı kişi. Yalan söylegen adamğa çıdap olamay. İç çıdap olamay!

Hristofornıñ bazan, er vaqıt degil, bir ibareni eki defa tekrarlağan adeti bar edi.

— Men Nikolaynı Batumdan bilem...— dedi Hri¬stofor,— bir kün, sabalein, bir qade muskat içeyim dep Samson emcege kirgen edim. Bufetçi — qart urum... işlegende felemek kibi aylana. Pianinocınıñ özü, yahud kemaneci. Kerçek... kemaneci degende, Batumğa meşur Mihail Erdenko kelgen edi. Kemanesinen neler yapmağan edi? Men ağlap yibergen edim. Vallai-billâi, inanasıñmı, Cevdet, ağlağan edim. Samson emce de ağlağan edi. Ebet, qart bufetçi Samson Feryadi, ufaq bala ki¬bi ağlağan edi. Amma Elpide, yalıñız Elpide ağlamağan edi. Kiçkene qızçıq, muzıkadan ne añlaya bile edi?

Qısqası, Samsonnıñ bufetine kirdim; teraze ögünde adamlar turalar... tanışlar. Yalıñız bir adamnı ilki körüşim. Mazallı yaş kişi. Matros, tam manası ile... tüzgün müçe, yanıq çere, çevik areketler, mavı közler — episi: matros-matros, dep turalar.

"Bir qade şarap içesiñmi, qardaş?" dedim matrosqa ve gizliden Samsonğa köz qıptım.

Şay degen soñ matros maña: "Mümkün, berader!" — dep cevap berdi ve külümsiredi... Bizim batumlılardan başqa, böyle kimse külüp olamay. Birer qade içtik. Matros "bu bizimce olmadı, berader! — dedi. — Balabanca savut yoqmı?" Samson emce içeriden ağaç meşrebeler alıp çıqtı. Meşrebe degil, pelit ağaçından yasalğan, saplı küçük fuçılar.

"İşte, bu — başqa mesele..." dedi matros. "Bu bizimce!"

Ağaç meşrebelerni toldırıp, birer dane içtik. Soñ oña şeerni ziyaret etmekni tevsiye ettim. O maña: "sailge barsaq daa yahşı olur edi" dedi.

Bu arada semalardanmı, yer astındanmı, ğayet hoş ses işitildi. Men töpege baqtım, brezent tavannıñ yırtığından mavı kökni kördim. Diñlenip baqtım. Ses töpeden kelmey edi. Közlerimni kökten-yerge doğrulttım, yanaşamda — qırmızı meşinli nalınlar içnnde, parmaqlarınıñ tırnaqları qınalı, yüksek biçimli, tüzgün ayaqlar turmaqta ediler.

"Rica etem, maña üç funt hurma çekip beriñiz!"— dedi ayaqlarnıñ saibi.

Nazarımnı yuqarı cılıştırdım. Bizim yanımızda qılabdan saçlı, deñiz kibi mavı közlü qız turmaqta edi. Onıñ üstünde yipek brici olıp, beyaz koftası arqasını tamamile çıplaq qaldırıp, köküsleriniñ uclarını ortmekte edi.

Qıznıñ Batum küneşi altında kerbar kibi qızarğan acaip ternsine köz ettim. Qız maña öyle dülber nazar bıraqtı ki, isteseñ — ol, isteseñ — qaç!

"Baş üstünde, hanum...— dedi qart Samson. Urum dülber qadınlarnen laqırdı etmege usta edi,— canıñız ne istese, onı bermege mümkün!" — Bufetçi hurma çekmege başladı. Hurmanı çekken soñ karton qutu içine qoydı, yipnen bağlap, qızğa uzattı.

Bu arada matrosnıñ biri, qoyun cebinden bir top para çıqarıp, Samsonnıñ ögüne attı.

"Samson emce,— dedi o,— hurmanıñ parasını menden alıñız".

Yarabbi!— Batumdaki urumlar bir şey olsa, böyle hıtap eteler.— Ne belleysiñiz? Qartnıñ ögüne paranı atqan kişi, yarım saat evelsi menimnen muskat içken deñizci edi.

Ebet, Nikolay Kandıba edi. Onıñ sözlerini işitken qız seskendi... yüzü qıp-qırmızı oldı. İmdat arar kibi, etrafqa baqındı. Kimse indemedi. Er kes eykel kibi susmaqta, işniñ niayetini beklemekte edi. Soñ qız matrosqa çevirildi.

"Bu ne demek ola? Menim alğan hurmamnıñ parasını niçün siz beresiñiz?"

Amma deñizci özüni coymadı. Mavı közlerini qızğa doğrulttı. Qıznıñ ise sol qaşı yuqarı köterilip ketti.

"Rica etem, meni diñleñiz..." — matros, az qaldı, ağlaycaq edi. Bizim Nikolay... Aysa! Kandıbanıñ özü.

— "Hanum! — dedi o,— dört künden soñ men Braziliyağa ketecegim. Başıma, kim bile, nasıl belâ kelecek!? Okeanda furtuna, piratlar... bilesiñizmi? Uzaq yolğa çıquv arfesinde sizge hoşnudlıq ediyesi taqdim etmek isteyim. Nemseler buña: klâyde froyde1 deyler. —Matrosnıñ yüzü bulutlandı. — Qabul etmeseñiz, meni, deñizcini, kederlendireceksiñiz. Eger qabul etseñiz, meni bahtlı eteceksiñiz". Deñizci öyle külümsiredi ki, dünyada iç bir erkek böyle usta külüp olamaz edi.

"Bu — çirkin şey. Ayıp..." — dedi qız, lâkin yüregi artıq irip başlağan edi. Naz tolu iri közlerini aralıq etip, matrosqa bir nazar bıraqtı.

1 Küçük sevinç, bahşış.

Öyle nazar bıraqtı ki, añlaması ğayet mürekkep edi. Nikolay onı añladı.

"Men tanımağan — bilmegen adamımnıñ elinden ediye nasıl etip alayım?"

"Bunıñ iç zararı yoq,— dedi deñizci, azaçıq külümsiredi. — Buña Batum, deyler. Mında er şey alicenaplıqnen nefes almaqta. Bu yeşil dağlarnı köresiñizmi? — Matros, töpesi brezent ile örtüli kafeniñ penceresi artında açılğan acaip manzaranı körsetti. — Bu deñiz, bu küneş ne demek? Bu dülberlik..."

"Küneş... deñiz, dağlar! Ebet, acaip şeyler,— dedi qız,— lâkin buña hurmanıñ ne munasebeti bar?"

Öyle degende men qızğa muracaat ettim. 

— Hanum,— dedim men oña,— alıñız! Bunda iç fenalıq yoq. Eger siziñ ile tanış olsam, men de özümni bahtlı esap eter edim".

Qız maña diqqatnen baqtı... külümsi¬redi.

"Biz siziñnen tanışmız. Ututtıñızmı?" — dedi.

Şimdi aqılıma keldi. Oña pansionatta yer tapıp bergen edim. Ey-va, fırsatnı qaçırdım. Qız, elinde hurma qutusı... matrosnen yan-yanaşa zal boylap yurdi, qapuğa yaqınlaşqanda, deñ¬izci onı büyük nezaketnen ögge yiberip, başını egiltti.

"Sağlıqnen qalıñız, alicenap bariyeli! — dedi qız, dülber külümsirep,— ümüt etem ki, si¬ziñ ile daa körüşirmiz!"

Ekinci künü şeerde qulağıma taze haber ilişti. Hurma satıp alğan hanım, güya ödessalı professornıñ qızı eken.

...Mında Kandıbanen körüşkende pek sevindim. Seniñ peyda oluvıña nasıl sevingen olsam, oña da öyle sevindim.

Siziñ ekiñizniñ tabiatlarıñızda bir yaqınlıq bar. O da kelir-kelmez Arhipkanen çatıştı, sen de... Nikolay onı başınıñ töpesinece köterip, öyle atıp yiberdiki dört koyka üstünden keçip, yerge tüşti. Ondan beri ekisi duşmanlar. Şimdi ekisi beraber kettiler. Yüregim sızlay, bir belâ çıqarmasa ediler...

Lâkin Nikolay biraz açıqağızca kele. Açıq ağız degenimniñ manası bar. Men, közden pek zengin olmasam da, çeşit kitaplar oqumağa sevem. Ömrümde belki eki yüzden ziyade yahud biñ dane kitap oquğandırım, lâkin olar yahtı kitaplar edi. Men Nikolayğa "Anna Kareninanı" ikâye ettim. Eki kün yanımdan ketmedi, ağızı açıq, diñley berdi.

Bilesiñmi, Cevdet! Nikolay kitap ne ekenini añlamay. O balaban bir bala... sopa qadar. Dünyada öyle qadın olğan, amma adı Anna Karenina degil eken, dep añlatmaq isteyim. İç añlamay. Senden kitap hususında iç bir şey soramadımı? Sabır et, sorar! Er kesten kitap hususında bir şeyler soray, lâkin özü oqumağa sevmey. Nikolay, Pâtireçyede bulundı. Seniñ haberiñ barmı? Lagerde degil, verbovkanen... öz isteginen çalıştı. Arhipkanen ekisi anda tanış olğanlar. Mında rastkelişkenleri kibi takleşip başladılar. — Bu yerde Hristofor sustı, biraz diñlenip turdı, soñra ağız arap: — Bizim injenerde kitap yoqmı?— dep soradı.

— Bilmeyim,— dedim men.

— Men belledim, sen İranen endi... çünki bana onıñ artından öyle baqa ediñ...

— Menmi? Olmaycaq şey!

— Olmaycaq şey?

Hristofor terenden köküs keçirdi. Niçün, bilmeyim. Elpide içün degilmi eken?

Saat yedide Çatal çinarnıñ yanına keldim. Çatal çinar çürüp, borsayıp qalğan qadim terek. Onıñ yanında İrada körünmey. Aylanma kanalnıñ çetinde topraq yığını üstüne çıqtım, sağımasolıma köz ettim, kimse yoq. Aqşamları, ekskavatorcılardan başqa, çalışqan kişi olmay. Olar ise  uzaqtalar.  Andan tek yelquvanlarnıñ töpeleri qıbırdağanı körüne, adam davuşları işitilmey. Amma daa bir ay evelsi bizim ekskavator bu, menim turğan yerimde, işlemekte edi.

Şimdi ögümde, otuz metr terenliginde aylanma kanal tura. Astı tem-tegiz. Tezden bu yerde qart Çar-Çaqnıñ gürdeli suvları aqacaq. Uvultılı dere içinde plotina qurulacaq.

Taacipli şey. Adamlarnıñ elinden böyle işler kele.

İrada alâ yoq. Bir qaç dane küçük, tomalaq taşçıqlar tığırıp, kanalnıñ astına tüştiler. Başımnı çevirdim, topraq obasınıñ diger tarafından teri paltolı kişi köründi. Qulaqlı qalpağı elinde... saçları gür, töpege tiklengenler.

— Ey! Kim bar anda?— dep qıçırdım men. Adam ekenini kördim, lâkin kim? Bilmek meraqlı.

— Men... Tursunov.

Bu, özüniñ barlığından ziyade memnün adamnıñ davuşı edi.

"Tursunov? Demek, onıñ kelgeni kerçek?! Lâkin bu maalde mında ne yapa?"

İlki körüşüvimizde yüregimniñ içine boy¬le küyeli qığılçımlar kirdiler. Qarşımda, duman içinde Tursunov... közlerini qısa berip baqmaqta. Beti aqçıl, azaçıq hastacan... Belki uzun yol yürgendir, geceleri yuqlamağandır?!

— Siz mında ne yapasıñız?

Men ondan soraycağıma, o menden soradı.

Ziyade açuvlandım.

— Qıznen körüşmege keldim,— dep cevap berdim.

— Öylemi?— şaqıldap küldi. 

Aramızda yetmiş beş metr qadarlıq mesafe bar. Kanalnıñ keñligi bu qadar.

— Öyle olsa, bekle!— dedi Tursunov. — Bekle, tezden kelir.

Bu zeerli sözler meni quturttılar.

— Bekleyim... körmeysiñizmi, qıymetli Vahid Samatoviç?

— A! Siz meni bilesiñizmi?

— Bilem. — Davuşımda, ğaliba, mısqıl ziyadece edi. O taaciplendi, omuzlarını qısıp aldı.

Tekrar etrafıma baqındm, İrada yoq. Topraq obasından aşağı kene çaqıllar töküldi. Tursunov elini köterip, nasıldır işaretler etti, soñ ğayıp oldı. Ayaq davuşları tındı, amma özü uzaqqa ketmegen... belki de topraq obasınıñ artında gizlenip yatqan kibi keldi, çünki kene çaqıl töküldi. Diñlendim... şıtırdağan şey çaqıl degil eken.

Ses kanalnıñ astından işitilmekte. Biraz aşağı tüştim. Belki anda birde-bir ayvan yüredir, dep tüşündim. Küçene berip qıçırdım. Sesim sağır, qara terenlik içine siñip ketti, şıtırdı ise kesilmedi.

Kanalnıñ tap tübüne tüşmege istedim. Qoyun defterimden bir qaç kâğıt yırtıp alıp, serniknen tutaştırıp, aşağı yiberdim... İç bir şey köralmadım. Biraz daa aşağı tüştim. Soñ daa aşağı tüştim. Kim-kim, lâkin biz, nijnikler, tüşip-çıquv meselesinde canbazmız. Künde on beş-yigirmi defa topraq obası töpesine çıqmaq ve o qadar da kanal astına tüşmek kerek ola. Tek¬rar kâğıt yaqtım, yaqqanım kibi kanalnıñ astında bir şey yaltırağanını esledim... Endi er şey añlaşıldı.

Aşağı tüştim. Ayaqlarım qoyu çamur içine batıp kettiler. Toqtaldım. Yuqarıdan, divarnıñ ortasından, küçük taşlar arasından aşağı suv aqmaqta edi. Belki bu — çoqraqtır? Lâkin yoq... Kanal Çar-Çaqnıñ negizinden aşağıda tu¬ra, itimal, suv yer astı yolları vastasınen özenden aqıp çıqqandır. Onı taş yahut çamurnen tıqatıp toqtatmaq mümkün degil. Amma "Mavı qayağa" haber etmek kerek. Nasıl?

Men qıçırdım.

— E-e-y! Tursunov! Mında keliñiz!

Üstümdeki pamuq bıcaqnı çıqarıp, divardaki teşikke tıqtım, ögüni büyükçe taşlarnen bastırdım. Soñ topraq yığını töpesine tırmaştım. Yuqarı çıqqance eki kere toqtalmaq kerek oldı. Em tırmaştım, em qıçırdım.

— E-e-e! Tursunov!— yığınnıñ töpesine çıqqan soñ Tursunovnıñ başını kördim.

— Ne oldı?— dep soradı o menden.

— Anda suv... suv teşip çıqqan. 

Tursunov añlamadı.

— Ne oldı? Ne yırtılasıñ?

— Suv, deyim... suv teşip çıqqan! 

O qadar qıçırğanıma köre, Tursunovnıñ bir şey añlamağanına açuvım çıqtı. Tekrar qıçırdım.

— Suv! Suv!

Tursunov elini salladı ve topraq obasınıñ artında yoq olıp ketti.

— Su-u-uv!— dep qıçırdım artından tekrar.— Suv! Ayvan! Suv! Aylanma kanalnı suv basayata. Budala! 

Tekrar aşağı tüşe başladım.

Ortalıq çım-çırt. Şırıltı toqtağan. Biraz keçken soñ, tarsıldı-tursıldı işitildi. Menim qurğan qalam yıqıldı. Tizlerime suv taşqını urdı. Biraz yuqarı köterildim, suv yolunıñ ağızına kene taş toldıra başladım. Delik endi ziyade keñleşken, suv yolu divarnıñ içinde keñ truba şekilini alğan. Suv ketken sayın çoqlaşa bermekte. Böyle ketse, aylanma kanal içinde muvaqqat qurulğan benzin ve ammonal skladlarını tezden suv basa bile.

Daa ne yapmalı? Üstümde pamuqlı ştan qaldı. Taş üstünde turıp, ayağımnı balağım içinden çıqarayatqanda, taydım, şuv etip yerge yıqıldım. Turğan soñ, ayaqlarımnı çapalaqlap aqqan suvğa yuvdım, alel-acele çılğavğa sarıp, çızmağa tıqtım. Üstümde tek garoz iç ştan qaldı. Pamuq ştanımnıñ içine tomalaq taşlar toldırıp, suv teşiginiñ içine qoydım ve eki elimnen tutıp turdım.

Suv endi sağ taraftan aqmaqta. Şuvuldap aqmay, çıbıra. Bu meni sevindirdi. Pamuqlı ştannı basıp turam. Aqılıma çeşit şeyler kele... soñ öz-özüme açuvlanam. Gece smenası başlağanca... saat on bir buçuqqa qadar bu yerde turmaq kerek. Er on daqiqada bir defa qıçırmağa mecburım. Smenağa ketken işçiler sesimni işitseler — kelecekler. İşitmeseler?

İrada yoq. Eger kelse, anda, yuqarıda, topraq obaları artında ümütsizden Tursunovnen körüşecek. Sevinecek. Ümütsizden? Belki ümütsizden degil? Tursunov bu yerde niçün peyda oldı? Şimdi körüşseler, İradadan: "o, ğarip yigitni" bu qadar aşalağanıñ ne?— dep soraycaq, İrada ise cevap bermeycek, şaqıldap külecek. Tursunov da külüp-sıqılıp qalacaq, soñra yaş ve dülber qıznı teri paltosınıñ etegi astına alıp ketecek.

Sağ taraftan suv aqa bermekte. Menim ellerim taldı. Pamuq ştanıma ve fufaykama arqamı tayap, ayaqlarımnı yerge tirep turam. Biraz vaqıttan soñ, arqamda kölmegim şır-suv oldı. Ayaqlarım¬nı avuştırmaq istedim, deral eñseme suv tolqunı urdı.

— E-ey! Kim bar anda?— dep qıçırdım kene. Ses çıqmadı.

Bundan soñ, başqa neticege keldim: arqamnı pamuq ştanğa tayağanda, eki ayaq üstünde de¬gil, bir ayaq üstünde turmaq, diger ayaqqa ise raatlıq bermek kerek. Şay etip, bir ayağımnen yer¬ge tireldim, birden qabırğam ağırıp başladı.

Yoq, böyle mümkün degil. Özennen oynap başladım: ellerimni artıma uzatıp, pamuq urbalarnı tuttım, arqamnı ise azaçıq boşattım. Yoq, canım... suvnıñ aquvı, tek arqamnı tayandırğanım taqdirde toqtay eken. Özen güya susa, diñlenip tura, qıbırdandımmı, uvulday... ögündeki er şeyni ura, yıqa, özen maña:

"A! Sen meni toqtatmaq isteysiñ... lâkin, haberiñ olsun, meni toqtatacaq küç daa doğmadı", demek istey. Doğdımı, doğmadımı — onı körermiz.

Qıbırdamay turmaq kerek. Endi ne qadar turdım, bilmeyim. Belki on daqiqa turğandırım, belki yarım saat... Omuzlarımnıñ ve boyunımnıñ ağrısı tutı. Közlerimni topraq yığınınıñ töpesine tiklep, qıçıra berdim:

— E-ey! E-ey!

Böyle etip sabağa qadar qıçırıp turmaq mümkün. Asılda, işçiler smenağa ketkende mutlaqa bu yoldan keçeceklermi? Bu şartmı? Olar işke Ayıq-Burun betteki kestirme yolnen de kete bileler. Kim bilsin, belki bu yoldan qatnap alışqan kişiler bardır?

— E-ey! E-ey!

Yoq, bu yerde çoq turmaq mümkün degil. Ar¬qamnı divardan qurtarsam, yavaş-yavaş topraq yığınlarınıñ üstüne çıqsam, ne ola? Men bu işni yapıp kelgence suv çoq ziyan ketire bilirmi? Ziyan? Elbette! Ammonal... benzin!

— E-ey! E-ey!

Suv başımızğa büyük felâket ketire bilir. Özüne öyle dere açar ki, soñundan onı taş, beton ve ağaçnen bekitip olamazsıñ. Mümkün degil. "Cevdet qorqtı, büyük qazanı köreturıp, bir türlü tedbir körmey, qaçıp ketti. Bir qaç saat turğan olsa ne, omuzları çıqacaq edimi?" derler. "Cevdetniñ pervasızlığı sebebikden ammonal ve yelektrik donatması skladları ğayıp oldılar". Ebet... menim qorqaqlığım sebebinden ulu iş

elâk olacaq. Bu ne demek?

Toqta, toqta! Niçün menim qorqaqlığım sebebinden? Qorqaq kişi meni kibi olamı? Ondan da ğayrı... men tesadüfen bu yerge kelmegen, bu levhanı körmegen olsam? Öyle degilmi? Bu munafıq fikirlerni işitkende öz-özümden utandım. Buzlı suv içinde terlep kettim. Qafama böyle ibret şeyler kirmesinler dep, kene qıçırdım.

Qıçıra-qıçıra... yoruldımmı? Yoqsa, suvuq meni ezgeledimi? Yuqsırap başladım. Tizlerim zayıfladı, büklene berdiler... Büklengen arada arqama suv urdı. Tekrar teşikke tayandım.

— E-ey! E-ey!

Qıçıra berdim. Öyle çoq qıçırdım ki, oña

alışıp qaldım. Soñundan, ne yapqanımdan haberim bile olmadı: qıçırdımmı, qıçırmadımmı? Bir şey bilmedim.

— E-ey! E ey!

Üstüme çaqıl töküldi.

— E-ey! E-ey!

— Ne qıçıra beresiñ şu?

Başımnı köterip, yuqarı baqmaq istedim, baqalmadım. Boyunum qatıp qalğan. Birazdan, ögümde Tursunov peyda oldı. Elinde küregi. O, ser¬nik çertip, divarnıñ teşigine baqtı. Vaziyetni deral añladı. Meni çetke üytep, üstüme özüniñ paltosını yaptı, soñra arqasını suv teşigine tayadı.

— Çıq..! Topraq yığını töpesine çıq!— dep cekirdi maña. Cekirmedi, akim davuşnen ayttı. Soñ çoq vaqıt ceblerini qarıştırıp turdı, niayet, papiros çıqarıp, birisini menim ağızıma qaptırdı, digerini özüniñkine tıqtı.— Yaq!— dedi.

Papiroslarnı tutaştırdıq. Tursunov meseleniñ nasıl olğanını añlattı.

— Anna Yakovlevnanıñ evine çapmaq kerek ol¬dı,— dedi o,— evelâ idarege kirdim, kvartirasına telefon ettim, trubkanı kimse almadı. Evine bardım. Beraber idarege keldik, adamlarnı topladıq. O yaq-bu yaq, bu qadar vaqıt keçti.

— Saat qaç?— dep soradım ondan. 

Tursunov sol elini közlerine yaqın ketirdi, papirosını çekip, yarıqlattı:

— On birge çerik bar.

Demek, men bu yerde uç buçuq saat turğanım.

— İradanı körmediñizmi?— dep soradım men. Ne aqılnen, bilmeyim.

— İradanı..?—Tursunov titrep ketti. Oyuq divar içindeki pamuq ştannı qavi tutaraq, ayaq üstünde, kevdesini doğrulttı. Arqam yorulğanda men de öyle yapa edim.

— Bu iş pek qolay degil eken!— dep taşladı Tursunov.

O öyle degende, közlerime yarıq urdı. Başımnı köterip, töpege baqacaq oldım, aşağı çaqıl ve topraq parçaları töküldi. Fenerler... yavaş-yavaş aşağı enmekte ediler.

Bir özüm turğan vaqtımda, kök asıl da yoq, yıldızlar ise kanalnıñ divarları üstünde asılıp turğan kibi kele edi. Şimdi kökni ve yıldızlarnı kördim.

Amma, közlerime bir şey olğanğa beñzey. Ağırıp başladılar. Başım ağırlaşıp ketiy. Sıcaqlandm.  Zayıflıqnıñ alâmeti olmalı.

Suv yolunıñ ağızına brezent qoyıp, üstünden taş ve topraq toldırdılar. Anna Yakovlevna yüksek topraq obasından aşağı yaş qız kibi, tayıp tüşti, suv teşigini taşnen bekitip, betonnen sılamaqnı emir etti.

— Amma, iş bunıñnen bitmey!— dedi o, Curayevke,— bu injenerniñ kibirine sığacaq iş degil. Sizge başqa çare körmek kerek. Saba dalğıcılarnı çağırıñız! Özenge tüşip, bu qaçaq suvnıñ yolunı tapsınlar. Bu işni tez yapmaq kerek, yoqsa skladlar elâk ola bileler. Aylanma kanal bitmegence, skladlarnı başqa yerge avuştırmağa çaremiz yoq.— Anna Yakovlevna, elindeki fenerni köterip, suv çıqayatqan oyuqnı baqtı,— taş... evelâ taş toldırıñız!— dedi o,— soñra beton tökersiñiz! Bu ne?— teşik içinden yorğanğa beñzer şeyler çıqarayatqanlarını körip, ayrette qaldı,— sizden sorayım!

— Bekirovnıñ urbaları!— dedi Tursunov.

— Bekirovnıñ? Kene Bekirovmı?—Anna Yakov¬levna kederli ve taacipli közlerini oynatıp aldı.— Paromda Bekirov, kanalda Bekirov, Zevqlı!

— Biçare...— dedi  Tursunov,— men  kelgende çır-çıplaq edi. Bu ayazda...

Tursunov kişilerniñ ögünde niçün böyle dedi, bilmeyim? Adalet eşqınamı, aceba? Yoqsa, İradanıñ ögünde özüni alicenap körsetmek istedimi? İrada ne aytır eken, dep bekledim, ağızından söz çıqmadı. 

Meni komendantnıñ kontorasına alıp keldiler.

— Petâ emce!—dedim men oña... öyle ki, güya bir işte qabaatlı edim,— menim pamuqlı urbam aylanma kanalda... beton içinde qaldı!

Komendnantnıñ qaşları mañlayınıñ töpe¬sine çıqtılar. Yüzü ap-aq oldı.

— Beton nçinde? Menimnen şaqa etme! Şaqa etseñ, buhgalteriyağa raport yazarım. Urbalarıñnıñ aqqını maaşıñdan beş qat ziyade basıp alır.

— İhtiyar sizde,— dedim men,— gece... başqa çare tapalmadım.

— Toqta! Maña baq, Bekirov!— Petâ emceniñ qaşları aşağı endiler,— gece kanalda... sen ediñmi?

— E! Teşik başta keñ degil edi. Soñundan... 

Petâ emce inanmay, tekrar soradı:

— Gece... suv içinde?

— Men edim!— komendantqa vaqianı añlattım. "Lânetli teşikni evelâ fufaykam, soñra ştanımnen tıqattım. Adamlar kelgen soñ oyuq içinden çıqarıp yerge taşladılar. Çamur içinde ^bastı, ezdiler..."

Petâ emce meni diqqatnen diñledi, amma közleri ep polğa mıhlı edi.

— Yetti... mesele belli,— dedi o, soñundan atılıp turdı, elimden qapqaç etti,— yur, kettik!

— Qayda?

— Menim evime! Sıcaq çay içmege!

— Çay— oşıma ketti,— maña çay ne kerek?

— Çay! Añladıñmı?— çekip alıp ketti. 

Yol boyunda bir şeyler daa ayttı, er yerim qaltıramaqta edi. Diñlep olamadım. Küçük odaçıqqa kirdik: "Tez soyun da, töşekke yat",— dedi maña. Üstümdeki teri paltonı çıqarayatqanda, Petâ emceniñ közleri bir-birinden uzaqlaştılar. Öyle eecanlandı.

— Bu ne? Tursunovnıñkimi?

— Onıñki.

Petâ emce işniñ ferqına bardı. O menim üstümni bir yorğan, eki qalın ödeyalnen örtken soñ, çıqıp ketti. Men yuqlap qalğanım. Betime sıcaq urdı. Uyandım.

— Qorqma!— dedi komendant.— Bu birinci tedbir.

O, qalın ödeyallarnıñ üstünden, meni sıcaq ütünen ütülemekte edi.

— Qıbırdama!

— Bu ne demek ola, Petâ emce? Çay içersiñ, dep ketirdiñiz, şimdi ütü...

Arqamnı ütülegen sayın suv içecegim kele berdi, soñunda tamağımnıñ içi qurıp qaldı. Öksürip başladım. Sabır et! Sabır et, kazak! —Dey edi komendant,— içten yanğanıñ yahşı.

Ütülenip bittim. Hayli vaqıt keçti, Petâ emd¬je bir qalay qaynaq suv ketirip, içine balaban kesek şeker bıraqtı.

— Şeker kerekmey! Men şekersiz isteyim!

— Yoq, qardaş, men seni tedaviy etmek içün ketirdim, tedaviy etecegim! Şekernen iç... em çoq laqırdı etme!

O, çaqısını çıqarıp, qalay içindeki suvnı qarıştırdı. Çaynıñ özü yoq edi. Üç qalay sıcaq suv içtim, soñ özümni güzel is ete başlağan kibi oldım.

— Sağ oluñız, Petâ emce!— dedim men,— evge keteyim!

— Yoq, qardaş... iç bir yaqqa ketmeycek siñ! Yeriñde yatacaq ve susacaqsıñ!

Ödeyallar astında közlerimni yumdım. Yumdım degende, İradanıñ sözlerini işittim: "AqşamÇatal-Çinar yanında..." İradanıñ çeresi şeñ edi. Bir şeyler daa tüşünmege tedariklendim, amma beyutta qalğanım. Tap aqşam uyandım. Bir talay vaqıt açıq közlerimnen yattım. Soñ, qulağımnıñ üstünde Toqtabayevniñ sesi yanğıradı. O komendantnen laqırdı etmekte edi. Toqtabayev meni hastahanege yollamalarına israr ete, komendant razı degil.

Közlerimni açtım. Köterilip, krovat üstünde oturdım.

— İşte, kördiñmi, er şey sırasında! — dedi komendant.

Toqtabayev közlerini lipildetip maña baqtı.

— Özüñni nasıl is etesiñ? 

— Yahşı.

— Öyle olsa... isteseñ smenağa çıq!

— Pamuqlı ştan ve bıcaq meselesini çezdik,— dedi komendant ve kürsüge işaret etti.

Kürsüniñ üzerinde yeñi fufayka ve ştan yatmaqta ediler. Açıq, yeşil tüslü materialdan... diagonal.

— E! — dedim men. — Komandir forması eken de!

— Özüñe lâyığını taptıq,— dedi Toqtaba¬ev ve öksürerek, eñqastan mıyığınıñ ucunı burdı.

— Böylelerden tek yigirmi çift alğan edik, dedi komendant: — anda, kanalda taşlap kelgenleriñni ise...— o terenden köküs keçirdi,— buhgalteriyanen añlaştım, aktnen yoqqa çıqaracaqmız. Yazıp-çızıp qoydım. Siziñ balalar imza ettiler. Ayaq astında taptalğan, çamurğa bılanğan onı endi qaydan tapacaqsıñ?

"Çatal-Çinar, saat yedi". İrada bunı ne içün yaptı? Meni aşalamaq, menden intiqam almaq içünmi?

Bir şey añlamayım.

İdare bizim barakqa beñzer binada. Bir farqı bar: içindeki odaları çoq. Çoq degil... balaban odalar fanernen bölüngenler. O sebepten, men köridor boyu keteyatqanda ince divar artındaki laqırdını işitip, toqtaldım. Başqa kişiniñ laqırdısını diñlemek yahşı şey de¬gil, lâkin söz özüñe ait olsa, diñlemek isteysiñ.

— Menim elimden kelecek şey degil...— bu, divar artında oturğan İradanıñ davuşı edi,— men yapalmam, Anna Yakovlevna! Maña avale etmeñiz!

— Niçün? Niçün avale etmeycek ekenim? — Krasnânskaya israr etmekte edi.— Ekskavatorcılar öz donatmalarını özleri ketirmek kerekler. Bizde takelajnikler yoq. Doğrusını aytsam, Mansurovqa toqunmaq isteyim. O pek muqayt adam. Ondan da ğayrı, Taşkentke barıp kelmek içün menden eki saat evel ruhset aldı... qarısı bir afta evel ketken, alâ yoq. Qısqası, Mansurov mında yoq dep bil. Öyle eken, bu işni kim yapacaq?

— Curayev...

— Curayevniñ vaqıtı yoq. Tursunovnn 6e-raber montaj ile meşğuller. Oña toqunmaq mümkün degil. Tünevin gece ekisini yuqlamağa qaytarğance esim ketti, saba beşte baqsam, aylanma kanalda hızmet eteler. Bu işni özüñ yapacaqsıñ!

— Curayev ve Tursunov işnen meşguller... men işsiz kezem öyle añlamaq kerekmi?

— İra! Men er şeyni tüşündim. Episini isapqa aldım. Añladıñmı?

Qaranlıq köridor içinde kimniñdir çızmaları gürsüldedi, Kandıba peyda oldı.

Divar artından Anna Yakovlevnanıñ yarım-yurtı sözleri işitildi.

— Özüñniñ ne hızmet becereyatqanıñnı isbat etmek isteysiñmi? Vazifeni saña berdim — sen yapacaqsıñ! Başqa laqırdı yoq!

— Mında ne işiñ bar?— dedi Nikolay maña,— qulağıñnı divarğa yapıştırğansıñ, öşek içün malümat toplaysıñmı? Anda seni qıdırıp yüreler.

— Kim?

— Küryer. Seni, meni, Raşidni... epimizni Man¬surov çağırtqan.

Kabinette Mansurov bir özü edi.

— Oturıñız!— dedi o bizge, cartı divannı kösterip.— Müim vazife bar. Ükümet vazifesi. 

Men Nikolayğa, Nikolay maña baqıştıq.

— Niçün bizge?— dep soradı Kandıba.— Bu qadar adam turğanda...—Nikolaynıñ gizli-qapaqlı laqırdığa canı sıqıldı,— "müim vazife"... "ükümet vazifesi". Böyle sözlerge ne acet? Yapmaq kerek olsa, yaparmız. Teşviqat kerekmey.

— Laqırdı ciddiy,— dedi Abdulla Sadıqoviç, qaşlarını tüyümley berip,— Çar-Çaqnıñ bir yalısından diger yalısına ekskavator keçirmek kerek. Bir dane degil — eki...

— Ekskavator? Nasıl? Bizim markamı?

— Yoq. Amerikan... draglâyn. Olarnı bu gece demir yolnen Kök-Boğazğa ketirecekler.  Siz ise sol yalığa keçireceksiñiz! Anna Yakovlevna ile bütün cedvellerni közden keçirdik, tüşündik-taşındıq: sizniñ ekiñizden başqa bu iş¬ni yapacaq adam tapalmadıq.

Mansurov bizni maqtay berdi. Lâkin ağızından çıqqan bu sözler qaba ediler. Eki nijnik ne yapa bilir? Külünçli şey. Nikolaynıñ başınıñ töpesindeki bir top saçı qıbırdanıp aldı.

— Demek, işke bizim ekimizni yekmek isteysiñiz... öylemi, Abdulla Sadıkoviç?— dep soradı o.

— Yekmek? Bu qaydan çıqqan ibare? Bir yalıdan diger yalığa ekskavator keçirmek içün ustalıq... quvet ve cesürlik kerek. Doğrumı? Yoqsa, bu da doğru degilmi?

— Sol yalığa, draglâyn... özenniñ eñ teren yerindemi?— şay dep turğan vaqtımda qomşu odanıñ qapusına baqtım. İçeride, stol başında oturğan Anna Yakovlevnanıñ sağ omuzı ve sağ ayağı... onıñ yanaşasında ise diger qadınnıñ tirsegi körünip aldı. İradanıñ tirsegi. Ekisi de bizim laqırdımıznı diñlemekteler. On daqiqa evelsi men köridorda olarnı diñledim, şimdi olar bizim laqırdığa qulaqlarını tiklegenler.

Anna Yakovlevna ve İradanıñ böyle yaqın odada bulunğanlarını bilmey edim.

— Bizim içün ep bir!— dedim men ve gizliden Nikolaynıñ yüzüne baqtım. Çünki Nikolay, sözlerime razı olmağanı taqdirde bile, Mansurovnıñ ögünde itiraz etmeycegine emin edim.— Topraq yığını üstündeki ekskavator astında süyreklenecekmizmi, yoqsa, Çar-Çaqnıñ quturğan suvları içinde çalqanacaqmızmı? Bi¬zim içün farqı yoq. (Madamki olar meni diñlemekteler, barsın, romantik sözler işitsinler!)... lâkin eki adam ne yapa bilecek? Eki ekskavatornı sol yalığa keçirmek içün, eñ azdan, otuz adam kerek!

— Elli adam beririm!— dedi Mansurov. Sesi deral şeñlenip ketti.— Raatsız olmañız. Sözüm — söz. Mansurovnıñ kim ekenini bilesiñiz.

Bu siziñnen tahminiy laqırdı.

— Repetitsiya, öylemi?— Nikolay kuldi. Man¬surovnıñ yüzü ciddiyleşti.— Tıraş ögrenüv kibi bir şey... Er türlü eksperiment bizim terimiz üstünde yapıla. Niçün, bilmeyim?

— Ebet! Öyle!— dedi Mansurov. Nikolaynıñ sözlerini añlamadı.

— Kettik,— dedi maña Kandıba, laqırdığa yekün çekip.

Tışarı çıqqan soñ, Nikolaynıñ siñirleri pek tartılğanlarını... mına-mına üzülmek üzre ekenlerini sezdim.

— Seni añlamaq mümkün degil, Cevdet!— dedi o ve şırq etip yerge tükürdi, soñ potüginen üstüni taptadı.— Başıñnı soqmaq içün daima hamut arap yüresiñ! Mansurovqa ise yalıñız saña beñzer ögüzler kerek.

— Hamut? Nasıl hamut? Sen matros ekende dai¬ma kögertede gitara çala, kündüzleri küneş astın¬da teniñni qararta ediñ. Yapqan işiñ tek şu edi, öylemi? Senden sorayım, tek şu edimi? İndemeysiñ... Men bilem, sen künde yedi kere gemi direginiñ töpesine çıqıp-tüşe, pol yuva, arqan tarta ediñ. Hamut degeniñ şumı? Sen özüñ de menim kibisiñ! Maña baq! Ne yapacaqmız!— Nikolaynıñ   elinden   çektim. — yaldaycaqmızmı?

— Ne çare?— sualime sualnen cevap berdi,— Mansurovnıñ ögünde öyle dülber nutq irad ettiñ, endi yaldamamaq mümkün degil. Tek yaldamaq degil... belki uçmaq da kerek olur. Er vaqıt öyle... İşler güzel-güzel keteyatqanda, Mansu¬rovqa beñzegen kişi peyda ola, ortalıqnı qarıştıra taşlay... tek işni degil, adamlarnıñ miyini de. Özüniñ miyi ise çoqtan qarışıq.

Biz, o vaqıtta epimiz Mansurovqa açuvlana edik, çünki o fikirimizce, ayatta özüni... ve özüne zaruriy yerni tapmağan dep bile edik. Plan tolmağan vaqıtlarda Mansurov açuvlana ve qıçıra, çünki başqa naçalnikler de öyle yapa — açuvla¬na ve qıçıra ediler. Krasnânskaya, Curayev ve Tursunov, özleriniñ daima hızmetnen meşğul ekenleri alda, sade adamlarnen — söz kelimi, Kan¬dıba ve Raşidnen, menimnen, atta indemez Bassarabanen — qonuşuvlarını begene edik, amma Man¬surovnıñ adamlarğa muamelesinde sadelik körmey edik. O adamlarğa qoşulıp iş yapalmay edi. Ekskavatorcılarnen oturıp bir piala çay içkence eki-üç adamnen qavğa etip yetiştire, bazan qavğa etmemege söz berip, kişilernen beraber otursa, qolaysız şaqaları içün er kesni ayrette qaldıra. Mansurovnı, institut bitirgen soñ, başqa injenerler kibi, qurucılıqqa yollap, büyük hata etkenler. Onıñ al-azırdaki... ebet, bugünki işi zevqlı. Energiya qurucılığı res¬publika arhivinde hızmet ete. Saba işke kele, yüksek, tozlı raflar arasına kirer-kirmez, elektrik plitanı ştepselge keçire, üstüne çaynikni qoya, sabadan aqşamğa qadar qoqulı kök çay içip otura. Bu yuvaş, uzaq körmez kişi mezkür hızmetni özüne pek kelişikli isap ete.

Barakta tek Raşid bar edi. Stol başına oturğan, "Gülistannıñ" eski nomerini qarıştırmaqta:

— Çar-Çaqtan eki draglâyn keçirmege razı olğansıñız,— dedi o bizge,— doğrumı?

— Haberni Karamattan işitken olsañ... doğrulığına şübe yoq,— dedi Nikolay.

Karamat geologiya bölüginde çalışa. Raşid ve Karim — ekisi Karamatnı seveler. Meraqlı şey, er gece Karamatnıñ laqırdısı ola. Ekisi de oña evlenmege azırlanalar. Bir-birlerinden gizli... Bir kün kelecek, qız eki yigitten birini saylap alacaq. Qaysını aceba?

— Apansızdan körüştik...— dedi Raşid. Demek, haberni, er alda, Karamat aytqan. Lâkin kimden işitken?— Nege razılıq berdiñiz? Vazifeñiz neden ibaret, bilesiñizmi?

— Bizge vazifeni bilmek şart degil,— dedim men, azaçıq külümsirep ve azaçıq ta asabiylenip,— Mansurov bilse, oldı!

Saba İrada bizim barakqa keldi. Ömürinde ilki defa... Yeñi haber ketirdi: özenden maşina keçirüvge reberlik Almazovğa avale etilgen.

İrada közüniñ qıyığından Bassaraba betke baqtı:

— Almazovğa... ve Bassarabağa!— dedi. 

Çar-Çaqtan ekskavator keçirüv haberi  tez cayrap ketti. Bunı er kes bildi, lâkin kim ve nasıl keçirecek? Kişilerni meraqlandırğanı bu edi. Biz sustıq, bir de-bir usul tapmaq içün tüşünip başladıq.

Biz tüşünmekte ekenmiz, ince Arhipkanıñ qalın sesi çıqtı.

— Eki ekskavatornı bir yalıdan diger yalığa keçirmek... öylemi? — dep soradı o,— fyü! Balaban iş eken!?

İrada eleslendi.

— Bir tüşünip baqacaq olsañ, elbette...— dedi Arhipqa. Endi burğuçlap başlağanı duyuldı.

...Kerçekten de, teren ve deli Çar-Çaqtan böyle balaban agregatnı keçirmek mümkünmi? Mümkün olsa, bu vaqıtqa qadar niçün kimse keçirmegen? Dağınıq ekskavatornı cıyıştırmaq içün aftalar kerek, çünki işke keder etice manialar çoq ola: de detallerniñ bazıları yolda coyulğan, de cıyıştırayatqanda boltlarnıñ, yahut şaybalarnıñ yarısı sınıp kete... Qısqası, detallerni toplamaq degil, çoqusını yeñiden yapmaq kerek ola. Bunı ise, turğanı kibi sol yalığa keçirmek kerek. Ya yelquvanı? Onı çıqarıp almasañ, keder etmezmi? Çıqarayım deseñ, vaqıt alacaq... baraban, tros, valik! Yoq, canım... dağıtılacaq-cıyılacaq olsa, bunda Cevdetniñ ve Nikolaynıñ ne kerekligi bar? Şturmlamaq... bugün onı turğanı kibi, özenden keçrip, yarın aylanma kanalda çalıştırmaq kerek. İşni Cevdetke ve Nikolayğa avale etilüviniñ sebebi bunda. Mansurov: ükümet vazifesi, demedimi?

Çar-Çaq ne qadar deşetli olsa-olsun, elbette, ekskavatornı çekip alıp ketalmaz. Amma onıñ astı oba-töpe... rels qoyıp, üstünde yürsetmek mümkün degil, üstüni deral taşlar, kütükler basarlar... Nikolaynıñ, ekskavatornı özenniñ suvu astından demir yol boyu keçirsek... degen proyekti kelişmey. Öyle ise, ne yapmalı?

Bugün tüşünmek-taşınmaq, bir de-bir neticege kelmek kerek. Böyle fikirnen dağıldıq. Zevq¬lı şey. Kimse kelişikli usul tapalmay oturğanda, Arhipka taptı. O gece barakta körünmedi, qaydalardadır bıralqılanıp yurdi. Basitniñ aytqanına köre, gidromonitorlarnıñ baragında eken. Amma Rahil bunı inkâr etti. Qısqası, sabağa yaqın maalde sarğuş alda, entir-tentir keldi.

— Bu alıñnen nasıl çalışacaqsıñ, ser¬sem?— dedi Nikolay. Çeñgesinden türtti.

Arhipka açuvlanmadı.

— Çalışmağa ne acet? Ekskavatorlarnı sol yalığa keçirsek, oldı,— Arhipka qızarıq ve areketsiz közlerinen küldi,— ne? İçmek isteysiñmi?— dep soradı Nikolaydan,— rica etem! — fufaykasınıñ cebinden şişe çıqardı: — Afyon patlatmaq içün qaldırğan edim.

— Maña  raqıñ  kerekmey!  Kişilerniñ qafaları ükümet meselesine meşğul. Keder

etme!

— Nasıl ükümet meselesi?

— Ekskavatornı sol yalığa keçirmek...— dedi Nikolay.— Buña "ükümet meselesi" deyler. İnanmasañ, Mansurovtan sora.

— Hucur adamlarsıñız... Bunıñ üstünde gece-kündüz tüşünmek ne kerek? Ağaçtan balaban çana yasamalı, üstüne qoyıp alıp ketmeli, vesselâm!— Arhipka şah-şah küldi.

— Yat, yuqla,— dedi oña Kandıba,— sen yuqlamağa sevesiñ. Miyiñ de daima yuqlay.

— Yuqlağanı ne? Men doğrusını aytam!

— Toqta! Toqta!— dedi Kandıba, işaret parmağını köterip,— aqiqaten, zevqlı. Maşinanı çanağa belki bütünley qoymaq olmaz, lâkin yelkuvannı ayrı, kevdesini ayrı keçirmek mümkün.

— Aferin, Arhipka!— dedim men.

— Niçün aferin?— Arhipka taaciplendi. 

Kandıba işke ciddiy ve muqayt baqıcı kişi.

— Bunı saña kim ögretti?— dep soradı Arhipkadan.

— Neni?

Nikolay niçün böyle sual berdi? Arhipka oña

küsti, sarğuşlığı deral bitip ketti. Maşinanı özenden keçirüvniñ yeñi proyektini muzakere işine o da qoşuldı.

— Meni yamanlamaqtan başqa şey bilmeysiñiz. Arhipka öyle, Arhipka böyle... çana yasamaq fikiri evelâ kimniñ aqılına keldi? Arhipkanıñ degilmi? Amma bir adam sorasa: özümiz tüşünip çıqardıq, dersiñiz. Men bilem... Şimdi Şadmanovağa barıp aytam: bu usulnı men keşf ettim. Ebet!— Arhipka fufaykasını kiyip, qapuğa doğruldı.

— Paçavrasıñ sen!— dedi Kandıba.— Maña baq! Bizge seniñ şüretiñ kerekmey!

— Kerekmi? Kerekmeymi? Onı körermiz. Men kettim...— qapunı açtı, çıqayatqanda ilâve etti:— Şadmanovağa bildirecegim.

Lâkin tezden Arhipka qaytıp keldi. Pek açuvlı edi.

— Soñ, doktor?

— Maşşalla dedi maña İra, amma kir evge, otur, demedi!

Arhipka üstündeki fufaykasını çıqardı, soñra kölmegini yırtıp, köterip attı, qarnen yıqanmaq içün azbarğa çıqtı. İç böyle şey yapmay turğan.

Biz ayretlendik, bir-birimizge baqıştıq.

— Böyle adamda bile kibir ola...— dedi Hristo¬for ve küldi.

— Şeytanlı...— dedi Kandıba, başını çetke siltedi.

— Magellan!— dedi Raşid, omuzlarnı qıstı.

— Ayınsın. Biraz esini toplasın,— dedi Karim.

— Elbette!— dep ilâve etti Bassaraba. 

Men Arhipka İradanı begengenine ve bu nefishor, bralqı kişide İradağa nisbeten sevgi ve işanç yaşağanına taaciplendim.

...Çar-Çaqnıñ keñ ve say yerini tapmaq kerek, lâkin nasıl? İdareden gidrologiya tedqiqatları malümatını istetip adam yolladıq, amma İrada beklemek istemedi, Paromnıñ biraz aşağısında özen kenişçe edi. Yarın üyle maalinde anda körüşecek oldıq.

Eki traktor, büyük çananı arqalarına taqıp, paromnıñ yanına çekip ketirdiler. Çana aman-aman parom keñlikte olıp çıqtı. Soñra, sol yalıdan sağ yalığa yeñi troslar uzatıp, uclarını sol yalıda bekittiler.

Ekinci künü saba erte kene paromğa keldik. Sağ yalıda, özenden elli metr uzaqta, demir yol platforması üstünde yeñi draglâynlar turmaqta ediler. Olar, güya Amerikadan dağınıq alda ketirilip, Taşkentte cıyıştırılğanlar. Dağınıq alda Çar-Çaqqa ketirilip, soñ toplanılğan olsalar... biz çekişmez edik. Lâkin bunı kimge añlatacaqsıñ? Bir azamatlı maşinağa, bir de bizim ağaç çanağa köz ettik, ayrette qaldıq. Bu qaleni, özenniñ diger tarafına keçirmek tursun, çananıñ üstüne qoymaq elimizden kelecekmi? Tek men degil, er kes acizlikte edi. Etrafımızda adam çoq. Mansurov degenini yaptı. Amma olar draglâyn özenden nasıl keçirilecegini qasevet etmeyler. Bu hususta Kandıba ile menim qafalarımız işlemek kerekler.

— Ne yapacaqmız?— dep soradı menden Niko¬lay, başını ekskavator betke siltep,— bu, qardaş, şpal taşımaq degil!

— Ne? Kene muzakeremi?— Hristofor şimdi peyda oldı.— İşke kirişmek kerek.

— Selâm!— dedi Nikolay oña, açuvlanıp,— kirişecegiñ kelse, kiriş! Yol açıq.

— Böyle ekenini bilmey ediñmi?— dedi Hri¬stofor.— Endi keç...

Laqırdımızda em qatiyet, em qatiyetsizlik sezildi. Adamlar, mürekkep hızmetke başlamazdan evel, teren fikirler ifa etemiz dep, emiyetsiz ibarelernen fikir alışıp-berişmege seveler... Men bu¬nı bile edim.

Yalığa yaqın keldim, Eki nijnik öz araları

laqırdı etmekteler.

— Men red etmek istedim,— dey birisi.— Añladıñmı? Soñ: toqta sen, dedim. Başta barıp baqayım...

— Men? Yoq... Men böyle qalabalıq işlerni sevem.

— Men de sevem. Lâkin özenden ekskavator keçir¬mek?.. Böylesini degil.

— Niçün? Tek cesürlik kerek.

...Kişi özüniñ yapayatqan işiniñ neticesi yahşı olıp çıqacağına emin olmalı. İnsan içün faydalı şey — vatan içün de faydalı ola bile. Biz kimseniñ yapa bilmegen işini yapmağa kirişeyatamız. Buña lâyıq qıymet kesilirmi eken? Kişi ömürinde ne qadar çoq hızmet ete, bilesiñizmi? Albu ise, bir teşkerilip körülse, çoqusı içki nizam qaidesi mücibi, bu adamnıñ degil de, diger adam yapmağa borclı hızmetni yapqanı añlaşıla. Lâkin kişi yapa. Em ekseri vaqıt avesliknen yapa.

İrada maşinistlerni yanına topladı, de paromnı, de sağ yalını körsetip, olarğa bir şeyler añlattı. Maşinistler İradanıñ yanından çekilip, bizge taba keldi, draglâynnı platformadan çana üstüne tüşürmek mümkünmi, yoqmı... onı, yani özümizniñ olardan yahşı bilgen şeyimizni bizge añlattılar. Bu arada, özenniñ dalğalarını quturta berip yalığa parom kelip yanaştı.

— Ey! Ülemalar!— Nikolay nijniklerge muracaat etti. Bassaraba eleslenip, başını köterdi.— Maña baqıñız! Evelâ platformağa dört-beş qalın tayamalar tiremek kerek. Yelquvannı alınğan soñ draglâynnıñ kevdesi, tayamalar üstünden tayıp, çana üzerine tüşecek. Soñra çananı traktorğa taqıp paromğa çekip alıp ketmek... işte, birinci

vazife!

Gece bizim içün kütükler ve qalın, uzun şpallar azırlap qoyğanlar. Olardan platformanıñ qabırğasında eñiş tambır yasadıq.

Biz qızışıp işledik. Arhipka qurnazlıqqa urdı. Daima İradanıñ etekleri yanında dolanıp yurdi.

İrada bunı eslemedi... eslemege vaqıtı da yoq edi. Biz de çoq qulaq asmadıq. Amma Bassaraba ve Agapovnıñ brigadalarındaki adamlar Arhipkanı, İradanıñ yardımcısı bellep, onıñ emirlerini eda ete berdiler. Biz küldik... Arhipka açuvlandı.

Eñiş tambırnı yasap bitirdik. İrada çıhrıhlarnıñ çelik alatları teşkerilmesini emir et¬ti. Atlarnı teşkerdik... ve eñ küç hızmet de ondan soñ başladı. Etrafı çelik yiplernen bağlı ekskavator aqırın-aqırın bütün kevdesinen aşağı cılışmaq kerek edi. Bunıñ içün çarhlar ve mürekkep bloklar areketke keldiler. İradanıñ tam, keskin emirleri mücibi, alatlar tartıldı. Tekaran daa, tekaran daaa... draglâyn, niayet, qıbırandı, yerinden köçti.

— Toqta-a! — İrada elini başı üstünde yüksekke köterip, davuşını soza berip qıçırdı,— plat¬forma qaburğasındaki tiremeler sınayatqanğa beñzeyler.

Çelik yipler ekskavator kevdesine bağlanılğan ve ağaç çanalar platformağa yanaştırılğan vaqıtta kimse: endi nasıl maal dep tüşünmegen edi. Şimdi hatirlerine saat keldi... İşke başlağanımız altı saat olğan. Kişilerniñ maddesi açılğan. Üylelik toqtamağa tedariklengende, sol yalıdan kene parom kelip yanaştı. Üstünde Arhipka ve Sabira hala... Halanıñ eki elinde eki büyük bi¬don. Ayrette qaldıq. Kimdir: "acele yardım" dep qıçırdı. Biz külüştik.

— Arhipkağa şan-şeref!— dedi Raşid, onıñ omuzını taptap,— sensiz Çar-Çaqnıñ alı ne olur edi? Tasavur etalmayım.
İnsan qarını aç ekende açuvlı, toq ekende merametli, yuvaş ola. Aşap toyğan soñ ne Hristo¬for, ne Nikolay, ne Karim — Arhipkağa ters söz aytalmadılar.

Kimer usullarnı işniñ ketişatında tüşünip çıqarmaq, birini digerine uydurmaq kerek oldı. Şimdi bu şeyler hususında laqırdı etsek, safiyet sözler olıp keleler. Amma o vaqıtta Raşid ekskavatornıñ arqasına bir bolt qaqıp, ucuna şayba ve vint keçirse — ulu keşf isap etile edi.

Sağ yalıda eki traktor emir beklep turalar. Draglâyn çana üstüne qoyılıp, yerinden köçkende men, Raşid ve Karim, ondan soñ, Agapovnıñ nijniklerinden biri — dört kişi çana üstüne mindik, çünki çelik alatlarğa ve çana üstündeki demir kenetlerge köz-qulaq olıp turmaq kerek.

Apansızdan Krasnânskaya peyda oldı. İrada ile çananıñ etrafını dolanıp çıqtı, soñ maşinistlerden birer-birer soradı: draglâynnı yerge tüşürmek mümkünmi-degilmi? Sabadan beri yelquvannı ekskavatornıñ kevdesinden qurtarıp aluv-nen meşğul maşinistlerden: "mümkün!" cevabını işitken soñ, İradağa, işke başlamaq içün emir bermege ruhset etti. Soñ traktorlarnıñ motorları uvuldadı, yipler areketke keldi, signalcılar küçük bayraçıqlarını köterdi... çana yerinden sıcırıp köçti.

Traktorlar, draglâynnı paromnıñ ucuna çekip ketirgen soñ, bir-birinden ayrılıştılar. Biri arqadan kelip, çananı üytedi... Üytegen soñ, çana paromnıñ üstüne mindi. Ustten ekskavator basqan soñ, paromnıñ özü suvğa kömüldi, ekskavatornıñ köpçekleri suv üstünde qaldılar. Parom cönedi. Biz ekskavator kögertesindemiz. Parom de sağğa sallana, de solğa. Bir yalıdan diger yalığa uzanğan çelik alatlarnıñ qarardan ziyade tartıla bergenlerini körip, susıp turamız. Qazaq-Tas qaynaq burunnı keçken soñ parom, qamaçavdan qurtulğan at kibi, birden ögge qanğıdı.

Draglâynnıñ kevdesine dalğalar sıçradı, soñ üstümizni, başımıznı ğarq etti. Parom de suv astına endi, de töpege sekirdi. Soñ tekrar aşağı endi, bir daa...

Qollarımızdaki küçük bayraçıqlarnı köterdik, yalıdaki kişiler bunı sezdiler... lâkin ne fayda? Olar — anda, biz — mındamız.

— Çekil, Karim!— dep qıçırdım men.— Aşa¬ğı egil!

Omuzından tutıp, özüme taba çekmek içün elimni uzatqan edim, parom birden sekirdi... çelik alat ğıçırdadı, çana üstündeki mahas — ağaç demir qamuttan qurtuldı, avada yarım daire yasap, Karimniñ köküsine urdı. Karim başlı-ayaqlı aylanıp, özen astında yoq oldı. Bir talaydan suv üstün¬de peyda oldı, paromğa uzanayata edi... suvğa şişken pamuq urbası ve uzun rezina çızmaları onı aşağı tartıp alıp kettiler.

— Sol yaqqa yur! Sol yaqqa!— dep qıçırdı Krasnânskaya yalıdan,— burunğa yaqın barma!

Karim parom betke eppi cılışqan edi, dalğa¬lar onı qaqıştırıp, özenniñ ortasına üyteklep alıp kettiler. Men acizlikte qaldım. Karim sol yalığa yaldap çıqa bilirmi eken dep qasvetlendim. Taqatı yetermi eken? Amma çoq tüşünip turmağa vaqıtım yoq edi. Ayağımdaki çızmalarımnı, üstümdeki fufaykamnı çıqarıp, ekskavator kögertesine attım. Baqsam, Raşid de soyunayata.

Kimdir:

— Ma, güzel tut!— dep qıçırdı, uzaqta Karimniñ yanında şap etip yip ucu tüşti. Karim can alâmetinen eki qollap yipke yapıştı. Biz diger ucundan özümizge çektik. Suvuqtan qat-qan, mecalsızlanğan Karim, niayet, paromğa ayaq basqanı kibi, gurs etip yıqıldı, serilip qaldı.

Yarım saattan soñ parom kelip skelege urundı, Krasnânskayanıñ maşinası Karimni medpunktqa alıp ketti. Onı gece aşhanede rastketirdik. Üstünde yeñi urba. Yanaqları ve közleri, qıp-qırmızı... özü İskander betke keteyata edi.

— Draglâyn...— dedi o, meni körer-körmez,— draglâyn ne oldı?— Karim ğaliba sarğuş edi. Oña medpunktta qarardan çoq spirt içirgenge beñzeyler.

— İş sırısında!— dedi Almazov oña ve ne oldı-ne qaldı, episini ikâye etti.— Meni pek qorquzdıñ, Qış-qıyamet künü böyle muqaytsızlıq... mümkünmi?

Karim suvğa nasıl yıqılğanını añlatmaq

istedi, sözleri bir-birine bağlanmadılar.

Yoq... onı kimdir, yahşı sıylağan. Ne ile? Spirtnenmi? Ödekolonnenmi? Alla bilsin... Dudaqlarnıñ etrafı yem-yeşil.

— Saña ne oldı? İçtiñmi?

Karim küldi, cevap bermedi...

— Öyle olsa, kettik!— dedi Andrey Zaharoviç.—

Yarın ekinci draglâynni keçirecekmiz.

Ertesi künü iş qıyın ve mürekkep körünmedi. Tünevinki kün içinde eppi tecribe elde etkenmiz. Arhipka bugün de ğayretli edi. O yelquvannı ve kovşnı sol yalığa bir nevbette, maşinanıñ kevdesini ise ekinci nevbette keçirmek kerek, dedi. Biz onıñ degeni kibi yaptıq. Tecribe... er hızmette tecribe kerek. Epimiz Arhipkağa taaciplendik: eki kün evelki Arhipka qayda?

Arhipka daima böyle idrakli olması içün oña, belki, daima mesül vazifeler berip turmaq kerektir? Belki de daima İradanıñ yanında bulunuvı zarurdır? Amma, yoq... soñunda Arhipka kene eski Arhipka olıp ketti.

Eki ekskavator Çar-Çaqtan keçirip, aylanma kanalnıñ ağızında yerleştirilgen soñ, men tüşündim: yahşı, biz bu hızmetni yaptıq, lâkin tek men ve Nikolay yaptıqmı? Parom başında ekskavatorlarnıñ yanında ne qadar adam bar edi? Biri onı yaptı, digeri bunı. Öyle ise Mansurov bu işni maña ve Nikolayğa niçün "ükümet vazifesi" del berdi?

Pek taaciplendim. Soñ taaciplenmedim. Bu qadar adamnıñ arasında — platformağa birinci tırmaşıcı, suvğa özüni birinci atıcı, ekskavatorğa birinci minici ve er tesadüfiy zorluqnen küreşmege birinci çapqılıcı eki kişi tapılğan olsa, kim bile, belki vazife eda etilmez de edi. Otuz beş adam içün otuz beş ma¬şinist, yahut injener kelgen olsa bile, ep-bir, iş olmaz edi. Çünki bu eki adam: men ve Kandıba — barakta o sade adamlarnen beraber yatqan-turğan, aşağan-içken, beraber nefes alğan kişilerimiz. Biz — olarnıñ özlerimiz.

Bunı Mansurov yahşı bile.

Menim Baş-Dugümde bulunğan ilki aftalarımda, hatrimde ebediyen qalacaq müim adiseler olıp keçtiler...

...Yeñi yıl arfesinde ava deñişti. Qaç künler sıdırğı küçlü yağmur yağdı, yollarnı balçıq bastı, Baraktan çıqıp aşhanege barıp yetmek qaramanlıq isap etildi. Ekskavatorda çalışmaq meşaqatlı. Amma tabiat felâketleri nazar itibarğa alınmadı. Kovşqa balçıq ne qadar yapışsa-yapışsın, biz — nijnikler ne qadar bulaşsaq-bulaşayıq, demir yolnı vaqıtında yasap yetiştirmek kerekmiz. Em yasap yetiştire edik. Soñra yağmurlar toqtadı. Cıllı künler keldiler. Hazar-Kend deresi boyunda yalılarğa urunıp, uvuldap, çarpınıp yürgen suvuq yeller qayda qaldılar? Ava cıllı... Bugün küneş bütün kün şavlelerini saçıp turdı. Topraq sarpanı üstüne qaç kereler çıqıp, aylanma kanal boyuna köz ettik. Kanal uzunlaşmaqta, Çar-Çaq yalısı yaqınlamaqta. Ay¬lanma kanal ne vaqıt bitecek? Bunı kim ayta bilir? Toqtabayevmi? Nikolaymı?

Geceniñ bir maalinde sel tüşti. Küçlü yağ¬murlar... ve yağmurdan soñ bütün kün külümsiregen küneş uzaqlarda yüksek dağlar töpesindeki qarlarnı irite başlağan. Bir qırnıñ suvu yavaş-yavaş digeriniñ suvuna aqıp kelgen. Bir dereniñ suvu digeriniñkine qatılğan. Olar bir-birlerinen birleşip, qırlarnı aşıp, yol açıp, qırmızı lay ve taşlar alıp keldiler. Dağlardan ne qadar aşağı enseler, suv ve sel o qadar çoqlaştı. 

Sel taşqını, niayet, Çar-Çaqqa kelip yetken soñ, özen quturdı, yüksek qayalarğa qırlarğa oqtaldı. Hazar Kendniñ yanında yalıdan çıqıp, qışlaqlarğa, çöllerge ve bağçalarğa yayıldı. Sel baraklarnıñ aralıqları içinde rastkelgen er şeyni bastı-yoğurdı, Ayiq-Burun betke keteyatqanda yolundan çıqtı, gidromonitorlar skladına, demir yol qulbesine çapqıldı.

"Mavı qayağa" yaqınlağanda, gecelein bizni uyanttılar. Biz, elbet de, selni toqtatalmadıq. Toqtatalmaz edik... uzun, teren çuqurlar, arıqlar qazıp, Qazaq-Tas betke doğrulttıq. Sel bizim körsetken yolumıznen ketmedi. Ögündeki çuqurlarnı toldırıp, topraq yığınlarını oyup, teşip Ayiq-Burun yamaçlarına yuvurdı, bizim qum tolu çuvallardan, taşlardan, kütüklerden yasalı kestirmelerimizni özünen beraber süyreklep alıp ketti.

Biz yandıq-küydik... sel aylanma kanalnı toldıracaq, bir yıllıq zametimizni çakağa çıqaracaq dep qorqtıq. Qaranlıq içinde bizim kişilerniñ qaysı — ne iş yapayatqanını bilmek küç edi, amma biñlernen ellerde kürekler, kirkalar, ketmenler — bu felâketnen küreşmekteler. Birisi: ağaç qazıqlar ketirilsin, dep qıçıra, digeri — sel tolu arıqnıñ çetlerine taş¬lar ketirip qoymaq içün peşine adamlar taqıp, Hazar Kend betke çapa, kimerler asabiy areketler ve davuşlarnen aşağı-yuqarı yurtqalay, lâkin er kes biri-biriniñ sözüni diñley, yorğunlıq ve telüke hususında kimse tüşünmey. Yanğın söndüreyatqan alayğa beñzey.

Ayiq-Burun betten deşetli gurultiler işitildi. Yarım saatten soñ selniñ aqıntısı zayıfladı. Biz aylanma kanalnıñ kenarında toplandıq... ne ikmet ekenini bilalmay, taaciplenip turğanda, Arhipka...— kene Arhipka — talağı qatıp, yuvurıp keldi.

— Qaya patlatıldı...— dep qıçırdı o, yırtıq sesinen,— sel endi Çar-Çaqqa aylandı.

— Ey Alla!— dedim men öz-özüme, içten,— ni¬ayet, aylanma kanal qurtuldı.

Bugün maaş berilgen kün. Bizim kişiler baraktan bir saat evel çıqıp ketti, buhgalteriyanıñ qaranlıq köridorında nevbet alıp turmaqtalar. Raşidnen ekimiz para almağa, adetince, ekinci künü, buhgalteriyada kişi az ekende baramız. Men qaç kümüş alacağımnı, aylıq planımıznı toldıruvımızğa baqıp bilem. Nijniklerniñ episiniñ maaşları belli. Altı adamnıñ bir ayda qazanğan parasından Andrey Zaharoviçniñ ve Nikolaynıñ maaşları çıqarılıp, qalğanı üç musaviy qısımğa bölünse, oldı. Nikolay, üyken nijnik olğanı içün, bizden qırq kümüş ziyade ala.

Men kelgenimden beri üçünci defa maaş alayatam. Eki ay, bir kün kibi, keldi-keçti,

Bugün smenanı teslim eteyatqan vaqıtımızda, Toqtabayev iri, etli köz qapaqlarını aqırından aralıq etip, külümsiredi. Aralıq etkende, közleri eki dane üçköşe quvuş şekilini aldılar.

— Suqlanam sizge!— dedi o Almazovqa,— eki kün, bir gece istraat eteceksiñiz!

Mavlân aka aqlı. Gece smenasından evel daima öyle — eki kün, bir gece boşmız; istraat künü ve arfesi... men özümni bugün, aqiqaten, bahtlı isap ettim. Dülgerler yataqhanesine kirip baqtım. Muşuq yaqında körünmegen... soñ buhgalteriyağa aylandım.

Para... küçlü şey! Para! Zenginlik yahut tilencilik, aqaret. Elimnen ştanımnıñ üstünden cebime tiyip baqam, şıtır-şıtır eteler... Olarnı nege sarf etmeli? Evelâ, bir qısımını aşayt içün qaldırmaq kerek. Soñra, qurucılıq komitetinde order elde etip, bumazey almalı, çünki eski çılğavlarım çoqtan parça-kesekler. Cıllı çılğav olmasa, rezina çızmalarnen çalışmaq qıyın. Kerçek, eki aylıq komsomol vznosı... ondan soñ, bir dane kepka, yahut on eki aletli çaqı... Yoq, kepka almaq kerek. Güzel... bundan da evel aşhanege kirmek kerek.

Sabira hala bugün...— taacipli şey — aşhaneniñ qapalmasına yedi daqiqa qalğanını köre turıp, kirmeme itiraz etmedi. Bir çanaq lağman ve üç stakan ürük qoşafı ketirip ögüme qoydı. Bu qadınğa ne oldı? A! Yeñi yıl.

Toyğanca aşadım. Stol başından turayatqanda, Sabira hala yanıma keldi.

— Aqşam yemegine kelmege unutma! — dep tenbiyledi meni. — Saat on birde! Adetiñni bilem... aqşam yemegine kelmege erinesiñ! Arqadaşlarıña da ayt, kelsinler. Ürükli ve qapıstalı piroglar olacaq.

Qoşaf içinde ürükniñ özüniñ yoqluğı... borşçnıñ etsiz ekenligi de şunıñ içün eken de! 

Özümniñ tüşüncelerimni apansızdan Sabira halağa aytıp yiberdim. O alıp köçti — dünyanı yıqayazdı. "Burunıñnı er şeyge tıqma! Erkek ol!— elindeki çomuçnı köterdi, az qaldı başıma endirecek edi,— öşekçi cadı olma!"

O bugün kişilerni güzel yemeknen sıylamaq istey. Az aşap, çoq içseler, ziyade sarğuşlana, soñundan qavğa ve kötek çıqa, amma böyle künde raqısız ve şarapsız, tek yemeknen kifayetlenmek mümkün olmaycağından, Sabira hala bütün çeberligini qoyıp, piroglar pişirmege azırlanmaqta eken... men onıñ ağırğan suyeline bastım.

Sabira hala aşhanege qatnağan ve qatnamağan bütün işçilerni bile. Yeñi bir kişi peyda oldımı, deral seze. Eline çanaqnı alıp, çomuçnen qazandan şorba alıp, çanaqqa qoyılğan olıp adamğa biñ sual bere, özüne kerek şeylerni bilmegence, çanaqnı kişiniñ eline bermey.

Acaip ve azaçıq hucur qadın... Bir adamnen laqırdı etecek olsa, onıñ içün mantıqiy qaideler qıdırıp tapa. Bu qaideler qaydan çıqtılar deseñ, olarnıñ qaydan kelip çıqqanlarını araret ve tafsilât ile añlata. Çoq söylenesiñ, deseñ, senden:

— Aysa ne yapayım?— dep soray,— hızmetim öyle olğan soñ?..

Sabira halanı tors mezep demek doğru olmaz edi, çünki o bazan ğayet nezaketli... "Susıp turayımmı? Etrafıñızğa köz etiñiz, adamlar ne ile meşğuller? Aylanma kanalğa barmaq-kelmek, yuqlamaq ve aşhanede tıqınmaq. Zavodlarda ve fabirikalarda tseh başlığı bar, tseh ustası bar, baş injener bar, olar bir-birlerine iş buyuralar, icrasını teşkereler. Biri-digeriniñ nşini yapmasa, büyüklerine barıp şikâyet ete, mıradlarına ireler. Bizde, baraklarda, kişilerniñ ömüri bir Petâ emcege bağlı. Aşhanede komandan kim? Men, Sabira hala! Epiñiz içün mesulim. Ebet! Ne bellediñ?"

Laqırdınıñ soñunda, pahıl kibi, Petâ emce sürip keldi.

— Siz, elbet de, qısmen aqlısıñız,— dedi komendant,— amma kimerde alıp qaçasıñız. Söz kelimi, kimniñ qarısı qaç yaşında? Bu siziñ ne işiñiz?

Sabira hala komendantqa öyle iş kesti... körmeli ediñiz. Petâ emceniñ sözlerini indemey, soñuna qadar diñledi. Yüzünde iç eecan sezilmedi. Amma soñundan ne oldı, bilesiñizmi? Çomuçini stol üstüne qoydı. Ellerini beline tiredi. Kevdesini ögge süre berip, komendantnıñ üstüne doğru, qattı yürüş etti. Komendnant qorqtı, artına çekileyata edi, başı qapunıñ çatqısına urıp, toqtadı.

— Demek, men alıp qaçam! Kişige: kimsiñ? Qaydan keldiñ? demege aqqım yoq, öylemi? Seniñ baş keserleriñ geceleri qadınlarnıñ baraklarında yataqlap, piç bala yasap yürseler? Bu kimniñ işi ola? Senden sorayım! Elbette, seniñ işiñ. Men bu işke qarışammı? Yoq. Sen de... añladıñmı, Petâ emce? Sen de menim işime qarışma! Men ne yapam? Kimerde kişi aşhanege aşamağa kele, közlerine baqam... Belki cebinde eki şası yoq! Ne? Bu da menim işim degilmi? Oturıñız, deyim men öyle kişige. O stol başına keçip otura. Ketirip ögüne bir çanaq borşç, bir çanaq da gulâş qoyam. Közleri eki yaqqa kerilip qalalar. Ebet, qoşaf bermege de unutmayım. Para? Ufaq mesele. Maaş alğan künü ketirir! Soñ? Buña ne deyler? Amma siz... Arhipka elini köterse, ötüñiz patlay.

İş bunıñnen de bitmedi. Sabira hala Petâ emceni partorgqa ve Baş Dugüm reberine çekkelep alıp ketti. Krasnânskaya ve Curayev, belli mesele, halanıñ sezlerini doğru tanıdılar. "Er kes öz hızmetinde büyük başlıq" dediler.

Komendnant halağa ilişkenine biñ peşman oldı. Lâkin halanıñ yüregi, er alde, yumşaq. O, özüniñ akimiyeti hususında siyrek laqırdı ete. Kin tutmağa bilmey. Ne yapsa — alicenaplıq niyetinen yapa. Kerçek, hala ne kulinariya ve ne de ticaret tehnikumı bitirgeni yoq, kimerde... kimerde onıñ alicenaplıq niyetinen yapqan işi aks neticeler de bere. Lâkin...

Hala öz qılıqlarını bıraqalmadı. Yeñi kişilerge, eveldekisi kibi, ahret sualleri bermekte devam etti.

İlki künü onıñnen körüşkende özüm de ayrette qaldım. Qazan içindeki etlerni alıp, çanaq içine taşlamaq içün çoq vaqıt kerekmi? Baqıp turam:.. etni sançıp bir aldı, et vilkadan qurtulıp, qazannıñ tübüne tüşip ketti, soñra diger et kesegini qıdıra başladı.

Elleri ağır qıbırdaylar, amma tili, grammo¬fon kibi, tınmaq bilmey.

— Saña çoq qoyayatam. Ebet, ya sen, yigit... Qaysı yaqlardansıñ? Uzaqtanmı?— Sabira hala şay etip başlay... Suallerine cevap almağance çanaqqa şorba tüşmey.

Qayda doğdım? Ne işnen meşğulim? Evlimmi? Qaç yaşındam? Raqı içemmi? Abs hanede oturdımmı? Ve saire... Sabira hala menden bu şeylerni sorap bitirgen soñ, vilkasınen et parçasını öyle canbazlıqnen iliştirip aldı, çanaqnıñ içine öyle usta fırlatıp yiberdi ki, körmeli ediñiz... Felemek!

— Bar, otur, aşa!— dedi o maña,— lâkin, haberiñ olsun, raqı çoq adamlarnıñ boynunı urdı.

Stol başına oturğan soñ, öz başıma külümsiredim. Halanıñ bazı suallerine oşlandim. Söz sırası... men evlimmi? Abshanede yattımı? Bu onıñ ne işi?

Soñundan añladım. Sabira hala, asılda, felsefe satmağa seve eken. Kimer adamlarğa plâvnı ve yağnı ziyade qoya... ondan soñ, şoförlerge etni daima ekişer kesek artqaç berip, maşinanen Taşkentke bedava barıp kele deyler. Ebet, böyle deyler... amma Sabira halağa er kes ürmet ete.

Aşhanede aşap-toyğan soñ, barakqa kettim. Bizim barakqa yetmek içün, yuqarı maalede, injenerler şeerçigindeki beton qaldırım boyu yürmek kerek oldı. Yeşil sofalı evlerniñ yanında keçeyatqanda pencerelerine yolaqlı perdeler tutılğan cıynaqlı evge baqtım, İrada bunda yaşasa kerek, dep tüşündim. O şimdi evde yoq, özen yalısında yer patlatıcılarnen iddalaşmaqta. Hristofor, Arhipka, Karim olarğa yardım etmege qaldılar. Yer patlatıcılar idaresi muqavele boyunca çetten alınğan işçilerniñ aqqını yahşı toley. Men qalmadım, çünki maña, şimdilik, özümniñ qazanğanımdan ziyadesi kerekmey.

Beton soqaq bitti. Soñ balçıqqa bata, tayğalay, sürüne kettim. Aşağıda, vadi boyunda, cayılıp qalğan duman arasından qışlaqlar körüneler. Olarnıñ qaburğasından   burğalanıp Çar-Çaq aqmaqta. Yuqarıda, Hazar-Kend astında, qazlar kibi, boyunlarını yuqarı köterip, ekskavatorlar turalar. Aylanma kanal kenarında, yüksek qarağaç taldasında, parovoz toqtağan. Ocağından çıqqan tütün kök yüzüne timtik yükselmekte. İç bir yerde adam körünmey. Qayda..? Adamlar qayda?

Çoq köz etip turdım, soñ tayğaq soqaq boyu aşağı cönedim. Barakqa yetecekte, yerni sarsıtıcı gürültiler işittim. Çar-Çaq yalısını qara duman qapladı. Gürültiler ve yer sarsıntıları eppi vaqıt devam etti.

İlki künlerimde menim yer patlatıcılarnen işim olğan edi. Pek telükeli zenaat degil. Tek vaqıtında saqlanmaq kerek.

Barakqa kirdim. Koykanıñ üstüne uzandım... yuqlap qalğanım. Ne qadar yüklağanım, bilmeyim. Meni Karim uyattı.

— Sen ne yapasıñ?.. Niçün yuqlaysıñ?— dep cekirdi o,— bir şeyden haberiñ yoqmı?

Zornen esimi toplap, ayaqqa qalqqan soñ, pencereden baqtım. Tışarısı zift qaranlıq edi.

— Ne oldı?

— Bahtsızlıq!— dedi Karim. Sesi qaltırap çıqtı,— yur! Kettik!

— Nasıl bahtsızlıq?

— Hristofor qazağa qaldı. Öleyata.

— Hristofor? Öleyata?..

Bundan soñ Karim daa ne dedi? Ne soradı? Qulaqlarım bir şey işitmediler. Yuvurıp, baraktan çıqtım, özen betke çaptım. Köpür yanında Kandıba rastkeldi.

— Alıp kettiler,— dedi o.

— Qayda?

— Bilmeyim.

— Özüni kördiñmi?

— Kördim. Esi yoq edi. Omuz kemigi sınğan. Ondan soñ, başına...

"Mavı qayağa" kirdik. İçi rıqma-rıq adam. Ekskavatorcılar, yer patlatıcılar... Episiniñ ağızında qaza laqırdısı... amma bir şey añlamaq mümkün degil. Biri Hristofornıñ özüni qabaatlay, digeri onı aqlamaq istey. Yer patlatıcılarnıñ büyügi — qısqa, beyaz tonlı kişi, Toqtabayevniñ ögünde turıp, boyunını töpege sozğan, ellerini aşağı sarqıtqan... edine berip nedir iza etmekte.

Hristofornı qayda alıp kettiler... kimse bilmey. Ekskavatorğa kettik. Yolda, ögümizge apansızdan Arhipka çıqa qaldı.

— Hristofor qayda?

Arhipka ağızını qıyıştırdı, tişleri arasından nasıldır pışıldı çıqtı.

— Bilmeyim,— dedi o.

— İnsan bozması! Sen böyle vaqıtta iç bir şey bilmeysiñ. Kandıbanıñ yüzü ap-aq oldı. Sustı... Bir şeylerni hatırladı. Keteyatqan Arhipkanıñ artından baqıp turdı.

Ekskavator kögertesinde çilengirler çalışmaqta ediler. Olar başqalarınıñ ağızından işitkenlerini bizge söylediler: yer patlavı vaqıtında Hristofor maşina içinde saqlanğan. Uzaqtan qopıp kelgen taş, qapunı sındırıp, içeri kirgen, Hristofornı yaralağan. Maşina bölmesine kir¬dik. Kompressornıñ ögünde — pol üstünde qan tamçıları barlar. Bu dostımıznı qanı, endi qurup başlağan. Yüregim sıqletlendi, tez-tez tışarı çıqmaq istedim, Kandıba meni toqtattı.

— Bu yerde biraz turçı!— dedi o. Meni Hristo¬fornıñ yerine qoydı, adımlarınen bir şeyler ölçedi, toqtap nelerdir tüşündi, dudaqları arasından bir şeyler isaplap baqtı.

— Ne oldı? Ne demek isteysiñ?— dep soradım Nikolaydan, özüm ise qafamda asıl olğan fikir doğru olıp çıqar dep qorqtım.

— Sen sus!— dedi Kandıba.— İndeme! Soñundan añlarsıñ!

Bundan soñ Nikolay iç bir şey aytmadı.

İdarege kettik. Anda kimseni tapalmadıq. Paromnen sağ yalığa keçip, İskanderdeki feldşer hanege kirdik, anda da bir şey bilip olamadıq: mında öyle adam ketirilmegen.

Yorğun ve kederli alda barakqa qaytayatqanda, aqılıma çeşit fikirler keldiler: tünevin Hri¬stofor barakta acaip urum türküleri söyledi, gi¬tara çaldı. Şimdi böyle şey... belki de ölgendir!? Tünevin biz işke ketmege tedariklengende Hri¬stofor, ne munasebetnen bilmem, kederli davuşnen:

— Ayatnıñ qusurları çoq...— dedi maña,— o kimerde zeinniñ sadasını işitecegi kelmey, yürekniñ ükümine ise merametsiz ola. Aqiqatta, insannıñ taqdirine şeytan şorbacılıq yapa, çünki onda iç bir şey bizim istegenimiz kibi olmay.

— Bu kimniñ sözleri?— dep soradım Hristofordan.

Küldi. Başını tersine salladı.

"Qısmen menim, qısmen de Raymond Dörtünciniñki... Beraber tüşünip çıqardıq". "Seniñ ömüriñ çoq zevqlı, Hristofor!" — dedim men. Maña darılğan kibi baqtı, amma darılmadı. "Zevqlı?"— taaciplenip, tekrar soradı menden. "Menim ömürim yahşı ola bilir edi; oqumaq mümkün ekende oqumadım, şimdi... köresiñmi? Közüm..."

Hristofor teren mana ifa etici kozler ile külümsiredi.

"Mende böyle" sözler daa çoq" — dedi Hristo¬for. Onıñ qafası güzel işley edi. Kitap oquğan vaqıtta begengen ibareleriniñ episini aqılında tuta turğan.

"Onda, özüni uzun vaqıtlar saf qalbli etip körsete bermege küç yetişmey..." — dedi maña bir defa Hristofor. Men taaciplendim... daa doğrusı, bir şey añlamadım.

"Bunı kim ayttı?" — dep soradım.

"E, bu Rozamunda Köldingamskayanıñ sözleri",— dep cevap berdi. — "Güzel söylenilgen, öyle degilmi!" Hristofor kimerde bu ibarelerniñ saiplerini özü tüşünip çıqara edi. Daa isteysiñmi? "Cenklerniñ qanunı öyle... ğalipler — mağlüplerge istegen şeyini yaptıra bileler. Yuliy Tse¬zar.

Yuliy Tsezar!"

"E!"

Er kes barakta edi. Kimse yuqlamay. Er şey hususında laqırdı olıp bitti degende, qapu açıldı, Petâ emce kirdi.

— Azırmı? — Arhipkanıñ şaqa tarzında bergen suali, bu sukünet içinde, qaba yanğıradı, lâkin manasını kimse añlamadı.

Arhipka koykasından tüşip, oda ortasına çıqtı. Keyfi bozuq ekeni sezildi. Petâ emce stol yanında toqtalıp, epimizni közden keçirdi.

— İş nasıl oldı?— dep soradı o, yavaştan ve közlüklerini çıqarıp, şineliniñ etegine sürte başladı.

Biz bilgen şeyimizni ayttıq.

— Qayda ekeni belli degil,— dedi Karim ve terenden köküs keçirdi.

— Qayda olur belleysiñiz? Elbette, Troitsk hastahanesinde.

— Kerçekten de... baq, aqılımızğa kelmedi. — Nikolay ve men turdıq, yuvurıp azbarğa çıqtıq.

Paromğa yaqınlağanda, artımızda benzin maşinası peyda oldı. Çar-Çaqtan keçken soñ, onıñ kabinasına kirdik. Şoför tanış degil edi, lâkin Hristofornı körmek içün hastahanege keteyatqanımıznı bilgen soñ (yer patlavı vaqıtında kişi qazalanğanından er kesniñ haberi bar edi), bizniñ hastahaneniñ qapusı ögüne ketirip taşladı.

— Bekleyimmi?— dep de soradı şoför.

— Yoq, sağ ol, qardaş!

— On beş daqiqa beklerim. Çıqmasañız, keterim...

Hastahane qırnıñ astında edi. Yerge çoqtan qaranlıq çökken, qırnıñ töpesinde ise bulutqa taqılı quyruqqa beñzer yarıq yolaq asılı turmaqta. Küneşten qalğan kesek olmalı.

Araba qapu qapalı. Qaqtıq-qaqtıq, açmadılar. Qursaqlarımıznı içeri çeke berip qapunıñ astından yüzüqoyun süyreklenip azbarğa kirdik, soñ merdiven boyu yuqarı çıqtıq, köridornıñ ahırında toqtaldıq.

Kabinetniñ aralıq qapusından bizni köre qalğan esli qadın. halatını dogmelemekte eken, yuvurıp çıqtı.

— Ne kerek? Qaydan çıqtıñız?— dep qıçırdı o.

— Afu etiñiz!— dedim men qadınğa. Diplomatnıñ biri: "qabalıqnı nezaket yeñer" degen. — Afu etiñiz, mında bugün Hristofor Duranidi ketirilmedimi ?

— Duranidi? Yoq. Öylesini ketirmediler. Çıqıñız! Tez çıqıñız mından!— qadın qıçıra, berdi. Biz yerimizden qıbırdamadıq. Qadın yanımızğa kelgen soñ, azaçıq yumşağan kibi ol¬dı,— Duranidi? Kim o?

— Ekskavatorcı.

— Azaçıq sabır etiñiz!— qadın içeri kirdi, eppi vaqıt keçken soñ, çıqtı.— Bar... amma oña kirmek olmay.

Qadınnıñ artından esmeri erkek peyda oldı. Üstünde halat...

— İşte, doktornıñ özü...— dedi qadın. — Bu yigitler Duranidini körmek isteyler. Omuz kemigi sınıq... hatiriñizdemi?

Doktor bizni diqqatnen közden keçirdi, soñ başını aqırından aşağı-yuqarı qıbırdattı; adetince, böyle işaret müsbet fikir ifa etkeninden, men quvana tüştim. Lâkin nafile eken...

— Hastanıñ alı muşkul,— dedi doktor,— kemigi eki yerden sınğan. Gips içinde... mümkün degil.

— Eki daqiqaçıq...— dep yalvardı Kandıba.

— Yoq.

— Yanına barmamız. Uzaqtan körip çıqarmız, doktor!— dedim men öz tilimde,— işitesiñizmi, doktor?

— Mümkün degil, añladıñızmı?— doktor serteyip başladı. — Bir aftadan soñ keliñiz!

Hastahaneden çıqtıq. Benzin maşinasından, elbette, eser yoq edi. Qarlı, suvuq yel yol boyundaki quru yapraqlarnı quvalamaqta. Köpürge yetkende maşina taptıq. Bir saatte Sotsialist Şeerçikke kelip yettik.

Karim yuquda edi. Uyattıq.

— Taptıñızmı?— oldı birinci suali.

— Taptıq!— demir qapu astından yüzü-qoyun süyrelip kirgenimizni, köridorda qadınnen olğan körüşüvni ikâye ettik.

— Ğarip Hristofor...— yorğan astından Arhipkanıñ qarıq sesi işitildi. Yuqlamay eken. 

Karim ocaq içinden çaynikni alıp, stol yanına qoydı.

— Şeker kerekmi?

Nikolay indemedi. Muskullı, balaban müçesini koyka üzerine taşladı, başını yastıqnıñ astına tıqtı, susıp qaldı.

Men çay içeyatqan arada Karim yeñi kostümini kiydi, saçlarını sıcaq suvnen azaçıq sılattı, soñ edinip taradı.

Arhipka da turdı, kiyine başladı.

— Men ekskavatorcılar mektebine ariza berdim,— dedi Arhipka. Tekaran diñlenip turğan soñ, devam etti,— keçmişnen sağlıqlaşmağa qarar berdim.

— Pek nişaretli... onıñ içünmi?— dedim men.

— Sen aqılsız kişi degilsiñ,— dedi maña Arhipka. Hatirine nedir kelgenge beñzedi.— Ekimiz niçün çatışa beremiz, bilmeyim...— Şarfını bağlağan soñ, krovatnıñ ucuna oturdı, ayaqlarını bir-biri üstüne qaçladı:—umumen... bilesiñmi ne? Ayatnıñ özü yañlış qurulğan. Añladıñmı? Yahşı kişiler şimdi yipek ile bezeli evlerde nazik hanumlarnen qonuşa, muzıka diñleyler. Birer qade içken soñ saatlarına baqacaqlar... yelquvan on ekini köstergende, qadeler köterilecek, bir-birlerine toquştırılacaq, kişiler bir-birlerine sağlıq-selâmetlik isteycekler. Soñ erkekler dudaqları boyalı ve parmaqları manikürli qadınlarnı quçaqlap, öpecekler, nazik bellerinden tutıp blüz oynaycaqlar. Sabağa qadar keyf çatacaqlar,— Ar¬hipka koykası üstünde yatqan qatranlı brezent qolçaqlarını ilindirip alıp küyeli divarğa attı. — Ey, Arhipka, Arhipka! Bir vaqıtlarda sen de adam ediñ!

Soñ Kandıbanıñ koykası yanına keldi. Başı üstündeki yastıqnı çekip aldı.

— Tur, Nikolay!— dedi Arhipka. Onıñ kevdesinden tutıp köterdi,— kettik! Rahilge kettik! O bugün Taşkentten keldi, bir şeyler ketirgendir. İtimal, Valka da andadır. Arañızda ne oldı şu? Bir şey añlamayım. Pâtireçyede... işleriñiz başqa edi!

Kandıba kevdesini doğrulttı, elinen Arhipkanı, boş qopqa kibi, çetke surüp taşladı.

— Coyul!— o pek qıçırmadı, amma maña öyle keldi ki, özüni zar-zornen tuta bildi.— Ket! Özüñniñ Rahiliñe ket! Maña kerekmey. Valka da kerekmey!

— Tutarlanğanıñ da ne? Seni, insan dep... musafirlikke davet etem.

— Sus! Saña şimdi susmaq elverişli...— dedi oña Nikolay. Asabiylengeninden, tişleri hıçıldadılar,— keçmişnen sağlıqlaşmaq isteysiñ... bugün bu qararğa kelgeniñniñ sebebi ne? Bir şeylerden qorqtıñmı?

— Yoq. Kimseden...

— Coyul mından!— dep qıçırdı Nikolay tekrar. Turdı, yumruqlarını sıqa berip, Arhipkağa doğru adımladı,— men ne dedim? İşittiñmi?

Arhipka indemedi. Koykası üstünde yatqan bıcağını aldı, baraktan çıqıp ketti. Qapu açılğan arada qomşu baraklardan garmon davuşları işitildi.

"Şeerniñ bir yerinde, civarında",

İşçi ailesinde doğdım men."

— Ne oldı, Nikolay?— dep soradım men. 

Cevap bermedi. Men de sustım. Onıñ çekken azabınıñ sebeplerini yahşı bile edim.

Qapu aqırından qaqıldı. Nikolay yuvurıp barıp koykası üstüne oturdı ve gitarasını eline alıp, yüksek davuşnen qıçırdı.

— Kir!

Qapu açılmadı.

— Ne qadar büyük nezaket!?— dedi Nikolay. — Kirmege istemeseñ, tur tışarıda, buzla! O aqı¬rından, nasıldır muñlı türkü yırlap başladı. Bu türküni ondan daa iç işitmegen edik. "İspaniol serenadası"... dedi.

Qapu tekrar qaqıldı. Men turıp açtım, başımnı tışarı çıqarıp sağğa solğa baqındım, qaranlıqta kimse körünmedi. Qapunı qapatacaqta, tınıq ses işittim.

— Cevdet! Bir daqiqaçıq!..

İrada! 

Bosağa üstünden azbarnıñ ortasına sıçradım.

— Men sizge... Sizni musafirlikke alıp ketmek içün keldim, Cevdet!

— Meni? Özüñiznenmi!

Sevinçimden, esimni yoq ete yazdım.

— Ebet! Eger vaqıtıñız olsa!?— dedi İrada,— bugün yeñi yıl. Unuttıñızmı?

— Yeñi yıl?..— qapuğa çaptım, soñ özümni qolaysız is etip, keri çekildim,— afu etiñiz, İrada! Bir daqiqaçıq!— qızğa içeri kiriñiz demege utandım, çünki evimiz pek cıynaqlı degil edi.

Çar-çabik kiyindim. Tışarı çıqacaqta, Nikolayğa köz ettim. O maña keder ve sevinç tolu közlerini çevirdi.

— Dostum!— dedi maña Nikolay. — Sen ömürni doğru añlağan kişisiñ. Bu — ğayet müim hasiyet. Sen, inşalla, uzaq ketersiñ. Meni aqırından qapu tarafqa üytep taşladı,— oğurlar olsun!

Çıqtım. İrada endi uzaqta edi. Yuvurıp peşine yettim.

— Tezce yürmege bilesiñizmi?— dedi maña İrada,— Bizni bekleyler.

— Bizni?— taaciplendim men.

— Bizni...— dep tekrarladı İrada,— meni ve sizni!

— Sizni ve meni? Ya Tursunov?

Qız şimdi menden bu sualni beklemegen edi. Men de, şübesiz, ağızımdan böyle hucur söz çıqıp keter bellemegen edim. İrada pek ıncındı. Öyle ki, çoq vaqıt laqırdı etalmadı.

— Kene eski laqırdımı, Cevdet?— dedi o, közlerindeki yaşlarnı silerek,— men sizge episini aytmağanmı edim?— Qız meni bıraqıp keter dep qorqtım. Bunı yapmadı — sustı, çünki qırq daqiqadan soñ biñ doquz yüz otuz dörtünci sene bitecek edi. Qavğa etmek, darılışmaq ne kerek?— Yeñi yıl qarşılamağa Tursunovnen ket¬mek istegen olsam, bu aralıqta, bu suvuqta sizni qıdırıp kelirmi edim?— dedi İrada.

— Çatal-Çinardaki gece?..— baq sen, ağızımdan üç söz daa çıqıp ketkenini duymay qaldım. — Menim eñ muqaddes duyğularımnıñ aqaretlengenleri?.. Bu isapqa kirmeymi?

— Keçken şey...— dedi İrada ve köküs keçirdi.— Çatal-Çinar işinde men qabaatlı degilim.

— Kim qabaatlı?

— Kimse de! Meni apansızdan paromğa çağırdılar... qaytıp kelgende sizni aylanma kanal içinde kördim. Üstüñizde Tursunovnıñ paltosı bar edi.

— Şimdi ne? Tursunovnen qavğa ettiñizmi? — dep soradım men.

— Siziñ içün bunıñ ne emiyeti bar? Künleysiñizmi? Küncülik — eski siras. Kerçek, adamnı sevseñ...— İrada toqtadı, közlerime tiklenip baqıp turdı, soñ yoluna devam eterek, ciddiy surette dedi: — Yoq. Biz qavğa etmedik! O menim içün iç kimse degil ve iç bir vaqıt olğanı yoq. Çabikçe yuriñiz!

O vaqıtta İrada meni seve eken. Men, matüv, bunı añlamadım. Çünki İrada cilve, naz degen şeyni bilmey edi.

Yol tayğaq. Qıznıñ qoltuğından tutmaq istedim, çünki bu sefer İradanıñ elleri proyekt, kitap, çertöj ve saire şeylerden azat ediler. Azat ediler?! Yoq. Qoltuğında şimdi de kâğıtqa sarılı nedir bar. Ayaqlarında küçük rezina çızmalar... yerge basqanı sezilmey, tez-tez yüre. Yüre degil, qaranlıq içinde, güya yaldağan kibi, közümniñ ögünde bir peyda ola, bir ğaip ola. Qoltuğına kirecek olıp, sol tirseginden tuttım, kiyiksiregen tay kibi, silkindi, deral yolnıñ çetine çıqtı.

Hristofornı barıp kördiñizmi?— dep soradı o menden,— nasıl?

— Kördik,— dedim men,— Troitskide...

— Eli?.. Tüzelecekke beñzeymi?

— Bilmeyim. Şimdilik vaziyeti pek fena.

— Keldik,— dedi İrada,— siz  aytıp bitiriñiz!

Alçaq çar-divarnıñ yanında toqtaldıq. Men bugün, üyle maalinde bu evniñ yanından keçken edim.

— Ğarip Hristofor,— dedi İrada. Onıñ kederi niayetsiz edi.— Bahtsız kişi. Közden marum qalğanı-qalğanı, şimdi omuzdan yaralandı.

— Kerçekten de...

Qapu açıq edi. Klerge beñzer küçük odağa kirdik. Kimse yoq. Divar boyundaki set üstünde bre¬zent plaşçlar, qısqa tonlar, fufaykalar yatalar. Köşedeki asqıçqa teri yaqalı paltolar ilingenler. İradağa paltosını çıqarmağa yardım ettim, çıqarğan soñ, pencereniñ demir sapına asıp qoydım. Soñ İrada çızmalarını çıqardı, qolundaki kâğıt boğça içinden yüksek podvorlı tuflelerini çıqardı. Ayaqlarını kiydi.

— İnstitutta ekende, musafirlikke böyle bara edik...— dedi o ve bir ayaq üstünde turalmay, sekirikley berdi. Belki qaburğasınen maña tayanır dep, oña taba cılıştım, yoq... uzanıp divarnı tuttı. — Böyle çamurda tuflelernen yürmek...— olacaq şeymi?

Qapu açıldı. Anna Yakovlevna kirdi. Hoş, lâkin yorğun çereli. Üstünde qara anter, boynunda beyaz şarf.

— İra!— onıñ davuşında ve çırayında azaçıq darğınlıq sezildi.— Sizni beklep yoruldım. Qayda qaldıñız?— içeri kirsetti.

Yılbaş gecesi Krasnânskayanıñ evinde olurım dep bellemegen edim. Omuzımdaki portupeyni çektirdim, kölmegimniñ etegini tüzettim, soñ, İra¬danıñ peşinden köçtim. Amma İrada toqtaldı.

— Anna Yakovlevna!— dedi o, qıp-qırmızı kesilip,— bu, Cevdet Bekirov! Hatiriñizdemi, men sizge...

— Zamet etme!— dedi Anna Yakovlevna, İranıñ sözüni bölip,— biz tanışmız. Çatal-Çinar gece¬si... parom vaqiası — episi hatirimde. Evime kelgeniñiz içün ğayet memnunım. Rica etem, içeri buyurıñız!

Polı daa boyasız, adiy ciyezli büyükçe oda, içi taze ağaç ve kireç qoquy. Ortadaki uzun stol başında oturğan erkekler ve qadınlar ayaqqa turdı, bizim ile selâmlaştılar, soñ törge keçirmek içün, kürsülerni çetke çekip, bizge yol açtılar. Közüme ilkide Almazov çalındı. Andrey Zaharoviç maña köz qıptı, soñ yanındaki qadınnıñ qulağına nedir fısıldadı, qadın maña baqıp, külümsiredi ve aqırından başını salladı.

— İşte, Bekirovnıñ özü...— dedi Anna Yakov¬levna musafirlerge,— Sel taşqını hatiriñizdemi? Onı toqtatqan kişi!

Musafirler meni baştan-ayaq közden keçirdiler... birde-bir yerinde boynuzı yoqmı eken dep tüşündiler ğaliba. Men sıqıldım. Başımdan furajkamnı çıqarmağa unutqanım... ne yapacağımnı bilmey, bir elimden diger elime avuştıra ve ezgeley berdim. Anna Yakovlevna meni esli musafir yanına çekip ketirdi — qırq yaşlarında, közlükli adam, çetten baqqanda pek sezilmese de, musafirler arasında, ğaliba, eñ ürmetli kişi edi.

— Tanış ol, Vadim,— dedi Anna Yakovlevna kişige, soñ maña çevirilip, ilâve etti:— Vadim Semönoviç... Çar-Çaq qurucılığı tehnika bölüginiñ başlığı.

— Başlığı? Ne vaqıttan berli?— Vadim Se¬mönoviç külümsiredi. Bu adam, Krasnânskaya kibi büyük injenerden formal olaraq ustte turğan bölükniñ büyügi ekenligi içün, ğururlı köründi. Anna Yakovlevna ise bu ğururğa aselet toqunıp aldı.

— Bir vaqıtta Vadim menim muavinim edi...— dedi o,— Zamanlar deñişeler.

— Bir vaqıtta degeniñ ne? Dneprde edi.

— Bu yaqta...— Anna Yakovlevna meni tanıştırmaqta devam etti,— Abdulla Sadıkoviç. Bilesiñiz! Sigizmund Genrihoviç. Onı da...— Menjevetskiyniñ üstünde qara kostüm, keçken sefer lektsiyada körgenim kibi saqalı temiz tıraş olğan. Yanında Curayev... Soñra, meni Mansurovnıñ ve Almazovnıñ qarılarına taqdim ettiler.

Ekisi de, qarar esabınen, bir yaşta, ekisi de beyaz bluzka ve mavı yubka kiygenler. Atta bir-birlerine azaçıq beñzep keteler. Lâkin biraz vaqıt keçken soñ, ekisiniñ çeşit-çeşit adamlar ekeni bilindi. Yekaterina Vasilyevna Mansurova meni körgende, yarmalıqta malını satmaq içün müşteri qıdırğan satvancı kibi baqtı, semiz köz qapaqlarını yuma berip külümsiredi, soñra İrada betke qıya nazar etti.

Niayet, er kes öz yerine yerleşti. Men İradanıñ yanına oturdım.

— Rica etem, qadelerni toldırıñız!— dedi Anna Yakovlevna musafirlerge. — Şay da keçikeyatamız.

Kimdir, onıñ qadesine raqı qoyıp berdi, Anna Yakovlevna qadeni ziyade yuqarı köterdi. Men İradanıñ ve Almazovnıñ qarısı Rozaliya Nikolayevnanıñ qadelerine şarap qoydım.

— Vaqıt, vaqıt...— dedi evniñ saibi,— eki daqiqa qaldı. Tez-tez eski yılnı ozğarayıq.

Musafirler ayaqqa qalqtı, qadelerni toquştırıp, içtiler. Soñ vilka ve pıçaqlar areketke keldiler.

— Qadelerni toldırıñız!— Curayev vilkasınen çanaqnıñ kenarını çaldı. Kimniñdir, aqılına radio tüşti, turıp, reproduktornı keçirdi. Özbekstannıñ ilki prezidenti Yoldaş Ahunbabayevniñ sesi eşitildi. O, yeñi yıl munasebetinen, emekdarlarnı hayırlamaqta edi. Bizni... Çar-Çaq qurucılarını da unutmadı.

Ahunbabayevniñ sözü bitken soñ, Anna Yakovlevnanıñ közleri sevinçten yaşlandılar.

— Yoldaş aka Çar-Çaqta çoq ola...— dedi o,— aylanma kanal bitse — plotina başlaycaq, o da bitse — gidrostantsiyalar kaskadı...

— Eñ müimi — aylanma kanal...— dedi Vadim Semönoviç,— onıñ da müddetini bozdıq. Tezden bu hususta ciddiy laqırdı olacaqqa beñzey. Em, ğaliba, başımıznı siypamaycaqlar. Hususan seniñkini... Anna! Ne ise de, aylanma kanal şerefine içeyik! 

Epimiz içtik.

— Çar-Çaqqa süfte kelüvimiz hatiriñdemi, Vadim,— dedi Krasnânskaya,— kişilerniñ ellerinde tek ketmen... başqa şey yoq edi. Şimdi... parovozlar, ekskavatorlar. Dneprde de öyle edi. — Anna, başını sallap, çıqıldap aldı. — Eski tarih... E! Tamada! Tamada kim?

— Söz Sigizmund Genrihoviçke berile,— dedi Curayev. Aytqanı zornen añlaşıldı. Ağızı to¬lu edi.

Menjevetskiy ayaqqa turdı, galstugını tüzetti, qadesine şarap qoydı.

— Qıymetli dostlarım!— dedi injener.— Epimizniñ birligimiz, hızmetimiz, dostluğımız içün içilmesini teklif etem.

El çırptılar. Menjevetskiy stol etrafındaki kişilerni közden keçirdi, olarğa nezaketle ku¬lümsiredi, soñ Anna Yakovlevnağa muracaat etti.

— Ev saibiniñ ve bu musafirlikte bulunğan hanımlarnıñ sağlığı içün de!..

Sigizmund Genrihoviç... birligimiz içün degende, Andrey Zaharoviç alel-acele yarım stakan raqı içip qoyğan edi. Şimdi oña yeñisini qoyıp berdiler.

Mansurov özüniñkini küçük yutumlarnen içti. Ağızı-burunı qıyıştı. Deral tuzlu hamsağa uzandı. 

İrada şarap içti. Üçünci qadede oqşıdı, tez-tez stol üstüne qoydı, eppi vaqıt indemey oturdı. Men ise laqırdı içün söz tapalmadım.

— Yeñi draglâyn nasıl?— dep soradı Vadim Se¬mönoviç. İrada deral közlerini Anna Yakovlevnağa köterdi. Men oñaytsızlıqtan qurtuldım.

— Pek güzel,— İradanıñ yerine Krasnânskaya cevap berdi,— taacipli şey, bu şaraitta...

— Ya Lena?

— Lena ziyansız... oquy! Özü pek zayıf. Bu ceetten babasına beñzegen. — Şay degen soñ, Anna Yakovlevna sustı.

Hatirime onıñ, Dneprde elâk olğan hocası hususındaki laqırdı keldi. O hayırsız haberni işitken vaqıttaki ahvalını tasavur ettim. Endi bayağı vaqıt keçken. Balalar ösken — büyügenler. Ananıñ raatsız ayatı ise alâ devam etmekte. Şimdi onıñ ömürinde o adam... hocası yetişmey.

— Ebet!— dep taşladı Vadim Semönoviç, qısqadan.

— Ebe-et!— dedi Anna Yakovlevna, davuşını azaçıq soza berip, soñra ilâve etti:—Bilesiñmi ne, Vadim? Qadınlarğa, hususan menim kibi... tul, yañğız soylarına, iç inanma! Olar özlerini pek raat ömür keçireyatqan kişiler etip köstermege seveler. Lâkin baş küteler. Ev, aile belâsından azat ekenliklerini baht-saadet isap etip maqtanalar. Episi üfürtme şeyler. Barsın, qadın evde yigirmi dört saat qartop kotleti pişirmek, bala eskile-rini yuvmaq — qurutmaqnen meşğul olsun. Barsın, öyle olsun! Gece keç maalde qapu qattı qaqılsın, içeri aqayı sıtıq çıraynen kirsin ve, niayet, kimerde qavğa etsin. Bu şeyler yañğızlıqtan biñ kere yahşı. Çünki o — aile ayatı.

— Alla köstermesin!— dedi Yekaterina Vasil¬evna. Dudaqları açuvdan titredi,— böyle bahttan marum olmaq içün bütün variyetimni bağışlar edim.

— Hucursıñ sen!— dedi Anna Yakovlevna. — Bu yaldızlı sözlerni qaydan taptıñ! Kinoda işittiñmi, romanda oqudıñmı? Abdulla Sadıkoviç olmasa, ne yapar ediñ?

— İşler edim, onıñ qadar büyük mütehassıs olmasam da...

— Yeter, Katâ!— Mansurov onı tirseginen türtti,— Dağ çıtırman. Terenlikke dalsañ...

— Adaşırsıñız,— dedi İrada tez-tez,— lâkin bir şeyge taaciplenem... qadınlar bir-birlerine öz aqaylarını daima alim, edepli kişi dep taqdim eteler. Güya dünya olarnıñ omuzları üstünde tura. Yer yüzünde eñ büyük adamlar — olarnıñ aq-ayları. Eñ sevgen adamları da özleriniñ aqayları. Mansurov ne, büyük adammı?

— Aysa... ufaq injenermi?— Yekaterina Vasilyevnanıñ ğururına balta uruldı. Endi İradağa raatlıq bermez,— sözüñizni nasıl añlamaq kerek? Seniñ şahsiy fikiriñ depmi? Yoqsa, resmiy?..

— Şahsiy fikirim...— dedi İrada,— men Dugüm başlığı degilim. İsteseñiz, şahsiy fikirimni sınap baqıñız. Belki aqiqattır!

— Sen, İra, ağızıñnı pek toldırıp laqırdı etesiñ,— dedi Mansurov. Onıñ sabırı tükene başladı,— özüñ sezesiñmi?

Anna Yakovlevna, belki dava toqtar dep, beklep oturdı, toqtamadı, vira keskinleşti.

— İra! Katâ! Yetti endi. Tezden bir-biriñizniñ saçlarını yulqacaqqa beñzeysiñiz.

— Lâkin yulqayatqan yerimiz yoq!— Yekaterina Vasilyevna açuvından, küldi.— Öz-özüni tenqid... yaramay şeymi? Mansurov keçken çarşenbe künü İskanderde bu hususta doklad yaptı. Men ondan ögrenem... Tezden partiyağa kirecegim.

— Partiyağa? Yekaterina Vasilyevnamı?— İrada içindeki eecannı bekitalmay, yüksek davuşnen küldi.

— Ne? Kelişmeyimmi?— Yekaterina Vasilyevna alevlenip, yerinden turdı, ayağınen kürsüni tepti. Kürsü tentiredi, divarğa yantayıp qaldı. Eki elinen stolnı yumruqlay berip, dedi: — özüñ kimsiñ? Tursunovnıñ başını aylandırğan sen degilsiñmi?

— Tursunov acaip injener. O maña belli...— dedi İrada,— başını kim aylandırdı, bilmeyim.

— Saña ayıp degilmi, Katâ?— dedi Anna Yakov¬levna,— bu nasıl laf?

İrada, tehnikiy nazaret zayıflığı sebebinden, ekskavatorlarda qazalar çoqlaşqanını, Mansurovnıñ qarısınıñ bu hususta tasavurı yoqluğını söylemek istedi, lâkin peşman etti. Kelişikli müit degil. Musafirlerniñ yüregini qırmaq kerekmey.

Yekaterina Vasilyevna tınmadı, İradanıñ üstüne çapqıla berdi. Niayet, Mansurov onıñ belinden qapqaç etip, yerine oturttı.

Men Yekaterina Vasilyevnanı mında birinci defa kördim. Dava qızışqan vaqıtta musafirler sustı, bir zevqlı levha yüz bermezmi eken dep, beklediler. Yekaterina Vasilyevna azaçıq yatışqan soñ Menjevetskiy egilip, Curayevniñ qulağına bir şeyler pısırdadı, Curayev ondan:

— Ya siz özüñiz nasıl?— dep soradı,— akvedukqa qarşısıñızmı?

— Elbet de! Bir akveduk, eki köpür qurıp, dünya para sarf etmek ne kerek?

Anna Yakovlevna, kenarda oturğanı alda, boyunını uzata berip, laqırdını diñledi.

— Sigizmund Genrihoviç aqlı!— dedi o,— ne deysiñ, Vadim?

Er kes akveduk meselesinen meraqlandı. Men işni birden añlap olamadım, añlağan soñ deral Menjevetskiyniñ tarafdarı oldım. Söz, derivatsion kanal qurucılığınen bağlı işler üstünde ketmekte edi.

Men keçken saifelerde bu hususta bir parça seyledim. Bent Çar-Çaqnı yuqarı kötergen soñ suv derivatsion kanalnen ketecek. Derivatsion kanal boyunda gidroelektrostantsiyalar qurulacaq. İsveçre firmasınıñ usulınen tertip etilgen proyektke baqqanda, derivatsion kanalda köndelen sel endegi qurulmaq kerek. Qışta tüşken sel hatiriñizdemi? Bu yerlerde baar seli daa kuçlü ola. Deri¬vatsion kanalnıñ başı öyle yerde ki, anda çeşit vaqialarnı beklemek mümkün. O sebepten, sel içün mahsus betonlı kanal yasamaq kerek, bu kanal deri¬vatsion kanalnıñ üstünden keçip, parom bette Çar-Çaqqa barıp çıqacaq Sel kanalınıñ üstünde eki köpür qurulmaq kerek: biri demir yol, digeri şosse içün. Menjevetskiy mesele açıq añlaşılsın dep, papiros qutusı üstünde üçköşelik çızıp körsetti. Üçköşelikniñ katetleri derivatsion ve sel kanallarında areketni aks etmekte ediler.

— Men gipotenuza tarafdarım,— dedi Menjevetskiy ve kibrit ile qalın çızıq yasadı. — Barsın, sel plotina ögündeki tıynaqqa aqsın. Böyle yapılsa, bir kanalnıñ astından diger kanalnı keçirmek ve bir akveduk, eki köpür yasamaq kerek olmaz. Buña siz de rasızıñız degilmi, Anna Yakov¬levna?

— Güzel fikir!— dedi Curayev.

— Bu ne? Yeñi yıl şerefine bağşışmı?— dep soradı Vadim Semönoviç ve papiros qutusını alıp, ögüne qoydı,— meseleni etraflıca tüşünmek kerek.

Mansurov egildi, Vadim Semönoviçniñ qulağı içine çoq vaqıt bir şeyler pısırdap oturdı.

— Bu proyektke baqıp çalışsaq, ekskavatornıñ hızmeti eki qat artacaq,— dedi o, işitilir-işitilmez.

— Niçün?— Vadim Semönoviç eleslenip baqtı.

— Hızmet artacaq. Doğru,— dedi Menjevets¬kiy,— amma köpürler meselesinde eki million kümüş iqtisad etilecek. Bu siziñ içün bir şey demek degilmi?

— Mansurovqa köre ne? Ne qadar az çalışılsa, o qadar elverişli,— dedi İrada, açuvlanıp,— Menjevetskiyniñ fikiri yahşı. Siz, Abdulla Sadıkoviç, tüşünip baqıñız!

— İra, şübesiz, Anna Yakovlevnanıñ degenini yapacaq,— dedi Yekaterina Vasilyevna.— Başqa şey beklemek mümkün degil.

— Bilesiñizmi ne?— İrada stol üstündeki şeker maqasını qaqıp aldı. Yekaterina Vasilyevnanıñ burunı astında qaqıta yatqanda, Anna Yakovlevna işaret parmağını sallağanını körip, toqtaldı.

— Sizge bugün ne oldı?— dedi Anna Yakovlev¬na,— ne seni tanıyım, ne de Katânı!

— Bu avantüristkağa aytıñız, er şeyge burunını tıqa bermesin.

— Ya sen, Andrey? Ne indemeysiñ?— Rozaliya Nikolayevna Almazovnı türtküçledi. — Köpür meselesine nasıl baqasıñ?

Maşinist külümsiredi.

— Men halqnıñ dostım. Halq ne dese, oña razım.

Almazov sarğuş edi. O stulnıñ arqasına tayandı, özüniñ niçün "halqnıñ dostı..!" ekenini añlatmaq istedi.

Qarısı bunı yaptırmadı, tarelkağa qapısta qoyıp, ögüne sürdi.

— İçe beresiñ,— dedi oña,— aşağanıñnı körmeyim.

Ağızına dört-beş qaşıq ezme qartop tıqıştırdı, Almazov onıñ tizine yatıp, yuqlap qaldı.

Vadim Semönoviç kozlerini papiros qutusından tek şimdi aldı.

— Eh-he-he-he, qıymetli Sigizmund Genrihoviç!— dedi o, yasama alda külümsirep,— bu vaqıtqace qayda ediñiz? Proyekt endi bütün instantsiyalarda tasdiqlandı. Deñiştirmek kerek olsa...

— Qayda edim? Qurucılıqta edim. — Menjevetskiy küldi. — Eger proyektni deñiştirmek ke¬rek olsa...

— Sizden onı soramayım. Çoq raatsızlanmañız!— dedi Vadim Semönoviç.— Baş idarede dünyaca meşur injenerler çalışalar. Ne yapmaq kerekligini olar bileler.

— Bileler?! Akveduk meselesindeki qalabalıq neden çıqtı? Bilgenleri içünmi! Men namuslı injenerlerimiz şerefine içmekni teklif etem!— dedi Curayev, ayaqqa turıp, komanda etti:— bir-eki-uç! Siziñ sağlığıñız içün, Sigizmund Genrihoviç!

Curayev raqını bir yutumdan içip, yerine oturdı. Menjevetskiy Curayevke yavaştan bir şeyler söyledi. Ne edi? İşitmedim. Menjevetskiy ayaqqa tu¬rıp, şöyle dedi:

— Men özüme şübeli muamele, işançsızlıq körsetile kelgenine alışıp qaldım... Siziñ tostıñız, Curayev arqadaş, menim günalarımnı afu etüvge beñzedi.

— Men ne dedim? Ne beñzedi?

— Yoq, canım... Men deyim, maña daima...

— Namuslı injenerler şerefine... dedim. Nasıl işançsızlıq ola bile?— Curayev kerçekten taaciplendi.

— Men de öyle deyim...— Menjevetskiy öz fikirini añlatalmağanına kederlendi,— men özümni qabaatlı isap etmeyim.

Menjevetskiy stakannıñ raqısını kiçik yutumlarnen içti, soñra tarelka içinden yeşil, pomidor turşusı alıp, pıçaqnen kese başladı. Bu esnada Almazov közlerini açtı.

— Tez qap! Ağızıñdan tütün çıqayata,— de¬di maşinist,— kapsuliñ patlay qoymasın!

— Endi işçi sınıfınıñ yaş nesili şerefine içeyik!— dedi Anna Yakovlevna ve yalq etip maña baqtı.

İrada araretle el çırptı, stakanını menim meşrebeme öyle küçlü urdı ki, qaburğası çatlap ketti, şarabınıñ yarısı tizlerim üstüne töküldi. Taacipli şey, İrada bunı atta abaylamadı.

İrada meni Menjevetskiyge körsetip:

— Bu da student!— dep qıçırdı.

— Bu da, degeniñizniñ sebebi ne?— dep soradı injener.

Musafirler şaqıldap külüştiler. İrada niçün ekenini añlamadı. Sustı, başını qıbırdata berdi.

— Siz... ameliyatqa keldiñizmi?— Sigizmund Genrihoviç menimnen meraqlandı.

— Yoq. Men ekinci kursta edim. Arbiy mektepke...— Eski tarihnı qısqadan ikâye ettim.

— Ebet, ebet! — dey berdi Menjevetskiy. — Demek, Gitler akimiyet başına keçken vaqıtta siz endi atqa mingen, qılıç taqınğan ediñiz!.. Lâkin ne olıp çıqa, bilesiñizmi? Biz faşizmge kin besley, oña darbe endirmege azırlanamız, o, ise ğarbiy Avropada ep pekine. Niçün öyle?

— Öse... pekine!— İrada injenerniñ sözlerini tekrarladı,— biz plotina quramız... Ebet! Öyle kerek. Ayat toqtap qalamay... devam etmege mecbur.

Biz bir urğanda faşist ordularını yernen-yeksan ete bilecegimizge emin edik.

— "Biñ bir gece..." — dedi Sigizmund Genrihoviç, açuvlanıp,— faşistlerni toqtatmaq içün yalıñız gidroelektrostantsiyalar degil, barot, bom¬ba, top, qurşun da kerek. Men duyam: siz maña inqilâbdan evelki, eski spets, dep baqasıñız. Lâkin faşizm menim içün de yirenç şey. Onı yoq etmek kerek. Başqa türlü mümkün degil.

Dava başladı. O devirlerde böyle iddalar çoq ola edi.

...Yer yüzünde üç faşist devleti mevcit: Germa¬niya, İtaliya ve Yaponiya. Germaniya ve Yaponiya yañçıq Milletler ligasından çıqqan, bütün küçlerini qoyıp silâlanmaqtalar. Bu eki devlet — Uzaq Şarqta ve Avropada cenk menbaları. Nemseler ve italyanlar Abeşistanğa surüştirip kirdi, İspaniyada ise fesadçılar respublikağa qarşı silâ köterdiler.

O senelerde ağır sanayımıznı ve energetikamıznı tehnika ile silâlandırmağan olsaq, biñ doquz yüz qırq birde alımız ne olur edi aceba?

İrada niçün açuvlana edi, bilmeyim. Sigizmund Genrihoviç, fikirimce, doğrusını söyledi. İş, qart injenerniñ nasıl söylegeninde degil, ne söylegeninde edi. O Vatannıñ taqdiri içün qasevetlenmekte edi.

Sigizmund Genrihoviçniñ laqırdısını büyük diqqatnen diñlegen Curayev tekrar tost köterdi.

— Ğalebelerimiz şerefine!— dedi o. — Namuslı adamlarımız... bahtlı ayatımız içün!

— Yeñilüv ne ekenini bilmeyik!— dedi Menjevetskiy.

Onıñ diplomatiyadan haberi yoq... çılçıq, yufqa yürek bir kişi. Amma mında Çar-Çaqta adamlar sadeler. Olarnıñ ögünde alicenap areketler yapa bermek şart degil. Asıl özü de öyle kişi de¬gil. Revolütsiya seneleri institut bitirgen, soñra qurucılıqlarda ve kömür ocaqlarında işlegen. Rusiyeni seve. Onıñ içün canını bermege azır. Rusiye degende — Sovetler Birligi dep añlay.

Laqırdı sakinlegen soñ Anna Yakovlevna, bir vaqıtlarda, institutta, Vadim Semönoviçnen beraber, unutçaq professorğa nasıl etip imtian bergenlerini, ondan soñ starostadan nasıl qaçıp qurtulğanlarını ikâye etti. 

— Bu yeñi yılnı mında qarşılarım bellemegen edim,— dedi Vadim Semönoviç,— Sibirge ketecek edim. Yibermediler. Studentlik dostluğı kibi dostluq yoq.

— Sibirge?— Yekaterina Vasilyevna başını köterdi, yuqunçlı közlerini Vadim Semönoviçke tikledi,— nafile ketmegensiñiz! Bu tüpsiz çuqurda ne yahşılıq taptıñız?

— Niçün çuqur olsun? Tezden yaz kelir...

— Yaz? Men mında bütün mevsimlerni kördim. Cartı baraklar, Sabira hala — başqa şey yoq. Kerçek, bir de Kandıba ve onıñ gitarası! Aşhanede — zapekanka ve ekşi qapısta.

İrada çıdayalmadı.

— Daa ne kerek edi?— dep soradı. — Bu qayalar arasında Petergofnı körmek istediñizmi?

— Eñ güzel aş ekskavatorcılarğa berile,— dedi Almazov, mısqılnen. O endi özüne kelgen edi. — Üylede, birincige bulyon, ekincige qavurulğan qoy eti, üçüncige — kakao.

Gurultili külkü köterildi. Soñ patefonnıñ vızıltısı işitildi. Erkekler kürsülerini çetke çektiler. İradağa baqtım, keyfi bozuq kibi körüne. Yanına baracaq oldım, özü menim yanıma keldi ve güya teren yuqudan uyanmaq ister kibi, başı¬nı silkitip aldı.

— Kelgenime peşmanım...— dedi o,— bu qadınnıñ mında olacağını bilmedim... öz-özüme qaç kere söz berdim, başqasınıñ laqırdısına iç qarışmayım, dedim. Unutam... Yahut sabır etalmayım.

— Siz ğayet nezaketli ediñiz, İrada! — dedim men.

— Men? Nezaketli?— şübeli-şübeli soradı menden, soñ küldi:— yuriñiz, oynayıq!

Men oynamağa bilmeyim. Qaytarma olsa, baş¬qa mesele. Eñ olmağanda — vals... Amma fok¬strot, tango, vals-boston, rumba! O zamanda memleketimizde bu oyunlardan añlağan kişi asıl da yoq... olsa bile, beş-on kişi edi.

Mañlayımnı suvuq ter qapladı. Ne yapacağımnı bilmeyip, eecanlanıp turğan vaqıtımda, Mansurov İradanıñ elinden tuttı, daire etrafında ayaq üstünde turğan adamlarnıñ ortasına çekip çıqardı, onı çevire başladı. Köz qıyığından Mansurovqa baqtım: onıñ palarını oyunğa beñzetmek qıyın edi. Adım sayın İradanıñ ayaqlarına basqalay. Soñ toqtala, qıznıñ közlerine baqıp, tura, "bir-eki-üç" dey yavaştan, İradanı çetke yantayta, soñ doğrulta. Külecegim keldi. Mansurov oynamağa bilmey... bu, meni aşalamaq içün yapılayatqan şey. Amma men, Şolom-Aleyhem degeni kibi, inat kişim. Aselet, açuvlanmadım! E! Açuvlanmadımmı aceba? Birazdan soñ, tabanlarım ve qulaqlarım qızıp kettiler. Buña ne deyler? Küncülikmi? Ğaliba başqa adı yoq.

Böyle tüşünip tura edim, üzerimde kimniñdir nazarını is ettim. Yekaterina Vasilyevna... açuvlı, lâkin dülber közlerinen meni baştan-ayaq teşkermekte ve azaçıq külümsiremekte edi. "İradañ nasıl, köresiñmi? Qadınlarnıñ episi böyle..." demek istey edi. Men yüzümni pencere betke çevirdim.

Saar vaqtında sağlıqlaşa başladıq.

— ...Kerçek, Tursunov qayda? Onı davet etmediñizmi?— dep soradı Vadim Semönoviç, ayaqqa turğan soñ.

— Tursunov İskanderde... dostlarında!— dedi evniñ saibi.

— A! Öbirsi kün Taşkentke çağırtuvlımız. Akveduk meselesi... baqayıq, ne deycekler?

— Qabul eterler,— dedi İrada,— bir sözsiz.

— Şay belleysiñizmi?

İrada ile ekimiz soqaqqa çıqqanda iri, yumşaq qar yağmaqta edi. Laqırdı etmey, eppii yurdik.

— Soñ, Cevdet!— dedi İrada, niayet,— nasıl? Cemiyetni begendiñizmi?

— Ğayet memnünım...— dedim men. — Hususan, An¬na Yakovlevnanıñ özünden. İlki daqiqalarda özümni qolaysızca is ettim, kişilerniñ sadeligini sezgen soñ alıştım. Reberler de.. injenerler de adamlar ekenler.

İrada yüksek davuş ile şahıldap küldi.

— Siz… nasıl belley ediñiz? 

Men cevap bermedim. Tüşündim.

İradanıñ qapusı ögünde toqtadıq o meni, ziyafetteki diger kişiler hususında da bir şeyler söyler, dep bekledi. Men başqa şey aytmadım, onıñ davuşını diñledim, özüne baqıp, hoşlandım. Onıñ samimiy külküsini işitip, sevindim.

Soñ hatirime başqa şey keldi. İrada... smena injeneri, hızmette ciddiy, özü dülber qız, me¬ni böyle büyük adamlarnıñ cemiyetine çağırmağa degil, alıp kelmege nasıl cesaret etti.

Aralıq başında adam kölgeleri seçildi, qadın sesi işitildi.

— Keleyatalar...— dedi İrada,— rica etem, siz qaytıñız! Geceñiz hayır!

İşlegen yerimizde qum tabaqası peyda oldı. Bu qum beton yasamaq içün keyfiyetli tanıldı. Evellerde parovozlar qumnı yigirmi kilometr uzaqtan dumpkarlarnen ketire ediler, şimdi uzaqqa ketmek kerekmey.

Ekskavator çuqur içinden gece-kündüz qum çıqarmaqta. Demir yol yasalsa, ekskavator qazğan qumnı platformağa derrik vastasınen yüklep alıp ketmek mümkün.

Bu fikir Krasnânskayanıñ özünde doğdı, lâkin şpal ve rels yetişmedi. İş qaldı. Bizim ekskavatorğa yaqın barıp yanaşa bilecek demir yol yasa¬maq da mümkün olmadı, çünki sarı topraq üstünde qurulğan demir yol ağır yükli vagonlarnı köteralmay. Böyle topraq bir defa bizim ekskavatornı uçurumdan aşağı yuvarlatayazğan edi.

Qısqası, demir yol hususında laqırdı etmege — ettik, amma işni yapmağa kelgende, netice çıqmadı. Bugün komsomol komitetiniñ meclisine demir yol injeneri ve beton zavodı vekili çağırıldı. Meclisniñ reisi İrada sözni evelâ zavod vekiline berdi. İri, beyaz közlükli yaş kişi analizlerni oqudı. Bizdeki qum, karyerden ketirileyatqan qumdan yahşı eken; eger bizde demir yol olsa...

— Siz añlamaq kereksiñiz, arqadaşlar,— dedi demir yol vakili. O bizni qandıracaq olıp çekişti,— biz bunı sizden yahşı bilemiz, lâkin imkân yoq. Şpal qayda? Rels qayda? Bir şey yoq! Añladıñızmı? Parovozlar özenge yuvarlanıp tüşkenlerini isteysiñizmi?

— Afu etiñiz, Aleksey Georgiyeviç!— demir yol deposı komsomol yaçeykasınıñ kâtibi injenerniñ sözüni böldi. — Bizim "Yengil kavaleriya" eski şpal ve relsler arasında işke kelişikli soylarını taptı. Pek yahşı degiller, er alde, faydalanmaq mümkün.

— Men sizge, Löşa, qaç kereler ayttım, laqırdı etkende pek qızışmañız dedim,— demir yol vekili özüni aqlamağa tırıştı,— demir yol, o ciddiy mesele.

Eppiy vaqıt olarnıñ davasını diñlep oturdım. Kimerde İradağa köz etip alam. İşni nasıl çezer eken? Ne der eken, dep tüşünem.

— Yeter endi!— dep qıçırdı komsomol komiteti bürosı azalarından birisi,— er şey añlaşıldı.

— Yoq, ayta bersinler...— dedi İrada. O saatine köz etip aldı, soñra maña külümsiredi.

Meclis dadsız edi. Dadsız ekenine zaldaki komsomollar da, prezidiumdaki İradanıñ özü de emin ediler. Amma kimse indemedi. Çünki böyle bezgilek meclislerge, quru-uzun nutqılarğa zpimiz alışıq edik. Niayet, İrada qarındaşınen stol üstündeki grafinni çınqıldatıp, tezden Anna Yakovlev¬na keldejegini, onıñnen aqıl tanışıp baqmaq mümkün olacağını söyledi.

Dava bitti. Yigitler birer sigar yasap, içtiler, İrada tekrar saatine köz eteyatqan arada köridorda ayaq davuşları işitildi.

Krasnânskaya... O, zaldaki adamlarğa başını sallap, selâmlaştı, soñra reisniñ yanına barıp oturdı.

— Soñ, nasıl?— dep soradı İradadan,— keliştiñizmi?

— Nesine kelişeceksiñ onıñ?— dedi kimdir, zal içinden,— demir yol idaresi tek bir şey bile — itiraz etmek. Ne olsa-olsun.

— İtiraz yahşı şey degil,— dedi Anna Yakov¬levna,— o teşebbüsni öldüre... añladşıñmı? Men şimdi depodan keldim. Bütün rezervlerni... bütün ütilni közden keçirdik. Zan etsem, "Yengil kavaleriya" aqlı. Olar endi eki yüzge yaqın şpal azırlap qoyğanlar. Başqalarından iç osal de¬giller. — Krasnânskaya demir yol vekiline muracaat etip, dedi: — umumen, Aleksey Georgiyeviç, demir yol uçastkasına ciddiy emiyet berilmey. Bunı nazar itibarğa alıñız! Meclisten soñ qızğın künler başladı. Biz, Baş Dugüm komsomolları, bu dört kilometrlik demir yolnı özümiz qurmağa qarar berdik. Biz, nijnikler — bu işniñ mütehassısları, elbette, desâtnikler hızmetini kördik. Yolnı üç aftada yasap bitirmege işandırdıq. Bizge: yahşı tüşünip baqıñız, bu qalabalıq içinde, işniñ tertibinde yañlışmaq mümkün degenler de tapıldılar, amma biz sözümizni keri almadıq. Kimerde smenadan soñ, aşhanege barmay, dos-doğru demir yol qurucılığına yuvurdıq, daqiqanı ğayıp etmey çalıştıq. Kerçek, iş aletlerimiz primitiv edi: lom, kirka, kürek. Başqa şey yoq. Şpallarnı ve relslerni öz qollarımıznen drezina platformalarına yüklep, yolnıñ endi azır pıtağı boyu uçastkağa alıp kele berdik. Yigirmi bir kün — yigirmi bir gecede demir yolnı yasap bitirdik.

Bitken soñ, ekinci smenada pek çoq adam toplandı. Fışıldap, uvuldap, buhar saçıp parovoz keldi, yelquvan yanında toqtadı. Tekâran turğan soñ depoğa cönedi. Bir saat keçti. İskander betten ilki poyezd köründi. Arqasına dumpkarlar taqılğan... Demir yolcular ayrette qaldılar.

— Bu ne demek ola?— eski şpallarnı körip, taaciplendiler. — Bekitmege-bekitkenler, amma şpallar özleri çürük... Vagonlar yüklenilgen soñ relsler kerilip ketmezlermi?

Krasnânskaya ekskavatornıñ kögertesinde, Almazovnıñ yanaşasında tura. Birinci vagon kelip yanaşqanınen, maşinist kovş içindeki qumnı dumpkarğa tökti, soñ yelquvannı çar-çabik sağ tarafqa çevirip, kovşnı yerge tüşürdi. Bir qaç saniye keçken soñ, kovş tekrar köterildi ve içindeki qum diger dumpkarğa töküldi.

— Demir yoldan çekiliñiz!— dep qıçırdı Anna Yakovlevna. — Relsler sınğan kibi olsa, dumpkarlar yerge qapaqlanıp, işçilerni yaralamaq mümkün.

Men onıñ emirini başqa türlü añladım. Maña öyle keldi ki, Anna Yakovlevna bizni qasevet etmey, bizge ve bizim işimizge şübelene. Oña bunıñ aksini isbat etmek kerek.

Bunda, yaqın bir yerlerde İrada yoqmı eken, dep etrafıma baqındım. Olsa, maña yardım eter edi, lâkin yoq... sesi uzaqta, parovoz betlerde çıqmaqta. Şpallar, kerçekten de, ağır yükniñ taziqı altında azaçıq çökken kibi körüneler. Belki er yerde degildir?! Belki bizge öyle körüngendir?

Krasnânskaya tekrar:

— Demir yoldan çetke çekiliñiz!— dep qıçırdı. 

Men eñ yaqın dumpkarnıñ töpesine çıqtım, ellerimnen işaret etip kösterdim: telükeli iç bir şey yoq. Relsler kerilecekke beñzemeyler. Poyezd güzel-güzel keçip kete bile. Diger dumpkarnıñ üstüne de adamlar mindiler.

Demir yol topraq yığınları üstünde qurulğan: bir tarafı Çar-Çaq, diger tarafı —aylanma kanal. Platforma üstünden baqsañ, yüksek qayanıñ töpesinde turğan kibi kele. Elbette, büyük taziq neticesinde yığın çetindeki topraqnıñ aşağı tayğan yerleri oldı, şpallarnıñ üstleri açılş qaldılar.

Anna Yakovlevna telâşqa tüşti. Parovoz betke yuvurıp ketti. İrada ise, bizim platforma betke baqıp, yumruğını salladı, soñ nelerdir aytıp qıçırdı. Ne dep qıçırdı? Añlap olamadım. Bir talaydan soñ özü bizim dumpkarnıñ yanında peyda oldı. Dumpkarnıñ üstünde on-on beş kişi bar edi. Men biraz aşağı endim, bir ayağımnen buferge basıp, İradanıñ elinden tutıp, onı platformanıñ üstüne çekip çıqardım. O da, bizim kibi, de aşağıda, qaynap aqayatqan Çar-Çaq betke, de ekskavator yanındaki adamlarğa cılmayıp köz ete berdi.

Qum yüklü ilki poyezd yerinden köçti. Evelâ pek

yavaş yurdi, soñ suratını arttırdı. Biz elliden ziyade, belki de yüz qadar adam dumpkar üstünde turıp, ellerimizni sallay, "ura" dep qıçıra, bir-birimizniñ omuzlarını taptay, quçaqlaşamız. Böylece, aman-aman İskanderge barıp yeteyazdıq.

Poyezd beton tsehiniñ yanında toqtadı. Biz yerge tüştik. Uçastka başlığı bizim kelgenimizge pek sevindi.

Diqqatnen baqtım: ögümde beyaz közlükli yigit... komsomol meclisinde nutq söylegen yigit turmaqta.

— Tam vaqtında keldiñiz!— dedi o, bizge,— çünki altıncı nomer içün qum az. İşsiz turacaqmız dep qorqıp başlağan edim. Qum karyerde de yoq. Sizden de kelmegen olsa, işler fe¬na olacaq edi.

Dumpkarlar qapaqlandılar. Qum yerge töküldi. Parovoz platformalarnı arqa tarafqa üytep alıp ketti, yelquvannıñ ögünde toqtadı, ögden keleyatqan qum yüklü ekinci poyezdğa yol berdi.

Demir yel azır. Lâkin oña daima köz-qulaq ola bermek, kimer yerlerinde şpallarnı ve relslerni deñiştirip turmaq kerek oldı. Çünki yolnıñ ömüri uzun degil... muvaqqat. Klub, furun, maga¬zin, sklad — episiniñ qurucılığı içün be¬ton kerek. Poyezd toqtamay-tınmay bu obyektler içün işley, Tezden aylanma kanalnı bitirecek, plotina qurucılığına başlaycaqmız, o vaqıtta bir zavodnıñ betonı azlıq etecek.

...Qum ve demir yol tarihını tafsilâtlı söyledim, çünki böyle işlerni daima bizge, komsomollarğa avale ete ediler. Biz oña, kerçekten de, alışıp qaldıq. Özümizni, dünyada er şeyge burun soqmağa aqlı adamlarmız dep bile... er uçastkada qurucılıqnıñ tez bitirilmesine yardım etmege tırışa edik, çünki bu işlerde taqlid etilecek ocalarımız bar edi.

Gazetalarda basılğan, radiodan aytılğan haberlerni, barıp kelgen adamlarnıñ laqırdılarını işitip, Volgada meşur traktor zavodınıñ nasıl qurulğanını tasavur ete, anda komsomollarnıñ körsetken işkuzarlığını özümiz içün nümüne dep qabul ete edik. İşni bütün titamatınen ögrengen edik. Söz kelimi, mehanika tsehinde, tsement pol üstünde börnen dörtköşeler çızılğan edi. Bu dörtköşeler içinde tezyalar yerleştirilecek. Öz-özlüginden kelip çıqqan qarar. Adamlar vaqıtnı hızmetke uydurmağa ögrendiler. Volgadaki traktor zavodınıñ yaş şorbacıları istisal ameliyatında de yañlışıp, de tüzelip, mañlaylarını divarğa urıp-teşip, miylerini yorultıp, şay etip, tehnikanı menimsev yollarını taptılar.

Ardı-sıra qaç kün ve gece yuqlamay, ustahaneden ustahanege çapqalap, adsız-isapsız traktor qısımlarını qarıştırıp, bir-birine uydıruvnen çekiştiler. Traktornı taqıştırıcı mütehassıslar boltlarnı ve gaykalarnı iş esnasında öz ellerinen yasay, ketip azbar içinde egevley ediler. İşçiler ilki traktornı böyle yasap, Moskvağa on altıncı syezdge alıp keldiler.

On altıncı syezd... Men bilem o syezdni. İlki defa Moskvağa kelgen vaqıtımda İnqilâb meydanından keçeyata edim, büyük bina yanında adam qalabalığını körip, toqtaldım, bu nasıl yer dep soradım. "Büyük opera teatri,— dedi militsiya hadimi,— on altıncı syezd devam ete".

O vaqıtta Taşkentke oqumağa kele edim. Moskvada bir afta yaşadım. Soñ Taşkentke cenedim. İnstitutta, arqadaşlarıma Moskva aqqında ikâye ettim. "Moskvada ne kordiñ?" dep soradılar. "On altıncı syezdni... Kirovnı kördim". "Kirovnı?" "Ebet, Kirovnı...— dedim men,— Orconekidzeni de". "Nasıl kördiñ? Arbatta kezine edilermi?" "Yoq... maşina içinde... yanımdan keçeyatqanda maşinanı toqtattılar: "kim olasıñ?— dep soradı menden Kirov" — "Cevdet Bekirov... Bademlikdenim. Taşkentke oqumağa keteyatam". — "Yahşı, çoq yahşı,— dedi Kirov, omuzımnı taptadı,— mazlum şarq endi uyandı... İlim, fen, medeniyetke yapıştı..."

Öyle uydurıp, eecanlanıp ikâye ettim ki, buña er kes inandı. Özüm de inandım...

Deycegim, o vaqıtlarda er kesniñ ağızında "yetmek ve ozmaq..." edi. Dünyada iç bir memleket böyle büyük suratnen öse bilmedi. Devlet qudretli sanayı menbaı usulğa ketirdi. Biz ekinci beşyıllıqnıñ qurucıları... yolumız birinci beşyıllıq adamlarınıñ ayaqlarınen taptalğan. Çar-Çaqtan Taşkentkece demir ve şosse yollar barlığı, Qadıryadan İskander betke yüksek voltlı elektrik telleri çekilgeni bizni endi taaciplendirmey edi. İskanderde eki afta içinde tula yasayıcı ve ağaç bıçıcı zavodlar quruldı. Çar-Çaqnıñ bir yalısından diger yalısına çelik yip yol tartıldı, bu müddet içinde beton ve çaqıl zavodları teşkil etildi.

Biz Sotsialist Şeerçikte yaşaymız. Amma boy¬le şeerçikler bizde sekiz dane. Soñundan bazıları bir-birine qoşuldı, eki büyük şeer asıl oldı.

Çar-Çaq gidroelektrostantsiyaları kaskadı. Yetmek ve ozıp keçmek! Tehnikanı menimsemek!—işte, künlerniñ şıarları. Derslerniñ başlağanına eki ay olğan soñ meni zorlap ekskavatorcılar mektebine kirsettiler. "Tehnikanı menimsemek kerek..."

— Olar endi çoq şey keçkendirler,— dedim men İradağa. — Enden soñ anda ne yapacağım?

Men, bu ceetten İradanıñ sarsılmaz, sınmaz ekenini bile edim. Lâkin ayttım...

— Zararı yoq,— dedi o,— sanayı akademiyası degil! Qorqma!

Amma olarnıñ artına yetmek içün çoq çekiştim. Smenadan soñ aşhanege çapam, andan barakqa kelip, koykamnıñ üstüne qabırğalap yatam, adıisabı yoq tehnikiy terminlerni ezberleyim. Amma Nikolay özüni sıqmay. Elinde gitarası, Gavay türküleri çala... yırlay, soñ susa — çoq susa. Bir defa barakqa keldim, qulaqlarnı tındırıcı kontsert keteyata. Kandıba gitara çala. Arhipka çızmasınıñ ökçesini mıhlay. Basit Atakulov, Raşid Mahkamov ve Mihail Bassaraba, ellerinde çilengir anahtarları, eski motornı cıyıştırayatalar. Karim bosağa üstünde odun kesmekte.

Nikolay muzıkasını toqtatmay, ayneci közlerini menim közlerime doğrulttı.

— Qayda ediñ?— dep soradı o,—kene sezgimi?

— Sevgi? Yoq, qardaş!

— Dünyada bir şey olıp keçmedi, öylemi?— o, külümsiredi. — Zararı yoq. Qız fena degil.

Men cevap berecek oldım, yetiştiralmadım... yuqlap qalğanım.

Uyanğanda, tınç oda içinde kimniñdir, aqırından laqırdı eteyatqanını işittim. Közlerimni aralıq etip baqtım: Curayev...

O yavaştan bir şey ayttı.

— Yoq, Bekirovtan sıqılmayım,— dep cevap berdi Nikolay,— o öz kişimiz! 

Közlerimni açtım.

— Bu ne bitmegen yuqu!— dep qıçırdı Kandıba. Kelip, ödeyalımnı çekip alıp attı,— tur!

— Aşhanege ketmek kerek,— dedim men. Turdım. Lâkin yuqu içinde tentrey berdim.

— Aşhanege? Toqta, aşıqma!— dedi Niko¬lay. — Otur tekaran! Men partâçeykağa müim bir şeyni bildirmek isteyim. Lâkin, Cevdet... tek özüñ bileceksiñ!

— Hurma meselesi degilmi?— dep soradım men.

Kandıba seskenip ketti.

— Qaydan bilesiñ Hristofor ayttımı?

— Yoq.

— Hurma ne? Bu ondan zevqlı.

—...Qutunı eline alıp, tükândan çıqıp ket¬ti,— dedim men.— Soñ ne oldı?

— Sırıñnı aytacaq oldıñ. Albu ki er keske malüm. Bu nasıl sır? — Curayev soza berip, hihıldap küldi. Onıñ böyle külgenini ilki sefer kördim.

— Hristofor ve Cevdet — er kes demek de¬gil,— dedi Nikolay,— qız hurma qutusını eli¬ne alıp, ketti. Men onı bosağağa qadar ozğardım, peşinden ketmedim...— Nikolay ikâyesini öyle başladı,— o künü Tuapsege cönemek kerek edim. Bir aydan soñ Batumğa qaytıp keldim. Qıznı kene Samson emceniñ tükânı yanında rastketirdim. Acaip yaz aqşamı edi. Meni uzaqtan sezdi, lâkin özüni laqırdınen meşğul kibi tuttı. Yanında, özünden azaçıq esli, dülber qadın bar edi. Yaqın keldim.

"Afu etiñiz!— dedim sarışın qızğa,— zan etem, meni unutmağandırsıñız!"

"Sizni?— qız taaciplengen kibi oldı, soñ cilveli közlerinen   külümsiredi. — Yüzüñiz pek tanış. Amma hatirime ketiralmay turam".

"İçeride...— parmağımnen qavehanege işaret ettim,— Samson emcede olğan iş esiñizdemi? Hurma almağa kelgen ediñiz!.."

— O güya on sene evelsi olıp keçken adiseni hatırlamağa tırışır kibi, közlerini qarşıdaki dağnıñ töpesine doğrulttı, köz bebekleri kenişlep kettiler.

"Ebet, ebet!— dedi qız, bir talay vaqıt keç¬ken soñ yasama, dülber davuşnen,— şimdi hatirime keldi. O siz ediñizmi? Soñ derece usta ve çeber uydurılğan temaşa edi... Özü böyle, ümütsizden, daa doğrusı, biraz nezaketsizce başlasa da, er alde, zevqlı şey olıp çıqqan edi. Öyle degilmi?"

Men Curayevniñ yüzüne baqıp oturdım. Nikolaynıñ ikâyesi onda nasıl teessurat doğurır eken dep bekledim. Çünki bu vaqıtqa qadar Curayevaniñ, Nikolaynen qadın hususında laqırdı etkenini körmegen edim.

Nikolay, özüniñ lirik sözleriniñ davuşından hoşlanıp qızıştı, rolüne kire berdi. Eecanlanğan sayın sözleri tabiiy ve tesirli yañğıradılar.

Ta soñunda kitaptan oqup aytqan kibi, tutulmay, tamşanmay söyledi. Men onıñ istidadındaki bu hususiyetni şimdi bildim. Curayev ne tüşündi, sezalmadım. O, krovat üstünde biraz qam-buraya berip oturmaqta ve ciddiy çıraynen diñlemekte edi.

Kandıba devam etti.

— "Ebet! Öyle!— dedim men,— ğayet hoş vaqia olıp çıqqan edi. Şimdi ise adıñıznı bilmege ruhset etiñiz! Zan etsem, buña aqqım bar!"

"Ne demek olsun...— dedi sarışın qız ve cazibeli nazar ile küldi. Dülber qadın külküsi — dünya zenginliginiñ yarısı. Batumda şay deyler.— Biz endi siziñnen eski tanışlar kibimiz. Menim adım Margarita".

 "Margarita! Margarita! — dep tekrarladım men, sevinçimden başımnı ğaip etip,— acaip ad!"

Kandıba tekrar sustı. Menim ve Curayevniñ közlerimizge baqıp oturdı. Soñra kederli alda dedi:

— Dünya. seni... o vaqıtta birde-bir kişi tapılıp: Nikolay, vazgeç bu işten degen olsa, ne olur edi?

— Yazıqsınasıñmı?— dedi Curayev. — Sen onı sevgendirsiñ...

Nikolay, yanbaşına ine sançılğan kibi, sekirip yiberdi. Curayev onı añladı, daa alicenap islerle diñledi. Men öyle yapqanını begendim. Arada sevgi olmağan olsa, Nikolay bu tarihnı bizge böyle, edinip ikâye etip oturırmı edi? Añlaşıla, yüregini qurtçıq kemirmekte. Deñiz, dağlar. Margaritanıñ tığız, yanıq teni ve dünyalarğa berilmez közleri... Bular yigitniñ yüregini iç bir vaqıt terk etkenleri yoq. Onıñ içün bugün Nikolayğa bir tökünmek kerek oldı. Curayev ise böyle, taliyi sınıq adamlarnı diñlemege seve.

— O vaqıtta maña kimse: sen aldandıñ, demedi. Men Margaritanıñ közlerine baqıp sevindim. Yanaşamızda turğan qadın bir yaqqa aşıqayatqanını bildirdi, bizden afu istep, ketti. Ekimiz qaldıq.

"Birevni beklep tura ediñizmi?— dep soradım men Margaritadan...— Mani olmadımmı?"

"Yoq...— dedi Margarita. — Aqşamlıq taze ava alayıq, dep çıqqan edik! Kündüz ğayet sı-caq".

"Aqşam ava oldıqça serin!— dedim men,— amma, baqıñız, deñiz ne qadar mavı! Ava ne qadar hafif! Markiz adaları... Siz, belki, Batumnı yahşı bilmeydirsiñiz! İsteseñiz, biraz kezineyik!"

"Vay, bilmeyim... siziñnen ilki körüşüvimiz...— dedi Margarita. Közleri meni sınağan ve turuşıma qıymet keseyatqan kibi, ciddiy baqmaqta ediler.— Qolaysız olıp çıqmazmı?"

"Raatsız olmañız! Er şey istegeniñiz kibi olur! Buña Batum deyler!" 

Margarita razı oldı. Onıñnen sail cadde boylap, park betke kettim. Men yigirmi altı yaşında edim. Üstümde acaip deñiz urbası, cebimde qalın portmone. Özüm ticaret flotında hızmet etem. Uzaq memleketlerge barıp kelem. İspa¬niya ve Afrika skelelerini beş parmağım kibi bilem. Deycegim, sail cadde boylap Margaritanen ketem, qafamnıñ içinde çeşit tüşünce-ler... Gemimiz dört künden soñ Yunanstanğa cöneycek.

Lâkin qız toqtadı... niçündir, deñiz yalısına ketecegi keldi.

"...Yalıda turıp, dalğalarnıñ iñiltisini diñlemege sevem, çünki özüm de deñiz sailinde doğdım..." dedi qız.

Sailge kettik. Dalğalarnıñ kelip uruna ve keri çekile bergen yerinde, çaqıllar üstünde oturdıq. Deñizniñ dülberligi, dalğalarnıñ tılsımlı iñiltisi hususında, sevgi hususında laqırdı ettik.

Laqırdığa kelgende, men, şübesiz, başqasınıñ yardımına muhtac degilim. Geceniñ bir maalinde onı ozğarıp kettim. Margarita şimdilik kişiniñ evinde oda tutıp yaşağanını, küzde ise ayrı kvartira saibi olacağını söyledi.

Ekinci künü beraber Kabuletige kettik. Bütün kün anda eglendik. Margarita kezintiden çoq memnün olıp qayttı. Üçünci künü parkta bulundıq. Aqşam sailde kezdik. O dalğalarnıñ şuvultısına diñlene berdi.

Yunanstanğa ketecek künümde meni ozğarıp skelege keldi. Gemimiz deñizge çıqıp, eppiy yol alğan soñ, onıñ yalıda alâ maña yavluq sallay bergenini esledim. Üç aftadan soñ qaytıp keldim. Asretten yüregim küymekte edi. Skelede Margaritanı kördim. O meni bekley edi.

Soqaqta onıñnen yan-yanaşa ketkende erkekler ve qadınlar ekimizge baqıp suqlana... men ise buña ğrurlana edim. Onıñnen er kün körüşe edim. Margarita meni öz evine davet etmey... utana edi, amma menim evime kelip-ketüvden red etmey edi. Menim, terrasası deñizge baqar eki odalıq, kvartiram bar edi.

Sentâbr aqşamlarınıñ birinde, qız mende, terrasada oturğan vaqıtında, elimni yengilden boynuna qoydım.

"Margarita!— dedim oña,— bizim körüşe başlağanımız üç ay. Bu mület yeterlik degilmi?"

"Ebet, tamam üç ay...— dedi o ve maña nazlı nazarlar fırlattı,— taqdir bizni ümütsizden bir-birimiznen öyle bağlap qoydı ki... şimdi sensiz nasıl yaşaycağımnı tasavur etalmayım. Anamdan mektüp aldım... Eñ olmağanda, bir aftağa kelip ket, dep yaza. Menim ise, seni bir saatke bile bıraqıp ketmege mecalım yoq. Olarğa seniñ aqqıñda yazğan edim... Seni körmek isteyler. Menim içün pek raatsızlanar. Çünki, bilesiñmi, men baarde Ödessada qocağa çıqqan edim. Onıñnen bir afta... yaşağan soñ, bı¬raqıp mında keldim.— Qız bu yerde ağlamsırap aldı,— kocam meni insafsızca aldadı..."

Terrasada çoq oturdıq. Geceniñ bir maalinde Margarita yerinden qalqtı, boynuna mavı yipek yavluğını bağladı ve evine ketmege tedariklene başladı.

"Ketmeñiz, qalıñız mında, Margarita!— de¬dim men,— ana ve babañız Batumğa kelgen soñ men olarnen özüm körüşir... afu isterim..."

Yaz keçti. Küz keldi — keçti, Margaritanıñ ana-babası körünmediler. Margarita olarğa çoq mektüpler yazdı, nasıl cevaplar aldı, körmedim. Baar keldi. Bu vaqıt içinde men eki defa daa Cenübiy Amerikağa barıp keldim. Soñki sefer Portugaliyadan Margarita içün qıymetli bağşışlar ketirdim. O pek sevindi. Özüm de... Marga¬rita maña qanı-canınen bağlanıp qaldı. Men oña inandım. Lâkin... kimerde bu qıznıñ sözlerine soqurca riayet etüvi, özümniñ şahsiyetime tabınuvı, areketlerindeki muqaytlığı qafamda çeşit tüşünceler doğurıp başlağan edi. Nasıl çeşit tüşünceler? Kim bilsin? Maña öyle kele edi ki, Margarita maña bir şeyler söylemek istey, lâkin qorqa. Neden?

Hatrime Margaritanen, onıñ anası ve babası hususında laqırdı etip baqmaq fikiri kelmegen olsa, belki er şey sırasında olur edi.

"Soñ nasıl? Siziñkiler keleceklermi, yoqsa kelmeyceklermi?— dep soradım ondan bir defa,— menim içün bu añlaşılmağan bir tarih. Ne keleler, ne de yazalar... Yoqsa, ekimiz Ödessağa barıp keleyikmi? Bu o qadar qyın şey degil..."

"Yoq. Ğaliba özüm barıp kelirim...— dedi Mar¬garita ve közlerini sürtip aldı.— Belki, olarnıñ haberi ve razılığı olmay sizge evlengenimni işitken ve buña darılğandırlar?!"

Ekinci künü men hızmetten ertece qayttım. Kvartiramıznıñ qapusı aralıq edi. İçeri kirdim. Kimse yoq. Eski kölmeklerim ve ştanlarım, ayaqqap çötküsi, boş zembil, kâğıtlar polda yatalar. Şifonyer açıq, içinde Margaritanıñ anterleri ve demisezon paltosı asılı edi. Olar yoqlar. Töşek astında para tutqan adetim bar edi. Pa¬ra yoq. Portugaliya bağşışları körünmeyler. Bu ne demek? Margaritanı çağıra, qıdıra başladım. Davuşı çıqmadı. Azbarğa çıqtım, qomşumız İsmail Tsulukidzeniñ evine kirdim.

"İsmail emce! Margaritanı körmediñizmi?"

"Margaritanı?— qart taaciplenip, qaşlarını bir-birine cılıştırdı,— evde yoqmı?"

"Yoq. Kvartiramıznı çaypağanlar!"

"Ey, alla..! Olacaq şey degil...— emce telâşqa keldi, titredi-qaltıradı, soñra işaret parmağını töpege köterip, dedi: — Toqta sen, Ni¬kolay!.. Sen, Margarita evde yoq, deysiñmi?"

"Ebet!"

"Bir saat evelsi oğlum Suleyman Margaritanı vokzal meydanında körgen".

İsmail emce daa neler dedi, bilmeyim, men bar küçümnen vokzal betke çapmaqta edim. Vokzal yanındaki bazarçıqta Margarita tapılmadı. Eski kvartirasını qıdırıp taptım. Yoq...

— Qısqası, bir daa körüşip olamadıñız, öylemi?— dedim men.— Yazıq!

— Körüşken olsa, bu iş öz zevqını ğaip eter edi,— dedi Curayev.— Devam et, Nikolay!

— Lâkin biz, er alde, körüştik.— Nikolay qasvetli çıraynen külümsiredi.— Bir defa daa körüştik. Men Batumda bir yıl olmadım. Soñ keldim, itimal, birde-bir yerde apansızdan közüme Margarita çalınır dep, şeerge çıqtım. Öyle adetim bar, bir çıqıp, dolanıp kelem. Tek Batumda degil... Gemimiz qaysı şeerde toqtasa, Margaritanı anda qıdırdım. Çünki seve edim.

Tsulukadzeniñ evinde yañılıq işittim: "Margarita mında... Onı sail-caddede korgenler. Bir özü degil, deñizcilernen beraber eken".

Parkta tapılmadı. Zelönıy mıske kettim. Kabuletide bulundım. Suhumnı, Gagranı aylanıp çıq¬tım.

Üç kün daa keçti. Niayet, Margaritanı taptım. Özü de ne maalde? Bey vaqıt gecede... deñiz yalısında, uçurumnıñ üstünde, elbette, bir özü degil edi. Deñizcige eki söz ayttım — menden afu istedi... ketti. "Yigit bu hanımnen tünevin aqşam tanış olğan. Deñizciniñ qadını aqayını satmağa istidatlı ekenini bilmegen". O tekrar afu istedi.

"Margarita,— dedim men,— bizim acaip sevgimiz bar edi. Onı niçün böyle aqaretlediñ?"

Başqa bir şey aytalmadım. Yüregim solqıldadı. Turalmadım, kettim... Ketmegen olsam, azabımdan yıqılacaq, ölecek edim.

Saba Samson emceniñ duhanına kirdim. Birinci müşteri. Sıcaq yantıq ve "Tsinandali" sımarladım. Üç kün, üç gece duhandan çıqmadım. Ne qadar şarap içtim, ne qadar yantıq aşadım, bunıñ esabını qart urum özü de şaşırdı. Dörtünci künü duhannı terk ettim. Betim morarğan, saqalım ösken edi.

Margarita körünmedi.

Uçurım üstünde körüşüvimizniñ ertesi künü yalıda qadın cesedi tapılğan. Cesed şişken-köpken, kimer yerlerinde etleri qopqan, cesed öyle hırpalanğan ki, ekspertler onıñ kim ekenini tayin etalmay, başları qatıp turğan vaqıtta, kimdir, militsiyağa, Margaritanen körüşkenimni haber etken. Meni çağırdılar:

"Qadınıñnı öldürdiñmi?"

— "Yoq!" 

"Öyle ise Margarita qayda?"

— "Bilmeyim! Oña elimnen toqunğanım yoq!"

Militsiyanen böyle laqırdı oldı. Ekinci künü meni gemide hızmetten azat ettiler. Eki ay artelde balıqçılıq etim. Soñ bezdim... verbovka olıp Pâtireçyege kettim. Madamki sevgi berbad oldı, deñiznen de sağlıqlaştım.

Nikolay gitarasınıñ tellerini çertti — olar ökünçli davuş ile iñlediler. O Margaritanı alâ seve edi.

Curayev indemedi. Men de sustım... Elpide hususında tüşündim, amma hatirime İrada keldi, külümsiredim. Kandıba bunı sezdi.

— Saqın... kimsege söyleme!— dedi o, yalvarıp,— iç kimsege! Bunı yalıñız Hristofor bile. Men saña dostım dep... Ne? Men bu işte zerre qadar qabaatlı degilim. Margaritanı keçken sene Ros-tovda körgenler.

— Sevgi... küncülik taacipli şey...— dedi Curayev tüşünceli alda.— Men onıñnen çoq kereler küreşip baqtım — yeñalmadım.  Saña yazıq, Nikolay. Saf, pak kişi... vicdandan marum o, giyenanıñ qoluna tüşkensiñ. Alâ sevesiñ?!

Curayev de bir tarihnı ikâye etecekmi ne, dep tüşündim, lâkin o küldi ve sözüni qısqadan kese qoydı.

— Şimdilik qalbimni tırnağan şey yoq,— dedi o,— eger evlensem... O da tez olacaq şeyge beñzemey.

— Niçün?

— Plotinanı qurıp bitireyik... soñ. Şimdi güzel qadınğa adam aqıllı eki-üç söz tapıp aytmağa vaqıt yoq.

— Plotina bir şey, qadın — diger...— dedi Ni¬kolay, külümsirep,— arada alâqa yoq.

...Bu yerde, müterem oquyıcı ruhset etse, biraz ögge yürip, Curayevniñ taqdiri hususında eki söz aytır edim. "Plotinanı qurıp bitireyik..." dedi o... Lâkin aradan bir buçuq sene keçken soñ Cu¬rayev Rusiyeniñ cenüp şeerleriniñ birinde yaşağan dostınen İspaniya muarebesine ketti, anda İnternatsional Brigadanıñ askeri ve siyasiy hadimi sıfatında cenk etti. Olarnıñ batalyonı muasaradaki Madridde Kasso del Kampo parkınıñ divarı yanındaki meşur qanlı çatışmalarda büyük qaramanlıqlar körsetti.

Andan eki yaranen qaytıp keldi. Soñ Arbiy injenerlik Akademiyası... Vatan muarebesi. Şimdi men bu satırlarnı yazayatqan vaqıtımda Curayev — istifa bergen polkovnik, elektrik stantsiyalarını proyektleştirüv institutınıñ baş injeneri hızmetinde. Oğlu — Garsia yaqında politehnika institutını bitirdi. Garsia, Kataloniya eteginde küçük köyçikte elâk olğan respublika askeri Kasionıñ oğlu, şimdi Curayevniñ evlâtlığı. Curayevniñ özüniñ doğmuş eki qızı bar; eñ büyügi — Mehri,— yigirmi yaşında, nişanlı. Garsia menim közlerime baqıp, ilekâr külkünen küle ve özbekçe, qoyu Taşkent şivesinde: — madam ki qorantacılıq başladı, men aptem Manzura evlengence sabır etecegim, dey. Añlaşıla, oña çoq vaqıt beklemek kerek olacaq.

Curayevniñ qarısı Halida — bala ekimi, şimdi İradanıñ yaqın dostı, ekimizniñ dostımız.

Zakir Curayev yigirmi dört sene içinde zerre qadar deñişkeni yoq. Evelkisi kibi, alicenap. Kene öyle raatsız. Bir baqasıñ — Devlet planı hadimlerinen iddalaşmaqta, çünki onıñ fikirince, Orta Asiyadaki gidrostantsiyalar alqası, qurucılığı içün kerek materiallarnıñ bir qısımı planda közde tutulmağan, bir daa — Ray¬sovet muşaveresinde yeñi energetik baza aqqında proyektte deñişme yapılmasını, institut bitirip kelgen dört yaş injenerge, eñ olmağanda, bir büyük oda tapılıp berilmesini talap eteyatqanını köresiñiz. Adamlarnıñ hızmette ösüvi içün ğayret etüv — Curayevniñ tabiatınıñ eñ acaip ceeti.

Curayevniñ bugün bizim barakta peyda olğanına kimse taaciplenmedi. Bu — birinci defa körülgen şey degil. O, maña yaşlar arasında nizam-intizam, terbiye hususında laqırdı etmek içün ber¬gen vazifesiniñ edasını teşkermege kelgen. Kandıbanıñ meselesi onı eecanlandırdı.

Bugün başqa baraklarğa kirmek içün endi vaqıt qalmağanını, aqşam ise evde oturıp siyasiy oquvnen meşğul olacağını, söz sırası aytıp taşladı. Doğrudan-doğru öyle dedi: siyasiy oquvnen meşğul olacağım. Bu menim oşıma ketti, institut bitirgen kişi, alâ siyasiy oquvnen oğraşıp yüre... hucur şey.

Curayev bizge,— "bizge" degenim — maña ve İradağa — mında, barak içinde ve anda, ekskavatorda — yigitlerge, bu müim halq hızmetinde öz yerlerini tapuvda yardım körsetmemizni, ondan da ğayrı, Arhipka özüniñ eski adetlerine qaytıp barmasına yol bermemek içün Bassaraba ve Karimnen laqır¬dı etmemizni rica etti.

Curayev bu vazifeniñ edası içün iç birimizni "müdir", "nevbetçi", yahut "vekil" tayin etmedi. Bir-birimizge nisbeten arqadaşlıq duyğusı beslememizni, dostluq içün özümizde mesuliyet sezip turmamıznı rica etti. Ebet, doğrudan-doğru oy¬le dedi: dostluq içün mesuliyet...

Baraklarda nizamnı qavileştirmek, o, çeşit qılıqlı adamlarnı bir ğayet oğrunda küreşke birleştirmek... bunda büyük zaruret sezilmekte. Cu¬rayevniñ ketkeni yarım saat olmadı, Raşid qıp-qırmızı sarğuş alda keldi. Nikolay maña baqıp, küldi. men de, ğaliba, küldim. Raşid yer yüzünde ne bar — ne yoq, episini eñ qatmerli sözlernen sögerek, peçkanıñ ögünden entir-tentir keçip, koykası üstüne barıp yıqıldı.

— Qayda ediñ?— dep soradı ondan Nikolay.— Bankettemi?

— Basit aqıllı kişi eken,— dedi o, qarıq sesinen,— qışlaqqa ketip — qurtuldı. Men, ahmaq... bütün gece: la-la-la, la-la-la!

— Karamat yoq edimi?

— Bar edi. Onıñ adetini bilmeysiñmi? Ka¬rim qayda, dep soray menden. Küle bere... aselet yapamı, bilmeyim. Qızlar, ne bar-ne yoq, episini çıqarıp stol üstüne qoydılar... kolbasa, balıq, hıyar turşusı. Oturdıq, yarımşar meşrebe samogon içtik, tiller yañ çezilip başlağanda, qaydan çıqtı-qaydan çıqmadı. Valâ peyda oldı... Zır sarğuş. Otur, deymiz, oturmay.

— Dülgerler barağında atqandır!..— dedi Nikolay,— dülgerler onı sıylamağa seveler. Özüne qalsa, çoq içmey. Zevqlı qız! Soñ? Daa?

— Daa? Qızlar onı qap-qaç etip aldı, yatqızacaq oldılar. Elini bir siltedi, qızlar anda-mında sepilip kettiler. "Maña Nikolaynı tapıp ketiriñiz!" dep qıçırdı. "Saña Nikolay niçün kerek?— deyler qızlar.— O şimdi smenada!" "Qayda olsa-olsun, tapıp ketiriñiz! Ketirmeseñiz, özüm barıp ketirem..." dey. Opladıq-topladıq, biraz yatıştırğan kibi oldık, kene qı¬çırdı:   "Şakallar!   Coyulıñız   közümniñ ögünden!" — Stol üstündeki qaşıqlarnı, çanaqlarnı urıp parladı. Az qaldı, vilkanen közümni çıqarayazdı.— "Ne quturasıñ?— deyim oña. — İnsan kibi otursañ olmaymı?" Aldı-köçti: "Sen erkek degilsiñ! Saña ştan degil, Sabira halanıñ yırtıq tumanını kiymek kerek..." Ziy-çuv. Karamat maña darıldı, çıqıp ketti. Niçün darıla, bilmeyim. Ondan soñ, eki kişi daa çıqıp ketti.

— Valâ... matüv qız!— dedi Kandıba tüşünceli alda,— oña Nikolay nege kerekken?

— Bir laqırdı etip baqsañ ne ola?— dedi Raşid.— O seni seve. Özü aqıllı, dülber mahlüq... Belki içmez edi.

— Kerekmey...— Kandıba qolunen avanı kesip taşladı.— Barsın, istegeni kibi yaşasın. Sen ise... yuqla! Em pek hırıldama, cenab Arhipkanı uyantırsıñ!

— Arhipkanı... top atsañ uyantalmazsıñ!— dedim men.

— Farqına bardıñmı, Cevdet?— dedi Kandı¬ba yavaştan. O bugün ne hususta laqırdı etse-etsin, kederli davuşnen başlay edi.— Bu barakta sekiz adam yaşaymız. Er birimizniñ öz dünyası bar. Er kesniñ öz qaseveti ve sevinçi. Raşidniñki bir türlü, menimki bir türlü, seniñki daa bir türlü...

— Menim qasevetim yoq...— dedim men,— ondan da ğayrı, bilesiñmi?.. Sevinç ve qasevetni yalıñız sevgide qıdırmaq olmaz.

— Daa qayda qıdırmaq mümkün? Ayatta sevgisiz bir şey yoq. Ava bile yoq. Sevgisiz dünyada sen, men, Karim, Bassaraba… kimse olmaz edi. Marga¬rita bile. Çar-Çaq qurucılığıda sevgiden asıl olğan. Sevgi de saadet, de keder. Kederni körmemek mümkün degil. Körmege istemeseñ özü kele. Baht, saadet ise... Sen anañnıñ etegi astında çoq yaşağansıñ. Şimdige qadar körgenleriñ — qarından yañ çıqqan balanıñ körgenleri edi. Bu mu¬zıka endi bitti. Endi anañnıñ oğulgçığı degil¬siñ.

— Anamnıñ oğulçığı?— içten yüregimni ne-dir tırnap aldı,— E! Qardaş! Sen meni at üstün-de... elimde qılıç, atakağa ketkenimni kördiñmi?

— Arbiy hızmet başqa...— dedi Nikolay.— Ögüñde duşman. Tek quvet ve çeviklik kerek. Amma Çar-Çaqqa keldiñ, etrafıñ çıtırman dağ, bir şey bilmeysiñ. Bilgence başıñnı ğayıp ettiñ.

— Başımnı? Yoq! Neni-neni, lâkin başımnı ğayıp etmedim.

— Endi ğayıp ettiñ. Mende anda... sailde kezingen vaqıtımda seniñ kibi edim. Soñundan er şey başlı-ayaqlı olıp ketti. Gizlegeniñ ne? Men bilem, seniñ qafañda şimdi tek bir adam bar.

— Ebet... yüregim Elpidenen yaralı...— yalan ayttım men.

— Elpidenen?— Nikolay közlerini qıbırdatmay, açuvlı çere ile zornen külümsiredi,— o yarañnıñ tüzelgeni çoqtan.

Arhipka uyandı, turıp peçka betke ketti, soñ stol üstünde çaynikni körip, toqtadı. Teneke meşrebege sıcaq suv qoyıp, divardaki küçük küzgü ögüne bardı, saqalını cibitti, fin pıçağınen tıraş ola başladı.

— Mına, insan!— dedi Nikolay, Arhipkağa işaret etip,— dünyada er şeyge tükürgen. Men onıñnen büyük laqırdı etecegim... Tezden. Ey!— dep qıçırdı o, Arhipkağa perişan sesnen,— qulaqlarıñnıñ içlerini de tıraş et! Pre biylemesinler!

Nikolaynıñ adeti iç bir seviyede turmay. Daqiqa sayın deñişe bere ve iç tekrarlanmay.

O, ilki körgen vaqıtımda, pervasız deñizci edi. Er eki sözüniñ birine fransızca qarıştıra edi. Soñ ağızından fransız sözü çıqmadı. Ne özü, ne tabiatı tekrarlanmaz bir adam. Amma gitarada andaluziya türküleri aytmağa seve. Aytqan da, er beyitniñ soñunda, ispan tilinde. "Mio Karo, mio Karo" dep tekrarlamağa seve. Soñundan añladım: "Menim sevgilim" demek eken. Lâ¬kin ispanca degil, italyanca...

Koykanıñ üstüne çalqağa tüşip yattım, dersliklerni elime aldım. Mektepteki arqadaşlarımnıñ artına tez yeterim bellegen edim, lâkin qolay iş degil eken. Olar tek oquylar... amma men çalışam, smenadan soñ, Hazar Kendke yuvuram, lektsiyalar diñleyim, başqalarnıñ eski konspektlerini yazıp alam, soñra balçıqlı soqaqlar boyu barakqa çapam, evge berilgen vazifelerni çezem, shemalar çızam ve... mehanika qaidelerini ezberleyim.

İlki künlerde maña mektepte skemle üstünde dört saat oturuv iç qıyın körünmedi, atta dersten evel ve soñ, yollar boyunda taze avada yürüvge faydalı şey dep baqtım. aqiqatta, bu kezintiler meni öyle qıynadılar ki, ders vaqıtında yuqsıray berdim, evge qaytqan soñ, geceleri töşegimde yuqusızlıq bastı ve maddem kesildi.

Kandıba maña qaç defa mektepni bıraqmaqnı tevsiye etti, qulaq asmadım. İmtianlarnıñ epsini berip, mektepni er kesnen beraber bitirmege yemin ettim. İmtianlarnıñ başlamasına eki afta qalğanda işniñ müim tarafını añladım. Men ekskavatorda çalışam, tecribem büyük. Lâkin nazariy bilgim az ve bu sebepten imtianda yıqıla bilem. İşniñ aqqından nasıl kelmeli? Bu hususta tüşünip otura edim, yardımnıñ özü kele qoydı.

Apansızdan İrada meni komsomol komitetine çağırdı, beraber Novorossiyskke komandirovkağa ketecegimizni ayttı.

— Ne? Sevinesiñmi?— dep soradı o, maña baqıp ve külümsiredi.— Niçün?

— O taraflarda çoqtan olmağan edim. Er alde Bademlikke yaqın...

İrada küleyatqan yerinde birden küsti.

— Ketecekmiz... Nasıl işnen, dep soramaysıñ!

— Bunıñ ne emiyeti bar?— dedim men.— Eñ müimi... beraber ketecekmiz.

İş şundan ibaret: Novorossiyskte Amerikadan ketirilgen kranlar yata ekenler. Tezden plotina içün kerek donatmanıñ montajını başlamaq kerek, amma kranlar yoq. Çar-Çaq qurucılığı Baş İdaresi ve komsomol komiteti ekimizni Novorossiyskke yollamağa qarar bergenler. Biz anda bu donatmanı tapıp, acele surette mında yollamaq kerekmiz.

— Ne qadar müim vazife, haberiñ barmı?— İrada, Anna Yakovlevnanıñ oña ne teklif etkenini, soñra İradanıñ özü komsomol Merkeziy Komiteti¬ne telefon çekip, ne söylegenini, anda, Merkeziy Komitette nasıl etip, Novorossiysk portı komsomollarına muracaatname yazıp azırlağanlarını özüne has tamlıq ve açıqlıqnen añlattı.

Ondan soñ İrada:

— Men Mansurovanı... Yekaterina Vasilyevnanı kördim,— dep taşladı,— onıñ bu meseleden haberi bar. Haberi olğanı bir şey degil, halq arasında çeşit öşekler darqatıp yürmekte... güya biz ekimiz kezintige keteyata ekenmiz.

Bu ne demek? Yekaterina Vasilyevna İradadan ne istey? Kerçek, İrada zayıf kişilerden degil. Dülber kişiniñ tabiatı da küçlü ola. Men buña qaç defalar emin oldım. İrada menden bir şey gizlemey. Maña yaqın ve sadıq olmaq istey. İra¬da istey. Bunı qoldan qaçırmaq mümkünmi? Men büyük bir iş... işmi? Bir qaramanlıqmı? Yapmaq kerekim. Öyle ki, İrada körsin, begensin, ayrette qalsın. Büyük iş... Nasıl büyük iş? Elbette, yanğın içine kirip, birevni ölümden qurtarmaq degil. ...Mında yanğın olmay. Qapuğa bir köz etip aldım, soñ yavaştan İradanı quçaqladım, lâkin biraz qolaysızca quçaqladım,— yüzümni onıñ yüzüne tayadım, onıñ... dünyada eñ güzel qıznıñ, İradanıñ, dudaqlarından öpmek istedim.

O çar-çabik başını keri çekti, müçesini çetke yantaytıp, pencerege doğruldı ve keteyatqanda, başını bile çevirip baqmayıp:

— Siz meni başqa türlü añladıñız, Cevdet!— dedi.

Şu gecesi meni idarege çağırdılar. Krasnânskaya ve teminat bölüginiñ başlığı ekisi menimnen laqırdı etti, er şeyni añlattı, menden: kranlarnı qayda ve nasıl qıdırıp tapacağım ve mında nasıl yollaycağım hususında talimatnı tekrarlamamnı talap eterek, repetitsiya yapıp baqtılar.

Kabinetten çıqacaqta Anna Yakovlevna meni toqtattı.

— Bir özüñiz ketecegiñizden haberiñiz barmı?— dedi o maña,— İradanıñ beton zavodında işi bar. Ekinci sefer beraber ketersiñiz. İşiñizde küçlük olsa, telegramma beriñiz! Biz poçtamtqa yazarmız.

Anna Yakovlevnanıñ sözlerini diñledim, añlap olamadım. Qafamda fikirler qarıştılar.

İradanen laqırdı etkenim sekiz saat oldı. Çar-Çaqqa kelgen ilki künümden başlap, bu daqiqağa qadar ekimizniñ aramızda yüz bergen muamelelerni tüşünip baqtım. Men İradanı kerçekten de sevgenimni añladım. Bunı qıznıñ özüne aytalmay yürem. Bugün muabbetten nefesim tutula yazdı. Amma, baqıñız! İrada ketmey! Niçün? Onıñ ile mutlaqa laqırdı etmek kerek. Belki keter.

— Tezden menim maşinam kelecek,— dedi Anna Yakovlevna.— Aşhanege kirip, özüñizge yollıq erzarq alıñız. Buhgalteriyağa episini añlattım.

Bir saatten soñ "Fordqa" minip, aşhanege keldim, andan — barakqa, soñ paromğa cönedim. İrada ile körüşalmadım. O qaçıp, saqlanıp yurdi. Lâkin qaysı yaqqa nasıl adım atqan olsam, episini kördi. Sekiz künüm-sekiz gecem poyezdda keçti.

...İşte, Novorossiysk. Adres mürekkep degil. Port, komsomol komiteti. Men — işlerni üyteyicim. Rusça buña tolkaç deyler. Lâkin tek men degilim. Yaqında mında Krivorojye ve Magnitkadan da kelip-ketkenler. Meni güzel qabul ettiler. Kranlar qar astında yatalar. Olarnı platformağa yüklemekni kimse tüşünmey. Qabulhanede nevbette turğan yüzlernen kişilerniñ qaburğalarını qaqıştırıp, skele başlığına kirdim. "Men Şarqtan... keldim. Beklemege vaqıtım yoq", dedim oña, "ekinci beşyıllıqnıñ eñ büyük qurucılığı..."

Skele başlığı grafikni eline aldı, oñlı-sollı aylandırdı, aylandırdı, bizim kranlarnıñ platformalarğa yigirmi künden soñ yüklenilecegini bildirdi.

Çeşit müessiselerniñ qapularını qaqtım, fayda bermedi. Kelgen donatma çoq. Yüklemege adam yetişmey. Menim ise beklemege vaqıtım yoq. Menim degil, Çar-Çaqnıñ. Eger bu işniñ astından çıqalmasam... Çar-Çaqqa qaytmağa, İradanıñ közüne körünmege yüzüm qalmaycaq.

Bir kün komsomol komitetiniñ sekretarınen beraber skelege çıqtıq. Adamlarnen laqırdı ettik, işniñ müimligini añlattıq. Buña sotsia¬lizm deyler, dedim men. Madamki öyle, sotsializm beklep olamay. Yigitler meni añladılar. Eki kün¬den soñ Anna Yakovlevnağa telegramma berdim. "Kranlar acele yük tarifinen Çar-Çaq qurucılığı idaresine yollanıldı".

Bu işlerniñ peşinden çapqalap yürgen künlerimde az yuqladım. Künde eki-üç saat... Komsomol komiteti odasında dinar yanında yüksekli-alçaqlı dört kürsüni bir-birine tirkep, olarnıñ üstünde yata edim.

...Taşkentke kelip yetkence sabırım tükendi. Er şeyni... er kesni sağındım. Eñ ziyade İradanı... Vokzalda berberhanege kirdim. Küzgüden maña, ösük, çullı saqallı pek tanış bir kişi köz et¬ti. Berber saçlarımnı keskeleyyatqanda: "yetmiş yaşıma kelsem, tıpqı böyle olacağım" dep tüşündim ve öz başıma külümsiredim.

Özümni eñ azdan qırq beş sene yaşarğan is etip, vokzal aldına çıqtım. O vaqıtlarda vokzalnıñ ögünde küçük tereklik bar edi. Aqılıma zevqlı fikirler keldiler. Arheolognıñ biri: "insannıñ faciası vokzalda başlay, panteonda bite" degen. Facia!? Menim içün vokzal daima erlik ömüriniñ başlanğıçı olıp keldi. Starıy Konstantinov, Tambov, Novorossiysk vokzalları... ne? Olar menim ayatımda yeñi devirler açmadılarmı?

— Bu kim? Cevdetmi?— yanaşamda ümütsizden tanış davuş işitildi.— Maña siz kerek ediñiz... Siz, siz!— davuş çıqqan betke çevirilip baqtım, Yekaterina Vasilyevna ellerini kere berip, maña doğru yuvurmaqta edi,— qıçıram, qıçıram, işitmeysiñiz! — O elindeki zembilni ayaqlarınıñ ucuna, yerge qoydı.

— Eslemedim, afu etiñiz!— dedim men.

— Eslemegeniñizni kördim. Tüşüncege dalğansıñız... Kimni tüşünesiñiz?— Ağızımnı açtım: "İradanı..." deycek edim, buña fursat bermedi, zembilge işaret etip: — yarım saatlik vaqıtıñız barmı?— dep soradı.— Olsa, yardım etiñiz! Bizim eşyalarımıznıñ yarısı mında, şeerde, yarısı — Çar-Çaqta.

Kettik. Zembil öyle-böyle zembillerden degil, ağır. Yekaterina Vasilyevna bütün yol boyu nasıldır çıbalıq mesele hususında laqırdı etip keldi.

— Taşkentte çoq oturacaqsıñızmı?— dep soradı menden, tap soñunda.

Novorossiyskten kelgenimni ve kranlar acele yük tarifinen keleyatqanlarını bildirdim. Çünki qapap turalmadım.

— Maşşalla! Maşşalla!— dedi Yekaterina Va¬silyevna.— Sizni çoqtan kötermek... Krasnânskayağa muavin qoymaq kerek. Aysa?! Mansurovqa qaç kereler ayttım.

— Krasnânskaya?— men eñqastan memnuniyetsiz çıray yasadım — eñ eyisi... Torizoğa muavin tayin etsinler,— dedim men.

— Mümkün!— dedi Yekaterina Vasilyevna. Meni añlamadı.— Torizoğa da mümkün.

— Bilesiñizmi, Yekaterina Vasilyevna? Siz meni pek kötermeñiz. Men yüksek pervazlarğa alışıq degilim.

Yekaterina Vasilyevna şahıldap küldi.

— Bilem. Siz adden aşıq namuslı qız balağa beñzeysiñiz!

Yeñi yıl aqşamında bu qadın maña pek dülber körünmegen edi. Şimdi baqam... deşet!

— Mında menim dostım yaşay... yaş qadın. Yapâlıñız. Şimdi oña beñzegen qadınlar pek az. Bir munasebet kelgende onıñ aqqında sizge tafsilâtlı söylerim.— Lâkin Yekaterina Vasilyevna mu¬nasebet beklep turmadı, dost qadını oñaytsız sevgi neticesinde pek tüşkünlengenini, bir yaqqa çıqmaq, kimsenen körüşmek istemegenini, yalıñız kütübhane hızmetinen meşğul olıp, sabadan aqşamğa qadar anda vaqıt keçirgenini aytıp qoydı. "Çoq dülber... cazibeli qadın!" dep bitirdi sözüni.

Salar çetinde şarap zavodı qarşısında alçaq evniñ azbarına kirdik, Yekaterina Vasilyevna qapunı qaqtı, cevap bergen kişi olmadı.

— Evde yoq,— o, elini soqup, bosağanıñ astını qarıştırdı,— kördiñizmi? Bütün sırlarını bilem!— Elindeki anahtarnı maña korsetti. Biz keniş köridordan keçip, camlı sofağa çıqtıq. Küçük qapunıñ ögünde toqtaldıq,— qoyıñız yerge!

Zembilni yerge qoydım, çar-çabik sağlıqlaşıp ketmek istedim. Qaysı qapudan, nasıl çıqıp ketecegimni tüşüneyatqan arada, omuzlarımnıñ üstüne Yekaterina Vasilyevnanıñ eli tüşti.

— Aşamaq isteysiñizmi?— dep soradı o men¬den ve cevabımnı beklemey,— bare, sizni bir sıylayım!— dep küldi.— Soñ beraber şeerge çıqarmız! Ne deysiñiz buña?

Kiçik odanıñ içine kirip ketti. Onda, asıl da, başqasınıñ sözüni diñlemek, manasına köre cevap bermek degen adet yoq edi. Tek sual bere... soñ unutıp, çıqıp kete.

O şimdi bir şeyler daa tüşünip çıqarmaq istey. Ne ola bilir? E! Madamki çıqıp ketalma-dım, çare yoq, sabır etmek kerek. Oturğan soñ, elbette, azaçıq qapınmaq da mümkün. Qaşqır kibi açım...

Yekaterina Vasilyevna tekrar peyda oldı. Üstünde paltosı, başında şlâpası endi yoq.

— Ne? Alâ yeriñizden qıbırdamadıñızmı?— dedi maña,— tez şineliñizni çıqarıñız! As-qıç! İçeride... Men de pek yahşım. Sizge teşekkür bile aytmadım. O qadar ağır yükni... ğaripçik!

Maña egildi, şap etip yanağımdan öpti. Buña taaciplenmek kerek edimmi? Bilmeyim. Özü sofağa çıqtı.

— Tahta üstüne yat, raatlanıñız! Saqınmañız! — dep qıçırdı maña andan,— stol üstünde taze jurnallar bar.

Kerçekten de, stol üstünde "Krasnaya nov" ve çeşit gazetalar yatmaqta ediler. Olarnı qarıştıra başladım. Men qaçmaq istey edim. Neden? Ne içün? Keldi, tuttı — yanağımdan öpti. Soñ? Ne oldı?

Yekaterina Vasilyevna qaytıp, içeri kirdi, elimden tutıp, kranğa alıp ketti. Yuvunmaq kerek. Meni bala kibi çekkelep yürgeni özüniñ de oşına ketti...— ha-ha-ha! — etip küldi.

Tarelkalarnen borşç ketirdi. Tünevinden qalmalı. Ekimiz stol başına oturdıq.

— Raqı içesiñizmi?— dep soradı menden,— siz arbiy kişisiñiz.

— İçem!— dedim men.

Yaş bala isap etmesin dep ayttım. İçtik.

Aşayyatqanda menim bu qadın hususında şübelerim ğaip olıp kettiler. Közlerimniñ şefaatını alıcı baqışları, stol üstündeki savutlarnı cıyıştırğanda, baldırınen, bir kere degil, ayağıma toqunıp keçüvi, saçlarını qaqıtıp, uclarını yüzüme tiysete berüvi ve, niayet, bitmez-tükenmez hahıldılar, şübesiz... erkeklerni, hususan yaş kişilerni, pek sevgeninden delâlet ekenini sezdirdiler.

Birinci qadeden soñ, başım aylanıp ketti, soñ şorbağa zıqarladım. Bir tarelka etli borşç aşadım.

— Daa qoyayımmı?— dep soradı Yekaterina Va¬silyevna.

— Qoyıñız!— başımnı salladım. O meni yañlış añladı. Qadege kene raqı toldırdı. Men ise, aqılsız... içtim. Soñ ğaliba, bir şeyler daa aşadım, belki de içtim, aqılımda yoq. Ne oldı, bilmeyim. Közlerimni açqanda Yekaterina Vasil¬evna ayaqlarımdan çızmalarımnı çıqarayata... gim¬nastörkam küşetka üstünde edi.

— Yat, raatlan!— dedi Yekaterina Vasilyevna. Onıñ beti ve boyunı qıp-qırmızı edi. 

Men ayaqqa qalqtım, gimnastörkamnı kiydim.

— Ketmek... tez-tez poyezdğa yetişmek kerek. 

Yekaterina Vasilyevna muğaydı. Men sezmegen kibi oldım. Beraber soqaqqa çıqtıq.

— Siziñ bu qadar günahsız ekeniñizni bilmey edim...— dedi maña,— bağışlañız!

Men cevap bermedim. Vokzalğa barıp yetkence ne onıñ, ne menim ağızımdan söz çıqmadı. Vagonda o pencereniñ yanında oturdı, men üçünci polkağa çıqıp yattım... deral yuqlap qaldım. Çar-Çaqta paromdan tüşeyatqan vaqıtımızda Yekaterina Vasilyevna tez-tez ögge yurdi, soñ arqasına çevirilip, şeñ ve oynaq davuşnen qıçır¬dı.

— Maña borclı qaldıñız, Bekirov! Hatiriñizden çıqmasın!

Kişiler taaciplenip, evelâ oña, soñra maña közlerini aqayttılar. Betim qızarıp ketkenini özüm duydım. "Men borclım. Kimge? Yekaterina Vasilyevnağamı?"

— Qadın, dep böylesine aytıla...— dedi calos qalpaqlı kişi. Turkmen edi ğaliba... ağızını qulaqlarına qadar kerip küldi.

Kişiler arasında Muşuq peyda oldı. O, maña külümsirep, köz etip aldı. Yekaterina Vasilyevna onı kördi... zevqından irip keteyazdı.

Aqşam İradanı köralmadım. Ekinci künü saba komsomol komitetinde rastkeliştik. Nasıl bardım, nasıl keldim — episini eecanlı sözlernen, tafsilâtlı ikâye ettim. O menim sözlerimni suvuq, lâkin diqqatnen diñledi, soñ özünen beraber Krasnânskayanıñ  kabinetine  kirmemni  rica etti.

Yolda keteyatqanda:

— Men sizni pek sağındım, İrada!— dedim men,— bir aydan beri...

Qız indemedi.

— Bilesiñizmi, İrada? Novorossiysk skelesi komsomol komitetinde... Kene sustı.

— Menimnen laqırdı etmek istemeysiñizmi, İrada?

— İstemeyim!

Anna Yakovlevna işimden memnün qaldı. Meni maqtadı. İrada ise indemedi. Onıñ böyle tüşkünliginiñ sebebini soradım.

— Özümni fena is etem...— dedi. 

Anna Yakovlevna bizni böyle küskün alda körgen soñ açuvlandı.

— Öyle olsa, barıñız, ekiñiz de avada biraz keziñiz, araretiñizni biraz yatıştırıp keliñiz!— dedi, arqalarımızdan üyteklep,— men darğın adamlarnen laqırdı etip olamayım.

Avada kezmek? Anna Yakovlevna şay degen soñ, İrada menimnen adım atmaq istemedi. Evine qadar ozğardım. Qapusı ögünde toqtalıp, başını aşağı egiltti, poşusınıñ ucunen gizliden közlerini silip aldı.

— Cevdet,— dedi o maña. Sesi asretli ve kederli edi.— O kahpe... insan taşlaması sizge ne içün kerek oldı?

Soñki künlerde, mektepten barakqa degil, dos-doğru "Mavı qayağa" qaytıp kelem, smena vaqtınace mında konspektlerimni közden keçirem ve ekinci künge berilgen vazifelerni azırlayım.

Bugün pek yorulıp keldim. Fufaykamnı çıqarıp, divar yanında pol üstüne töşey, yattım. Yattım, degence yuqlap qalğanım. Ğaliba, çoq yuqlamağanım, çünki kişiler kire-çıqa berdi, içeri kirgen suvuq meni uyanta berdi.

Buña açuvlanayatqanda, qulağıma hucur söz kirdi.

— Onı maşinadan azat etmek kerek...— dedi kim-dir. Sesni Mansurovnıñkine beñzettim,— çoq zayıf...— dep ilâve etti kişi.

— Niçün zayıf?— İrada taaciplendi.

— Zayıf... nasıl etip añlatayım!?

— Öyle eken, qaysı maşinistiñizni küçlü isap etesiñiz?

— Kişi bütün yıl çalışıp keldi,— dedi Toqtabayev,— şimdi azaçıq surüngeninen... zayıf oldımı?

— Zayıf... başqa laqırdı yoq. Lâkin oñaytlı yolu bar...— dedi Mansurov.— Bassarabanı Andrey Zaharoviçke yardımcı etmek mümkün. Şimdi Bassarabanıñ ekskavatorında edik. Maşinistligi osal. Pek çiy. Yardımcı olaraq yahşı.

— Özünen laqırdı etip baqmaq kerek...— İrada elindeki bloknot üstünde nelerdir yazıp qoydı, tüşünceli alda yerinden turdı, evniñ törüne yürüş etti. Üstüme basmasın dep, divarğa taba çekildim.

Bunda, çibin necasetinden ve tozdan qararıp qalğan çatlaq şişeli lampanıñ ülkün yarığında insannı yalıñız davuşından tanımaq mum¬kün. Hucur şey... Büyük ekskavatorlar, karyerler ve beton zavodı elektrik küçünen çalışqanları, er obyekttte dünya elektrik küçü sarf etilgeni alda, nevbetçi mehanikler odasında, bir buçuq aydan beri kerosin lampatı yanmaqta. Bu ne ikmet, bilmeyim. Maşinistler: Toqtabayevniñ inatlığı... deyler. Çünki bir defa onıñ: "Bu — idare degil. Yazuv-çızuv yeri, meclisler zalı degil. Qızındıñmı, açıl!" degenini işitken edim.

— Yoq, yoq, Abdulla Sadıkoviç.— Kene İradanıñ davuşı...— Bassaraba, siz aytqan kibi, çıqımsız degil, oña yardım etmek kerek. Siz özüñiz...

— Men? Siz kimerde hucur şeyler aytıp yiberesiñiz, Şadmanova... ayrette qalam. Ekskavator parkı başlığınıñ rıçag başında oturğanını qayda kördiñiz? Bilesiñizmi ne? Eger maşi¬nist çalışmağa bilmese, kursqa ketsin, oqusın! Kerçek, anavı... ne edi şu? Bekirov!..— menim adımnı aselet çoqçıp-qazğalap oturdı,— o da maşi¬nist olmaq istey.

— İstese, ne?— dedi Toqtabayev.— Kimden eksikligi bar? Sen tez Bassarabanı çağır, laqırdı etip baqayıq! Yardım kerek olsa, özüm yardım eterim. İnsannıñ taqdirini böyle, ayaq üstünde, al etmek olmaz. O qadar vaqıttan berli çalışıp, planını toldırıp kelgen maşinist, şimdi, niçündir, begenilmey qaldı. Maşina eski, bir kün çalışsa — dört kün tura. Bunda Bessarabanıñ qabaatı yoq. Adamlarğa, Mansurov arqadaş, Adam muamelesi kerek. Kadrlar... özüñiz bilesiñiz, er şeyni al eteler!

— Menim birevge osal muamelem oldımı?

— Siz quru adamsıñız,— dedi Toqtabayev,— maşinistler ögünde itibarıñız yoq. Lâkin bu hususta soñ laqırdı etecekmiz. Şimdilik Bassarabanıñ meselesini çezmek kerek.

Toqtabayev çıqtı. Evniñ içini sukünet bastı. 

Men turıp ketmek istedim, mümkün olmadı. Tekrar Mansurovnıñ sesi işitildi.

— Siziñ kavaleriya yuzsiz kişi eken,— dedi o İradağa. Men buz-buzladım.

— Kimniñ kavaleriyası?— İrada açuvlandı,— kavaleriya — ekskavator parkınıñ nijnigi, parknıñ başlığı ise sizsiñiz. Menden, Abdulla Sadıkoviç, ne isteysiñiz?

— Sizden? İç bir şey!— Şay degen soñ sustı. Hayli vaqıt artına-ögüne yurdi, soñ devam etti,— aytmaycaq edim, amma sabırım tükendi. Elbette, bu şahsiy mesele. Bekirov menim qadınıma, bilesiñizmi, ne degen? "Mansurovta ne taptıñ? Bıraq o harabeni! Taşkentke köçeyik, beraber yaşayıq!" degen. Añladıñızmı?

— Ya siziñ qadınıñız ne cevap bergen?— dep soradı İrada,— o yaqı da meraqlı...

İradanıñ davuşı eecanlı çıqtı. Demek, Mansurovnıñ sözlerine çoq inana qoymadı! Bu, er alda, bir şey demek. Yekaterina Vasilyevna namussız adam eken. Novorossiyskten kelgenimniñ ilki künü İradanen körüşe bilgen olsam, episini olğanı kibi aytır edim. İrada maña inanır edi. De¬mek, Yekaterina menden evel ortalıqnı qarıştırıp yetiştirgen.

Odanıñ içi birden yarıqlanıp ketti. Közlerimni aralıq ettim. Mansurov sernik çertken, sigarını yaqayata.

— Yekaterina Vasilyevnamı? O böyle alçaqlıqqa dayansınmı iç!? Ayıp degilmi saña, küçelek?!— degen oña,— men evli-barqlı qadınım. Anañ kibim. Bu ne seniñ aytqanıñ?— Şart etip bir şamar yapıştırğan.

— Yalan!— atılıp ayaq üstüne turdım,— qa¬dınıñız yalan ayta. İnsafsız kişi... özü meni tutıp, zornen öpti.

İrada abdırap, yerinden qalqtı. Men stolğa yaqın keldim.

— Siz bu yerde ediñiz... er şeyni işittiñiz, öylemi?— İrada titrek sesinen qıçırdı.

— Men iç bir şey işitmedim. Yuqlay edim.

— Yuqlay ediñiz? Niçün? Birevniñ laqırdısını diñlemek... bir şeyler uydurıp-çıqarıp, özüñizni aqlamaq içünmi?— qapunı şart urıp, tışarı çıqıp ketti.

— Demek, öpüştiñiz!..— Mansurovnıñ qalın, uzun qaşları ekişer yerden sınıp-sınıp keterek, areketsiz qaldılar.— Çoq aşağı insan ekensiñ!

Şırh etip yerge tükürdi. O da çıqıp ketti.

Men qaldım. Vaziyetim, elbette, parlaq degil. Maña endi kimse inanmaz.

Bassaraba ve Menjevetskiy kirdiler.

— Toqtabayevni körmediñizmi?— dep soradı Bassaraba.

— Seni qıdırmağa ketti,— dedim men. 

Sigizmund Genrihoviç yanıma keldi.

— Rica etem, maña smena injenerini ve eks¬kavator parkı başlığını tapıp beriñiz!

— Yañçıq mında ediler,— dedim oña,— biraz sabır etiñiz!

Menjevetskiy maña öyle ökünçli baqtı ki, utanğanımdan "şimdiçik..." dep, tışarı sıptırıldım.

Mansurov ve İrada ağaç köpür yanında ediler. Mansurov ellerini sallap, yüksek sesnen bir şeyler ayta. İrada yanında tura. İndemey... Yaqın kel¬dim: — Sigizmund Genrihoviç sizni bekley,— dedim. Mansurov sözlerimni diqqatnen diñlep turdı, soñ: hi-hi-hi etip küldi.

"Bu da ne eken?" — dedim öz-özüme, açuvlanıp, keri qayttım.

— Şimdi kelecekler, dedim Menjevetskiyge.

— Sağ ol, Bekirov!— O, peçkanıñ ögünde tiz çökip oturğan, ateş içinde qalıp telniñ ucunı qızdırmaqta ve Bassarabanen laqırdını devam etmekte edi: — Bilmeyim, arheologlarğa aytsam, belki külerler,— dey edi o,— lâkin insan elinen yapılğan şey ekenine eminim. Bu ülkelerde ta, arab ükümdarlığından evel yüksek seviyeli medeniyet olğan. Bu yerlerde İskander Zulkarnayn bile bulunğandır. Amma topraq pevrenk içün... eki biñ yıl — aqılğa sığmaz müddet degil. Böyle suv yolu Romada şimdi de bar... Madamki öyle, bu insan elinen yasalğan şey. Geologlar bunı eslemegenler. Yer qazılğan vaqıtta yanaşada beş teşik teşip, keçip pevrenkke ilişmemek mümkün edi. Böyle adiseler çoq olalar.

Toqtabayev kirdi.

— Seni qıdırdım!— dedi o Bassarabağa.

— Biz yalıda edik.

Sigizmund Genrihoviç qıp-qırmızı telni çıqarıp, sigarını tutandırdı.

— Demirci tükânında çalışqan vaqtımda sigarnı daima böyle yaqa edim,— dedi o,— balalığımda, babam sigarnı niçün ateşnen yaqmay eken, dep taaciplene edim. Soñundan añladım. Sigarnı böyle yaqmaq, belli derecede, aristokratlıq eken. "Demirci olıp, sigarnı kibritnen yaqa..." deycekler. Ateş, adetince tütey — medeniyetten uzaq şey.

İnjener Toqtabayevke çevirilip, başınen Bassaraba betke işaret etti.

— Buña teşekkür etiñiz! Sezikli kişi eken. Acaip maşinist. Topraqnı kovşnen qaza, amma yerni parmaqlarınıñ,— Menjevetskiy parmaqlarını közlerine yaqın ketirip, olarğa diqqatnen baqtı,— parmaqlarınıñ uclarınen tutıp baqqan kibi is ete.

Menjevetskiyniñ tırnaqları arasında balçıq tolu ekenini körip, taaciplendim. Menim taaciplengenimni sezdi. Deral cebinden yavluğını çıqarıp, ellerini sürte başladı.

— Demirci ne vaqıt oldıñız?— dep soradı ondan Toqtabayev.

— İnjenerlik ameliyatım vaqıtında oldım. Meni kelecekteki injener dep, demirci hanege yolladılar. Anda üç ay balaban demir çöküçnen çalıştım. Yahşı ki, ustam yuvaş qart edi, tırışıp çalışqanımnı körip, soñundan meni injener hızmetine avuştırdı. Amma mında, Çar-Çaqta tırış-tırışma, daima pişken-tüşken injenersiñ.

Toqtabayev külümsiredi.

— Afu etiñiz, Sigizmund Genrihoviç, men partiyalı adamım...

— Ne? Partiyalı ekenligiñiz içün afu isteysiñizmi?

— Mümkün olsa da, sözümni bölmeseñiz... soñuna qadar aytıp bitirsem...— dedi Toqtabayev,— çünki...

— Baş üstünde, naçalnik arqadaş!— qart injener şaqalı sözge şaqalı cevap berdi.

— Men partiyalı adamım, Sigizmund Genrihoviç, ve işiñizge partiya közünen baqmaq isteyim. Yüregiñiz temiz, men bilem. Künü kelir, partiya sizge beñzer eski, tecribeli mütehassıslar hususında öz fikirini söyler.

— Söylermi?

— Söyler!— dedi. Toqtabayev qatiyetnen ve sözüne devam etti: — amma ıncınğan olsañız, o hususta er yerde ayta berüviñiz yahşı şey degil. Belki canıñıznı ağırtqan kişiler olğandır, lâkin biz sizge ürmet etemiz, sizni saya-sevemiz. Siziñ içün bu azmı? Daa ne kerek? Canıñız ağırğanını er yerde ayta bermek kerekmi? Er kesniñ yüregi bar.

— Belki siz aqlıdırsıñız...— dedi Menjevetskiy ve tüşünceli alda cılmaydı, soñ laqırdını başqa tarafqa çevirdi,— Bassarabanıñ kovşı ilişmegen olsa, bir şey bilmeycek edik,— dedi.

İrada ve Mansurov kirdiler. Mansurov, Sigiz¬mund Genrihoviçniñ qolundan tutıp selâmlaştı, al-hatir soradı, Bassarabağa ise başını bir silkitip almaqnen kifayetlendi.

— Dostlar!— Menjevetskiy sözge er kesten evel kirişti. — Dostlar, maşinist Bassaraba ne yaptı? Şimdi sizge aytayım...

— Biz onı ciddiy laqırdı içün çağırdıq,— dedi Mansurov,— siz toqtap turıñız!

— Afu etiñiz, men sözümni bitirmedim... Bitirmek degil, atta başlamadım, Şay... biz aylanma kanalnı tezce qurmaq içün tırışamız, öylemi?— Sigizmund Genrihoviç cebinden yavluğını çıqarıp, pensnesini sürte başladı.— Özen içün yeñi yol quramız. Amma onıñ astında ne bar? Aytıñız, ne bar? Bilmeymiz. Töpesi küyük qarağaç esiñizdemi? Esiñizde olmasa, çıqıp baqıñız. Mından dört yüz metr uzaqta tura... onıñ yanında, yer astında, büyük kanal tapıldı. Nomay suvlu ka¬nal. Tasavur etip olasıñızmı?

— Kanal? Yer astındamı?— Mansurovnıñ közleri bir-birine baqtılar,— onı Kim yasağan?

— Kim yasağan? Bunıñ şimdi emiyeti yoq,— dedi Menjevetskiy,— kanal...

— Siz yañlışmaysıñızmı, Sigizmund Genriho¬viç?

— Yoq.

— Ümüt etilmegen şey.

— Elbette...— dedi Sigizmund Genrihoviç,— suv Hazar Kend betten kele, aylanma kanalnıñ astında yüz metr yürip, töpesi küyük qarağaçnıñ yanında, Çar-Çaqta tamam plotinanıñ özü olacaq yerge çıqa. Bu, işni mürekkeplendirecekke beñzey. Söz kelimi, Çar-Çaqnı qurutmaq içün, suvnı ay¬lanma kanalğa yiberdik, amma yer astındaki kanaldan Çar-Çaqqa saniyede qırq kubometr suv aqıp turacaq. Demek, suvdan kene qurtulalmaycaqmız,

— Bu mümkün degil!— dedi Mansurov.

— Niçün mümkün olmasın? Mümkün...

— Sen buña inanmaysıñmı?— Toqtabayev meseleni añlatıp başladı.— Men mında ilki sefer kelgende, özenniñ yüksek yalısında eski arıq kördim. Oña suv nasıl çıqqandır deysiñ? Elektrik motornenmi? O vaqıtta elektrik motornı kimse tüşünde körmegen. Amma plotina bar eken. Qaç sene evel? Beş yuzmi? Biñmi? Lâkin plotina kerçekten de bar eken. O yerniñ ozgo plotina yasamaq içün pek kelişikli.

— Biz bu adamnen beraber,— Menjevetskiy Bassarabağa çevirildi,— meselege eki taraftan yanaştıq. Menim plaşçım tünevin paromda qalğan edi. Hatirime tüşti, aylanma kanal çetindeki topraq yığınları üstünden paromğa kettim. Yanıq töpe qarağaçnıñ yanına kelgende suvnıñ astından köpükler çıqayatqanlarını esledim. Özenniñ qaynağan yeri... aylanma belledim. Yalığa tüştim: köpükler terenden çıqalar. Kene töpege köterildim, anda Bassaraba turmaqta edi. Ekimiz susıp, diñlenip baqtıq. Yerniñ astından suvnıñ sağır uvuldısı işitildi. Eki yerden topraqnı qazıp baqtıq — qaydan çıqqanını körmek istedik, lâkin truba qalın... suvnı köralmadıq.

— Toqta sen!— dedi Toqtabayev. Aqılına bir şeyler tüşkenge beñzedi.— Gece smenasında kovşnıñ tişleri beton trubağa ilişti, degen ediñ. Aqılıñdamı, Bassaraba? Kovşnıñ köpürçigi ve eki tişi sındı.

— Bilem, o beton degil, taş eken,— dedi Bassa¬raba. Çaqmaq taş. Kovş vastasınen eki lâpek taşnı birden köterip aldım, tübünden quyu çıqtı. Ekskavatornı arqağa cılıştırğanda, itimal, yerniñ astı — büyük qobadır, batıp ketermiz dep qorqtım. Lâkin qoba yoq edi. Quyu ise yer astı kanalnen birleşik eken... şimdi añladım.

— Kim bilsin? Elbet de...— Sigizmund Genri¬hoviç muayyen neticege kelalmayıp,  tamşana berdi.

— Öyle olğanda, bütün maşinalarnı sol tarafqa cılıştırmaq kerek,— dedi İrada.

— Anda eki ekskavator bar. Menim şimdi kelüvimniñ sebebi de şu,— dedi Menjevetskiy,— eki maşinanı acele surette çetke çekmek kerek.

Laqırdı meraqlı edi. Men diqqatnen diñlep oturdım. Demek, bizim ekskavatornıñ uçurımdan aşağı yuvarlanayazğanınıñ sebebi de bu ola bile eken!? Eski kanalnıñ etrafındaki topraq, er alda, boş eken.

Bu arada Mansurov meni köre qaldı. 

— İşke! İşke! Tez!— dep qıçırdı o, qırmızı köz qapaqlarını oynatıp,— özüñizge alâqası yoq işke qarışmañız.

Kişiler oña taaciplenip baqtılar. Menje¬vetskiy öksürip aldı, burunınıñ ucuna tayıp tüşken közlügini, işaret parmağınen üytep, töpege köterdi. İrada yanımda tura edi. İndemedi maña arqasını çevirdi.

Öylemi? Men kettim. Yüregimdeki ağrı ve kederge çıdayalmay kettim. Qafamnıñ içinde çeşit tüşünceler bir-birlerinen çekkeleşe berdiler. "Böyle oldımı, İrada? Men sizni dünyada eñ dülber, eñ insaflı qız belley edim. Sizni sevdim daima sizni tüşündim. Siz keçken soqaqlarda yurdim, siziñ cigerleriñizge kirici avanen nefes almağa tırıştım. Men sizni adamlardan, dağlardan, ruzgârlardan künledim. Şimdi... men qabaatlı olıp çıqtım. Yekaterina Vasilyevna meni özü öpti, özü raqınen sıyladı. Men..."

Ava quru ve suvuq. Özen betten küçlü yel ese. Yüksek topraq yığını üstünde turğan ekskavatornıñ yelquvanı kök yüzünde dolana.

— Ey! Kazak! Saña ne oldı?— degen davuş işittim. Başımnı köterdim, Arhipka,— biz seni bekleymiz...— o çirkin davuşnen küldi.

Ekskavator çalışmay, tura. Maşinistniñ kabinası boş. Yaqın keldim. Topraq yığını artından Kandıba ve Almazov çıqtılar.

— Niçün keçiktiñ?— dep soradı menden Alma¬zov,— işlerniñ sıqlet ekenini bilmeysiñmi?

Men indemedim. Kovşqa köz ettim. O çuqur içinde yata. Tros avada sallanıp tura.

— Çekil... men çıqayım,— dedi Kandıba,— bugün çalışmasaq, grafik harap olacaq. Agapovdan ayıp.

— Bana aytmadımmı?— Almazov ziyade eecanlı edi,— suvuq yel sılaq yelquvannıñ üstüni buzlatqan. Töpege çıqmaq kerek... çünki tros valikten tayıp, boltnıñ ucuna asılıp qalğan. Tünevin yahşı maylanmağanğa beñzey, lâkin...

Onıñ töpesine nasıl çıqmalı? Rezina çızmalarnen buz üstüne basmaqnıñ çaresi yoq. Er kes areketsiz, indemey baqıp turmaqta. Kabinağa kirip, çızmalarımnı çıqardım, çılğavlarnı ayaqlarıma sarıp, tobuqlarımdan yuqarısını telnen bağladım, fufaykamnı dögmelep, çilengir anahtarını, kiçik çöküçni ceblerime tıqıştırdım, may qutusını qoltuğıma qısıp, yelquvanğa tırmaşa başladım. Men bugün er türlü hızmetke azırım. Ayğa uç deseler, bir sözsiz uçacağım. Tek ayğa degil, eñ uzaq seyyarege bile... köpek-mışıq, sıçavul qıdırıp oturmaq kerekmey.

Yelquvannıñ ortasına yetken edim, qulağıma aşağıdan Almazovnıñ sesi keldi.

— Tüş? Tez tüş!— dep qıçırdı o. Men elimni salladım: "selâm!" Soñ yoluma devam ettim. Kelgenimniñ ilk künü Hristofor töpede valikni maylayyatqanını körgende —"bir şey degil..." dep tüşüngen edim. Elbet de... aşağıdan baqsañ, öyle.

— Tüş, deyim saña! İşitesiñmi?— Almazov kene qıçırdı.

Men yuqarı cılışa berdim. Özümni köstermek içün degil. Şay... közüm battı, onıñ içün, kimseniñ sözüne qulaq asmadım. Bu ne? Qaramanlıqmı..? Söz sırası aytıp keçeyim. Men bir defa, çelüskin epopeyasınıñ iştirakçisi İbraim Fakidovdan: "Nasıl! Buz deryasında geminiñ batuvı deşetli edimi?" — dep soradım. O hucur etip, küldi: "Deşetli? Öyle degeni ne?— dep taaciplendi,— eger qorqunç manasında olsa, böyle deşet gemige mingen ilki künümizde başlağan ve biz onı ilki künümizde aqıldan çıqarıp atqan edik. Lâkin biz Neapolge degil, Şimaliy qutupqa keteyatqanımıznı bile edik... İşittiñizmi?"

Töpege köterilir ekenim, aşağı baqmamağa tırıştım çünki ...kim bile? Şu vaqıtqa qadar öyle oldı-böyle oldı, maña Çar-Çaqnıñ buzları arasında, ister-istemez, bir qaç kereler yuvunmaq kerek oldı. Bu sefer belki uçmaq sırası kelir! Yuvunmalardan soñ sağ qala bildim, lâ¬kin bunıñ töpesinden uçsam...— çünki yelquvan pek yüksek,— ne olacağını alla bilsin. Ekskavatornıñ özü yüksek topraq sarpanı üstünde tura. Uçsam, parçalarımnı cıyıştırıp yürecekler. Menim içün kim ağlaycaq? Bir İradam bar edi, o da...

— Tüş! Tüş!— aşağıdan qıçıra berdiler.

Yuqarığa köterilgen sayın yel quvetlendi. İstinad noqtam — sağ elim. Sağ ayağımnen qarmalap, aşağıdaki köndelen demirge basam, ondansoñ sağ elimnen töpege köterilip, eki ayağımnı tekrar basamaqqa qoyam. May qutusu ziyade keder ete. Qutuğa baqayım degende közüme deli özen çalına. Yuqarıdan baqqanda, özümni güya aylanma kanaldan atlap keçeyatqan, Çar-Çaq suvları üstünde asılıp qalğan kibi is etim.

Bir talaydan soñ alıştım. Yuqarı adım atqanda, kevdemni yelquvanğa sıqıp, sağ elimni yuqarı uzattım. Muqayt areket ettim... çünki özüm¬ni yel çekip alıp keter dep qorqtım.

Bir defa ayaqlarım yerinden qurtuldı ve bizim Bademlikniñ ibaresinen aytqanda — çompas keras aşağı yuvarlandım, yoq... bu maña şay keldi, asılında tek ayaqlarım qurtuldı, qollarıma ası¬lıp qaldım. Bundan soñ aşıqmadım, aşağı köz etüvni bıraqtım. Kimerde yelkem üstünde elektrik qığılçımları çapqalağan kibi oldı. Bu şübe edi.

Niayet, yelquvannıñ töpesine çıqtım. Yıqılmamaq içün, sağ ayağımnı köndelen demirniñ arasına keçirdim, may qutusını eki demir arasına tıqtım, soñ valikni qıbırdatacaq olıp baqtım. Buzlap, qatıp qalğan. Bir qaç defa çöküçnen urdım, balçıqlı qattı maynı temizlep baqtım. Valik qıbırdamay qaldı. Parmaqlarım suvuqtan evelâ qızardı, soñ ağardı... soñ kögerip başladılar. Valikni aylandırmaq istedim, ellerim tabi olmadılar. Bilegimni demir arasına keçirip, ellerime sıcaq nefesnen üfüre başladım. Çoq vaqıt üfürip turdım, soñ qıbırdatıp baqtım. Daa üfürdim... avuçımnı açıp-yapıp baqtım.

Öz-özüme vazifeler berdim. Biraz vaqıt keçken soñ olarnıñ icrasını teşkerdim.—"Güzel tur, sen yelquvan üstündesiñ. Ayaqlarıñ tüpsiz dünyağa asılıp turalar. Qollarıña küçlüce üfür, küçlüce! Baq, işaret parmağıñ işten çıqayata! Aydı, qıbırdatıp baq! Güzel... endi avuçıñnı aç! Yap! Aç! Yap! Sızlaymı? Zararı yoq. Aç! Yap! Aç! Yap! Baq, elleriñ qızarıp başladı¬lar. Demek, ayat qaytıp keldi. Belki suvuq yel eksilgendir? Yoq, yel, evelkisi kibi, küçlü. Endi qolçaqlarıñnı kiyip, gimnastikanı devam et: Aç! Yap! Toqta! Bu ne demek? Men mında gimnastika içün çıqtımmı? Bunıñ içün aşağıda yer azlıq ettimi? Ellerim qızdılar."

Öz-özümnen laqırdı ete berdim, Aşağı baqmadım. Balçıqlı may parçalarını urıp tüşürmek içün köçerniñ etrafını qırıp temizledim. Valik qıbırdağan kibi oldı. Çöküçnen eki-üç defa urdım. Yerinden köçti. Bir qaç kere aylandırıp baqtım. Delik içindeki qattı may parçaları tüştiler. Yañıdan mayladım, Yel küçleşti. Uvulday başladı. May yaqqan soñ valikni bir daa aylandırıp baqacaq oldım, tirsegim may qutusına toqundı, qutu avada sızğırıp, özen içine tüşip ketti. Pek afıdan tura eken.

Qutu tüşeyatqanda, nasıl ettim de, aşağı baqmadım, bilmeyim! Bir ayağımnı demir arası¬na qıstırıp, trosnı valikke keçirdim.

İş bitti. Azaçıq nefes almaq mümkün. Mañlayımdan, qulaqlarımnıñ artından ter aqmaqta. Kölmegim şır-suv.

Aşağı tüşmek, töpege çıqmaqtan qolay keldi. Elde may qutusı yoq. Aletlerni kene ceblerime ve qoynuma tıqıştırdım. Ayaqlarım barmı-yoqmı, duymayım. Olar, añlaşıla, pek üşügenler. Kim bilsin, belki çılğavlar tüşip ketken, men buzlı demirler üstüne çıplaq ayaqlarımnen turmaqtadırım? Ayaqlarıma baqmaq istemeyim, baqsam — yerge de baqacağım, yerde ise Çar-Çaqnıñ dalğaları uvuldamaqtalar.

Yavaş-yavaş aşağı tüşe berdim. Baqsam, endi ekskavator üstünde rıçaglar yanında turam. Dört qol meni ilindirip aldılar. Közüme İrada çalındı. Beti ap-aq, qansız. Başını aşağı egiltken, tüşkün alda kögertede turmaqta. Közleri telâş tolu.

— Ayaqlarını qarnen şıqlamaq kerek!— dep qıçırdı o,— Bu suvuqta, bu yelde...

Almazov ve Kandıba indemediler. Meni aletler saqlı yaşçikniñ üstüne oturttı, çılğavlarımnı çezip, ayaqlarımnı qarnen şıqlay başladı¬lar.

— Soñ, nasıl?— dep soradı Kandıba.— Canıñ tabanıñdan çıqıp ketmedimi?

— Yoq...— dedim men.— Daa içimde.

İradanıñ emirine binaen, çılğavlarnı tekrar ayaqlarıma sarıp, çızmalarımnı kiydim. Almazov endi rıçaglar başında edi. O trosnı aşağı tüşürdi. Nikolay alel-acele kovşnı taqtı. Men yerde turdım. Közlerim ep töpedeki valikte edi. Tros valikten çıqıp ketermi-ketmezmi? Yoq... tros ziyade tartıldı, endi çıqmaycaq. Kovş topraqnı boşatıp, kene çuqurğa endi.

Ekskavator, demir yolnıñ ucunda, uçurım üstünde turmaqta edi. Biz oña yeñi yol yasamağa başladıq. Maşina bugünki kibi, ritmnen iç bir vaqıt çalışmağan edi.

Dört saatten soñ onı artqa cılıştırdıq. Almazov meni töpege, özüniñ yanına çağırdı.

— Kel, otur!— dedi o maña, rıçagnı kösterip,— ögren! Tezden mektepni bitireceksiñ!

Onıñ yengil, sabırlı çalışayatqanını körip, suqlandım. Kovş de topraq yığını üstüne qapaqlana, de aşağı tüşe, de töpege çıqa. Kovşqa, yığın üstünde toqtalmağa imkân bermey, aman yelquvannı sağ tarafqa aylandıra, kovş kene çuqur içinde ğaip olıp kete. Sılaq topraqnı kovş içinden boşatmaq qıyın, lâkin hızmet ustadan qorqa, deyler. Kovş yuqarı keteyatqanda içindeki topraq avadaki sarsıntı neticesinde divarlarından ayrıla, kovş yığın üstüne qapaqlanğan vaqıtta tökülmesi qolaylaşa. Bu protsesske tsikl... bir tsikl deyler. Smenada episi ne qadar tsikl ola bile? Beş yuzmi?

Maşinanı men de böyle usta idare ete bilsem... Almazov qafamdaki fikirlerni oqudımı, ne yaptı?

— Sabır et, sen de ögrenirsiñ!— dedi maña ve rıçaglar başından turdı:— Otur!

Bir saatten soñ İrada peyda oldı. Ne vaqıt ketken edi? Bilmeyim. Topraq yığınınıñ ziyade yükselip çıqqanını körgen soñ, Almazovnıñ ustalığını, becerikligini maqtap başlağan edi, maşinist onıñ sözüni böldi.

— Bu tek menim işim degil,— dedi Andrey Za¬haroviç,— Bekirov de çalıştı.

— Bekirov?— İrada inamsızlıqnen külümsiredi.— Cevdet rıçag başında oturıp olamı?

— Yoq, oturalmay...— dedim men yüksek, sert davuşnen,— eki adam, eki omuzından tutıp tura. Tutmasalar, yıqılıp kete.

İrada menim açuvlanğanımnı sezdi — indemedi. Almazovnıñ yanına barıp:

— Men niçün keldim, bilesiñizmi?— dep soradı.

— Yoq.

— Yarın saat onda idarede tehnika aktiviniñ muşaveresi olacaq. Krasnânskaya ve Vadim Semöno¬viç Taşkentten qaytıp keldiler. Akveduk meselesi çezilgenge beñzey. Özüñiznen beraber ekipajnı da alıp keliñiz!— dedi İrada,— Meselâ, Karimni, Kandıbanı... Bekirov arqadaşnı da mümkün.

İrada ketken soñ, Andrey Zaharoviç maña köz

qıptı.

— Ne qadar büyük resmiyet... kördiñmi?— dedi o,— "Bekirov arqadaş"... halq komissarı. — Soñ davuşını küçültip, menden soradı: — Qavğa ettiñizmi? 

— Öyle oldı!

— Kerekmey, Cevdet! Qavğa etmek kerekmey!— Almazov terenden köküs keçirdi.— Tünevin men de özümniñkinen qıçırıştım. Şimdi peşman etem. Bala bağçasına işke kireyata. Anda dört mürebbiye bar. Bizimki — beşinci. Özümizdeki eki daneni anda alıp ket, deyim. Alıp ketmeseñ, evde cenk toqtamaz. Yoq, alıp ketmem, dey. Niçün? Bağçada balalarnı yahşı baqmaylar, hastalanırlar, dey. İşitesiñmi? Özü mürebbiye olğan bala bağçasına öz balasını alıp ketmege qorqa. Bu ne demek?

Evge qaytqanda, Andrey Zaharoviç yol boyu qadını hususında şikâyetlendi. "Daa işke kirgeni yoq, bütün gece balalarnıñ adlarını aytıp, sandıraqlap çıqa" dedi.

Aşhane yanında toqtaldıq.

— Qayda?— dep soradı menden Almazov.

— Biraz tıqınmaq isteyim...— dedim men.

— Anda bizimkini körseñ,— belki aş almağa kelgendir — ayt, saba muşaverege ketecek, de! Qısqası, bir aftadan beri daima böyle: men işten evge, o evden işke. Körüşip, laqırdı etip olamaymız. Tünevin kâğıt yazıp qaldırıp ketken.

— Ne yapsın? Qurucılıqqa yardım etmek kerek!— dedim men, ne aytacağımnı bilmegenimden...

— O da şay: yardım etmek kerek, dey. Men itiraz etmeyim, yardım ete bersin, lâkin neticede ne olıp çıqa? Men mındam, o anda, balalar evde. Qarma-qarışıq.

...Aşhanede adam az edi. Ekinci smena aşap ketken, şimdi gece smenasından qaytıp keleyatqan işçiler birer-ekişer kire bermekteler.

Zalnıñ bir köşesi brezentnen bölüngen. Bunda, adeti üzre, bulaşıq savutlar turalar. Sabira hala maña tüy pastası... üstünden etli şorba qoyıp bergen arada, perde artından qadın sesleri işitildi.

— Ne? Men onıñ hızmetkârımmı?— dedi birisi. Bu, fikirimce, Yekaterina Vasilyevna edi,— tañ atqanda turdım, azlıq ettimi? Er kes aşhanede aşay, o da aşasın. Qızdırıp bermesi qıyın degil, lâkin borşç pişirem dep, ısqa tutunmağa vaqıttım yoq.

Bir talaydan soñ özü zalğa çıqtı, elinde boğça içinde çanaq-çölmek. Meni körgeni kibi, kelip yanaşamda oturdı.

— Selâm-aleyküm, Cevdet!— dedi maña, yasama nezaketnen,— körüşmegenimiz çoq vaqıtlar oldı. Sağındım sizni.

Eppi vaqıt susıp oturdım. O, bir-birinen bağı yoq, dadsız sözlernen, nasıldır, hucur bir tarihnı ikâye etti, qaç defa haqıldap küldi. Sabira hala çette turıp, bizni seyir etti. Açuvından çatlayazdı.

— Öşek darqatıp yüresiñiz, öylemi?— dep soradım men Yekaterina Vasilyevnadan.— Bunı ne maqsadnen yapasıñız?

— Nasıl öşek? Sizni begengenimni başqalardan gizlemek kerekimmi? Toqta! Bu şeytanlı hala sizge bir şeyler qarıştırdımı? Eger Mansurov sizni birde-bir şeyde öpkelese, maña aytıñız, özüm laqırdı eterim.

— Özüñizden başqa kimse bir şey qarıştırğanı yoq. Men añlamayım, siziñ ile menim... ekimizniñ aramızda ne ola bile?

— Ne bar? Onı bilem. Sevgi... Sizni sevem. Amma ne ola bilecek... aytıp olamayım. Siziñ kibi tülenlerni qozğay bermege sevem. Adamlarnıñ alıñız tabiatça bir-birine aks soyları birleşe ekenler. Lâkin ebediy degil...— O bir şeyler daa aytmağa tedariklengende, Mansurov kirip keldi, bizim stolımızğa oturdı.

— Seni beklep olamaycağım,— dedi o qarısına,— bare aşhanede aşap keteyim. Zaten sabalıq aşnı daima mında aşap kete bersem ne?

— Pek güzel...— dedi Yekaterina Vasilyevna. Yerinden sıçrap turdı, elindeki savutnı tars etip kürsü üstüne qoydı.— Mına sabalıq yemegiñ bunıñ içinde!— dedi o,— üyleligiñ de bunda! Rica etem,— o quturıp başladı. Eki-üç adım ögge, eki-üç adım artqa yurdi, soñ: — Sağlıqnen qal, Cevdet!— dedi maña,— er kün smenadan soñ mında kelip aşaysıñmı?

Men cevap bermedim. "Yoq, Riginada..." deycek oldım, erindim.

Mansurov aş savutını eline alıp, qarısınıñ peşinden ketti, Maña aylanıp bile baqmadı.

Gece ekskavatornıñ yelquvanı üstünden tüşeyatqan maalimde İradanıñ maña baqıp turğan telâşlı közleri hatirime keldi. O, ğaliba, maña bir şeyler söylemek istedi... söyleyalmadı.

Yekaterina Vasilyevna ile ne qadar körüşken olsam — episiniñ neticesi qolaysız olıp çıqtı. Lâkin yalan söylegenide ne? "Sizni begenem... borclı qaldıñız" ve saire. O kimseni begenmey. Ne meni, ne Mansurovnı. Canı sıqıla. Kimdir: Yeka¬terina Vasilyevnanıñ institut bitirgenine dair diplomı bar dedi. Toqtabayevden: bu kerçekmi, dep soradım.

— Ne? Seni de elge aldımı?— dep küldi ve meni baştan-ayaq közden keçirdi,— o, utanmaz-arlanmaz qadın, Cevdet! İnanma oña!

Men, Yekaterina Vasilyevna laqırdısı çıqsa, açuvlanam. Amma kimerde içimde şeytançıq peyda ola, yüregimni tırnap ala. "Bıraq, Cevdet! O qadar mubarek olmaq kerekmey. Bu dülber qadınnen özen yalısına çıq, bir dolanıp kel" dey.

Abdırap, silkinip ketem.

İrada..?! O maña darğın. Men onı sevem, o meni, ğailba, sevmey. Lâkin yoq... seve. Men bilem. İrada yalıñız menim olacaq. Ebet, ebet! Ne? Menim? Ola bilecekmi, aceba?

Ne olsa-olsun... Bekleyim, zaman körsetir. Zaman? Menim Elpidege sevgimni zaman elâk etmedimi?

Bu fikirnen baraknıñ qapusını açtım. Evniñ içi çım-çırt edi. Karim ve Basit yuqlaylar, Bassaraba tüşünde sandıraqlay: "Qapaqnı men sındırdım. Qapaqqa asıl da toqunmadım, ket, deyim saña". Nikolay ve Arhipka körünmeyler. Ra¬şid quruna berip, stol başına oturğan, çay içe bayat pite qapıp, tüyülip aşana.

— Qayda qaldıñ?— dep soradı menden o,— aşamağa şey qalmadı. Episini sıpıştırdıq.

— Men aşhanede aşadım. Çay içe bilem.

— Çay yoq... bitti,— dedi Raşid,— sabır et. Men şimdi suv ketiririm.

Raşidniñ pelteklengen adeti bar. Laqırdı etkende "r" yerine "y" dey. "Bayıp... ketiyiyim..." olıl çıqtı.

Oña bu arfni doğru söylemege ögretmek istegenim çoqtan. Vaqıt yoq. Ondan soñ, yavaş-yavaş özü ögrenip keter belledim. Men özüm de... altı yaşımda ekende "r" yerine "l" dey edim. Balalıq... lâkin Raşid, şükürler olsun, yigirmi dört yaşında.

Yaz künleriniñ birinde bizim köyde qomşumıznıñ oğlu student tatilge kelgen edi. Peltek ekenimni işitken. Bir kün meni tizleri üstüne qoyıp:

— Qana ayt,— dedi: — "Ararat üstünde qar iridi".

— "Alalat üstünde qal ilidi..." — dedim men. 

Lâkin eki kün keçken soñ, bu arfni doğru aytmağa ögrendim. Bu usulnen Raşidni de oquta bilirim zan ettim.

— Menim aytqanlarımnı tekrarla: "Ararat us¬tünde qar iridi..."

— İyye!— dedi Mahkamov.— Bu ne demek oldı? Bütün dünyanıñ belâsı "r" üstünde quruldımı? Bizim qışlaqtaki kişilerniñ episiniñ laqırdısı böyle.

— Qaysı qışlaqta?

— Sen bilmeysiñ... Horezm bette, küçük qışlaq...

Böyle der eken, onıñ "r" arfi olmağan, yahut az olğan sözlernen laqırdı etmege tırışqanını sezdim.

— Bizim yaqta bu arfni çoq kişiler aytıp olamaylar.

Raşid ep özüni aqlamağa tırıştı.

— "Bizim yaq..! Bizim yaq!" Sen ğaliba biraz alıp qaçtıñ!?

— Yoq, iç alıp qaçqan yerim yoq. Kerçek aytam.

— Karamatnıñ adını nasıl aytasıñ? 

Mahkamovnıñ yüzü qızardı.

— Külgeniñ de ne? Karamat acaip qız,— dedi maña,— er vaqıt adını aytıp turmaq şart degil, kelişikli epitetlerden faydalanmaq da mümkün. Söz kelimi: "menim sevimlim", "menim güzelim..." ve ilâhri. "Sevimlim..." añladıñmı? "Sevgilim" degil. Arada büyük farq bar.

— Sen oña "sevgilim" dep baqtıñmı?

— Yoq— Mahkamov turdı, barak içinde, artqaogge yüre başladı. Çoq yurdi... soñ ocaq yanında ağaçlar üstünde turğan çaynikni aldı.

— Raşid, menim içün zamet etme!— dedim men,— özüm ketiririm.

Elindeki çaynikni çekip alıp, tışarı çıqtım. Arıqqa keldim, bütünley buzlağan. Yanaşada, yerde yatqan rels parçasınen urıp, buznı parladım. Baqsam — astı qup-quru. Suv ta, Hazar Kendde kesilgenge beñzey. Dülgerler baragına kettim. Anda sıcaq suv daima ola turğan. Qapunı qaqtım, davuş çıqmadı. Zembeleginden çektim — açılmadı. Qızlarnıñ nümüneviy baragına cönedim. Mında komsomol qızlar yaşaylar. Özleri şimdi yalıda beton içün bloklar yasaylar. Bıltır baş hızmetler — aylanma kanal ve araret stantsiyası qurucılığı isap etile edi. Şimdi stantsiyada montaj işlerine Tursunov reberlik yapa. Yeñi bir uçastka daa peyda oldı — esas hızmetler uçastkası... plotina. Qızlar plotinanıñ yalısını pekitüvnen meşğuller. Öz yataqhanelerini nümüneviy yataqhane dep ilân ettiler. Bizge — erkeklerge oña kirmek yasaq. Kirsek, polları bulaşacaq eken...

Olarda, elbette, istenilgen vaqıtta qaynağan suv tapmaq mümkün.

Büyük oda içinde sıra-sıra krovatlar... Töşeklerniñ üstünde keñ yüzbezler, yerde tar, ucuz örme kilimler yayılğan. Divarlar çır-çıplaq. İçeride çım-çırt.

Pencere ögündeki sandıq üstünde qız otura. Kim? Yüzü körünmey, çünki maña yarıqqa qarşı baqmaq qıyın. Yanında erkek kişi... kişiniñ başında yaltıravuq qasnaqlı qara furaj¬ka. Böyle furajka kiygen adamlarnı Ödessa bazarında körgen edim. Ayaqlarında toqal bu¬run, laklı çızmalar... "Cimmi". Üstünde keñ balaqlı ştan, qısqa bıcaq — çarlston. Onıñ da üstünden qısqa palto — ögü çezik.

— Siz, Bekirovsıñız... tanıdım,— dedi qız. Bu vaqıtqa qadar qayda ediñiz? Sizni Baş Dugümden qaçtı, dediler. O vaqıtta... hatiriñizdemi? Arhipka ile...

Qıznıñ sesi maña tanış keldi. Ğaliba, daa yaqında... bir yerde körüşken edik.

— Maña azaçıq suv kerek,— dedim men.— Arıq quruğan.

— Suv? Arıqta suv yoqmı?— qız zevqlanıp küldi,— ürmetli Kandıba ne yapa? Bugün barakta nevbetçi eken.

— Onı qaydan bildiñiz?

— Yalıñız onımı? Başqa sırlarıñıznı da bilem. Oturıñız!

Qız divar yanındaki ağaç setke işaret etti. Soñ, yanındaki qara şapkalı kişige:

— Bar, qaynağan suv ketir!— dedi. 

Kişi yerinden qıbırdamadı. Qız özü turdı, elimdeki çaynikni ilip aldı.

— Ma! Bar, suv ketir!— dedi qattı davuşnen ve çaynikni kişige uzattı. Kişi çaynikni alıp azbarğa çıqtı. Men qıznı tanıdım. Bu — Valâ Sinitskaya edi.— Hristofor nasıl?— dep soradı o menden.

Hastahanege barıp-kelip körüşip turğanımıznı ve endi tüzelip başlağanını ayttım.

— Kim bardı?— dep soradı qız.

— Men, Karim ve Nikolay, beraber...— dedim men.— Bizimkilerniñ episi. Bassaraba üç kere bardı.

Qara furajkalı adam qaytıp keldi.

— Tez keldiñ...— dedi Valâ.

— Uzaqqa ketip oturmadım. Demir yolculardan.

— Büyük baktan aldıñmı?

— Yoq. Anda suv ekşigen. Men bilem...

— Rahil qayda? Haberiñ yoqmı?— dep sora¬dı Valâ menden, lâkin cevabımnı beklemey, devam etti,— ...o vaqıtta biraz qolaysız olıp çıqtı. İçtik, biraz dadını qaçırğanmız. Endi içmeyim.

— İçmeysiñ? Senmi?— Kişi balaban ağızını ziyade açıp, küldi.— Bana şişeni tüplegen sen degilmi ediñ?

— Bir parçaçıq... o da raqı degil, zveroboy.

— Qayda işleysiñ. Valâ?— dep soradım ondan.

—İşim zevqlı. Kommutatorda oturam. Şnurlarnı keçirem-çıqaram. Kimerde kişilerniñ sevgi sergüzeştlerini diñleyim. Siz daa qarmaqqa tüşmediñiz.

— Çaynigiñ suvıp qalmadımı?— dedi kişi. Añlaşıldı, ketmek kerek. Kişi kim? Qara kartuzını közlerine basa berip kiygen. Yüzü körün¬mey. Ana endi qaburğalap oturdı. Közüme baqmağa istemey.

Sol qaşınıñ üstünde pıçaq izi. Canım bu...

— Muşuq! Sen ep gizlenip yüresiñmi?

— Niçün? Ne mana bar?— Muşuq tınç cevap berdi. Qadın tuqumınen bağlandıñmı, bitti. Yaqañnı qurtaralmazsıñ. Sen...— o Valâğa açuvlı köz etti,— meni qaç kere elge berdiñ? Şimdi de öyle... Tiliñ qaşına. Baq, Valâ... esiñi ciy!

— Qorqtım... ötüm patladı! Ğarip Muşuq! menim ayatım öyle ki, iç saqınmayım. Öldümmi qaldımmı ep-bir, dünyağa merağım olsa edi, başqa mesele. Şimdi, doğrusını aytsam, büyük zevq ile yüzüñe tükürir edim.

Muşuq, ayaqlarını poldan üzdi, avada bir siltep, yerinden turdı. Avuçlarını qaç kere tizlerine urdı, soñ ırcaydı. Bu — ırcayuv degil, açuvnıñ bürkip çıquvı edi.

— Ne? Bu adamnıñ sevgi aqqındaki laqırdısını işitmek isteysiñmi?— dep soradı o qızdan,— tezden işitirsiñ... telefonda. Keçenlerde onı paromda acaip qadınçıqnen kördim. Medeniy tilde aytqanda, dama... bütün şerbetinen beraber. O kim edi?— Muşuq közlerini maña tikledi,— tek yalan aytma!

— Yalan aytmağa ne acet? Mansurovnıñ qarısı... Valâ bilse kerek.

— Mansurovnıñ? Şaşılacaq şey! 

Soñundan nasıl vaqialar olıp çıqacağını bilmedim. Bilgen olsam, Yekaterina Vasilyevna aqqında bir şey aytmaz edim.

— Sağ ol, Valâ!— dedim men, baraktan çıqayatqanda,— bizde suv yoq, amma ocaq yana. Çay pişirmek mümkün.

— Nikolay ne yapa?— dep soradı Valâ tekrar,— evlenmedimi?

— Yoq, evlenmedi.— dedim men.— O bir sefer evlenmekni doğru tanıy.

Qıznıñ sualine cevap berir ekenim, sözlerimniñ aqibetini tüşünip baqmağnım. Soñ¬undan añladım.

— Bir sefer? Elbette!— laqırdı bunıñnen bitte belledim men, lâkin yoq... Valânıñ içinde nasıldır qurtçıqlar uyana başladılar,— toqta, niçün bir sefer? Nikolay asıl da evlengen edimi? Senden sorayım Bekirov! Nikolaynıñ qadını olğan edimi? Qayda? Kim— menim eki sözüm Valâ içün yeñilik... olıp çıqqanı alda, Muşuqnı soñ derece sevindirdi. Öyle küçlü hahıldap küldi ki, bütün vucudı lıqıldadı.

Soñundan ne oldı, bilmeyim. Özümizniñ barakqa qaytıp keldim. Raşid teren yuquda edi. Suvnı qaynattım. Tumboçkanıñ çekmecesi içikde eki kesek şeker tapıp, meşrebe içine qoydım, qarıştırdım, soñ koykanıñ üstüne uzandım, yuqlap qalğanım.

— Saba meni Raşid uyanttı.

— Yur, kettik!

— Qayda?

— Muşaverege!

— Bizni qoyarlarmı?

— Qoyarlar...— dedi Raşid,— çabik ol!

Turacaq oldım, vucudımnı qıbırdatalmadım. Ayaqlarım sızlamaqta ediler... şişkenler. Ğaliba, suvuqlanğanım. Stol yanındaki meşrebeni almaq istep, zar-zorına ayaqqa turdım. Közlerime qaranlıq çökti, ayaqlarım büklenip kettiler. Koykanıñ üstüne otura qoydım.

— Saña ne oldı?— dep qıçırdı Raşid. O, menim alımnı körip, qorqtı,— çırayıñ ap-aq...

— Bilmeyim, dost. Ayaqlarım sızlaylar. Buzlatmadımmı aceba?

Üstüme tekrar yorğanımnı orttim. Raşid yuvurıp azbarğa çıqtı, fanera parçası üstüne qar alıp keldi.

— Köter başıñnı!

Qulaqlarıma ve betime qar ışqladı. Bir talaydan közlerime yarıq keldi. Başımnı köterdim degende, tekrar vucudımnı ağırlıq bastı, başım aşağı tığırıp ketti. Raşid maña yatmağa ruhset etmedi.

— Otur! Qıbırdama! Ocaqnıñ tütüninden olğan şey. Keçip-keter.

Bir qaç daqiqadan soñ bir coruq oldım. Raşid meni qoltuqlap, azbarğa çıqardı. Çi¬nar yanında, qar üstünde bayağı turdım. Esimni toplağan soñ, abına-sürüne, Raşidniñ yanaşasından kettim.

Avası bozuq ve tınçıq aşhane içinde yüregim kene sıqletlendi. Kuhnâğa kirdim, Sabira haladan sıcaq suv alıp, başımnı yuvdım; soñ od¬jaq yanında turıp, saçlarımnı quruttım. Eger, gece ocaq başımnı tutqan olsa, ağrı keçip ketecek. Yoq... daa fena oldı. Ayaqlarımnı zar-zorına qıbırdatıp, zalğa çıqtım, kürsüge oturdım degende, başım stol üstüne tüşip ketti. Maña ne oldı?

— Cevdet! Dostım!— Raşidniñ eecanlı sesini işittim.— Kene yaramaysıñmı?

Karim da peyda oldı.

— Ne? Ziyafet başladımı?— dedi o, şeñ davuşnen. Onıñ bir şeyden haberi yoq.

— Ziyafet? Kişi hasta. Sen ziyafet...

— Kim? Cevdetmi?— Karim ayrette qaldı,— indemegeniñ ne? Doktor çağırmaq kerek!

Eki elinen belimden qapqaç etip aldı, yuqarı köterdi.

— Tut!— dedi Raşidke,— medpunktqa alıp keteyik! Biz bu meselede ne bilemiz? Köter!

Meni çekkelep medpunktqa alıp kettiler. O idare yanında edi.

Doktor... esli qadın, meni kürsüge oturtmaq istedi. Men oturalmadım. Küşetkanıñ üstüne yatqızdılar. Aş qazanımnı yuvdılar... bu — müim protsedura eken. Ondan soñ, özüme keldim. Diagnoznı körip, ayrette qaldım.

— Zeerlenüv,— dedi ekim,— kimerde kişiler barakqa parovoz çöyüninden suv alıp keleler. Onıñ içinde totmı isteysiñ, qatranmı, episi bar. Soñundan, taacipleneler. Mında endi öyle bir al olıp keçti. Qadın-ammallar baragında çamaşır yuvmaq içün suv ketirip qoyğanlar. Qızlardan biri alğan, içken.— Ekim böyle deliller ketirip söylene-yatqanda, hatirime gece olıp keçken sergüzeşt tüşti.

"Çöyünden aldıñmı?" dep soradı Valâ. "Yoq. Çöyünde suv ekşigen. Men bilem..." — dedi Muşuq.

Muşuq maña ne içün ekşi suv ketirdi? Şaqa etipmi? Yoq. Zanıma qalsa, Muşuq ömürinde şaqa etken kişi degil.

— Ne? İşitmeysiñizmi?

— Seniñnen doktor laqırdı ete. Közleriñni aç!— Karim yeñimden tutıp çekti — cevap ber!

— Sizden sorayım, gece içkeniñiz nasıl çay edi? Dostıñız ayta... gece çay içken ekensiñiz.

— Çay degil, qaynağan suv.

— Qaynağan suv? Siziñ barakta qaynağan suv olamı?

— Tünevin, paqıl kibi, yoq edi. Ketip, qomşu baraklardan qıdırdım.

— Sizge yatmaq kerek. Eñ azdan eki kün...

— Yatmaq? Doktor, meni Çar-Çaqnıñ astına dalmağa, yel quvan töpesine çıqıp-tüşmege mecbur etiñiz, doktor... tek "yat" demeñiz!

— Töşekte yatmaq kereksiñiz!.. Şimdi! Bu daqiqada! Mına retsept.— Karimge kâğıt yazıp berdi,— dostıñız içün biraz raatsız oluñız! Hazar-Kendde apteka bar. Yuvurınız! Amma baragıñızdaki suvnı mutlaqa teşkerip baqmaq kerek.

Azbarğa çıqqan soñ Karimge yalvardım: kerekmey. Men adam taparım, ketme!— dedim... Sözümni diñlemedi, yuvurıp ketti. Raşid qoltuğıma kirip, meni muşaverege çekkelep alıp ketti.

İdareniñ qapusı ögünde adamlar turmaqta ediler. Olarnıñ içinde közüme Mansurov çalındı. Meni eslegeni kibi, arqasını çevirdi. Bunı Raşid kördi.

— Oña ne oldı? Kene şeytanları tuttımı?— dep soradı menden.

Omuzlarımnı qıstım.

— Nasılsıñ? Bir coruqsıñmı?

— Güzel.

— Kirip oturayıq. Tışarıda suvuq.

— Aksine... biraz   avada  turayıq!— dedim men.— Başım alâ şuvuldamaqta...

Qapu ögüne "Ford" kelip toqtadı. İçinden Torizo çıqtı. Çar-Çaq qurucılığınıñ başlığı... onıñ bu kelüvini bir vaqia isap etmek mümkün.

İşitkenimizge köre, Anna Yakovlevnanen çıqışmay eken. Belki, bu öşektir! Çar-Çaq kibi büyük qurucılıq başlığınıñ işi ğayet çoq. Baş Dugümden uzaqta... çıplaq qayalar arasında eki gidroelektrostantsiya qurulacaq. Derivatsion ka¬nal... yigirmi beş kilometr uzaqta, sağ yalıda, elektrik-himiya kombinatı içün negiz qoyılmaqta.

Qurucılıqnıñ özüni samolötnen enine ve boyuna uçup, aylanıp çıqmaq içün bile çoq vaqıt kerek. Taş ve demir yollar, onlarca yeñi posöloklar, evler, tükânlar, hastahaneler, aşhaneler meydanğa ketirilmekte. Elbette, reberniñ işi çoq. Belki Torizo bu sebeplerden bizge sıq-sıq kelalmaydır?!

Amma Vadim Semönoviç Kandalov daima mında, Baş Dugümde. O, Anna Yakovlevna ile bir institutta, bir kursta oquğan. Studentlik adamlarnı bir-birlerinen qavi bağlap qoya.

İradanıñ sözleri hatirime keldi.

Qum taşuv meselesini çezmek içün toplanğan vaqıtımızda, İradadan: Anna Yakovlevnanıñ haberi barmı? Kelecekmi?— dep soradım men. İrada buruldı-qıyıştı, soñ meseleni olğanı kibi ayttı: "evine kirmedim, çünki anda Vadim Semö¬noviç bar edi. İdaredeki sekretarğa ayttım, kelse haber etecek".

O vaqıtta bu sözlerge emiyet bermegen edim. Barıp ayttımı? Ayttı! Pek yahşı. Krasnânskaya, çoqqa barmay, muşaverege keldi. Daa ne kerek?

Men öz başıma külümsiredim: "Esli-başlı kişiler sevgi ve muabbetni unutmaylar. Reberler olğanları içün... olar da insanlar. Anna Yakovlevna otuz beş yaşında...

— Ne külesiñ?— dep soradı Raşid.

Sebepni aytmadım.

Torizo idareniñ qapusından içeri kirdi, onıñ artından Mansurov çaptı. Soñ qapu ögünde tütün içeyatqanlarnıñ episi kirdi.

— Raşid! Sizni ayrıca davet etkenlerini bekleysiñizmi?— dedi yaş qız. Onıñ İrada ile qaç kereler bizim uçastkağa kelip-ketkenini körgen edim. Amma özü kim?

— Karamat... Siz de muşaverege keldiñizmi?— dep soradı ondan Raşid. Soñ añladım... Episini añladım.

— Kelsem ne? Mümkün degilmi?— qız özüni coymadı. Bugünki muşavereniñ sebepçileri bizmiz.

— Niçün sebepçileri?— dep soradım men.

— Menjevetskiy yer astında kanal tapqan. Bizim geologlar qabaatlı olıp çıqtılar.

Karamat geologiya idaresinde hızmet ete eken. Onı da bildim.

— Sebepçileri degil... Siz qabaatlılarsıñız.— Raşid işaret parmağını tikledi, avada qaqıtıp aldı,— bilmiş oluñız, biz sizge savusqannıñ yuva yasağan yerini körsetecekmiz.

— Sizin körsetecegiñiz bir şey degil, Menjevetskiyniñ özü telükeli tipke beñzey.— Biz qapudan kireyatqanda Karamat hahıldap küldi,— men gidrotehnikim. Bu işniñ, elbette, maña da alâqası bar. Qana, kettik!

Klub qurulıp bitkeni yoq. Meclisler ya aşhanede, yahut mında — prorablıq idaresindeki konstruktorlar bürosı odasında keçirile. Odanıñ içindeki çertöj tahtaları çetke cıyıştırılğan, diger odalardan kürsüler ketirilip qoyılğan, yüzge yaqın adam toplanğan.

Raşidnen ekimiz eñ arqadaki skemlege oturdıq. Karamatnı köridorda ğaip ettik. Muşavere daa başlağanı yoq. Qırmızı satinnen örtüli stol ögünde, ayaq üstünde Mansurov tura. Çengesini yüksekke kötere berip, zal içindeki adamlarğa köz etmekte. Onıñ arqasında — Krasnâskayanıñ qabulhanesine kirilgen qapu. Biz kelgen soñ, bu qapu açıldı, Curayev içeri kirdi. Artından Menjevetskiy peyda oldı, Curayevnen laqırdığa tutındı, onıñ sözlerini dnqqatnen diñlep, başını sallay berdi. Soñra Torizo köründi. Ögdeki skemlelerniñ yanında toqtalıp, Anna Yakovlevnağa bir şeyler ayttı: adam çoq çağırğansıñız... dedi ğaliba.— Soyunmasaq olmaycaq. Öylemi, arqadaşlar? Sıcaq... Ya siz?— o brezent plaşç kiyimli, gidromonitorğa parmağını uzattı,— eñ olmağanda, qalpağıñıznı çıqarıñız! Torizo bir şeyler daa ayttı, adamlar külüştiler. Biz işitmedik.

Zal içinde ğala-ğula başladı, er kes üstündeki iş urbasını çıqarıp, köşede pol üstüne bıraqtı, tezden büyük oba asıl oldı. Kişiler soyunğan soñ yerlerine oturdılar. Krasnânskaya qolunı töpege köterdi, sesler tınğanğa qadar aşağı endirmey, bekledi. Sukünet asıl olğan soñ, Torizodan soradı:

— Birinci mesele qaldı. Öylemi, Mihail Eduardoviç?

Torizo qaşlarını sıttı, omuzlarını qıstı. Zaldakiler, reberniñ ağızından, ne çıqar eken, dep beklep oturdılar.

— Evelâ aylanma kanalnı bitireyik...— dedi Torizo, niayet,— plotina meselesini soñ baqarmız. Ne deysiñiz?

Krasnânskaya cevap bermedi. Elindeki qarındaşnen grafinni çıqıldattı.

— Başlayıq, arqadaşlar!— dedi o,— bugün aylanma kanal aqqında laqırdı etecekmiz. Çünki kanalda soñki aftada templer biraz zayıfladı. Elbette, bunıñ sebepleri bar.

— Aytıñız, biz de bileyik!— dep qıçırdı zaldan yer patlatıcılarnıñ büyügi.

— Siz, Mihail Eduardoviç, bir şeyler aytacaqsıñızmı?— dep soradı Krasnânskaya, quru-cılıq başlığından... güya zaldan berilgen replikanı işitmedi.

— Yoq,— Torizo başını tersine salladı,— özüñiz aytıñız! Merkeziy Komitetniñ qararı sizge malüm.

Krasnânskaya teklifni qabul etti.

— İş şöyle,— dedi o,— ükümetniñ yeñi qa¬rarı mücibi, aylanma kanal bu sene baarde bi-tirilmege borclı. Lâkin biz bu müddetni muzakere içün toplanmadıq. Qararnı eda eteyikmi? Etmeyikmi? Bu hususta laqırdı ola bilmez. La¬qırdı başqa şey hususında: işni vaqıtında eda etmek içün ne yapmaq kerekmiz?

Menjevetskiy yerinden turdı.

— Men bir şeyni bilmek isteyim... dedi o, Torizoğa baqıp,— mümkünmi?

Torizo başını qıbırdattı: "Mümkün".

— Maña bugün akveduk meselesi çezilecek dediler. Onıñ içün keldim.

— Siz şay da meclisimizniñ qaramanısıñız...— dedi Torizo külümsirep.— Yer astı kanalı-ñız başımız üzerine apansızdan yağğan qar oldı.

— Men tünevin kommunistlernen laf ettim,— endi ayaqqa Curayev turdı,— olar, yer astı ka¬nalı aqqında, ciddiy talimat bekleyler.

— Niçün bilmem, meclisimiz öz çığırına minalmay. Muşavereniñ kün tertibinde bir mesele, bazı arqadaşlar ise tamamınen başqa mesele hususında laqırdı eteler. Olarnıñ ilerisi — akveduk... tehnikiy mesele,— dedi Vadim Semönoviç oturğan yerinden,— baş injenernen al etmek mümkün. Öyle degilmi, Mihail Eduardoviç?

Torizo sağ közüniñ qapağını qıbırdatıp aldı, indemedi. Vadim Semönoviç içün bunıñ, özü yeterlik edi. O Torizonıñ qılıqlarını bile.

— Ondan da ğayrı,— Vadim Semönoviç devam etti,— ürmetli Menjevetskiy tehnikiy proyekt boyunca bazı qaydlar yapmaq istey. Musaade etseñiz, sizni o qaydlarnen özüm tanış eter edim. İtiraz yoqmı? Biz qırdan tüşken sel yolunda betonlı kestirme yasamaq isteymiz. Kestirme olsa, sel Çar-Çaqnıñ aşağı yalılarına tüşip ketecek. Qışta sel yüz sene içinde bir kere daa olacaqmı-olmaycaqmı? Belli degil. Sel ba¬arde sıq ola. Sel, eger diqqat etseñiz, atta plotina qurulacaq yerge yaqın qır eteginde bile özüne dere yasağanını köreceksiñiz. Biz selni istegen tarafımızğa doğrultmaq istei¬miz. Onı astı betonlı, quni şekildeki çuqurda cıyıp, beton örtüli kanal boyu derivatsion kanalnıñ üstünden keçirip, özenniñ aşağı yalı¬larına aqızmaq isteimiz. Bu işlerniñ proyekti çoqtan azır, bütün ükümet distantsiyalarında tasdiq etilgen.

— Böyle proyektni mında kimse körgeni yoq,— dedi Curayev.— Biz bu işniñ mütehassıslarımız. Niçün bizge körsetmediñiz? Eger proyekt ükümet idareleri tarafından tasdiq etilgen olsa, bu Baş idare içün daa fena. Lâkin proyektni tüzetmek mümkün.

— Tüzetmek? Öyle şeyler bar, tüzetmek mümkün degil. Lâkin men sözümni devam etmek isteyim. İn¬jener Menjevetskiy, zanıma qalsa, büyük hayalperest kişi. Sel yolunı plotina ögündeki suv tıynağınen birleştirmekni teklif ete. Derivatsion kanal ve, şosse içün köpürler yasalmasın, dey. Bu ne demek? Özüñiz qıymet kesiñiz! Sel kanalı, fikirimizce, eki köpür astından keçmek kerek. Ondan soñ, sel kanalını aşağıda yapmalımı, yuqarıdamı? Köpürlerni qurmalımı, yoqmı? Bular, zan etsem, tehnikiy mesele? Onı böyle auditoriyada muzakere etmek mümkün degil.

— Tehnikiy mesele? Sel yolunı bir taraftan, plotina tıynağına tüşürmek, diger taraftan, selni özenniñ şağı yalılarına aqızıp, kanal üstünde eki büyük demir köpür qurmaq. Bu, siziñce, tehnikiy meselemi?— Curayev öz fikirini sabırlı, lâkin israrlı surette isbat etmege tırıştı. Söylenir eken, samaylarındaki qan damarları, asabiylikten, qabarmaqta ediler Menjevetskiyniñ teklifi qabul etilse, eki million kümüş devlet parası iqtisad etilecek. Siz bunı tehnikiy mesele deysiñiz.

— Zakir Gulâmoviç, siz smena injenerisiñiz...— Torizo "smena injeneri", sözlerini ayrı bir aenknen ayttı,— ve Baş Dugümniñ partâçeykasınıñ sekretarısıñız. Çar-Çaq qurucılığı tehnikiy bölügi reberiniñ sözlerine, er alda, ürmet etmek kerekligini bilseñiz kerek. Tecribeli injener, Dneprde menim kolumda çalışqan kişi. Oña fikirini aytıl bitirmege imkân bermeysiñiz. Yahşı şey degil.

— Eki million da az para degil...— dedi zalda kimdir,— iş ürmetten keçken.

— Eki million!— dep fısıldadı Raşid ve tirseginen menim qaburğama türtti.

Curayevniñ sözleri adamlarda, şübesiz, tees-surat doğurdılar. Bunı Vadim Semönoviç sezdi, ellerini pervasız alda eki yaqqa açıp, boyunını qısıp, zalnıñ törine baqıp turdı. Baqtı... kimsenn körmedi, bir şey işitmedi.

— Yoq!— dedi o, bir talaydan soñ,— bu, er al¬da, tehnikiy mesele. Onı al etermiz.

— Maña mümkünmi?— Torizo söz istedi. Anna Yakovlevna başını salladı.

Men Torizoğa diqqatnen baqtım. Başındaki saçları cıynaqlı surette taralğan, ortadan cik açılğan. Lâkin olar aşağıdan eppiy çalarğanlar. Özü keniş omuzlı, quru müçeli ki¬şi. Söylegende, yüzünde hoş tebessüm asıl ola, açıq, dülber davuşınen diñleyicide güzel teessurat doğura.

— Aylanma kanal, dostlar, ulu işnmizniñ başlanğıçı. Biz aylanma kanal vastasınen özenniñ muayen qısımındaki suv aqıntısını başqa yolğa tüşürecekmiz. Lâkin bizge plotina qurmaq kerek. Bu ise ğayet mürekkep iş. Çar-Çaqnıñ astını qurutıp, teren çuqurlar-quyular qazmaq, olarnı betonnen bekitmek kerek. Yazda degil — qışta... Kotlovan?— Torizo mürekkep tehnikiy vazifeler üstünde toqtaldı eken, derivatsion kanalnıñ başında suv qabul etici kameralar olacağını ayttı: — Suv bu kameralardan keçip, derivatsion kanalğa kirecek, aşağıda turbinalarnı areketke ketirecek, turbinalar ise generatorlarnı aylandıracaqlar. Elektrik küçü podstantsiyalar vastasınen himiya kombinatına ketecek. Kombinat Orta Asiya pamuqçılığı içün mineral kübre menbaı ola. Biz şimdi kübre içün pek çoq para sarf etemiz,— dedi Torizo.— Altın berip, kübre alamız. Kombinat qurulğan soñ, özümizniñ mineral kübremiz olacaq. Kün zarfında yüz biñlep para iqtisad etecekmiz. Şimdi ise... vaqıtnı iqtisad etmege tırışmaq kerekmiz, çünki böyle büyük qurucılıqta iqtisad etilgen er saatnıñ özü — million demek ola. — O toqtaldı, teren köküs keçirdi.— Amma biz vaqıtnı iqtisad etalmaymız. Çünki aylanma kanal bunı yaptırmay. Qana, bir laqırdı etip baqayıq, ne yapmaq kerek?

Torizo aqırın ve sabırlı söylendi. Aytacaq nutqınıñ er cümlesini kün-evelden tüşünip, azırlap kelgeni sezildi. Torizonıñ er şeyge öz noqtai nazarı bar.

— Gece ve kündüz çalışıp kanalnı bitirmek kerek. Sel kanalı şimdi esas meselemi? Müim mesele — aylanma kanal, soñra — plotina. Sel yolu meselesini injenerler başqa vaqıtta özleri çezsinler. Kanal üstünde eki köpür qurmaq kerekmi — kerekmeymi? Bu meseleni muzakere eter, bir qararğa kelirmiz,— dedi Torizo.

— Biz, Mihail Eduardoviç, bu hususta siziñnen laqırdı etken edik. Hatiriñizdemi?— dedi Krasnânskaya, eecanlı alda,— oldı! Mesele çezildi, degen ediñiz. Şimdi kene: baqarmız, çezermiz... añlaşılmay.

— Çezilgen şey yoq... tahminiy laqırdı etken edik. Siz meni yañlış añlağansıñız.

— Yoq... men sizni doğru añlağan edim. O vaqıtta Vadim Semönoviç bizim variantqa qarşı çıqqan edi. Şimdi siz bizni qorçalamaqtasıñız!

— Ekimizniñ aytqanımız da bir şey, Anna Yakovlevna! Onı bir meselede siz qorçalaysıñız, diger meselede men.— Torizo tekrar külümsiredi. Anna Yakovlevnanıñ yüzü qızardı, iddetlenip, qarındaşınen grafinni çala başladı.

— Men mesele böyle çezilir, dep, tüşünmegen edim,— dedi Krasnânskaya, fikirlerini toplağan soñ,— Curayev arqadaş! Baş idarede akveduk meselesi çezilgende siz barmı ediñiz?

— Çezilgende, degil — çezilıyen soñ... bar edim. Mihail Eduardoviç akveduk proyekti tehsovette tasdiq etilgenini aytqan edi.

— Men Baş Dugüm qurucılığı içün mesül kişim,— dedi Anna Yakovlevna,— tehnikiy aktivniñ ögünde tekrar aytam: müim mesele böyle çezilmey. Bu, devlet içün eki million kümüşlik fayda ketircek iş öldü demek ola. "Muzakere eter... bir qararğa kölirmiz..." Çar-Çaq quru¬cılığı başlağanından beri mütehassıslarnıñ çoqtan-çoq altın fikirleri elâk olıp keldiler. Men böyle işke razı degilim.

— Men ise meseleniñ qoyıluvınen razı de¬gilim,— dedi Torizo.— Siziñ vazifeñiz, Anna Yakovlevna, berilgen emirni eda etmek. Biz bazarda degilmiz. Akveduk... bu şimdi ne içün kerek oldı? Ne? Qırlardan sel aqmaqtamı. Aylanma kanal, işte, müim mesele. Ekskavator maşinistler hususında tüşünmek, olarnıñ ameliy bilgilerini teşkermek kerek. Belki bu fikirnen de razı olmazsıñız, amma men öyle tüşünem. Bizim maşinistler — acemi kişiler. Rıçagnı ögge-artqa üytemege bilüv, bu iş bilüv degil. Kiçik detal bozulsa, tüzetmek tursın, yerinden çıqarıp almağa bilmeyler. Bütün Baş Dugümde bir aqiqiy maşinist bar... Andrey Almazov. Başqalarını qoy çuvalğa — ur divarğa! Agapov... Bassaraba, olarğa maşinist demek mümkünmi?

— Bassarabağa toqunmañız!— dep qıçırdı nijniklerden biri.

— Niçün?— dep soradı Torizo ve zalnıñ içinde bu sözniñ saibini meraqnen qıdıra başla¬dı,— toqunsam, ne? Dağılıp ketecekmi?

Soñki eki söz kişnlerniñ oşlarına ketti… külüştiler. Torizo ilekâr... ne vaqıt, ne yerde, nasıl laqırdı etmek kerekligini bile. 

Raşid dayanıp olamadı.

— Bassaraba acaip maşinist...— dep qıçırdı, ayaqqa tura berip.— Tek bir plannı toldırmadı. Sebebini bilmek kerek! Mansurov kimseni begenmey.— Raşid bir şeyler daa aytacaq oldı, sıqıldı, yerine oturdı.

Adamlar sustılar. Diñlenip oturdılar: Torizo ne der eken?

— Acaip olsa, demek, acaip eken daa!— dedi Torizo,— iç bir şey dep olamayım. Onıñ aqqında ekskavator parkı başlığınıñ raportı bar. Açuvlanğanıñız da ne? Reberni vaziyetnen tanıştırıp turmaq — onıñ borcı. Men ondan aylıq planlarnıñ icrasını talap etem. Bazı ekskavatorlarımıznıñ rıçagları başında kütür adamlar oturalar. Öylemi? Öyle! Söz olar hususında kete. Siz, Abdulla Sadıkoviç, bu vaqıtqa qadar maşi¬nistler meselesini yoluna qoyamadıñız. Anna Yakov¬levna ve siz — ekiñiz maşinistlerniñ ve olar¬nıñ yardımcılarınıñ erkânını közden keçirmege borclı ediñiz. Bunı yapmadıñız!

— Yapsaq, ne olacaq, bilesiñizmi?— dep so¬radı Krasnânskaya,— yarıdan ziyadesi işten boşatılacaq. Boşağanlarnıñ yerlerine kimlerni alacaqmız? Tek maşinistler degil. Ekskavatorlar da... eski-püskü maşinalar... Trosını bağlasañ, boltı sına, baraban qıza, kovşnıñ tişlerini tüzetseñ, hamutı qopa. Biz, er alde, bazı çareler körmek isteymiz.— Anna Yakovlevna Mansurovqa çevirildi:— Siz, ekskavator parkınıñ başlığı, bu hususta deyceksiñiz.

Torizo muşavere iştirakçileriniñ diqqatını bir meseleden diger meselege qolaylı-qolaylı avuştıra bilgeninden pek memnün qaldı.

Mansurov qaarli alda ayaqqa turdı, eski portfelini qarıştıra başladı. Çoq vaqıt qarıştırıp turdı, soñ içinden bılaşıqça papka çekip çıqardı.

— Maşinistler hususında biz evelde tüşüngen edik,— dedi o, parmağınen burunınıñ astını qaşıp aldı,— lâkin bazı meseleler hususında Torizo arqadaşnen kelişmek kerek edi. Beklemege mecbur oldıq. Musaadeñiznen...

— Kelişmek içün meni sekiz ay beklediñizmi?

— Musaadeñiznen...— dedi Mansurov, sualni işitmegen olıp,— Baş Dugüm idaresiniñ fikirini bildirmek isteyim.

— Nasıl fikirini? Krasnânskayanıñ emirinimi?— dep soradı Toqtabayev qaba sesnen,— onı çoqtan bilemiz! Emirler er yerde tolu: idare köridorları içinde, "Mavı qaya" qapusı üstünde, alay yerde... maşinistler nasıl çalışalar? Bu hususta laqırdı yoq. Torizo arqadaşqa itiraz etmek isteysiñiz. Nafile... Maşinistlerimiz, aqiqaten, çıqımsızlar. Bir şey olsa, Almazovnı örnek etip körsetesiñiz. Bu yahşı degil.

— Felsefeñizge itiyacımız yoq!— dedi oña İrada. Bunı er kes açıq-aydın işitti. Toqtabayevniñ ağızı açıq qaldı,— adamğa laqırdı etmege imkân bermeysiñiz? Aytsın, işiteyik... Krasnânskayanıñ emiri olsa, ne olğan? Onı diñlemek mümkün degilmi? Emirlerge ürmet etmek... tek ürmet etmek degil, olarnı eda etmek kerek. Toqtabayevniñ replikasını yañlış tanıyım.

Krasnânskaya qarındaşınen kene grafinni çaldı.

— Devam etiñiz, Abdulla Sadıkoviç!— dedi o.

— Maşinistler bir şey bilmeyler demek, elbette, yañlış fikir,— dedi Mansurov. O eski papkanı ep qarıştırmaqta edi,— sekiz aydan beri rıçag başındalar. Olarnıñ işine qıymet kesmek içün bunıñ özü kâfi. Kerçek. nuqsanları yoq... degil. Bunı epimiz bilemiz.— O, andan-mından alıp, çıbalıq söylendi,— Agapovnıñ yerine Ka¬rim Yoldaşevni tayin etmege, Agapovnı ise Baş idare kadrlar bölügi ihtiyarına yollamağa qarar berdik.

— Agapovnı kadrlar bölügine yollamaq ne ke¬rek?— dep soradı Torizo,— Yoldaşevniñ yardımcısı yapsañız olmaymı?

— Mümkün degil...— dedi  Mansurov,— çünki Agapov tek maşinist olaraq degil, yardımcı hızmeti içün de zayıf. İnjener Curayevniñ aytqanına köre, Agapov yahşı betoncı eken. Şimdi İskanderde betoncılar ve armaturcılar azırlayıcı kurs açıla. Agapov anda adamlarğa bu zenaatnı ögrete bile.

— Tezden pek çoq betoncı kerek olacaq...— dedi İrada,— olarnı qaydan alacaqmız? İskanderge ketsin. Aylanma kanalnı bu yıl martta bitirmek kerek. Amma bizge daa biñlerce kubometr topraq qazmaq kerek. Dört draglâyn, eki "kovrovets". Başqa ekskavator yoq. Tek maşinistler hususında degil, ekskavatorlar içün de tüşünmek kerek. Kimerde ekskavatorlar saatlarnen toqtap turalar. Elektrik küçü yetişmey. Andan soñ, yer patlatıcılarnıñ işini alıñız! Olarğa yahşı reber, qattı qol kerek. Yer patlatıcılarnıñ mesuliyetsizligi sebebinden, kimerde smena çalışmay tura. İşteki pervasızlıq bazan adamlarnı qurban ete. Hristofor Duranidi ağır yaralı, hastahanede yata... çünki parovoz maşinisti signalnı vaqıtında bermegen.

— İra aqlı,— dedi Anna Yakovlevna,— Duranidiniñ yaralanuvı deşetli al. Yer patlatıcılar bürosınıñ başlığı bu facia içün işten alındı. Lâkin mesele tek bunda degil. Zakir Gulâmoviç! Siz bir şeyler aytacaqsıñızmı?

— Bir mesele aqqında...— dedi Curayev.— Siz, Mihail Eduardoviç, Baş Dugümde siyrek körünesiñiz. Bu meni pek raatsızlay. Partâçeyka olğanım içün degil. Açıqtan-açıq laqırdı eteyik. Siz, Mihail Eduardoviç büyük mütehassıñız. Ondan da ğayrı, bütün qurucılıqnıñ başlığısıñız. Sizni bu vazifege Merkeziy Kömi¬tet tain etti. Siz, eger isteseñiz, Baş Dugümge büyük yardım körsete bilesiñiz. İsteseñiz... bir ay evelsi men sizge telefon etip, büronıñ meclisine kelmeñizni rica ettim. Kelmediñiz. Kün tertibinde ekskavatorcılar mektebi hususında mesele tura edi. Bizge mektepni açmaq ne qadar qıyın oldı, bilseñiz!? Onı açtıq. Lâkin sizniñ yardımıñıznen degil... Siz bizge eki draglâyn bermekni işandırğan ediñiz. Bermediñiz! Yük köterici kran bermekni işandırdıñız bermediñiz. Aşhanede işçilerge bereyatqan aşımız pek osal. Teminat bölügine qartop, et, makaron ketirmesi içün emir bermekni işandırdıñız! Qana? Qayda? Mihail Eduardoviç, bizni aldamaq kerekmey! Yapacaq olsañız da, yapmaycaq olsañız da, açıqtan-açıq aytıñız! Biz bilmek isteymiz. Baş idare bizim işlerimiznen ciddiy meşğul olacaqmı, yoqmı? Bugün, Vadim Semönoviçni özüñizge advokat etip alıp, keldiñiz, bu yerdeki sade ve samimiy laqırdılar üstünden küldi, adamlarnı mısqılladıñız. Endi keteceksiñiz.

— Küldim?— Torizonıñ beti çukündir kibi oldı,— laqırdı etken şeylerimiz, fikirimce, iç külünçli degil ediler.

— Aksine... kederli ediler. Yasama, dülber sözlernen laqırdı ettiñiz, esas meselege toqunmay, ufaq-tüfek şeyler etrafında aylana berdiñiz. Maşinistlerni teşkermek kerek eken... niçün? Qollarında vesiqaları yoqluğı içünmi? Olar ekskavatorlarğa kütür kişiler olıp mingen olsalar bile, sekiz ay içinde maşinanı ister-istemez ögrendiler. Men buña eminim.

— Bitirdiñizmi, Curayev?— dep soradı Anna Yakovlevna,— Güzel. Siz, Mihail Eduardoviç, bir şeyler aytmaq isteysiñizmi?

— Bu qadar qabaatlavlardan soñ... bir şey aytmamaq mümkünmi?— dedi Torizo. O, ğayet darğın edi ise de, sezdirmemege tırıştı.— Men qıymetli Curayevniñ acaip natıq ekenini şimdi bildim. Amma tayaqnıñ ucunı qarardan ziyade qıyıştırdı. Bilmek ister edim: Baş Dugümge reberlik niçün tayin etilgen? İşlerge reberlik yapmaq içün degilmi? Böyle uzun nutqlarnı, tek işler yahşı keteyatqan vaqıtta söylemek mümkün. Ne? Sizniñ yeriñizde men çalışmaq kerekimmi? Menim özümniñ hızmetim yeterlik. Eki draglâyn daa bermekni işandırğan edim. Draglâynler Amerikadan kelseler... Sizge beririm.

— Aylanma kanal bitken soñmı?— dedi Cu¬rayev,— sağ oluñız!

— Bilesiñizmi ne?— dedi Torizo Krasnânskayağa,— mında köterilgen meselelerniñ bazıları ciddiy ve printsipial. Olar hususında, zan etsem, ayrıca laqırdı etmek kerek. Bir telefon etiñiz... körüşeyik.

Torizo yerinden qalqtı. Zal duvuldap başladı.

— Yarın maşinistlerni, emir mücibi, yerli-yerine tain etiñiz,— dedi Anna Yakovlevna, Curayevke,— esas iş aylanma kanal. O martnıñ başında bitmege borclı. İra, işitesiñmi? Martnıñ başında! Başqa müddet yoq.

O, işni qaysı uçastkada, nasıl ve qaç smenada teşkil etmek zarurlığını añlatqan soñ, sme¬na injenerleriniñ ve ekskavator parkı başlığınıñ saba saat sekizde kabinetine kelmek kerekligini bildirdi. Muşavereniñ işi bitti.

Albu ise, yoq... muşavere bitmegen. Adamlar ayaqqa turayatqanda Menjevetskiy elini tekrar köterdi.

— Yer astı kanalı?

Torizo abdıradı... balaban kevdesi birden qaqındı, Krasnânskayanıñ qabulhanesine doğrulmaqta eken, toqtaldı.

— Yer astı kanalı hususında qarar sade ve qısqa olmaq kerek,— dedi Anna Yakovlevna.— Bizim ameliy işimiz içün onıñ kerekligi yoq. Arheologik bir delil olaraq meraqlı şey. Ne yapacaqmız? Onıñnen oğraşacaqmızmı, yoqsa plotina quracaqmızmı?

— Çar-Çaqnıñ qarşı yalısında qışlaq bar... İskander. Añladıñızmı?— dedi Menjevets¬kiy ve sustı, nelernidir hatırlamaq istedi.

— Ebet! Öyle qışlaq bar,— Torizonıñ köz qapaqları lipildep aldılar,— lâkin yer astı kanalga ne munasebeti bar?

— Ne munasebeti? İskander qışlağı olğan yerde eki biñ sene evelsi İskanderniñ çadırı ol¬ğan.

Torizo zornen külümsiredi.

— Endi tarih dersine keçtikmi?— dedi o, Menjevetskiyniñ lafazanlığına açuvlanıp.— Kanal eki biñ sene topraq astında yatqan. Şimdi ne demek isteysiñiz?

Menjevetskiy cebinden küçük taş parçası çıqarıp, Torizoğa körsetti.

— Baqıñız, ne qadar ağır! Niçün, bilesiñizmi? Bu suniy taş. Kanal truba içinde... böyle taştan yasalğan,— Menjevetskiy taşnı tekrar cebine qoydı,— qaç künler evelsi maşinist Bassaraba gece Ayıq-Burun bette çalışqanda, kovşı yerge tüşip ketken, üç tişi sınğan. Kovş bu suniy taşqa urunıp, sınğan. Kanalnı güzel teşkerip, suvunı kenarğa çıqarmaq kerek. Başqa çare yoq.

Zalnıñ ortasında nasıldır el köterildi. Ka¬rim ayaqqa turdı. O ne vaqıt kelip kirgen? Duymay qaldım.

— Men Bassarabanıñ yardımcısı olıp çalışıp keldim,— dedi Karim.— Onı bugün tenqid ettiler. Mansurov özü bizge niçün yardım etmey? Bazan elektrik küçü yetişmey.

— Elektrik küçü, elbette, kimerde yetişmey,— dedi Tursunov, oturğan yerinden.— Öz stantsiyamız işke başlağance elektrik küçünde qıyınlıqlar olıp turacaqlar.

— Bir mesele daa...— Karim qızıştı,— bana sel kanalı, köpür laqırdısı çıqqanda, tehnikiy mesele... injenerler özleri çezsinler, dediñiz!

— Akveduknı aytasıñızmı?— dep soradı To¬rizo.

— Şübesiz! Söz kelimi, aylanma kanal qurucılığı bitti. Ekskavatorlar ne yapacaqlar?

— Kotlovan qazacaqlar,— dep cevap berdi Krasnânskaya,— iş derivatsion kanalda da çoq.

— Sel içün kanal qazılacaq olsa, bizni yiberiñiz,— dep qıçırdı Agapov arttaki sıradan,— kadrlar bölügi kerekmey.

— Selni tıynaqqa tüşürmek mümkün eken, köpürler qurup yürmek ne kerek?— dedi Karim. Akveduk meselesi onıñ içün alâ çıtırman dağ edi.

— Aşıqmañız! Söz alıp laqırdı etiñiz!— dedi Torizo.— Toplaşuv bazarğa çevirilmesin.

— Men endi bitirdim,— dedi Karim. Yerine oturdı.

Soñ Tursunov turdı, elindeki qulaqlı qalpağını sallay berip, elektrik bürosınıñ şimdiki vaziyeti ve kelecegi aqqında söyledi. Yeñi stantsiya areketke kelse, elektrik küçü yoq, yarıq söndi degen şey olmaycaq. Şimdilik Qadıryanıñ küçünen yaşap turamız.

Bu adam ayaqqa turğan vaqıtta, onı fikren İrada ile yan-yanaşa qoyıp, muqayese ettim. Söz istep, elini kötergende, onıñ tar ve uzun avuçınıñ içini kördim. Belki parmaqları küçlüdirler. Belki bu elniñ özü İradanı quçaqlağandır? Başımı köterip, etrafıma baqındım, İradanı köralmadım. O ögde birinci sırada edi. Zenimdeki hucur fikirlerni tez-tez darqatmağa tırıştım, lâkin olar qaytıp kele berdiler. Şimdi Tursunovnıñ nutqını diñleyyatqan İrada belki meni qafasından çıqarıp atqandır... Belki bu muşavere bitken soñ, Tursunovnen beraber çıqıp keter!?

Toqtabayevniñ sesi işitildi. Men bilem, o kene Mansurovqa ücüm etecek. O sözüne başlağan edi, Krasnânskayanıñ qabulhanesinde telefon çaldı. Anna Yakovlevna, ögde oturğanlardan kimgedir başınen işaret etti, İrada qalqtı, qabulhanege kirip ketti, qapunı qapatmay, telefonnen laqırdı ete başladı. Bir talaydan soñ Anna Yakovlevna qolunı köterdi. Epimiz sustıq, nefes almağa qorqqan kibi, qapuğa baqıp qaldıq.

— Şimdi, Sergo arqadaş!— dedi İrada.

Kürsü tasırdadı. Pol üstünde qıznıñ ayaq davuşları çıqtı.

Torizo atılıp turdı, kevdesini tik tuta berip, qabulhane qapusına doğruldı, bosağanıñ us¬tünde İradanen ekisi toquştılar.

— Sizni degil...— dedi qız. Qaşlarınıñ areketinen Krasnânskayağa işaret etti,— sizni!

Anna Yakovlevna ketti, Telefon trubkasını eline alğan edi, Torizo onıñ artından içeri kirip, qapunı qapattı. Biz biri-birimizge baqıştıq. İndemedik... bekledik. İrada turdı. Barıp, qabulhaneniñ qapusını artına qadar açıp qoydı.

— Ebet, ebet,— dedi Krasnânskaya, soñ sustı, Orconikidzeniñ aytqanlarını diñledi. Halq komissarınıñ suallerine cevap berdi. Sergo: ay¬lanma kanalnı ne vaqıt bitireceksiñiz?— dep soradı. Bunı epimiz işittik. Krasnânskaya oña, şimdi Baş Dugüm aktiviniñ muşaveresi keteyatqanını söyledi, soñ kene diñledi:

— Yahşı, Sergo arqadaş, aytırım...— onıñnen sağlıqlaştı, trubkanı asıp, zalğa çıqtı. Yüzü qıp-qırmızı, özü eecanlı edi.

— Arqadaşlar! Bir qaç kün evelsi men ak¬veduk ve diger meseleler hususında halq komissarına telegramma bergen edim., şimdi episine cevap aldıq. Aylanma kanal fevralniñ soñuna bitirilmek kerek, dey. Bunı sizge bildirmemni rica etti. Akveduk meselesine kelgende, özüñiz baktıñız, nasıl elverişli olsa, öyle al etiñiz, dedi. Eger imkân olsa, eki million degil, eki kümüşni bile iqtisad etmege tırışıñız... şay

dedi.

— Sergo başqa türlü demeycegine men emin edim!— Curayev hoş ve ğururlı çere ile külüm-siredi.

Barakta meni Nikolay bekley edi. Koykasınıñ çetine oturğan, aqırından gitara çalmaqta. Kirgenim kibi, gitaranı bıraqtı, ayaqqa turıp, mıhtan fufaykasını aldı.

— Hristoforğa keteyik,— dedi o. — Tekâran tüzelgen olsa, laqırdı etip baqmaq kerek. Yoqsa, Arhipka qaçıp kete bile.

— Keteyik... deseñ, keteyik!

Bir buçuq saat keçken soñ Troitsk hastahanesinde edik. Hristofornı ufaqça oda içinde taptıq. Onıñnen beraber eki adam daa bar edi: biri — şişikçe yüzlü, esli kişi, digeri — sepkilli bet yaş kişi... ekisi de koykaları üstünde oturıp, ayaqlarını yerge sarqıtqan, karta oynaylar. Hri¬stofor yuquda. Ödeyalınıñ ucu polğa sarqqan, omuzı gips içinde.

Palatanıñ bosağası üstünde toqtaldıq.

— Yuqlağanı çoqtanmı?— dep soradıq, dostımızğa işaret etip.

— Beş daqiqa...— dedi yaş kişi. — Pek az yuqlay.

Palatağa kirdik. Yekâne pencere tereklik azbarğa çıqmaqta.

— Biz dava etemiz...— dedi sepkilli bet kişi, qomşusı içün. Qomşusı astmanen hasta olmalı, ağır nefes almaqta edi,— yollar hususında. O, yollarnı betonlı negiz üstünde yasamaq kerek, dey. Men ise böyle qurucılıq yıllarında ziynetli şeyler talap etmek olmaz, sade topraq yolnen de kifayetlenmek mümkün, deyim. Qatranlı şosse olsa, baş¬qa şey kerekmey. O da yol işleri ustası, men de. O, betonlı yol yasay, men — qatranlı.

— Öyle olğanda, em qatranlı, em de betonlı yollar qurmaq kerek,— dedi Nikolay.

— Onı bilemiz,— sepkilli kişi itiraz etti,— bizni iqtisadiy tarafı meraqlandıra.

— Sizde ekskavatorlar... nasıl?— dep soradı bizden qomşusı,— Hristofornıñ söylegenine ko¬re...

Oña laqırdı etmek qıyın edi. Elinen tamağını tutıp, öksüre berdi. Kişi zametlenmesin dep, men aylanma kanaldaki işlerni ve Orconikidzenen olğan laqırdını ikâye ettim.

— Dostıñız pek güzel kişi,— dedi sepkilli bet adam, soñ ayaqqa turıp, qomşusına: — yur, çıqıp, biraz dumanlatayıq!— dedi.

Astmalı kişi köridorğa çıqqan soñ qapunı tars etip qapattı, Hristofor abdırap közlerini açtı, hayli vaqıt tavanğa köz etip yattı. Soñ oda içinde başqa kişi barlığını is eterek, başını qıbırdattı, bizni körgeni kibi, sevinçten çeresi şeñlenip ketti.

— E! Keldiñizmi? Ne güzel oldı... 

Men Hristoforğa bilgen yañılıqlarımnı ikâye ettim.

— Elpideden mektüp aldım,— dedi o,— yaşayışnı güzel eken. Hastahanede ekenimni yazğan edim. Mında kelmek... men tüzelgenge qadar yanımda oturmaq istey. Oña, elbette, başıma kelgen qazanı yazıp oturmadım. Suvuqlandım... başqa şey yoq.

— Hristofor! Afu et!— dedi Nikolay,— seniñnen başqa bir şey hususında laqırdı etip almaq isteyim.

— Rica etem! Nasıl... başqa şey?

— Sen, kerçekten de, yer patlavı neticesinde yaralandıñmı?

— Bu nege kerek oldı?

— Şay, özüm... Çoqtan soramaq isteyim, biraz tüzelgeniñni beklemege mecbur oldım.

— Ebet,— dedi Hristofor ve biraz tüşünip aldı,— yer patlavı vaqıtında yaralandım.

— ...Vaqıtında ekenini bilem... neticesindemi? Sualge doğru cevap ber! Neden yaralandıñ?

— Bilmeyim. Ekim taştan yaralanğansıñ, de¬di. Men saqlanmaq istegende patlavlar başladı. Ekskavatornıñ kögertesinden aşağı tüşip yetiştiralmadım, kompressor bölügine kire qoydım. Oña taş kiralmaz, belledim. Yer patlavınıñ gurultisi esimde, başqa şey işitmedim.

— Yanıñda kim bar edi?

— Yanımda? Eki-üç kişi... Arhipkanen beraber yer patlatıcılarğa yardım etip keldik. Soñ azaçıq takleştik.

— Takleştiñiz?

— Ebet, qavğa ettik. Men oña alçaqsıñ, munafıqsıñ dedim. O sogündi. Men başqa şey aytmadım. O maña söz qatıp baqtı, men indemedim. Soñ ökelendi, meni kirkanen uracaq oldı. Lâkin bunıñ işke munasebeti yoq. Yiplerni yaqa başlağanda, men kögertege çıqıp, Bassarabanıñ kişilerine: Qaçıñız! Saqlanıñız!— dep qıçırdım. Soñ içeri kirdim. Qaya parçaları mında kelip yetalmaz... yetse bile, ekskavatornıñ tışı tene-kenen örtüli, tenekeniñ astı qalın ağaç, onı teşalmaz belledim.

— Arhipka... bu vaqıtta qayda edi?

— Arhipka?— Hristofor oña taacipli baq¬tı,— Arhipka da menimnen edi.

Hristofor belini köterip, arqasını yastıqqa tayadı, evelâ maña, soñra Nikolaynıñ yüzüne köz etti.

— Ne? Meni Arhipka öldürmek...— sesi qaltıradı üzüldi. — Olmaycaq şey.

Hristofornıñ dalğalı saçlarına, ağarğan ve azğan çeresine köz ettim. Batumdaki gürdeli ömüri hatirime keldi...

Mında qaç kün daa yatacaqsıñ?— dep soradı ondan Nikolay,— ekimler ne deyler?

— Daa çoq...— dedi Hristofor tüşünceli alda.— Üç afta daa yatmaq kerek. Gips alınğanı

yoq.

— Üç afta...— Nikolay terenden köküs keçirdi.

— Sen çıqqance biz aylanma kanalnı bitirecekmiz,— dedim men. — Belki kotlovannı da qazıp başlarmız.

— Ebet,— dedi Nikolay,— Hristofor kelgende biz çuqur içinde olacaqmız.

— Bilmeyim, çalışmaq mümkün olurmı?

— Sen oña yazdıñmı? Kelip-ket, dep yazdıñmı? — dep soradım Hristofordan. 

O dudaqlarınıñ kenarından zornen külümsiredi. 

— Raatsız olma, Elpide kele qoymaz!

— Men onı körmek isteyim.

— Sende vicdan barmı?— dedi maña Nikolay, darğın alda,— eçki can derdinde, qasapçı mal...

Hristofor közlerini tavanğa tikledi, işitilir-işitilmez davuşnen dedi:

— Baq sen... bir barakta yaşa, bir çanaqtan aşa da, kişi seniñ ayatıña hast olsun!

Nikolay tizleri üstündeki küçük boğçanı açtı, yüzüm, nar, alma ve eki pite alıp, tumboçka üstüne qoydı.

— Bularnı tapqanca üç bazarnı dolanıp çıqtıq,— dedi o,— senden tek bir şey talap eti¬le... tez tüzelip çıq!

Keç olğan edi. Biz turdıq.

Özen boyunda küçlü yel esmekte. Qattı, ufaq qar yüzlerimizni şıbalamaqta. Kelgen-keçken ma¬şina körünmey. Cayav ketmege mecbur oldıq. Yol boyunda ekimiz yan-yanaşa adımlar ekenmiz, Nikolayğa köz ettim. O ğayet kederli edi.

— Şübelenmey bilesiñ,— dedi o maña,— men er şeyni añladım. Hristofor yaralanğan ve hastahanege yollanılğan soñ, aqılıñda olsa, men kompressor bölügine kirip baqtım. Yıqılğan yerinde, pol üstünde qan tamçılar bar edi. O vaqıtta diqqat ettim: taş güya qapudan kirgen. Kirgende, avada yarım daire yasap, Hristofornıñ eñsesine ve omuzına tüşkenmi? Ondan soñ, meni diñle! Men episini bildim. Tasavur eteyik ki, yer patlağan vaqıtta maşina bölügine bir taş uçıp kelgen, qapunı parçalap, demirgemi, negedir urunıp yerge tüşken. Bunı Arhipka körgen. O Hristofornıñ yanaşasında eken. Aqiqatta ne olğan? Ar¬hipka taşnı alıp, Hristoforğa atqan, amma taş közlegen yerine degil, biraz aşağı, eñsesinen omuzı ortasına tüşken. Hristofor gurultini işit¬ken, başqa şeyden haberi yoq. Adeti üzre, evelâ ne ola? Patlav, soñ gurulti.

— Bunı, bilesiñmi, çeşit türlü añlamaq mümkün.

— Yoq. Bunı tek bir türlü añlamaq mümkün. Madamki Hristofor gurultini işitken, demek, yer patlavından yaralanmağan, çünki yer patlavı işitilgen maalde taş-topraq kesekleri endi tüşecek yerlerine tüşken olalar.

— Öyle tezmi?— dep soradım men.

— Ya ne? O qadar küç! Amma ekskavator yüksek topraq sarpanınıñ artında tura edi, onıñ üstüne taş tüşe bile edimi? Köz ögüne ketirmek qıyın. Lâkin nasıl olğan — nasıl olmağan, bir taş, er alda, tüşken, qapunı urıp parçalağan, dep tasavur eteyik. Diger taşlar... añlaşılğan mesele, er biri avada özüniñ çıqa bilgen yüksekligine yetken soñ, yerge tüşip ketkenler. Olar ekskavatornıñ tek damı üstüne tüşe bile ediler. Bu taş, niçündir, qapudan kirgen?! Hristofor patlavnıñ gurultisini işitken olsa, demek, patlavdan soñ yaralanğan. Arhipka episini nazar itibarğa alğan. Lâkin bir şeyge aqılı yetmegen,— Hristofor sağ qala bilecegini tüşünmegen. O Hristofornı ekinci taşnen urıp öldüre bile edi, añlaşıla, raqı keder etken. Bu bir.

— Bunı isbat etmek qolay degil,— dedim Nikolayğa.

— Qolaymı-qıyınmı, er alda, bu bir. Ekincisi, şu! Bugün nijniklerden bir yigit menim yanıma keldi. Baq sen, rastkeliş... Yanıma kelip, bir laqırdı işitkenini ayttı. Gece ateş başında üç adam Hristofor hususında laqırdı etkenler. Kimler ediler dep soradım. "Biri siziñ nijnik... Rahilniñ etegi" dedi. Şübe yoq, bu Arhipka edi, digeri, alâmetlerine baqqanda, Muşuq. Üstünde yolaqlı kölmek, qısqa ton ve qara furajka... Elbette, Muşuq. Qaya patlamazdan evelmi? Soñmı!?— dep soradım. Patlamazdan evel, dedi. Bizde patlavlar, elbette, çoq olalar. O yahşı bilmey...

Nikolay yolnıñ ortasında toqtaldı. Maña çevirilip, közlerimniñ içine baqıp turdı.

— Muşuq, Arhipka... bu kişilernen esaplaşmaq kerek,— dedi o, yavaştan,— sen kimsege indeme! Men özüm baqarım.

— Saqın... Nikolay!— dedim men oña,— kerekmey!

— Niçün?— dep cekirdi o, tınç qaranlıq içinde,— Arhipka menim dostımnı öldürmek istedi... tesadüfen sağ qaldı. Sağ qalacaqmı? Belli degil. Men Arhipkanıñ nişaretli taqletine baqıp, susıp yürecegimmi?

— Susmaq kerekmey. Makeme etmek kerek.

— Makeme? Men de öyle tüşünem.

Nikolay menim aytqanımnı başqa türlü añladı. Yeñini töpege çekip, qalın, qısqa qolunı ögge uzattı.

— Onıñ ince, uzun boyunını bu parmaqlarnen sıqmaq ve insaniyetni bir zevaldan qurtarmaq isteyim.

— Yoq, Nikolay! Sen bunı yapmazsıñ!

— Neniñ eşqına?

— Çar-Çaqtaki ayatıñ, kelecegiñ... daa ne deyim saña?

— Men bugün onıñ boğazını sıqmasam, yarın özen yalısında o menim arqama pıçağını qadaycaq.

— Arhipkanı halq makemesine bermek kerek! 

Skelege kelip yettik. Parom özenniñ ortasında... bizge taraf kelmekte. Üstünde küçük avtomobil, etrafında adamlar. Paromnıñ skelege yanaşmasına yardım ettik, soñ çetke çekilip, yerge tüşeyatqan adamlarnı köz etip turdıq. Kimerde insanda hucur isler asıl olalar... şimdi de öyle: betime bir adam baqayatqan kibi keldi. Başımnı çevirdim — muşuq... o, kenardaki çardivarğa tayanğan, sigar içmekte ve tosat-tosat özenge tukürmekte edi. Üstündeki qısqa paltosınıñ ögü açıq, astından buşlat ve yolaqlı matros kölmegi körüne. Meni eslegeni kibi, başını silkti ve külümsiredi. Bu arada kişiler arasında Yekaterina Vasilyevna yalqıldap aldı... ve deral maña arqasını çevirdi. Muşuq yalığa er kesten soñ tüşti, kevdesini ögge berip, deve kibi qaqına-qaqına, keniş adımlarnen gidromonitorlar baragı betke cönedi. Kandıba onıñ artından baqa berdi.

— Matros körsin közüñ,— dedi o,— yürüşine baq! Fıraun padişası!

Biz barakqa barmadıq. Doğru işke kettik. Ekskavator kene tutarlandı. Yel küçlene berdi, soñ furtunağa çevirildi. Özende suv qabardı, köpüklendi. Uzaq ve teren yılğadan ta topraq sarpanı töpesine qadar atılıp, yüzlerimizge saçradı. Tros üç defa üzüldi. Smenanıñ soñunda kovşnıñ bir tişi sındı. Yer astında qattı tabaqa barlığı sezildi. Patlatmaq kerek. Vaqıt? Vaqıt qayda? Almazov ile Mahkamovnıñ gece çapqalap, talaqları qattı: Nikolay — çöküçnen boltnı ur! Cevdet — yelquvannıñ töpesine çıq! Aytam da, pek ağır smena oldı.

Evge qaytıp kelgende, tek Raşidni kördik. Qattı hurultısından divarlardaki sılav tökülmekte edi. Onı qaburğa tarafına çevirip qoydıq. Bir şeyler mırıldandı, ne ekeni añlaşılmadı, kene yuquğa ketti, lâkin huruldamadı. Men de yattım. Nikolaynıñ yuqlaycağı kelmedi, gitarasını aldı, aqırından yırlap başlağan edi, birden sustı, indemey, oturdı-oturdı, soñra sekirip ayaqqa turdı.

— Bir kere Marselden Barselonağa kete edik... kene ispaniya efsanesi başladı. Men Nikolaynıñ ikâyelerini diñlemege seve edim. Sevgenimnn bilip, sergüzeştli vaqialarnı çoqça söyley, çünki o, bir şeyni ikâye etkende, diqqatlı diñleseler, quvana edi. — Barselonağa... añladıñmı? Adına diqqat et! Vahtada ardı-sıra eki defa turğanımdan, soñ derece yorğun edim. Kökteki yıldızlar öyle alçaq ediler ki... qısqası, tam İspaniya geceleri.

Lâkin baraknıñ qapusı açıldı. Nikolay susetı. Bosağa üstünde Valâ köründi.

— Saña ne oldı?— dedi qız gizliden,— betiñde ayret kölgeleri... Tüşten uyanğan kişige beñzeysiñ.

Men yüz üstünde yata edim. Nikolay bir şey aytırmı eken dep bekledim. Yoq... qızğa cevap bermedi. Valâ Nikolaynıñ yanına oturğanını sezdim.

— Bir türkü söyle, Valâ!— dedi Nikolay,— dülber bir türkü!

— Men türkü söylemege bilmeyim.

— İçmege bilesiñmi?

— Bilem. Amma niçün?

— İsteseñ iç, istemeseñ içme! 

Kene gitara davuşı işitildi.

— Kimge keldiñ? Mañamı?

— Saña!

— Yemin etmek içünmi?

— Yoq. Yemin etmeycegim. Rahil ayttı, sen Arhipkağa qarşı ekensiñ.

— Men? Arhipkağa qarşı? Sen ne aytasıñ? Arhipka — menim eñ yaqın kişim. Menim ve Hristofornıñ...

— Şaqa etesiñmi?

— Yoq, kerçek aytam. Kene onıñ içün yalvarmağa keldiñmi?

— Arhipka içün degil. Rahil içün...

— Özü kelip olamadımı?

Bir talay sessiz oturdılar. Soñ qız devam etti.

— Onıñ kimsesi yoq.

— Kimniñ? Rahilniñmi?— Nikolay hahıldap küldi. — Rahilniñ kimsesi yoq... ne qadar büyük şefqatsızlıq! Siziñ qardaşnı... Valkanı ve Rahilnı qurucılıqta bilmegen barmı?

— Söz menim aqqımda degil.

— Rahilniñ namusını qorçalamaq içün kelgen olsañ, çekkelep oturma, ayta qoy! Onıñ, mensiz de, mudafaacıları çoq.

— Oña öyleleri kerekmey.

Kandıba indemedi.

— Nikolay! Biz bir vaqıtlarda...

— Keçip ketken şey. Valâ! Qarıştıra berme!

— Keçip ketkenmi aceba?

— Arhipkanıñ ayatınen meraqlanasıñ. Ya, ğarip Hristofor? Onıñ içün tüşünmeysiñiz? Arhipka Hristofornı öldürmek istedi, öldüralmadı. Siziñ içün bu — bir şey demek degil.

Nikolaynıñ davuşı keskin, açuvlı çıqtı.

— İş olğan... men ne yapmağa borclım? Bu kiçiçik ellerimnen Arhipkanıñ boğazına yapışmaq kerekimmi? Siz... erkekler bu dünyada niçün yaşaysıñız?

— Seni deñişti, dep işitken edim. Kene eski adetleriñnen qalğansıñ.

— Qıçırma! Men episini añladım.

— Añlağan olsañ, ket!— dedi Kandıba. — Meni terk et, miledi!

Qız çıqıp ketti. Nikolay koyka üstünde qaldı. Eki elinen caqını tuttı, çoq vaqıt qıbırdamay, nelerdir tüşünip oturdı. Oturıp talğan soñ, turdı — yanıma keldi.

— Tur!— dedi maña,— episini işittiñ. Daa ne bekleysiñ?

Başımnı köterdim.

— Musafirni... kördiñmi?— Nikolay pek eecanlı edi. — Rica etmege kelgen. Kim içün? Sen de öylesiñ, Cevdet! Yüregiñ pek yufqa! Toqunma Arhipkaga, deysiñ. Men ise Hristofornı ve Rahilni acıyım. Ekisi de insanlar, olarğa nasıl yardım etmeli? Hristofornı qurtarmaq içün Arhipkanı tındırmaq kerek. Bu Rahil içün ölüm. Bar da, dünyanı añla... Neni ne yapmalı? Bularnıñ episi — duyğu is. Barsın, Rahil çekişsin. Hristofornıñ sebebinden degil, Arhipkanıñ sebebinden. Er kesniñ boynuna asıla bermez. Bir kişini bilsin. Sen de öyle… de birisini acıysıñ, de digerini. Aqiqatnı acımaysıñmı?

Men Nikolaynı tınçlandırmaq istedim. O ise açuvlandı. Elindeki gitarasını koykası üstüne attı, qapunı tars qapatıp çıqıp ketti.

Men de onıñ artından çıqtım. Küneş endi yük-sekke köterilgen. Aqılıma ne keldi, bilmeyim. Ayaqlarım meni "Mavı qayağa" ketirgenlerini duymay qaldım. Qapunı aralıq etip baqtım, içeride adam çoq kibi köründi. Toqtabayev uzun rezina çızmalarını qasıqlarına qadar tarttırğan, ögge-artqa yürip balaban müçeli qıznen laqırdı etmekte. Qapunı qapattım, topraq yığınları boyu Hazar-Kend betke kettim. Aşağıda... Çar-Çaq yalısında adamlar yer qazmaqtalar. Olarnıñ arasında Menjevetskiyni, Curayevni, Tursunovnı esledim, qalğanları üstlerine brezent urba kiygenler, tanımaqnıñ çaresi yoq.

— Cevdet! Sizsiñizmi?

Çevirilip baqtım — İrada. O alâ ciddiy ve suvuq edi.

Oña gece smenasındaki vaqianı... soñ Hri¬stofor ile körüşüvimizni ikâye ete başlağan edim, yanaşamızdaki topraq yığını artından adam sesleri işitildi. Tursunov ve Curayev töpege köterilmekte ediler. Yanlarında hoş çereli qız. Qıznıñ üstünde yengil palto. Başında beret. Suvuqtan çeñgesi qarışqan, beti mos-mor. Yanaşasında santraç paltolı eki erkek kişi... başlarında şlâpaları. Potikleri üstünden getrler. Erkeklerniñ ekisi de, estrada artistleri kibi, bir soy kiyingenler. Betten de bir-birlerine beñzeyler.

— Bu yerde ne yapasıñız?— dep soradı Curayev. Sual menden ziyade İradağa ait ekenligi sezildi.

— Bekirov maña Duranidiniñ ahvalı hususında ikâye etmekte.

Santıraç paltolı kişilerniñ biri cebinden maşinkasını çıqarıp yaqtı, çubuğını tutandıracaq oldı. Çubuq tutanmadı.

— Vyeter,— dedi rusça, aciz alda. 

Terciman deral tercime etti.

— Yel küçlü... dey senor Marki.

— Onı añladıq, Tursunov başını qaqıttı. 

Terciman qız külümsiredi.

— Afu etiñiz!— dedi o,— men alışqanım. 

Curayev qurucılıq aqqında izaatnı de¬vam etti.

Bu adamlar — italyanlar... gidrotehnika inşaatlarınıñ proyektlerini tertip eteyatqan İsveçre firmasınıñ vekilleri.

— Gazetalarıñız pek qıçırıqlaylar,— dedi senor Kroççi,— dünyada er şey, reportörlarnıñ tevsiyesinen degil de, altın sayesinde yapıla. Altın — tezyalar ve maşinalar demek. Şu kanalnı bir ayda qazıp çıqmaq mümkün edi. Quvvet, işkuzarlıq kerek. — O Tursunovqa çevirildi. — Siz, evellerde elektrik küçü yetişmey edi, dediñiz. Amerikada ve Germaniyada azır dizeller bar... istegeniñiz qadar. Niçün olardan satın almaysıñız?

— Biz aylanma kanalnı öz müddetinden bir ay evel bitirecekmiz,— dedi Curayev.

— İşittim. Pek yahşı. Siziñ tilde buña darbeli brigada deyler. Bizde ise — cebriyet, yüksek faiz... Episi — bir şey.

Curayev Baş Dugümdeki iş usullarını sabırlı surette añlattı: bizdeki fabrikalar, şahtalar, gidrostantsiyalar halqnıñ malı, dedi olarğa. Biz özümiz içün çalışamız. Öz sanayımız meydanğa kelgen soñ halq raat ve zengin ömür sürecek.

— Buña...— Marki italyanca ayttı. Terciman çevirdi. — Buña, ğaliba, kapitalistik memleketlerniñ peşine yetmek ve ozıp keçmek, deyler öylemi?

— Ebet, öyle deyler. Şübelenesiñizmi?

— Senora öz küçüne adden-aşıq işanğanğa beñzey,— dedi Marki İradanı kösterip,— bu elbette, yaş qız içün afu etilecek şey.

— Senora smena injeneri,— dedi Curayev,— menim kibi.

— Gençlik içün yol açıq...— Marki bu sözlerni kinâye tarzında ayttı, soñ ilâve etti: — Menim içün de yol açıq edi. Kaprini bilesiñizmi? Men o adada doğdım. Anakapri degen yer de bar... yüksek, çıplaq qayalıq. Anda balalar eçki baqalar. Seyyaatçılar ise maşina ile kelip, Roma inperatorı Tiberi sarayı harabesini ziyaret eteler. Maña siziñ, yaş injenerlerniñ, er şeyden haberdar olmaq içün tırışqanıñıznı söylediler. Öyle eken, siz de yeñi yol quruñız! Anakapri yolunıñ er santimetri menim köz yaşım ve mañlay terimnen quruldı. Eger yolnı yasap olamasam, firma meni hızmetten quvacaq edi. Men bu acaip senorita ve onıñ yanındaki yigit çağımda qıyın yaşadım.

— Menim injenerlik yolum yengil ve sade,— dedi İrada.

— Öyle...— Marki köküs keçirdi,— siziñ yoluñız sade. Ya siziñ indemez dostıñız? O da injenermi?

— Yoq. O — işçi. Adiy nijnik.

— Nijnik?..— Kroççi taaciplendi. Onıñ er şeyge taafjiplengen adeti bar eken...— Siziñ memleketiñizde er şey zevqlı, er şey acaip. Amma biz işke başqa ceetten baqamız. Biz başqa dünyadan kelgen adamlarmız!— O, bala kibi, utansırap külümsiredi. — Emin oluñız, Curayev efen¬di, men kapitalist degilim! Men injenerim. Sovet ler Birligi içün namus ve vicdan ile çalışam. Menim içün eñ müimi — yapqan proyektlerim. Em sovetler içün, em de kapitalistler içün quram. Menim içün farqı yoq. Men siyasetniñ tışında yaşağan adamım.

— Siyasetniñ tışında... Meraqlı şey,— dedi Marki. — Men başqa türlü tüşünem.

Olar topraq yığınından tayıp, aşağı tüşerek, "Mavı qayağa" doğruldılar. İrada olarnen ketti. Men qaldım. Men — nijnik edim.

Barakta altı adammız. Hristofor yoq Karim yoq. Raşid kitap oquy. İçinden oqup olamay, bar küçünen qıçırıp oquy. Eki-üç söz oquy, toqtay. Bir şeyler tüşüne, soñ kene oquy. Yavaş oqusa añlamay eken. Kandıba onıñ oquğanını diñlep oturdı, soñ ökelendi: — Pek yavaş oquysıñ — dedi oña. Lâkin kitaptaki kimer sözler onıñ yüregini tırmalağan kibi oldı. Gitarasını aldı, muzıkağa beñzegen bir şeyler uydurmaq istedi, çıqmadı... gitaranı bıraqtı.

...Bir çerik asır evelsi menimnen ömür keçirgen bu kişilerni şimdi hatirime ketirgende eecanlanam. O kişiler, tasil ve terbiye ceetinden pek küçlü olmasalar da, namuslı, vicdanlı ediler. Bir kün dülgerler baragından adam kelip, Şpitsbergenge ketüv laqırdısını çıqardı. Anda kömür ocaqlarına adam kerek eken. İstegen kişige ketmek mümkün. Aylığı üç qat ziyade... urba, aş — episi ayrı isaplana, maaşqa kirmey.

Epimiz alevlenip kettik. Şpitsbergen? Suvuq qayalar, qırlar? Buzlu okean? Bir şey demek degil! Amma ne qadar sergüzeşt körecekmiz.

— Ketesiñmi?— dep soradım İradadan. O, keteceklerniñ vesiqalarını papkalarğa qoyıp, üstlerine familiyalarını yazıp azırlamaqta edi,— Şpitsbergenge ketesiñmi?

— Ya siz?— kederli közlerini maña doğrulttı,— özüñiz ketesiñizmi, Cevdet?

— Men..? Siz, İrada, maña darılasıñız. Amma, men qabaatlı degilim. Eger bu küskünligiñiz, menden yaqañıznı qurtarmaq içün olsa... ne yapmalı? Elbet de, Şpitsbergenge keterim. Para qazanmaq içün degil, sizge körünmemek, sizni asabilendirmemek içün... keterim. Uzaq memlekette yaşap, siziñ asretligiñizni çekmek içün keterim. Men bilem... Siz, Yekaterina Vasilyevnanı manaçıq etip, menden yüz çevirdiñiz.

— Cev-det!— o keskin ve kiyik sesnen qıçırdı,— siz ne yapmaq isteysiñiz? Meni körme-mek, unutmaq içün ketmek isteysiñizmi? Menden ne fenalıq kördiñiz?

— Ne fenalıq? Daa nasıl fenalıq körecek edim. Tursunov yoq vaqıtta menimnen eglendiñiz. Tursunov kelgen soñ, siziñ içün yabaniy kişi oldım.

— Siz? Siz menim içün yabaniy kişi? Kim ayttı?

— Er şey aytılmay. Bazı şeyler biline.

— Men siziñnen ciddiy laqırdı etmek isteyim, Cevdet!

— Ne hususta? Daa ne tüşünip taptıñız?

İradanıñ yanında çoq turalmadım. Çünki qalbim kedernen tolğan edi. Kettim. Qaç künler keçken soñ iş deñişti... Anna Yakovlevna komso¬mol Merkeziy Komitetinen laqırdı etip, Şpits¬bergenge ketüvni toqtattı. Men İradanı sınamaq içün: ketem... Moskvağa mektüp yazıp, Şpitsbergenge ketem... dedim.

İrada ağladı.

— O yabaniy memlekette ne bar?— dedi şınşıqlap,— qalıñız, Cevdet! Çar-Çaqnıñ nesi fena?

Şimdi bu satırlarnı yazayatqanda Nikolaynıñ adetlerini ayrıca hoşnutlıqnen hatırlayım. O kitaplarnen pek meraqlana, lâkin özü oqumağa sevmey edi. Alışmağan... Raşid yavaş oqusa da, er alde, boş vaqıtını kitapnen keçirmege seve... kitaplarğa inana, kitaplarda yazılğan vaqialarnıñ episiniñ aqiqat ekenini bile edi.

...Tünevin aqşam bizim Seyyarege özüniñ aqranları musafirlikke keldiler. Olar Pikassonı modernizmge ziyade qapılğanı hususında davalaştılar. Birisi Lui Aragonnıñ "Kurba"sını oquğan. İmpressionizm, dedi. Mone, Dega, Pisaronnıñ levhaları aqqında perişan laqırdı ettiler.

Seyyare olarğa "Noktürnnı" çaldı. Royal başından turğan soñ, musafirler Gilelsni ve Van Klaybernni maqtadılar.

Bizim balalarımız, studentlerimiz böyle aqıllı, körgü daireleri böyle keniş adamlar. Kerçek, biz özümiz de evelkisi kibi degilmiz. Ayat da başqa: mürekkep, ciddiy.

Men institutnıñ aqşam işlegen bölüginde oquy, kommunal evde yaşay edim. Odamız yufqa divar — karkasnen bölüngen. Kündüzleri boş olmaq içün, yılda bir qaç ay gece smenasında çalışam. İrada sekizde işke kete, men evde Seyyareniñ beşigini tepretem, kitap oquyım, derslerime azırlanam. Bazan ev içinde saatlernen dolanıp, quçağımdaki balanı sallay, ağlavını toqtatmaq içün yapmağan areketim qalmay. Çünki anda, divar artında, başqası da ders azırlamaqta. İrada saat dörtte işten kele, men altıda institutqa ketem. Gece elektrik stantsiyasına yuvuram... anda montör hızmetindem.

O seneleri eñ çoq telmirgen şeyim — yuquğa toymaq edi.

Biñ doquz yüz qırq bir senesiniñ yazında diplomnı qorçaladım ve ilki istraat künüm iyunniñ yigirmi ekinci künü oldı.

Öz-özüme deyim: ömürimde çoq küçlükler kördim, episini yeñe bildim. Şimdi, gençlikni emekte terbiyelemek kerek, deyler. Bu — güzel. İnstitutta studentler pol ve pencere yuva köçegarlıq eteler. Seyyare urbalarını özü tike, özü yuva. Dostları da öyle yapalar. Kimerde bizim evde toplanalar, ortadaki stol üstündeki moda jurnallarını cayrata, içlerinden bir şeyler tapıp, er kün yeñi anter biçe ve tikeler. Bu güzel şey, lâkin gençlik arasında başqaları da bar. Bir jurnalda yaş qıznıñ mektübini oqudım. Saifeniñ çetinde, büyükten-büyük sual işareti qoyılıp, astı eki kere çızılğan. Bu Seyyareniñ eli? Zıtına tiygenge beñzey. Kerçekten de, bu matüv bir qıznıñ mektübi. Lâkin yazğan meselesi yaşlıqnıñ belli bir qısımı içün tipik şey. "Qıymetli redak¬tsiya! Men bir studentka olıp, adiy işçini sevem, bu doğru olurmı..."

Şimdi, baraktaki eski dostlarımnı hatırlap, taaciplenem: cısmiy ve ruhiy ceetten ne qadar sağlam ekenmiz!

Barakta altı adam qaldıq, dedim. Nikolay kitapnıñ çabik oqulğanını istedi, çünki kitap meraqlı keldi. Gitarasını koyka üstüne attı, Raşidni diñledi.

Bassaraba, adeti üzre, eski maşina detallerini tamirnen meşğul. Evge er kün demir parçaları ketire, ocaq yanında, polda daima qatran tamğaları ola. Bassaraba endi er şeyni bu yerde yapa. Köşede teneke savutlar içinde qatran ve kerosin tuta. Onıñ fikirine köre, mehanikadan eñ müimi — detalniñ temiz oluvı. Oña bir kişi yardım etecek olsa:

— Toqta,— dey,— evelâ bulaşıq yerini yuvayıq, soñ belli olur.

Bassaraba qarardan ziyade yüksek boylu, aqçil ve tar betli, arıq adam. Burunı, uzunlığından başqa, üzülip tüşken kibi, birden bitip kete. Güya bundan evel süyrü eken de, soñundan bıçılıp alınğan. Hristofor bir kere bunı oña söyledi. Arhipka teren manalı şey aytqan olıp:

— Yoq,— dedi oña,— bu tabiatnıñ şaqası. 

Bassaraba indemedi. Amma soñundan, söz başqa şey hususında ketkende, küldi.

— Bıçılğanı da ne? Anam nasıl doğurğan olsa, öyle tura,— dedi.

Onıñ bütün eglencesi — detaller... Daima bir şeyni tamirnen meşğul. Lâkin bu adet — bir hucurlıq degil, mehanikağa sevgi.

Bassarabanı işte çıqımsız degenleri, yalan. Tek, bir defa planını toldıralmadı... Onıñ içün ekipajına qasır bayraq berildi. Bassaraba bu bayraqnı barakqa ketirip, ülkün köşede divarğa tayandırıp qoydı. Barağımızda böyle masharalıqqa yol bermeymiz, dep baqtıq, Bassaraba indemedi. Arhipka bayraqnı ilip aldı, azbarğa çıqarıp, çinarnıñ töpesine asacaq oldı, Bas¬saraba şaqıldap küldi.

— Zevqlı adamlarsıñız...— dedi bizge,— bay¬raq daima bayraqtır. Qasırmı, yipekmi... Sizge ne?

Bir kün barakqa keldik, bayraq yerinde yoq edi. Onı endi kommunhozğa bergenler.

Bassarabanıñ yardımcıları da, özü kibi, yuvaş adamlar. Üyken nijnigi Basit Atakulov qırmızı yanaqlı, yaş yigit. Qaşları ve saçları qarardan ziyade gür ve tunç qara.

Dört yaşında ekende tezyada topraq savutlar yasağan. Babası ayrette qalğan, Onıñ yasağan meşrebesini peçke qoyıp qızdırğan. Bu, ilki savut, özüniñ aytqanına köre, alâ evde tura eken. Ondan soñ Basit ayaqnen aylanıcı tezya tögeregini işke öyle güzel uydurğan ki, pek çoq ustalar onı çağırıp, öz tezyalarını tüzettirgenler.

Basit kimerde közlerini qapatıp, evde tezyada nasıl çalışqanını, ayaqlarınen daireni nasıl aylandırğanını, eki elinen küçük balçıq topaçından nasıl etip savut şekillendirgenini, soñra, savutnıñ astında öz tamğasını nasıl qoyğanını bizge körsete edi.

O, tez ve güzel çalışmaq içün, yeñi usullar tüşünip çıqarğan. Soñ baba ve oğul arasında dava çıqqan. Basit, qaç kereler belgisiz adamlar, şeerde yoq, tansıq boyalarnı kontraband yolunen ketirip, satıp ketkenlerini sezip, babasına, bu işten vazgeçmesini rica etken. Babası boyanı keri qaytarmağa istemegenini körip, özü evni terk et¬ken.

Ataqulov, Bassarabanıñ indemezligine... onıñ sözsiz, işmarnen berilgen emirlerine alışqan. Olarnıñ beraber çalışqanlarını körmek pek meraqlı.

Nikolay kitap diñlep bezdi, ğaliba, aqırından turdı, kelip menim koykama oturdı ve tumboçka üstünde yatqan defterimni açıp baqtı. Bu arada qapu açıldı. Bosağa üstünde Mansurov köründi.

— Qalqıñız! Epiñiz ayaqqa qalqıñız!— dep qıçırdı o. Biz, şaqa bellep bekledik.

— Avralmı?— dep soradı Kandıba.

— Avral. Epiñiz peşimden yürüñiz! Anda Menjevetskiy ve geologlar bekleyler.

— Andası... qayda?

— Siziñ ekskavatorıñız yanında,— dedi Man¬surov, soñ emirge beñzer qattı sözlernen devam etti: — Bir de biriñiz Almazovqa barıp aytıñız! O da kelsin! Yerastı kanalınıñ üstüni siziñ uçastkañızda açacaqmız.

— Dünyada belâ az edi...— dedi Arhipka,— bir dane daa tapıldı. Episi bizim başımızğa kelip tüşe. Bu yerastı kanalları olmasa, Menjevetskiy ne yapar edi?

— Seniñ başıña belâ tüşkeni yoq... bundan soñ tüşecek,— dedi Kandıba.

Arhipka onı añlamadı.

Biz çar-çabik kiyinip, baraktan çıqtıq. Bassaraba ve Ataqulov qaldılar. Olar tez cıyışınuvnıñ ne ekenini bilmeyler.

Aylanma kanalnıñ içi daa qaranlıq. Yerastı kanalınıñ üstüni niçün böyle maalde açmaq kerek oldı? Bilgen adam yoq. Montörlar trans-kiosknı tertipke qoydı, kabellerni teşkerdi, uçastkanı öyle yarıqlandırdılar ki, iç bir yerde qara kölge qalmadı.

Menjevetskiy özüniñ nişan qoyğan yerini bizge körsetti. Qazma ve lom alıp, yerni teşkeley başladıq. Topraqnıñ üstü buzlağan. Astı yımşaq. Uç metr uzunlığında ve bir buçuq metr terenliginde çuqur qazdıq. Ziyade qazuvda mana yoq, dep tüşündik, lâkin Menjevetskiy bizge: qaza beriñiz, dedi. O, ellerini paltosınıñ ceplerine soqıp, baş parmaqlarını tışarıda qaldırıp, kimerde, eecanlanğanda, olarnı qıbırdata berdi. Birinci çuqurnı nafile qazayatqanımıznı añlağan soñ başqa yer kösterdi. Bir metr qadar qazdıq, Raşidniñ kirkası tars etip, qattı şeyge urundı. Ekinci kere siltegende kene qattı şeyge urıp, çetke tayıp ketti.

Menjevetskiy onıñ yanına keldi, kirkanı elinden alıp, özü qaza başladı. Biz balaban topraq keseklerini kenarğa sürdik.

Çuqurnıñ tübünde yalpaq taş köründi. Epimiz, keşfciler ve tedqiqatçılar kibi, eecanğa keldik. Ne olur eken? Menjevetskiyniñ emirine binaen, yalpaq taşnıñ etrafına tizildik, kirka, kürek, lom vastasınen onı köterecekmiz. Topraqnı qazıp, daireni eppi kenişletken soñ taşnıñ pek terenge kirip ketkenini kördik. Yal¬paq degil, qalın taş eken. Etrafını qaza berdik. Eki saatten ziyade qazdıq. Dört haneli truba... aylanma kanalnıñ divarı içinden çıqıp aşağı kete. Üstündeki lâpek taşnı ne lom, ne kirka — iç bir şeynen qıbırdatmaq mümkün olmadı.

İrada, topraq yığını üstünde turğan ekskavatornıñ kovşı aşağı endirilmesini emir etti. Emir eter eken, niçündir, maña baqtı. Men, emir maña ait dep, töpege — ekskavatorğa tırmaştım. Almazov, İradanıñ ne demek istegenini añlağanca, men rıçag başına oturdım. Kovşnı muqaytlıqnen aşağı — adamlarnıñ ortasına tüşürdim. Kovş tüşeyatqanda İrada elleriniñ areketlerinen maña çeşit işaretler etip turdı.

— Solğa-solğa! Bir parça daa! Toqta! Endi aşağı! Yavaş! Biraz daa! Oldı! Oldı!

Ey, İrada Sen ne qadar añlaşılmaz, ne qadar mürekkep qızsıñ!

O kene elini köterdi: yuqarı! Tekaran solğa! Yeter! Endi al!.. çetke, taşnı çetke çek!

Çetkemi? Baş üstüne! Men kovşnıñ tişlerini taşnıñ ucuna ketirdim, elimnen ekinci rıçagqa bastım, köndelen tros tartıldı... baqtım, taş yerinden köçti. Trosnı kene tarttım, taş sol tarafqa qıyıştı, astından truba deligi körüne baş¬ladı. "Çek! qorqma!" — İrada aşağıdan cesürane emirler bermekte... ustalığını köstermekte devam etti. Kimge? Mañamı? Tursunovqamı? Yoqsa taşnıñ etrafında ağızlarını açıp qalğan adamlarğamı?— "Çek! Taşnı tamamınen çekip, çetke çıqar". Men köndelen trosnı ziyade çektim. Balaban, ağır taş güdürdedi, trubanıñ üstünden tayıp, endekke tüşti. "Yetti! Tüş endi".

Taş alınğan soñ kanalnıñ üstünde bir buçuq metr keñlikte teşik açıldı. İçinde suv uvuldamaqta. Menjevetskiy trubanıñ içine uzun tayaq tıqtı, suv onı üytep taşladı. Aqıntı küçlü. Menjevetskiy tayaqnı çıqarıp, sılaq yeriniñ uzunlığını baqtı.

— Doqsan beş santimetr. 

Soñra tayaqnı tekrar suv içine tüşürdi. 

Biz, onıñ emire binaen, on metr uzaqqa çekilip, ekinci çuqurnı qaza başladıq. Trubanı tez taptıq. Üstüni kene kovş vastasınen açtıq... açtıq degil, qırdıq. Bu sefer rıçag başında Almazovnıñ özü oturdı. Trubanıñ içine egilip, diñlenip baqtım... uvuldağan şey — suv degil eken. Suv sessiz-soluqsız aqmaqta. Trubanıñ içi... özü uvulday. Bundan soñ üçünci çuqurnı qazdıq. Bu yerde kanal Çar-Çaq betke çevirilmekte. Kene trubanıñ üstüni açtıq. Raşid töpeden sarqqan kovşnı üytep, taşnıñ ucuna doğrulttı, kovş trubanıñ qapağına urunıp, kenarını sındırdı, soñ taşnı çetke çekip aldı. Taşqa tayanıp turğan Raşid abındı, elindeki feneri tru¬banıñ içine tüşip ketti, onıñ peşinden özü ğaip oldı.

İrada deşetli sesnen qıçırdı.

— Cevdet! Tez! Tez!

Men ekinci çuqurğa çaptım. Onıñ yanında yatqan sırıqnı alıp, trubanıñ üstüne köndelen qoydım, eki elimnen sırıqnı tutıp, ayaqlarımnı aşağı, trubanıñ içine sarqıttım. Suvnıñ aqıntısı ayaqlarımnı çetke üytep yiberdi. Belime insan teni toqundı... Raşid. O, can alâmetinen ayaqlarıma yapışıp, yuqarı tırmaştı.

Men kimniñdir sesini işittim, amma ne degenlerini añlamadım. Raşid kene süründi, tekrar suz içine yıqıldı. Aqıntı onı çekkelep alıp ketti.

Basit!— Bassaraba öz yardımcısını ögge üytedi,— çap! Çap!

Bir qaç saniye keçer-keçmez Raşid üçünci teşikniñ tübünde peyda oldı, Basitniñ ayaqlarına ilişip, toqtaldı. O endi kanalnıñ içinde, ayaq üstünde turmaqta edi.

— Altı adam... Tez! Altı adam...— dep qıçırdı Menjevetskiy,— maña yaqın keliñiz!— Kimdir, elini Raşidke uzattı, töpege çekip çıqardı. O, çıqqan soñ, balıq kibi, şap etip yerge tüşti. Aynı şu el Raşidni köterip, çetke üytep taşladı.

Kim? Bu cesürlikni yapqan kim? Bassaraba... ekenligini sezgen soñ er kes taaciplendi.

— Tez! Tez!.. "Mavı qayağa" ketiñiz!— dedi Sigizmund Genrihoviç. Mında er iş onıñ emirinen oldı.

İşte, böyle... kanalnı açtıq, suvunı kördik. Daa ne yapacaqmız? Bizim ekskavatornıñ işi toqtatıldı. Maşinamıznı beş metr kenarğa çekip taşladıq.

Yerastı kanalınıñ tarihını söylep bitirmek kerekim. Asaratiqacılar Menjevetskiyniñ fikirini tasdiq ettiler. Bu — qadim kanal. Teessüf ki, onı betonnen qapatmaq kerek oldı. Meraqlı şey, aylanma kanalnıñ çetindeki bu kanalnıñ us¬tünde açılğan teşiklerden birisini tıqatqan soñ, bizim Sotsialist Şeerçikten üç kilometr uzaqta, dağ içinde yeñi çoqraq peyda oldı.

Çar-Çaq şeerine yoluñız tüşse, suvundan içip baqıñız. Bu — çoqraq suvu. Yerniñ terenliginden çıqqan, salqın, lezetli suv, qısmen bu qadim kanal boyu kelip, magistral yolğa qoşulğan suv.

Evge kelgen soñ, bugünki işimiz hususında fikirleştik. Arhipka bizge qaşana berdi:

— Keşfçiler… geologlar!— dep mısqılladı,— men de bir çomıp çıqqan olsam... suvu şifalı, deyler.

— Temaşa körmek isteysiñmi?— dep soradı Nikolay menden,— şimdi bu şakalnıñ...

— Şakalnıñ?— Arhipka onıñ aytqanını işitti, añlap olamadı,— nasıl şakalnıñ?

Kandıba közüni qıptı.

— Senden sorayım...— Arhipkanıñ yüregi deşetli şey sezdi,— ne yapmaq isteysiñ?

— Sabır et!— dedi oña Nikolay, soñ bizge muracaat etti: — maña baqıñız! Hristofor yer patlavından yaralanmadı. Yer patlavı vaqıtında Arhipka...

— Kim?

— Sen!

— Men?

— Sen. Sen onı öldürmek içün urdıñ, amma öldüralmadıñ!

— Menmi?

— Sen! Sen! Men bugün bu adamlarnı seniñ belâñdan qurtaracağım.

— Menim belâmdan?— Arhipka koykanıñ ucundan sıçrap, ortadaki stol üstüne çıqtı, ondan polğa tüşti, soñ qapu yanındaki kürsüni ilindirip alıp, töpege köterdi, şay qatıp qaldı. Kandıba aqırın adımlarnen oña taba torüş etti, elinden kürsüni çekip aldı, balaban, küçlü qolunen Arhipkanıñ köküsinden üytedi, Arhipka divarğa barıp urundı, pol üstüne yıqıldı.

O bu davuşsız areketlerden qorqtı. Özüni qorçalaycaq adam olmağanını bilip, aqırından yerinden turdı, barıp koykası üstüne yattı.

— Alçaq insan... Hristofornı öldürmek istedi,— Nikolay devam etti,— vaşiylik keçer-keter belledi. Niçün öldürmek istedi, bilesiñizmi? Çünki Hristofor onıñ bütün sırlarını...

— Yalan aytasıñ! Men Hristoforğa toqunmadım.

— Sen sus! Men makeme degilim. Onı makemede añlatırsıñ! Tur!

Biz bir şey aytmadıq. Raşid bir şeyler söylemek içün ağızını açtı, Nikolay onı toqtattı.

— Otur! Sen qarışma! Men bu parazitni öl¬dürmek istegen edim. Öldürgen olsam, qarışa bi-lir ediñ. — Açuvından komgok kesilgen alda Arhipkağa çevirildi,— öldürmeycegim!

— Ne yapmaq isteysiñ?— dep ökürdi Arhip¬ka. — Meni qayda davet etesiñ?

— Sen ne aytasıñ?— dedim men Nikolayğa,— bir şey añlamayım!

— Tezden añlarsıñ. Mında mürekkep şey yoq. Tur!— dedi o, Arhipkağa,— Qırğız Qulaqqa ketecekmiz!

— Ne içün?

— Duranidini bu alğa ketirgeniñ... onı öl¬dürmek istegeniñ içün. Hristofor hastahaneden çıqqan soñ bile adamğa beñzemeycek. Tur! Menimnen keteceksiñ!

— Men? Seniñnen?— o koykasından turdı,— Arhipkanı operativ bölükke alıp kete bilecek adam daa doğğanı yoq.

— Öyle belleysiñmi? Şimdi menimnen keteceksiñ. Men alıp ketecegim.

— Sen? Bilesiñmi ne, Kandıba? Bu Pâtireçye degil!

— Degil. Lâkin menimnen keteceksiñ!

— Hristofor yer patlağan vaqıtta yaralandı. Bunı er kes bile. Çekil! İlişe berme! Özüñ içün yahşı olmaz.

— Qorquzmaq isteysiñmi? Men seniñ...— Kandıba eki eliniñ parmaqlarınen Arhipkanıñ boğazından tuttı. Arhipka telâşqa tüşti: "Petâ emce! öldüreler..." dep qıçırdı.

— Sus, ahmaq!— dedi Nikolay,— bir şey yapmaycağım. Men seniñ üçköşe başıñnı bu in-ce yelkeñden üzip taşlamaq istegen edim, Cevdet razı olmadı. Oña teşekkür et! Menim ise... yapqan alçaqlığıñnı işitkenimden berli saña ellerim qaşınıp yüre. Aydı, çıq!

— Seniñnenmi?

— Menimnen! Ne? Utanasıñmı?

— Saqın, toqunayım, deme! Yoqsa, senden tek sılaq tamğa qalır. Haberiñ olsun!

— Yur!

— Yezdir başımdan!— dep cekirdi Arhipka ve yumruqlarını sıqıp Nikolayğa taba yurdi. — Saña ne kerek?

Kandıba onıñ elini tutıp burdı, Arhipka çıdayalmay, yerge otura qoydı. Esini toplamağa fursat bermey, süyreklep tışarı çıqardı.

— Deñiz aydutı! Pirat!— Arhipka yayğara qopardı. Ketmege istemey, ellerinen qapuğa tireldi, lâkin Nikolay bıraqmadı. — Yiber, farmozon! Çemodanım açıq qaldı...

Kâr etmedi. Nikolay üyteklep alıp ketti. Bir qaç daqiqadan soñ, pencereden baqtım. Ekisi keniş yol boyu parom betke adımlamaqta ediler. Arhipka tayğaq yol boyu qısqa adımlarınen tez-tez yürmekte... Nikolay biraz arqada ağır adımlarnen onıñ peşinden ketmekte edi.

Muşavereden soñ eppi vaqıt keçti. Biz yeñi iş usulına alışıp başladıq. Aylanma kanalnı fevralniñ soñunace bitirmek, içün biñlerece kubometr topraq qazmaq kerek. Bunı, tek iş saatlerini arttıruv yolunen elde etmek mümkün degil: smena kele, smena kete. Başqa şey yoq. Taze bir şeyler tüşünip çıqarmaq kerek. Nijniklerniñ ve maşinistlerniñ ayrı-ayrı olıp keçken muşaverelerinde bu hususta laqırdılar oldı. İrada er kün iş vaqıtında bizge kelip, hronometrajnı eksiltip kete edi. Aqibeti, tenefüssiz çalışmağa qarar berdik. Bizge aşhaneden lağman, ürük qoşafı ve çay ketireler. Bir çanaq lağmannı aşap bitirmek içün üç daqiqa vaqıt kerek, lâkin üç daqiqa içinde meşrebe içindeki çay suvıp qala, çünki aşhaneden ketirile. Cepke bir qaç kesek ötmek qoyıp, soñundan aşamağa da mümkün. Qısqası, üylelik tenefüs beş daqiqadan çoqqa barmay. Biz birinci künlerde yeñi plan normalarını toldıramadıq. Elbette, üylelik tenefüs vaqıtında çalışqanda eppi işler yapa bildik, lâkin bu, tessüf ki, eppiy işler... edi.

Bassaraba aqşamları barakta körüşkende "iş¬ler yahşı..." dep taşlay, men bala kibi sevine edim.

— Güzel... şimdi epimizniñ maşşallamız bar...— dey edi Bassaraba.

Bu sözler bizni qanaatlendire bile edimi? Vaqıtnı saatlergece degil, saniyelergece iq-tisad etmek kerek. Maşinanı öyle idare etmeli ki, tsikllarnıñ mıqdarı arta bersin. İş tsiklları ğayet adiy areketlerden ibaret — kovşnı yerge tüşürip, töpege köterüv, içindeki topraqnı yığın üstüne yahut platformağa töküv. Bu operatsiyanı yarım daqiqada yapmaq mümkün. İş topraqnıñ keyfiyetine, kanalnıñ terenligine, elektrik küçüniñ berilüvine bağlı. Biz bunı, Bassaraba aytmasa da, bilemiz. Lâkin o ne dese, episine emiyet beremiz. Soñki devirde, vaqıtnı iqtisad etüvge ait kim ne söylese, episine diqqat etemiz. Eger adam-aqıllı bir usul tüşünip çıqarmasaq, kanalnı müddetinde bitiralmaycaqmız.

Karim endi barakta siyrek körüne. Onıñ maşinası kanalnıñ yuqarı tarafında tura. Qatnaması küç. İster-istemez bizden köçip ketmek kerek oldı. Tumboçkasında şeyleri qalğan. Kimerde kirip çıqa. Bir smenada çalışamız, lâkin er kes öz işinen meşğul.

Karimniñ işleri, aytılacaq kibi, parlaq degil. O da üylelik tenefüs vaqıtında çalışa, lâkin maşinası bir qaç kere qazalandı, motorı küydi, kompressorı bozuldı — qısqası, saatlerce toqtap turdı.

Mansurov bizge kelse, aşagıdan elini köterip, ekskavatornı toqtata: er bir daqiqanı, er saniyeni iqtisad etmek kerekligini añlata. Amma bu printsipni añlatmaq içün özü er tosatında yarım saat vaqıtımıznı ala.

— Başqasına... başqasına aytıñız!— dey Almazov,— bizge izzat kerekmey!

Mansurov vaqıtnı iqtisad içün maşinistlerni tenbiley. Yardım? Yardım yoq. Saqalı öskün, özü azğın-tozğın bizim Toqtabayev, üç maşinistni öz kefaletine alıp, üç smena vaqıtında maşinanı toqtavsız işletüvni ve vaqıtnı iqti¬sad etüvni ögretti.

Bir kere Karim barakqa keldi. Er kesniñ eli¬ni aldı, Nikolaynıñ krovatı üstüne oturdı, epimizni közden keçirgen soñ tınç davuşnen dedi:

— Taptım... Kanalnı, Sergo istegen müddet içinde bitirmek mümkün.

— Ne taptıñ?

— Mümkün! Mümkün...— dep  tekrarladı Karim,— yakında tüşünip taptım. Eki saat evelsi.

O cebinden bir tabaq kâğıt çıqarıp stol üstüne qoydı. Üstünde ekskavatornıñ resimi bar edi.

— Kovşnı eki kere büyültmek kerek. Tros yahşı olsa, üzülmez... İç üzülmez. Bizdeki troslar niçün üzüle bereler? Kovş taşqa iliştimi, üzülip kete. Amma bazı ekskavatorlarda tros bir yıl içinde bir kere üzülmey. Men rıçagnı tutqanda, kovşnıñ ne vaziyette ekenini, avuçımnıñ sarsın-tısından duyam. Tros ayaq damarı kibi tartılıp qaldımı, demek, bir şeyge ilişti. — O Nikolaynıñ yüzüne cılp etip baqtı: — öyle degilmi?

Soñ er kes öz bilgenini ayttı. Ğala-ğula köçti. Elbette, bu, işni çabikletmek içün yapılğan şey. Sade, açıq ve er keske añlayışlı iş. Bu vaqıtqa qadar aqılımızğa kelmegeni… taacipli şey!? Lâkin böyle büyük kovş qayda? Bizdeki kovşnı büyültmek mümkünmi?

Küçük muşavere çağırıldı. Vahid Tursunov da keldi. O yañçıq tıraş olsa kerek, közünde ustra yaraları bar. Aşıqqan, ğaliba... Közleriniñ astında mos-mor daireler. Çırayı yorğun.

— Komsomol komitetiniñ meclisine Tursunov arqadaşnı da davet ettim,— dedi İrada ve Tursunovqa köz etip, azaçıq külümsiredi. O da ku¬lümsiredi,— olar... Curayev ve Tursunov ciddiy işnen meşğuller. Elektrik stantsiyası donatmasınıñ montajı ve başqa acele vazifeler... lâkin konstruktsiya meselesinde bizge yardım eteceklerine şübe yoq.

"Nasıl konstruktsiya? Buña Tursunovnıñ ne alâqası bar?" — dep tüşündim men. Soñ Curayev keldi. O Taşkentke telefon etken. Komsomol Merkeziy Komiteti Çar-Çaq komsomollarınıñ teklifini tadbiq işini öz şefligine alğan. Yeñi kovşnıñ çatqısı azır olğan soñ, zavodda acele surette böyle on dane kovş yasatıp barmekni işandırğan.

Karimniñ adiy fikiri onlarca, yüzlerce injenerlerniñ, tehniklerniñ, proyektçilerniñ ve, niayet, işçilerniñ miylerini qozğadı.

Qaç künlerden soñ, Taşkentten eksperimental kovşnı ketirdiler. Onı körgende telâşqa tüştik. Közümizge pek balaban olıp köründi, lâkin Karimniñ ekskavatorına endi yeñi tros qoyılıp azırlanğan edi. Karim... özümizniñ Karim közümizniñ ögünde birden deñişip, başqa adam olıp ketti. Zevqlı şey... yeñi kovşnen bir kereden çalışıp başlamaqnı istemedi. Evelâ işletip baqmaq kerek dedi. Kovşnı aqırından yuqarı köterdi... azaçıq köterdi, soñ yelquvannı sağ tarafqa çevirdi. Bu işlerni yapar eken, Karim bütün mehanizmniñ çalışuvına diñlendi. Karimniñ suvuq qanlılıq ve sabırnen areket etüvi bizni sevindirdi ve kederlendirdi. Ne qa¬dar isapkârlıq? Yeñi kovşnı, biz degil de, Karim tüşünip çıqara bilgeniniñ manası da bu eken. Lâkin işni qarardan ziyade sozaqlay bergeni ne? Biz yeñi usulnıñ neticesini körmege aşıqamız.

Kovşnı, niayet, yuqarı kötere başladı, lâkin yavaştan... pek yavaştan. Ekskavatornıñ yanında elliden ziyade adam toplandı. Mansurov aşağıdan ellerini köterip, qıçırıqlay. Karimni aşıqtıra. O er keske başını sallay, nezaketli su¬rette külümsirey, amma işini özünce yapa. Böylece, yarım saat, belki qırq daqiqa keçti.

Kovş ümütsizden aşağı sarqtı, sallandı, soñ tez-tez köterildi. Bunı kimse abaylamadı. Vızıldap kene aşağı tüşti. Tüşti degence, töpege köterildi ve keniş qulaçnen topraq yığını betke aylandı. İnjenerlerden biri saatke baqıp turğan eken.

— Altmış eki!— dep qıçırdı.

Bütün bu tsikl altmış eki saniyede eda etilgen. Er kes saatine baqtı. Tsikl ketken sayın az vaq-ıtta eda etile berdi.

— Endi elli dört saniye!— dep qıçırdı Curayev.

— Elli eki!

— Qırq sekiz!

— Elli!

— Qırq beş!

— Kene qırq beş!

Qırq beş saniyede bir tsikl. Karim bu raqamnı qabul etti. Taacipli şey... O saatke baqmay, lâkin bir tsikl tamam qırq beş saniye içinde olıp çıqa, güya areketi aletnen aselet ölçenilgen.

İşten soñ Karim bizge, barakqa keldi.

— Başlağanda pek qorqtım...— dedi maña. — Bir özüm olsam, bir şey degil, körmediñizmi? Ne qadar adam baqıp turdı? Yelquvan yerinden qıbırdağanda tros üzülip, kovş yerge tüşip ketken olsa...?! Ne olur edi? Üstümden külgenleri bir şey degil, sözlerime emiyet berip, inanıp, bu balaban kovşnı yaptırğan kişiler ne der ediler?

Bizim ekskavatorğa böyle kovş berilse... maña ilki künlerde ne yapmaq kerek olacaq? Karim episini añlattı.

Şu künü aqşam üstü Torizonıñ emiri keldi. Karimge ve konstruktorlarğa para mukâfatı berildi. Vahid Tursunov ve Karim mukâfat paralarını almadılar... MOPR faydasına berdiler.

Eki aftadan soñ, epimiz büyük kovşnen çalışa başladıq. İlki vaqıtlarda oñaytsız... qıyın keldi. Soñundan alıştıq. Büyük kovşnen işlev sayesinde emek istisalcılığı eki qat arttı. Aylanma kanal fevralniñ soñunda biter degen ümüt doğdı. Evel böyle ümüt sanki yoq edi. Meseleni yerastı kanalı mürekkeplendirdi.

Bir defa Mansurovdan:

— Aylanma kanal tezden bitecek, yerastı ka¬nalı ne olacaq?— dep soradım.

— Yer üstü kanalıñıznı qaza beriñiz,— dedi maña. "Bugün ekskavatorlar başlığınıñ keyfi yoq..." dep tüşündim. Başlıq... bizde olar çoqlar. Aşhanege barsañ başlıqnıñ üstüne tüşesiñ, "Mavı qaya"ğa kirseñ, başlıq saña közlerini aqayta. İdarede — saña üç-dört baş¬lıq birden ücüm ete. Qayda aylansañ — baş¬lıq!!! Yuqarı maalle...— Siziñ vazifeñiz — qaza bermek. Tüşünmek, qarar çıqarmaq, emir bermek... bularnı yapmağa adam bar. Er şeyge burunıñıznı soqa bermeñiz!

Qaza berdik. Qazdıq ve qorqtıq. Barıp ta yarın Sigizmund Genrihoviç kelip: "Yerastı kanalı işke keder etecek... aylanma kanalnıñ bu tirsegini başqa yerde qazmağa mecburmız" dese?!

Men Mansurovnen muabbetleştim... İlkide özü menim ile laqırdı etti.

Bir kün bizim ekskavatornıñ yanında qadalıp turdı-turdı, maña hucur-hucur baqa berdi. Men öz işimnen meşğul edim. Bizge lağman ketirdiler Onıñnen oturıp aşadıq, miyıqlarını sileyatqanda maña:

— Maddeñiz fena degil eken, Bekirov!— dep taşladı ve azaçıq külümsiredi. Azaçıq...

Sözleriniñ manasını añlamadım. Ekinci sefer körüşkende menimnen iş hususında laqırdı etti. Men sevindim. Yekaterina Vasilyevna ile aramda fena şey olmağanını bildi... belledim, çünki qarısınıñ menim aqqımda aytqanları yalan edi. Belki Yekaterina Vasilyevna bunı özü tanığandır! Er alde, soñki künlerde cesaretlendim, laqırdı ete başladım.

Soñki vaqıtlarda Mansurovnıñ bizge bir daa kelmesi oldı. Nikolay başını yastıq astına tıqqan, yuqlay. Men stol başında Zoşçenkonı oquy edim. Mansurov baraknı közden keçirdi, niçündir, memnün qaldı. Soñ menim elimdeki kitapnı alıp, adını oqup baqtı, külümsiredi.

— Yahşı yaza,— dep taşladı. — Bürokratlarnıñ canını yaqtı.

Men Zoşçenkonı oquğanda, avtor bürokratizmnen küreşe bellemey edim. Oquması zevqlı kele edi.

— İşleriñ nasıl?— dep soradı menden Abdulla Sadıkoviç.

— Sırasında,— dedim men. — Lâkin, afu etesiñiz, epimizni alâ yerastı kanalı meraqlandır-maqta. O qalıp ketecekmi?

— Niçün? Şimdi onıñnen oğraşmağa vaqıtımız yoq. Plotina bitsin... Soñ belki onı tedqiq etmek mümkün olur. Şimdi bizge bir şey belli degil. Belli yeri şu ki, kanal — siz özüñiz de kördiñiz — dört köşe truba şekilinde. Diametri bir buçuq metr; Hazar-Kend betten kelip, Çar-Çaq yalısı boyu yüre, aylanma kanalnıñ astından bir qaç yerde keçe ve plotina uçastkasında özenge barıp çıqa.

— Onı kim qurğan?— dep soradım men.

— Emiyeti yoq,— dep cevap berdi Mansurov. — Asaratiqacılar oğraşsınlar.

— Ya suvu? Onı nasıl toqtatmaq mümkün?

— Onı Menjevetskiyden soramaq kerek. Biz — ekskavatorcılarmız... añladıñmı? Aylanma kanalnı nasıl qazıp kelgen olsaq, öyle devam etecekmiz,— dedi Mansurov,— yapılğan iş yapılğan.

— Kanal İskanderniñ devirinden qalğan, deyler. Doğrumı?

Mansurov özüniñ şayna da tar közlerini qısıp, maña tiklenip baqtı. Men sualimni tekrarladım. O açuvlandı, dudaqlarını salındırdı.

— İskander? Olmaycaq şey. Kanal, fikirimce, ind eserlerniñ qollarınen yasalğan,— soñra maña pek yaqın kelip, qulağıma yavaştan de¬di: — Doğrusını söyle, dostım, arañızda bir şeyler oldımı?

Öyle degeni de ne edi... bilmeyim.

— Ne olmaq kerek edi?

— Anda... Taşkentte?

— Abdulla Sadıqoviç, siz mesül rebersiñiz,— dedim oña,— aip degilmi? Men sizge yemin ettim...

— Kerçekmi?

— Yalan aytmağa ne acet? Zembilni alıp ket dedi Alıp kettim. Özü yanağımdan şap etip öpti. Teşekkür yerine... dedi. Soñ borşç berdi. Böyle olıp çıqacağını kim bile edi? Siz hoca olıp...

— Yetti! Yetti!— dedi o maña,— qoluñnı ber! Menim aqqımda ne isteseñ, onı tüşün? Katâ ile çekişip keldim, añlaşıla, çekişip ketecegim. Evden ketip baqtım. Onı evden quvıp baqtım. Bir şey çıqmadı. Katâsız yaşap olamayım. Öyle qadın. Baq... kimsege aytma! Men Katânı yahşı bilem. Seniñ aytqanlarıña, doğrusını aytsam, başta inana qoymadım.

— Niçün? Niçün inanmadıñız?

— Çünki seniñ İradañ deli! Özüñ de aqıldan pek bay degilsin! Oña bularnı añlatmaq kerek ediñ...

Almazov menim çalışqanıma diqqat etip turdı.

— Karim ne dedi, aqılıñdamı? Kovş qaranlıqta, çuqur içinde ne vaziyette... Eliñ rıçag üstünde ekende is etmek kerek. Aks taqdirde özüñni maşinist isap etmege aqqıñ yoq.

Ekskavatorcılar mektebini bitirgen soñ Almazovnıñ elinde ameliyat keçtim.

Aylanma kanal endi bitüv arfesinde. Böyle vaqıtta nasıl ameliyat ola bile, dep tüşüngen edim. Başqa türlü olıp çıqtı. Baş Dugüm idaresi yeñi ekskavatorlar kelüvini bekley. Demek, yeñi maşinistler ve yardımcılar kerek. Şimdi er ekskavatornıñ rıçagı başında ekişer-üçer ameliyatçı oturamız.

Rıçag başında oturğan vaqıtımda Almazov bir şeyler ayta, men işitmeyim. Öz başıma tüşünem: İrada bizim ekskavator smena vazifesini artqaç eda etkenini bilip, Almazovnı hayırlamaq içün kele ve ümütsizden meni rıçag başında köre. Ayrette qala. Cevdet! Sevimli Cevdet! Bu sizsiñizmi? Siz meşur maşinist olıp kettiñizmi?— dep taaciplene, kelip meni quçaqlay.

Kim bilsin? Belki kelir? Kelse de, meni eslemez!? Er kesniñ qolunı sıqar, tebrikler... maña qulaq asmaz. Ya Şpitsbergen? Şpitsbergenge ketem degende maña ne degen edi?

Menim tüşüngenim kibi olıp çıqtı. Buzlu fevral geceleriniñ birinde İrada bizim ekskavatornıñ yanında peyda oldı. Men rıçag başında edim. Lâkin maña beñzerlerniñ rıçag başında oturuvı İrada içün yeñilik olıp körünmedi. O maña közüniñ qıyığından bir baqtı, soñ topraq yığını artındaki Almazovnı yanına çağırdı. Onıñ ile Karim da keldi. Karim me¬ni Almazovnıñ yerinde körgeninen, deral kögertege çıqtı.

— Qana, işiñni bir köreyim!

Yanaşamda oturdı, çoq vaqıt ellerimniñ ve ayaqlarımnıñ areketini, kovşnıñ tüşüvini ve çıquvını baqıp turdı.

— Bütünley pişken...— dedi o. Baş parmağını töpege tiklep, İradağa kösterdi... soñ arqamnı taptadı,— yazıqlar olsun... seni niçün özüme yardımcı etip almadım?

Yerge tüşken soñ çoq vaqıt Almazov ve İrada ile laqırdı etip turdı. Qaç defa adımnı aytqanını işittim.

Soñ İrada Karimniñ yeñiniñ ucundan tutıp, çetke çekip alıp ketti. Qaç daqiqa keçti, Almazov da olarnıñ yanına bardı... üçevi topraq yığını töpesine çıqtılar. Anda eppi vaqıt turdılar.

Almazov qaytıp kelgen soñ elini köterdi. Men maşinanı toqtattım. Andrey Zaharoviç rıçag başına özü oturdı.

— Ayıq-Burunnı bilesiñmi?— dep soradı o. Men endi yerge tüşmege niyetlengen edim.

— Ayıq-Burun?— kögerte  üstünde   toqtaldım,— bilem!

— Hazar-Kend yanında... özenniñ ortasında, yarım ada şekilinde qır. Karimniñ maşinası turğan yer. O hususta laqırdı oldı. Kanalnıñ müddeti deñişecekke beñzey.

Niçün? Nasıl deñişecek? Uzanacaqmı? Qısqaracaqmı? Almazov maña bunı añlatıp yetiştiralmadı, aşağıda İrada ve Karimniñ davuşları çıqtı.

İrada, uçurım töpesinde turğanı alda, pek qıçırıp laqırdı etmekte... Almazov ise motorlarnıñ gürültisi içinde onı zar-zorına işitmekte edi.

— Taze haber bar,— dedi İrada, elini közleri ögünde qaqqalap,— işittiñizmi?

— Yoq!?

İrada onıñ sualini işitmedi.

— Taze haber bar.

Maşinist asabiy alda başını siltedi:

— Bir şey añlaşılmay. Çıq mında! 

İrada kögertege mindi. Men motorlar bölüginde turıp, olarnıñ laqırdısını diñledim.

— Çar-Çaqqa yetmege on metr qaldı...— dedi Almazov, közlerini kovştan almay,— eksik degil. Keñligi? Terenligi? Bu isapqa alınmaymı?

Karim aşağıda tura. Çırayı sıtıq, özü darğın.

İdarede bir şeyler olıp keçken. Üçeviniñ de yürekleri qırğın. İradanıñ saçları közleri üstüne tüşken... yelden dalğalana bermekteler.

— Ayttım... episini ayttım,— dep qıçıra Almazovnıñ qulağına. Sesi titrek. Özü mına-mına ağlap yiberecek kibi.

Kögertege çıqtım.

— Qavi turuñız, injener arqadaş,— dedim İradağa,— kabinanı bir silkitse... sizni uçurım astında qıdır yur.

— Silkitsin...— dedi o, quru davuşnen. — Men de onı qıdıram.

— Sizge bir şeyge tayanmaq kerek!

— Tayanmaq?— sesi qaltırap ketti,— bir defa tayanıp baqtım... tayanğıç bort çıqtı.

— Yıqıldıñızmı?

— Yeter, Cevdet!— dedi İrada kederli alda,— şaqa etüv vaqıtı degil.

Qıznıñ yuqusız, aqçıl çeresine, asretli közlerine baqtım. Yoq, o maña açuvlı degil...

Tekrar içeri kirdim, olarnıñ laqırdılarına diñlendim. Yarım-yurtu işitilgen sözlerden, şöyle adise olıp keçkenini añladım.

...Üç kün evelsi Mansurov kâğıt yazıp bir kişige bergen. Paromda qarşı yalığa keçip, İskander poçtasından Orconikidzege telegramma yollamasını emir etken. Bunı Toqtabayev işitken, amma emiyet bermegen. Kerçek, Mansurovnıñ halq komissarınen mektüpleşüvine biraz taaciplengen, biraz da şübelengen, lâkin soñundan başqa neticege kelgen: halq komissarına erkes mektüp yaza bile dep tüşüngen. Şimdi Curayev oña, Sergodan telegramma kelgenini bildirgen. Halq komissarı Baş Dugüm qurucılarını aylanma kanalnı müddetinden evel bitirüvleri munasebetinen hayırlamaqta ve ekskavatorcılarğa aynı zamanda, Mansurovqa teşekkürler bildirmekte.

— Krasnânskayanıñ haberi barmı?— dep soradı Almazov.

— Bar,— dedi İrada,— lâkin ne çare? Kanalnı bitirmek içün eñ azdan sekiz kün kerek. Yer astı kanalını isapqa qoşmasaq...

— Mansurov zevqlı adam,— dedi Almazov. — Bundan evel qayda çalıştı,   bilmeysiñizmi?

— Tehnikiy bölükte. Ne yapqan bilmem, boşadılar... mında keldi. İçtimaiy keçmişinde bir şeyler bar eken.

— Ne bar eken? Babası basmaç degilmi eken.

— Bilmeyim, bilmeyim,— dep tekrarladı İrada. Almazovnıñ bu sualine darılğan kibi oldı. — Niçün basmaç? Men añlamayım, bir adamnıñ içtimaiy keçmişi çıbalıqça olsa, mıtlaqa babası basmaç eken dep tüşünmek kerekmi? Mansurov meselesine Torizonıñ özü de qarışqan. Torizo, fikirimce mefküreviy sağlam kişi.

— Keçenlerde... muşaverede olğan laqırdılarğa baqqanda, Krasnânskaya ondan qorqqanğa beñzemey,— dedi Karim. Kögertege ne vaqıt çıqqanını sezmedim.

— Qorqmay... o doğru, lâkin episini içten çekip keçire,— dedi İrada,— men Anna Yakovlevna içün pek raatsızlanam. Torizo onı da aşap-yuta bile.

— Olmaycaq şey!

— Bilmeyim... men qorqam. 

Sustılar. Men, İrada tüşip ketti belledim. Ketmegen.

— Beş kün... pek az,— dedi Karim, soñ köküs keçirdi.— Ayıq-Burun yüksek.

— Anda ilki kelgen künümde olğan edim,— dedi Almazov,— apaynen beraber... Dülber yer.

— Dülber. Yazıq ki, dülber şeylerniñ episi faydalı olmay,— dedi İrada,— Ayıq-Burun aylanma kanalğa suv kirmesine keder etecek. Karimnen ekiñiz onı beş kün içinde cıyıştırıp alacaqsıñız. Anna Yakovlevnanıñ emiri Böyle.

Biraz indemey turdı, soñ ilâve etti:

— Beş kün içinde aylanma kanalnıñ işi bitecek. Em biter. Elbette biter. Bu Çar-Çaq boyunda neler-neler bitmedi!.. Tasavur etesiñizmi?

Almazov, İradanıñ inamlı, işançlı davuşını işitip, açuvlandı.

— Beş kün... Sizge, reberlerge, köre ne? Tek raport bermek olsun... iç añlap olamayım. Bu aşıquv niçün? Yanğın barmı?

— Yanğın? Ondan da beteri bar!— dedi İra¬da. — Niçün iş mutlaqa uzana bermek kerek? İşte, sizge sual. Eki smenada çalışacaqsıñız. Siz, Karim... ondan soñ Bekirov, Bassaraba... epiñiz eki smena.

Menim içün yañılıq... yarından başlap maşi¬nist ekenim.

— Ayıq-Burunnıñ yalısı yüksek. Beş künde bitmez. — Karim öz-özünen laqırdı etmekte edi. — Topraq bir cınıs olsa yahşı, amma onıñ çevresi tutaş qayağa beñzey. Patlatmaq kerek. Patlatuv ise vaqıt ala.

— Sizge yalı ne kerek?— dedi İrada,— qırnı suv seviyesinece qazacaqsıñız... aşağısını özen özü yuvup alıp keter. Ayıq-Burunda taş, qaya yoq, geologlar episini teşkerdiler. Taş suv astında. Yalını doğrultsañız oldı. Suv aylanma kanalğa kire bilsin. Beş kün... azmı?

Parovoznıñ keskin davuşı işitildi. Almazov soñki kovşnı yığın töpesine aydap, toprağını tökti, kovşnı yerge tüşürip, rıçagnı keri çekip taşladı.

Evge qaytqanda Andrey Zaharoviçnen laqırdığa tutundıq. Nevbetçi mehanikler turğan evçikniñ niçün böyle şairane adı bar, dep soradım ondan. "Mavı qaya"... niçün böyle? Evçikniñ astındaki yalıda taşlar kök degil, beyaz degil de, sımarışnen yapılğan kibi, mavılar. Qarşıda, özenniñ diger yalısındaki qayalar da mavı. Özen bir vaqıtlarda bu qayalarnı kesip keçken.

"Mavı qaya" hususında laqırdı ettik, özüm ise başqa şey aqqında tüşündim. Zan etsem, Almazovnıñ qafası da başqa şeynen tolu edi.

— Onıñki yeñi maşina...— dep yiberdi Andrey Zaharoviç bu arada, bir munasebetsiz,— amma disk etrafındaki tros kimerde barabannıñ yanaşasındaki aralıq içine tüşip kete, disk onı sıqa, tros üzüle bere...— Men Almazovnıñ bütün fikiri endi Ayıq-Burunda ekenini sezip, acındım. Yarın men endi onıñnen işlemeycegim.

İşten qaytqanda daima "Mavı qaya"nıñ yanından keçemiz. Bugün onıñ yol betteki divarınıñ yarısı kireçnen aqlanılğan, üstüne "İşnıñ ketişatını körsetici tahta" asılğan, "Aylanma kanalnıñ bitirilmesine... kün qaldı" degen sözler yazılı.

Er kün kiçik kâğıtçıqnıñ üstüne yeñi raqam yazıp, noqtalar turğan yerge yapıştıralar. Bugün kâğıtçıqnı yel alıp ketken. Biz onsız da bilemiz, beş kün qaldı.

Beş kün... Er kün tahtada raqam deñiştirile, künler eksilgen sayın surat arta. Noqtalar üstünde "bir" raqamı ne vaqıt peyda olacaq? O kün kelse edi. Yerastı kanalınıñ ağızı daa tıqatılmadı. Çuqurlar qapalmadı ve trubanıñ üstünde açılğan qapaqlar örtülmediler. Bu işlernen şimdi oğraşıp başlaylar. Gidrotehnikler, geologlar, kereksin-kerekmesin, arqalarına apparatlarını ve qazmalarını urıp, de Ayıq-Burun betke keçip kete, de Çatal-Çinar yanındaki qobağa kire,— qarışıp yüreler. Menjevetskiy olarğa raatlıq bermey: mısqıllay, söge. "Yer astındaki hocaman kanalnı közüñiz körmegen... dey,— sizge tapıp berdik... epiñiz büyük adamlar oldıñız". Geologlar indemeyler... Yerastı kanalını tıqamaq içün taş, tsement, ar¬matura taşılmaqta.

Er kün kanal betten keçkende, kök yüzüne uzanıp ketken topraq yığınlarını körem, sevinecegim yerde, taaciplenem. Bu qadar iş bizim ellerimiznen yapıldımı... deyim. Yarın maşinist hızmetinde olacağım. Yüregim tepine bere. Evellerde maşinistlikke avesligim yoq edi.

— Kanal beş künden bitecek eken...— dedi Al¬mazov. Bu sözlerni aytqan vaqıtta özünde mısqıl yahud açuv degil, "bitirip olurmı ekenmiz?" degen qayğı sezildi. — Bitse, insanlarnıñ qudretine şaşacağım.

"Mavı qaya"nıñ arqa tarafına aylandıq. Onda da "Tahta" asılıp, projektornen yarıqlandırılğan. Dört köşe çizgiler arasında dirijabl, samolöt, avtomobil, gemi, astta at, deve eşek ve, niayet, qaplı baqa, eñ aşağıda ise kaloş yasalğan. Dirijablde kim? Belli degil. Mında da maşinistniñ adı yazılı kâğıtçıqnı yel qoparıp alıp ketken. Kim bilsin? Belki birisi yırtıp atqan!? Yoq, mümkün degil. Samolöt üstünde biz Almazovnıñ ekipajı. Gemide Karim. Bassaraba yavtomobilde. Kaloş içinde kimse yoq.

Yalığa tüştik. Yerastı kanalınıñ Çar-Çaqqa çıqqan yerini körmek istedik. Özenniñ çetinde yerge demir qazıqlar qaqılğan. Niçün? Buña aqılımız yetmedi. Suvnıñ ortasında ne olğanını köralmadıq — qaranlıq. Qaytıp töpege çıqtıq "Mavı qaya"ğa kirdik. Anda İrada bir özü oturmaqta edi. Toqtabayevniñ sto¬lı üzerine büyük kâğıt cayğan, "Yengil kavaleriyanıñ" nevbetiy bülletenini yazayata.

Almazov kâğıtnıñ üstündeki yazılarnı körip, açuvlandı.

— Bu adden aşıq...— dedi o, qızğa,— biz aytqanımız yoq, siz ayttıñız!

Kâğıt üstünde şu sözler yazılı edi: "İleri maşinistler Almazov ve Yoldaşev Ayıq-Burundaki topraq işlerini beş künde bitirmege söz berdiler". Bülleten: "İş suratını arttırayıq! Ay¬lanma kanalnı beş degil, dört künde bitirmek içün bütün küçümizni qoyıp çalışayıq!" sözlerinen bite edi.

— Dört künde!? Külünçli şey...— dedi Almazov. — Belki özüñ bir gecede bitirirsiñ?!

İrada ile ekisi, bir-birlerine çeşit adlar taqıp, qıçırıştılar. Soñ Almazov çıqıp ketti.

— Mansurov hususında bülleten olmaycaqmı?— dep soradım men.

— Yoq,— dedi İrada resmiy tilde,— qolaysız olıp çıqar...

— Onıñ yuzsizligi işniñ faydasına olıp çıqtı, öyle añlaycaqmızmı?

— Ne demek isteysiñiz, Bekirov?— İrada közlerimniñ içine dep baqtı ve menden cevap bekledi. Baqışında teren ökünç bar edi. "Saña ne oldı? Meni kerçekten de unutmaq isteysiñmi, Cevdet?" demek istegen kibi keldi. Soñ: — Böyle qavflı areket nasıl etip faydalı olıp çıqa bile, aqılım yetmey,— o zornen külümsiredi.

— Bütünley degil,— dedim men,— er alde, faydalı olıp çıqtı!

— Sizni tanımaq mümkün degil, Cevdet!— dedi o. Niayet, ağızından adım çıqtı,— daa yañçıq şaqa etesiñiz bellegen edim. Şimdi añladım, şaqa etmey ekensiñiz. Mansurov bu işni büyüklerniñ közüne kirmek içün yaptı.

— Şübesiz... tünevin mecliste ise smena injenerleri, aylanma kanalnı doquz künde bitirmek mümkün degen fikirge keldiler. Şimdi beş künde bitirmege söz bereyatasıñız. Mansurov gürülti çıqardı, siz ise Ayıq-Burun dört künde yer yüzünden ğaip olacaq dep molniya yazdıñız.

Şükür! Biz endi laqırdı etemiz. Ne hususta? Bunıñ emiyeti yoq. Lâkin telegramma meni de raatsızlandırdı. Valânı kördim... "Bu mesele İskandar poçtasında uydurılıp çıqarılğan şey,— dedi o,— Mansurov telegraf bölüginiñ müdirinen laqırdı etken soñ bir kâğıt parçası üstüne eki satır yazıp bergen. Ekinci künü üdür-qıyamet telegramma keldi. Bundan Moskvanıñ haberi yoq. Men bu haberni şimdilik İradağa aytmadım".

— Mansurov siziñ beş künüñizni hırsızladı,— dedim oña.

— "Siziñ"... degeni ne?— İrada kene darıldı,— beş kün maña degil de, sizge kerek.

— Bizge? Elbette. Siz maña alâ açuvlısıñızmı, İrada?

— Menmi?— o elindeki kâğıtlarnı şkaf içine qoyıp, kilitledi, çıqıp ketti.

Madamki sualim cevapsız qaldı, men de onıñ peşinden kettim. İrada topraq obaları üstüne çıqıp parom betke yol tuttı. Men de yanaşasından yüre berdim. Sağda teren uçurım, aşağıda özenniñ dalğaları quturmaqta, solda — demir yol boyu parovoz manövr yapmaqta.

— Niçün bir şey aytmaysıñız, İrada?— dedim men qızğa, ökünçli davuş ile,— susa berecek olsañız...— men canına hast etmek istegen adam olıp, uçurımğa ıntıldım,— özümni aşağı atıp yiberem.

Şay degen edim, İrada öyle kiyik sada çıqar¬dı ki, özü de, men de qorqıp kettik. O elimni, qapqaç etip, özüne çekti.

— Bu ne demek? Meni de telef etmek isteysiñizmi? Öyle şey yapmañız. Men artıq sizge darğın degilim.

"Darğın degilim..." Buña inanmaq mümkünmi? 

Bayırdan aşağı tüştik. Demir yol köpürden keçip, baraklarğa doğruldıq.

İnjenerler maallesindeki trans-kiosk yanında İrada meni toqtattı.

— Ket, raatlanıñız!— dedi.

— Raatlanmaq? Nasıl?— yüregim solqıldadı,— İrada, bu saqlancımaq ne vaqıt bitecek?

— Sizge artıq canım ağırmay, Cevdet! İşitesiñizmi? Ağırmay... Siziñ içün bu kâfi degilmi?

Dört kün, dört gece keçti. Buzlu avalarda, daa qızıp yetişmegen töşeklerimizni terk etip, dumanlı uçurımlar astında sırımlarnı ep patlata ve bayırlarnı-qırlarnı qaza, yıqamız. Quşlıq maalinde işni bitirip, yorğun ayaqlarımıznı zar-zorına süyreklep, barakqa qaytıp kelgende, uçu¬rımlar astında diger smena kişileriniñ davuşları yañğıraylar.

Aylanma kanalnıñ aşağı qısımında çalışqan maşinistler işlerini bitirdi, ekskavatorlarını uzaqqa alıp ketmek içün endi demir yol yasaylar. Demir yolnıñ proyektini idaredeki konstruktorlıq bürosı tertip etti, proyekt içün materialnı geologlar ve topograflar azırladılar, relsler qoyılacaq topraqnı tedqiq ettiler. Yol dos-doğru kotlovannıñ içine barıp tüşecek. Kişilerniñ ağızından bu söz endi sıq işitile başlay. Kotlovan! O eki yüksek qayanıñ ağızında olacaq. Lâkin suvnıñ aqıntısı musaade etecekmi? Aylanma kanal bitken ve oña suv yiberilgen soñ bilinecek.

Ekskavatorımız tar topraq yolağı üstünde çoñqayıp qaldı... bir yaqta aylanma kanalnıñ ağızı, diger yaqta — Çar-Çaq. Sağ tarafta özen iñley, sol tarafta teren aylanma kanal sozulıp yata. Eki kovş topraq alınsa, Çar-Çaqnıñ suvu kanalğa aqacaq.

Soñki künlerde epimiz Curayevniñ smenasında galışamız. Men onıñ tabiatında yeñi hususiyetler taptım. Smena vaqtında bizim maşinamızğa kelip, uzaqta topraq yığını üstünde turıp, işniñ ketişatına köz ete, kabinağa minerek, yelquvannıñ areketini teşkere, soñ maña sezdirmey, tüşip kete. İrada maşinanıñ vaziyetini Almazovdan sorap bile turğan, Curayev özü kelip teşkere.

Eki injener bir soy işni çeşit usullarnen yapalar. İrada elektrik kabelleriniñ suv içinde yatqanlarını körse, motorlarnıñ qızğanını sezse, Karnakeryannı tızıqtıra turğan. Curayev plotina içün bloklar azırlayıcı armaturcılarnıñ yanından ketmey, dülgerlerniñ işi ne alda ekenini bile, yer patlatıcılarnı qattı ellerinen tutıp tura. İrada — çevik ve talapkâr. İşten küç acımay. Plan tolmadı degen şeyni bilmey. Amma soñki künlerde, Curayevniñ smenasında çalışqan vaqıtımızda biz, Basit degeni kibi, reberimiz erkek kişi ekenini sezip turdıq. Bunı aytıp añlatmaq qıyın. Karnakeryan kelip ventilâtornı, motornı teşkere, Nikolayğa bir şeyler aytıp kete. Keteyatqanda menden: "Curayev daa kelgeni yoqmı?" dep soray. Curayev kelgen soñ, aynı şu motornı ve ventilâtornı teşkerip, montörlarnıñ defterine nasıldır qaydlar yazıp qoya.

İşleyatqan vaqtımızda topraq içinden balaban taş çıqsa, yer patlatıcılar özleri kelip patlatıp keteler. Curayev olarnı qıdırıp yürmey. Soñra taşlarnı yer patlatıcılarnıñ yardımı sayesinde platformağa yükley, motovoz kelip olarnı, taşkeser tezyalar ustahanesine alıp kete. İş vaqıtında terekler, çalılar rastkelse, dülgerler ke¬lip, olarnı kese, soñra kommunhoznıñ arabası peyda ola. Bu terekler furun yahut aşhana içün kerekler. Adamlar bu işlerniñ episini özleri yapalar, olarnıñ başları üstünde turğan kişi yoq.

Çar-Çaqqa kelip tayandıq. Aylanma kanalnıñ endi qazılacaq yeri qalmadı. Şimdi — quru, buzlu, ruzgârlı fevral gecesi. Biz vazifeni eda ettik. Bassaraba kanalnıñ işi bitken soñ evge qaytmadı, maşina bölügine kirip, yattı, sarsıntı ve gürültiniñ oña tesiri olmadı. Yanaşasında Kandıba uzandı. Aşağıda Raşid bir özü qaldı. Men onı töpege çağırmaq içün yerge tüştim.

— Bittimi?— dep soradı Raşid.

— Bitti,— dedim men. — Kanal bitti!

Tünevin gece men rıçag başında oturğanda: "Barıp ta kanal yarın geceniñ bir vaqıtında bitse, Kandıba, kim bile, nasıl deşetli sadalar çıqarır?.." dep tüşüngen edim. Endi bitti... kimse indemedi.

— Bitken olsa, motorlar niçün işleyler?

— A-a — men ayretke keldim,— unutqanım... 

Maşina bölügine kirip, rubilnikni çıqardım. Gurulti toqtalğan soñ Bassaraba ve Kandı¬ba uyandılar. 

— Bittimi?!

— Bitti.

— Öyle olsa eliñizni sıqmağa musaade etiñiz!— Mihail Bassaraba kanal bitkenini tüşünde körgen.

Bu arada topraq yığını üstünde adam peyda oldı.

— Ne toqtadıñız? Tros qoptımı?— Karimniñ mısqıllı davuşı işitildi.

— Kene tros... ne yapmalı bilmem…— Kandıba ilekârlıqqa ilekârlıqnen cevap berdi. — Belâ. Ya siz? Çalışasıñızmı?

— Yoq.

— Niçün?

— Elektrik küçü yoq.

Karimniñ maşinası bütün gece işlep çıqtı. Biz işittik. Şimdi elektrik küçü yoq eken... Ekskavatornıñ töpesine çıqıp Ayıq-Burun betke baqtım. Yalı tüm-tüz. Ekskavatornıñ saçağında çıraq yanmaqta. Aşağı tüştim.

— Maşinañız bozıq, öylemi?— dedim men ve Karimniñ o yaqqa, bu yaqqa aylana bergen közlerine baqtım.

— E!— dedi Karim,— çalışalmadıq. 

Lâkin böyle teatr levhası köstermek içün ne onda, ne mende istidad yoq edi. Ekimiz de şah-şahetip küldik. Başta Karim küldi.

Onıñ ekskavatorı özenniñ yalısında tura, astında Çar-Çaq uvulday. Ayıq-Burun artıq dünyada yoq. Andrey Zaharoviç rıçag başında, sigar içmekte.

— Bizimki azır,— dedi o, külümsirep,— siziñki?

— Biz gece çalışmadıq,— dedi Nikolay,— yarıq olmadı. Yarıq olğan soñ, tros üzüldi. Qısqası, işler masal. Sizden yardım istep keldik.

— Ho-oş!— dedi Almazov, özbekçe,— daa ne yeriñiz üzüldi.

Yalıdaki şpallar artından İrada köründi.

— Ne oldı? Ne toplandıñız?— dep qıçırdı o, uzaqtan. — Smenanıñ bitmesine üç saat daa bar!

— Qayda ediñ, İra?— dedi Almazov,— dört künden berli kimsege körünmediñ!

— Sizge kerek oldımmı?— bizge şübeli-şübeli baqtı,— Curayev yanıñızda, Toqtabayev daima te¬lefon başında. Sizge daa ne kerek?

— Bilem. Özüñ qayda ediñ?

— Başqa smenada çalıştım. Men kelem, siz qaytasıñız... Mağrupov ve Sergeyev ile beraber edim. Elektrik küçü yetişmeyüvi hususında şikâyetlengenler, Anna Yakovlevna meni ve Tursunovnı yardımğa...— o sözni aytıp bitirmedi, sustı... meni körmemek içün yüzüni çetke çevirdi. Bir talaydan soñ devam etti,— yardımğa yiberdi. Amma ondan bir şey çıqmadı. Çünki Tursunov özüniñ podstantsiyasını taşlap, kimsege yardım etalmadı. Bir özüm çalıştım. Şimdi bizde maşinistler çoqlaştı...

Şay degende men eñqastan qattı öksürdim. İrada aylanıp baqtı, külümsiredi.

— Bir şeyden haberiñiz yoq,— dedi İrada, kögertege çıqqan soñ,— men sizge geceleri üç defa kelip kettim. Kimsege körünmedim. Curayev: "maña işanmay, kelip teşkerip yüre" beller dep saqındım. Gizliden kelem, yığınnıñ artında pusup, çalışqanıñıznı baqıp turam. Yaş ekskavatorcılarnen işlemek qolay degil. Sergeyev ağır adam. Sizde... yardımcıñız..? Kerçek, endi yardımcıñız degil, ekinci maşinist... nasıl?— Bu endi maña ait edi,— onı, ğaliba, qarardan ziyade maqtadıñız!— İrada, şay der eken, gizliden maña koz etip aldı.

— Güzel...— dedi   Almazov,— maşinistlerniñ episi onıñ kibi çalışsa... umumen, bu soñki künlerde kişiler büyük reberler olıp kettiler. Bunı bir qayd etmek kerek edi.

— Elbette. Kanal qabul etilsin. Resmiy qısım olsun. Ondan soñ... İç itiraz yoq. Şimdi ise yarıqnı söndürip, evge qaytıñız! Saat on birde Almazov adamlarınen beraber ekskavator yanında ol¬sun. Başqalarıñız — yarın işten azatsıñız. Geceñiz hayır!

Qız elini Almazovqa uzattı. Soñ er kesniñ elini aldı. Eñ soñunda maña uzatqanda, yavaştan: "saba körüşirmiz!" dep taşladı.

O ketken soñ biz de turdıq. Bu sefer parovoznıñ gudogını beklemedik. "Mavı qaya" yanından keçkende, divardaki tahtağa köz taşladım. "Aylanma kanalnıñ bitmesine eki kün qaldı..." dep yazılı. Eski sözler... tüzetilmegen. Evniñ qaburğasına keçtik. Dirijablniñ tübünde uzun cedvel. Zevqlı şey... kaloşnıñ yanaşasında quvurçıq saçlı, öskün saqallı kişiniñ resimi olıp, ögündeki ekskavator yelquvanı üstünde: "Suv allası Neptun" dep yazılğan.

İçeriden Toqtabayev çıqtı.

— Sizni hayırlamaq mümkün,— dedi o ve epimizniñ qollarımıznı sıqtı. Keyfi yerinde edi.

— Bundan nasıl haberiñiz oldı? — dep soradım men.

— Curayev ayttı,— dedi Mavlân aka,— plotinada körüştik. Şadmanovanı tapıp, sizge yollamamnı rica etti.

Evge kelgen soñ epimiz koykalar üstüne yıqıldıq. Kimseniñ yuqusı kelmedi. Divardaki saat sert-sert tıqılday edi. Zıncırına, demir anahtardan ve teneke meşrebeden ğayrı, üç dane saksaul parçası da taqqanlar. Endi beş...

— Bugün aşhanede, acarlar aytqanı kibi, palevezeli plâv olmaq kerek...— dedi Nikolay, rezina çızmalarını çıqarayatqanda. — Men yuqlaycağım.

— Palevezesini bilmeyim,— dedi Raşid,— lâkin palov pişirgenler.

— Men yuqlamaycağım... kezecegim,— dedim men, amma içimden: "belki yolda İradanı rastketiririm" dep tüşündim.

— Kezecek...— bu Ataqulovnıñ oşına ketti,— oña ne deyler? Sen aşhanağa bar! Sabira halağa ayt, bizge ekişer çanaq palov qaldırsın! Kanalnı bitirgen bizmiz.

— Menim işim bar, Basit! Maña iş buyurma!

— Añlaşıldı...— dedi Nikolay, başını yastıq astına tıqıp, tındı. Onıñ böyle adeti bar edi.

Çoq kezmege sıra kelmedi. Yolda öz başıma dolanıp bezgen soñ, ister-istemez, aşhanege doğruldım. Sabira hala qapunı açtı.

— Otur!— dedi maña,— şimdi aş ketiririm! 

Stol üstünde, kerçekten de, palov peyda oldı. Semiz etnen qave renkte pişirilgen. İçinde pişik sarımsaq başları.

Aşamağa tutundım. Sabira hala yanaşamda ayaq üstünde turdı. Oturıñız, dedim oña. Kürsü teklif ettim. Yoq... oturmadı.

— Soñ? İşleriñ nasıl?— dep soradı menden.

— Maqtanılacaq kibi degil...

— Hucursıñ sen! Peşiñden eki qadın deli-divane olıp yüreler, özüñni sıqmaysıñ.

— Eki qadın? Niçün eki? Maña bir danesi kâfi.

— Yalan aytasıñ. Yekaterina Vasilyevna öz derdini maña kelip töke... ağlana. Ber çanağıñnı, daa qoyayım!

Sabira hala tekaran palov daa qoyıp ketirdi. Bu sefer eti çoq, semiz ve palovnıñ özü yağlı... birinci çanaq öyle degil edi.

— ...Kele, ağlana otura,— o sözini devam etti,— men elbette, bu laqırdılarnı bir sebepsiz... bedava diñlemeyim. Laqırdı etmek isteysiñmi, menimnen beraber çalış! Qazanlarnı yuv, qartop arçı, diñlerim... Ya Valka? Özüniñ nişanlısını ayta-ayta qulaqlarımnı tındırdı. Kim ekenini aytmay. Özü er ay yañısını qabul ete, dep tüşüngen edim. Albu ise başqa türlü eken. İçkeni doğru, lâkin Nikolay oña: içme dese, ağızına ölgence bir damla raqı almaycaqqa beñzey. Onı sıylaylar. Bilesiñmi kim? Dostı Rahil. Ra¬hil aqıllı qız. Amma — başqa. Ömürinde oy¬le çoq şeyler körgen ki, tasavur etmek qıyın. O da sevginen çekişe. Sevgi olsa, qadın güzel körüne. Qadın sevgisiz yaşayalmay. Erkekler bunı añlap olamaylar. Geobüroda çalışqan Karamatnı bilesiñmi? Tehnik. İradanıñ yanında aylanıp yüre. Niçün? Siz, erkekler, epiñiz matüvce kelesiñiz. Etrafıñızda ne olayatqanını körmeysiñiz. Karamat ne? Karim ile Raşidniñ siziñ barakta yaşağanlarını bilmey belleysiñmi? Madamki seniñnen bir barakta yaşaylar, öyle olğanda, Karamat özüni İrada ile yaqın tuta. Çünki İrada seniñnen yaqın... Şimdi meseleni añladıñmı? Eger añlağan olsañ, bularnı Karimge ayt!

— Karim şimdi bizde yaşamay,— dedim men.

— Onıñ emiyeti yoq. Körüşkende ayt! Aşıqmağa şey yoq. Mansurovnıñ qarısı? Oña ne deysiñ? Menim közlerim er şeyni köre. İndemeseñ, başıña minecek. Seniñ artıñdan keze. Evini-barqını bıraqıp, peşiñden Solomon adalarına ketecek. Siziñ nesilni pek seve, lâkin seniñnen ayrıca isap kesmek istey. O saña pek inana. Bir fena ceeti — çalışmay, erkeklerniñ başlarını aylandırıp yüre. Amma özü güzel şeyçik. O da sevgi qıdıra. Qocağa yaş ekende çıqqan, ondan pek tez bezgen.

— Aqayı onı sevemi?

— Seve. Amma yaramay sevse kerek, günalarınıñ episini bağışlay. Böyle sevgi olamı? Kerçek, siz erkekler içün bunıñ farqı yoq, özüñiz sevseñiz oldı. Yekaterina Vasilyevna seni seve. Men bilem. Ber, biraz palov daa qoyayım!

Sabira hala bugün menim ile niçün bu qadar nezaketli..? Farqına baralmadım. Oña sertiydim bile! Yekaterina Vasilyevna menim içün kim olğan? Belki o, Solomon adalarına başqa adamlarnen de ketmege azırdır?! Soñundan episini añladım. Sa¬bira halanıñ bu felsefesi menim ögümde İradanıñ itibarını kötermek içün eken. Lâkin bu meselede bizim aramızda pek çoq añlaşamamazlıqlar oldı. Sabira hala ilki devirde maña, İrada içün lâyıq kişi degil, dep baqa edi. Bugün ise qadınlar aqqında mıtlaqa fikirimni işitmek istedi. Ve işitti.

— Sabira hala! Men Yekaterina Vasilyevnañıznı iç bir vaqıt sevmedim ve sevmeycegim. Özüne aytıñız, onıñ maña kerekligi yoq,— dedim men, soñ aciz göñülnen ilâve ettim:— Menim hayalım — İrada. O da meni sevmey...

Sabira hala maña inanmay-inanmay baqtı, lâkin inandı.

— Öylemi?— dedi o. — Men bir baqışta siziñ, erkeklerniñ, yürekleriñizde ne barlığını bilem. İçiñizni-bağrıñıznı körem. Men İrada içün raatsızlanam. Daa qoyıp bereyimmi?

Aşayımmı eken?— dep tüşündim men,— Aydı, olmasa, bir çanaq daa!..

— İrada menim öz balam kibi...— Sabira hala tınmadı,— onıñ anası aqayım tarafından maña soy. İrada pek inançaq qız.

— İnançaq?

— Lâkin Katânıñ aytqanlarına inandı qoydı belleme! Siz erkekler...

Kene palov ketirecekmi ne, dep qorqtım. Yoq, Sabira hala endi, ğaliba, istegen şeyleriniñ episini sorap bilgen ve aytıp bitirgen edi. Yanaşamda biraz daa turğan soñ, kuhnâğa kirdi. Men barakqa qayttım.

Saba uyandım. Er kes yuquda. Tışarıda qaranlıq. Turdım, soñ tekrar koykanıñ üstüne oturdım. Bugün... "kanalda ekskavatorcılar içün iş yoq". Toyğanca yuqlamaq mümkün. Lâkin bizim ekipaj içün degil. Bizge büyük iş avale etildi. Biz Çar-Çaqtan aylanma kanalğa suv yiberecekmiz. Tez-tez kiyindim. Yarım qalay suvuq çay içip, özen betke çaptım. Yüksek qayalar tañ aldı suküneti içinde yuqsıramaqtalar. Gece sıcaq yel qarağaçlarnıñ ve çinarlarnıñ üstündeki qarnı iritken. Dalları çıplaqlanıp qalğanlar. Sukünet? Men sukünet dedimmi? Yoq. Çar-Çaqta sukünet olğan şey degil. Baraklarda... başqa mesele! Lâkin anda — yalıda, bu mümkün degil. Kotlovanda demir yol qurayatqan kişilerniñ ve traktorlarnıñ davuşları qulaqlarnı yaralar. Özen vira köpüre, vira qutura.

Tar topraq yolağından eki kovş topraq alıp, suvnı aylanma kanalğa yiberüv şerefi Andrey Zaharoviçke ve maña — ekimizge tüşti. Men bugün onıñ yardımcısım. Eski manadki yardımcısı de¬gil, menim mustaqil maşinist olıp çalışa başlağanım endi beşçinci kün. Bugün men meşur maşinistniñ yardımcısım. Tek bugün. İşke ertece keleyiim, dedim. Almazov endi mında edi.

— Ne keldiñ?— dep soradı menden,— yuquñ qaçtımı? Bar, dizel tulumbasını teşker!

Maşinanıñ astına kirdim. Barabannıñ özüni, onıñ etrafındaki çelik arqannı, maşina bölügindeki çarhlarnı közden keçirdim. Soñ maşina içindeki polnı sipirdim. Sılaq çulnen pencereni ve parmaqlıqnı sürttim... ekskavatornıñ divarları üstünde yazılmağan söz ve çızılmağan levha qalmağan. Nikolaynıñ çıplaq köksünde ve arqasında ne qadar resim olsa, episi bu divarda yapılğan. Arhipkanıñ işi. Ayağını töpege kötergen balerina isteysiñmi? Elinde örtü, buğanıñ ögünde turğan toreadormı? Bir közlü Hristoformı? Eki başlı adammı (Karim ve Raşid) çeşit nefis eserler. Şu vaqıtqa qadar olarğa qulaq asmağanmız. Şimdi esledim. Yahşı ki, esledim! Musafirler kelip körgen olsalar? Deyocegim, episini silip aldım.

Bassaraba keldi: açuvlı, darğın... Çırayına baqılmay. Maña selâm bermedi, yüzüme baqmadı. Karimden: bu ne demek ola? dep soradım. Saba onı uyantmay ketkenim içün eken!

— Açuvlanmağa ne bar?— dedim Bassarabağa — Biraz raatlandıñ. Güzel oldı. Ondan soñ.. men siziñ dayañız degilim. Özüñiz uyanıñız!

O indemedi. Lâkin davalaşmaq ne kerek? Muabbet yaşamaq mümkün degilmi? Ekimiz de Almazovnıñ yardımcılarımız. Bir talaydan soñ Niko¬lay ve Raşid köründiler. Olar da maña açuvlılar: "niçün uyantmadıñ?"

Saat sekizde Krasnânskaya ve Curayev peyda oldılar.

— Maşinanı teşkerdiñizmi?— dep soradı Curayev.

— Ne? Maşinanı teşkerdiñizmi?— Almazov onıñ sözlerini tekrarlap, küldi.

— Men sizden sorayım!— dedi Curayev.

— Men de sizden sorayım,— dedi Almazov. Kene küldi.

— Mesele belli, Zakir Gulâmoviç,— dedi Kras¬nânskaya ve özü de küldi,— er şey sırasında...

— Sırasında degil. Pişkek alqalarını mutlaqa deñiştirmek kerek...— Almazovnıñ sözüni böldiler.

— Şimdi degil.

Böyle eken, maşinanıñ sağ kögertesi astından Mansurov çıqtı.

— Ekskavatornı teşkerdiñizmi?— dep soradı o, Almazovdan.

— Ya siz maşinanı teşkerdiñizmi?— Almazov, cevap yerine, oña sual berdi.

Er kes külüşti. Başqa vaqıt olsa böyle ce¬vap içün Mansurov, Almazovnı tınçıqtırır edi. Bugün böyle kün. İndemedi.

Krasnânskaya şaqıldap küldi.

— Bugün er kes bir şey hususında tüşüne eken, zevqlı. Anna Yakovlevna Zaharoviçke yelquvannı kösterip, bir şeyler ayttı. Ne ayttı? Añlaşılmadı. Maşinist başını salladı, "yahşı... yahşı, elbette!" dedi, sustı.

Sotsialist şeerçikten ve yüksek qırlar betten yalığa yüzlernen kişiler toplana başladılar. Bizim reberler bunı seyir eteyatqan arada, talağı qatıp Tursunov keldi.

— Soñ? Elektrik küçü nasıl?

— Ya sende elektrik küçü nasıl?

Almazov bugün zevqlı edi. Em hucur, em zevqlı... Yapqan şaqası teren fikirli şey olmasa da, kişilerni küldüre berdi. Lâkin buña er kesniñ külecegi kelmedi. Smena injenerlerinden eñ keç kelgen İrada oldı. Oña aşıqmağa şey yoq edi. Er kesnen selâmlaşıp çıqtı, soñ maşina bölügine, menim yanıma keldi.

— Maşinanı teşkerdiñizmi?— dep soradı o. 

Men oña, bu sualniñ Almazovqa endi pek çoq seferler berilgenini ve Almazovnıñ ne cevap, bergenini ayttım, soñ küldim. O da küldi.

— Ya sizge?— dedi İrada,— sizge qaç adam sual berdi?

— Siz! Yalıñız siz!

— Kördiñizmi?! Daa maña darılasıñız, Cevdet!

Men eecanlandım, bedenim terlep ketti. "İrada! Sevimli İrada! Sen ne qadar güzelsiñ!" Az qaldı, qıçırıp yibera yazdım. Bu arada Andrey Zaha¬roviç maña parmağını köterdi. Tışqı kögertege çıqtım. Kovşnı tekrar teşkermege qarar berdik. Bu işnen meşğul vaqıtımızda aylanma kanalnıñ kenarında adamlar daa arttı.

Ekskavatornıñ artında, yüksek çetinde yeñi klubımıznıñ orkestri yerleşken. Onıñ çalğanını işitmegen edik.

Klarnet, bariton, alt... davuşları kiyikçe. Asıl bir ava... söz kelimi, "internatsional" çalıp olacaq kişilerge beñzemeyler. Curayevke köz qıpam: "bu ne? Mashara olmazsıñızmı?" degen manada... O maña yumruğını sallay: "Qarışma! Özüñniñ işiñni baq!"

Bu fikirni bıraqtım. İrada hususında tüşündim. Onıñnen sanki er kün körüşem. De işte, de baraklarda... İradanıñ bütün işlerinen haberdarım. Şay tüşüne edim. Lâkin klub qurulıp bitkenini duymay qalğanım. Tek men degil. Kimse duyğanı yoq. Kerçek, pollarına daa tahta töşelmegen, pencereleriniñ camları qoyılmağan, amma orkestr azır. İşçi komiteti hadimleri çeşit renklerde plakatlar alıp çıqtılar. Üstünde büyük plotinanıñ resimi... Artında pamuq tarlaları, elektrik direkleri ve telleri. Men bugün erte turdım, İrada ise asılda yuqlamağanğa beñzey. Karamat klubda İradanıñ birinci yardımcısı. Şimdi plakatlarnı asmağa yer körsete, orkestrni uçurım betten tursatıp, qarağaç astında yerleş-tireyata. Bu da büyük iş. Karamat sıqılmay. Cesür emirler bere. İcrasını talap ete.

İskanderniñ işçileri maşinalarğa tolıp keldiler. Bizim adamlar Görkiy avtozavodında ilki çıqarılğan bu bir buçuq tonnalıq maşinalarnı sarıp aldılar, orkestr guruldete berip marş çaldı. Bayram ekeni sezildi. Adamlar bizim ekskavatornıñ yanında toplandılar. Men kögertede turıp, parom betke köz etem: yengil maşinalar körünmeylermi aceba? Baş idareden ve Taşkentten musafirlerni bekleymiz. Amma bu tesadufiy alğa baqıñız! Yalıda biñlernen adamlar arasında, iç beklemegen adamımnı kördim... maña baqıp, qaşlarını-közlerini oynatmaqta ve külümsiremekte. Muşuq! Yanımda Mansurov peyda oldı. O da közlerini parom betke doğrulttı. Men halq arasında tekrar Muşuqnı qıdırğanda, kimdir, elini salladı. Kimge eken, dep tüşünip yetiştiralmadım, közlerime Sabira hala ve Yekaterina Vasilyevna çalındılar. Kelin zevq-sefa içinde, külküden sıqılıp-sıqılıp qala, elini sallay bere. Men olarnı körmegen olıp, qulaq asmadım. Tezden ekska¬vator kögertesine eki adam daa çıqtı. Orkestr toqtamay çalmaqta. Menim qasevetlenüvim nafile eken. Muzıkantlar gürdeli davuş ve büyük ğururnen ortalıqnı çıñlatmaqtalar.

Mansurovnıñ qarılıp-tuyulip çıqqan sesi işitildi:

— Keleler!

Halq keri çekildi, soñ topraq yığını töpesine tırmaştı. Parom sağ yalıdan sol yalığa yol tutmaqta. Üstünde üç yengil maşina. Tahtadan yasalğan dört köşe minberniñ ögünde Curayev tura. O, elinen işaret etip, Mansurovnı çağırdı. Man¬surov ekskavator üstünden yerge sıçradı, tribunağa çapıp ketti.

Birinci maşinadan Yoldaş Ahunbabayev çıqtı. Ekincisinden Torizo... Çoqtan-çoq musafirler:

halq komissarları, alimler, zavod işçileri. Olar minber yanına keldi, bizimnen selâmlaştılar. Cu¬rayev şapkasını töpege köterip, salladı. Halq tındı. Orkestr toqtadı. Miting açıldı. Nutqlar başlandı. Sözge çıqqanlar kanal qurucılarını büyük ğalebe ile tebriklediler. Soñ sözge Torizo çıqtı. Dülber, sade sözlernen işçilerniñ fedakârane hızmetini qayd etti. Er kesniñ familiyasını ezberden söyledi... kâğıtqa baqmadı. Başqaları da öyle... Çar-Çaq üzerinden ğalip kelüvimiz ve erlik, cesürlik körsetüvimiz içün bizni tekrar-tekrar hayırladılar.

Men ekskavatornıñ kögertesinde turıp, nutqlarnı eecanle diñledim. Bu yerde olayatqan şeylerniñ episi menim ömürim.

Turğan yerimde aqılıma rubilnik tüşti. Mer-mer tahta üzerindeki baqır iliklerni teşkerdimmi-teşkermedimmi? Aqılımdan çıqtı. Kompres¬sor bölügine kirdim. Yoq, iliklerni ta, saba kelgenim kibi temizlep qoyğanım.

Öz işimden hoşnut olıp, kögertege çıqayatqanda, qulağıma devamlı elçırpmaları işitil¬di. Bu kim içün aceba? Qapunı aralıq etip baqtım. Minberde qısqa, süyrü saqallı kişi... Yoldaş Ahunbabayev nutq söylemekte.

— Çar-Çaq işçileri aylanma kanalnı qurıp bitirdiler. Bu — büyük ğalebe,— dedi o,— yarım plo¬tina qurıcılığı başlaycaq. Tezden Çar-Çaq yalısındaki ufaq qışlaqlar yerine büyük şeerler ve zavodlar peyda olacaqlar. Pamuq çölleri suv ve mineral kübrenen temin etilecek. Derivatsion kanal boyunda gidroelektrostantsiyalar kaskadı usulge ketirilecek.

Bu — hayal degil. Bu — aqiqat! Bir qaç yıl keçken soñ episini öz közlerimiznen körecekmiz. Biz şimdi bu çılçıq özenniñ suvunı aylan¬ma kanalğa yiberecekmiz... Demek, biz Çar-Çaqnı noqtaladıq.

Ahunbabayevniñ sözleri alğışlar içine kömüldiler. Orkestr "İnternatsional" çaldı. Bu arada Al¬mazov, Krasnânskayanıñ işmar etkenini körip, eli¬ni rıçagğa bastı, yelquvan  sol tarafqa çevirildi. Avada asılı qalğan kovş yavaş-yavaş aşağı endi, tişlerini, aylanma kanalnı özenden ayırğan tar topraq yolağına batqızdı. Kişiler eecan içinde sustılar.

Almazov köndelen çelik arqannı özüne çekkeni kibi, Çar-Çaqnıñ sailine tiklendi... açuvlanıp, ökürip bentten aşağı sıçradı, aylanma kanalnıñ astına tüşken soñ toqtaldı, aylandı-üyrüldi, yüksek divarlarğa çapqıldı, qaynadı, köpürdi, uludı, qayadan-qayağa urundı, soñ yeñi yol boyu ileri ıntıldı.

İş böyle eken, adamlarnıñ arqa tarafında, topraq yığını çetinde yük maşinası kelip toq tağanını kimse duymadı.

— Cevdet! Mında kel!— dep qıçırdı kimdir.

Baqtım, kuzov üstünde Kandıba. Maşinağa çaptım. Kabina içinde Hristofor oturmaqta. Meni körip, bala kibi sevindi... sol elinen sağ eliniñ tirseginden kötere berip, aqırından yerge tüşti. Nikolaynen ekimiz onı qoltuqlap aldıq.

İrada bizni eslegen.

— Hristofor!— dep qıçırdı uzaqtan. 

Elleri açıq alda çapıp keldi, Hristofornı quçaqladı, yanağından öpti.

— Keldiñizmi, qıymetli Hristofor? Keldiñizmi?— dep tekrarladı o. — Ne qadar güzel. Sizni yiberdilermi?

Hristofor qıznıñ sualine cevap bermedi. Onıñ elleri arasından çıqıp, yavaş-yavaş kanalğa doğru adımladı. Uçurımnıñ çetine barğan soñ toqtadı, suvnıñ öktemlenüvine ve deşetli sadasına baqıp turdı.

— Men belki kelmez edim, İra,— dedi Hristo¬for, hayli vaqıttan soñ,— lâkin eki kün evelsi doktor gipsni çıqardı... çıqarayatqanda: — "bu kanalnıñ bitüvi şerefine" dedi. Ayrette qaldım: "nasıl kanalnıñ?" Çünki Nikolay maña aydın-açıq bir şey söylegeni yoq. Bugün ise meni mında alıp keldi.

Suv kanalnıñ divarları boyu töpege eppi köterilgen soñ adamlarnıñ közleri alıştı, öglerinde güya yüz senelerden beri aqayatqan özen turğan kibi oldı... soñ yavaş-yavaş dağıla başladılar. Musafirlerniñ bazıları maşinalarğa minip, İskander betke cönediler. Kimerleri yuqarı maallege, yani — injenerler şeerçigine buruldılar. İşçiler ise baraklarğa qayttılar. Biz Hristo¬fornı alıp, Almazovnıñ evine musafirlikke kettik.

Raşid bizimnen ketmedi. O başqasınıñ evine barmağa işandırğan.

— Böyle olıp çıqacağını bilmedim,— dedi o. — Bilgen olsam, iç vade bermez edim.

— Qızğa vade bergen olsañ, iş qolay,— dedi Almazov,— seni de, onı da bizge alıp keteyik. Kimge baracaqsıñ?

— Bir qız... soray bermeñiz!

— Onı Karamat bekley,— dedi Nikolay.

Biz külüştik. Raşid qızardı-bozardı, aşhane yanında coyuldı.

Yeşil çardıvar ögünde Andrey Zaharoviç toq¬tadı. Bu — onıñ evi ekenini bizge añlatmağa tutunğanda, qapu açıldı.

— Beki-rov! Sizni mında nasıl yeller alıp kel¬di?— dedi qadın sesi. Baqsam, Yekaterina Vasil¬evna, üstünde yeñsiz, qısqa anter. — Ne öyle baqasıñız? Tanımaysıñızmı?

— Buyur, Cevdet!— Andrey Zaharoviç, Yekaterina Vasilyevnanı çetke çekip, kirmege yol açtı,— bu menim evim. Katâ qomşumız.

Sofa içinde Mansurov köründi.

— "Oblonskiylerniñ evinde er şey bir-birine qarışıp qaldı..." dedi o kibirli davuşnen. Seniñki — menimki yoq. Kerçekten de. Tünevin işten soñ ştanımnı qurutmaq içün peçkanıñ yanında çüyge asıp qoyğan edim, Andrey kiyip ketken. Men de tutqanım, onıñkini kiygenim. Bütün kün ceblerimde papiros qıdırıp yurdim, üstümdeki başqasınıñ ştanı ekenini bilmedim.

Soyundıq, ellerimizni yuvdıq... sürtündik. Hristofornı tekrar-tekrar quçaqlay berdik. Bu arada qadınlar kuhnâda ve köridorda qarıştı, çapqaladılar.

İçeri kirip, oturdıq degende, Karim peyda ol¬dı. Onı Yekaterina Vasilyevna özü çıqıp qarşılap aldı. Köridor içinde toqtatıp, yanağından öpti, gizliden maña köz qıptı: "o vaqıtta saña da böyle yapqan edim... soñ, ne oldı? Öldüñmi bundan?" demek istedi.

— Va-ay, Karim!— dep qıçırdı Yekaterina Va¬silyevna. — Tıpqı maşinistniñ özü olğansıñ. Eniñe-boyuña öskensiñ. Yüzüñ aqçıl renk alğan, bürüşken. Güya on yıl yuqu körmegensiñ. Karamatnı çağırdım. Kelirmi-kelmezmi, bilmeyim. "İşandırıp olamayım" dedi.

Andrey Zaharoviç qomşu odadan peyda oldı. O yuvunğan, başınıñ töpesindeki siyrek saçlarını tarap, cik açqan, yeñi kostümini kiygen. Ev saibine beñzegen.

— Arhipkanı çıqarıp yibergenler. Haberiñiz barmı?— dedi Karim. — Komendnanttan işittim.

— Arhipkanımı?— Andrey Zaharoviçniñ yüzü titislendi. — Niçün?

— Olmaycaq şey...— Kandıba inanmadı.

— Ne vaqıt? Nasıl çıqarğanlar? Petâ emce tafsilâtını bilmey,— dedi Karim. —Amma pek qasevetlene. Parom işçileri körgenler. Azğan-tozğan. Çar-Çaqtan ketecegim, degen.

— Çıqqan olsa, bir baş barakqa çapar edi. — Kandıba kene inanmadı,— çemodanı bizde. Onıñ içün çemodan ne demek, bilesiñizmi?

— Alçaq adam!— dedi Bassaraba.

Nikolay çıdayalmadı, aqırından yerinden turıp, qapuğa doğru yurdi. Men elinden çekip, toqtattım.

— Vazgeç!— dedi oña Hristofor,— bu maalde ne yapmaq isteysiñ?

— Özüñ aqılsızlıq yaptıñ,— dedi oña Mansurov. — Alıp kettiñ, öperpunktqa teslim ettiñ. İskander öperpunktı ne demek? Eki ğarip mi¬litsioner. İşini kimse teşkergeni yoq.

— Çemodanını qıdırıp ille kelecek,— de¬dim men. — Eger kerçekten de boşalğan olsa...

— Arhipka barakqa kelmez,— dedi Karim. — Nikolay olmasa edi, başqa mesele. Kelip körünse, özüne yaramay olacaq.

— Arhipkanı aqlağan olsalar...— dedi Ba¬sit. — Eger qabaatlı olmasa...— o Hristoforğa köz etip aldı. — Baş Dugümge çoqtan qaytıp kelir edi. Neden qorqacaq?

— Arhipkanıñ çıqarılıp yiberilgeni bir şey degil,— dedi Karim,— amma Nikolay onı qapattıruvda aqsız olıp çıqsa... o vaqıtta iş fe¬na olur.

— Biz çoq adammız,— dedi Hristofor,— Ar¬hipka ise bir kişi... Küçüçik bir kişi. Onıñ

aqqında bu qadar büyük laqırdı lâyıq degil. Bugün bizim bayramamız.

Yekaterina Vasilyevna kirdi, stolnıñ üstüne çiy pamuq yağı qarışıq qartop ezmesi qoydı. Qartopnıñ artından tuzlı domuz eti, hıyar turşusı peyda oldı. Soñra doğralmağan qapısta, şalqam ve saire.

Musafirlerniñ sayısı arta berdi. Bizim baraknıñ bütün ealisi mında edi. Raşidni isapqa qoşmasaq... Toqtabayev da keldi. Tursunov da.

O Nikolaynen ekimizniñ aramızda oturdı. Bir talay vaqıt keçken soñ eski vaqialarnı ikâye etti.

...Özü demir yol ustahanelerinde çalışqan, revolütsion vaqialarnıñ iştirakçisi. Şeerde keçirilgen ilki kommunistik talaqağa qoşulğan. Şeerde ükümetni qaytarıp elge almaq istegen beyaz gvardiyalılarnen küreşken.

— Kommunistler drujinasınıñ vzvod komandiri edim,— dedi Mavlân aka.

— Mında… "Mavı qaya"da kimsiñiz?— dep soradı ondan Ataqulov.

— Mında? Ekskavatorcılar polkınıñ komandiri. Polkovnik...

— E! Biraz alıp qaçtıñız,— dedi Bassara¬ba,— tap o qadar degil.

Aşqa buyurmamız teklif etildi. Qaşıqlarnen silâlandıq. Andrey Zaharoviç sandıqnıñ artından litrlik raqı şişesi çıqardı, laqır¬dı birden toqtadı.

— Ma, Abdulla Sadıkoviç, özüñ aç!— dedi o. Şişeni stolnıñ ortasına qoydı. — Bayram, umumen, seniñki!

Mansurov avuçınıñ içinen bir urdı, şişeniñ tapası top kibi patlap, atılıp ketti. Demir qalaylarğa, episine musaviy derecede, raqı qoyıp çıqtı. Soñ özüniñkini yüksekke köterdi.

— Dostlar!— dedi o,— Ne yaptıq-yaptıq, kanalnı bitirdik. Bitirgen soñ da içmeycek olsaq, bu canıvarnı ne vaqıt içecekmiz? Mansurov öyle, Mansurov böyle... kanal, er alda, bitti. Eñ müimi şu. Öyle degilmi? Qana, köterdik!

— Hanım azretleri?— Karim başınen kuhnâ tarafqa işaret etti,— olar içmeyceklermi?

— Roza, Katâ,— Almazov qadınlarnı davet etti. — Sizni bekleymiz.

Rozaliya Nikolayevna ve Yekaterina Vasilyevna kirdiler. Tek özleri degil, olarnen beraber Karamat da bar edi. Karamat bizimnen selâmlaştı, Karimniñ yanına oturdı. Zevqlı şey. Ya — Raşid? Qalaylarğa tekrar raqı qoyıldı.

Birinci qalaynıñ raqısını içken soñ, stol başındaki kişilerniñ yüzleri közlerime qıyış-mıyış olıp keldiler. Qalaylarnıñ tışı küyeli, içleri, ğaliba, totlı... Qaç kere içtik? Bilmeyim. Qoyğanını içe berdim. Başım aylandı. Biraz daa otursam, belki saçmalap başlaycağım! Mansurovnıñ sesini işittim.

— Güzel. Pek güzel şey,— dedi o,— cigerleriñni tazerte. Nasılsıñ, Karim?

— Bir coruq,— Karimniñ yüzü endi qıp-qırmızı. Karamat onıñ adetini bile. İçse, deral sarğuşlana. Soñ özüni köterip alıp ketmek kerek. Şimdi gizliden Karimge köz ete: ziyansız. Qorqunçlı şey yoq.

Qalaylarnıñ mıqdarı eppi olğan soñ, Ka¬ramat menim tarafıma sıq-sıq köz ete başlağanını sezdim. Ne oldı? Ne kerek? İşmar etip soradım. Añlamadı. Soñ yanıma kelip oturdı.

— Sizge ne oldı, Cevdet aka? Keyfiñiz yoqmı?— dep soradı menden. — Bir şey aşamaysıñız. — Ögüme sıcaq qartop ezmesi tolu çanaqnı sürdi. Zornen de olsa, kene qapındım. Karamat türtip qaşıqnı polğa tüşürdi, egilip onı ala-yata edim, qulağıma gizliden: "İrada sizni bekley..." dep fısıldadı, ketip tekrar Karimniñ yanı¬na oturdı. Yavaştan köridorğa doğruldım. Artımdan Nikolay da çıqtı.

— Ne? Yaramay oldıñmı?

— Ebet. Yüregim qarışıla.

— Tışarı çıq!— dedi Nikolay. — Avada yur! 

Kuhnânıñ ögünden keçeyatqanda omuzım apansızdan Yekaterina Vasilyevnanıñ köküsine toqundı.

— Cevdet, yaramazlanma!— dedi o, aselet yüksek davuşnen. Men indemedim. O keyfim bozuq ekenini sezdi.

— Oturt onı bu yerge!— dedi Nikolayğa, urba asqıçı yanındaki sandıqnı körsetip,— men şimdi ilâc taparım.

Yarım daqiqa keçmedi, naşatırlı spirtke beñzer bir stakan yıltıravuq beyaz suv ketirdi. Qaç daqiqadan soñ, yüzümde küçük ter tamçıları asıl oldılar. İçeri kirmege tedariklengende, yanıma kişi kelip oturğan kibi keldi. Baqsam Yeka¬terina Vasilyevna.

— Nasıl?

— Güzel,— dedim men,— sağ oluñız!

— Maña alâ açuvlanasıñızmı, Cevdet?

— Ne içün?

— Qurnazlıqqa urmañız! Men sizni bilem! İtimal, men de uzaq bir yerlerde... yüksek dağlar eteginde, deñiz yalısında doğmaq istegendirim. Siz Elpidenen kezgeniñiz kibi, men de siziñnen kezmek istegendirim... Soñ, nasıl?

Yekaterina Vasilyevna bir şeyler işitken. Amma becerip aytalmay. Özü zır-sarğuş.

— Bu üfürtme şeyni kimden işittiñiz?

— Tanış kişilerden. Onı siz de bilesiñiz.

Yekaterina Vasilyevna ucuz davuş ile hahıldap

küldi.

Qapu içinde Mansurov peyda oldı. Ekimizniñ sandıq üstünde oturğanımıznı körgen soñ, qaytıp içeri kirdi.

— Keçenlerde bizim evge bir kişi keldi. Man¬surov kerek eken. Lomakov. Bilgen kişiñizmi?

— Yoq.

— Bilmeysiñizmi? O sizni bile. Epiñizni bile. Kimsege aytma, dedi. Lâkin özüñizge malüm men sizden iç bir şey gizlemeyim. Çünki siz maña duşman degilsiñiz! Yahşı yigitsiñiz, Cevdet. O vaqıtta aramızda bir şey olmağanı yahşı. Siziñ içün yahşı, menim içün, bilmeyim... Men sizni begene edim. — Yekaterina Vasilyevna ökünçli davuş ile söylenmekte edi,— lâkin, Cevdet, menim kibileri siziñ içün degil. Siz, namuslı yigitsiñiz. Men bilmedim. Endi bu tarihnı İradağa tafsilâtlı surette ikâye etip, işiñizni tüzetmek isteyim. Men siziñ aqqıñızda yañlış tüşüngenim. İra fena qız degil, tek burunını kötermege seve. Bugün onıñnen laqırdı eteyim... İsteysiñizmi?

— Kerekmey! Özüm de laqırdı ete bilem. Lomakovnı bilmeyim...

— Bilmegeniñiz ne? Bir gece ondan suv alğansıñız. Barakta...

— Muşuq?!— laklı kartuzı, santıraç bıcağı, qaşları üstüne sarqqan bir top quvurçıq saçı közlerimniñ ögüne keldiler. — Menim degen kişim olsa...— Muşuqnıñ biçimini tasvir ete başladım.

— Onıñ özü! Bilmeyim degeniñiz ne? Miha¬il İgnatyeviç Lomakov... Mansurov onı mehanik hızmetine almaq istey.

Men indemedim. Yekaterina Vasilyevnanıñ közlerine baqtım, olarnıñ içinde özümniñ aytıp yetiştiralmağan sualime cevap kördim.

— Sizge ne oldı, Cevdet?— dedi o, yasama mulâyimlik ile,— künleysiñizmi? Men onıñnen tek eki kere körüştim. Yoq. Şaqa etem!

Kene indemedim. Öz arareti va isteklerini baş etalmağan bu qadın aqqında tüşündim.

— Niçün indemeysiñiz?— Yekaterina Vasilyev¬na menim omuzımdan tutıp silkitti.

— Niçün indemeyim?— farqına barmay, onıñ sözlerini tekrarladım,— Lomakovnı tüşünem. O, menim ve siziñ içün, çeşit körünişlerde yaşağan kişi.

— Mihail İgnatyeviç menimnen bir türlü muamelede buluna, siziñnen ise başqa...— Yekaterina Vasilyevna külümsiredi, özüniñ bu adamğa olğan munasebetini gizlemege tırışmadı. — Tabiat qanunı...

— Tanış olğanıñız çoqtanmı?— dep soradım men.

— Ayttım da! Bir qaç kere körüştik.

— Eki kere körüştik dediñiz!

— Belki ziyadecedir. — Yekaterina Vasilyevna kene küldi. Onıñ külüşi eki manalı degil edi,— ne farqı bar? Doğrusı öyle degilmi, Cevdet? Menim şeytanlarımnı qozğamañız! Siziñnen beraber Taşkentten kelgende skelede Lomakov sizge söz qatqan edi!

— Maña degil, sizge qatqan edi!

— İtimal. Lâkin özü nezaketli adam.

— Bunı maña aytqanıñız ne?

— Doğrusını söyleyimmi?— Yekaterina Vasilyevna qaşlarını tuyümledi. Çeresi ciddileşti,— men aqiqatnı aytmaq, em sizge aytmaq isteyim! E! Aytqanda da, ep bir, añlamazsıñız....

O başını divarğa tayadı. Közlerini yumdı. Eppi vaqıt indemey oturdı. Soñ atılıp turdı, musafirler odasına kirip ketti.

— Özüñiz içesiñiz, maña bermeysiñiz. Bu nasıl şey?— dep qıçırdı o, içeri kirgen soñ. — Aydıñız, sevgi içün içeyik! Barsın, yaşlar-yaşlarnı sevsinler. Karim, Karamat! Siziñ sağlığıñız içün!

Pencere ögünde ayaq üstünde turğan Mansurov.

— İrada...— dep ayqırdı (İradanıñ evi qomşu azbarda edi).

— İrada qayda?— dep soradı Yekaterina Vasilyevna tez-tez. — O mında kelmez. Öldürseñ, kelmez. Evinde kişi bekley. Sabira hala çoqtan aşhaneden tarelkalar alıp, oña ketti.

İrada adam bekley. Kimni?

— Otur bu yerge, Cevdet!— Andrey Zaharoviç parmağınen işaret etip, meni yanına çağırdı. Sandıqnıñ artından kene raqı çıqardı.

— İçemiz!— meşrebeni elime alğan edim, közlerime Karamatnıñ közleri çalındılar: "kerekmey... içmeñiz!" Meşrebeni qaytarıp, stol üstüne qoydım. O, külümsiredi ve menim areketimni begenip, baş parmağını yuqarı çevirip körsetti:

— Maşşalla, Cevdet aka!

Karamat, Karamat! Közlerime baqmağan olsañ, meşrebeniñ raqısını içer, yüregime teselli berir edim. İçirtmediñ. Yüregimni keder bastı. Bu ne? Küncülikmi? Küncülik olsa, İradanı kimden künleyim? Vahid Tursunovdanmı? O menimnen musafirlikte... Kelgeninden beri ağızından eki söz çıqmadı. Şimdi qıp-qırmızı sarğuş. İçe Bere… O da yanıqlı. Duydırmaq istemey. Men Böyle tüşüneyatqanda Mansurov yerinden turdı. Tursunovnıñ yanına oturdı. Ekisi horezm türküsi seylemege tutundılar. Tutundılar degence, toqtadılar... Sözlerini unutqanlar. Soñ yeñiden başladılar. Türkü — özbek türküsi, azaçıq azerbaycan aenki bar? Kandıba? O indemey vira içe. Hristofor yalvarıp baqtı, toqtatmaq istedi. Hayır etmedi.

— Sen toqunma! Men keyflenem!— dedi o. 

Andrey Zaharoviç kimerde elini sandıqnıñ artına tıqıp yibere, şişe çekip çıqara. Sandıq artında qaç şişe daa bar? Almazov bile. Ne qadar raqı içildi? Kimse bilmey. Odanıñ içinde mavı renkli sigar tütüni ve ardı kesilmez adam davuşı ükümran. Raqı er kesniñ tilini açtı. Er kes özüniñ keçmişinden tuttırdı. Kim-de — nasıl keçmiş bar?

— …Bu vaqia Saratov şeerinde olğan edi,— dedi Andrey Zaharoviç. Roza ile ilkide nasıl tanış olğanını ve doquz yaşındaki oğlu Saşanıñ riyaziyattan ne qadar istidatlı ekenini bundan evel aytqan edi. — Alçaq, basıq ev... Yeldegirmen... Böyle degende hatirine ne keldi, bilmem, közlerinden yaşlar aqıp ketti,— Ey, Sızran! Sızran!

Men bu adamnıñ er bir sözüni diqqatnen diñlemege, er bir areketine köz etmege alıştım. Küz keçti, qış keldi, men ep bu iri kemikli, çirkin çereli, temiz ve açıq yürekli adamnıñ yanaşasında bulundım. Onıñ iç bir sefer bir şeyge şikâyetlengenini körmedim. Amma şimdi yelkesinden asretlik basqanğa beñzedi.

— ...Çevre-çetinde İdil aylanıp-üyrülip aqa. Sızran — menim doğmuş şeerim.

Seneler keçip keterler. Bir kün Almazovnen körüşmem olur. Qadın ve ballarnen beraber poyezdda Moskvağa ketkende... Kuybışevniñ o yaqlarında, demir yol stantsiyasında vagonğa, qaşları ap-aq, közleri sönük, yanaqlarınıñ etleri salpırağan, burunınıñ töpesi qızarğan kişi kirer. Menim qadınım — amma qadınım kim olur?— bu kişiniñ közlerine baqıp. "Ey-va! O bizni tanımay", dep taaciplenir. Qart kişi bizge tiklenip baqar, külümsirer. O vaqıtta biz, Sızranına keteyatqan Almazovnen quçaqlaşırmız.

 "E! Cevdet! Bu sensiñmi? Men evge kelgen soñ doğmuşlarımnı bir azbarğa topladım. Epimiz yeñi evler qurdıq..." dep ikâye etip başlar o,— "men eski zenaatnı bıraqtım. Elektrik stantsiyası başlığı oldım. İşte, işler böyle, qardaş! Lâ¬kin qartaydım..."

Poyezd Sızranğa yaqınlar. Andrey Zaharoviç pencerege işaret etip: "A! İdil! İdilni tanıysıñmı?— dep sorar. — Tanımaysıñ? E? Ebet, bizim İdil tanılmaz oldı."

Men taaciplenirim: taqdir hucur şey eken, derim. Almazov yaş ve küçlü ekende Tân-Şanda, Dneprde, Badahşanda yaşadı, qartlığında doğmuş toprağına qaytıp kelgen.

Maña Sızrannı ikâye etkeniñiz hatiriñizdemi, Andrey Zaharoviç?— derim men oña. — Aylanma kanalnıñ bitüvi munasebetinen eviñizde olğan ziyafet... esiñizdemi?

— Menmi?— der Andrey Zaharoviç, ayretlenip,— toqta... Çar-Çaqta öyle şey olğanmı edi? Gidrostantsiyalar kaskadını qurıp bitirgenimiz aqılımda. Ondan soñ Karim... alicenap Karim esimde. Hristofor da esimde.

Belki Almazov ziyafet aqşamını da unutır... Men unutmam.

Karimni qıdırıp taptım. Sofada kimnidir bekley edi.

— Karamat qayda?

— Ketti.

— Kelecekmi?

— Kelecek.

— Maña bir eylik yap, Karim? Lâkin, kimse bilmesin.

— Ayt! Nasıl eylik!— Elini omuzımnıñ üstüne qoydı.

— Gizliden... yolğa çıq! İradanıñ qapusını qaq! Onıñ evinde neler olayata, episini bil! Yabaniy adam olmasa, İradadan yavaşçıqtan: "Cevdet kelmek istey. Mümkünmi?" dep sora. Cevabını kelip maña ayt! Rica etem, Karim!

— Tek şumı?— Karim acınıqlı çıray yasadı" — men belledim...

— Bunıñ özü dünyada er şeyden müim.

— Güzel. Beş daqiqadan er şeyni bilirsiñ. 

Men içeri kirdim. Nikolay ortada matros oyunı oynamaqta edi. O, asıl da, güzel oynay turğan. Şimdi de öyle... Ondan soñ Mansurov, Yekaterina Va¬silyevna, Tursunov — üçevi özbekçe oynadılar. Tursunovnıñ ayaq üstünde turmağa mecalı yoq. Ellerini sağğa-solğa qıyıştırdı, ayaqları ucunda yurdi. Soñ süründi, yıqılayazdı. Yekate¬rina Vasilyevna şaqıldap küldi. Mansurov Nikolayğa işmar etti — ekisi Tursunovnı qomşu odağa alıp çıqtı, krovat üstüne yatqızdılar. Yeka¬terina Vasilyevna oynamaqta devam etti. Yürüşte ağır körüngen toluca müçeli bu qadın oyunda oldıqça yengil edi. Uçtı, yaldadı... er alda, dülber qadın. Onıñ ayaqlarınıñ areketinde, beliniñ mayışuvında, elleriniñ qıbırdavında — bilmem daa nelerinde, sevdirici, begendirici, özüne çekici cazibeler bar edi. Dülber yırtıcı... Çeresi qızardı, saçları dağılıp, közleri üstüne tüşti, o tuflilerniñ ökçelerini yerge qattıca urıp, oynay berdi. Dülber qadınlar oynamağa seveler. Çünki olarda seyirci içün baqmağa ve körmege şey ola.

Yoruldı, taldı... Endi ğaliba toqtaycaq dep beklep turdıq, amma Yekaterina Vasilyevna tosat-tosat daa küçlü çevirildi. Niayet, ellerini çetke açıp, Toqtabayevniñ ögünde qadalıp turdı:

— Siz, ekskavatorcılarnıñ babası... niçün oynamaysıñız?— Yekaterina Vasilyevna onı çekip, ortağa çıqardı. Bunı körip, Bassaraba da qalqtı. Ekisi oynadılar. Bu zevqlı levha edi... Toqtabayev ve Bassarabanıñ ayaqları, rezinadan yasalğan kibi, qıyışmaqta, büklenmekte ediler.

Tışarıda qapu açılıp-yapıldı. Men, Karim keldi belledim.

— Kim bar anda?— dep qıçırdı Rozaliya Ni¬kolayevna.

Qapu betke baqtım, köridorda... Arhipka turmaqta edi. Oyun toqtadı. Er kes sustı, musafirge eleslenip baqtı.

— Beklemegen ediñizmi?— dedi Arhipka, adamlarnıñ közlerindeki ayretni eslep. Artına aylanıp, köridor bette, kimgedir: — Kir!— dep qıçırdı. Bosaga üstünde Rahil köründi. —Tanış oluñız!— Şay degende, sandıq üstünde oturğan Hristofornı körip, şaşmaladı. Hristofor aqırından yerinden turıp, Arhipkağa doğru adımladı. Evniñ içi çım-çırt kesildi. Kandıba yerinden qıbırdamay, Arhipkağa baqıp oturdı.

— Kerekmey! Kerekmey, Hrist!— dep qıçırdı Rahil. — Yalvaram saña!

— Sen qarışma!— dedi Hristofor. — Men oña toqunmaycağım. Körüşmegenimiz ne qadar vaqıt oldı, Arhipka?

Arqasını şkafqa tayandırıp turğan Toqtabayev yavaştan Nikolay betke cılıştı. Mansurov bunı seze qaldı, o da Toqtabayevniñ yanına kelip oturdı. Nikolay, omuzlarını qısıp, köküsini içke çekti, yerinden qıbırdamadı.

— Ne keldiñ?— Yekaterina Vasilyevna oña dülber qaşlarını sıttı. — Coyul mından! Sen de!— dedi o, Rahilge çevirilip,— Menim evimde işiñiz yoq.

Arhipka, tilki kibi, kevdesini üç büklep, negedir tedariklendi.

— Saqın, eliñni kötereyim deme!— Rahil Arhipkanı üytep, köridorğa çıqardı,— maña söz berdiñ.

Arhipkanıñ elleri ve ayaqları qaltıramaqta edi.

— Sen... dünyada eñ bılaşıq, eñ alçaq adamsıñ,— dedi oña Nikolay. Lâkin bunıñnen kifayetlenmedi, boş raqı şişesini ilindirip aldı, Arhipkağa atacaqta, Mansurov ve Toqtabayev şişeni çekip aldılar:

— Kerekmey, Nikolay!— dedi Rozaliya Nikolayev¬na. — Musafirlikte ...birevniñ evinde, aiptır...— O, başımızğa belâ çıqarmasın dep, telâş tolu közlerinen Arhipkağa tiklenip-tiklenip baqa berdi.

Arhipka, niayet, büklenip turğan kevdesini doğrulttı, soñ külümsiredi. Özüniñ böyle qabul etilecegini bilgen... azırlanıp kelgen.

— Kelgensiñ... bare, dürüs otur!— dedi Hri¬stofor ve közünden aşağı tayğan qara paçavranı çekip tüzetti. — Buyur!

— Menmi?— o elini Hristoforğa uzattı, ğaliba, onıñ ile selâmlaşmaq istedi. Hristofor, abaylamağan olıp, kürsüni körsetti: — Otur! — dedi oña. Musafirni stolğa, evniñ saibi degil de, Hristofor davet etüvi kerginlikni yımşattı.

— Şorbacı qayda?— dep soradı Hristofor,— raqı qoyıñız!

Andrey Zaharoviç, qalayğa raqı qoyıp, Arhipkağa uzattı.

— Ne keldiñ?— dedi Nikolay,— mında saña ne bar?

— Seniñ eviñe kelmedim. Bu adam...— o başını Almazov tarafqa siltedi,— menim ustazım. Oña keldim. Sen mında kimsiñ?

— İş onda degil. Ne vaqıt çıqtıñ?

— Eki kün evelsi... Siz küçlü kişiler ekensiñiz, ümüt etmegen edim,— dedi Arhipka, soñ qalaynı alıp, bir nefesten içip yiberdi. — Men evlendim.

— İşittik...

— Büyüklernen içmek mümkünmi?— dep soradı menden Arhipka ve özü cevap berdi: — Mümkün de¬gil. Ne qadar açıq köz kişiler... Sözlerime ne qadar ciddiy emiyet bereler, köresiñmi Rahil?

— Kerçekten de...— Yekaterina Vasilyevna buña razı oldı,— epiñiz onıñ közleri içine baqıp qaldıñız, ne qadar müim zat!!! Turıñız, oynayıq!

Turmağa — turdıq, amma kimse oynap olamadı. İstek bar edi, taqat yoq... Hristofor ve Nikolay pencereniñ yanaşasında oturdılar. Mansurov ve Toqtabayev olarnıñ yanına keldiler. Qadınlar Almazov, Bassaraba ve Ataqulovnen qalaylarını toquştırıp içtiler. Stol başında yalıñız Ar¬hipka ve Rahil qaldılar. Buña ne deyler? Keleyatqanda çoq şeylerni beklegen... lâkin özüne böyle farqsız muamele kösterilir dep, tüşünmegen edi. Arhipka yerinden turdı, dudaqlarını hucur-hucur bürüştirip, nasıldır türkü aytıp başladı. Türküni aytqanını ilki işitüvim. Bataqlıq yalılarda tuz çıqarıcı adamlar aqqında ...Biz epimiz sustıq, diñledik. Arhipkağa keder etmedik. Bitkence ayttı, soñ qaytıp, yerine — Rahilniñ yanına oturdı. Rahil onıñ qulağına bir şeyler aytıp, bir şeyler yalvardı. Olarnıñ tarafına kimse baqmadı.

Andrey Zaharoviç meşrebelerge raqı qoydı, özüniñkini köterdi.

— Plotinanıñ tez bitmesi içün...— dedi o ve başqalarnı beklemey, içe qoydı,— Bazı ekskavatorcılar, aylanma kanaldan soñ qayda çalışacaqlarını qasevet eteler. İş yetişir... er keske yetişir.

Stol başındaki kişiler, bir-birlerini sağır bellepmi, özleriniñ aqiqaten sarğuş ekenlerini bilipmi, yüksek davuşnen laqırdı etmekteler. Evniñ içi ziy-çuv. Rahil ve Arhipka ep stol başında oturmaqtalar. Bir talay vaqıt keçken soñ stol üstüne tars etip, qattı qol tüşti, savut-saba avada oynadı.

— Yavaş ol! Büllür qadelerni parlarsıñ!— dedi Hristofor.

Biz külüştik. Alümin çanaqlar ve teneke qalaylar, oynaqlap alğan soñ, Arhipka yerinden qalqtı, kimsege baqmay, qapuğa doğruldı. Bosağa ögünde toqtalıp, Kandıba betke çevirildi.

— Saña... seniñ ile laqırdı etmege kelgen edim,— dedi o,— munasip olmadı. Bu kişige — o Andrey Zaharoviçni körsetti,— bu kişige ürmet etkenim içün... Onıñ evinde şamata çıqarmayım dep, vazgeçtim. Soñundan...— yumruğını sıqıp, körsetti.

— Arhipka! Deli olma!— Rahil onıñ omuzlarından quçaklap, tışarı çekkeledi.

— Bu evde istemeseñ, tışarığa çıqayıq!— Dedi Nikolay, ögündeki kürsüni tepti, atılıp ketip Arhipkanıñ tizine urundı. Arhipka aman pıçağını çıqardı, lâkin Toqtabayev eline yapıştı... Man¬surov Arhipkanı üyteklep, tışarı alıp çıqtı, Soñ Arhipkanıñ davuşı işitilmedi. Karim ımpıs-tımpıs kirip keldi. Onıñ artından Mansurov peyda oldı.

— Ketti...— dedi Mansurov. — Alla   belâsını bersin!— Karimni tutıp, quçaqladı,— sen altın adamsıñ!— dedi oña,— alla saña güzel qadın qısmet etsin. Doquz balañız olsun, Añladıñmı, Karim? Yedisi oğlan, ekisi qız!

— İtiraz yoq...— dedi Karim,— tek aylığımnı eki qat arttırıñız.

— Yağma yoq,— Mansurov işaret parmağını köterdi,— sen yahşı maşinistsiñmi... ayt!

— Ebet! Eki aydan beri...

Karim onıñ ellerinden zornen qurtulıp, menim yanıma keldi.

— Tez mından açıl,— dedi qulağıma,— İrada seni bekley. Evinde Karamat... başqa kimse yoq.

—Â sen?

— Men... bilmeyim. Belki... Meni kimse çağırmadı. İtimal, öyle kerektir. Ondan da başqa, mın¬dan ekimiz birden ğaip olsak, Andrey Zaharoviç darılır. Yoq, sen özüñ bar.

Men Karimniñ ayağına bastım: "yavaş ol!"

Yüregimni eecan bastı. Sabırım tükendi. Oturıp olamadım. Etrafımdaki tanış çerelerge köz etem, tanış seslerni diñleyim, bir şey añlamayım.

Yavaştan köridorğa çıqtım. Kimse yoq… Aralıq qapudan tışarı sıptırıldım. Yüregim çapalana başladı. Yolda bir qaç adım attım degende, adam iñiltisi işittim. Toqtap, diñlendim. Kimdir, qaba davuşnen sögündi.

"Men olarnen isaplaşırım... episinen isaplaşırım". Kene mecalsız adam sesi. Evniñ artına aylandım: Arhipka... arqasını divarğa tayağan, sögüne bermekte edi.

— Ma, betiñni sürt!— dedim oña, yavluğımnı uzatıp,— betiñ-közüñ kireç.

O elimni keri üytedi, yavluqnı almadı.

— İn-telligent!— dedi maña, yirenç çere ile,— özüñiniñ burunıñnıñ astını sil!

Bu yerde turmağa alım yoq edi, yolnıñ diger tarafına keçtim, özümniñ kâbeme doğru adımladım. Bu qapunı qaquv yerine, yetmiş kilometr yol çapıp kelmek yengil edi. Yoqsa, evelâ barakqa kirip, özümni bir nizamğa çekeyimmi eken? Üstümde brezent bıcaq, qatranlı ştan... lâkin yoq İradağa şimdi bu daqiqada kirmek kerek. Erkek ke¬ri qaytsa, yahşı olıp çıqmaz. Qapunı qaqacaq olıp, elimni köterdim, qapu özü açıldı. Karamat...

— Buyurıñız, Cevdet!

Küçük köridorçıqqa kirdim. Divarları süt kibi beyaz, kireçnen aqlanğanlar. Polı qoyu qırmızı renkte boyalı, yeşil yolaqlı tar kilim töşelgen.

Karamatnıñ omuzları üstünde teri palto. İradanıñ paltosı. Demek, Karamat meni çağırıp alıp kelmek, yahut yolğa çıqıp, meni beklemek içün çıqayata edi.

— Keçiñiz,— Karamat içerideki odanıñ qapusını açtı,— qorqmañız! Mında adamnı tişlemeyler!

Büyükçe oda. Yolğa çıqqan eki pencerede uzun perdeler. Polğa kiyiz töşelgen. Art divarda di¬van, ortada dört köşe stol üstünde beyaz örtü, qarşıda qomşu odağa kirilgen qapu.

Karamat sağ omuzını aşağı egiltti, müçesini azaçıq silkitip, üstündeki teri paltonı divannıñ üstüne tüşürgen soñ közlerinen işaret etip, ekinci qapunı körsetti.

— Bunı özüñiz açıñız!— dedi qız, külümsirep,— men ayaqçı degilim!

— Maña qılınsañız!..— dedim men Karamatqa,— gizli... tılsımlı odalar içinde yürsetesiñiz. İçlerinde kimse yoq.

— Qıdırmağa bilmek kereksiñiz!— dedi Ka¬ramat.

Qapunı açtım... açtım ve ayrette qaldım. Dumanlı ve qarlı dağlar arasında, bataqlı soqaqlar çetinde böyle ziynketli oda? Arqasını pencerege çevirip, tirseklerini çiçek savutına tayandırıp, İrada bir özü turmaqta. Meni körgen soñ külümsiredi ve çeresi qızardı. "Qız meni, aqiqaten sevse, şimdi bağrıma atılır, meni quçaqlar! Yüzümniñ birde-bir yerinden öper" dep tüşündim. Niçün böyle tüşündim? Bunıñ içün nasıl esas bar edi? Bilmeyim. Amma İrada yerinden qıbırdamadı. Pencereniñ ögünde qaldı. Men bosağa üstünde toqtaldım. İçeri kirmege saqınıp, baqıp turdım. Tamağımnı nedir sıqtı... laqırdı etalmadım.

Keldiñizmi, Cevdet?— İlki sözlerni söylemek oña da qolay degil edi. — Siz menim evimni körmek istegen ediñiz, hatiriñizdemi?

Bu ne vaqıt olğan şey? Hatirimde yoq!

"İrada! İrada!" — qıznıñ adını eki kere tekrarladım. Aytmağa başqa şey tapalmadım. Sağ elim ile saçlarını quçaqladım, yanağı-yanağıma, dudaqları-dudaqlarıma toqunğan soñ ğururı, inatlığı utançaqlığı — episi irip bitip ketti, O, menim sol elimniñ içinde qısılıp qalğan sağ elini yavaştan boşap, boynuma sarıldı.

Bu sukünet içinde... bir-birimiznen laqırdı etalmay, qıbırdamay, hayli vaqıt susıp turdıq. Soñ İrada elini tez-tez çekip aldı, arqasında saqladı. Elini tekrar tuttım, dudaqlarıma ketirdim. Dudaqlarım alevlenip kettiler. Soñra bu elni köküsime bastüm. Ekimiz çoq vaqıt daa indemey turdıq — yüregimniñ tepindisini ekimiz diñledik. Niayet, İrada elimni eline aldı, köküsine sıqacaq oldımı, bilmeyim... üstüne qor tüşken kibi, birden elimni çekip taşladı. Men gizliden külümsiredim. İrada kene qızardı.

— Sizni çoq qıdırdım,— dedi qız. Elbette, bir şeyler etip, laqırdını başlamaq kerek edi. — Miting bitken soñ ğaip ettim. Karamat!— dep qıçırdı o, qomşu odağa. Karamat kirdi,— barakqa qaç kere barıp keldiñ?

— Yalıñız barakqamı? Tuya-Buğaz? Albu ise Andrey Zaharoviçde otura eken. Özü de kimnen?— Karamat közüni qıpıp aldı,— Yekaterina Vasilyevnanen!

— Kene Yekaterina Vasilyevnamı?— İradanıñ davuşında bu sefer can ağrısı sezilmedi,— alla belâsını bersin onıñ, lâkin bugün bayram, Cev¬det! Öpkelenilecek kün degil.

— Ziyafette Karamat da bar edi,— dedim men.— Niçün bir şey aytmadı?

— Sebebi bar. — Karamat yalq etip İradanıñ közlerine baqtı. Aytayımmı?

— Ayt!

— Men ziyafette oldım, amma ziyafet içün barmadım. Sizni qıdırıp bardım. Vazifem — sizni hırsızlap mında alıp kelmek edi. Amma qolaysız şaraitke tüştim. Karimni körgen soñ, çıqıp ketalmadım. Onıñnen beraber çıqsam, mında ketirmek kerek. Bu da mümkün degil. Maña berilgen emir aydın-açıq edi: bu evge Cevdet ketirilmek kerek. Başqa iç kimse! Soñ — Tursunov. O da yanıñızda otura edi... İradanıñ adını işitse, iş bozılacaq. Ağızına ne raqı, ne de yemek, bir şey almaycaq. Daima diñlenip oturacaq.

Karamat bir şeyler daa ayttı, men añlamadım. Zeinim İradanıñ közlerinen meşğul edi. O bu¬gun çoq güzel. Ne söylese, ne yapsa, hoşnutlıq vö sevinç, zevq, dülberlik saçılmaqta.

Kene sözsiz, areketsiz oturdıq. Soñ, ne munasebetnen bilmem, Bassaraba aqqında laqırdı etip aldıq, men Arhipkanen olğan vaqianı ikâye et¬tim. Soñ İrada menden afu istep, kuhnâğa çıqtı. Ebet, afu istep... İrada menimnen olğan muamelesinde pek muqayt edi.

Yanımda kene Karamat peyda oldı.

— Cevdet,— dedi o. Karamatnı añlamaq qo¬lay degil. Kimerde Cevdet aka dey, kimerde Cev¬det...— Sizge bir şey aytayımmı? Özüñizniñ injeneriñiznen işiñizni tez-tez bitiriñiz! Yoqsa, mesele leylek ile turna masalına beñzep başladı. Hatiriñizdemi? De leylek turnağa, de turna leylekke nişanlanmaq istey. Siz İradanı sevesiñiz men bilem! Ne qızardıñız?

— Sevem, Karamat. Pek sevem. Özüne de aytıñız.

— Menmi? İrada bunı bile. Lâkin özüñiz ay¬tıñız! Em açıq aytıñız! Men bu nazik işlerden añlamayım. Biz mında Karimni de çağırdıq, kelmege istemedi. Keder eterim dep qorqtı. Ne belleysiñiz? Kelgen olsa, sizge keder etermi edi?

— Onı İradadan soramaq kerek,— dedim men. Karamat meni añladı.

— Siz pek yaramazsıñız, Cevdet,— dedi o, küldi, soñ kuhnâğa çıqıp ketti.

Men öz başımda qaldım. Şukur, er şey öz yerini taptı. Taqdirim çezildi. Çezildimi aceba? 

Poldaki kilim üstüne yatıp yuvarlanacağım keldi.

Qomşu oda içinden savut-saba sesleri işitildi. Soñ İrada köründi.

— Men bugün sizni öz evimde qıymetli musafir etmek isteyim,— dedi o, tutulıp ve qızarıp. Bu ibareni evelden ezberlep qoyğan olsa kerek.

— Teşekkür!— dedim men ve bundan soñ ne deycegimni bilmey, tuyüldim. Amma közlerim, ğaliba, söylemek istegen şeylerimniñ episini ifa ettiler. İrada hoş çere ve göñülnen külümsiredli. Karamat bizni bu vaziyetten qurtardı. Beline büyük yağbez bağlağan, içeri yıldırım suratınen kirdi, maña ve İradağa tiklenip baqtı:

— Keder etmedimmi?— dep soradı. İrada indemedi. — Özbek yemekleri pişirdik, lâkin nasıl olıp çıqtılar, bilmeymiz. Küle-küle öleyazdıq. Stol donatmaqnı da bilmeymiz. Ne men, ne İrada.

Karamat şay degen soñ, epimiz kuhnâğa kettik. Men çuçvara tarelkalarını birer-birer ketirip stol üstüne qoydım, qalğanlarını İrada ve Karamat taşıdılar.

Aşnı pişire bergenler. Qoymağa yer yoq. Balaban stolnıñ üstünde yer qalmağan soñ, yanaşadaki örnekli sandıqnıñ üstüne de toldı. Lâkin, bu — başlanğıç. Yarısından ziyadesi kuhnâda.

— Afu etiñiz, Cevdet!— dedi İrada. — Cemiyetimiz pek büyük degil. Beklemege başqa kişimiz yoq. Bu yaqqa oturıñız.

Körsetilgen yerge oturdım. Yanıma İrada oturdı. Qarşımızda Karamat yerleşti.

— Ekiñizni de körip oturmaq isteyim,— dedi Karamat. — Buyurıñız, Cevdet aka! Sıqılmañız! Öz eviñizdeki kibi aşañız! Ebet, ebet! Öz eviñizdeki kibi...— dep tekrarladı ve közüni qıptı. İrada bunı sezmegen kibi oldı. İndemedi.

Soñ Karamat manti ketirdi... Olar maña qarardan ziyade büyük köründiler. Bularnı nasıl etip aşamalı? Vilkanen ağızıma ketireyim de, tişlep alayım desem, içindeki yağlı suvu ve qıyması stol üstüne tüşecek, örtüni bılaştıracaq. Bütünley aşasam? Bu mümkün degil. Ellerimnen aşasam? Öz eviñdeki kibi... dedi Karamat. Men evde çiberekni ellerimnen aşay edim... Amma mantii? Karamatqa bir köz ettim. Vilkanen sançıp aldı, tarelkasınıñ çetine qoydı, soñ pıçaqnen keskelep, tekrar vilkanen ağızına yollandırdı. Bu menim yapıp olacaq şeyim degil.

— Afu etiñiz, İrada!— dedim men, vilkanı çetke çekip,— böyle hızmette tehnika küçsiz. Elnen iş körmek mümkünmi?

Karamat özüni tutalmadı, şırq-şırq etip küldi. İrada ise başını egiltti, yüzüni stol ar-tına gizledi. Omuzlarınıñ küçlü ve sıq-sıq silkine bergenlerini körgende, onıñ da sıqılıp qalğanını sezdim.

— Rica etem...— dedi Karamat, közlerindeki yaşlarnı silmekte olıp,— bu, kerçekten de, ceennem azabı.

— Öyle deme, Karamat!— İrada itiraz etti,— külerler. Medeniyetsizlik derler. Buña aqılıñ yetmeymi?

— Qaşıq yahut vilkanen aşalması mümkün şeyni qolnen almaq, elbette, kelişken şey degil,— dedi Karamat. — Bu medeniyetsizlik. Amma manti, vilkanen aşamaq mümkün degil eken, niçün elnen aşalmasın?— kene şaq-şaq küldi.

Eki manti aşadım... Bunıñ özü kâfi edi, Ka¬ramat ögüme daa da qoydı. Meni, stol üstündeki yemeklerniñ episinden aşap baqmağa mecbur etti.

Bu işnen meşğul ekenim, qapu açıldı, Sabira hala kirdi. Menimnen selâmlaştı, İrada ve Ka¬ramatqa baqıp, gizliden külümsiredi, yemeklerni bir közden keçirgen soñ qapuğa doğruldı. Yemeklerden memnun qaldımı-yoqmı, qızlar añlap olamadılar.

— Kelgeniñiz pek yahşı oldı, hala!— dedi Ka¬ramat,— men endi musafir ola bilem. Öz eviñde tarelka taşı, mında tarelka taşı... men sizge nem?

— Men seni tarelka taşımağa mecbur ettimmi?— İrada iddetlendi,— seni añlamaq mümkün degil. Yuvurıp kelip, qıyma çekesiñ, qartop doğraysıñ, soñ şikâyetlenesiñ!

Sabira hala qızlarnıñ davasını diñlep oturmadı; onı çoq işitken... aşhanadan ketirgen salqın ürük qoşafınen bizni sıyladı. Ondan soñ tatlınen çay içtik. Plotina ne yerde olacağı hususında İrada ile biraz davalaşıp aldıq. Böyle ne qadar daa oturır edik, bilmeyim. Kimdir qapunı qaqtı. Bir daqiqadan soñ Sabira hala kirdi.

— Seni çağıralar, qızım!

— Menimi? Bayram künü..? Taacipli şey!— yerinden turdı,— kim?

— Yahşı tanımayım. Gidromonitorğa beñzey. 

İrada köridorğa çıqtı. Eki-üç daqiqa keçken soñ, qaytıp keldi.

— Tehnikiy bölük kişisi,— dedi o, Sabira halağa. — Anna Yakovlevna yibergen. — Kız menim közlerime qasevetli-qasevetli baqtı,— ne yapacaqmız? Qolaysız olıp çıqacaq... lâkin ketmesem, olmaycaq. Meni afu etiñiz, Cevdet! Barıp baqıp keleyim. Siz oturıñız!

— Yoq, men ketem!— dedim men ve qalqtım, qapuğa doğruldım,— keç oldı!

— Yoq, yoq!— dedi İrada,— iç bir yaqqa ketmeyceksiñiz! Karamat, qaydasıñ? Menim artımdan qapunı kilitle, kimse tışarı çıqmasın. Añladıñmı?

— Baş üstünde!— o sol eliniñ dört parmağını samaylarına tayadı. — Men sağ ekenim, bu qalanıñ içinden tışarı kimse çıqalmaz.

İrada külip-siyarıp qaldı. O teri paltosını kiydi, maña elini yengilden salladı, çıqıp ketti.

— Yekaterina Vasilyevna sizni nasıl qabul etti?— dep soradı menden Sabira hala.

— Yahşı,— dedim men.

— Yahşı qabul etkenini bilem. Ne laqırdı ettiñiz?

— Müim laqırdı olmadı.

— Olmadı?— Sabira halanıñ qaşları tuyumçiklendi,— anda, Taşkentte de müim laqırdı olmağanmı edi?

Men bu suallerni begenmedim.

— Bilesiñizmi, Sabira hala,— dedim oña, açuvlanıp,— Yekaterina Vasilyevna aqqında bilgen ve işitken şeylerimniñ episini Karamatnıñ yanında aytayım, rica etem, bir daa menden bu hususta iç bir şey soramañız! Tuñuldim... Men onıñnen vokzalda körüştim, meni özü qıçırıp toqtattı...— episini olğanı kibi ikâye ettim, iç bir şey gizlemedim. Söylep bitirgen soñ, Sabira hala ve Karamat maña hucur-hucur baqtılar... olarda menim aqqımda fena fikir asıl olğanğa beñzedi.

Sabira hala yuqu basqan közlerini ufqalay berip:

— İrada bunı bilse, pek kederlenir,— dedi maña,— o seniñ bu qadınnen işiñ böyle çıbalıq ekenini bilmey.

— Nasıl işim? Nesi çıbalıq?— dep cekirdim men,— ne demek isteysiñiz?

— Sen qızışma...— dedi Sabira hala,— arañızda bir şey olğan olsa, doğrusını ayt! Qıznı çekiştirme!

— Açıñız qapunı, Karamat!— dedim men. Qız yavaştan yerinden turdı, menim peşimden köri¬dorğa çıqtı. — Men mında ahret sualine cevap bermek içün kelmedim.

"Qaladan çıqmaq..." qıyın olmadı, Barakqa keteyatqanda Krasnânskayanıñ kabineti penceresinden baqtım, içerisi qaranlıq — kimse yoq edi. Soñ Anna Yakovlevnanıñ evine kettim, mında da pencereler qaranlıq, çım-çırt edi.

...İrada bu maalde qayda ola bile?

Saba keç uyandım. Pol üstünde küneş şavleleri örnekler yasağanlar. Evni şeñlendirgenler. Turdım... biraz kerildim-sozuldım, vucudımda tükenmez quvet is ettim. Qurucılıqnıñ birinci deviri bitti. Ekincisi başlamaqta... Soñ fikirlerim keçmiş ömür etrafında aylana başladılar. Keçmiş ömür hususında yatqan yeriñde tüşünmek oñaytlı. Tekrar koyka üstüne uzandım.

Komsomol Merkeziy Komiteti sekretarınıñ ka¬bineti hatirime keldi. Anda şimdi de öyle qalabalıq ekenmi? İsrail Artıkov defterine menim familiyamnı yazıp qoyğan edi. O defter endi tolğanmı eken? Artıqov böyle etip, er kün kişilerni inşaatlarğa yollay, kişiler kelgen soñ, bir afta içinde ağa-qardaş olıp qalalar.

Er kes böyle. Arhipka ve oña beñzegenler? Yoq. Beş-altı adamnıñ esamesi oqulmay. Kişi evelâ öz taqdiri hususında tüşünmek kerek. Arhipka... Muşuq bizim ailege ne yapa bilecek?

Sabira hala ile olğan laqırdımız şimdi hatirime keldi. Hala maña niçün sataşa bere, bilmeyim. İradanen munasebetni yañı tüzettim degende keldi, bozdı-taşladı. Men bilem, hala meni begenmey. İradanen körüşkenimni istemey. Niçün? Men qızğa aqran degilim, Sabira halanıñ fikirince, İradanıñ aqranı Tursunov. Ebet! Sabira hala öz İradasınıñ bahtlı olğanını istey. Onıñ içün qıznı daima menden muafaza etip kelmekte. Amma dünyada sevgi degen şey bar. Sabira hala bunı unuta. Unutamı aceba? Belki asıl da bilmeydir?

Men İradağa nişanlanğan, bunı er kes bilgen soñ, qısqası, olacaq şey olğan soñ, siz, Sabira hala, menimnen ne qadar nazlı ve nezaketli olıp ketken ediñiz, esiñizdemi? "İrada sizsiz, siz de İradasız yaşap olamaycaqsıñız..." degen ediñiz. İradanıñ hatiri içün maña, İradadan yahşı muamele körsete ediñiz. İradanıñ hatiri içün bizim evimizni, bizim ekimizni ve, birinci nevbette, balalarımıznı terbiye etüvni öz üzeriñizge aldıñız! Men Volgo-Donda Tsımlâ plotinası qurğanda, İrada otpusk vaqıtında maña kel¬gen: balalar evde, Sabira halasınen beraber qaldılar, degen edi.

Yazıq ki, kişi, soñundan başına ne kelecegini bilmey. Bilgen olsam, Sabira halağa açuvlanmaz edim.

Geceniñ bey vaqtında hala maña o suallerni bergen soñ, men onıñ, elbette, İradanı maña qarşı silâlandıracağına, meni oña baştaq kişi dep taqdim etecegine inandım. Şimdi barakta yuqudan uyanğan soñ, böyle tüşündim. Lâkin Sabira hala çoq yaşağan, çoq körgen qadın. İrada? Gece onı qayda, niçün çağırdılar? Barıp da, başqa uçastkağa avuştırsalar? Çünki şimdi bütün smena injenerlerine yeñi uçastkalar berilecek. Yarın plotina qurucılığı başlay. Barıp da, men İradanıñ uçastkasına tüşmesem?...

Mümkün degil. İrada meni seve. Tünevin men onıñ evine kirgende, çeresinde ne qadar dülber ğurur ve sevinç sezildi... Belki men İrada hususındaki fikirimde yañlışadırım? Belki o da başqa qızlar kibidir?! Ne olsa-olsun, men onıñ içün ateşke ve suvğa kirmege azırım. Niçün? Ne olğan o qadar? İrada dünyada yekâne qızmı? Bunı aytıp añlatmaq mümkün degil. İradanı başqa yerge avuştırsalar, men de avuşırım. O qayda olsa, men de anda olurım. Men onı... onıñ güzel közlerini, ince, sınıq qaşlarını, yengil ve keskin areketlerini er kün körip, onıñ yımşaq sesini işitip turmaq isteyim. Kimselerge beñzemez İrada daima közümniñ ögünde olmaq kerek.

...Atta şimdi, aradan çoq seneler keçken soñ... stol başında oturıp, İrada hususında bu satırlarnı yazayatqan vaqıtımda bile yüregimde onıñ içün kene saf isler uyanmaqtalar. Niçün? Onıñ dülberligi ve cazibeli areketleri içünmi? Yoq! İş tek onda degil. İş, zanıma qalsa, onıñ yüreginiñ lekesizliginde... Lâkin dülberligini de inkâr etmem. Dülberlik — İrada demek.

Men İradanı iç bir vaqıt Elpide ile qıyas etkenim yoq. Eger o vaqıtta... Batumda qalbimde çırpınğan şey sevgi isap etilgen olsa, demek, sevginiñ çeşit soyları ola eken. Demek, sevgi iç bir vaqıt tekrarlanmay eken. Elpide sevginenkun-cülikniñ arasındaki sıñırnı bilmey edi. Men onıñnen bir afta bulundım. Bu vaqıt içinde o, meni biñ defa künledi, meni sevgeni içün biñ defa yemin etti. Bu — suniy duyğu degil, aqiqiy, küçlü, samimiy is edi. Belki öyle bir vaqıt kelir — o kelmedi, lâkin, kele bilir edi — men Batumdan ketmez, qart Duranidiniñ evinde qalır edim. Men şimdi koyka üstünde yatqanım alda, çıtırman yüzüm tereklerinen tolu azbarnı ve ağızında uzun çubuğı, qapu ögünde tapçan üstünde oturğan qart Duranidiniñ özüni tasavur etem. O daima başını aşağı egiltip otura, daima yuqsırağan kibi körüne, lâkin diqqatnen baqılsa, çubuq tütegeni sezile, demek Duranidi yuqlamay, bir şeyler hususında tüşüne edi. Men bu azbarda özümni de yahşı tasavur etem. Asma yüzüm terekleri tübünde topçan üstünde qart, stol başında Elpide ile men, soñ Hristofor — oturamız... Bularnıñ episi ola bilir edi? Aysa? Elpide meni bütün ömüri boyunca künlep, öpkelep yürer edimi, aceba? Şimdi bile bu hususta tüşüngende telâşqa tüşem. Yoq, canım. O bütünley başqa kişi olıp keter edi. Çünki bir-birimizni seve Edik. Men sevginiñ tılsımlı qudreti hususında, soñra sevgi özü saf ekenligi, közge körünir şey degilligi ve tek tasa¬vur etilmesi mümkünligi — episi öz-özlüginden kelip çıqa bilgeni hususında tüşündim. Onıñ içün, sevgiden marum kişilerge acındım.

Yekaterina Vasilyevna ne qıdıra? Ğayıp etilgen yaşlığınımı? Aqaretlengen sevgisinimi? Niçün bir adamdan diger adamğa çapqıla bere? Yüregi ne qadar boş, özü ne qadar pervasız, sevgi dep bellegen tüşünceleri ne qadar tez kelip-keçici şeyler? Mansurov onı seve. Onıñ qalbindeki isleri Yekaterina Vasilyevnanı bıraqmağa mecbur etalmaylarmı? Mecbur etalmasalar, demek, Yekateri¬na Vasilyevna qocasınıñ sevgisinde bir şeylerni añlap olamay — onıñ içün özüni böyle tuta.

Valânıñ Nikolaydan, Arhipka hususında alicenaplıq istep kelgeni hatrime tüşti... onı Ra¬hil yollağan. Rahil özü kele bilmey edimi? Lâ¬kin Valâ keldi. Çünki Valâ Nikolaynı seve. Valâ pek çoq içkicilerniñ cemiyetlerinde bulunğan, lâkin Rahilden büyük farqı bar... Men, Valâ¬nıñ niçün Rahilge beñzemegenini bilem. Valâ bir adamnı sevmese, onıñnen bağlanmay. Rahil sevmegen adamlarına olğan munasebetini kimseden gizlemey, atta maqtanıp yüre. Rahil er bir erkekke teslim ola bilici qız. Zevqlanmağa seve. Kerçek, kimerde Arhipkağa pek açuvlı körüne, lâkin açuvlanuv — yürekten çıqqan is degil. Rahil ve Arhipkanıñ serbestlik hususındaki tasavurları pek hucur. Eger Rahil ile Arhipka arasındaki muamele kerçekten de sevgi olsa, Rahil öz keçmişini çoqtan unutır ve şimdiki "serbestligini" çoqtan bıraqır edi. Lâkin, doğrusını aytqayda, kimerde "erkekniñ esareti altında bulunmağa seve". Eger istese, perişan, yengil qadınlarğa has adetlerini çoqtan taşlaya bilir edi. İstemey. Özü Yekaterina Vasilyevnadan temiz ve alicenap.

Bir adam sevgi hatiri içün fenalıqta bulunsa, onı afu etmek kerek. Men öyle tüşünem. Yekaterina Vasilyevnada sevgi yoq. Onı afu etmek mümkün de¬gil.

Ayat aqqında böyle sade, böyle acele muzakere etmek belki doğru degildir?! Belki er bir sev¬giniñ öz incelikleri bardır?! Başqa türlü sevgi... Karamatnıñkine beñzegen sevgi de ola. Aydın-açıq ve er keske añlaşılğan sade sevgi. Karamat canlı, ayattan hoşnut, kendi ıntıluvlarında soñ derece qattı, adamğa inanıcı qız. O, büyük sabırnen, Karimni bekley. Karim onıñ işitmek istegen sözüni mıtlaqa söylecek. Tezden... Karamat buña emin. Karamat özüni, "Karimniñ qarısı" degen fikirge azırlap qoydı. Bu sade ve tekaran bala areketine beñzegen fikirde, özüne mahsus bir qaramanlıq ve fedakârlıq bar. Karamatnıñ yüreginde diger bir is daa bar: Karim onı sev¬mese, oña evlenmek istemese, Karamat başqasına qocağa çıqmaycaq. Kimseni sevmeycek. Çün¬ki, yüregi yalıñız Karim içgon urmaqta.

Bizde bir kişi... bir qadın daa bar. Onıñ şahsiy ayatı meni pek meraqlandıra. Onıñ aqqında çoq tüşündim. Kimerde bu qadın hususında İrada ile laqırdı etip baqmağa ımtıldım. Lâkin men laqırdığa başlar-başlamaz, İrada çıq-çıq balaban kibi, birden qabuğına kirip saqlana. Anna Yakovlevna Krasnânskaya... o da seve. Vadim Semönoviçni seve. Bunı isbat etip oturmaq kerekmey. Amma onıñ Vadim Semönoviçke olğan sevgisi ve bir vaqıtta qocasına olğan sadaqatı bir-birinen üzviy bağlı. Tul qadınnıñ sadaqatı sevmege keder etemi? Yoq. Anna Yakovlevna bu işniñ farqına bara bilecek derecede aqıllı. Lâkin onıñ balaları... şimdi öz anasınıñ evinde yaşamaqta olğan balaları bar. Olar anasını qalbten añlamaq, onıñ niyetini doğru tanımaq yahut tanımamaq kerekler. O sebepten Anna Yakovlevna bir qararğa kelalmay, bekley.

O yüregindeki bütün areketini, bütün arzularını hızmetke sarf etmekte. Qocası sağ olğanda, balaları Vadim Semönoviçni — yaqın kişimiz, dep bile ediler. Anna Yakovlevna bir işke qıymetni, qocasına baqıp kese edi. Qocası buña ne der eken, qocası nasıl yapar eken, dep tüşüne ve onıñ kibi yapa edi.

Anna Yakovlevna on altı yaşında ekende evden, patriarhal, diniy qorantadan çıqıp ketken ve professional inqilâbcı yoluna mingen. Narva yanındaki okoplarda qocasınen tanış olğanda daa yigirmi yaşına kirmegen edi. Soñra, beraber Permde yaşadılar. Arbiy senelerdeki dostluq — evlenüv ve yaşayış içün eñ müim emel isap etilgen namus ve qarşılıqlı ürmetni doğurdı. Sanayı Akademiyasında oquğan vaqıtlarında Va¬dim Semönoviç ürmetke lâyıq kişi edi. Onıñ içün Anna Yakovlevna mında onıñnen rastkelgende pek sevindi. Qocasınıñ dostı, özüniñ vatandaş muarebesi şaraitında fikirdeşi — işkir kişi. Kerçek, Anna Yakovlevna, injener ve tehniklerniñ meclisinde Vadim Semönoviçniñ laqırdısını begenmegen edi. Lâkin soñundan: "A! Torizonen munasebetini bozmaq istemey, bu da devirniñ serpindisi..." dep tüşüngen, unutmaq istegen edi. Neni? Tek Vadim Semönoviçniñ sözlerinimi? Bu hususta soñundan da davalaşmaq mümkün. Er alda, Anna Yalovlevna, adamda böyle qattı deñişmeler ola bilgenine taaciplengen, açuvlanğan edi. Bu açuvlanuv oña bazı hayallardan qurtulmağa yar¬dım etti.

Bu saba men sevginiñ hucur ceetleri hususında çoq tüşündim. Niçün? Bilmeyim.

Nikolay ve Hristofor kirdiler. Şimdi olar er yerde beraber yüreler. Kirdi degence, koykalarına yattılar. Soñra pısırdaşa başladılar. Nikolay hihıldap küldi. Hristofor burunı astından "Kirpiçiki"ni yırladı.

— Eliñ nasıl?— dep soradım men.

— Bir coruq,— dep cevap berdi Hristo¬for.

— Sağlığıñ?

— Fena degil! Gece qayda çıqıp kettiñ?

— Bıraq, Hrist! Böyle şeylerni sorap oturma!— dedi Nikolay,— sen onıñ qulaqlarına baq! Bir gecede ne qadar öskenler. Bir gecede aqıldan ne qadar eksilgen..!

— Yoq. Bu mümkün degil...— dedi Hristofor. Soñ, yarı ğurur, yarı mısqılnen ilâve etti: — Men hastahanede yatqan vaqıtta ekiñiz de büyük adamlar olğansıñız.

— Nasıl büyük adamlar?— dep soradı o,— ne işte?

— Biriñiz maşinist, digeriñiz maşinist yardımcısı... Bu iş yuqarı maalle qoquy.

— Belki bizge endi bedava teri palto ve hrom çızmalar da berirler?— dedim men ve küldim. — Büyük olmağa-oldıq. Lâkin nemiz deñişti? İç bir şeyimiz! Gece ekskavatornıñ trosı üzülse, aman çöküçni alıp, çuqurğa çapamız.

— Bu seniñ eski adetiñ. Özüñni alâ nijnik isap etesiñ. İsteseñ — çap, istemeseñ çapma, özüñniñ işiñ! Seniñ bu hızmet içün adamlarıñ bar!— dedi Hristofor. Soñ sol elinen yavaştan sağ eliniñ tirsegini köterip, yastıqnıñ üstüne qoydı. — Amma maaşıñ arttı. Bizim qardaşnıñki kibi degil, öylemi?

— Öyle. İlişmege şey bar.

— Ya kvartira? Naçalnik olğan soñ, kvarti¬ra da bermege borclılar. Nikolayğa nasıl, bilmeyim, amma saña... sen ev-barq saibi olmaq tedarigindesiñ.

Bu saba Hristofornıñ keyfi yerinde edi.

— Soñ? Aqşamğa qadar böyle yataqlay bereceksiñmi?— dep soradı o, ayaqlarını koykadan yerge tüşürip. — Men aşamaq isteyim. Ekşi qapısta şorbasımı? Makaronmı? Ne olsa-olsun.

— Aşamaq isteseñ, tez tur!— dedi Nikolay. — Keteyik! Seniñnen beraber barsaq, belki bizge de ürmet olur!

Sabira hala Hristofornı körgende eecanlandı, ağlamsıradı, soñ hastahanede aşamağa qaç kere ve ne bergenlerini, yarası nasıl? Yahşımı? Fenamı? Episini soradı. Kuhnâdan aş ketirgen soñ, doktorlarnıñ ve emşirelerniñ adlarını sorap bildi. Laqırdı eteyatqanda, Hristofornıñ çanağında aş eksilgenini körip, kene kuhnâğa ketti, bir çanaq gulâş ketirdi, Hristofornıñ ögüne qoydı. Soñ Nikolayğa ketirdi. Men? Men güya dünyada yoq edim.

Bundan soñ İradanen qaç kereler körüştim. Ellerinde eski papkalar, iş çatqıları, daima bir yaqqa aşıqmaqta... çeresi daima ciddiy.

— Selâm, İrada!

— Selâm, Cevdet!

Başqa söz yoq. Sabira hala bu sefer onı yahşı işlegen.

Oquğan kitaplarımnıñ qaramanlarını hatirime ketirem. Olar menim ayatımda teren izler qaldırdılar. İslaat yılları Rusiyesiniñ ömürini tasavur etmek kerek olsa, Konstantin Levinni eske tüşürmek mümkün. Birinci cian muarebesi Grigoriy Melehov simasında temsil etilgen. Vatandaş cenki seneleri Pavel Korçagin, sovet ükümetiniñ tamır atqan deviri Semön Davıdov vastası ile kösterilgen. Bu adamlarnıñ yüzlerinde devirler aks olunğanlar.

Vahid Tursunovnıñ ayatını da Şarq adamınıñ, Asiya adamınıñ, ösümini aks etici devir isap etmek mümkün. Men eminim ki, Tursunov bu satırlarnı oqusa: "Siz, qıymetli Cevdet, biraz alıp qaçqansıñız...— der. — Men devir olğanım ne? Olsam bile, maña beñzegenler azmı?"

Onıñ çalarıp başlağan gür saçlarını ve külüp turğan tınç çeresini hatırlayım. Hızmetteki cıynaqsız, büyük kabineti pencere yanındaki tahta, bütün bir divarnı qaplağan memleket haritası... onıñ üstünde al-azırki vaziyetni ve kelecekni körsetici bayraçıqlar. Köşede avtomatik telefon stantsiyası — kiçkene rıçagnı bursañ, Orta Asiyada istegen elektrostantsiyañnen, istegen energetik qurucılığıñnen laqırdı etmek mümkün.

Tursunov çoq deñişmegen. Evelkisi kibi işkir ve nezaketli. Kimerde onıñnen körüşemiz. De onıñ idaresinde, de bizde — fenler Akademiyasında. Ekimiz de energetikmiz. Üç yıl evelsi, 1957 senesi, biz ekimiz, sovet vekâleti azalar sıfatında Belgraddaki beynelhalq energetikler kongressinde iştirak ettik. Men ve Tursunov musafirhanede bir nomerde yaşadıq. Amma biz bir-birimizni çoq köralmay edik. Tursunov saba erte turıp kete, aqşam qaytıp kele. Şeerni dolana, zavodlarnı ziyaret ete, aqşamları ise stol başında saatlernen oturıp, küçük qoyun defterine çirkin arflernen bir şeyler yaza.

Kongress, zayıf inkişaf etken memleketlerge yardım kibi, müim meseleni çezmek içün çağırıldı. O açılmazdan bir qaç kün evel maruzalarnen tanış oldıq. Birinci plenar mecliste muzakereler başlaycaq edi. Kongress açılacaq künü saba Tursunov maña:

— Ciddiy küreş olacaqqa beñzey...— dedi.

Men onıñ ne aytmaq istegenini añladım.

Munaqaşada men de bulundım. Zayıf inkişaf etken memleketlerdeki özen suvlarınıñ energeti¬ka işlerine hızmet ettirilmesini teklif ettim. Bunıñ Asiya ve Afrika memleketlerinde ömürge keçirilmesi mümkün tanıldı.

Menim nutqımdan soñ Avropadaki büyük firma prezidentlerinden biri yerinden turdı ve maña sual bermek içün ruhset istedi. Suali zevqlı edi:

"Biz, sovet energetikleri, neft vastasınen çalışıcı araret elektrostantsiyaları qurulışına qarşı degilmizmi? Eger qarşı olsaq, bu hususta natıq niçün bir şey söylemedi?"

Sualge cevap berdim... "statistik malümatlarğa köre, müstemleke memleketlerde, bilhassa neft çıqarılğan memleketlerde, elektrikleştirüvniñ seviyesi ğayet alçaq. Bu niçün? Neft çoq çıqarılğan yerde energiya az olmaq kerekmi?"

Prezident, taşçıqnıñ öz bostanına atılğanını añladı. Müstemlekeciler az berip, çoq almağa seveler.

Zalda elçırpmaları işitildi.

— Sen onıñ çırayını körgen olsañ...— dedi Tursunov, aqşam evge kelgen soñ. — Çiy canerik çaynayyatqan kibi edi. Prezident niçün cümert olıp ketti? Niçün birden Asiya ve Afrikanıñ elektrikleştirilüvi içün raatsızlandı? Öz nefti içün qasevetlengeni içün degilmi? "Mına sizge eki dane araret stantsiyası! Qazanlarnı menim neftimnen qızdırıñız. Men — merametli emcem... tek maña toqunmañız!" — Tursunov odanıñ içinde keniş adımlarnen yürmekte ve qıçırıp-qıçırıp böyle muzakere etmekte edi.

— Prezident bizim fikirimizge de razı olur. Ebet, ebet, körersiñ! — Tursunov bala kibi, şaqıldap küldi. — Bir vaqıtlarda ressamlar olarnı başlarında tsilindrleri, şişman kişiler etip körsete ediler. Şimdi başqa... şimdi olar: "Biz ruslarnıñ tarafdarlarımız" — deyler. — Ruslar acaip yigitler..." Bu efendiler, biz birevge tehnikiy ve iqtisadiy yardım köstergen vaqıtımızda niyetimiz fenalıq degilligini bileler. Özleriniñ qurnaz yardımlarını da bizim şiar astında tadbiq etmek isteyler. İş bundan ibaret.

Tursunov laqırdı etkende, özüni unuta, meseleni büyük terenliginen muzakere etmege seve edi.

Biz daima iş hususında laqırdı ettik. O İradanı iç bir defa soramadı. Belki onı, Çar-Çaqtan ketkeninden beri iç körmegendir. İtimal, syezdlerde, sessiyalarda körüşip alğandırlar.

Lâkin bir defa bir adise olıp keçti. Bu adise Tursunovnıñ bu ceetten de nasıl adam ekenini körsetti. Respublika gazetalarnıñ birinde İradanıñ sureti ve Aliy Sovet sessiyasında söylegen nutqı derc etilgen edi. Gazetanı Tursunovnıñ sto¬lı üstünde kördim. İradanıñ sureti gazetanıñ içine qoyılğan ayrı saifesinde basılğan ve bu saife gazetalarnıñ eñ üstünde bulunmaqta edi. Tursunov menim oña köz etip alğanımnı esledi, maña sezdirmey, gazetanı alıp, stolnıñ orta çekmecesine tıqtı: bu — menim şahsiy işim... degen manada. Bir qaç daqiqa indemey turdıq. Bu vaqıt içinde biz sanki çoq şeyler hususında: İrada  aqqında, sevginiñ qıyınlıqları, qartlıq çağında bile unutılmağan yaşlıq duyğuları hususında laf etip aldıq. Soñ men ondan bir şeyler soradım. O cevap berdi, amma çar-çabik lafnı deñiştirdi, başqa şey husu¬sında söz açtı. Ekimiz de, bu olıp keçken şey husu¬sında daa çoq vaqıtlar tüşünip yurdik.

Biz siyrek körüşe edik, lâkin er alde körüşe edik... Ayat kimerde bizni bir-birimiznen toquştırmağa unutmay edi. Bir defa "Moskva" musafirhanesinde, kene nomerde rastkeliştik. Aqşam Tur¬sunov stol başında pek çoq oturdı, özüniñ nutqına azırlandı. Kremlde energetiklerniñ umum ittifaq muşaveresi keçmekte edi.

— Bir qaç sene içinde yapılğan işni beş daqiqada aytıp añlatmaq kerek, haberiñ barmı? — dedi Tursunov,— eki daqiqa içinde, kelecekteki büyük işler aqqında söylemege borclısıñ. Er sözni isapqa almağa mecbursıñ.

Men Tursunovnıñ nutqını büyük sabırsızlıqnen bekledim. O aqşam meclisiniñ soñunda sözge çıqtı. Zalda oturğanlarnıñ episi yorğun edi. Tursunovğa söz berilgende, oña kimse qulaq asmadı. Minberde nevbetiy natıq peyda oldı, başqa şey degil, dep baqtılar. Büyük Kreml zalındaki bu minber epimizge tanış. Tur¬sunov laqırdı etip başlağan edi, kişiler eleslendi, közlerini minberge tiklediler.

Tursunovnıñ nutqı meraqlı tizilgen edi: bütün raqamlarda ve yekünlerde yerli şarait isap¬qa alınğan. O yüksek Tân-Şañ etegindeki Çar-Çaq özeni ve onıñ boyundaki tar boğazlar husu¬sında ayttı. Bu özen boyunda endi on altı gidro¬elektrostantsiya qurulğan. Dört stantsiya daa qurulacaq. Tek Çar-Çaqtamı? Vahş boyundaki Nurekte büyük gidroelektrostantsiya qurmaq mümkün. Kuybışev stantsiyasından da küçlü... Bunda suv eki yüz metr yükseklikke köterilecek ve plotina seksen qatlı ev yüksekliginde olacaq. Yüksek qayalar arasında granitli yalılar patlatılacaq, ucuz elektrik küçü elde etilecek: bir kilovatt elektrik küçü içün bir kapikniñ beşte bir qısımı sarf etilecek. Stantsiyalarnı progressiv usullar ve yeñi tehnika vastasınen tez ve ucuz qurmaq kerek. Kömür, gaz ve atom energiyasınen çalışıcı araret stantsiyaları quruv demek — yeñi topraqlarnı, çöllerni ve sahralarnı elektrik ve suvnen temin etüv demek, yeñi şeerler, yeñi sovhozlar meydanğa ketirüv demek. Orta Asiya ve Qazahstanda energetik alqasını birleştirüv de¬mek.

Tursunov öz nutqınen bütün auditoriyanı elge aldı. Prezidiumda oturğan Ministrler Soveti Reisi, közlerinen Tursunovğa işaret etip, bir şeyler qayd etip aldı, başını aşağı egiltip, omuzınen mikrofon trubkasını çetke çekti: onıñ aytqanını yalıñız Tursunov ve prezidium işitti.

Men Tursunovnıñ söylegen fikirlerini bir tüşünip baqmaq istedim. Belki, iş elektrostantsiyalarnıñ qayda, ne vaqıt ve nasıl qudrette qurulacağında degil de, Tursunovnıñ nutqında tasvir etilgen işler — memleketimizdeki devlet qurumı hassiyetleriniñ üstünligindedir, degen neticege keldim.

Men onıñ nutqında soñ asıl olğan umumiy teessuratnı özüne söylegende:

— Kerçek aytasıñmı? — dedi maña, taaciplenip. Çırayı ciddiy ve tüşünceli körüniş aldı. — Ayta berdim, begendilermi-begenmedilermi? Bilmeyim. — O devlet plan idaresi hadimlerinen energetika problemaları aqqında laqırdı etmek endi qolay olur dep tüşündi, ğaliba.

Tursunovnıñ bütün tüşüncesi yarınki kün aqqında, yarın olacaq işlerniñ yeñi proyektlerini qorçalav aqqında, yeñi qurucılıqlar aqqında edi.

Biz yeñi istisal komandirleri terbiyelep çıqardıq, deymiz. Doğru, terbiyelep çıqardıq. Böyleleri bizde, kerçekten de, çoq. Olarnı Turkstanda sanayınıñ inkişaf deviri doğurdı.

Tursunov özü aqqında söylep olamay, külümsirey bere. "Evellerde adamlar zevqlı ola ediler..." dey, laqırdı şunıñnen bitip kete.

O babasınen qışlaqtan ilkide Taşkentke kelgende ondört yaşında eken. Taşkent endi qızıl gvardiyalı, işçi, proletar şeeri olğan. Teessurat büyük, lâkin eñ küçlü teessurat doğurğan şey tramvay oldı. Babası — qışlaq demircisi, oğlu ne sorasa, episine cevap berdi. Tramvaynıñ qurulışını da añlattı. Bütün iş direklerde, dedi o. Direkler çoqlar... onıñ içün tramvay bir direkten diger direkke yüre bere. Tramvay niçün telge asılı? Belli mesele. Elektrik küçü degen şçey bar. O adamnı öldüre bile... tramvaynı ise çekip alıp kete. Babası demirci... elektrik küçü ne ekenini bile: "tramvay yolu boyunda turğan di¬rekke parmaqnen toqunsañ — öldürir! Vahid babasınıñ sözlerine inandı: elektrik direklerine toqunmağa qorqtı.

Amma qalbinde, er alde, şübe qaldı. Bir defa, Vahid qorqunı yeñip, parmağınen elektrik diregine tiyip baqtı. Ölmedi.

— Ondan soñ energetik oldım,— dey Tursunov ve samimiy külkünen küle.

Onı evelâ mektepke, soñra rabfakqa yollağanlar. Onda tehnikağa meyil barmı-yoqmı? Kimse sorap oturğanı yoq.

Bir defa elektrik stantsiyasında turbina podşipnigi aşalıp, bozılğanı hatirimde. Qıdırdılar-qıdırdılar, sebebini tapalmadılar. Qaç kereler açıp, podşipnikni baqtıq, bir türlü defekt yoq. Tursunov er bir detalni teşkerdi, sürtti, az qal¬dı, tilinen yalayyazdı: faydası olmadı. Biz gizliden külüştik. Amma Tursunov ille sebebini taptı. Turbinanıñ kevdesi içinde qum bar eken. Şaşılacaq şey — anda qum qaydan kelgen? Bundan soñ: suvnı temizlemek içün teren aşlav yasamaq kerek degen injener rezümesi yapıldı. Bu meselede kene Tursunovnıñ tabiatı köründi. Bir şeyni aydın-açıq bilmek kerek olsa, Tursunov onı bilmeyince toqtamay.

Tursunov Moskvada institutnı bitirgen soñ Dnepr qurucılığına tüşken. O, bitken soñ, bir çoq mütehassıslarnen beraber Çar-Çaqqa kelgen. İlki vaqıtlarda men Tursunovnı yahşı bilalmadım. Araret elektrik stantsiyasınıñ mon¬taj işleri onıñ ve bizim ayatımızda çoq meselelerni al etip berdi. Vahid Tursunovnıñ kim ekenini o vaqıtta bildik.

Aylanma kanal işi bitken soñ, araret elektrik stantsiyası qurucılığı müim vazife olıp qaldı. Kotlovandaki suvnı boşatuv, plotina içün beton yasav, bu işlerni eda etmek içün elektrik küçü kerek. O bizde yetişmey. Tek yetişmemezlikmi edi? Bir kün çölde küçlü yel elektrik diregini urıp yıqtı. Ekskavatorlarda iş toqtadı. Tulumbalarnıñ motorları tındı. Baş Dugümde ayat sustı. Baraklarnıñ içinde, soqurlar kibi, ellerimizni ögge uzatıp, qorqa-qorqa yurdik. Yarıq tek eki evde bar edi. Aşhanede ve "Mavı qaya"da. Sabira hala ve Toqtabayev kerosin lampaları yaqqanlar. Bassaraba konserva qutusından, ukrainalılarnıñ kaganets degen çırağını yasadı. Bu, inqlâbdan evel bizim köylerde ola turğan... qandil dey turğanlar. Maşina mayında yanğan fitil, tek tütey, yarığı az çıqa edi.

Soñundan haberimiz oldı... Tursunov öz adamlarını alıp, direk yıqılğan yerge ketken, elekt¬rik bürosı montörları kelip yetkence direkni tikletip, üzülgen tellerni bağlap, çektirip qoyğan. Baş Dugümde bir gece, bir kün iş toqtap turdı.

Amma daima böyle yaşamaq mümkün degil. Yüksek voltlı tel yekâne elektrik yolu isap etilse, o başqa mesele. Şimdi öz çöyün qazanlarımız ve turbogeneratorlarımız bar.  Olarnı çabik-çabik işke qoymaq kerek.

— Tez-tez!— Krasnânskaya er ay desâtniklerni ve "Tursunov gruppası" brigadirlerini toplay, bütün meselelerni ineden yipke qadar muzakere ete. İnesi-ipi ise pek çoq edi. Tursunovnıñ ketirgen elektrik stantsiya donatmasınıñ qırq senelik tarihı bar. Endi bayağı ipranğan.

— Tez-tez! Binanı qurıp, montajını bitirmek kerek. Çöyün qazanlar astındaki ocaqlar ve sal-qınlandıruv sisteması tüzetilmekte. Diger ceetten, çöyün qazanlar öz negizleri üzerine yerleştirilmekte ve üstlerine demir qazanlar tizilmekte.

Tez, tez, tez! Tursunov özüniñ küçük ustahanesini donata bere. Amma, asıl da, zavod qurmak kerek. Bir soy detallerni Taşkentke, başqalarını merkeziy mehanika ustahanelerine alıp ketmek kerek ola. Nege yapışsañ — küç ve vaqıt talap ete. Elli adam çalışması kerek yerde yüz kişi türtüne, lâkin bu yüz adam tapılmağan vaqıtta, Petâ emce talağı qatıp, solıqlap, terlep baraklarğa yuvurıp kele, terden bunarlanğan közlügini çıqarıp, yaqından körmez közlerini aqayta:

— Kim bar mında? — dep qıçıra o,— tez, Tursunovğa cöneñiz!

Tursunov endi familiya degil, parol olıp qaldı.

— Tünevin Tursunovda çöyün qazannı yaqtılar,— kişiler böyle etip, bir-birlerine yañı haberler aytalar.

Kimerde:

— Şimdi Tursunovda çöyün qırşav meselesi güzel, lâkin ğıda berici tulumba bir şeyge ilişe bere...— degen davuşlar da işitile.

Niayet, qazanlar ve ocaqlar turğan oda donatılıp bitirildi. Maşinalar bölüginde buhar turbinası ve generator yerleştirildi. Taqsimat şçitiniñ montajı bitti.

Stantsiyanıñ işke başlav müddeti yaqınlaştı. Tezden qazanlar yaqılacaq, öz stantsiyamız küç berecek. Soñki künlerde çeşit adamlardan Tursunov hususında çeşit laqırdılar işittim.

— Tünevin Tursunovda qazannı yaqmaq istediler,— dedi Hristofor,— lâkin yaqtırmadı!

— Niçün yaqtırmadı? — Raşid taaciplendi.

— İtiyat tulumba yetişmegen,— dep cevap ber-di Hristofor ve devam etti: — hucur adam. Bütün maşinanı itiyat qısımlarnen temin etmek mümkünmi?

Ondan soñ, men "Mavı qaya"da İradanıñ telâşqa kelgenini kördim.

"Baq sen, olmaycaq bir tulumba sebebinden... Bizim içün şimdi eñ müim mesele — elektrik küçü".

Er kes taaciplene... nasıl ola da, araret elekt¬rik stantsiyası qurucılığına o qadar quvet sarf etken Tursunov... işni böyle çanalata, stantsiyanıñ işke başlavını toqtatıp tura?!

Baş Dugümde er kes Tursunovnıñ inatlığını ayta.

"İtiyat tulumba yoq eken... ne qadar balaban me¬sele!"

Çar-Çaqnıñ sağ yalısında araret elektrik stantsiyası qurulıp bitirildi. Tula divarlı yüksek bina... muvaqqat araret elektrik stantsiyası... onıñ ögünde tikenli tel qorası artında transformatordan çıqqan taqsimat elektrik yollarınıñ montajı kete. Bir qaç saatten soñ, stantsiyanı işke tüşürmek mümkün. Ocaqlarnı yaqmaq içün kömür ketirildi. Belki, er alde, ocaqlarnı yaqmaq mümkündir? Yoq, Tursunov razı degil. Niçün? İşte, niçün.

Balaban çöyünniñ içinde... bu, elbette, bütün manasınen çöyün degil, çöyün adlandırılğan ara¬ret bakı... Deycegim, onıñ içinde suv qaynatıla, bundan asıl olğan buhar yigirmi atmosfera taziyqı altında turbinağa yiberile. Turbina aylana. Aylanayatqan turbina generatornı aylandıra. Neticede, mehanikadan asıl olğan küç elek¬trik energiyasına çevirile. Printsip belli. Amma... buhar çoq sarf oluna. Onı da yapqan tulumba. Sınsa, suv çöyünge tüşmey. Etrafı ateşnen qaplı çöyünniñ divarları tez qıza. Çöyün patlaya, bu¬tün stantsiya donatması harap ola bile. Söz kelimi, patlav olmadı. Ep bir stantsiyanıñ işi toqtaycaq, ister-istemez, yeñi tulumba kerek.

Tursunovqa: tulumba bozulğan kibi olsa, ateşni söndürmek mümkün, dediler. Ateşni söndürmek de qolay şey degil, dedi Tursunov. Ateşni suvnen söndürmek mümkün degil, çünki araret birden deñişse, qırşavlar qopar, üst qat dağılıp keter. Tursunov, sözünden qaytmadı: stantsiyanı yeñi tulumba ketirilgen soñ işletirmiz!

Şu künü Tursunov tulumba qıdırıp, Taşkentke ketti. Gecesi ruzgâr kene elektrik direklerini üytep yıqtı. Krasnânskaya bu hususta Torizoğa telefon etti. Torizo: "çare körermiz" dedi.

Sabağa yaqın maalde araret elektrik stantsiyasınıñ nevbetçi mehanigi, beklenilmeden baş energetik bölüginden: "Tok berilsin!" degen emir aldı.

Ocaqlarnı yaqıp başladılar. Stantsiyada adamlar toplandılar. Bu aylanma kanal bitirilüvi munasebetinen yapılğan bayramğa beñzedi. Bir ay içinde stantsiyanıñ montajını bitirmek, qo¬lay şey degil.

Er kes eecanğa keldi. 

— Tursunov yoq, yazıqlar olsun...— dedi Anna Yakovlevna. Er kes oñaytsızlıq is etti. Güya Tur¬sunovqa qarşı ediler. Lâkin oñaytsızlıq çoqqa barmadı. Köçegarlar bütün küçlerini qoyıp çalıştılar. Kişiler suvnıñ sıcaqlıq derecesine özleri qani olmaq istediler. Vaqıt keçti, köçegarlar çalışa berdiler, lâkin buharnıñ taziyqı yavaş köterilmekte edi. Eki saat keçti. Adamlar beklep bezdi, yoruldı, aqibeti, dağıla başladılar. Stantsiyada Krasnânskaya, Curayev, İrada ve diger — bir qaç adam qaldılar. Biz de qayttıq.

Aşhanede aşap otura edik, çıraqlar yanıp kettiler.

— Ur-ra! — dep ayqırdı Kandıba.

— Ura! — aşhane içindekilerniñ episi aleket qopardılar.

Kişiler mında böyle şamatalap, sevinip Sabira halanı aşıqtırayatqan vaqıtta stantsiyada vaziyet pek kergin olğan. Bunı maña soñundan İrada ayttı.

Çöyünde suvnıñ seviyesi normadan eksik ekenini ilkide nevbetçi elektrik sezdi. Tulumbağa baqtı, o işlemekte edi. Elektrik, suv kelüvi toqtadı belledi. Bellegen şeyini Krasnânskayağa ayttı. Er kes sustı, tögerek yeşil camğa köz etip turdı, yeşil cam artında suvnıñ seviyesi areketsiz... qırmızı yolaqtan aşağıda. Demek, bir de-bir yerde çöyün endi qızayata. Taacipli şey, tulumba işley, lâkin suvnıñ seviyesi yükselmey. Buhar, evelkisi kibi, çöyünden çıqıp, büyük küçnen turbinanıñ qaburğalarına uruna. Mehanizmlerniñ episi normal çalışa. Tek suvnıñ seviyesi yerinden qıbırdamay. Vaqıt aqırın ve aynı zamanda pek tez keçmekte. Çöyünniñ patlamasına, stantsiyanıñ avağa uçmasına az, pek az... olğanı-olacağı yarım saat qaldı.

Kimdir, ocaqlar içinden ateşni çıqarmaqnı teklif etti, kimdir baş idareniñ elektrik bölügine telefon çekip, adam çağırmaqnı rica etti, oña: özüñiz baqıñız, sizge yahşı bel¬li olsa kerek, degen cevap berildi. Yedi-sekiz daqiqa daa keçti. Madamki, suvnıñ seviyesi eksilmey, demek, ğıda berici tulumba çalışmay. Krasnânskayanıñ fikri öyle.

— Belki tulumba suvnı kereginden az beredir? — dep tüşündi Curayev. O er kesten ziyade çapqalamaqta edi. Ne yapsın?

— Aysa? Elbette! — İrada onıñnen razı oldı,— suvnıñ seviyesini kötermek kerek.

On daqiqa daa keçti. Elektrik bölügine tele¬fon çektiler. Nasıldır qız: nevbetçi yerinde yoq, lâkin men bilem, elektrik stantsiyasına adam ketti, dedi.

Baş idareden mında maşinanen yarım saatte kelmek mümkün.

— Şadmanova! Tez, beton zavodına çapıñız! — dedi Krasnânskaya ökeli alda,— Torizonıñ kvartirasına telefon etiñiz, ne oldı-ne qaldı, biliñiz!

Ondan soñ Curayevke bir şeyler attı. Cura¬ev indemedi.

— İç bir yaqqa çapmam,— dedi İrada,— men mında turacağım.

Bir qaç daqiqa daa keçti. Köçegarlar, Kras¬nânskayanıñ emirine binaen, ocaqlarnı yaquvnı toqtattılar. Nevbetçi elektrik azbarğa çıqtı. Adamlar indemey, bir-birine baqıştılar. Bir talaydan soñ, elektrik kene stantsiyanıñ qapusına doğruldı.

— Keleyata...— dep qıçırdı o,— ğaliba "le¬tuçka"! — o biraz indemey turğan soñ ilâve et¬ti: — qaza maşinası!

Beş daqiqa daa keçti. Kimdir ayağınen qapunı tepti, qapu açıldı. İçeri Tursunov kirdi. Zalnı közden keçirgen soñ çöyün qazanlarğa doğru yuvurdı. Tulumbanıñ ve suvnıñ seviyelerini teşkerdi.

— Ocaqnı ne vaqıt yaqtıñız? — dep soradı.

Köçegar işni añlattı.

Tursunov şçitniñ ögüne kelip, aletlerniñ körsetken raqamlarına hayli vaqıt baqıp turdı, niayet, arqasına çevirilip, hucur davuşnen küldi. Kişiler onıñ külküsinden bir şey añlamadılar. Çünki o, külküden ziyade, kederli nidağa beñzep çıqtı.

Tursunov, etrafında ağızlarını açıp, seyir etip turğan kişilerden;

— Soñ, nasıl?— dep soradı. — Çalışacaqmızmı?

Kişiler hah-hah etip küldiler.

— Bu öyle cam ki...— Tursunov mesele içün izzat berdi,— baqıñız, seviye yolaqtan aşağıda. Öyle de olmaq kerek. — Soñ nevbetçi elektriknen: — Ne? Ateşni söndürdiñizmi? — dep soradı ve, cevapnı beklemey, turbinanıñ yanına barıp, diñlenip turdı.

Onıñ Krasnânskaya ve Curayevnen laqırdı etmege ve adiseni añlatmağa vaqıtı yoq edi.

Aqşam elektrik yarığı tekrar söndi. Bir şey daa olsa kerek... Tañda kene yandı. Bu — yüksek voltlı elektrik yolundaki felâketniñ aqibeti edi.

Tursunov meselesi büroda körülecek, dediler, lâkin özü Baş Dugümde körünmedi... Taşkentke ketken.

Eki kün keçken soñ, araret elektrik stantsiyasınıñ resmiy açıluvı oldı. Torizo maqasnen lentanı kesti. Keskeni kibi, maşina bölüginiñ qapusı üstünde çıraq yandı.

Merasim çoqqa sürmedi. Torizonıñ Baş İdarede acele işi bar eken, aşıqtı. Maşinalarnıñ ritmik işlegenine emin olğan soñ, afu istedi — qayttı. Onıñ artından başqaları da darqaştılar.

Men taaciplendim. Nasıl oldı da, Tursunov ocaqlarnı yaqmağa... bu qavflı işke kirişmege cesaret etti? Curayev menim yüzüme tiklenip baqtı, zeinimde ne barlığını deral bildi.

— Emiyeti yoq,— dedi o, külümsirep,— stantsiya açıldımı? Açıldı. Ğalib adamnı makeme etmeyler.

— Niçün? — dedi Tursunov,— qabaatlı olsam, cezam berilsin. Qarşılığım yoq.

Çar-Çaq eski yoldan çıqtı, yeñi yolğa kirdi. Amma müim bir qısmı eski yolnen ceryan etti, kotlovan qazılacaq yerde, suv içinde adalar şekilinde ufaq-tüfek bayırçıqlar asıl oldılarişni bütün köleminen başlamaq içün suvnı tekmil aylanma kanalğa çevirmek, eski yolnı qurutmaq kerek.

Bunıñ çareleri körüldi.

Sağ yalıdaki beton zavodında yalpaq beton kesekleri yasaldı, yalığa balaban taşlar ve çaqıl ketirildi. Kestirme yapıldı. Topraq üstünde iş çabik ketti, amma suvğa tüşken soñ özenni taş ve betonnen boysundırmaq qıyın oldı.

Menjevetskiy ponton köpür qoyıp, onıñ üstünden özenge taş ve beton lâpekler bıraqmaqnı ve, böylece, suvnıñ ögüni kesmekni teklif etti. Bu doğru fikir edi. Şübe yoq, bir qaç seneler keçerler, büyük özenlerniñ ögüni böyle usulnen keserler. Ponton tapmaq, köpür qurmaq kerek — bu mümkün, lâkin çoqqa sürecek iş. Vaqıt! Vaqıt meselesi... Kotlovan işlerinde çeşit küçlükler yüz bermekte edi.

Torizo endi sanki er kün plotinağa kele, tehnikiy bölük adamlarını tızıqtırıp kete. Vadim Semönoviçni kişilerniñ közü ögünde azarlay, mashara ete. Vadim Semönoviç ise omuzlarını qısa — bir şey aytmay.

— Niçün indemeysiñiz? Niçün boynuñıznı qısa beresiñiz?— dep cekire Torizo onıñ üstüne,— grafigiñiz qayda? Kene... "maña munasebeti yoq sebeplerden ötrü bozuldı" demek isteysiñizmi?

Vadim Semönoviç susa — indemey.

— Krasnânskaya qayda? Oña telefon etmek mümkünmi? Yoq? Mümkün degil? Bu nasıl mesuliyetsizlik?

Krasnânskayanı qıdırmağa bir qaç adamnı birden yolladı. Episi tapalmay qaytıp keldiler. Anna Yakovlevna Baş Dugümde yoq edi. Soñundan añlaşıldı... Curayevnen beraber eki köpçekli arabağa minip, qışlaqqa ketkenler. Aydavcı bile almağanlar.

— Mesuliyetsizlik... ziyankârlıq,— dep qıçırdı Torizo Seyaatqa ketmek kerek olğan! Böyle vaqıtta...

Vadim Semönoviçni kotlovanda qaldırıp, özü barot çapçağı alıp, İskander betke cönedi.

Torizonıñ maşinası tar yol boyu idare betke yuvurayatqan vaqıtta Krasnânskaya ve Curayev Saplıq qışlağında çayhana içinde oturıp, köy soveti reisinen laqırdı etmekte ediler. Çayhananıñ özü zevqlı edi. Özenniñ üstünde... onı asttan yüksek ve qalın direkler köterip turalar. Çayhaneniñ ögünde asma köpür. Köpürniñ astında, suv içine büyük kütükler qoyılıp, aralarına taş toldırılğan, çevre-çeti çalılarnen beklenilgen. Böyle kestirme, suvnıñ taziyqından qorqmay.

Menjevetskiyniñ teklif etken usulından başqa, Çar-Çaqnı boysundırmaq içün bir imkân daa bar edi. Mında, dağ qışlaqlarında kişiler evel-ezelden özenlerniñ suvunı istegen yaqlarına çevirip, öz faydalarına çalıştırıp kelgenler. İstegende qırnıñ töpesine çıqarğan, istegende tüşürgen, degirmenlerni işletken, bağçalarnı suvarğanlar.

Krasnânskaya ve Curayev dört qışlaqta bulundı, onlarca kestirme, bent ve çigirni közden keçirdi, soñ Baş Dugümge qaytıp keldiler. Şu künü Anna Yakovlevna prorablarnı kabinetke çağırdı, kotlovan ögündeki kestirme halq usulınen yapılmasını tevsiye etti.

Anna Yakovlevna bu hususta Torizonen laqırdı etken. Torizo onıñ, eksperimentlernen oğraşmağa sevgenini ve bu bala areketleri onı çoqtan bezdirgenini zeerli nezaketnen yüzlegen, ileride de böyle devam etecek olsa, oña nisbeten teşkilâtiy tedbirler körecegini aytqan.

Anna Yakovlevna, Torizonıñ bu sözlerini kabinetteki prorablarğa beyan etti. İrada iddetlenip turdı, telefon trubkasına yapıştı, naçalnikke bu hususta öz fikirini bildirmek istedi. Çoq künler keçken soñ, İrada özüniñ böyle yapqanını maña söylegende, közleri öyle büyük kedernen yandılar ki, men ister-istemez Elpideni hatırladım. O da, qaarlense, yana-küye turğan.

Curayev büyüklernen, kestirme yapılıp bitken soñ laqırdı etmek kelişikli ekenini, ondan evel bu hususta obkom ile aqıl tanışmaq istegenini söyledi. Bölük reberleri onıñ fikrine razı oldılar. Lâkin başqa türlü de yapmaq mümkün edi. Torizoğa telefon etip, bu meseleni añlatmaq, eger Torizo Krasnânskayanıñ fikrinen şimdi de razı olmasa, o vaqıtta Curayev, eki reber arasındaki zıddiyetni obkomğa haber ete bile. Nafile yerde böyle yapmadı. Kerçek, muşaverede Vadim Semönoviç iştirak etti, muşavereden soñ o meseleni telefonnen Torizoğa añlattı ve öz fikrini de bildirdi. Amma Torizo degeninden qaytmadı.

İş-işten keçti! — degen o Vadim Semönoviçke telefonda.

A! Öylemi? — Anna Yakovlevna soñ öz bilgenini yaptı.

Ertesi künü plotinada yeñi smena injenerleri peyda oldılar. Qaydanlıq, Saplıq ve Çumbaylıqtan mirablar keldiler. Bu qart kişiler kes¬tirme qurulayatqan yerni közden keçirdi, başlarını memnuniyetsiz alda oñğa-solğa salladılar. İndemey, yalını dolandı-dolandı soñ ateş yaqıp etrafında bağdaş qurıp oturdı, çay içmege tutundılar. Añlaşıla, çay içileyatqan vaqıtta messle çezilgen... iş başlağan soñ, olarnıñ büyük ustalığı köründi.

İşçiler mirablarnıñ reberligi altında büyükten-büyük tel çilterlerni suvğa yiberip, içerisine taş toldırıp, böylece, özenni bir yalıdan diger yalığa qadar adım-adım zabt ettiler. Eñ ögdeki kestirmeniñ işi üçünci künü aqşamğa bitti, ondan soñ aşağı kestirme işine kirişildi. Kotlovannıñ tübünden alâ suv çıqayatqanını körip, kestirmeniñ üstüne ve ögüne çaqıl ve lay töktiler. Bu — endi suvnen küreşüv degil edi, çünki Çar-Çaq çoqtan teslim olğan, suv bütünley aylanma kanalğa kirgen edi. Er şey tulumbağa bağlı, çünki eki kestirmeniñ arasında asıl olğan gölni tez-tez çekip almaq kerek. Ekskavatorlar, evelden yasalıp qoyılğan demir yol boyu yalığa kelip yanaştılar. Yolnı bundan yaqın ketirmek mümkün olmadı, çünki yer yımşaq ve bort. Ondan da başqa, etraf — suv. Onı çekip almaq kerek.

Ekskavator parkında eki motor tapıldı. Biz... biz degenim, nijnikler ve Karnakeryan, olarnı, yalıda parom kibi bir-birine yan-yanaşa mıhlanılğan şpallarnıñ üstüne pekittik.

Smena bitkence tulumba areketke kelmek kerek. Soñki boltlarnı pekiteyatqanda kolhozcılar... yaş kişiler keldiler. Söz sırası aytayım: üç ay içinde olardan ekisi qurucılıqta meşur betoncılar oldılar. Biz o vaqıtta bunı bilmedik. Şefimiz keldi dep tüşündik. Qomşu kolhoz adamlarına şay dey edik.

Kelgen kişiler bizim çalışqanımızğa baqıp turdı, soñ taşlarnıñ üstüne oturıp, laqırdı ettiler. Soñ bizden — bu eki kestirme arasında qalğan suv ne qadar vaqıt içinde boşatılıp bitirilecegini soradılar. Karnokeryan olarğa meseleni añlattı... amma yigitler onıñ lafından çoq şey añlamağan kibi köründiler. "Diametr, taziq, surat..." — kişiler ağızlarını açıp, diñlep oturdılar. Karnakeryan ğaliba, olarğa körünmek istedi. Men laqırdığa kiriştim. Toqtabayev aqqında söyledim, bir vaqıtlarda geologlar bu yerlerde ilki palatalarnı qurıp, Çar-Çaq plotinası içün topraqnı tedqiq etkenlerini, Toqtabayevniñ apansızdan uçurımdan yuvarlanıp özenge tüşkenini ikâye ettim. Soñra himiya kombinatınıñ avadan selitra yasaycağını ayttım. Bilgen şeylerimniñ episini çıbırttım.

Yigitler menim közlerime büyük meraqnen baqa berdiler.

— Bu şeylerni sen qaydan bildiñ? — dep soradılar menden.

— Toqtabayevden işittim.

— Toqtabayevni bilesiñizmi? — dep soradı olardan Karnakeryan,— çoq küçlü kişi.

Olar Toqtabayevni pelvan bellediler. 

Biz şpallar üstünde oturıp laqırdı eteyatqanda, yanımızda Tursunov, onıñ artından Mansurov peyda oldılar. Bu sefer bizim büyügimiz Mansurov, Tursunovdan bir adım keride kelmekte edi. Men Tursunovnıñ yüzüne baqtım, közleriniñ astında qara tögerekler bar edi... yorğunlıq ve yuqusız keçken gecelerniñ alâmetleri dep tüşündim.

— Bu nasıl qonuşma? — dep qıçırdı Mansu¬rov.

— Birinci ders,— dedi Karnakeryan.

— Ya tulumba? Onı kim yasaycaq? Turgenevmi?

— Yoq, Raçik Unanoviç...— dedi Karnakeryan ve işaret parmağınen özüniñ kökregine türtti. — Sabadan beri toqtamay çalıştıq. Şimdi tütün içmege oturdıq. Tütün içmek mümkünmi? Yoqsa, o da mümkün degilmi?

— Qana? Arañızda tütün içeyatqan kim bar? — dep soradı Tursunov, külümsirep, ve öz sualine özü cevap berdi,— kimse yoq!

— Berseñiz içer edik!— dedi Karnakeryan. O büyükler ögünde özüni coyğanlardan degil edi.

Mansurov da pek sade adam degil... qolayını tapıp, laqırdını bitire qoydı.

— Ne deysiñiz, Vahid Samatoviç? Eki tulumba stantsiyası yeterlikmi? — dep soradı o Tursunovdan,— belki bunı...

— Tulumbalarıñız qaç dane? — dep soradı Tursunov, ğaliba, Mansurovnı sınamaq istedi.

— Er stantsiyada üç tulumba, Vahid Samatoviç!

— İşke degerlisi ne qadar?

— Montaj yapayatamız, Vahid Samatoviç! Bitsin, körermiz. — Mansurov endi saçmalap başladı. O bizge çevirilip:— çalışa beriñiz! — dep cekirdi.

Biz turdıq. Tursunov ile Mansurov Hazar-Kend betke cönediler. Olar közden ğayıp oldı degende, Vadim Semönoviç peyda oldı.

— Bu yerlerde Tursunov körünmedimi? — dep so¬radı o.

Biz qayda ketkenini añlattıq. Vadim Semö¬noviç olarnıñ peşinden yuvurıp ketti.

— Mansurovqa ne oldı, aceba? — dedi Karna¬keryan, taaciplenip,— "Vahid Samatoviç! Vahid Sa¬matoviç!" Bir şey añlamayım.

— Qaydan bileyim? — dedim men. — Biz ufaq adamlarmız.

— Ne belleysiñ, Cevdet? Menden büyük adam olurmı?

— Olur. Senden olur.

— Ya senden?

— Menden? Nasıl deyim saña!.. 

Lâkin Karnakeryan maña sual bergenini unuttı, cevabını beklemey, ilâve etti:

— Tursunovnıñ yürüşi pek salmaqlı körüne,— dedi o,— eslediñmi?

— Sen deral bir şeyler uydurıp çıqarmağa sevesiñ,— dedim men,— yürüş nasıl etip salmaqlı ola bile? Salmaqlı adam deseñ... başqa mesele.

Bizim laqırdımız bunıñnen üzüldi. Motornı yerleştirdik, bekittik, soñ kabelni motorğa birleştirdik. Men rubilnikni tüzettim, qayışnı valikke keçirdim. Soñ Karnakeryan rubilnikni keçirdi — tulumba vıñıldap aldı, niayet, motor areketke keldi. Karnakeryan, qapuğa top urğan futbolcı kibi, delice sevinerek meni quçaqladı, çekkeledi, çamur içinde yıqıla yazdıq.

— Stantsiya azır... añladıñmı?— dep qıçır¬dı o, alâ meni boşamayıp, — bunı tek biz... seniñ ile ekimiz yapa bildik!

Motor işley berdi... pişkekler biraz alışsınlar. Qulaqlarımıznı yaqın ketirip, olarnıñ iñiltisini diñlep baqtıq, ziyansız! Güzel! Soñra brezent şlanglarnı bir-birine quradıq. Şlanglar içinde suv kete başlağanda, közüme Basit Ataqulov çalındı. O smenağa kelgen.

— Ne? Keldiñmi?— dedi oña Karnakeryan,— biz çekiştik, montaj yaptıq. Siz, azırğa duacılar... planıñıznı toldıracaqasıñız! Öylemi?

— Öyle! — dedi Basit,— biz karyerde edik... andan keleyatamız. Bar, çalış da baq!

— Mümkün degil. Er kesniñ öz zenaatı bar. Men eñ yüksek elektrik digerine tırmaşa bilem, lâkin ekskavator yelquvanına... yoq!

— Öz zenaatıñ?..— Basit mısqıllap küldi,— ya men? Men de ekskavatorcım. Amma aylanma kanal bitken soñ karyerde işledim. Emir öyle oldı. Sen? E-eh!

Smena bitken soñ, evge Karnakeryannen beraber qayttıq. Eppiy yol yürgen edik, Karnakeryan toqtaldı. Motorda bir qaza olğanı taqdirde ne yapmaq kerek? Basitni bu hususta tenbilemege unutqan. Artına qayttı. Men de onıñ ile qaytmaq istedim, Karnakeryan başını tersine qaqıttı.

— Kerekmey,— dedi o,— men özüm...

Öyle eken, men "Mavı qaya"ğa cönedim. Alma¬zov maña Toqtabayevden yeñi normativlerni almamnı rica etken edi. Eski Çar-Çaq ortasında, qum, balçıq, suv içinde çalışacaq ekskavatordaki kişilerge iş aqqını endi başqa tarifte tölemek kerek edi.

Acele-acele kettim. Qapunıñ zembeleginden tutıp yetiştiralmadım, özü açıldı. İrada çıqtı.

— Cevdet, sizsiñizmi? — dep soradı o,— mında nasıl tüştiñiz?

Qıznıñ sözlerinde eecan, közlerinde telâş sezildi. Bosağa üstünde toqtaldı, öz kevdesinen qapunı qapatıp, maña baqıp turdı. Başqa aytmağa söz tapalmağan kibi oldı.

Men onıñ çeresindeki şaşqınlıqnı körip, özümniñ ne qadar tecribesiz ve matüv ekenimni añladım. Tecribesizligim, yaş ekenim içün degil, kişige adden-aşıq inanğanım içün edi.

Kandıba maña bir defa: "İnsan bir-birine inanmaq kerek,— degen edi. — İnanmasa, yaşamaq mümkün olmaz. Ya, Arhipka kibi, eki közüñden birini çalmağa azır kişi ile yaşasañ, ne yapmaq kerek? Açıq közlü olmaq kerek!!! Öylemi?"

Men Kandıbanıñ bu telqinlarını kimerde unutam. Ayat sade şey degil.

Lâkin... toqta! O — Arhipka, bu — İrada. Qıyas etmek mümkünmi?

Qıznıñ fikirleri o derece dağınıq, közleri öyle azaplı, kergin ediler ki... qorqıp kettim.

— Şübesiz...— dedim oña,— ne? Tanımadıñızmı?

— Yeq... niçün? — qıznıñ sesi qaltırap çıqmaqta edi,— soñki vaqıtlarda mında körünmegen ediñiz! — İrada özüni, niayet, qolğa ala başladı.

— İşim tüşse, kelem... — dedim men. — Maña Toqtabayev kerek.

— A-na, keleyata! — O başını demir yol betke siltedi.

Toqtabayev, elinde çaynigi, yalı betten sallana-sullana kelmekte edi. Şlagbaumnıñ yanında toq¬taldı, cebini qarıştırıp, nedir qıdıra baş¬ladı. Beklep turdım, Mavlân aka ep qarıştıra bere. Sabırım tükendi. Oña doğru kettim. Yanına kelgende, cebinden sernik çıqarıp, çubuğını tutandırdı.

Burunınıñ astında dep toqtağanımnı körip, köz qapaqlarını oynattı.

— Daa ne oldı? Qazamı?

"Qaza?.. E! Yüregimde qaza oldı..." dey yazdım.

— Ekskavatorlar suvnıñ ortasında tura. Tulumba stantsiyalarını yerleştireyatamız.

— Bilem! Şükürler olsun... topraq yığını üstünde degil, suv içindesiñiz. Siziñ sebebiñizden başıma az qabaq patlamadı. Endi canım raat. Ne keldiñ?

— Almazov yiberdi. Yañı normativler...

— Normativler? Yur!

"Mavı qaya"ğa kirdik. İçinde kimse yoq edi.

— Qayda olar? Çıqıp kettilermi? — dedi maña Toqtabayev. O ince ayaqlı, eski stol başına oturdı. Toqtabayev öyle davuşnen soradı ki, çıqıp ketsinler-ketmesinler... güya asılda emiyeti yoq edi. Bu sözlerden soñ yüregim tutaşıp yandı.

— Kimler?

— İrada ve yeñi naçalnik...— Toqtabayev stol üstündeki papkanı açıp, burunını onıñ içine tıqtı, bir şeyler qıdıra başladı.

— Kim? Kim? Açıqça aytıñız, Mavlân aka?

— Tursunov ve nişanlısı.

Şay degen edi, yüregim yarılıp keteyazdı. Yüzümniñ ap-aq kesilüvini Toqtabayevden gizlemek içün oña arqamnı çevirdim, kederden nefesim tutulayatqanı alda pencereden tışarı baqtım... Bu, yeşil yosun basqan qayalar maña ne kerek edi? Lâkin payna özü tiklenip turğan qart selbiniñ yanında İrada ve... — ey, menim merametsiz taqdirim! — İrada ve Tursunov yavaş-yavaş keteyata ediler.

Tursunov! Elbette, Tursunov! Buña şübe ola bilmez. Amma böz közlerime inanmadım.

— Baqıñız, Mavlân aka! — dedim men. — İrada ile keteyatqan kim? 

O meni añlamadı.

— Tursunov... bana saña ayttım! İrada ile mında, stol başında oturıp, laqırdı eteyata ediler. Stantsiya içün davalaştılar. İradanıñ aytqanına köre, Tursunov içün qazanlarnı söndürmek içün emir bergende içeride bir şey patlağan. Kişiler stantsiyanıñ açıluvını beklep turğanlar, amma anda bir şey patlağan... — Toqtabayev eleslenip maña baqtı, soñ başını bir qaç kere köndelen sallap taşladı. — Er kes beklep turğanda... İrada doğrusını ayttı. Er kes beklemekte edi. Tursunov o qadar adamnıñ fikirine itibar bermedi. Oña men de açuvlandım. Ekisi bu yerde oturıp laqırdı etken vaqıtta özüne de ayttım. — Toqtabayev, bunıñnen laqırdını kese qoydı, soñ qapunı açıp, tışarı köz eterek, öz başına söylene başladı. Ne hususta söylendi, işitmedim. İndemey oturdım, soñ susa berip bezdim. Meseleniñ aqibetini bilmek kerek edi.

— Daa ne oldı, Mavlân aka?

— Daa?.. Tursunov, kişilerniñ fikirlerine qarşı ketmege mecbur olğanını ayttı. Men ne gaip etkenimni bilem, dedi... Añladıñmı, Bekirov O ne ğaip etkenini bile eken? Lâkin, er alde, meselege qarşı çıqtı. Bundan añladım ki, biz epimiz yañlışqanmız, tek Tursunov aqlı eken. Ya barıp da qaza olğan olsa? Kim cevap berecek edi? Endi iş-işten keçti. Tursunov degenini yaptı: söndüriñiz ocaqlarnı, dep emir etti. Eki kün keçken soñ stantsiya çalışıp başladı.

— Ya İrada? — dedim men.

— İrada davalaşa berdi. Qaza olmay da bile edi, dey. Qorqtıñız, dey... Tursunovnıñ çırayı topraq kibi oldı: "Siz, İrada, menim aytqanımnı añlamaq istemeysiñiz!" dedi oña. Soñ laf başqa şeyge çevirildi. Aqılımda qalmadı. Maña baqıp, gizliden İradanıñ qulağına bir şeyler ayttı. "Üç mektüp yazdım, tek bir kere cevap aldım..." dedi. Baqtım — maña kerek laqırdı degil, çıqıp kettim. Qonuşıp toysunlar, dedim. Barıp, streloçnikten çay soradım. Taşkentten yalpaq kesekli meyva çayı ketirgen, pıçaqnen kesip, çaynikke qoya. Zevqlı şey. Anda laqırdı etip qalğanım. Çayı pek qoqulı.

İrada pencereden menim keleyatqanımnı körgen olsa kerek, yuvurıp qapuğı çıqtı, bosağanıñ üstünde turıp, kevdesinen keçidni toldırıp, meni içeri qoymadı! Mesele añlaşıldı... İçeride Tursunov otura eken. Belki bu iş Tursunovnıñ ricasınen olğandır?! İnce ve ayneci iş!

Ya bizim sevgimiz? Bizim muabbetimiz? İşitesiñmi, İrada? Ülkün, sessiz... niçün körüşüv bu yerde olmadı? Ya İradanıñ maña aytqan sözleri? Olar ne? Oyun, aldav edimi? Özünden sorasañ — şaqa ettim, der. Ev içinde Tursunovnen qapalıp oturmaq... böyle şaqa olamı?

Pencereniñ ögünde, añlaşıla, çoq vaqıt turğanım. Toqtabayev menim omuzlarımdan silkitti.

— Saña ne oldı? Sağırlandıñmı? — dedi maña.

Onıñ qıya, qıbırdavuq közlerine baqıp turdım, ne cevap berecegimni bilmedim.

— Mavlân aka! — dedim oña, niayet,— nasıl belleysiñiz? Tursunov ve İrada arasında ne ola bile?

— Ne ola bile, deysiñmi? — o taaciplendi,— alla bilsin. İnce duyğular hususında söz ola bile. Men çıqıp kettim. Sen, ne? Normativler degen ediñmi? Aqlımdan çıqtı.

— Ebet, Mavlân aka! Normativlerni...

— Yarın ketir! Unutma! Yeñi reberge kerek olıp, meni çapqalatmasın.

—
Yeñi reber?

—
Ebet... Krasnânskaya endi bizden ketti.

—
Anna Yakovlevnamı?

—
E! Onıñ yerinde Tursunov. Haberiñ yoqmı?

—
İrada mında Baş Dugüm şorbacısınen laqırdı etken eken de. Anna Yakovlevna? Onı qayda?..

— Volgostroyğa... büyük qurucılıqqa. 

Anna Yakovlevna, o acaip kişi... bizden kettymi? Öz menfaatı hususında tüşünmege bilmegen, adamlar arasında ayrılıp çıqmağa istemegen bu qadın, endi bizde yoqmı? Bizniñ, küçük adamlarnıñ, böyle vaqıtta iç bir şeyden haberimiz olmay. Kişi keteyatqanda bizge bir şey aytmaylar. Onıñnen, eñ olmağanda, sağlıqlaşır edik.

İrada? O da ketecekmi?

Evge keldim.

Hristofor koyka üstünde yata. Közü yumuq. Niko¬lay onıñ yanaşasında oturğan, gitara çala. Ekisi de keyfliler. Nikolay em çala, em yırlay:

— Mio Karo, mio Karo...

Men söz qatmadım... kürsüge oturıp, diñledim:

"mio Karo, mio Karo". Lâkin yüregimni keder bastı.

— Niçün aşamağa ketmeysiñ? — dep soradı Ni¬kolay menden.— Tezden aşhane qapalacaq. Aç qalırsıñ.

— İstemeyim!— dedim men. — Çal! Yırla!

— Seni añlamaq qıyın!— Hristofor yekâne közünen hucur-hucur baqtı. — De öylesiñ! De böyle. Seni ne tişledi?

— Anna Yakovlevna artıq bizde yoq. Siz ise mio Karo...

— İşittik. Bilemiz,— dedi Nikolay. — Menim gitara çalğanıma baqma. Bu — keyflenüv degil. Anna Yakovlevna ketti. Yañçıq işittik. Lâkin, qıymetli dost, biz başqa şey de işittik.

— Ne işittiñiz?

— Krasnânskaya İradanı da alıp ketecek eken!

— Kim ayttı?

— Bir adamçıq.

— Kim?! — bedenime keskin demir sançılğan kibi oldı. Özümni ğaip ete başladım. —Kim? Kim?

— Sen qıçırma,— dedi Hristofor. Yaralı omuzını yastıqqa tayap, yuqarı köterildi. — Biz sağır degilmiz!

Men ep qasevetlendim.

Bir şeyler yapmaq kerek. Lâkin ne? Ketip, İra¬danı qıdırayımmı? Niçün! O qolaysız vaqia dan soñmı?

Soyunıp, yattım.

Aqşamnı ve geceni yuqlap keçirdim. Saba açıqıp uyandım.

— Bugün er kesten evel keldiñ, hayır ola!— dedi Sabira hala. Lağmandan soñ maña teneke qalaynı toldırıp çay berdi,— çırayıñ niçün sıtıq? İşke keteyatasıñmı, yoqsa keldiñmi?

— Keteyatam,— dedim men,— biz kündüz smenasındamız!

— İradanı kördiñmi? — hala maña sınayıcı nazar attı. Bu nazar maña şübeli köründi. Hala bir hurnazlıq daa tüşünip çıqarğanğa beñzey.

— Körmedim! — dedim men. Yalan ayttım. — Kotlovanda iş sıqıntılı. Pek yorulam. Vaqıt yoq.

Sen onı öldürdiñ!

Taşkentte Yekaterina Vasilyevnanıñ cesedini tapqanlar. Mansurov ve Curayev acele surette şeerge kettiler. Öz-özüni öldürgen, deyler. Soñundan, bu ölümniñ deşetli tafsilâtı malüm oldı. Cesedi, dost qadını yaşağan evniñ yanındaki arıq içinde eken.

Dost qadınınıñ bir şeyden haberi yoq. Özü yoq maalde. Yekaterina Vasilyevna "bir kişinen" qaç kereler onıñ evine kelip-ketken. Bu vaqia olğan künü aqşamı evge kelgende, jurnallarnıñ öz yerlerinde olmağanlarını abaylağan. Kuhnâda eki dane bılaşıq tarelka, eki vilka, eki stakan bar eken. Demek, Yekaterina Vasilyevna birisinen kelip, oturıp, keyflenip ketken. Kimnen?

Yekaterina Vasilyevnanıñ matem merasimi bitken ve Mansurov ile Curayev evge qaytıp kelgen soñ olarnen laqırdı ettim. Yekaterina Vasilyevna oz-özüni öldürgen... deli olayazdım. Çünki buña inanmaq mümkün. Soñ, öldürilgen dep işittim. Qalbim azaçıq tınçlandı, soñ telâşqa keldi. İçimde bir davuş: onı sen öldürdiñ! — dep qıçırdı.

Öldürilmezden bir qaç kün evel Yekaterina Vasilyevna maña kâğıt yazıp yollağan edi:

"Qıymetli Cevdet! Sizge böyle muracaat etkenim içün afu etiñiz! Men siziñnen bir adam hususında laqırdı etmek isteyim. Rica etem, bugün işiñizden boşağan soñ acele surette bizim evge keliñiz. Sizni çoq tutmam.

Aqılıñızğa fena şey kelmesin. Şay... siziñnen tekaran laqırdı etmek, bir şey sorap bilmek isteyim. E. V."

Yahşı ki, kâğıtnı yırtıp atmağanım. 

İş böyle olğan edi: men ortalıq qaranlıqlanğan soñ barakqa keldim. Raşid elime bir kâğıt tuttırdı.

— Saña bir kişi kelip-ketti,— dedi o,— bir qadın. Men yuqlay edim, meni uyantıp, bu kâğıt¬nı parmaqlarım arasına tıqtı.

Raşid kâğıtnı oqup baqqanı yoq. qaranlıqta, yuqu arasında nasıl kişi ekenine de emiyet

bergeni yoq.

Tüşüncege daldım. Barmaycaq oldım, soñ kettim. Yekaterina Vasilyevna qapunı açtı, gizliden:

— Yavaş ol! — dedi maña,— Mansurov şimdiçik keldi. Aşadı degence yuqlap qaldı. Bu yerde laqırdı ete qoyayıq!

— Rica etem!

— Cevdet! Men sizge, mehanik Lomakovnen tanış oldım, degen edim. Siz onı Muşuq, degen ediñiz. Hatriñizdemi?

Men indemedim.

— Elbette, hatriñizde,— Yekaterina Vasilyevna öz sözüni özü tasdıqlağan soñ, devam etti. — Açıq göñülliligim içün meni afu etiñiz, o kişi bir insan olaraq, daa isteseñiz, bir erkek olaraq menim yüregimni esir aldı. Men onıñnen bazı yerlerde, tanış kişilerimniñ evlerinde, bulunam. — Böyle degen soñ Yekaterina Vasilyevna sus¬tı, men bekledim.

— Keçenlerde o kişi özüne biraz yardım etmemni istedi. Beraber şeerge ketmek ve... deycegim, yardım etmek... kerek. Men, elbette, red ettim. Lâkin elimden öyle iş kelirmi edi, bilmeyim. Siz o adamnı bilesiñizmi? Yekaterina Vasilyevna ne qadar bilse, men de oqadar bilem, bilgenimni ayttım. 

Men ayttım, o başını sallay berdi. 

— Yarabbi, men de öyle bellegen edim. Öyle tüşüngen edim. Öyle olıp çıqar isap etken edim.

— Şay... dırıldadı oturdı. Soñ közlerini aqaytıp: — men o adamdan qorqam, Cevdet! — dedi.

Qomşu oda içinde ayaq davuşları işitildi. Yekaterina Vasilyevna çar-çabik qapunı açtı. Men çıqtım. Ondan soñ, Yekaterina Vasilyevnanı körmedim.

Oquyıcı bile, Mansurov yaşağan ev eki qısımdan ibaret. Birinde Mansurovlar yaşaylar, digerinde Almazovlar... qarşıda — İrada. Men tüşkün göñülnen evge qayttım. Muşuqnıñ bir quruntısı bar.

...Curayevnen beraber yük maşinasına minip Taşkentke kettim. Militsiya idaresi ve prokuratura Yeka¬terina Vasilyevnanıñ öldürilüvinen pek meraklandılar. Militsiya idaresi bu qatillikni bir qaç adamdan şübelendi. Olarnıñ arasında Muşuq da bar. Men bu qadınnıñ öldürilüvinde sen de belli derecege qabaatlısıñ, dep meni söger, bel¬ki de qapatırlar belledim, öyle olmadı. Yekaterina Vasilyevnanıñ özü qabaatlı olıp çıqtı... o, evelâ Muşuqnıñ işine iştirak etken, soñ qorqqan. Qorqqanı içün onı...

— Kâğıtını sizge, özü sağ ekende ketirgen olsam,— dedim prokurorğa ve teşkericige,— belki bu vaqia olmaz edi?!

— Bilmek qıyın. Böyle sevgi ekseri alda facianen bite. Muşuqqa büyük bir iş içün dülber qadın kerek edi...

Curayev meni tınçlandırdı.

— Onı endi tiriltmek mümkün degil. Men de daa yaqınlarda büyük yañlışlıq yaptım. Bizim Tursunov, şübe yoq, acaip kişi. Amma Krasnânskayanıñ bizde qalması içün cenkleşmek kerek edim. Farqına barmadım. Men obkomğa barğanda, keç oldı, dediler. Torizoğa, elbette, çoq darıldılar. Ne fayda? Anna Yakovlevna endi mında yoq.

— Qayda?

— Volga qurucılığında. Anda da aynı işte. Bizimkinden bir qaç kere büyük…— şay dep, Curayev sustı ve birazdan soñ ilâve etti. — Onıñ¬nen çalışmaq qolay degil edi. Er şeyden şübelenici, raatsız adam.. Başqasınıñ işinden degil, özüniñkinden şübelene turğan. Amma aqıllı...

Curayevniñ hatirine başqa şey tüşse kerek, külümsiredi.

— Kommunist ne demek, bilesiñmi? — dep soradı menden. Ve güya birisiniñ sözlerini aqılına ketirgen olıp, devam etti. — Kommunist latın sözü: umumiy, demek. Kommunistik cemiyet — umumiy cemiyet, yani topraq, istisal, emek — episi umumiy. İşte, kommunizm ne demek. — Curayev biraz indemey turdı, soñ soradı: — iç de işitmegen ediñmi?

— Niçün? Kommunistler... kommunizm hususında çoq işittim. Men "Kommunist manifestini" ögrendim.

— Öylemi? Amma men demir yolda doğdım. Yigirmi ekinci post. Belki biledirsiñ! Ursatyevskniñ artında. Babam ve bütün doğmuşlarım demir yolcular. On yedincide Qızıl gvardiyağa kirdim. Açlıq senesinde ise Moskvada edim. Komsomol syezdinde Leninniñ nutqını diñledim. Bana kommu¬nizm hususında söylegen sözlerim — onıñ sözleri edi. — Sustı, öz laqırdısını ölçeştirip baqtı, soñ dedi,— Krasnânskaya ve Toqtabayev kibi kişilerde de kommunist duyğusı bar.

...Mansurov meni körgende kederli közlerinen külümsiredi. Elimni sıqqan soñ, yibermey, eppi vaqıt eli içinde tutıp turdı. Maña teşekkür ayttı. Men oña bütün tarihni ikâye etip oturmadım, çünki bunı oña endi Curayev söylegenge beñzey.

— Qatilni taparlar, mıtlaqa taparlar,— de¬di Mansurov. Başını çetke burıp, közlerini kiyiklendirdi, yutquna-yutquna zornen ilâve etti,— Katâ ğayet alicenap qadın edi.

Soñundan Mansurov pek azaplandı. Azdı-tozdı. Lâkin Yekaterina Vasilyevna öldürilüvine yanıp-küyer eken, eñ ziyade özüniñ bedbahtlığı içün ağlağan kibi köründi. Men bir şeyni daa eslep aldım: Mansurov şimdi Yekaterina Vasilyevna husu¬sında laqırdı eteyatqanda, sözlerinde qatiyet duyuldı. Qadını sağ ekende onda bu hasiyet yoq edi. Qadını ölüdürilgen soñ, o yañğızlıq, acizlik is etti. Lâkin tiri adamnıñ kederi baş¬qa ola eken.

Bir qaç künler keçti. Qurucılıqta bir yañılıq artından diger yañılıq yüz bere başladı. Yañılıqlardan biri konglomerat edi. Kotlovan qazılayatqan yerde tutaş qattı tabaqalar asıl oldılar. Olarnı kovşnen parlamaq yahud ammonalnen patlatmaq mümkün degil, dediler. Kim ayttı, bilmeyim.

Bunıñ içün esas bar edi. Amma bu tabaqalarğa barıp yetmek içün daa vaqıt çoq.

Kotlovan dairesinde suv qalmadı. Episini tulumba stantsiyası çekip alıp, aylanma kanalğa boşattı. Yalıñız anda-mında teren çuqurlarda bi¬raz suv bar. Bugün Çar-Çaqnı bir yalıdan diger yalığa rezina çızmalarnen birinci defa yürip keçtim. Ekskavatorlar, evelkisi kibi, yalığa qısılıp turalar. Olarğa areket etmek içün endi er şey azır. Quru yerlerde şpallar ve relsler qoyılğan. Bizim ihtiyarımızda üç tulumba bar. Ekska¬vator işke başlağanı yoq. Büyüklerden biri keçip keteyatqanda: "tulumbalar nasıl?"... dep soray, Karnakeryan: "Mına..." dep baş parmağını töpege köterip körsete. Lâkin şçit künde eñ azdan yedi-sekiz kere bozıla, Karnakeryan onı toqtamay tüzetip tura.

Meni körgende:

— Nasıl? Cinaiy işleriñni yoluna qoydıñmı? — dep soray.

— Qoydım,— deyim.

— Yahşı ettiñ. Mende ekinci nomer pek pasravlay...— dey o,— kene faza yoq.

Şimdi Çar-Çaq betten Almazov kelip çıqtı. Menim elimni sıqtı, selâmlaştı, bir şey soramadı.

— Suv meselesini tez-tez bitirmek kerek! — dedi yalıñız, soñ tulumbanıñ yanına keldi. — Şlangnı doğurt! — dep cekirdi Hristoforğa,— Niko¬lay qayda?

— Muftalarnı deñiştirmege ketti,— dedi Hri¬stofor ve eleslenip maña baqtı, soñ yavaştan: — Buña ne oldı şu? — dep soradı.

Amma biz Andrey Zaharoviçni bilemiz. Onıñ açuvı çoqqa sürmey. Tezden keçip keter.

— Maña baq! — dedi Almazov, bir talaydan,— biz ekskavatorcılar edik, şimdi kimmiz?

— Ekskavatorcılarmız,— dedim men,— er şey evelkisi kibi.

— Evelkisi kibi olsa, bu ne? — elinen tulumba stantsiyasını körsetti,— bu işniñ öz mütehassısları yoqmı?

Karnakeryan şçit başına keçti. Men direkniñ astında turğan şlangnı köterip, ucunı ögge, uzaqqa attım.

— Qana, keçir! — dedi Almazov. — Baqayıq, ne olıp çıqacaq?

Karnakeryan rezina qolçaqlarını köterip, rubilnikke urdı, vilkaları öz yuvalarına kirip kettiler, motor köçti, valik areketke keldi. Pişkekler işley başladılar. Tulumba şlanglarğa suv toldırıp, eski Çar-Çaqtan yuqarı — bayır üstüne, ondan ise aylanma kanalğa quvaladı.

Böyle eken, kestirme arqasında adsız-isapsız adamlar sezildi. Er birine ayrı vazife berilgen. Er kes öz hızmetinen meşğul. Yer qazıcılarnıñ kimersi maşinalarğa taş yükley, kimersi çuqurğa batqan arabalarnıñ astına şpal qoya, soñra beş-on kişi artından üytey. Diger adamlar tizgece suv içinde qazıq qaqa, eki yalı arasındaki mesafeni ölçey, uçastkanı bölüklerge böle ve olar içün mesül kişiler tayin ete, yalıda birinci blok içün meydan azırlaylar. Men bütün kün işniñ ketişatına diqqat etip turam, çünki başqa işim yoq. Amma böyle desem, yañlış olur. İşim yoq, lâkin taşlap ketmege aqqım da yoq. Kerçek, yanımda Karnakeryan bar, lâkin o — montör, onıñ vazifesi başqa... ondan da ğayrı, Karna¬keryan smenasız çalışa. Suv, toqtamay, aylanma kanalğa aqmaqta.

Bir özenden diger özenge tulumba ile suv boşatmaq, doğrusını aytsam, can sıqıcı ve bezdirici iş. Lâkin ne yapacaqsıñ? Bütün kün tulumba stantsiyası etrafında dolanıp çıqamız. Sabalein işke kelgende ekskavatorlarğa kederli alda köz etemiz, teren, köküs keçiremiz. Olarnı sağınğanmız. Kotlovan qazıp başlamağa ise daa

erte, özenniñ tübindeki zığat topraqnı sarqıtmaq kerek.

Bugün tulumba stantsiyasına Tursunov keldi. Yanında kene Mansurov edi.

— Bilesiñizmi ne, ata? — dedi Tursunov Almazovqa,— suv çeküv meselesini, kerçekten de, bitirmeli. Bugün tulumba stantsiyasında çalışuvıñız soñki kün olsun. Yarın motorlarnıñ yanında bir elektr montör qoyıñız, bu işnen oğraşsın!

— Soñki kün...— Andrey Zaharoviç kerçekten sevindi. — Men bu sözlerni çoqtan bekleyim.

— Doğru,— dedi Karnakeryan,— bularnıñ...— parmağını uzatıp, meni ve Almazovnı körsetti. — Bular mında endi kerek degiller. Öz işlerinen oğraşsınlar.

— Sen bu yaqınlarda pek deñiştiñ! — dedi oña Tursunov, külümsirep,— men endi saña iş buyurmağa qorqıp başlayım; buyursam, red eteceksiñ!

— Doğru berilse niçün red etecegim? Qarşılığım yoq! Doğrumı — demek, doğru... can qurban!

— Bir montör, zanıma qalsa, bu işniñ episini becerip olmaz,— indemey turğan Mansurov, niayet, bu neticege keldi. Ve o aqlı edi,— iş, bilesiñizmi, tek motorlarda degil. Bütün obyektlerniñ işini idare etmek, söz kelimi, kerek vaqıtta şlanglarnı bir yerden diger yerge avuştırmaq...

— Öyle olsa, Toqtabayevni çağırıñız! — dedi Tursunov,— tulumba stantsiyasını adamnen temin etsin! Tulumbada ekskavatorcılar çalışqanını birinci kere körem. Yarın, Abdulla Sadıkoviç, kotlovanda suv qalmasın. Añlaştıqmı? İhtiyarıñızda bir gece, bir kün.

Kotlovannı qazıp başlaymız.

Ketmege tedariklegende Tursunovnıñ hatirine yaş ekskavatorcılar tüşti. Mektepni bitirgen yeñi maşinistler ne yerde işlegenlerini soradı. Çünki araret stantsiyası montajınen meşğul vaqıtında umum qurucılıqnıñ işinden biraz üzülgen.

— Bir qısımı bizde qaldı,— dedi Mansurov ve közlerini maña tikledi,— meselâ, Bekirov... Men olarnıñ episiniñ mında qaldırılmasını emir ettim.

Güya ekskavatorcılar mektebi Mansurovnıñ ihtiyarında edi ve o ne istese, onı yapa bile edi?! Aqiqatta, bu mektep Curayevniñ ve İradanıñ nazareti altında çalıştı. Mansurov meclislerde sögünç aşay berse de, mektepke adam-aqıllı yardım körsetalmadı. Şimdi yeñi reber ögünde davuşı ötkür çıqmaqta. Ekskavatorcılarnı mında qaldırmaq aqqında emir bergen...

— Mında degeni — qayda?

— Kotlovanda!

— Emirni kimge berdiñiz? Krasnânskayağamı? Torizoğamı? — Tursunov küldi. Mansurovnıñ yaltaqlana berüvinden artıq bezgeni sezildi. Bugün özüne duydırmaq istedi.

— Afu etiñiz! Çar-Çaq qurucılığı idaresi ihtiyarına yolladım. Andan belki derivatsion kanalğa tüşkendirler. Olarnıñ bir qısımını...

— Zanımca, "men" yerine "biz" denilse yahşı olur. Hatiriñizden çıqarmañız! Mektep hususın-da sorağanımnıñ sebebi bar. İnjener Şadmanova öz smenası içün altı adam istey. Bu mümkünmi?

Mansurov qarıq davuşnen küldi.

— Şadmanova kişi almaq istese, he-he-he, emin oluñız, Vahid Samatoviç, begengen adamçıqlarını çoqtan saylap alğandır. Qasevet etmeñiz!— Man¬surov, pek teren ve aqıllı laqırdı etem dep, özüniñ bu eki adam arasındaki şahsiy munasebetlerden haberdar ekenini sezdirip aldı. Tursunov bunı sezmegen oldı.

— Alğan olsa, yahşı... bunıñ içün İradanı maqtamaq kerek,— dedi Tursunov,— demek, Abdulla Sadıkoviç, siziñnen keliştik. Şaymı? Keliştikmi?

— Er şey emir etkeniñiz kibi olur! — Mansurov sağ elini köküsine qoydı,— bir ekskavatornı yalıda qaldırmaq isteyim. Mümkünmi?

— Bu hususta laqırdı ettik... Kerek olsa, qalsın! Yalını tegizlesin! Aqşam idarede küçük muşavere bar. Siz ve smena injenerleri... tam sekizde. Unutmañız! Curayevni ve Şadmanovanı yeñi işlerge tain etmek kerek.

Tursunov epimizniñ elimizni sıqtı, acele-acele ketti. Etraf tizgece suv ekeninden, ayavlarını ziyade yuqarı köterip, oşlı yürmekte edi... Tap, külecegim keldi. Elektriklerniñ büyügi olğanda böyle muqayt yürmey edi. Suv yüzüne saçray... lâkin indemey edi. Hızmet... vazife adamnı çar-çabik türlendirip yibere. Tursunov burun kötermege sevgen kişi olsa, ne olur edi?

— Tros... nasıl? — dep soradı Almazov Mansurovdan.

— Trosnen epiñizni temin eterim,— dedi Man¬surov, özü aşıqtı, suvnı şapırtıp-köpürtip Tursunovnıñ artından çapıp ketti.

Mansurov böyle adam edi. Reberniñ kölgesini izlep yürgence, qurucılıqqa kelgen trosnı erte-yarıq skladdan aldırıp maşinistlerge bergen olsa, fena olurmı edi? "Ekskavatorlar yarın çalışacaqlar. Demek, trosnı da yarın bermek mümkün..." E-e! Abdulla Sadıkoviç!?

Ertesi künü tañda ekskavatorğa keldik. Men kene,— lâkin bu sefer öz irademnen degil — yel quvannıñ üstüne çıqıp, valikni mayladım; töpede bir saat turmaq kerek oldı. Yerge tüşken soñ, Andrey Zaharoviç maña trosnıñ bir qaç yerinden aşalğanını, bir qaç yerden ise qatlanıp, sınayım-sınayım dep turğanını kösterdi. Andrey Za¬haroviç Nikolaynı ve Hristofornı erte-yarıq skladqa yollağan. Olar körünmeyler. Üylelik teneffüste Bassaraba ile Raşid kelip, bizim işlerni közden keçirip, mıyıq astından külüp kettiler. "...bekleñiz-bekleñiz, iş özü olur!" Aqşam olayım dep turğanda trosnı ketirdiler. Almazov, lafnı uzatmay, deral eski trosnı çıqarıp, yeñisini qoymaqnı emir etti. Maña ne? Usta ne dese, onı yapmağa azırım. Yapmaq, elbette, qolay degil. Hazar-Kend mektebinde bizge bunı... tros deñiştirüvni pek yengilden ögrettiler. Şimdi yanımda Almazov olmağan olsa, ne yapar edim, bilmeyim? Bassarabanıñ yavaştan kelip-ketkeniniñ sebebi de bu eken. Lâkin o maalde bizde yeñi tros yoq edi. Eski tros¬nı alıp, yerine yeñisini qoyğance geceniñ yarısı oldı.

Andrey Zaharoviç rıçagnıñ ögüne oturdı... pa¬rovoz endi taş yol keçitke kelip toqtağan eken. Biz¬ge gudok bermedi.

— Endi Çar-Çaqnı ast-üst etmek mümkün,— dedi Almazov. Yüzü şeñ ve ğururlı edi.

Ekskavatornı hayli vaqıt boş çalıştırdı. Ekimiz diñlenip turdıq. Yahşı ekskavatorcı maşinanıñ alını, davuşından añlay... muftalarnıñ ve çanalarnıñ işlevi doğrumı, yoqmı? Bunı şu arada seze. Almazov maşinada telükeli şuvultı tapalmadı. Kovşnıñ ve barabannıñ areketi güzel ekenine emin olğan soñ ekskavatornı toqtattı ve bizge, evge qaytmağa ruhset etti.

Şay etip, Tursunovnıñ ilki emirini eda ettik... lâkin aytqan vaqıtında degil. Ekskavatorlar işke birinci künü tüşalmadılar. Kişiler bütün kün-bütün gece çalışmağa mecbur oldı¬lar. Tursunov, ğaliba, yuqlamadı.

Saba taacipli levhanıñ şaadı oldıq. Közlerimizge inanmaq qıyın edi. Plotina qurulacaq meydanda yüzlernen yeñi adamlar köründiler. Desâtnikler adamlarnı işke tain ettiler. Bu vaqıtqa qadar elektriklerniñ büyügi olaraq de anda-de mında çapqalap yürgen Tursunovnı şimdi Baş Dugümniñ reberi vazifesinde körmek er kes içün meraqlı edi. Bir sene evelsi kişiler Çar-Çaqta ilki peyda olğan vaqıtta adımları cesaretsiz, omuzları qısıq edi. Şimdi... ruzgârda yanaqları qızarğan, kevdeleri kenişlegen ve özleri azamatlı kişiler olıp kettiler. Yer qazıcılar mında ellerine tek ketmenlerini tutıp kelgen ediler, şimdi armaturcı ve betoncılar mektebinde oqumaqtalar. Bir qaç ay evelsi ketmencilerden yer qazıcılar brigadası teşkil etildi. Olar, ket-kete mektepte ve kursta oquy berip, zenaat saibi oldılar. Şimdi birde-birine yer qazıcı deseñ, canı ağıra: öyle degeniñ ne? Kim? Öyle kişi bilmeymiz! — dey. Ammallar da öyle, kibirli kişiler oldılar: arqada yük taşımaq? Ne demek olsun... Olarnıñ ihtiyarında transportörlar, avtomaşinalar barlar. Kerçek, elnen çalışmaq da kerek ola. Lâkin ketmen ve qolaraba yoq. Taaciplenmek kerekmey. Ayatımızda az şey olıp keçmedi. Eger taaciplenmek kerek olsa, evelâ menim özüme... keçen sene nijnik, şimdi maşinist olıp ketkenime taaciplenmek kerek.

Andrey Zaharoviç közümniñ ögünde rıçagqa basıp, birinci kovşnı yerge tüşürdi... Birinci deyim, çünki o plotina kotlovanına tüşken birin¬ci kovş.

Çalışıp başladıq degende, ekskavatornıñ kögertesinde Abdulla Sadıkoviç köründi.

— Meni meraqlandırğan şey bar...— dedi o. Maşina ziyade guruldegeni sebebinden, Almazovnıñ qulağınıñ içine qıçırıp laqırdı etti,— topraqnıñ terenligi ne qadar eken? Proyektke baqqanda, bu yerde konglomerat olmağa borclı.

— Konglomerat?

— Ebet! Konglomerat. Qatıp, taş kesilip qalğan çaqıl. Million seneler içinde...— dep başladı Mansurov. Bugün o şeñ edi.

— Tezden körermiz,— dedi Almazov. — Meni başqa şey meraqlandıra. Plotinanıñ yuqarı byefiniñ yüksekligi ne qadar olacaq?

— Yuqarı byefimi? O şimdi niçün kerek ol¬dı? — Mansurov maşinistke eleslenip baqtı. — Oña daa vaqıt bar.

Mansurov, kerçekten de, proyektte konglomerat hususında bütün konspektni oqup çıqqanğa beñzey, lâkin plotina aqqındaki umumiy malümat teşkerilmege berilgeninden, Almazovnıñ sualine cevap berüvden qaçındı.

— Kotlovannı yañıçıq qazıp başladıñ, yuqarı byefniñ yüksekligini sorağanıñ zevqlı...— dedi o. — İç bağlanmay... Sırt divarnıñ yüksekligi on metr olmaq kerek. Bu seniñ içün kâfimi?

— Plotinanıñ uzunlığı?

— Üç yüz metr. Özü keñ olacaq. Siziñ bellegeniñizden oldıqça keñ. Üstünden avtomaşinalar qatnaycaqlar. Yuqarı byefniñ artında büyük tıynaq... Derivatsion kanal boyu İskander betke suv ketecek. — Mansurov, er alde, injener. Bu şeylerni bilmemesi mümkün degil,— suv, kanalnen keter eken, yetmiş metr yuqarı köterilecek. Turbinalarnı areketke ketirecek.

— Ne vaqıt?

— İş sizge bağlı.

— Tek bizgemi? Sizge de bağlı degilmi? — Almazov kovşnı çuqurğa yibere ve, topraq toldırıp, yalığa töke berdi. — Topraq qattılaşıp başladı, sezesiñizmi? Kovş toldırmaq qıyın. Balaban topraq kesekleri... bir şey añlamayım. Kovş boş kibi körüne, amma ağır. Bunda bir ikmet bar!

Bizim maşinadan yüz metr uzaqta Karim çalışa. Oña köz etem, kovşı yerde yata. Yalıda Kandıba ve dört nijnik dolanalar. Bizim kovşnıñ bir tişi sındı.

Mansurov yanımızdan ketmedi. Demir yol yasayatqan Hristofornıñ nijnikleri arasında bir talay qarışıp yurdi. Ne yaptı? Yahşı köralmadım. Elinde kirkası, kıçırıqlamaqta.

Lâkin iş toqtap qaldı. Kovş çuqırnıñ içinde topraqnıñ üstünden tayğalap kete berdi. Tişleri topraq tabaqalarına ilişkende etrafta büyük yer dairesi qıbırdadı. Yañı tros o derece tartıldı ki, mına-qoptı, mına-qoptı dep turdıq. Almazov kovşnı bir yaqtan diger yaqqa attı, bort topraqlı yerler tapıp, toldurıp aldı.

Onıñ yanında turıp, yerniñ inatlığına taaciplendim. Maşinist eecanlı edi, laqırdı etmege istemedi. Belki yalıñız yerniñ üst tabaqası böyle qattıdır? Belki bu çıtanı urıp ezsek, astı yımşaqtır?

Karimniñ maşinası kene toqtadı. Mansurov kirkasını bıraqıp, oña taba ketti.

— Ne oldı? — dep soradı Almazov menden. — Ka¬rim nafile toqtamay, turğan. Bar, baq!

Özü maşinanı toqtattı.

Men Karimniñ ekskavatorına yaqınlaşayatqanda, Mansurov yalı betke yuvurıp ketti.

— İşler nasıl? — dedim Karimge. O, ümütten kesilgen alda, elini siltedi. — Kene tiş sındımı? Meni Almazov yiberdi. Niçün toqtay bergeniñni bilmek istey.

— Sınmay, ne yapacaq?— Karim öz sözüne özü izaat bere başladı. — Güzel ki, tek birdanesi sın¬dı! Amma mesele tişte degil. Yerniñ üstü sılaq, yımşaq, astı — qattı. Bir buçuq metr terenliginece qazdım, iş güzel ketti... soñundan bütünley taş çıqtı. Başla, Nikolay!

Rıçag başına Kandıba oturdı.

— Nikolay? — men ayretke keldim,— tezden kovşıñdaki tişlerni sındırıp bitirir.

— Nikolaymı? Bıraq! — Karim, menim şaqamnı añlamay, kerçekten darıldı. Men ise buña sevindim,— işley bersin. Daa yañıçıq Mansurovnen qavğa ettim. Tukürdim... kabinadan tüştim.

Karim azaçıq külümsiredi.

— Bir de-birimizge, er alde. çalışmaq kerekmi? Nikolay boş tura. Turğance, işlesin.

Maşina guruldep köçti. Nikolayğa köz ettim, o qızışmay, muqayt çalışmaqta edi.

— Nasıl? — Karim qıçırıp Kandıbağa bir şeyler işmar etti,— kene ilişemi?

— Maşşalla, Nikolay! — dedim men,— balaban oğlan olıp ketkensiñ, amma yelquvanıñ titrey bere... keçike.

— E! Tekaran...— Karim da sezdi. 

Kovş yerge kiralmay, topraq üstünde tayğalay, içine yalıñız lay ve qum kire.

— Kördiñmi? Böyle çalışmaq mümkünmi? — dedi Karim, qaarlenip,— Mansurovqa, bir qararğa kelmek kereksiñiz, dedim. Ellerini eki tarafqa açtı, közlerini aqayttı... bir şey aytalmadı.

— Baq! Baq! Nikolaynıñ işine baq! — de¬dim men.

Kovş büyük taşqa ilişti. Tros tartıldı. Eskavatornıñ kevdesi ögge egildi.

— Ey! Ey!— Karim oña yumruğını kösterdi. 

Nikolay çar-çabik trosnı zayıflattı.

— Bu ne demek? Kene krakovâkmı? Ustten al! Astta bir şeyge toqunma!

Nikolay indemedi, çalışa berdi.

— Kördiñmi? — dedi Karim maña,— oynaqlap başladı. Oyna-oynama... bu endi iş degil.

Men öz ekskavatorımızğa qaytıp keldim. An¬drey Zaharoviçniñ kovşı topraqnı, Nikolaynıñkinden ziyade almaqta... lâkin bu, Karim degeni kibi... iş degil!

Maşinanıñ deşetli gurultisi arasında terenden qadın davuşı işitildi.

— Almazov, maşinanı toqtat!

Maşinist rıçagnı özüne çekti. Kovş avada asılı qaldı.

— Cevdet, rubilnikni çıqar! — dep qıçırdı usta.

Men kögertege çıqtım. Ekskavator yanında İrada turmaqta edi. Onı körmegenim bir aftadan

ziyade edi. Qıznıñ çırayı aqçıllanğan, özü azğan.

— Selâm aleyküm, İrada! — hatrime şu arada soñki defa körüşüvimiz keldi. — Mında nasıl olıp tüştiñiz?

Yüzü qıp-qırmızı kesildi. Azaçıq külümsiredi. "Mavı qaya"nıñ bosağası üstünde maña aytqan sözlerini tekrarlağanımnı añladı.

— Maşinağa ne oldı? — dep soradı o ve kögertege tırmaştı. Almazov aşağıda turıp, yeñi emir beklemekte edi. — Vahid Samatoviç ayttı... sizde tolraq fena eken. Öylemi?

— Ebet... kovş bir şey almay.

— Çuqurğa tüşip baqmaq kerek,— dedi İrada. — Töpeden aşağı baqqanıñnen iş añlaşılmaz.

Yerge sıçrap tüşti, uçurımnıñ çetine bardı. Soñ elinen işmar etip, Almazovnı çağırdı. Eppi vaqıt aşağı baqıp turğan soñ, İrada çuqurnıñ içine tayıp tüşti. Almazov tüşmedi. Töpeden baqıp turdı. Hayli vaqıttan soñ çuqurnıñ çetinde İradanıñ başı köründi. Usta elini uzattı, qıznı töpege çekip çıqardı.

— Yoldaşevda iş nasıl? — dep soradı İrada,— sizdeki kibimi?

— Daa beter,— dep qıçırdım men töpeden.

— Bu konglomerat...— dedi İrada,— nafile yerde onı kovşnen köçürmek istep dögünesiñiz.

— Ya ne yapmaq kerek, İra?

— Sizgemi? Bir şey de! Konglomeratnı patlatmaq kerek... Qazuvnı toqtatıñız. Maşinanı artqa cılıştırıp qoyıñız... Yarın yer patlatıcılar kelirler. — İrada közleriniñ qıyığından maña baqıp aldı,— Tursunov meni, vaziyetni bilmek içün yolladı. Meseleni añlatırım. Selâm, Hristofor! — İrada, niçündir, Duranidini şimdi eslep, elini sıqtı. — Köresiñizmi, iş na¬sıl olıp çıqtı? Yañ başladıq degende taşlamaq kerek. Men böyle olacağını bile edim.

Biz de işni evelden bilgen olsaq... Amma ekskavatorlar yerni yalıñız bir buçuq metr terenlikte qaza bilecekler dep kimse aytmadı. Aytqan olsalar, bir çareler körer edik. Yoq, bunı İrada özü de bilmegenge beñzey, çünki ekskavatorlarnı çetke aydap, konglomeratnı patlatmaq istey.

Men bu hususta tüşüneyatqanda, yanımda Karamat peyda oldı. Kelir-kelmez, İrada ile laqırdı eteyatqan Karimge gizliden köz etip aldı.

— Sizni körmegenim yüz yıl oldı, Karamat,— dedim men,— qaydalarda yurdiñiz?

— Komandirovkada edim... haberiñiz olmadımı?

— Yeq. Bu bir şey degil, onıñ haberi oldımı? — Karim betke işaret ettim.

— Elbette, oldı. İskanderge keteyatqanımnı oña ayttım. Kotlovanda çalışacaq adamlarnıñ vesiqalarını azırladım. Bizge pek çoq beton ve armatura mütehassısları kelecek. Ne? Meni sağındıñızmı?

— Şübesiz.

— Yanaşañızda maşuqañsız... daa ne kerek?

— Yanaşamda... ve pek uzaqta.

— Uzaqta? Kene tişleştiñizmi?

— Ebet... yoq! Niçün? 

Ne deycegimni bilmey, şaşmaladım. 

Yazıq... Karamat yüregimdeki acizlikni añlar, maña bu kederden qurtulmağa yardım eter belledim. O yarı kerçek ve yarı yalan açuv tolu közlerini maña tikledi.

— Bilesiñizmi ne, Cevdet? — dedi qız,— men siziñ çekkeleşüviñizden bıqtım. Öz çareñizni özüñiz körüñiz.

Çar-Çaqta suv yolunı kesici eki bent, eki kestirme yasaldı. Olarnıñ ortasında kotlovan qazıla. Topraq yığınları üstünden toqtamay-tınmay avtomaşinalar qatnaşalar. Evelde nizamsız yüre ediler, çünki özen boyunda yol fena, bayırlı-çuqurlı... Pek çoq maşinalar batıp, sançılıp qala, areketniñ tertibini boza ediler. Bunıñ içün yolnı kenişletmek, keçidniñ eki yanında yol kösterici kişiler qoymaq kerek oldı. Kestirmelerden biriniñ üstünde demir yol yerleştirildi. Onıñnen sağ yalığa... derivatsion kanal qurucılığına keçile. Sağ yalı qurucılığına Menjevetskiy başlıq oldı. Beton zavodınıñ yanlarında asma yolnıñ yanaşasında yalpaq beton keseklerinden qalanılğan evçik peyda oldı. Evçikniñ içi eki qısımğa bölüngen. Biri "idare". İçine kirseñiz, törde qapu bar, qapu sizni bir pencereli küçük, odağa alıp kire. Bu — yataqhane. Menjevetskiyniñ yaşağan yeri. Kündüzleri mında kelip, stol başında, Nu — Tufanından qalğan yüksek arqalı, teren, yımşaq meşin kresloğa, közlerini yuma berip otura ve yarım saat istraat ete. İstraattan soñ, er vaqıttaki kibi, tendiris ve areketçen olıp, tekrar işke cöney.

Birinci odada, idarede gece ve kündüz elekt¬rik ocaq yanıp, qızarıp tura. Buña itiyac büyük. Adamlar qızınmağa ve suv qaynatıp içmege keleler. Mında qıçırıp laqırdı etmek, sigar içmek olmay.

— Siz köresiñizmi, qıymetli berader,— dey Menjevetskiy qaideni bozğan işçige,— siz köre¬siñizmi, cenap azretleri? Men bu... ne deyim sizge, apartamentlerde iç bir vaqıt özüme sigar içmege musaade etmeyim. Amma...— o elini manalı surette kötere,— men, er kes şaat, az çalışmayım ve tütünni de az içmeyim! Lâkin mında degil. İnsan yaşa¬ğan yerda ava mutlaqa temiz olmaq kerek. Öyle degilmi?

Böyle tazirden soñ qabaatlı kişi nege oğrağanını bilmey, Menjevetskiyniñ közlerine qaç daqiqalar baqıp tura, soñ omuzlarını qısa, indemey çıqıp kete ve bir daa tüteyyatqan sigarnen mında kirmey.

Men bunıñ ile, Menjevetskiyniñ göñülinde işçiler içün saf duyğu barlığını aytmaq isteyim. Onıñ qılıqları er kesni taaciplendire, lâkin sögünçten yahşı tesir eteler.

Bir kün Nikolaynı, Hristofornı, Raşidni ve meni eki yeñi trosnen Menjevetskiyge yolladılar. Onıñ uçastkasına demir yol platformasında eki ekskavator keldi, lâkin troslar ipranğanlar, deñiştirmek kerek oldı. Biz troslarnı idareniñ ögünde tüşürgen soñ, Menjevetskiyni qıdırmağa kettik. Yüksek yarnıñ ucunda taş üstünde... desâtnikler arasında taptıq. Onı ciddiy çatışmalardan aldın askerlerge emirler bereyatqan komandorğa beñzettim. Brezent plaşçınıñ etekleri küçlü yelden sallana bermekte. Sigizmund Genrihoviç işke alınıp ketken, yelge emiyet bermey elinen kotlovan betke işaret etip, bir şeyler añlata. Aşağıda Çar-Çaq delirip-quturıp aqa, uçurımnıñ astındaki taşlarğa urunıp, aylanma kanalğa kirip ke¬te. Menjevetskiyniñ yanına barmanıñ çaresi yoq — ögümizde yüksek sırım bar. Sırımnıñ qaburğasından aylanıp, töpege çıqtıq, soñ bir tütün içeyik dep, toqtaldıq. Bu arada sarsıntı sezildi. Sanki ayaqlarımıznıñ astından bir şey urdı. Birinci sarsıntınıñ artından ekinci sartsıntı duyuldı. Bir-birimizge baqıştıq, közlerimizni aqaytıp, susıp qaldıq. Sarsıntılar pek küçlü degil edi.

— Olucı şeyler,— dedi Raşid. — bir defa men qır üstünde tura edim. Öyle silkitti ki... şaşmalap, balaban qayanıñ yanına yuvurıp keldim, biraz turğan soñ, onıñ astına kirdim. Niçün? Bar añla! Bir daa, bayırnıñ töpesinden aşağı qar obaları taya başladılar. Qaydan çıqtılar, bilmeyim? Qar, buz parçaları iñildep, gürüldep aşağı yuvarlandılar.

Raşid qar aqıntısını ikâye etip turğanda, ayaqlarımıznıñ astında — yer üstünde, yılan keçip ketken kibi, tar çatlaq asıl oldı. Menjevets¬kiy betteki yüksek bayırnıñ, aşağı, özenge taba cılışa başlağanını kördik.

Desâtniklerden biri kiyik-kiyik qıçırdı. Yük¬sek qırnıñ ucundan, büyük topraq kesekleri qopıp, tüpke tayıp keteyatqanda, bizim ayaqlarımız¬nıñ astındaki aralıq kenişledi, topraqnıñ aşağı qısımı çökti. Bir daqiqa evelsi özen ile uçurım arasında yigirmi adımlıq mesafe bar edi.

Bayırnıñ töpesinde desâtnik ve Menjevetskiy, evel nasıl turğan olsalar, şimdi de öyle turmaqtalar. Yel onıñ plaşçınıñ eteklerini ep yelpiretmekte.

Raşid er kesten cesaretli çıqtı. Töpeden bayırnıñ üstüne sıçrap tüşti... ayaqları tizlerine qadar diyerlik yımşaq topraq içine kirip kettiler. Tırmalanıp, dörtayaqlap töpege çıqqan soñ, Sigizmund Genrihoviçke doğru çaptı. Yalığa er kes öz bilgenince çıqacaq oldı, lâkin kimse çıqalmadı.

Barıp "Mavı qaya"dan yip ketirdik, olarnı yipnen tartıp çıqardıq. Suv bayırnıñ etrafını yuvdı, kemirdi, bayır yarım adadan — bütün adağa çevirildi.

Biz idare ögüne kelgende, Menjevetskiy desâtnikni tazirlemekte edi.

— Men sizni tenbiylegen edim. Bu — seysmik rayon, yalını bekitmek kerek degen edim. Şimdi, kördiñizmi, ne olıp çıqtı? — Bizge muracaat etip, sözüne devam etti: — Biz yalıda tura edik. Men olarğa yalını nasıl etip bekitmek mümkünligini añlata, Aleksey İvanoviç ise — Menjevetskiy desâtnikni körsetti,— maña itiraz eteyata edi: yalı qaviy, bir şey olmaz, dey edi. İşte, kördi¬ñizmi?..

Desâtnik indemedi. İçeri kirgen soñ hayli vaqıt Menjevetskiyniñ yüzüne baqıp turdı.

— Canlarıñız sağ qalğanı içün idareñizniñ içinde bir sigar içmege ruhset etiñiz! — dedi o.

— Bu da ne? — Sigizmund Genrihoviçniñ qaşları mañlayınıñ töpesine çıqtılar. — Niçün eken? — Qart injener öz printsipine sadıq qaldı. Ruhset etmedi.

Biz, ekskavatorlarnıñ troslarını deñiştirgen soñ, onı haberdar etmege kettik, lâkin ne uçastkada, ne idarede — iç bir yerde tapalmadıq. Ümütten tüşip, qaytıp ketmege tedariklengende, yataqhanesiniñ qapusını aqırından aralıq etip baqtım — Sigizmund Genrihoviç közlerini yumıp, kresloda oturmaqta edi.

— Kirmege mümkünmi? — dep soradım yavaştan.

— Yoq,— dep cevap berdi injener,— men raatlanam. Bu yarım saat — menim muqaddes vaqıtım. Sabır etiñiz!

...O vaqıtta men Menjevetskiyniñ qılıqlarını yahşı bilmey edim. Qaç vaqıtlar keçken soñ, qart injenerni pek sevdim. Qılıqları közüme körünmedi. Şimdi maña İrada: "seniñ bir çoq adetleriñ Sigizmund Genrihoviçniñ qılıqlarına beñzeyler" dey.

Barakqa qaytıp keldik. Urbalarımıznı deñiştirdik — kimerde deñiştirmey edik — çay içme¬ge oturdıq. Hristofor ile Karim aşhanege ketkenler.

Ötmekni qalay içindeki sıcaq suvğa batırıp aşasañ, şekerni tişlep, artından bir yutum sıcaq suv içseñ… bu dünyada eñ lezetli şey. Çavdar ötmegi olsa, daa yahşı.

Men Nikolayğa köz ettim. Onıñ omuzları keñ, qollarınıñ etleri qatmerli ve qalın. Körmesi hoş. Sağlam kişi. Oña çoq baqıp oturdım, ne hususta laqırdı etecegimni bilmedim. Laqırdı içün söz qalmadı. Nikolay menim fikirlerimni oqudı. Niayet, ekimiz de şaqıldap külip yiberdik.

Aqşam yemeginden soñ, Nikolay yastığı astından küzgü parçası çıqardı, oña baqıp, saçlarını taray başladı. O saçlarını taravdan zevq ala edi. Lâkin küzgüge bu qadar çoq baqıp oturmaq mümkünmi?

— Can sıqıntısı! — dedi o keñ kevdesini doğrultıp,— Cevdet şimdi ne yapmaq istey? — dep soradı.

— Yuqlamaq! — dedim men. — Daa ne yapmaq mümkün.

— Yuqlamaq? Yoq, men öyle yapıp olamayım ve... sevmeyim. Daa erte. Çoq yuqlağan kişiniñ başı da yuqlay, miyi de...

Tarağını tumboçkanıñ çekmecesine, küzgüsini yastığınıñ astına tıqtı, özü qapuğa doğrulayatqanda qapu qaqıldı. Nikolay açtı. Bosağa üstünde Valâ Sinitskaya köründi. Üstünde temiz beyaz kofta, ve yeñi mavı yubka.

— Rica etem! — Nikolay qıznı içeri davet etti ve onı, özüne sezdirmey, közden keçirdi. — Nasıl ülkelerden keldiñ?

— Özümizniñ yaqlardan... Saña keldim, Ni¬kolay! Elbette beklemegendirsiñ?!

— Beklemegen?.. Er vaqıt bekley edim. — Kandıba bugün tınç ve şeñ edi. — Oturıñız! Nice yazlar, nice qışlar keçti... kim içün rica etmege keldiñ, miledi?

— Öyle demege utanmaysıñmı, Nikolay? — Valânıñ canı ağırdı. Atta sesi bile qaltırap ketti. Az qaldı, ağlaycaq edi. Amma ağlamadı,— eñ olmağanda bir kereçik te olsa, kirip baqmaysıñ... Valâ, işleriñ, sağlığıñ nasıl, dep soramaysıñ!

— Kimden? Muşuq endi zuvdı. Arhipka özü-özlüginden ğaip oldı. Bir kere aylanma kanal bayramında, kelip, hatirimizni sorap ketti. Ondan beri ses-soluq yoq.

— Muşuq? — Valâ küldi,— özüñ bilesiñ, Muşuq maña ücüm etti, qorquzmaq istedi. Bir şey çıqmadı. Arhipka ise... Men kimseden qorqmayım. Men olardan qorqmayım.

— Yok, men şay, özüm... — Nikolay lafnı uzatmaq istemedi.

— Men kettim... — dedim men Nikolayğa,— biraz dolanıp keleyim. — Krovat üstünden turdım.

— Otur! — Nikolay razı olmadı,— bir yaqqa ketmeyceksiñ! Laf bar.

Tekrar oturdım.

— Men seni unutmadım. — O Valânen sözüni de¬vam etti. — Bir kere kommutatornıñ qapusını qaqıp baqtım, yoq ediñ.

— Ne vaqıt?

— Eki... ebet, eki ay evelsi.

— Külünçli şey. Men smenanen çalışam. Daa qaqqan olsañ, belki tapar ediñ.

— Sen büyük adam oldıñ, Valâ! Raatsızlamaq istemedim.

— Özüñ de naçalnik ekensiñ... işittim.

— Men? Ebet, maşinist yardımcısım. Mında yaşaymız... demek, pek büyük naçalnik degilim.

— Men qadınlar barağından ketkenimden beri epiñiz deñişkensiñiz.

— Biz?..

— Evellerde ekiñiz de atik ve kirgin ediñiz. Şimdi nezaketli kişiler olğansıñız. Seni tanımaq mümkün degil, Nikolay! Seni de, Cevdet...— Valâ tiklenip maña baqtı,— sizge asıl ne oldı? İlki kelgen küniñ hatiriñdemi? Men kerçek sarğuş edim... amma episi aqılımda.

Nikolay kerçekten taaciplendi. Ne demek olsun? Valka — Belomorka, kommutatorda çalışa... kiyingen-quşanğan, içüvni taşlağan. Endi bizni öpkeley: deñiştiñiz, nezaketli oldıñız.

— Biz kim edik,— dedi Kandıba,— aydutlarmı? Hırsızlarmı? Yol basarlarmı? A?

— Pâtireçyede kim ediñ?

— Kim edim? Özüñ bilesiñ! Men Pâtireçyege hızmet ile tüştim. Mabüs olıp degil. Amma pek çoq kişiler meni mabüs... farmazon, domuşnik belley ediler. Menim içün farqı yoq. İstese ayuvcı bellesinler. Toqta, belki aqiqaten, ayuvcıdırım? Ne olsam — olayım. Bu yarağan şey degil. Men iç kimsege onıñ bellegen adamı olmağanımnı isbat etmege tırışmadım. Ne kerek? Menim bir kimseniñ boğazına yapışqanımnı kördiñmi? Körmediñ. Elbette, bir adam sebepsiz canımnı ağırtsa, ellerimni qavuşıp turğan adetim yoq. Bunı Arhipka yahşı bile edi.

— Men Arhipka hususında bir şeyler aytmaq isteyim.

— Arhipka? Kene Arhipkamı? O, artıq, qurucılıqta yoq.

— Kim? Arhipkamı? Saña bir şeyler oldımı şu, Nikolay?! Arhipka bir yaqqa ketmedi. O mında senden intiqam aluv peşinde.

— Arhipka qurucılıqtamı? Kim ayttı?

— Qurucılıqta degeni ne?! Yanaşañızdaki barakta yaşay. Rahil ayttı!

— Rahil? Arhipkağa qarşı çıqtımmı? Bu nasıl oldı? — Nikolay taaciplendi.

— Çıqtı. Demek, insan...— Valâ onıñ qulağına gizliden bir şeyler söyledi.

Aqılıma Nikolaynıñ sevgi ve sadaqat aqqında aytqan fikirleri keldi. O maña: em Hristoforğa, em Arhipkağa, em Raşidke — episine birden alicenaplıq köstermek olmaz degen edi. Özü Rahilge qarşı, amma onı acıy. Demek, başqa çare yoq. Rahil özü Arhipkağa qarşı çıqtı. Belki, o da başqa çare tapalmağandır...

Meraqlı şey. Valâ bizge kelgen sayın insanlar arasında mürekkep bir muamele yüz bere.

— Qana! Bilgeniñni ayt! — dedi Nikolay.

— Sorama! Endi bir şey aytmam.

— Arhipkanı elge berir dep qorqasıñmı?

— Qorqmayım. Rahilge söz berdim. Lâkin sen muqayt ol, Nikolay!

— Matüvçiksiñ sen, Valka! — dedi Nikolay.

— Endi seni acımaycağım...— Valâ ağlap yiberdi,— özüme yazıq, Belomorda menim müddetimni qısqartıp... azat ettiler. Niçün? Seni körmek... saña qaytıp kelmek, adam olmaq istedim. Men!

— Sen nasıl insansıñ, Nikolay?! — Artıq özümni tutalmadım. — Qız derdiñden ölecek. Özüñni sıqmaysıñ!?

— Qarışma, Cevdet,— dedi Nikolay qaba davuşnen. — Bu Krasnânskayanıñ kabinetindeki mec¬lis degil. Bunda reislikni yürek yapa. Aşıquv er vaqıt faydalı netice bermey. Sen Valânı bilmeysiñ!

— Bilmeyim... Lâkin onı sen de pek bilgenge beñzemeysiñ! Keçken sene qadınlar baragı nasıl vaziyette edi, aqılıñdamı?

— Soñ?

— Soñ degeniñ ne? Valâ şimdi qayda yaşay?

— Valâ?..

— Rahil baraknı terk etmedi. Katka terk etmedi. Amma Valâ terk etti... andan çıqıp ketti.

Valâ aqqında öyle laqırdı ettik ki, güya özü yanımızda yoq edi.

— Valâ qayda yaşay, bilesiñmi?..— Men sözümni devam ettim,— Bilmeysiñ!

— Baraktan köçkenimni Muşuq bilgen. Meni tenbiylemege kelgen edi...— Valâ şınşıqlay berdi,— menim aqqımda ağızıñdan bir söz çıqar, seni eki qısımğa bölerim...— dedi maña,— Başıñ sağda, ayaqlarıñ solda! Sen suv qıdırıp kelgen ediñ, hatiriñdemi, Cevdet? Nikolay bir şey bilmey.

Men Valânı tınçlandırmaq istedim.

— Nikolaynen tanış olğanıñ çoqtanmı?

— Pâtireçyeden...— dep cevap berdi qız. 

Nikolay elini tüşkün alda siltedi, soñ koykanıñ üstüne oturıp gitaranı aldı. Amma çalmadı. Bizim laqırdımızğa diñlenip turdı.

Valâ Sırdarya bette rus qışlağında doğğan. Dört sınıf bitirgen. Babası inqlâbdan soñ, açlıq ve yıqıntı yıllarında ölgen. Aptesi ve özü anasınıñ ihtiyarında qalğan. Yıllar keçkenler. Bir defa bazarda pirniç hırsızlağanda yaqalanıp, Belomor qurucılığına tüşken.

— Menim hucur taqdirim bar...— dedi Sinitskaya. — Nikolay ise buña ep külkünen baqıp keldi.

Taqdiri, kerçekten de, başqalarınıñkine çoq beñzemey edi. O, kanalda ekende, yahşı çalışqan, mektepte oquğan.

Bir defa derske lager başlığı kirgen... onıñnen yüksek boylu arıq kişi de bar eken. Dersni toqtatqanlar. Yeñi adam talebelernen laqırdı etken. Valânıñ sözlerini diqqatnen diñlegen. Musaabe vaqıtında adamnıñ mıyığı qıbırday bergen. Bu Valânıñ alâ esinde. Kişi Valânıñ taqdiri içün eecanlanğan. Qız oña doğmuş aptesi hususında ikâye etken. Aptesi "Martin İden" ni oquy eken. Anası bir kün: "Bıraq bu kitapnı! Ket, keziñiz! Yoqsa, Yaşkanı elden qaçırırsıñ" degen. Aptesi kerçekten de, Yaşanı elden qaçırğan.

Lager başlığı yeñi adamğa: — Sinitskaya Valâ pek terbiyeli,— degen. — Berilgen işni namusnen eda ete. Bu hususta anasına mektüp yazdıq. Cevabını da aldıq.

Arıq kişi Valânen çoq şeyler hususında laqırdı etken. O Valâdan: — maña iç bir türlü ricañ yoqmı? — dep sorağan. Valâ: bar! — de¬gen. — Bir qaç funt şeker alıp, evge — anama yollamaq isteyim. Amma aqçam yoq. Lager başlığı külümsiregen, lâkin arıq adamnıñ ökünçli yüzüni körgen soñ susqan.

Bir aydan soñ Valânı lagerden azat etkenler.

O, Pâtireçye özeni boyundaki, yeñi qışlaqqa kelgen. Doğmuşları o vaqıtta anda yaşay ekenler. Valâ aşhanağa işke kirgen. Anda Nikolaynen tanış olğan.

Valâ özüniñ lagerden niçün müddetten evel azat etilgenini bilmey. Bir sene taaciplenip yürgen. Bir kün kitaphanede kitapnıñ içinde arıq betli, uzun mıyıqlı kişiniñ suretini körgen. Ayrette qalğan... ebet, onıñ özü. Maksim Gör¬kiy.

Valânıñ sözleri maña pek tesir etti. Tek maña degil... Nikolay yerinden qalqtı, Valânıñ yanına kelip, elini onıñ omuzına qoydı.

— Valüha...— dedi kederli davuşnen. — Niçün bu vaqıtqa qadar bu hususta maña bir şey aytmadıñ?

Qıznıñ omuzları qaltıramaqta edi.

— Men saña daa çoq şeylerni aytmadım...— de¬di o ve maña çevirilip, sözüni devam etti. — O vaqıtta bunı — Valâ başınıñ areketinen Nikolaynı kösterdi,— men bunı sevdim ve o da, ğaliba, meni sevdi... Bir kün baqam, Nikolay yoq... Çar-Çaqqa ketken.

— Men saña ayttım...— Nikolay tekrar qaytıp, öz koykası üstüne oturdı. — Ketecegim dedim.

— Seniñ yüregiñ taştan, Nikolay. Sen bayat insansıñ!

Men Valânıñ Nikolayğa aytqan sözlerine diqqat ettim. Qız, elbet de, Nikolaynı seve. Onı Pâtireçyeden mında sevgi ketirgen. Ya İradanı sevgi qayda? Nege ketirdi? Bir kişi ile diger ki¬şi arasında dolana berüvgemi? Adam, kimni sevgenini bilmese, ne qadar qıyın eken!?

Valâ devam etti:

— Öyle, hırsız kibi, gizliden çıqıp ketmek...

— Bu öpke niçün, Valâ? — dep soradı Kandıba. — Men saña: evlenirmiz... bir yaqlarğa ketermiz degenmi edim? Seni işandırğanmı edim?

— Yoq. Böyle şey yapmağan ediñ... aselet!

— Öyle olsa, meni niçün qıynaysıñ? Pâtireçyede qaç defalar körüştik! Kezdik! Geceleri men gitara çaldım, sen yırladıñ... yalıñız şümen aşıqtım... bu doğru. Tez-tez çıqıp ketmege tırıştım. Çünki seniñnen körüşe berüvden qorqtım.

— Menimnen? Körüşe berüvden?

— Ebet!

— "Yedi selbi" bağçasında keçirgen gecelerimizden soñmı?

— Ebet! O gecelerden soñ!

— Men seni seve edim, Nikolay! Bu nedemek, bilesiñmi?

— Bilem. Men seni şimdi de sevem.

Amma bu sözler — sevgi isleri, arareti degil, keçmiş aqqında tınç laqırdı edi.

— Meni sevgeniñ içün taşlap kettiñmi? — dedi Valâ.

— Ebet,— dedi Nikolay,— sevgi meni bir defa ağır yaraladı. Endi ondan qorqam.

— Kimniñki? O kim?

— Qafqaz şeerlerinden birinde olıp keçken şey...

— Sen maña o hususta söylemediñ!

— Ne manası bar edi? Keçip ketken şey... E, kerçek,— Nikolay maña muracaat etti,— Valâ evni bıraqıp, menim peşimden mında keldi. Doğru yaptımı, Cevdet?

— Yoq. Yañlış yaptı!

— Niçün? — Nikolay   taaciplendi,— niçün yañlış? Öz sevgiñni qıdıruv fena şeymi?

— Özünden qaçqan sevgini qıdırmaq... ne kerek?

— Bunı sen söyleysiñ, öylemi? — Nikolay küldi. — Demek, sevgi senden ketse, onı qıdırmaq kerekmey? Men başqa türlü tüşüne edim. — Qayda köçtiñ? — dep soradı Nikolay Valâdan.

— Men o vaqıtta sarğuş edim...— dedi Valâ. — Ve bütün ayatıma tükürmege azır edim. Em tükürir edim…

— Kim keder etti? Menmi?

— Yoq, İra,— dedi Valâ. — O Petâ emcenen beraber barakqa kelgende meni kördi. Men, ğaliba, sögündim, İranı aqaretledim. İra maña bir şey demedi. İndemey çıqıp ketti. Aqşam Petâ emce keldi, eşyalarımnı komsomol yataqhanesine alıp ketti. Ondan soñ, meni kommutatorğa işke qoydılar.

— Demek...— Nikolay şay degen soñ sustı, sözüni kesmek istedi, lâkin kesmedi, devam etti,— Ana! Seniñ ve Cevdetniñ peyğamberi keleyata.

Qapuğa çevirilip baqtıq. İçeri Hristofor kirdi.

— Qaçtı,— dedi o birden,— Karimnen beraber aşhanede edi. Çekkelep mında ketireyata edim, qurtuldı, qaçıp ketti. — O, tek şimdi, Valânı esledi: — Men kimni körem? Selâm, Valâ!

— Aleyküm selâm, Hristofor! Sizni sağınıp keldim,— qız qızara berip külümsiredi. — Meni tekmil unuttıñız! İşleriñ nasıl, Hrist?

— Bir coruq,— Duranidi üstümdeki brezent çekmenni çıqarmaq istedi, soñ bu fikirden vazgeçip, öz koykasına doğrulganda sağ omuzı, elekt¬rik urğan kibi, qaqınıp aldı,— şikâyetlenmege şey yoq!

— Qoluñ ağıramı? Sağlığıñ pek güzelge beñzemey!

— Zararı yoq...— dedi Hristofor,— o mende sıq-sıq ola. Qaydasıñ şimdi, Valâ?

— Kommutatordam.

— Kerçekmi? O zenaattan çaqasıñmı?

— Niçün çaqmayım? Yedi sınıf bitirgen edim.

— Yedi sınıf? Birinci sefer işitem... 

Duranidi çekmenini ve çızmalarını zar-zorına çıqardı, koykanıñ üstüne yantaymaq istedi, soñ toqtaldı, cebini qarıştıra başladı, Örselı yeşil kâğıt çıqarıp, maña uzattı.

— Ma! Az qaldı, unuta yazdım...

Kâğıtnı açtım. Solğa yantayıq ince, uzun arflernen şu sözler yazılı edi:

"Cevdet! Sizni körmek isteyim. Mümkün olsa, bugün aqşam evge keliñiz! Beklerim..."

İmzası yoq.

Yekaterina Vasilyevnanıñ kâğıtı hatrime keldi. Tekrar oqup baqtım, soñ qatlap, cebime qoydım.

— Saña ne oldı? — dep soradı Nikolay. — Yüzüñ ap-aq kesildi?

— Bir şey de...

— Men, ğaliba, meseleni añladım,— dedi Va¬lâ ve maña közüni qıptı. — Acizlenmeñiz, Cevdet! Er şey sırasında olur. Menim sizge tevsiyem şu: sevmek isteseñiz — seviñiz, lâkin menim kibi, başıñıznı ğayip etmeñiz!

Ayaqqa qalqtı, menimnen ve Hristofornen sağlıqlaşqan   soñ   Kandıbağa  çevirildi.

— Men kettim...— dedi Valâ Nikolayğa,— yapmak istegen işimni yaptım. Bir daa seni raatsızlamaycağım!

— Selâm! — dedi Nikolay, yerinden qıbırdamadı,— men seniñ canıñnı ağırtmaq istemedim.

Qız indemedi. Qatıy areketnen qapuğa çevirildi, baraktan çıqıp ketti.

— Bir şey añlamayım! — dedi Hristofor. Özüniñ yekâne közüni ziyade tögereklendirip baqtı. — Mında ne oldı?

— Yeñi iç bir şey olmadı! — dedi Nikolay. — Sen bugün niçün erte qayttıñ?

— Elim... sızlay bere,— dedi Hristofor, soñ menden: — İra ne yaza? — dep soradı.

— Evine çağıra...

— Onıñ evinde bulundıñmı?

— Bulundım.

Hristofor devamlı davuşnen sızğırdı.

— Soñ? Ne qararğa keldiñ? Keteceksiñmi?

— Yoq,— dedim men,— ketmeycegim. 

Em ketmedim. Koykamnıñ üstüne sozulıp yattım. İndemedim. Nikolay ve Hristofor meni ratsızlamadılar.

"Sevgi senden qaçsa, onıñ peşinden quvmaq ne kerek?" — dep tüşündim men, soñ yuqlap qalğanım.

Sevgiden qaçıp qurtulamazsıñ. O seni ille tapar. Yaş kişilerniñ sevgisi maña muqaddes, alicenap olıp körüne.

...Biñ doquz yüz qırq eki senesiniñ küzünde men cebede ağır yaralandım. Meni tedaviy etmek içün Taşkentke yolladılar. Kimerde maña evge barmaq içün ruhsetname bere, kimerde ruhsetnamesiz çıqıp kete edim. Ayağım gipste. Qoltuq tayaqlarnen yürmege musaade ettiler.

Bir defa bizim odamıznıñ qapusı qaqıldı. Men tayağımnı uzatıp, zembelekni türttim, qapu açıldı. Bosağa üstünde Valâ Sinitskaya... yoq, Valâ Kandıba turmaqta edi. Azğan-tozğan, qartayğan. O evniñ içini közden keçirdi, soñ üstündeki paltosınıñ etegini azaçıq köterip krovatnıñ çetine oturdı, yanında peyda olğan üç yaşındaki Seyyareniñ başını siypadı. Seyyare boyunçığını egiltip, külümsiredi. Valâğa baqtım — çırayı ap-aq, közleri sönük. Laqırdını başlamağa mecalı yoq. Ağızını açsa, ökürip ağlaycaq. Men onı añladım.

— Çoqtanmı? — dep soradım.

O eski-püskü redikulinden kâğıt çıqardı. Blanknıñ üstünde "Gvardiyalı üyken serjant Kan¬dıba N. N." dep yazılı edi.

— Cayav askerde hızmet ete edimi? 

Valâ başını salladı: "ebet!"

— Nasıl cebede?

O omuzlarını qıstı: "bilmeyim!"

Blanknıñ çetinde — sağ tarafında — "1942 senesi avgust 23" közüme çalındı.

Men avgust 29-da Beslanda yaralandım. Belki yan-yanaşa olıp cenkleşkendirmiz! Kim bilsin? Qafqaz cebesi büyük edi.

— Karamatqa bardım,— dedi, niayet, Valâ,— sen onı yaqında kördiñmi?

— İradanen körüşkenler...— dedim men. — Men mında tüşmezden evel...

— Oña bir kirip çıqıñız! — dedi Valâ, qışımlı ve tınç davuşnen.

Valânıñ közlerine baqtım... olarda cevap aradım.

— Üç kün evelsi oña da böyle kâğıt keldi. — Valâ közlerinen işaret etip, özüniñ alâ menim qolumda turğan kâğıtını körsetti.

— Karim de? — men ayqırmaq, ökürip ağlamaq istedim. Ağlap olamadım.

Valâ cevap beralmadı — yaş ile tolu közleri daa ziyade qızardılar. Valâ köz yaşlarını gizliden silip aldı.

Divar artından:

— Beşincide — yedinci ve sekizinci nomererge yumurta unı berilecek,— degen yırtıq davuş işitildi,— talonğa yüzer gramm.

— Men almaycağım,— dep cevap berdi tınç, yaş qadın sesi,— belki soñundan yağ ketirirler. 

Laqırdı eteyatqanlar — eki student qızlar edi.

— Men yoruldım. Sabırım qalmadı,— dedi Valâ. — Böriskanı Karamatqa qaldırıp, özüm orduğa ketmek isteyim. Çıdayalmayım... almasalar, partizanlıqqa keterim.

— Niçün, Valâ? Oğluñ nasıl...

— Bilmeyim. O hususta çoq tüşündim. Men sabır etalmayım. Karamat Böriskanı özüne almağa razı oldı. Özüniñ Ergaşını babasına yollağan. Böriskanı da yollaya bile... Onı zavoddan boşamaylar.

— Sen de zavodqa kir! Bir yerde olursıñız.

— Yoq, men cebe arqasında oturalmayım. 

...Valâ Kandıba... desant iştirakçisi, gürdeli ve ğalebeli biñ doquz yüz qırq beşinci senede Visla artında mislsiz cesürlik körsetip, elâk oldı. Onı Vislanıñ yüksek yalısında, uçurımnıñ çetinde kömdiler. Mezarınıñ etrafında... yüksek, yeşil dağlar ve sürülgen, saçılğan keniş tarlalar körünmekteler. Men soñundan, Valâ hızmet etken arbiy qıtanıñ komandirinden bir qaç mektüp aldım. Komandir maña bu qaraman qadınnıñ soñ derece facialı ölümini tafsilâtlı surette yazıp, öz taziyesini bildirdi.

Karamat eki oğlannı terbiyeledi, östürdi. Ergaş şimdi bizim Seyyare ile oquy. Böris ise yaqın¬da arbiy mektepni bitirdi.

Karamat bizim evge çoq kelip kete. O, alâ, İradanıñ dostı.

..."Sevgi senden qaçsa, onıñ peşinden quvmaq kerekmi!..." Men bu sözlerni çoq hatırlayım.

Amma öyle degil. Eger sevseñ... kerçekten sevseñ, onıñ içün yaşa — onıñ içün öl! Bütün dünya, ana topraq, ayatıñ ve adamlar ögündeki borcıñ, vicdanıñ ve bahtıñ — episi onıñ içün.

Soñki aylarda iş usulımız deñişti. Kimerde tulumba stantsiyasında, kimerde ekskavatorda çalıştıq, kimerde uçastkanı yer patlatıcılarğa bıraqıp, uzaqqa ketmege mecbur oldıq. Menim içün,— tek menim içünmi, aceba? — aylanma kanalnı bitireyatqanda yüreklerimizni biylegen araretni ğayıp etmek yazıq. Şimdi, güya kökten yerge endik. Bunı sezgen tek men degilim. Quvetler yeñi qısımlarğa bölüneyatqanını ve bir-eki künden soñ iş kene qızışıp ketecegini er kes bilse de, bu yeñi künler — insannı göñülden tüşürici künler oldı. Böyle künlerniñ birinde komsomol komiteti gidrostantsiyağa kezinti teşkil etti.

Biz epimiz bile edik: plotina qurulğan soñ büyük göl asıl olacaq ve suv ondan derivatsion kanal boyu ketecek; on doquz kilometr uzunlığındaki derivatsion kanalnıñ suvu yetmiş metr yuqarı köterilecek, turbinalarnı aylandıracaq. Kombinat avanıñ özünden azotlı kübreler yasap çıqaracaq. Biz bu yaazariyeni yahşı ezberledik. Menjevetskiy Hazar-Kenddo bizni oqutqanda bunı daqiqada bir ayta turğan.

Gidrostantsiya qurulayatqan yerge kelgende, öz evimizge qaytıp kelgen kibi oldı. Aynı şu baraklar, aynı şu kotlovan, atta kanal bile bizim aylanma kanalğa beñzey.

Lâkin episi derivatsion kanal boyunda olayatqan iş. Kotlovan, gidroelektrostantsiya binasınıñ negizini qurmaq içün.

Yerli komsomollar, tecribe alışıp-berişüv aqşamı teşkil etecekleri yerde, bizni klubqa alıp keldiler. İradanıñ planı çul tutmadı. Biz¬ge kinofilm körsettiler:  "Çapayev" ve "Qara konvert". "Çapayev" şimdi istisaldan çıqtı "Qa¬ra konvert" ise... on sekiz yıldan soñ, tekrar peyda olğan eski film... Garri Pil.

Keteyatqan vaqıtta İrada, meni körmegen olıp, sustı, klubqa kelgen soñ, men onıñ diqqatına saip olmağa tırıştım.

— Acaip saray,— dedim oña. Bizim klubımız alâ azır olmağanı içün şay dedim. İrada menim sözüme qulaq asmadı.

Kinofilmler körsetilip bitirilgen soñ, men yüksek davuşnen:

— Filmlerniñ ekisi de zevqlı edi...— dedim, İradanıñ zıtına toqunmaq içün,— lâkin, Çapayev güzel.

Bu sefer o çıdayalmadı.

— Siz, Bekirov... kino meselesinde bir şey añlamaysıñız...— dep qıçırdı.

— Niçün, İradahan?

O, adınıñ soñuna "han" qoşulıp aytılğanını, niçündir, istemey edi. Men qızğa birindeki kere "İradahan" dedim. Açuvlandırmaq istedim.

— Niçün şay belleysiñiz? — dedim men tek¬rar. — Evelina!? Ne? Fena qızmı? Filmler, elbette, bir-birinden uzaqlar, amma... doğrusını aytsam, kinoda "Çapayev"ni artist oynağanına inanacağım kelmedi. Özü belledim.

— "Qara konvert?" Siziñce, bütün zevq Evelinada. Bütün erkekler Evelina dep deli olacaqlar. İş tek onda degil.

Men yengil nefes aldım, yanaşada Tursunov olmağan vaqıtta men bazı muvafaqiyetlerge ire bile edim.

Klubdan aşhanege kirdik. Epimizni bedava yemeknen: etli borşç, zapekanka ve birer stakan sıcaq sütnen sıyladılar. Mındaki aşçı bizim Sabira haladan ziyade talapkâr olmalı. Bizde sıcaq süt körüngen şey degil.

Aşap bitirgen soñ tecribe alışıp-berişüv başladı. Lâkin yemekten ve kinodan soñ kimseniñ laqırdı etecegi kelmedi. İrada ve Karim sözge çıqtılar. Karim özüniñ keşf etken yeñi kovşı ve onıñ montajı hususında ikâye etti. Bunı er kes begendi, çünki söylegen şeyleri ameliy işten alınğan deliller edi. Karim onı zevqlı etip... kişilerni küldüre-küldüre ayttı. Bitirgen soñ devamlı surette el çırptılar. Soñ İrada çıqıp, bizim ve olarnıñ ekskavatorcıları arasındaki musabaqa muqavelesini oqudı. Muqavele mücibi, olar tezden bizim işlerni kelip teşkermege borclı ediler.

Meclisniñ soñunda epimiz "Bizni urmaq, urmaq istedi, bizni urmağa ıntıldılar..." türküsini söyledik.

...Saba yalığa çıqtıq. Bizim ekskavator, taşlap ketken yerimizde degil, bayağı uzaqta edi. Maşinistniñ rusheti olmadan, ekskavatorğa toqunmaq mümkün degil. Almazov pek açuvlandı, attı-tuttı, kompressornı teşkerip, birde-bir sınıq şey tapmaq içün kabinağa kirdi. Lâkin maşina elektrik ağından üzülgen edi. Soñundan añladıq: bu Mansurovnıñ emiri mücibi yapılğan. O şpallarnı tizdirip, bizim maşinanı kotlovandan uzaqça yerge aydatıp taşlatqan.

Bunı evelce yapmaq mümkün degilmi edi? Maşinanı çetke çekmek zarureti doğğan eken, niçün Almazovnı çağırmadı? Evde divarnı azaçıq tıqıldatqan olsa, yetecek edi. Soñki vaqıtlarda Abdulla Sadıkoviç kotlovanda sıqça buluna, ğaliba, yeñi naçalnikniñ közüne körünmek istey. Kotlovanğa kele, yapılıp bitirilmegen bir iş tapıp, adamlarnı ızğıştıra.

Topraq yığınları üstünde ve kotlovan içinde yer patlatıcılar kezeler. Olar keniş çuqurlar aça, içlerine patlayıcı maddeler qoya, bikford tellerini çektireler. Bugün bizni ekskavatordan alıp, yer patlatıcılarğa yardım içün yolladılar.

Biz — Kandıba ve men,— bir qaç delik açqan soñ, üylelik teneffüsten evel, patlavlar vaqtında çuqurlarda saqlanmağa, taş-topraq, toz-duman içinde yataqlamağa istemey, evge kettik. Evge kettik... aşhanege kelip kirgenmiz. Ertemi? Keçmi? Kim bilsin? Bizge arpa kürpesinden plâv qalğan.

Yalığa qaytayatqanda küçlü gurultiler işitildi. Yuqarıdan, baraklar betten, patlavlar zevqlı keldiler. Anda-mında yanardağlar kibi, ateşli dumanlar çıqtı, taş ve topraq taşqını kök yüzüne köterildi, soñ kenişlep, eppi vaqıt qıbırdamay — avada asılıp turdı. Niayet, o, qara mantarlar yavaş-yavaş aşağı endiler.

Kotlovannıñ etrafındaki adamlar yerli-yerlerine darqağan soñ, biz çuqurğa tüşdik. Yerniñ astından çıqqan büyük qara taşlar nizamsız alda dağılıp yatmaqta ediler.

— Konglomerat,— dedi   Kandıba. — Ne   isteysiñ?...

Hristofor öz nijniklerinen beraber, ekskavatornıñ artındaki demir yolnı yasap bitireyata edi. Onıñ eli ve omuzı alâ ağırmaqta, amma, men bellesem, onıñ şimdi iş vaqıtında asabiyleşkeniniñ sebebi bu degil. Soñki aftalar içinde nijnikler meselesinde bahtsız oldıq. Baş Dugümde işler ketken sayın kenişlemekte, yerde er işke armaturcılar, motorcılar, desâtnikler ve betoncılar talap etilmekte. Yaş yigitlerniñ biri bizde kursta oqup başlay. Ne yapacaqsıñ? Kimerde şpalalarnı özümiz taşımağa ve relslerni pekitmege mecbur olamız.

— Qayda bıralqılanıp yurdiñiz? — dep cekirdi üstümizge Hristofor. Yüzünde yasama ciddiylik sezildi. — Tez oluñız, yardım etiñiz! Kimse yoq... tek özümiz çekişemiz. — O, başından kepkasını çıqarıp, yüzüni sildi. — Baq, yarım saat için¬de yol ne qadar uzandı!

Ekskavatornı ögge cılıştırdık, soñ Andrey Zaharoviç kögertege çıqtı, rıçaglarnıñ ögüne oturıp, sol elini köterdi. Men rubilnikni keçirdim. Kovş aşağı sarqayatqanda, kögertede Man¬surov peyda oldı. O maña: rubilnikni çıqar degen manada işaret etti. Men emirni eda ettim. Maşina birden toqtadı. Kovş avada sallanıp qaldı.

— Bu ne demek, Cevdet? — Almazov qarıq sesinen qıçırdı. O işniñ farqına barmadı,— elektrik küçü yoqmı?

Kögertege çıqtım, közlerimnen işaret etip Mansurovnı körsettim. — "Büyügimiz emir etti!"

— Sen delirdiñmi? Rıçag çıqarılmay tura toknı kesmek mümkünmi? — Maşinist pek açuvlan¬dı. — Kim ruhset etti? Maşinanı işten çıqarmaq isteysiñmi? Saqın, bir daa, men maşinanı toqtatmağance, rubilnikni çıqarma! 

Lâkin men... 

Ne, men? Ne, men? 

Qabaat  mende! — dedi   Mansurov,— maña. qıçır. Oña ne qıçırasıñ? — Mansurov kögerteniñ ucuna kelip, Andrey Zaharoviçke emir etti. — Toqtat işni!

— Niçün?

— Konglomeratnı cıyıştırmaq içün tezden maşina kelecek...

— Bunı maña aytmaq kerek ediñiz! — dedi Almazov,— hucur şey... Men kovşnı tüşüreyatam, kimdir, rubilnikni çıqara. Qayda körüngen şey?

Almazov bizge eleslenip baqtı. Mansurov bunı esledi.

— Ne oldı? — dep soradı Abdulla Sadıkoviç. — Aqılıña bir şey daa keldimi?

— Kran...— dedi  Almazov açuvlanıp,— kran, añladıñmı?

Bir qaç daqiqa keçken soñ, trosnı büyük konglomerat kesegi astına taqıp, dört bağlap, kovşqa iliştirdik. Yelquvan onı töpege köterip, çetke çekip alıp ketti. Bu usul kelişikli köründi. Şu künü çuqur içindeki konglomerat kesekleriniñ episini kotlovannıñ kenarına çekip çıqardıq. Mansurov, bu kesekler kovş içün ağırlıq eter dep qorqıp, indemey baqıp turdı. Amma qavflı olmağanını körgen soñ, özüniñ yeñi keşfini bildirmek içün Tursunovqa yuvurıp ketti. Tursunov bizim tarafqa kelmedi. Diger ekskavatorcılar bizim usulnı bilmey, qaç saatler boş turdılar. Bilgen soñ, olar da bizim kibi yaptılar.

Aqşam üstü yer qazıcılar, krancılar keldiler.

Qaç kün daa keçti... biz öz uçastkamıznıñ tübündeki konglomeratnıñ episini patlatıp, çet¬ke çıqardıq, soñ topraq qazuvğa kiriştik. Topraq yımşaq ve taşsız edi.

Eki qaya arasında qısılı bu tar boğaz içinde biñlernen adamlar ve maşinalar çalışmaqtalar. Kotlovan er kün enine ve boyuna ösmekte. Biz işke saba kele, aqşam qaytamız. Özenniñ sol yalısında, çaqıl çıqarmaq içün karyer açıldı. Ekskavatorlar qum qarışıq çaqılnı demir yol platformalarına yükley, platformalar ise onı cınslarğa bölüci ve yuvucı bazağa alıp ke¬te, soñ, bünkerlerge tüşüreler. Sağ yalıda ekinci beton zavodı işlep başladı. Onıñ yanında yükleyici stantsiya çalışa. Vagonçıqlar tel yollar boyu özenniñ bir yalısından diger yalısına be¬ton taşıylar... beton meselesi endi çezildi.

Plotinanıñ divarları kün-künden yükselmekteler. Baar kelip yetkenini duymay qaldıq. Yağmurlar yağa başladılar. Kovşnıñ içine qoyu, yapışqaq çamur tola, yelquvan çetke burulğanda, bu çamur pnevmatik dumkarnıñ içine zar-zorına töküle. Yağmurlar sebebinden beton işleri de bir qaç kün toqtalıp turdı. Ava künde bir qaç defa deñişip turdı: saba küneş çıqa, soqaqlar sarqqan kibi ola, biz evge qaytqanda kene yağmur yağa. Barakqa şır-suv olıp qaytamız. Ku¬neş bulutlarnıñ arasından çıqqan soñ, pek qızdıra. Orta Asiyada baar pek qısqa ola. Kimerde asıl da olmay. Yaz kele qoya. Şimdi bayırlarda qaş-qaş ve hanım çiçek açqan mevsim. Qırlarda  ve  derelerde  suvları  çağlağan baar.

Menjevetskiyniñ uçastkasına sel tüşecek dep bekleyler. Sel içün arıq qazdı, çetlerine taş töşedi ve yalpaq beton kesekleri yerleştirdiler. Çar-Çaqta suv yüksek yalılarnıñ töpesinece köterildi, delirdi-quturdı, bizim kestirmege oqtaldı, yıqmaq istedi. Baar plotina içün eñ telükeli mevsim oldı.

Telüke... tek qurucılıqta degil. Yürekte de telüke, acizlik. İrada mektüp yazıp çağırtqan vaqıtta barmadım, onıñ içün darılğan. Karamat ayttı. Belki İrada aqlıdır? Belki menim kibarlığım doğru degildir? İrada Krasnânskayanen beraber Volga qurucılığına ketmedi. Demek, onı mında tutqan şey... kişi bar!? Kim? Tursunovmı? Eger men, İradanıñ Tursunovnen munasebetlerinde çıbalıq iş olmağanını bilse edim... oña emin olsa edim! Amma emin degilim. Kündeşimden intiqam almaq istedim; intiqam degil, açuvlandım. Niçün İrada kibi qız meni degil de, mıtlaqa Tursunovnı sevmek kerek? Belki Tursunov menden dülberdir? Şübelenem. Ondan soñ İrada dülberlikke qızışqan şahs ta degil. Başta bir, Tursunov menden esli. Qız içün, bu — ciddiy sebep. Qızlar cesür kişini seveler. Tursu¬nov cesürmi? O israrlı adam. İsrarlı... çünki reber. İster-istemez israrlı olmaq kerek.

Deycegim, baar maña şübe ve cesaret ketirdi.

...Bu kitapnı men degil de, Vahid Tursunov yazğan olsa, soñki aylar içinde işançnıñ özüne nasıl qaytıp kelgenini tasvir eter edi. Men İrada oğrunda nasıl küreşsem, o da öyle küreşti. Özünen... öz şübelerinen küreşti. O vaqıtta, Tursunovnıñ buña aqqı barmı, yoqmı edi, bilmey edim. Bunı bilmegenim kibi... sevgi içün iç bir türlü uquq talap etilmegenini de bilmey edim. Men diger bir şeyni de bilmey edim... İrada ile Vahid Tursunov arasında olğan romantik körüşüvni bilmey edim, albu ise körüşüv injenerniñ qalbinde büyük qığılçım qaldırğan, soñundan alevlene bergen.

...Bu, men kelmezden biraz evel olğan şey. Onı maña Karamat ayttı. Kimsege söylemeycegime yemin etken edim. Lâkin aradan endi yigirmi beş sene keçti. Bu yaşımızğa keldik. Yeminni bozdım. Afu et, sevimli Karamat!

Qırğız-Qulaqta, baş qurucılıq idaresinde tehnika işleri hususından muşavere oldı. Muşaverege, Krasnânskaya ve Curayevden, hızmet bölükleri başlıqlarından ğayri, smena injenerleri de davet etildiler. Muşavere, er vaqıt olğanı kibi, gece keç maalde bitti. Bu da azlıq etse kerek, Torizo muşavereden soñ smena injenerlerini öz kabinetine çağırdı, olarğa yeñi şarait ve yeñi vazifeler hususında izaat berdi.

İrada kabinetten çıqayatqanda, Curayev onıñ yanına keldi:

— Maşinañız barmı?

— Bar! — dedi İrada,— Bir de-bir maşinada kelgendirim, elbet! Onıñnen de qaytacağım...

— Men mında qalmaq isteyim,— dedi Cura¬ev, partkomda meşin divanlar bar. Olarnıñ üstünde...

Vestibülde eki daqiqa subet etken soñ Curayev köridor boyu ketti, İrada soqaqqa çıqtı. Etraf qaranlıq. Ne maşina, ne insan... çım-çırt edi. Onıñ da aqılına partkomnıñ divanları keldi, lâkin soñundan bu fikirden qorqtı. "Ketmeli... yolda maşina çoq. Çaresi tapılır" dep tüşündi. Yüre berdi. Dört kilometr qadar yol yurdi, maşinağa beñzegen şey rastkelmedi. Ögden esken küçlü, suvuq yelge qarşı ketmek qıyın edi. Paromğa yaqınlaştı... alâ kimse yoq. Açuvlandı: "endi maşina rastkelse... yalvarsa bile minmeycegim" dedi içinden. Öz-özüne canı ağırdı.

Amma insannıñ taqdiri hucur ola. Qıznıñ qafasına bu qatıy fikir kirip yetiştirmedi, yanına yük maşinası toqtadı. Kabinadan kişi tüşti.

— Şadmanova?! Gecelein bu ne demek? — qız davuşnıñ saibini tanıdı: Vahid Tursunov... Elektrik bölügi başlığı. — Qana, oturıñız! — qıznı kabinağa çağırdı. — Çabik oluñız! Belki parom qapalğance yetiştirirmiz?

Lâkin yetiştiralmadılar. Skelede parom endi yoq edi. Keç olğan. İşçiler onı sol yalığa bağlap, Hazar-Kendke ketkenler. Ava suvuq. Açıq yalıda turmaq mümkün degil. Qaravul odasına kirdiler. Saatkul ata, elinde berdankası, qıp-qırmızı çöyün sobanıñ ögünde oturğan, yuqsıray. Tursunovnı körgeninen tanıdı... deral ayındı, atılıp ayaqqa turdı: — yañçıq... biraz qızınayım dep kirdim, çıqacaq olıp otura edim. — Qart özüni aqlamağa tırıştı. Çar-Çaq yalısında, elektrik stantsiya donatması... relsler, şpallar, ağaçlar obalanıp yatmaqta ediler.

— Yat, Saatqul ata... yuqla! — dedi Tursunov ve şaqıldap küldi. — Seniñ totlı demirleriñ kimsege kerekmey!

— Totlı demirler?! E-e! Anda, totsız demirler de bar. Episi içün mesulim. Muşuq bir aydan berli qoqlanıp yüre. Episini körem...

Şoför, yaş yigit, sobanıñ ögünde sozuldı, başını yerge qoyar-qoymaz huruldap qaldı. İrada ellerini qızdırmaq içün sobanıñ üstüne tuttı, amma birazdan, parmaqları sızlap başladılar. Öyle ağırdılar ki, qız çıdayalmay, ağlay-yazdı. Tursunov oña sobadan uzaqqa çekilmesini rica etti, soñ Çar-Çaqtan suvuq suv ketirip, ellerine suvuq kompress yaptı... Soñra, ne yerdendir, eski çuvallar tapıp, yerge töşedi, İradağa, yatıp raatlanmasını teklif etti. İrada yatqan soñ Tursunov tonını çıqarıp, onıñ üstüne ortti. Sabağa yaqın qız közlerini açqanda, Tursunovnıñ polda büklenip, tığırıqlanıp yatqanını kördi.

Tursunov ayaqqa turğan soñ, qız oña ıncınıp baqtı.

— Sizge nisbeten adaletsiz oldım,— dedi o,— ma, tonıñıznı alıñız!

— Adaletsizlik? Niçün? Bu menim insanlıq borcım degilmi?

Tañ aldı maalinde, qandilniñ ülkün yarığında olğan bu subette Tursunov qızğa alicenap kişi olıp köründi: "Ne qadar hoş çeresi, güzel közleri bar!" dep tüşündi İrada. Özü çu¬vallar üstünde oturğanı alda, Tursunovqa, yanaşasından yer körsetti... oturmasını teklif etti. Çerik saat keçken soñ ekisi bir tonğa örtünip, saba açılğanğa qadar suvuq soba yanında oturdılar. Ne aqqında laqırdı ettiler? Asıl da laqırdı ettilermi? Kimse bilmey.

Bundan soñ hızmette, apansızdan rastkelişseler, bir-birlerinen azaçıq laqırdı etip ala ediler. Ebet, tek laqırdı. Ondan uzaqqa ketmey edi¬ler.

Şay dedi Karamat. O yahşı bile.

İrada, o tañ aldı maalinde, Tursunovnı kerçekten de sevdimi, aceba? Ğaliba, sevmedi, çünki Tursunov, çoqqa barmay, komandirovkağa ketti. İradanıñ ise, o ketken soñ canı iç sıqılmadı.

Qızğa, kişiniñ alicenap areketlerini hatırlamaq hoş kele edi. Belki bu —injenerniñ alicenaplığı içün teşekkürdir? Belki İrada, Cevdetni ilk rastketirgen vaqıtta Tursunovnı iç bir vaqıt sevmegenini añlağan ve öz-özüne taaciplengendir?! Kim bilsin? Kim bilsin?!

...O baar künleri bu şeylerni bilmey edim. Men yalıñız, İradanı Tursunovqa bermege mecalım yoqluğını bile edim. Şimdi... qafam bu fikirlernen tolu olğanı alda, aşıqmay, evge keteyata edim. Ögümde, soqaqnıñ üstünde qaranlıq ve yalıñızlıq içinde turğan qadim çi¬nar köründi. Kim bilsin, bu terek bu yerde belki İskander Zulqarnayin devirinde de böyle qadalıp turğandır?!..

Ümütsizden qadın davuşı işittim... eleslendim. Bir qaç adam daa yürgen soñ çinar astında İrada ile Tursunovnı sezdim.

Esimni yoq ete yazdım. Yüregimniñ işlevi tekmil toqtağan kibi oldı. Mendeki eecan sezilmesin dep, yanlarından tez-tez keçip ketmek içün adımlarımnı sıqlaştırdım. Lâkin İradanıñ suvuq, qaltıravuq eli — elime ilişti.

— Afu etiñiz, Cevdet! — dedi o maña,— rica etem, biraz toqtañız!

— Men yoruldım...— dedim men. Elimni onıñ elinden qurtarmaq istedim,— evge aşıqam.

— Siz maña kereksiñiz! Şimdi... bu daqiqada! Menden niçün qaçınasıñız. Cevdet? Men siziñ içün ne fenalıq yaptım?

Tursunov eecan içinde... ağızında tüteyyatqan papirosını dudaqlarınıñ bir köşesinden diger köşesine cılıştıra berip, maña köz etmekte edi.

— Şimdi koreyatqanımdan fena iç bir şey yapqanıñız yoq! — dep cevap berdim men. — Men¬den daa ne isteysiñiz? Gecelik sergüzeştiñizniñ resmiy şaatı olğanımnımı? Men sizge, özümden ziyade inana edim, İrada! Meni aqaretlediñiz!

— Siziñ bir şeyden haberiñiz yoq, Cev¬det! — İrada kiyik sesnen qıçırdı. — İç bir şey bilmeysiñiz!

— Bilmey edim... şimdi bildim!

— Yoq, bilmediñiz!

Qıznıñ eli içinden elimni çekip aldım.

— Ketmeñiz! Men bu tarihnı şimdi... bu daqiqası bitirmek isteyim... bu yerde, bu çinarnıñ astında. Añladıñızmı. Cevdet? Ne evelleri, ne şimdi, meni Tursunovnen bağlağan şey olmadı. İşittiñizmi?

Tursunov iş böyle meyil olacağını bilmey edi. Ayrette qaldı.

— Siz, İrada, ruzgâr kibisiñiz. — dedi o. Ağızındaki papirosını çıqarıp, çetke attı, yeñisini yaqtı,— külünçli şey! Ekimiz arasındaki munasebetni üçünci kişiniñ iştirakinen muakeme eteyatasıñız... bir tüşünip baqtıñızmı? Dünyada ırız-edep degen şey bar... Bekirov kim? Adiy nijnik.

— Adiy nijnik...— İrada onıñ sözlerini tekrarladı. — Siz ise injenersiñiz.

Qız başını töpege kötere berip, qattı ve acele adımlarnen baraklarğa doğru ketti. Belki biraz yürgen soñ toqtalır, maña bir şeyler söyler belledim. Aylanıp baqmadı. Çinarnıñ astında hayli vaqıt turdım. Soñ men de cönedim.

Evde Nikolay ve Karim çay içmekte ediler.

— Soñki gecem...— dedi Karim, kiçik közlerini ziyade kerip maña baqtı. — Yarın Baş Dugümde meni köralmaycaqsıñız!

— Niçün?

— Derivatsion kanalğa ketem. İskanderge köçmek... anda yaşamaq kerekim.

— Nikolay?

— O mında qala,— Karim qalqtı, azbarğa çıqıp ketti. — Bir daqiqaçıq...

— Yazıqlar olsun...— dedi Nikolay, köküs keçirip,— soñuna qadar bir yerde olmaycaqmız.

— Yalıñız bir çare bar,— dedim men,— Karimge sıq-sıq musafirlikke barıp turacaqmız. Dostnı unutmaq olmay.

— Dostnı. ebet... lâkin ketken-kete, aqibet, unutıla,— dedi Nikolay,— çare yoq, Cevdet, bizge de Batumğa ketmek kerek. Sen, Hristofor ve men, üçümiz... Plotina bitken soñ,— o qolunı omuzım üstüne qoydı, mavı közlerini süze berip, külümsiredi,— seni mında tutqan ne bar? Evel qafañ içinde İrada tura edi. Tursunov onı urıp çıqardı. Miyiñ endi boş.

— Yarım saat evelsi boş edi. Şimdi onda kene İrada.

— Kene kirdimi?

— İrada Tursunovnı asıl da sevmegen.

— Ya özüñ... üç kün evelsi...

Men çinar tübünde olıp keçken vaqianı söyledim. Ondan soñ barakta oturalmadım. Yüregimni öyle eecan bastı ki, Kandıbanıñ laqırdısı qulağıma kirmedi.

— Nikolay,— dedim men. — Şimdi maña  bir şey söyleme. Başımda esim yoq.

Çıqtım. Harabe. Bağça boyu qırğa doğru cönedim. Çalılar arasında gizlengen tar soqaqqa çıqqan soñ çapa-çapa kettim. Artıma-ögüme bakmadım. Çoq kettim... uçurımnıñ kenarında, aylanmada ayaq davuşları işittim. Soñra adam kölgesini esledim. Oña körünmemek içün toqtaldım, adam da toqtaldı.

— Kimsiñiz? — dep qıçırdı qadın. — Ne ke¬rek?

Bir qaç adım ileri yurdim. Ögümde idareniñ pollarını   yuvucı Manzura apa turmaqta edi.

— Sensiñmi, Cevdet? — dep soradı. 

Meni deral tanıdı. Ayrette qaldım.

— Bu qaranlıqta mında ne yapasıñız? — de¬dim Manzura apağa,— bir şey oldımı?

— Yoq. İç bir şey... olmadı. İskanderden kelem. Pek ağır. — O yerdeki çuvalnı kösterdi,— belâ!

— Beriñiz maña! — dedim men. Çuvalnı arqama urdım... kettik.

Hazar-Kendke kirgen soñ özen yalısına tüştik. Mında onıñ qulbesi bar edi.

Çuvalnı topraq pol üstüne qoyğan soñ çıqmağa niyetlendim.

— Otur, balam! — dedi qartiy. — Bir  piala çay iç!

— Sağ oluñız! Men aşıqam.

— Qayda? — qartiy taaciplendi. — Sizge qışlaqta kim kerek?

— Maña... sanitariya idaresi... ilâc. — Yalannı patlattım. — Barakta adam hasta.

Manzura apa meni toqtatmaq mümkün olmaycağını añladı. Tez-tez çuvalnıñ ağızını açtı, içinden eki büyük nar çıqarıp, ellerimniñ içlerine tıqtı.

— Tut! — dedi maña, emir etken kibi. — Qız qardaşım berdi... Namangandan ketirgen.

Yol boyunda narlarnı qaç kere ceplerime qoyacaq olıp çekiştim, öyle balaban ediler ki, üstümdeki sekiz dane cebden birine sığmadılar. Ellerime tuta berip, qaytıp keldim. Amma barakqa kirmedim; qaranlıq aralıqlarda dolanıp yurdim. Geceniñ bir maalinde İradanıñ eviniñ qapusını qaqtım. İçeride bir şey ğıçıldadı, soñ köridorda ayaq davuşları işitildi. Qapu açıldı.

— Afu etiñiz, İrada! Men sizge keldim...

— Körem...— dedi İrada suvuq davuşnen, soñ çetke çekilip, maña kirmege yol berdi.

Tışarıda meni terk etken cesaret, içeri kirgenimnen qaytıp keldi. Eki narnı sıqıp tutqan ellerimni arqamda saqlay berip, içeri odağa keçtim. İrada qapularnı qapatayatqan arada olarnı setke beñzer tahta üzerine bıraqıp, üstüni küçük yastıçıqnen orttim.

Üç daqiqa evelsi, bosağanıñ diger tarafında turğan vaqıtımda, İrada plotinanıñ proyektlerinen tolu eski, qara papkasını qarıştırıp oturadır bellegen edim. Şimdi baqam, pap¬ka körünmey. Stol üstünde, eppi hırpalanğan ro¬man yata. Alıp baqtım. "Nana". İrada kirdi. Kitapnı yerine qoydım.

— Oturıñız, Cevdet! — dedi o. —Boyle qaramanlıqqa nasıl cesaret ete bildiñiz?

— Qolaylıqnen degil...— dedim men,— lâkin başqa çarem de qalmadı.

— Qolaylıqnen degil? — İrada menim sözlerimni tekrarladı,— qıyın edimi? Menim mektübimde cevap yazuvdan da qıyın edimi?

— Lâkin mektübiñiz...

—...Üç ay evelsi yazılğan edi,— başlağan cümlemni İrada özü bitirdi. — Unutqanım yoq.

— Kim? Bu olıp keçken şeylerde kim qabaatlı?

— Ne? Ne olıp keçti?

— Ne, degeniñiz de ne? Er şey ast-üst oldı.

— Ast-üst? Kim ast-üst etti?

— "Mavı qaya"da, qapunı qapata berip, in¬jener Tursunovnen körüştiñiz. İçeri kirmek istedi... qoymadıñız!

İrada ögümdeki kürsü üstüne oturdı:

— Doğru. "Mavı qaya"da onıñnen körüştim. Lâkin ne maqsadnen, bilesiñizmi?

— Körüşüv... onıñ bir maqsadı ola.

— Tursunovnen köz-közge kelip, onıñ yapışaqlığına niayet bermek istedim...

— Amma niayet bermediñiz!

— Özüñizni hucur tutmağan olsañız, Tursunov ile alâqam çoqtan bitip ketecek edi: küstiñiz, meni tanımadıñız.

— Sevgi ve naz... bunı "Mavı qaya"da bitirmek şartmı edi? Men sizni selbi yanında kördim.

— Sevgi ve naz?! Yañlışasıñız! Biz, o vaqıtta, qavğa ete edik.

— Qavğa etmek içün öyle acaip yerni saylap aldıñızmı?

— Yer patlatıcılar bürosına kete edim. Tursunov artımda peyda oldı. Yalvardım-yalqardım, peşimden qalmadı. Daima küsüp yürgen kişi, o künü, pek şeñ edi. Özüniñ reber tayin etilüvi hususında Torizonıñ emirini beklemekte eken.

— Siziñ degeniñizge baqsam...— men terenden köküs keçirdim,— lâkin yüregimni yaraladıñız, İrada!

— Üç aydan beri oq saplı yüregiñiznen kezesiñizmi?

— Ebet!

— Çıqar, atıñız o oqnı endi.

— Çıqarıp   atmaq!  Öyle   qolay-qolaymı!?

— Siz nasıl adamsıñız, Cevdet? Niçün men sizni bu künge qadar añlap olamayım?

— Kim bilsin? — dedim qızğa. Omuzlarımnı qısıp aldım,— menim tek bir qabaatım bar: sizni sevem...

— Siz? Meni? Cevdet, meni sevesiñizmi? — qıznıñ, eecandan, davuşı titredi... laqırdını devam etalmay, sustı. Soñ qomşu odağa çıqtı. Özüm de qalqtım. Pencere ögüne keldim. Özen yalısındaki yarıqlarğa baqıp turdım. Hayli vaqıttan soñ İrada peyda oldı. — Çinar tübünde olğan laqırdıdan soñ evge keldim,— o laqırdısını devam etti,— öküngenimden, ağladım. Men ağladım... bunı sizge aytayatam, Cevdet! — Şay degende İrada tahta üstündeki küçük yastıkñı çekip aldı, astındaki narlar tığırıp, yerge tüşip kettiler. Qız ayrette qaldı.

— Bu ne?

Men qızardım-buzardım.

— Nar!

— Maña ediye ketirdiñizmi, Cevdet?

Qapu qaqıldı. İrada köridorğa çıqtı. Saatqa baqtım: üç. Ketmek kerek. Turdım.

Ayat içinde Sabira halanen toquştıq.

— Oturıñız, Cevdet! Ne turdıñız? — dedi o. Davuşı mulâyim ve alicenap edi,— acaip qoşaf ketirdim. Özüme pişirgen edim.

— Sağ oluñız, Sabira hala! — dedim men,— endi pek keç.

— Qalıñız,— dedi İrada. yavaştan, özü közleriniñ qıyığından halağa baqtı — gece ep bir bölündi.

İradağa red etmek mümkünmi? Qaldım.

Geceniñ bey vaqıtında üçümiz oturıp qoşaf içtik. Soñ Sabira hala ketip yattı. Bizim İra¬da ile subetimiz uzadı... Barakqa saba qaytıp keldim.

Yuquğa közüm yoq edi. Krovat üstüne oturdım. Amma nasıl oldı, bilmeyim — başım yorğan üstü¬ne tığırıp ketken. Közlerimni açqanda Nikolaynı kördim. Menim omuzımnı silkitmekte edi.

— Tur! Tur! Çoq yuqlağan adamnı iç sevmeyim!

Vaqıt tez keçmekte. Er kün dünya qadar yeñi vaqia. Barakqa kelseñ: onı bitirdik, bunı başladıq,— laqırdısı. Torizo keldi, Tursunov ketti... Ay keçe, artıña aylanıp baqsañ, güya bir türlü deñişme yoq. Yoq? İşke alışıp qalğanmız. Meraqlı adiselerni sezmeymiz.

Kendimizniñ bir qaç ay, evelsi kim olğanımıznı ve şimdi kim ekenimizni, az vaqıt içinde ne yapa bilgenimizni hatirge ketirsek, deñişme, kerçekten de, çoq ekenini bilirmiz.

Emek hususında çeşit atalar sözleri bar. Atalarımız aqıllı adamlar olğan ve alicenap sözler söylegenler. Men felsefelik satmaq istemeyim, lâkin, er alde, emek çeşit türlü ola, dep tüşünem. Bir çeşidi para qazanmaq, keçinmek içün, diger çeşidi yüksek hızmet içün. Kimerde adamnı çalıştırmaq içün türlü usullar qullanmaq kerek ola.

Bizim emegimiz... qurucılıqta çalışayatqan kişilerniñ emegi yalıñız para içün degil, yahud mecburiy emek degil. Ne? Para qazanmaq... dedimmi? Bizim qazanğan paramız yemekke, tütünge, yahud bir qaç şişe raqığa, İskander magazininde ordernen berilgen basma kölmekke zornen yetişe. Biz para qazanuv aqqında tüşünmey, para toplamağa tırışmaymız. Qafamızda tek qurucılıq vazifeleri turalar. Biz özenni kendimizge itaat ettirmek ve avadan mineral kübre yasamaq isteymiz. Bu — Orta Asiya içün, er birimiz içün büyük iş. Yüreklerimiz bu işniñ alicenap ğayeleri ve romantikasınen beraber urmaqta; men umumiy maqsad deyim, amma o — er birimizniñ kendi maqsadı. Umumiy ğayemizniñ tantanası bundan ibaret. O, areket etici büyük quvetke çevirilerek, bu qurucılıqta toplanğan çeşit taqdirli, çeşit nazarlı, çeşit adetli adamlarnı umumiy istekke ve ilhamğa tabi büyük bir kollektivge qoşulmağa sebepçi oldı.

Şimdi, aradan yigirmi beş sene keçken soñ, men o vaqialarnı kâğıt üzerinde yazayatqan vaqıtımda, er bir areketimizni tüşünip baqam ve qıymet kesem. Ne Andrey Almazov, ne Karim Yoldaşev, ne Mihail Bassaraba — iç birimiz entuziazm aqqında laqırdı etkenimiz ve tüşüngenimiz yoq; kimerde bizni gazetada entuziastlar... dep yazsalar, biz diger, biñlerce kişiler kibi, memnuniyetsiz alda çıraylarımıznı sıta ve mırıldana edik: "Bizden entuziast olamı? Çalışamız... plannı eda etemiz. Başqa şey yoq!" Çar-Çaqta

böyle adamlar çalıştılar. Çar-Çaq böyle adamlarnı doğurdı ve terbiyeledi.

...Vaqıt tez keçmekte, dedim men. Biz endi. Almazovqa ekskavator parkını qabul etmesini teklif etkenlerini unuttıq. Aylanma kanal bitken soñ Mansurov Baş Dugümden ketmek içün ariza bergenini işittik. Bu vaqia bizni çoq meraqlandırdı. "Özü ketmek isteymi, yoqsa ketmege mecburmı?" Özü... Özü ketmek istey. O, Yekaterina Vasilyevnanıñ facialı elâkinden soñ, çoq iprandı, çoq deñişti. Vadim Semönoviç oña özünde, tehnika bölüginde, injener-konsultant vazifesini teklif etken. Bilmeyim... Tursunov Almazovnı öz kabinetine çağırıp, yeñi vazife hususında laqırdı etken vaqıtta, Andrey Zaharoviç, ınq-şınq degen, çeşit sebepler tapqan, qısqası, red etken. Ondan soñ Tursunov tutqan, Almazovnıñ ekskavator parkı başlığı vazifesine tayin etilüvi hususında şart dep emir imzalağan. On¬dan soñ Andrey Zaharoviç qatiyetlik körsetti. Curayevniñ adına "protest" yazdı. Bu — Rozaliya Nikolayevna Almazovanıñ elinen yazılğan ariza edi. Maşinist arizasında, özüniñ qurucılıqnıñ soñuna qadar ekskavatorda çalışmaq istegenini, onı ne şimdi ve ne bundan soñ başqa vazifege tayin etmemelerini rica etmekte edi. Ariza büroda muzakere etildi. Almazovnı qandırmaq mümkün olmadı.

— Zornen qoymaq isteseñiz, başqa mesele, amma men razı degilim! — dedi.

Ekskavator parkınıñ başlığı vazifesinde kene Mansurov qaldı.

Çoqqa barmay, derivatsion kanal içün yeñi ekskavatorlar keldi. Maşinistler kene yetişmedi. İrada bu munasebetnen elverişli usul tüşünip çıqardı. Er ekskavatorda üçer maşinist degil de... birer maşinist olsun, dedi. Bu adiy teklif qabul etildi ve derivatsion kanalda işlerniñ ileri cönemesine sebepçi oldı.

Evel er ekskavatorda üç maşinist, üç yardımcı çalışa edi. Yardımcınıñ vazifesi — ma¬şina bölügi işine ve köpçekler astındaki demir yol qurucılığına köz-qulaq olmaq edi. Kimerde yardımcı maşinistniñ yerinde çalışa, kimerde nijniklerge yardım ete.

Şimdi bir maşinist er üç smenada üçer saat çalışmağa borclı. Bu saatler içinde yardımcı, mehanizmni maylav ve teşkerüv işini eda etip yetiştire ve qalğan vaqıtında maşinist vazi¬fesini yapa.

Almazovnıñ yardımcıları Raşid Mahkamov, Nikolay Kandıba ve men — üçümiz oldıq. Basit Ataqulov ve eki yaş yigit Mihail Bassarabanıñ yardımcıları... Hristofor bizde üyken nijnik. O da maşinist yardımcısı vazifesinde çalışa bilir edi, amma havfsızlıq tehnikası inspektorı ruhset etmedi... közü ve sınıq omuzı...

Deycegim, üç ekskavator toqtamay topraq qaza, kovşlar vira terenliklerge tüşe ve çıqalar. Motovoz er beş daqiqada platformanı ketirip yanaştıra, olar çar-çabik, topraqqa tola, mo¬tovoz keskin davuş çıqarıp, köçti degende, digeri kelip yanaşa — dumkarlar tekrar topraq yükleyler.

Karimni bizim elimizden çekip almağan olsalar, yahşı olacaq edi. Tek bizim içün degil, Karimniñ özü içün de... onıñ ekskavatorı yanında sıq-sıq peyda olğan geologiya bürosı hadimesi içün de fena olmaycaq edi. Söz, elbette, Karamat hususında kete. Olarnıñ işleri menimkinden güzel. Maña çoq şeyler keder etti. Karimge? Etmedimi? Onıñ yolu ortasında da bir Tursunov bar edi. Raşid Mahkamov... Lâkin iş mürekkepleşmezden evel, çezilip ketti. Bizge, Karamat olarnıñ ekisini de bir derecede sevgen kibi kele edi. Öyle degil eken. Qıznıñ er kesten ziyade sevgen bir kişisi... bir erkek ola eken. O kişi — Karim olıp çıqtı. Raşid bunı sezgen soñ, göñülli olaraq teslim oldı.

Ekskavatorğa keleyik. Bizim uçastkamızda eki ekskavator çalışacaq. Şay keliştik: Almazov¬nıñ ve Bassarabanıñ maşinaları. Karimniñ ekskavatorını eki kün içinde dağıttı, yelquvan, korpus ve areket etici qısımlarını demir yol platformasına yüklep, İskander betke alıp kettiler.

Bizim ekskavatorlar yer qaza berdiler. Kotlovannıñ sol tarafı çoqtan qazılıp bitirilgen, şimdi onıñ astında qalın negiz divar işlenilmekte. Plotinanıñ üstündeki asma yol boyunda vagonetkalar çapqalay, sağ yalıdan beton taşıylar. Sol yalıda, kotlovan qazılıp başlanılğan bu yerde, areket küçlü. Armaturcılar divar boyundaki ağaçlar üstünde demirler yerleştire, bir-birine quray, pekiteler. Dülgerler suv kestirmesiniñ arqasına qazıq qaqa, töpelerine elli milli¬metr qalınlığında tahtalar mıhlaylar. Yalınıñ yanaşasında, çuqurnıñ içinden yuqarı demir betonlı, qalın divar qalanılıp çıqayata. Bu endi plotina.

Betoncılar kimerde bizge: davran, davran, dep qıçıralar. Tezden kotlovanda beton qoymağa yer tapılmaycaq! Yağma yoq. Aramızda mesafe büyük. Bu qadar teren uçastkada negiz qoymaq ve divar qalamaq içün çoq vaqıt kerek.

Aylanma kanal qazğan vaqıtımızda ekskava¬tor işleri — eñ esas, eñ yetekçi zenaat yesap etile edi, şimdi eñ müim zenaat — beton qoyuv. Ekskavatorcı degen ad kişiler arasında endi az işitilip başlay.

Beton zavodınen plotina arasında toqtamay po¬ezd qatnay. Tsement ve armatura taşıy. Bir defa Nikolaynen beraber sol yalığa kettik. Betoncılarnıñ işlegenlerini seyir ettik. Soñ İskanderge keteyatqan maşinağa minip, Karimge barmaq istedik. Ketmezden evel Karamatnen körüşkenimiz yahşı oldı. Biz yataqhanege kirgende Karamat kiyingen-quşanğan, sandıçığınıñ içini qarıştırayata... krovatı üstünde yuvulğan, ütülengen bir qaç erkek kölmegi bar edi.

— Men Karimge ketecek olam...— Karamat bizni bu sözlernen qarşılap aldı,— ketesiñizmi?

Nikolay maña baqtı, men Nikolayga.

— Biz seniñnen... Karimge selâm yollamaq içün keldik,— dedi Nikolay. O, diger mairliklerinden ğayrı, bir de azırcevap edi,— teessüf, bugün barmağa vaqtımız yoq.

Karim içün küçük mektüpçik yazdıq ve oña taqdim etmesini rica etip, çıqtıq. Evge keldik. Raşid ve Basit çay içeyata ediler.

— Hayırlaymız, naçalnik arqadaş! — dedi Raşid.

— Kimni? — dep soradım men.

— Seni! — burunı ile maña işaret etti. 

Biz yoq vaqıtta Valâ Sinitskaya kelip ketken. Menim aqqımda yeñi haber işitken... Curayev güya menim, Mansurovnıñ muavini tayin etilmemni teklif etken.

— Bizim köyde buña üfürtme, deyler...— dedim men.

— Üfürtme? Niçün üfürtme olsun? — dedi Nikolay, açuvlanıp,— maşinanı yahşı bilesiñ.Ondan soñ... men, reberler arasında bizim qardaştan da bir adam olğanını çoqtan istey edim.

— Zan etsem, reberler arasında bizim qardaştan bir adam barlığı çoqtan...— dedi Raşid,— Sinitskaya şimdi Tursunovnıñ qabulhanesinde sekretar. Bu yetrlik degilmi? Ne belleysiñ? Valâ tek bizni sevindirmek içün kelip kettimi?

— Men bir şey bellemeyim...— dedi Nikolay,— tek Valkanıñ hızmette ğayretli ekenini bilem. İçüvni bıraqtı. Amma evlenmek içün bu, zanımca, yeterlik degil. Ondaki ne? Sevgimi, intiqammı? Alla bilsin...

— İntiqam? — Raşid ayretlendi,— nasıl intiqam?

— Men ne yapmaq kerekim? — dep soradım men. — Bir şeyler tüşünesiñizmi?

— Senmi? — Raşid telqin bere başladı. — Saña çoq tüşünip oturmaq kerekmey. Qabul et... vesselâm! Naçalnik olacaq olğan soñ, birden olmaq kerek. Andrey kibi, yüz yıl rıçag başında oturmaqta mana yoq.

— Ne yapmaq kerek? — Nikolay menim sualimni başqa türlü añladı. — Seniñ hastalığıña retsept berilmey. Evelleri İradağa olğan muameleñe men çoqtan inanmay edim. Amma şimdi...

— A-a! — dedi Basit ve küldi. — Cevdet baş¬qa şeyni sorağan ekende?!

— Ebet! Men de oña başqa şey hususında cevap berem,— dedi Nikolay.

— Men İradanen laqırdı ettim...— dedim men.

— Soñ? — Nikolay menim sevgi meselemnen pek meraqlana ve onıñ içün çoq eecanlana edi. — Soñ, nasıl?

— Mesele çezildi. Bundan soñ aramızda qara mışıq keçmeycekke beñzey.

— Öyle ise, senden yahşı naçalnik olur...— Kandıba zornen küldi,— ya Tursunov? O endi büyük adam. Bu hususta tüşünip baqtıñmı?

Men cevap bermedim.

Aqşam laqırdını devam ettik.

— Men saña pek alışıp qaldım,— dedi maña Kandıba. — Evellerde arañızda ciddiy şey ola bilecegine inanmay... özüme teselli bere edim. Onı kerçekten sevgeniñe emin olğan soñ, qasevetke daldım. Meni evelâ Karim terk etti, şimdi ise İra seni çekip alıp keteyata. Kene Hristofornen ekimiz qalacaqmız. Bizni unuta başladıñ, Cevdet! Yalıñız İra hususında tüşünesiñ. Dostluğımız sarsıldı. Qorqam, onı tezden ğaip etecekmiz. Men ömürimde çoq şey kördim, çoq şey bilem. Dostlarsız saña ve sensiz dostlarğa yaşamaq qıyın olur. Kişiniñ yolunda dostı olğanı kibi, duşmanı da bar... duşman birden bitip ketmey.

— Arhipka?! Alâ teslim olmadımı? 

Nikolay başını tersine salladı: "yoq!"

— Muşuq. Şimdi mında yoq, lâkin...

— Muşuq gizlenip yüre. Arhipka da onıñnen beraber, em yuqsıramay!

İçeri Hristofor kirdi. Onıñ beti endi bayağı tögereklengen ve evelki boyanı qabul etken: omuzınıñ ağrısı içün siyrek şikâyetlenmekte.

— Sizge ne oldı? Yüzleriñiz ekşigen! — o ocaq yanında toqtaldı, tez-tez soyuna başladı. — çamurğa lânet olsun! E! Qavğa ettiñizmi, ne yaptıñız şu?! Doğru yolnen keleyim dedim, suvğa battım. Çızmamnıñ içi toldı. Ne indemeysiñiz?

— Bir şey olmadı, qorqma!..— Nikolay terenden köküs keçirdi,— ne? Bizge mal bölüşmek qaldımı?

— Öyle olsa, ne derdiñiz bar? Sizden sorayım. Alla belâñıznı bersin... niçün indemeysiñiz? — Hristofor kerçekten açuvlanıp qıçırdı, ayağınen kürsüni tepip attırdı, tekrar cekirdi,— men böyle tüşkünlikke çıdayalmayım!

— Hristofor! — dedi Nikolay saburlı davuşnen,— çoq öküre berme! Şimdi vaqıtı degil. Ondan da başqa, biz sağır degilmiz. Söyle, bizden ne isteysiñ? Sen qapudan kirgende, ayaqqa turıp tişlerimizni sırıtmaq kerekmizmi?

Duranidi başını aşağı sarqıttı. Nikolaynıñ sualine cevap bermedi.

— Karimni kördim,— dedi o, birazdan soñ,— gidromonitorlarnıñ maşinasınen bardım...— soñ, Raşidke çevirilip, eleslenip baqtı,— seni de kördim! Basitnen beraber ediñiz.

— Bizge qulaq asma! — dedi Raşid. — Bizim işimiz başqa.

— Karim nasıl? — dep soradı Kandıba.

Hristofor yoq közündeki qara bagnı tüzetti ve bar közüni eki-üç kere lipildetip aldı.

— Oña kvartira bergenler. Sizge pek darıla... kelmeyler imansızlar, dey.

— Darıla!? — Nikolay taaciplendi. — Biz ne yapamız? Restoranlarda keyflenip yüremizmi? Ya siz? — O Basitke hucur-hucur baqtı. — Bu çamurda anda ne işiñiz bar edi?

— Bizni çağırdılar! — dedi Basit. — Öz başımızğa çapqanımız yoq.

— Kimge kerek oldıñız?

— Anvarğa.

— Anvar kim?

— Kişi,— dep cevap berdi Raşid.

— Sevgi meselesi...— dep ilâve etti Basit. — Biz ekimiz... ne deyim saña, kiyevler olıp bardıq.

— Kim evlenmek istey?

— Raşid,— dedi Basit. — Kim olacaq?

— Soñ? Yahşı sıyladımı? Közleriñiz alaq-bulaq!

— Ebet. Tekarançıq attıq,— dedi Raşid.

— Samogon... Ar-ram şey eken!..

Basit soyunıp yattı. Raşid çaynikten qalayğa suvuq çay qoydı, afön patlatam dep, basıp içti. Soñ divardaki saatqa tiklendi. Beş daqiqa keçer-keçmez o da koykası üstüne uzandı.

Evniñ içini sukünet bastı. Nikolaynıñ yuquğa közü yoq edi. Gitarasını aldı... çaldı. Basit hırıldadı.

Biz böyle yaşadıq. Dostluqnı muafaza ettik, kimerde sevgi aqqında qonuştıq, türkü ayttıq ve... yuqladıq. Kotlovanda işler ağır qıbırdağanda sıtıq çıraynen yurdik, işler çığırına mingende — çerelerimiz küldi. Böyle muabbet studentlerde, soldatlarda, geologlarda ola. Biz ziyadesinen soldatlarğa beñzey edik. Geceniñ bey vaqıtında bizni uyantıp, Çar-Çaqnıñ birde-bir tirseginde ökeli dalğalar içinde yüz bergen qazanı yoq etmek, yahut bir yalıdan diger yalığa parovoz keçirmek içün bizni çağıracaqlarını bile, lâkin bu işlerden iç qaçınmay edik. Biz — ekskavatorcılarmız, bu iş — bizge ait,— bu — ait degil, demey edik. Kimerde, iş ayatımız içün havflı olsa bile... kete edik. Çar-Çaq qurucılığınıñ romantikası öyle edi.

Bugün... yarı gece maalinde barakqa Tursunovnıñ küryeri keldi.

— Raşid Mahkamov ve Cevdet Bekirov,— dedi qadın. — Tez!

— Daa ne oldı? — Raşid yuqusını açalmay mıdırdandı. — Sel tüştimi?

Qırq yaşlarında, iri suyekli Zina yeñge ögümizge çıqtı, qaranlıq gecede, balçıqqa ve oba-çuqurğa qulaq asmay, acele-acele ketti. Biz onıñ peşinden yuvurdıq.

İdarege kirgen soñ ekimizniñ qollarımızdan tutıp, qaranlıq köridor boyu yürsetti, naçalnik-niñ qabulhanesine kirgen soñ Zina yeñge aralıq qapunıñ yanına barıp, içerige:

— Vahid  Samatoviç,  ketirdim!..— dep  qıçırdı.

— Kirsinler! — bu Curayevniñ davuşı edi,— Özüñiz, Zina apa, ket — raatlanıñız!

Stolnıñ başında Tursunov, divan üstünde Curayev ve Menjevetskiy oturalar. Mahorka tütüni içinde olarnı zornen seçtik.

— Oturıñız,— Sigizmund   Genrihoviç  bizge kürsülerni körsetti.

— İş böyle,— dedi Tursunov,— keç maal... Afu etiñiz, lâkin siziñnen aqıl tanışmasak olmaycaq. Yarın saba erte Hoca-Kend deresine çıqmaq kerek! Mından, tahminen, yigirmi beş kilo¬metr uzaqta... dağda. Bu, ne deycekmiz oña... küçük ekspeditsiyanıñ reberi injener Menjevets¬kiy tain etile. Yardımcısı injener Şadmanova.

O gizliden menim közlerime baqtı, azaçıq da külümsirep aldı. Men episini sezdim.

— Mansurovqa eki kişi tapuv vazifesi avale etildi. Almazov siziñ ekiñizni tevsiye etken. Şadmanovanıñ haberi yoq, lâkin hızmet. ...Siz, ekiñiz, olarnen ketecek ve işlerine yardım eteceksiñiz. İnjenerler karyerde zaruriy tedqiqatlarnı yapadajq, siz olarnıñ yanında olacaqsıñız. Yük, men bellesem, aytılacaq qadar büyük olmaz... nasıl, Sigizmund Genrihoviç? Olmasa kerek, öyle degilmi?

Qart injener közlerini poldan zar-zorına qurtardı.

— Bir dane ufaq yaşçik...— dedi o,— yalpaq, bilesiñizmi? Soñ baqarmız!

— Karyerge yük maşinanen ketmek mümkün degil...— dep ilâve etti Curayev. — Cayav ketilecek. Er itimalğa qarşı yanıñızğa silâ alıñız!

— Mesele añlaşıldımı? — dep soradı Tursu¬nov ve ayaqqa turdı. — Seferniñ muvafaqiyetli bitüvi sizge bağlı!

Bu sözlerni diñlegende zeinimde Vahid Tursu¬nov hususında alicenap isler uyandılar. "Onıñ yerine men olğan olsam, böyle şey yapa bilirmi edim?" — dep soradım özüm özümden, soñ: ebet, yapa bilir edim!" dep cevap berdim. Yüzüne baqtım: o, menim közlerimni körgende, özü aqqındaki fikirimni bildi. "Bu adamda irade ve alicenaplıq küçlü eken" dep tüşüneyata edim:

— Sualleriñiz olmasa, cöneñiz! — Tursunov yerinden köçti, laqırdı bitkenini bildirdi.

— Nasıl sual ola bilecek? — dedim men,— episi aydın — açıq. Amma ne iş içün ketecekmiz?

Maña kimse cevap bermedi.

Kabinetten çıqtıq. Aşhane ögünde  Raşid meni toqtattı:

— Bu ne demek? Ekspeditsiya qaydan çıqtı?

— Qaydan çıqtı? Belli! Ne içün çıqtı? Bilmeyim.

— "Olarnıñ yanlarında bulunacaqsıñız" dedi. Saña bir şey degil... İradanıñ yanında bulunacaqsıñ. Ya men?

— Sen qartnıñ yanında...— dedim men, onı eriştirip,— qart  ögden  ketecek, sen  arttan... arqañda yaşçik.

— Yaşçik niçün?

— Qaydan bileyim? Yaşçikler çeşit türlü olalar.

— Onı mıtlaqa menim yüklenmem şartmı? — dep cekirdi Raşid. — Sen, ekspeditsiya dep, İradanen kezintige barıp keleceksiñ. Maña böyle kezinti kerekmey.

— Silâ? Silânı qaydan alacaqmız? — dedim men, Raşidni işitmegen oldım.

— Tüfekni  men  tapayım,— dedi  menim dostım,— yaşçik ise sende olsun. Razısıñmı?

— Razım!

Biz ayırılıştıq.

Gece eppi vaqıt yuqlayalmay yattım, közlerimniñ ögünde ep İrada edi. Tek İrada degil... hayalıma kimerde-kimerde Tursunov da kele berdi. O vaqıtta daa ne Tursunov, ne İrada, ne men — bu ekspeditsiya bizim  içün ne olıp çıqacağını bilmey edik.

Bana degenim kibi, endi ekskavator  aqqında laqırdı az işitile.  Kotlovanda  ekskavatornen yapılacaq bir aftalıq iş qaldı. Ondan soñ plotina etrafında ekskavatorlarnı körmek qıyın olacaq. Belki biz de derivatsion kanalğa köçermiz.

Baş Dugümde eki aydan beri basma gazeta çıqmaqta. Birinci satırı "beton"... sözünen başlay, soñki satırları "beton"... sözünen biteler. Beton...  beton,  beton! Betoncılarnıñ  deviri keldi.

Künlerniñ  birinde  gazetada  Curayevniñ maqalesi basıldı. O şimdi beton laboratoriyasınıñ başlığı. Bu laboratoriyanıñ plotina qurucılığı içün  ne qadar  emiyeti olğanını añlatıp oturmayım. Söz kelimi, bir qaç badye osal beton çıqarılsa, plotinanıñ qan damarları bozulalar. Divarlarnıñ kevdesini doğurtmaq qıyın ola.

Curayev, doğrusını  söylegende,  plotinanıñ şorbacısı.

Onıñ emirine binaen, zavodnıñ işi toqtatıla, Tursunov atıp-tutıp, açuvlanıp kele, baqsa — Curayev aqlı.

İlki künlerde Curayevke çalışmaq, aqiqaten, qıyın oldı. Soñundan Tursunov da,  smena injenerleri de, desâtnikler de, episi alıştılar. Curayev bir şeyni: başqadan yapıñ dedimi, demek, başqadan yapmaq kerek! Eger o, söz kelimi, telefonnen beton zavodı nevbetçisine, beton yüklü motovoznı keri qaytaram, dedimi, Curayevke yalvaruvnıñ, onıñnen dava etüvniñ faydası yoq. Betonnı keri qabul etip, keyfiyetli yasamaq kerek. Ne qadar tez yapılsa, o qadar yahşı, çünki Curayev yalıñız fena mal çıqaruvnı yasaq etmek ve toqtatmaq degil, kerekkende öz hadimlerini  de aydaştırmay  qalmay.  Bazan  laborant qızlar yuvurıp kele, Curayevke saatlarnen yalvarıp-yalqarıp turalar:

— Zakir  Gulâmoviç,  canıñızdan  aylanayıq! Qabul etiñiz, qum pek güzel...— deyler,— tek retsept mücibi tekarançıq yetişmey qaldı. Ne zararı bar? Böyle etmeñiz, Zakir Gulâmoviç, ne olasıñız!

Curayev skemlege oturğan soñ laborant qızlarnı da özüniñ etrafına oturtıp, meseleni olarğa sabırlı alda añlata. Plotina yüz yıllar devamında çalışması  közde  tutula... Haberiñiz barmı? Ne deseler-desinler, beton qatiyen retseptke binaen yasalmaq kerek. Öyle yapılmasa, plotina bu yerde yüz yıllap turamaycaq.

Bu, elbette, epimizge malüm. Adeti üzre, Curayev böyle izaat berip başlağanda, bazılarınıñ canları sıqıla: barsın, siziñ aytqanıñız olsun! — dey qoyalar.

Curayevniñ maqalesi basılğan vaqıtta plotinanıñ kevdesi endi yuqarı bayağı köterilgen edi. Qurucılarnıñ ve proyektçilerniñ ögünde — plotinanıñ divarlarını bir şeynen qaplamaq fikiri doğdı. Beton kevdeniñ asttaki qısımını suvdan qorçalamaq, onı maden yahud taş qılıfnen ortmek kerek. Kerçek, divarnı hususiy betonnen de qaplamaq mümkün... o vaqıtta tsementniñ kıalınlığı üç metr olmağa borclı. Bazı plotinalarnıñ kevdeleri taşnen de örtüle bile.

Amma mında, Çar-Çaqta, öyle yapmaq istemediler. Suv yuqarıda tar boğazdan çıqıp, aşağı çapqılğanda, ögünde ne bar — ne yoq, episini, hususan büyük taşlarnı, süyreklep alıp kete. Proyektte: "Çar-Çaq özüniñ astında, terenliginde yetmiş santimetr qalınlığındaki taşlarnı yuvarlatıp aqa" dep yazılğan. Demek, taşlarnıñ qalınlığı bir metrge yakın. Suv taşqını vaqıtında bu taşlar tek suvnıñ astından degil, gidrotehniklerniñ degenleri kibi, "asılı vaziyette" bile areket eteler. Demek, olar toqtamay-talmay plotinanıñ bedenine urunıp, onı ezgelep turacaqlar. Onıñ içün, divarlarnı qavi qılıfnen ortmek kerek. Böyle taş bombardumanına beton çıdap olamay. Bir proyekt bar. İtalyan gidrotehniklerniñ konsultatsiyası altında tertip etilgen. Plotinanıñ suv astındaki qısımını çöyünnen ortmekni teklif ete. Amma çöyün ve çelikniñ er bir kilogrammı hususiy devlet isabına alınğan,  çünki çöyün yetişmey.

Şay etip, plotina divarlarınıñ aşağı qısı¬mını örtüv işi toqtap qaldı. Curayev onı mer-mernen qaplanılmasını teklif etti. Mermer ocağı ise dağda... Baş Dugümden yigirmi beş kilo¬metr uzaqta. Bu qomşu qışlaq dehqanlarına çoqtan malüm. Özen boyunda yaşağan ealiniñ bütün nesilleri şu vaqıtqa qadar onıñ taşından ev qurıp kelgenler. Curayev karyerni körgeni yoq, amma onıñ aqqında çoq işitken.

Teklifi gazetada basılğan soñ, eki sual doğ¬dı. Birincisi — mermer plotinağa nasıl ketirilecek? Ekincisi — Curayev yañlışmaymı, aceba? Karyerde, aqiqaten, plotinağa kelişikli mermer tapılacaqmı?

Tursunov Curayevnen beraber Torizoğa ketti. Oña proyektniñ maqsadını bildirdi ve karyerge, tecribeli injenerniñ reberligi altında, ko¬missiya yollanılıp, mermerniñ keyfiyeti teşkerilmesine razılıq aldı. Bundan soñ Tursunov özüniñ istegeni kibi areket etüv imkânına nail oldı. Evelâ, komissiyağa reber Sigizmund Genrihoviçni tain etti.

Gazetada Curayevniñ teklifi aqqında basıl¬ğan maqale: "İnjener Curayevniñ teklifi muzakere etildi ve Çar-Çaq qurucılığınıñ başlığı Torizo tarafından doğru tanıldı" — sözlerinen bite edi.

Biz maqaleni oqudıq, lâkin onıñ maña ve Raşidke munasebeti bardır dep tüşünmedik.

Tañ maalinde penceremiz qaqıldı. Alel-acele turdıq, kiyindik, tışarı çıqayatqanda, Raşidniñ yeñi stol üstündeki çaynikke ilişti, çaynik yuvarlanıp tsement polğa tüşti. Basit uyandı, zar-zornen közlerini açıp, bizge bunarlı közlerini tikledi:

— Ne oldı? — dep cekirdi o. — Siz... ecüz-mecüzler! Yuqlamağa yatacaqsıñızmı, yoqmı?

— Selâm, doktor! — dedi oña Raşid, qapunıñ sapından çekeyatqanı alda,— sizge şeñ ömür keçirmek qısmet olsun!

Biz idare betke cönedik. Aşhane yanından keçkende bizni Menjevetskiy toqtattı, içeri kirip, sabalıq aş aşamamıznı ve yolluq erzaq almamıznı emir etti.

Zalnıñ içi zindan qaranlıq edi. Raşid elektrikni burdı, lampa yanmadı. Bozulğan. Kuhnânıñ penceresinden tar yarıq yolağı çıqıp, zalnıñ ortasına urmaqta... Stolımıznı yarıq yolağına çekip, oturdıq. Sabira hala bizge zapekanka pişirgen. Soñ sıcaq ürük qoşafı berdi. Biz itiraz etmedik. Ürük, şükürler olsun... çoq. Aşağan soñ ellerimzge dörter qutu balıq konservası, birer qatalaq kolbasa ve birer dane de çavdar ötmegi tuttırdı.

— Yolluq! — dedi hala ve sol közüni azaçıq qısa berip, maña: — İrada içün raatsızlanam! — dep taşladı. — Yol pek sarp. Dağ başındaki keçitte qar teren, deyler. Nasıl keçersiñiz, bilmeyim. Yalvaram, Cevdet, onıñ yanından ayırılma!

Raşid, yüzüne baqqanda, qafası bu arada başqa tüşüncenen tolu kibi körünse de, halanıñ aytqanlarını işitti.

— Yalvarıp oturmaq ne kerek? — dedi o halağa,— şay da yapışıp qalır...

Qapunıñ yanında Sigizmund Genrihoviç köründi. Raşid, hatrine ne tüşti, bilmeyim, yuvurıp çıqıp ketti.

— Bir daqiqaçıq! — dedi o, injenerniñ yanından keçeyatqanda,— men şimdiçik!..

— Azırsıñızmı? — dep soradı menden Menjevetskiy.

— Çoqtan!..— dedim men. Soñ esime yaşçik tüş¬ti,— tünevin siz...— dep başlağan edim, injener menim sözümni böldi.

— Yaşçik olmaycaq!

— Niçün?

— Ol-may-caq...    Añlaşıldımı?   Onıñ içindeki zaruriy aletlerni rükzaqqa aldım. — Soñ terseyip soradı: — dostıñız qayda ketti?

— Haberim yoq.

— Barıñız... injener Şadmanovanı tapıp keliñiz! — Ve qatıy davuşnen ilâve etti. — Onı da yarım kün beklep oturmayıq!

Teneke qalay içindeki ürüklerni parmaqlarımnen tez-tez çıqarıp, qapqan soñ, aşhaneden çıqtım. "E! — dedim men öz-özüme,— qartqa bugün ne oldı? Niçün böyle tutarlı?" Lâkin zeinim bu fikirden deral qurtulıp, İradağa keçti. "Qart aqlı... qayda o? İrada?" dep tüşündim men. Arqamda kimniñdir sıq-sıq nefes alğanını sezip, çevirildim. Curayev...

— Daa mındasıñızmı?

— Raşidni bekleymiz,— dedim men,— qaydadır ketti... körünmey.

— Keleyata! — dedi Curayev, sotsialist şeerçikniñ çetinde çonqayıp turğan birden-bir eski qulübe betke işaret etti.

Raşid, elinde tüfek, talağı qatıp, bizge taba yuvurmaqta edi. İş ciddiy eken... şimdi farqına bardım.

Qapu ögünde Menjevetskiy peyda oldı.

— Şadmanova qayda? — dep soradı tekrar,— kelmedimi?

— Raşid keleyata! — dedi Curayev. Soñ ilâve etti. — Siz, Sigizmund Genrihoviç, yigitler içün raatsızlanmañız!

— Ya, vaqıt? — o, sol yeñini yuqarı çekip, Curayevke saatini kösterdi. — Yol qarlı... Aqşamğace barıp yetalmamız. Tez ol! Tez! — dep qıçırdı Raşidke.

Men Raşid ile aşhanege kirdim. Erzağımıznı rükzaklarımızğa tıqıştırdıq.

— Kettik! — dedi Menjevetskiy,— Şadmanova..? Daa bekleycekmizmi?

Onı beklemek kerekmey eken. Üstünde pamuqlı kamzol, ayaqlarında potikleri, arqasında rükzagı (merkeziy skladdan epimizge bir renkte, bir ölçüde rükzak berdiler), eviniñ qapusı ögünde bizni beklemekte edi.

— Buña baq...— dedi Raşid, qart injenerge işaret etip,— kerçekten de ekspeditsiyağa keteyata. Yaşçik? Yaşçik qayda?

— Yaşçik olmaycaq! — Menjevetskiyniñ sözlerini tekrarladım.

— Öyle olsa, ma! Tut! — tüfekni elime tuttır¬dı. — İradanı mudafaa etersiñ!

— Yavaş ol! — dedim oña,— men İradanı tüfeksiz de mudafaa ete bilirim.

— Qayda ketesiñiz, Cevdet? — bu, İradanıñ sesi edi,— avğamı?

— Yoq, siziñ yanıñızda bulunacaqmız...— dedim men. Niçün böyle degenimni añladımı — añlamadımı? Bilmeyim.

— Rica etem! Tezce...— Sigizmund Genrihoviç bizni aşıqtıra berdi. Aşıqtırır eken, mıyıqlarını sıypadı... olar üstünden yerge buz parçaları tüştiler. Bir qaç kesegi yünlerge ilişip qaldılar.

Menjevetskiy ögge çıqtı, elindeki uzun tayağına tayana berip, soqaq boyu dedil adımlarnen qırnıñ töpesine doğru cönedi. İrada onıñ artına tüşti. Men ve Raşid quyruqta kettik. Curayev bizni ozğarıp, arqamızdan keldi.

Sabanıñ kök dumanı içinde susqan şeerçikniñ damları üstünden yükselip turğan suv çekici qulleniñ yanında Curayev toqtadı.

— Tez qaytıp keliñiz! — dedi bizge.

— Qısmet olsa...— dedi Menjevetskiy, yürüşini devam etti,— dağlarda böten vaqıt ğaip etüvde ne mana? — Bu sözlerden soñ, o toqtaldı, Curayevke aylandı: — Meseleni menim aytqanım kibi al etermiz! Öyle degilmi?

Curayev özüniñ razı ekenligini körsetip, başını salladı.

— Tüfekni qaydan taptıñ? — dep soradım men Raşidden. — Dızman şey...

— Yaramayını elge tutmaymız,— kibirli cevap berdi o,— qartnıñ aşıqqanına baq! Zevqlı adam! Niçün ketemiz? Sorap añladıñmı?

— Yoq.

— Ne sırıñız bar şu? — dep qıçırdı İra¬da,— bu ne bitmegen pısırdı? Tezce yuriñiz!

Adımlarnı sıqlaştırdıq. Qırnıñ töpesi¬ne çıqqan soñ Menjevetskiy toqtadı, elindeki tayağını qarğa sapladı.

— Çıplaq qayanı köresiñizmi? — dedi biz¬ge,— yolumız ondan keçecek. Bizge endi aşağı, Çar-Çaq yalısına tüşmek kerek. Bu yerler, İrina Şadmanovna, sizge tanış olsalar kerek!

— Teessüf... tanış degiller! — dep cevap ber¬di İrada. — Hazar-Kendden yuqarı keçmedim.

— Öylemi? Men, bilesiñizmi, qaç yıllar evelsi bu yerlerde ilmiy-tedqiqat işlerinen meşğul olğan edim,— dedi qart injener,— mında er bir çalı maña tanış.

— Ne yerde oqudıñız, Sigizmund Genrihoviç?

— Moskvada... Ameliyatnı Sibirde keçtim. Özüm Krakovda doğdım. Özbekistanda on eki sene yaşadım. Özbek tilini ögrendim. Soñ Donbassqa kettim,

— Öylemi? Evel Özbekistanda yaşağanıñıznı bilmey edim,— dedi İrada, hoş külümsirep. — Elbette, bir halq arasında yaşar ekensiñ, onıñ ti¬lini bilmek yahşı. Men öyle belleyim... lâkin cönemege vaqıt degilmi?

— Ebet, bizge aşıqmaq kerek...

Bayırdan aşağı tüşken soñ taş yol köründi. O da Çar-Çaq kibi, qırlar ve qayalar arasında burğalanıp ketmekte edi. Qırlarnıñ töpeleri qar ile örtüli. Buzlu yol boyunda araba köpçekleri eki teren iz açqanlar. Bu izler boyu yüreyik dedik, ayaqlarımız sığmadılar. Ortalap kettik.

Yol de tik bayırğa tırmaştı, de eñişten endi. Menjevetskiy yüre berdi. O, fikren, nasıldır, ciddiy meseleler al etmekte. İrada onıñ artından adımlay. İndemey.

— Afu etiñiz,— Raşid İrada ile yan-yanaşa kelgende soradı,— biz qayda ketemiz? Vahid Samatoviç bu seferge — ekspeditsiya dedi, lâkin arbiy eks¬peditsiya... olmasa kerek? Öyle degilmi?

— Ne? Qayda keteyatqanımıznı bilmeysiñizmi?

— Yoq.

— Aqın-Sayğa... mermer ocağını körmek içün.

İş añlaşıldı. Raşid başqa şey soramadı. Yüre berdik. Yürgen sayın laqırdı azaldı, niayet, tekmil bitti. Menjevetskiyniñ artından qalmay, yorğunlıq alâmeti körsetmey keleyatqan İradanıñ yavaş-yavaş artqa qala başlağanı sezildi. Sıq-sıq toqtadı, de kamzolınıñ yaqasını dögmeledi, de potiklerini çıqardı, çorapları içinde bir şeyler qıdırdı, tapalmay, tekrar ayağına kiydi. Añlaşıldı... qız yoruldı.

— Toqtayıq... biraz raatlanıñız! — dedim men İradağa.

— Yoq,— dedi o, qatıy surette. — Kerekmey! Kamzolnı kiygenime peşman etem. Dögmeleyim — sıcaq ola, çezem — suvuq.

— Öyle olsa, rükzagıñıznı maña beriñiz!

— Sağ oluñız! — kene itiraz etti,— Rükzak maña keder etmey.

Arqadan Raşidniñ akim sesi işitildi.

— Rükzaknı Cevdetke beriñiz! — dedi Raşid,— bizge reberlik tarafından yüksek uquqlar berildi... yolda ekende ekiñiz de bizge tabiy olmağa borcılısıñız. Ondan da başqa arqañızda yük olmasa, yürmesi yengil olur. Cevdet ise...— o, gizliden, maña köz qıptı. — Siziñ yüküñizni biraz taşısın... savap qazanır. — İradanıñ ögüne çıqtı, yolunı kestirdi, qıznıñ omuzlarındaki qayışlarnı çeze başladı. — E! Mında, qardaş, beş pud şey bar. Ma, Cevdet! Avcılığıñ yetti.

Demek, böyle... bu yerge qadar tüfekni köterip keldim, endi ekinci rükzaknı da sıqınacağım. Bizim dost daqiqada bir qurnazlıq tüşünip çıqarmaqta.

Sigizmund Genrihoviç laqırdımıznı işitti, amma toqtamadı, yürüv ritmini bozmaq istemedi. Onı bu özen boyu yuqarı, yüksek qayalar arasındaki tar keçitlerge doğru tarif etilmez quvvet çekip alıp ketmekte edi.

Vadiniñ üstüne qaranlıq çökeyatqanda küçük qışlaqqa keldik. Qadınlar yüksek qaya astındaki çoqraqtan savutlarına arınçıq, büllür suv toldırmaqta ediler. Olarnen selâmlaştıq. Raşid çayhane ne yerde ekenini soradı.

— Yüre beriñiz! — dedi Menjevetskiy,— men bilem.

Tar aralıqtan keçip, küçük meydanğa çıqtıq. Çayhaneniñ ögünde açıq, qırmızı kökrekli kişi ocaq içinden samsalar çıqarayata edi. Bizni körip, samsalarnı unuttı, ayret ve sevinç ile külümsiredi.

Biz de öyle... ayret ve sevinç içinde toqtaldıq.

— İşler yahşımı, Qadır? — dep soradı ondan Menjevetskiy özbekçe.

Çayhaneciniñ yüzündeki bürüşikler yazıldılar. Bir talaydan kene külümsiredi. Betindeki teriniñ qatmerleri tekrar cıyıldılar. Çayhaneci qollarını eki yaqqa açıp, Sigizmund Genrihoviçke doğru yuvurdı. Quçaqlaştılar. Al-ah-val sorağan, bala-çağanıñ selâmetligi bilingen soñ eki beraderniñ eslerine biz de tüştik. Qa¬dır aka bizimnen qoşnud körüşti, içeri kirip oturmamıznı rica etti.

— Apaqay nasıl? — dep soradı ondan Menjevets¬kiy.

— Güzel. Siziñ kelgeniñizni işitse, pek sevinir! Yuqarı qışlaqqa, babasına ketti. 

Menjevetskiy külümsiredi.

— Qart nasıl?

— Yahşı. Sizni çoq soray.

— O künden beri... aqılıñızdamı? Körüşkenimiz yoq!

— Ebet, ebet, o künden beri...

— Sizde olmağanım da eppi vaqıt... doquz yıl.

— Siz keçen sefer kelip ketken soñ, apaqaynıñ babası bizge keldi. Kelgeniñizni işitken. Canı pek ağırdı. "Bizge kelmedi... demek, biysinmedi!" dep kederlendi.

— Öyle dedimi? — Menjevetskiy kerçekten taaciplendi.

— Ebet, öyle dedi. Amma endi sizge canı ağırmay.

...Doquz sene evelsi Menjevetskiy Çar-Çaq boyunda keçirilgen ilmiy-tedqiqat işlerine iştirak etken edi. İşler bitken soñ o vaqıtta daa sağlam ve yaşça Sigizmund Genrihoviç bir qaç vaqıtlarda qırlarda dolanmaq istedi. Küz maali edi, apansızdan yağmur yağdı, bir qaç saat içinde yolnıñ sarp yerlerinde sel köpürlerni alıp ketti, yolnıñ kimer qısımları uçurımdan aşağı tayıp, özenge tüştiler. Yollar tüzetilgenge qadar bir qaç künler beklemek kerek oldı.

Qışlaq küçük, ealisi musafirperver. Rus injeneriniñ özbekçe laqırdı etüvi kişilerni meraqlandırdı. Menjevetskiy kelgeniniñ ertesi künü, can sıqıntısından, qonaqbayğa odun kesmege yardım etecek oldı. Burğuçlı qarağaç pıtaqlarını kesmek qolay degil. Menjevetskiy olarnı büyük ustalıq ve canbazlıqnen doğrap taşladı. Bu, dehqanlarnı taaciplendirdi. Ne demek olsun... qışlaqta, elbette, Menjevetskiynen öz küçüni ölçeştirip baqmağa avesli kişiler çoq. Ondan taqatlılar da az degil, amma Menjevetskiyde taqattan ğayrı, küreş ve boks usulları da barlığı añlaşıldı. İnjener qışlaq kişilerinen küreşkende, elbette, bu usullardan faydalanacaq. Qışlaq içinde, Menjevetskiy pelvan eken degen laqırdı darqadı. Dehqanlarnıñ ekserisi, şübesiz, injenerniñ küçüni arttırılğan alda tasavur etti. O yeri öyle! Lâkin Sigizmund Genrihoviç, er alda, zayıf adamlardan degil edi. Qısqası, ealide Menjevetskiy hususında ğayrı-tabiy fikir doğdı ve çoq vaqıtlar yaşadı. Soñ — undan bu fikir apansızdan ekige bölündi. Esli-başlı dehqanlarda injener hususında fena fikir asıl oldı, yaşlar ise onıñ tarafında qaldılar.

...Bir kün Sigizmund Genrihoviç yuqarı qışlaqqa ketken. Asılında mında eki qışlaq de¬gil, bir qışlaq bar. Yuqarı qışlaq dep, qışlaqnıñ qır üstündeki maallesine aytıla. Yuqarı maallege yalıdaki tar soqaqnen çıqıla. Soqaqnıñ astında, aşağıda Çar-Çaq quturıp aqmaqta.

İnjener bu manzaranı seyir etip, hoşnud alda yavaş-yavaş kete eken, ögde kiyik davuşlar işitilgen. Bir qaç adım ileri yürgen... anteri parça-kesek, başı yaralı yaş qıznıñ yuvurıp keleyatqanını ve artından bir sürü adam üdür-qıyamet çaparaq, bed-baht qıznı taşnen köteklemekte ekenini körgen.

Menjevetskiy soqaqnıñ çetine çekilgen, qız keçip ketken. Birazdan soñ, injenerniñ aqılına: bu adamlarnı toqtatmaq kerek, degen fikir kelgen. Toqtatmaq ise pek qıyın degil eken. Egilip yerden büyük taş alğan, töpege kötergen, çoq tüşünip turmay, ögge, soqaq boyu aşağı yuvarlatıp yibergen, soñ egilip yerden digerini alğan. Aşağıdaki adamlar abdırap, toqtağanlar. Menjevetskiyge telükeli alda ellerini sallağanlar. İn¬jener töpege kötergen taşını bıraqmay, baqıp turğan.

— Yaqın kelmeñiz,— degen o aşağıdaki adamlarğa,— kim de yerinden qıbırdasa, yemin etip aytam, başını ezerim!

Adamlar kiyik sesler çıqarğan, sögüngen ve — "kelmeşek, def ol, coyul!" dep qıçırğanlar. İnjener cevap bermegen. Sesler yavaş-yavaş zayıflağan, hayli vaqıt keçken soñ eki yaq bir-birinen laqırdığa tutunğanlar.

Albu ise qız, qart çayhaneciniñ oğluna qocağa çıqmaq istegen. Babası razı olmağan. Qız doğmuş evini terk etken. Onıñ cinayeti — yalıñız babasınıñ sözüni tutmağanında degil, babası azırlağan kiyevni mashara etkeninde eken. Bu da bir şey degil. Qıznıñ babasınen çayhaneci bir-birlerinen qavğalı... daa doğrusı, baba-dedeleriniñ duşmanlığını kütmekte ekenler.

Sevgi degen şey, ne yerde, kimde olsa-olsun, daima bir-birine beñzegeninden, Sigizmund Genrihoviç bu vaqia bitken soñ adamlarğa Romeo ve Cülyettanıñ acınıqlı niayetini ikâye etken. "...öyle ola o: yigit ile qız elâk ola, lâkin yürekleriniñ degenini yapalar" — dep bitirgen.

Menjevetskiy bu tarihnı olarğa çoq vaqıt añlatıp turğan. Men şimdi qıznı qorçalamasam, soñundan adamlar maña lânet oqurlar degen, çünki er erkek kişi qadınnı qorçalamağa borclı, quvetli kişi — zayıf kişini mudafaa etmek kerek. Qadın ise erkekten zayıf. Kişiler razı olmağan, dava etkenler. Qıznıñ babası injenerniñ üstüne atılğan. Menjevetskiy qorqqan, elindeki taşnı atmaq içün töpege kötergen, çünki laqırdı alâ bitmegen ve aqlaş olmağan eken.

Qamaçav üç saat devam etken. Menjevetskiy kelinniñ babasını üç saat ayartıp turğan, qandıralmağan. Bu, Qadır öz sevgilisini atnıñ arqasına qoyıp, rayon merkezine alıp ketmesi içün yeterlik vaqıt olğan. Qıznıñ artından kimse quvıp ketmegen, çünki baba, aqibeti, Menjevetskiyniñ şartlarını qabul etken.

Qışlaq kişileriniñ fikiri, böyle etip, eki¬ge bölüngen. Bir qısımı Menjevetskiy yahşı yaptı degen, diger qısımı onı qabaatlap çıqqan. Soñ vaqıt adamlarnı uzlaştırğan. Gürdeli toy... çalğı-çağana, çoq seneler devam etken duşmanlıqnı bitirgen.

— Qartnıñ açuvı keçip ketken olsa yahşı,— dedi Menjevetskiy,— çünki özü yahşı kişi. Sağlığı nasıl?

— Şükür allağa,— dep cevap berdi Qadır aka,— bir şeyge şikâyet etme. Yoluñız qaysı tarafqa?

— Aqın-Sayğa! — dedi injener. — Anda azaçıq işimiz bar.

— Böyle, keç maaldemi?

— Sabadan beri kelemiz. Yol pek osal. Aşıqtım... Tez-tez sizni körmek istedim.

Sigizmund Genrihoviçniñ yel boyu bizge: tez-tez! — dep zıqarlay bergeniniñ sebebi bu eken. Bilmedik.

— Kiriñiz! Raatlanıñız! — dedi Qadır aka, elinen çayhane betke işaret etip,— uzaq yol yürip keldiñiz...

Çayhaneniñ içi cıllı, pahta yağı ve küyük soğan qoquy. Samovar turğan dolapnıñ yanında Qadır akanıñ yañçıq peçten çıqarğan samsaları tütep turalar. Eski kiyiz töşevli tahtanıñ töründe bir qaç adam çay içip, pite aşamaqtalar. Qart kişilerniñ başlarında çalmalar bar. Üç kişi taqiyeleri üstünden qulaqlarına yavlıq bağlağanlar. Qalğanlarnıñ başlarında qazaq telpekleri. Samsalar olarnıñ sımarışı eken. Bizni de sıyladılar.

Arqalarımızdaki yüklerimizni tahta üstüne bıraqtıq, paltolarımıznı çıqardıq. Qadır aka bizge kök çay berdi. Böyle çaynı çoqtan içmegen edik. Lâkin çoqtan beri de böyle etip yorulmağan edik. İrada ocaqqa yaqın oturdı. O, yolda keleyatqanda em üşüdi, em qızdı. Şimdi bedeni yiberilmekte edi. Pialağa sıcaq çay qoyıp, oña berdim.

— E! Alicenap rıtsar sevgili hanımınıñ canını qurtarayata! — Sigizmund Genrihoviç klas¬sik edebiyattan tuttırdı. Men qulaq asmadım, çün¬ki bugün yol boyunda onıñ bu ibarelerini işitip, bezdim. Lomonosovnı, Derjavinni... Şekspirni oquğan eken. Biz ne? Oqumadıqmı? — Lâkin pialanı bereyatqan vaqıtta, tiziñizni büklemek kerek ediñiz! — dedi o, sözüne qaytıp,— qaide öyle!

— Bunda ne fenalıq bar? — dedi Raşid.

— Bilaks, pek güzel adet: qız içün de, yigit içün de... Bizim içün de!

Sigizmund Genrihoviç öz rükzagını çezdi, kol¬basa ve ötmek çıqarıp kilimniñ üstündeki tavağa qoydı. Men ve Raşid de çezdik. Uzaqtan bizim quruntımızğa baqıp turğan İrada yanımızğa kelip oturdı, sumkası içinden üstü qapanıq baqır çanaq çıqarıp, ögümizge qoydı. Çanaqnı açtıq. İçinde semiz etten balaban kotletler... qoy peniri, üç köşeli samsalar bar edi.

— Rica etem,— dedi İrada,— buyurıñız! 

Raşid, işke nasıl kirişecegini bilmey, maña baqtı. Men oña işmar ettim: "başla, sıqılma!" degen manada. O eki parmağınen uzun, qalın kotletni iliştirip aldı. Bularnı, şübesiz, Sabira hala İradanıñ evinde bütün gece qızartıp çıqqandır!

Çayhane içinde yanaşamızda oturğan kişilerni ziyafetke davet ettik. Menjevetskiy buña: "qıral Arturnıñ rıtsarca ziyafeti" adını berdi. Qartlar ve Qadır akanıñ özü red etmedi, aşadılar. Böyle ziyafetler sıqça olsa... dedi qartlardan biri. Bu adam, o vaqıt... Sigizmund Genrihoviç qır töpesinden aşağı taş yuvarlatqanda, kişiler ögüne çıqıp, injenerge ücümni toqtatqan eken. Qart injener ve dehqanlar külüştiler.

— Ğarip Cevdet,— dedi İrada, közüniñ qıyığından maña baqıp,— bütün yol boyu başqasınıñ yüküni köterip keldi, içinde ne barlığından haberi olmadı. Buyurıñız, Cevdet!

Biz çoq laqırdı etip ve aşap oturdıq. Si¬gizmund Genrihoviç, niayet, bizge ekspeditsiyanıñ maqsadını añlattı. Yanaşamızdaki qartlar ise mermer ocağı hususında meraqlı şeyler söylediler. Bir vaqia Sigizmund Genrihoviçni pek meraqlandırdı.

Qışlaqnıñ yuqarısında qadim vaqıtlardan beri plotina tura. Onı baba ve dedeler selnen küreş içün qurğanlar. Taşnı şu mermer ocağından ketirgenler. Plotina uzaq yıllar devamında taş ve sel taşqını taziqı altında bulunsa da, bu maalgece bozulğanı yoq. Taşlarnıñ üstünde o, taziqtan izler bile qalmağan, amma qayalarnıñ töpesinden onıñ üzerine çoq seller aqqanlar. Menjevetskiy bu sözlerge yapıştı. Olardan ilmiy hulâsa yaptı. Plotina ve mermer hususında keç maalge qadar laqırdı etip oturdıq.

Geceniñ bir vaqıtında Qadır aka bizge büyük yorğanlar ve yastıqlar ketirdi. Men ve Raşid — ekimiz cennet yatağı buldıq. Qadır aka İradağa özüniñ küçük sıcaq odasını berdi. Menjevetskiyni evine alıp ketti. Laqırdı etip toymağanlar.

Çayhanede üç kişi qaldıq. İrada çoq vaqıt bizimnen beraber oturıp, laqırdı etti. Gece¬niñ bir vaqıtında Raşidniñ kirpikleri bir-birlerine yapışa ve özü esney başladı. İrada turdı, bizge hayırlı gece istep, öz odasına kirdi. Qapusını qapattı degende, biz yorğan astına soquldıq — deral yuqlap qalğanmız.

Altı sene keçken soñ men cebede bir şeyge pek taaciplendim. Qışta Luga şeerine ücümge ketkende epimiz sarımsaq kibi tendirist edik, amma ataka bitken soñ bütün rotamıznen yerge, qar üstüne yıqılıp, yuqlap qaldıq. Bir kere degil, böyle al cenkte çoq ola edi.

Saba Qadır akağa teşekkür ayttıq, saglıqlaşıp, yolğa çıqtıq.

Evelâ, kelgen yolumıznen bir az artqa qayttıq, soñ qaya-taşlar üstünde qurulğan köpürden keçip, qarnen örtüli alçaq terekler arasından tik qırğa tırmaşa başladıq. Qarnıñ üstü buzlı. Keteyatqanda teşile, ayaqlarımız terenge kirip kete, zornen çekip çıqara, tekrar cöneymiz. Bizge pek qıyın degil, İrada içün qolaysız. Potikleriniñ qonuçları keñ, qar içine kirgen soñ ayaqlarını yuqarı kötergende, potikleri qarnıñ astında ilişip qala, egilip olarnı çekip çıqarmaq kerek ola. Böyle olıp çıqacağını kim bilgen? O ket-kete taqattan tüşti, soñ yerge oturdı, potiklerini asttan yipnen bağlamaq istedi, bundan bir şey çıqmadı. Kene kettik. Qız de qar astına tüşe, de çıqa... onı çekip çıqaramız. Raşidnen ekimizniñ vaziyetimiz de pek sevinçli degil. Raşidniñ ayaqlarında rezina çızmalar... qarğa batmay, lâkin er adımda tayıp yıqıla. Ayaq üstünde turalmay. Menim ayağımda arbiy çızmalar. Tüblerine nal mıhlı. Qar usttande turalmayım, adım sayın qar teşile, saplanıp qalam. Tizden qar içinde yürem. Kimerde qarnıñ üstüne çıqam... çıqtım degende kene qar astına tüşip ketem. Sigizmund Genrihoviç lıja potikleri kiygen. Özüni sıqmay, yüre bere.

Bizni bu vaziyette körgen soñ çoq aşıqtırmadı. Tezce yürmek kerek. Özümiz de añlaymız. Ya İrada? Onı eki yaqtan tuttıq. Üçümiz beraber bir qaç adım atqan edik, süründik, başlı-ayaqlı aşağı yuvarlanıp kettik. Men çuqur içine tığırıp keteyatqanda, yuqarıda İradanıñ kiyik sesini işittim. Çalığa yapışıp, özümni toqtattım. Soñ çızmamnıñ ökçesinen urıp, qar üstünde ayağımnı iliştirmege yuva yasadım. Ayaqqa turdım. Baqsam — Sigizmund Genrihoviç acele-acele aşağı tayıp tüşeyata. Menden altı-yedi metr uzaqta qar ile örtüli İrada yatmaqta; Raşid eki elinen onıñ qoltuqları astından tuttı, köterip ayaqqa tursatacaq oldı. Közüme İradanıñ yüzü körünip aldı, soñ kene qar astında gizlendi. Mañlayından qan aqmaqta edi.

İradanı quçağıma aldım. Çeresi ap-aq, közleri aralıq, lâkin areketsiz-cansızlar. Yoq, cansız degiller... İşte, lipildedi, açıldılar — soñki defa olaraq maña baqtılar. Dudaqları: "elvida, qıymetli Cevdetim! — dep fısıldadılar. — Men seniñ olmaq istedim... olalmadım!" Bitti! Endi bu dünyanen sağlıqlaştı. Menim elimdeki endi İrada degil, sessiz-soluqsız, suvuq cesed. Onıñ sağ olması içün öz ömürimni telef eter edim. Amma endi faydası yoq. İradasız yaşamaq menim içün manasız şey. Şimdi bildim.

— Ey, çabik ol! Qıbırda!

Raşidniñ davuşı menim añımda asıl olğan bu facialı hayalnı bozdı.

Qart kürtükleri üstüne aqırın-aqırın basıp, yuqarı çaptım.

— İrada! Sizge ne oldı?

— Sizge olğan şey..! — dep cevap berdi o, soñ elinen tizine yapıştı.

— Qan...— dedim men,— yaralandıñızmı?

— Ne yerimde? — o taaciplendi. Qolunen yüzüni sıypap aldı, parmaqlarını közlerine yaqın ketirip baqtı, qan körgen soñ yüzüni çetke çevirdi. — Qan?

— Neden yaralandıñız?

— Tüfegiñniñ demiri toqundı...— dedi Raşid.

— Sen bunı nasıl köre qaldıñ?

— Közlerimnen...

— Rica etem, Raşid, bu hususta laqırdı etmeñiz!

— Demek, bunı men...

— Yalvaram sizge, Cevdet! Susıñız! Unutıñız bunı!

— Unutıñız? Qannı unutmaqmı?..

— Sumkamnı açıñız! İçinde beyaz yavluq olacaq...

Men qarnen onıñ yüzüni sürttim. Qolumdaki qar qip-qırmızı oldı. Soñ sumkanı açtım. İra¬da onıñ içinden beyaz yavluq aldı.

— Bu işten qaysıñız añlaysıñız? Bağlañız...— İradanıñ ağızından bu sözler yalvarğan kibi çıqtılar,— maña üstümdeki urba keder ete.

Elimni uzatqan edim, Sigizmund Genrihoviç yavlıqnı çekip aldı, yaranı bağlay başladı. Men kördim,— yara — havflı degil edi.

İradanı eki yaqtan qoltuqlap aldıq. Bir adım attıq... qız fiğan qopardı. Esini coya-yazdı. Toqtadıq.

— İrada! Sizge ne oldı?

O tekrar elinen tizini tuttı. Biz köçmege oñaytlanğanda kene kiyik sesnen qıçırdı.

— Bıraqıñız! Men yuralmayım! — dedi o,— ayağıma bir şey oldı.

— Pertildimi yoqsa? — dep soradı Menjevetskiy. — Potikleriñni çıqarıp baqmaq kerek.

İradanı qar üstüne oturttıq. Raşid yavaştan potigini tuttı, özüne çekmek istedi... İrada öyle keskin, acizane ses çıqardı ki, dereler ve qayalar onıñ sadasını aks ettiler.

Qıznıñ bu vaziyeti bizden ziyade Sigizmund Genrihoviçni kederlendirgeni sezildi.

— Bilesiñizmi ne, balalar? — dedi o, biraz vaqıt tüşünip turğan soñ. — Keç olayata. İş böyle ketse, biz epimiz bu sağır delik içinde qalırmız. Qalsaq, sabağa qadar epimiz buzlarmız. İrina Şadmanovnanı Qadırğa alıp keteyik!

— Yoq! — dedi İrada, qatiyetle,— aqılıñızğa bile ketirmeñiz!

— Öyle olsa, ne yapmalı?

— Men bu yerde qalıp turayım. Siz bar da — keliñiz.

— Bu mümkün degil...— Menjevetskiy itiraz etti,— künler şimdi qısqa. Sizni qışlaqqa alıp keteyik. Raatlanıñız. Qaytqanda körüşirmiz.

— Üç adam meni köterip yürecekmi? — o, eecanğa keldi,— Bu qadar yol yürgen, bu qadar yükseklikke çıqqan soñmı? Raşid! Menim elimden tutıñız!

Ekimiz kene qoltuqtarına kirdik. İrada eki adım daa attı, çıdayalmay, kene qıçırdı.

— Sigizmund Genrihoviç,— dedim men,— karyerge yol uzaqmı?

— Bu niçün kerek oldı? — injener eleslendi. — Endi az qaldı. Çatlaq qayanı köresiñmi? — O, qala şekilinde yükselip turğan çıplaq sırımnı kösterdi. Aramızdaki mesafe bir kilometrden çoq degil edi.

— Töpesine çıqsaq oldı.

— Madamki öyle, siz Raşidnen ekiñiz karyerge ketiñiz! Men İradanıñ yanında qalayım.

— Yoq! — İrada inatlandı,— meni elleriñiz üstünde alıp ketmek isteseñiz aşağı degil, yuqarı alıp ketiñiz! Köterip degil, qoltuğımdan tutsañız, yeter!

— Toqtañız,— dedi injener. Hatrine bir şey keldi, ğaliba,— eki yüz qadar adım daa yuqarı yürsek, qar bitecek. İra aytqanı kibi, yuqarı areket etip baqayıq!

Çoq muzakere etip turmağa vaqıt yoq edi. Ra¬şidnen ekimiz İradanı qapqaç etip aldıq, bir-birine bitişik ellerimiz üstüne oturtıp, yuqarı cılışa başladıq. Raşid qar astına ketkende, men qarnıñ üstünde qalam, men batsam, İradanı o, qavi tuta. Menjevetskiy bizni arttan tayağınıñ ucunen üytep kele... evelki kibi, ögden yürmey. Kimerde dördimiz birden qarğa kömülip ketken vaqıtlarımız da ola. Öyle vaqıtta İrada ayağınıñ ağrısını yeñmek içün dudaqlarını tişley. Men sezem.

Şay etip, yıqıla-tura, qayanıñ astına keldik. Andan yuqarı qarsız, keñ soqaq boyu İra¬danı alıp ketmek yengil oldı. Soqaq da degil, ğaliba, yol. Çana izleri körünip turalar... Añlaşıla, kimlerdir, mermer taşığanlar.

Mında, deñiz seviyesinden eki biñ metr yüksekligindeki keniş qullede, çalılar arasında kök taş divarlar közge çarpmaqtalar. Güya bir vaqıtta yer yarılğan, içinden şingen ateş çıqqan, soñ çetke yayılıp, buzlap taş alında qatıp qalğan. Qaya¬nıñ çevre-çeti yanar dağ qunisini añdırmaqta.

Mında, bizden evel kişiler bulunğanlar. Bulunğanlar degil, yaşağanlar bile. Büyük bir odanı añdırğan qoba içinde odun ve kömür qalımtıları yatalar. Bir çette toban töşelgen, üstünde ki¬şi yatqan. Bularnı kim qaldırıp ketken? İrada toban üstünde yantaydı, biz ateş yaqtıq.

— İptidaiy ömür...— dedi İrada, şaqıldap küldi. — Kim ümüt eter edi?!

Biz onıñ yanına çöktik. Sustıq. Çünki iptidaiy müit — iptidaiy adetlerni talap etti. Menje¬vetskiy bunı sezdi.

— Bu daqiqadan itibaren siz rahibe oldıñız! — dedi İradağa,— ateşni muafaza eteceksiñiz. Biz ise bunıñ içün sizge qurban ketecekmiz...— Menjevetskiy rükzagını açtı, içinden aşayt çıqara başladı. — Evelâ siziñ kotletleriñizni qurban etecekmiz, soñra qıymetli taşlarnı...

Biz, ruhtan tüşüvni bilmegen bu keskin fikirli, şeñ adamğa ürmet etip alıştıq. Yemekten soñ o İradanıñ yarası ile meşğul oldı, tizi şişip çıqqan.

— Pek güzel! — Sigizmund Genrihoviçniñ davuşı doktor sesine beñzedi. — Başımnı kestirem... bu sınıq degil. Adiy pertilüv. — İradanıñ çeresi, kerginlikten, ap-aq oldı, dudaqlarını ep tişlemekte edi,— hasta, qasevet etmeñiz! Episi keçip-keter,— injener şaqalaşa berdi niayet, teşkerüviniñ ahırında: — qattı şeynen bağlap, tınç yatmaq kerek,— dedi.

Biz odundan uzun ve qalın yarçıqlar yasadıq. İradanıñ yun çorabı üstünden ayağınıñ etrafına tizip, yüzbeznen sıqıp bağladıq... yüzbez Sigiz¬mund Genrihoviçniñ tüpsiz rükzagında tapıldı.

Soñ onıñ içinden çöküç, büyültice cam ve ekşi tolu küçük flakonlar çıqtılar. Bundan soñ kök taşlarğa doğruldıq.

Bundan adamlar bizden evel az emek sarf etmegenler. Qalın taş tabaqalarını kesip, yerge avdarğan, büyük kesekler qoparıp alğanlar.

Sigizmund Genrihoviç elinde çöküçi, taştan-taşqa avuştı, bir kesekni diger keseknen qiyas etti, anda bir kesek, mında diger kesek parlap bermemizni buyurdı, er birini büyültici cam vastasınen teşkerdi, niayet, yumruq büyüklikte yigirmi beş-otuz kesek mermer taş saylap aldı.

— Bunıñ özü kâfiy...— dedi o, İradağa muracaat etip,— nasıl, İrina Şadmanovna? Ayaq yatıştımı?

— Sızlavı, evelkine köre, az,— dep cevap ber¬di İrada. — Siz?

— Mına baqıñız! — oña nümünelerni kösterdi. — Bu yerde, qaya töpesinde, elbette, onıñ hasiyetini tain etmek qıyın, o laboratoriyanıñ işi... lâkin terkibinde çaqmaq taşnıñ nisbeten, çoqluğı körünip tura. Curayev aqlı eken. Bu beneklerni bu bürtüklerni köresiñizmi? Biotit... Amma mesele tek onda degil.

İrada mermer parçalarını alıp, diqqatle közden keçirdi, soñ uçurım çetindeki qırmızı tabaqalardan da nümüneler ketirilmesini rica etti. Raşid qıznıñ parmağı uzanğan yaqqa yuvurdı, ögge çıqıp, qıyışıp turğan yalpaq ke¬sekni qoparıp almaq içün dögüngen vaqıtta Men¬jevetskiy onı toqtattı.

— Öyle degil... çöküçnen urıp qoparmaq ke¬rek! — dep qıçırdı,— pek balabanı kerekmey.

Raşid salmaqlı granit kesegi ketirip İradanıñ eline tuttırdı.

— Mermer bizim ziyetimizge degerli,— dedi İra¬da,— amma şimdilik bizge bunıñ bazı ceetleri qaranlıq... suv keçirüvi nasıl? Onı bilmeymiz! Başqa cınıslardan yoqmı? Sigizmund Genrihoviç?

— Yoq! Olğanı şu!

— Ya bu? Yolaqlı kesek... köresiñizmi? — İrada qayanıñ oyuğı içindeki büdürli divarğa işaret etti. — Baqıñız! Gülguli ve beyaz renkler... Çöl cınısından olmalı. Zan etsem, siziñkilerniñ arasında öylesi yoq.

— Hayır, İrina Şadmanovna, olar eliñizdeki kök mermerniñ özü. Neva yalısında töşelgen mermer de böyle!

— Maña, niçündir, bular başqa olıp körüneler,— dedi İrada,— er alde, ondan da bir qaç ke¬sek alıñız!

Men injenerniñ elindeki çöküçni alıp, oyuq qaya yanına bardım. Adam başı qadar mermer qopardım, keseklerge bölgen soñ, İradağa ketirdim.

— Diqqat etiñiz,— dedi o Menjevetskiyge,— gülguli degil, lâkin beyaz da degil, kök de... yeşilce kele. Bizde öyle cıns yoq.

— Ya miqdar, kölem ceetinden nasıl? — Menjevetskiy külümsiredi. — Bizim iş içün yeterlikmi?

Mermer bu yerde çoq... adsız-isapsız miqdarda. Amma belâlı ceeti bar. Onı aşağı, Hoca-Kend yoluna nasıl tüşürmeli?

Eki kün karyerni ve qayalar etegini tedqiq ettik, bir neticege keldik: tışarı mermer alıp çıqmaq içün birden-bir keçit bar. Soñ aşağı tik yol yasap, lebödka vastasınen tüşürmek mümkün. Bu fikir, elbette, tafsilâtlı izaat talap ete, lâkin böyle tik bayırdan aşağı yol yasamaqta iç mana yoq. Yolnı Hazar-Kendden, tahminen, sekiz kilometr uzaqqa qurıp başlamaq kerek.

Eki kün zarfında İrada eppi tüzeldi, atta qobadan tışarı çıqıp da yurdi. Oña terek pıtaqlarından qoltuq tayaqlar yasap berdik. Kesme mermer taşlarğa yaqınlamaq istedi. Eki qolundan tutıp, onı sırımğa yaqın ketirdik. Menjevetskiyniñ fikiri doğru ekenine qaniy olmaq içün çeşit cıns taşlarğa tiklenip baqa berdi, niayet, eki-üç soy taş daa alıp, sumkasına qoydı. Men¬jevetskiy bu çılçıqlıqnı seze qoysa, şübesiz, darılacaq edi.

— Bularnı özüm içün aldım,— dedi o, qart injenerge. Lâkin Sigizmund Genrihoviç, özüniñ ibaresinen aytqanda, "yaşlıq inamsızlığına" darılmadı.

Evge qaytqanda, Menjevetskiy Raşidke hususiy vazife berdi: qala keçidinden sağ qolğa, süyri qaya astındaki dere betke yürip, yol qurucılığı içün kelişikli yer baqmasını rica etti. Tapsañ, maña aytırsıñ, dedi. Biz Qadırnıñ çayhanesinde olurmız.

Tek Menjevetskiy degil, epimiz bu bayırdan aşağı araba yahud maşina yolu quruv derdine mübtelâ oldıq. Raşid yol içün yer tapqanını gece tüşünde eki kere kördi. Men ve İrada tüşümizde yol tapqanımıznı birer kere kördik. Sigizmund Genrihoviç —başqa... o, yuqu vaqtında, tüş körmey eken.

Raşid, tüfekni alıp, Süyrü qaya deresi betke ketti. Onıñ yerine Menjevetskiy keçti. Ekimiz İradanı qoltuqlap alıp kettik. Oña bayırdan aşa¬ğı tüşmek, eki kün evelsi, yuqarı çıqqanından qıyın keldi. Şişik ayağı eñişte ziyade ağırdı.

Gece çayhanede otura edik, Raşid kirip keldi. Tahta üstünde ayağını ögge uzatıp, sıcaq qum tolu torbaçıqnen qızdırayatqan İrada topraq pol üzerine qan çıbırayatqanını eslep, telâşqa keldi.

— Bu ne?

Raşid elindeki başnı yuqarı köterdi.

— Qaşqır... ulu seferimizden hatire.

— Siz çıldırğansıñız, Raşid! 

Menjevetskiy, Qadır aka ve men bir-birimizge baqıştıq.

— Biz taş parladıq. Siz...— Raşid Menjevets¬kiyge muracaat etti: — siz tedqiq ettiñiz. Tüfek işsiz yattı. O da bir hızmet becermek kerek degilmi edi? İşte, neticesi... qaşqırnıñ özüni süyrep ketirüvde mana körmedim. Başı... canlı isbat.

— Qorqmadıñızmı? — dedi İrada.

— Korqmağa ne bar? Bütün işni bu özü yaptı...— tüfekni kösterdi.

— Ümüt etmegen edim,— dedim men, şaqanen. 

Raşid küstü.

— Bunı maña birev bağışladı belleysiñmi?

— Yetti! Yetti! — Sigizmund Genrihoviç bizni uzlaştırmağa tırıştı,— qaşqır başı bağşış berilmey.

Çayhanege adamlar kirdiler. Raşid sergüzeştni qaytarıp-qaytarıp ikâye ete berdi. Adamlar ayretlenip, başlarını salladı ve Raşidniñ omuzını taptap: "Maşalla! Maşalla!" dediler. Aradan eki saat keçkende üç dehqan qaşqırnıñ terisini ketirip, Raşidniñ ayaqları ucuna qoydılar. Olar tüfek patlağan yerge çapqanlar... başsız qaşqır yata eken. Qar üstündeki qan tamçıları izinden kelgenler.

Biz qaşqırnıñ başını ve terisini Qadır akağa bağışladıq.

— Ya menim avalem? — dep soradı Menjevetskiy,— unuttıñmı?

— Çoq dolandım... mermer tüşürmek içün yolğa lâyıq yer tapalmadım.

— Em tapılmaz. — Sigizmund Genrihoviç Raşidni ruhlandırdı,— bunı men evelden bile edim. Bizim alğan nümünelerimizni laboratoriya tedqiq etsin... soñ baqarmız.

— Siz Sigizmund Genrihoviç, qaladan aşağı mermer tüşürmek mümkün degil deysiñiz. Ya andaki izler?

— Nasıl izler?

— Biz töpege köterilgen vaqıtta qaya astında körgen çana izlerimiz?! O yolnen mermer taşılmağanmı eken?

— Belli degil. Belki mermer... belki de odun taşığandırlar.

— Qalağa yol yasamaq mümkün,— dedi Raşid. Soñ öz sözleriniñ qatıyliginden özü qorqıp, ilâve etti: — lâkin mütehassıslar da kelip körsinler!

— Qayda? — dep soradı Menjevetskiy.

— Meni Palvanqaya astındaki derege yolladıñız. Barıp baqtım. Qala içinden tışqa suv aqmaqta.

— Suv? O da qaydan kelgen?

— Nomay degil... lâkin aqmaqta. Aqıp, çimenlik içine siñip ketmekte,— dep tekrarladı Ra¬şid,— Mavlân aka maña aytqan edi. Hatirimden çıqqan. Bir vaqıtlarda bu yerde sıcaq suv çıqa eken. Şimdi yarıdan ziyadesi lay ve qum. Dere temizlense, yüz metr uzunlığında tunnel açılacaq. Baş Dugümden Adilbayevniñ kişileri ke¬lip üç kün işleseler, oldı.

— Öyle eken, niçün yol yoq deysiñiz?

— Yol, elbette, yoq. Yasamaq kerek.

— Özüñiz, Sigizmund Genrihoviç, plotinanı mermernen temin etmek isteysiñiz,— dedim men, biraz qızışıp,— yol meselesinde ise pervasız körünesiñiz. Niçün öyle?

— Pervasız? Menmi? — qart injener yüreksiz külümsiredi,— yañlışasıñız, Cevdet! Mende bu işke azaçıq suvuqlıq olsa, bu qayalarğa tırmaşıp yürmez edim.

— Öyle eken, yol tapuvnı niçün Raşidke avale ettiñiz? Özüñiz ketip qıdırmadıñız?

— Raşid yaş. Maña yürmek qıyın. Mermerni bayır etegine tüşürmek içün lebödka teklif ettim. Curayev razı olmadı. Şimdi, seniñ sözleriñe baqsaq... kene Curayev aqlı olıp çıqtı. İradağa egildi. — Nasıl? Ağıramı? — dep soradı.

— Sınıq ve çıqıq yoq,— dedi qız,— Qa¬dır aka öyle dedi. Damarları tartılğan. Aytqanına köre, eki künden qurtulacağım. Şimdilik üstüne basalmayım.

Ertesi künü saba ortalıq yarıqlanıp başlağanda qalqtıq. Evge qaytmaq kerek. İrada? O nasıl ketecek?

— Cevdet qalsın...— dedi Menjevetskiy,— İri¬na Şadmanovnağa qaravul olsun. Biz Raşidnen ekimiz keteyik. Belki Tursunov maşinasını berir?

...Men qaldım. Çayhane içindeki kişiler bizimnen oturıp çay içti, pite aşadılar. Teessüf ki, evden ketirilgen kotlet ve penir endi yoq. Köylüler öz aralarında kooperativ aqqında laqırdı eteler. Tezden kolhozğa traktor kelecek deyler. Soñ bizden Çar-Çaqta işler ne alda ekenini soradılar. Men plotina qurucılığı aqqında ikâye ettim. Lâkin aynı bir şeyni tekrarlay berüv qıyın eken, yoruldım.

Yarım kün böyle keçti. Üyle maalinde men bir çaynik çay ve eki piala alıp İradanıñ odasına kirdim. Üç künden beri meni qıynağan sözni aytmaq içün özümde, niayet, cesaret is ettim.

— İrada,— dedim men, onıñ ögünde qol qavuşıp,— yanıñızda eki can saqlayıcı olğanına baqmadan, qazalandıñız. Men bunıñ içün pek kederlenem. Lâkin ne yapmalı? İş oldı... bizni afu etiñiz!

Qız indemedi. Yüzüni küçük pencereçikke çevirdi. Men de onıñ közleri baqqan tarafqa baqtım. Tışarıda damnıñ saçağından salınğan uzun buz keseginden yerge suv tamlamaqta edi. Teren köküs keçirdim. "Baar... baar keleyata".

— Cevdet! — dedi İrada ökünçli davuşnen. — Meni ömürim boyunca çekiştireceksiñizmi? Bunda ne tapasıñız? Menim qazam qorqunçlı degil... keçer-keter. Amma siz?.. siziñ yoluñızda bir mana bar edi... Tursunov. O endi çetke çekildi. Daa nasıl...

Bir-birimizniñ közlerimizge baqtıq, men İradanıñ yanağından öpmek istedim, o bu arada menden:

— Niçün öyle bunarlı közlernen baqasıñız? — dep soradı. — Siz, ğaliba, bir şeyden saqınasıñız... bir şeyden qorqasıñız. Neden? Men bilmek isteyim. Mında... bizim baraklardan uzaqta, qışlaq çayhanesi içinde bilmek isteyim.

— Bir şeyden... yalıñız.

— Neden?

— Meni terk ete bilecegiñizden!

— Menimi? Onıñ sebebi ne ola bilecek?

— Bilmeyim. Lâkin qız sebep qıdırsa. deral tapar.

— İtimal... lâkin sebep tapqan tek qızlar de¬gil. — dedi İrada. — Maña bir alicenaplıq yapa bilesiñizmi?

— Ne demek olsun?!

— Başımdaki yavluqnı çeziñiz! Çayhaneniñ içi sıcaq. Bahtsız mañlayım açıq tursa, bel¬ki yarası tez qurup keter... nasıl belleysiñiz?

— Men osal doktorım. Amma çez deseñiz, çezeyim. Belki çezmek kerekmeydir?

İrada sustı. Susmaq — razı oluvnıñ alâmeti deyler. Er vaqıt öyle degil. İradanıñ yüzüne baqtım, aciz alda edi. Arttan yavlıqnıñ tüyümçigini çezdim, soñ yavluqnı çekip almaq iste¬dim, qurtulmadı. Yapışqan.

— Çekiñiz! — dedi İrada. — Qorqmañız! 

Tarttım... yavluq yaradan qurtuldı, lâkin üstünde qanlı qabuq qaldı. Yaradan qan aqıp ketti.

— Nafile   çezdik! — dedim   İradağa,— qan çıqtı.

— Çıqsın...— İrada özüni sıqmadı. — Toqtar.

Şimdi qız pervasız yaş bala kibi edi. Onı özüme çektim, bağrıma bastım, dudaqlarınıñ çetinden öptim. İrada çekindi, ellerimniñ arasından çıqmaq istedi, soñ qıbırdamay qaldı. Bir talaydan soñ meni quçaqladı. "Sevimli Cev¬det! — dedi o,— men sizni iç bir vaqıt terk etmeycegim".

Çayhaneniñ qapusı açıldı. Qadır akanıñ sesi işitildi. Men çaynik ve eki pialanı alıp çıqtım.

...Aqşam üstü eki at yekili araba keldi. Üstünde nosilka bar edi. İrada oña közleriniñ qıyığından baqıp, külümsiredi. "Men bu qadar mecalsızımmı?" dep tüşündi içten. Aydavcınen ekimiz onı köterip arabağa minsettik. İrada piçen üstüne töşelgen brezentke yaslandı, başını aşağı egiltip, sustı. Onıñ hayalına keder etmek istemedim, çünki özümniñ qafamdaki fikirler de örümçek avı kibi çıbalıq edi. Araba yurdi. Men onıñ peşinden adımladım.

Hazar-Kendden keçken soñ, İradanıñ başı qıbırdadı. Qaranlıq bayağı qoyulaşqanından, yüzüni yahşı köralmadım.

— Mermer tapıldı,— dep fısıldadı o,— mermer tapılğan yerde yol da tapılır. Öyle degilmi, Cevdet!

— Şübesiz! — dedim men keskin ve sozuq sesnen, güya İrada yarım kilometr uzaqta edi. — Siz bütün yol boyu indemediñiz, neler tüşünip keldiñiz?

— Menmi? — o, dülber davuşnen, külümsiredi. — Plotinanı... Anda işler tezden bitecek. Bitse, men ne yapacağım?

— İş azmı?

— Bir afta evelsi Anna Yakovlevnadan mektüp aldım. Meni Volgostroyğa çağıra.

— Nasıl cevap berdiñiz?

— "...Men razım, lâkin Cevdet Çar-Çaqnı terk etecegi kelmey. Men ise Cevdetni terk etmege quvetim yetişmey, çünki onı pek sevem!" dep yazdım.

HATİME

Qıymetli İrada! İşte, kördiñmi..? Kitap yazılıp bitti. Daa tünevin maña, Qadır akanıñ çayhanesinde öpüşkenimizni yazma, dep yalvarayata ediñ, bugün endi kitapnıñ niayeti. Sen İndoneziyada ekende iş ağır ketti. Qaytıp kelgen soñ... eki yıl içinde tez cönedi.

Seniñ fikiriñce, ayatta olıp keçken şeylerni yazmaq mümkün degil, öylemi? Bilesiñmi, ne, İrada? Men bellesem, edip içün, öz oquyıcısından yaqın ve işançlı kişi yoq. Ondan soñ, haberiñ olsun — bu kitapnıñ özü büyük sevgi! Men bu satırlarda, yaş İradanıñ yüregi nasıl işlegenini ve özüniñ Cevdetine nasıl közlernen baqqanını körgende, tekrar ve tekrar hoş duyğularnıñ esirliginde qalam. Sevgi bizge rezina çızma ve bre¬zent plaşç kiyip keldi, amma bizni iç bir vaqıt terk etmedi. Sen köresiñmi, İrada... menim samaylarıma endi qar yağdı, seniñ başıñda ise bir tel çal saç körünmey. Amma ekimiz de — afu et, bunı endi gizlemege mana yoq — ekimiz de bir yaşdamız!

Men mezkür kitapnı yazar ekenim, gençligimniñ dostlarına bugünniñ közlerinen baqmaq istedim. Bahtlı adamlarnıñ tarihı olmay, deyler,— bu doğrumı, bilmeyim. Menim nesilim şimdi dünyada eñ büyük zenginlikniñ ve saadetniñ saibi, amma ...tarihı bar. Biz eki cean muarebesi kördik. Qırq yıl içinde duşman mekânımıznı eki kere yaqtı-yıqtı, eki kere viran etti, eki kere ğayrıdan qurdıq. Muarebe ne demek? Bunı, er alde, eline silâ alıp cenkleşken kişi yahşı bile! Cenk? Men cenk dedimmi? Yoq, biz oktâbrniñ qazançlarını mudafaa ettik. Men bizim nesilni bugün nasıl tasavur etsem, öyle de tasvir ettim. İdealizeleştirgenim yoq! Biz Çar-Çaqqa kelgende nasıl edik? Soñundan nasıl oldıq? Bu aqıl ve dülberlik yüksekliklerine qaydan keldik? Çar-Çaq ve Dnepr yalılarından, Küznetsk ve Magnitka inşaatlarından keldik.

Biz memleketniñ ayatını deñiştiremiz dep tüşündik, amma memleket bizni deñiştirgenini sezmey qaldıq. Adalet içün ücümge ketken asker, cesürlik maña kâr ketirecek dep ketmey. O elâk olacağını da tüşünmey. Mesele, onıñ duşman qurşunından telef ola bileceginde degil, revo¬lütsiya ve onıñ qazançları oğrunda qattı tura bileceginde, kendi Vatanını acaip memleket yapa bileceginde, yani yüzlernen, biñlernen, millionlarnen adamlarnı bahtlı ete bileceginde. Kişiniñ ögünde böyle alicenap vazife turğanda şahsiy menfaat ne demek ola? Böyle daqiqalarda öz şahsiyetini kim tüşüne bile? Munafıq! Başqa türlü cevap ola bilmez. Biz Çar-Çaqta uluğayege hızmet ettik. Bu da revolütsiyanı mükemmellendirüv oğrunda küreş edi. Kerçek, bu uluğayelerini ömürge keçirmek içün ölmek zaruriy degil edi, lâkin biz öz vazifemizni fedakârlıq ve sadıqlıqnen eda ettik, çünki arqamızda yüzlernen, biñlernen millionlarnen kişiler, olarnıñ saadeti, tebessümi, sevgisi bulunmaqta edi.

... Stol üstünde yatqan soñki saifelerge lampadnıñ zayıf ışığı ura. Stolnıñ diger qısımı ve menim, kabinet dep, yanğıravuq söznen adlandırılğan kiçik odamnıñ içi ülkün. Yanaşamda turğan setniñ oz yüde ülkünlik içinde... Sen eliñni-ayağıñnı astıña toplap, burunıñnı yastıq astına tıqıp, yatasıñ. Özüñ, yeñi bab başlağanğa qadar beklemek ve eski bab üstündeki davanı bitirmek meramınen kirgen ediñ. Başımnı seniñ tarafıña çevirip diñlenem, tüm-tüz nefes alasıñ. Amma tekarançıq qıbırdanıp yalğan soñ, dudaqlarıñ bir şeyler fısıldadılar, odanıñ içinde kene sukünet ükümran oldı. Men ise qalbimdeki büyük islerimnen bu soñki saifelerni yazayatam.

Keçenlerde Çar-Çaqqa bardım.

Soñki senelerde menim reberligim altında Taymırda ilmiy ekspeditsiya çalışmaqta. Çar-Çaq ile Taymır arasındaki mesafe yaşlıq ile qartlıq arasındaki mesafege musaviy. Çar-Çaqnı tanımadım. O ösken-büyügen... himiyacılar ve elektrikler şeeri, studentler ve talebeler şeeri olğan. Şeerniñ merkezi acaip yeñi evlernen sarılıp alınğan. Meydannıñ ortasında toqtadım. Çevre-çetime baqındım. Eali maña şübeli-şübeli köz etti.

— Begenesiñizmi? — dep soradı menden gazlı suv satıcı qız,— şeerimizni begenesiñizmi?

— Ebet, begenem.

— Ya suvu? Suvu nasıl lezetli... bilseñiz! 

Lezetli?! Qıymetli qız, men saña İskander Zulqarneyn vaqtında esirlerniñ qollarınen qurulğan yer astı kanalı aqqında, onı bizim vaqtımızda keşf etken Sigizmund Menjevetskiy hususında ikâye ete bilem. Men saña, güzel qız, Raşid ile Basitniñ bu kanal içinde yapqan seyaatını söyley bilem. Añladıñmı? O vaqıtta daa seniñ babañ-anaña evlengeni bile yoq edi.

Qız maña bir stakan suv berdi. Büyük hoşnutlıqnen içtim.

— Kerçekten de lezetli, öyle degilmi?

— Ebet, lezetli!

Yol çetindeki pervenkiden yarım qopqa suv alıp, maşinanıñ radiatorına qoygan soñ, köçtim… qırq daqiqadan soñ plotina üstündeki keçidde toqtadım. Tanış qırlar, köpürler, özen... Aylanma kanalnıñ izlerini qıdırdım, tapalmadım. Bizim baraklar olğan yerde balaban selbi ve çinar terekleri ösip çıqqanlar. Olarnıñ artından yeñi evlerniñ qırmızı saçaqları körünmekteler. Yeñi rayon merkezi. Maşinanı toqtatqan yerimde, plotinanıñ kenarında qullege beñzegen dört qatlı, tar bina tura. Nevbetçi mehanik bunıñ içinde oturıp, plotinanı ve derivatsion kanalnı idare ete. Knopkağa parmağını basa, Çar-Çaqnıñ yolunı kese — suvnı de özenge doğrulta, de kanalğa yibere. Qulleniñ töpesindeki meydanğa çıqıp, etrafqa bir baqınsam... dep tüşündim. Amma qulleniñ içine kirmek içün musaade kerektir... tehnikke özümniñ kim ekenimni isbat etmek qolay olmaz. Bu divarlarnı qalağan bir men degil... çoq edik.

Qulleniñ çöyün qapusı artında laqırdılar işitildi. Ğıçıldavuq bir ses:

— Sen bare, qapaqlar üstündeki troslarnı deñiştirgeydiñ...— dep öpkelendi.

Bu kim? Basitmi? Elbette, Basit Atakulov... oña doğru yurdim. Meni tanıdı. Quçaqlaştıq. Basit plotina başlığı. Nevbetçi mehanik hızmetinde ise... kimdir belleysiñiz? Mihail Bassaraba. Basit omuzlarımdan öyle küçlü sıqtı ki, kemiklerim şıtırdadılar. Soñ qulleniñ töpesine köterile başladıq. Maña, plotina başlığı Ataqulov ekenini aytmağan olsalar bile, özüm sezer edim. Yuqarı köterileyatqanda, bu merdivenni, nizamnı ve temizlikni körip, bilir edim. Albu ise Bassarabanıñ yetişken qızı ve Basitniñ oğlu bar eken, bir afta evelsi eki qoranta bir-birine doğmuş olğanlar.

Qulleniñ töpesine çıqtıq. Etrafqa köz etkende yüregim toqtap qalğan kibi oldı. Çar-Çaq boğazı, Hazar-Kend, bizim sotsialist şeerçik ve keniş vadi... uzaqta büyük himiya kombinatı. Yanaşada küzgü kibi yıltıravuq derivatsion kanal. Me¬nim yoldaşlarım yüregimdeki eecannı sezip, sustı — çoq vaqıt indemey turdılar. Men laqırdı etip başlağanımnı beklediler.

— Soñ, divarlarnıñ qılıfı nasıl? — zeinime başta bu sözler keldiler. — Qavimi?

Basit başını silkitip aldı, soñ Bassarabağa baqtı. Bassaraba maña evelâ içten cevap berdi, soñ keskin davuşnen:

— Demir kibi tura. Oña ne olur belleysiñ? — dedi. Mihail menim bu mermer taşlarğa munasebetim olğanını ya unutqan, yahud da asıl da bilmey edi.

— İrada nasıl? — dep soradı menden Basit. — Sağ-selâmetmi?

Oña İrada hususında çoq şeyler ikâye ettim. 

Bassaraba kene tüşüncege daldı, kene içinden özüne bir şey söyledi, soñ:

— Özüñnen ne ketirmediñ? — dedi maña. 

Men, İradanıñ şimdi ciddiy ilmiy işlerile bant ekenligini ve vaqıtı yoqluğını ayttım.

— Maşşalla! — dedi Basit. — Men İradanıñ büyük adam olacağını bile edim.

Bassaraba biraz tüşünip turdı, Basitniñ sözleri doğru, degen manada, başını sallap aldı.

Bundan soñ Bassaraba qulleniñ qapusını kilitledi, üçümiz maşinağa oturdıq.

Onıñ evine bardıq. Sabağa qadar laqırdı etip çıqtıq... Çoq vaqialarnı hatırladıq: tsement meselesini... baş idareniñ pervasızlığı yüzünden, beton taşuvnıñ toqtatılğanını, Curayev ve Tursunovnıñ Merkeziy Komitetke ketip, vaziyetni bildirgenlerini ve komissiya kelgende, par¬tiya ve komsomol aktivi çağırılğanını, anda İrada çıqıp reberlikni teñkid etkenini eske tüşürdik. Torizo adamlarğa, bilhassa, Anna Yakovlevnağa, fena muamelede bulunğanı içün İrada onı pek tızıqtırğanını da hatırladıq.

— Ya sen, Cevdet,— dedi Basit, mıyıq astından külip,— özüñniñ yüksek hızmetteki uquqıñdan faydalanıp, bazı işçikler yapqanıñ aqılıñdamı?

Ebet, bazı işçikler yapqan edim. Meni Mansurovnıñ muavini tain ettiler. Maşinalarnıñ ekserisi endi derivatsion kanalda olğanından, maña sağ yalığa köçmek kerek oldı. Evelâ Karimnen bir evde yaşadıq. Soñ taqdir bizni ayırdı. Men başqa yataqhanege avuştım, menim yerime Karamat köçip keldi, amma Karim yerinden qbırdamadı. Çoqqa barmay, bizimkilerniñ episi sağ yalığa avuştı. Meni, bütün kompaniyañnı sağ yalığa alıp keldiñ, İrada sol yalıda qaldı, dep mısqılladılar.

Plotina bitmezden qaç kün evel başımızğa facialı vaqia keldi. Biz endi Arhipkanı unutıp başlağan edik. Qaydan çıqa qaldı, haberimiz olmadı. Bir kün maña Nikolay Kandıbanıñ yaralanğanını haber ettiler. Hristofornen beraber hastahanege çaptıq. Arhipka onıñ arqasından üç kere finkanen urğan. Nikolay eki afta ölüm alında... sandıraqlap yattı, Valâ bir ay onıñ başı ucundan ketmedi. Arhipka... onıñ bebeyleri kenişlegen patlaq közleri ep hatirimde... Makemeniñ üçünci künü sudya ükümni oquğan vaqıtta ağızından çıqqan deşetli söz... onı da unutmadım. Ortalıqnı sukünet bastı. Bir qaç daqiqadan soñ elçırpmaları gürledi. Bizim yeñi klubda ne qadar adam sığğan olsa, episi ayaqqa qalqıp, makemeniñ ükümini alğışladı. Bu adam deryası içinde ümütsizden Rahilni kördim. Közleri yaşlı edi. Onıñ: "Men saña aytmağanmı edim?" degen sadası işitildi. Arhipkanıñ azıp-tozıp qalğan aqçil yüzü alâ közümniñ ögünde.

Eki buçuq ay keçken soñ... plotina qurulıp bitirilgen künü Nikolay ve Valânıñ toyu oldı. Hristofor ise evlenmedi. O babası vefat etkeni aqqında Elpideden mektüp alğan soñ, Batumğa ketti. Şimdi Armavir betlerde demir yol stantsiyasında çalışa eken.

Karimni, Nikolaynı, Valânı hatırladıq... sustıq, olar hususında çoq tüşündik.

Qaytmaq içün ayaqqa turğanda Hristofornıñ adresini yazıp aldım. Amma evge kelgen soñ peşman ettim. Şimdilik mektüp yazmaycaq oldım. Bu kitap çıqsın... onı yollarım.

1959 s.

Soñ
